
Johdanto 


Heinäkuussa 1858 Varkauden ruukille ilmestyi neljä ylioppilasta. 
Wilhelm Lavonius oli matkustanut sinne höyrylaivalla Savonlinnasta, 
ja Frans Ahlman, Gustaf Svensson ja ylioppilas Serlachius' olivat tul- 
leet paikalle Taipaleen kanavaa pitkin Joroisista. Nuoret viipyivät Var- 
kaudessa pari päivää kertoillen toisilleen kesäisistä kokemuksistaan 
Savon kylissä ja vertaillen runosaaliitaan ja kulkureittejään. Lavonius 
oli aloittanut matkansa kotoaan Viipurista 27. kesäkuuta. Ennen yli- 
oppilastovereidensa tapaamista hän oli ollut reissussa runsaan viikon 
ja ehtinyt käydä Kerimäellä, Enonkoskella, Säämingissä ja Savonlin- 
nassa. Varkaudesta hän jatkoi matkaansa yksin Rantasalmelle ja sieltä 
Sulkavan, Puumalan ja Rautjärven kautta takaisin Viipuriin elokuun 
toisella viikolla. Matka kesti kuutisen viikkoa. Palattuaan hän kirjoit- 
ti Suomalaisen Kirjallisuuden Seuralle (SKS)? kertomuksen, jossa hän 
selostaa matkan vaiheita ja kiittää saamastaan stipendistä laulujen, 
satujen ja sananlaskujen keräämiseen: 


Kokouksessansa 2 päivänä Kesäkuuta tarjosi Kirjallisuuden Seura minul- 
le matkarahan, kehoituksella että eräällä Suomen osalla kokoilisin kansan 
suussa säilyviä lauluja, satuja ja sananlaskuja. Ilolla suostuin tähän tar- 
joukseen. Sillä minä toivoin niin muodoin saavani työskennellä Seuran 


1 — Lavoniuksen, Ahlmanin ja Svenssonin matkakertomukset ks. liite 1. Vain 
Svensson mainitsee, että myös Serlachius oli matkalla mukana. Hän ei 
kerro kuitenkaan Serlachiuksen etunimeä eikä nimikirjaimia. Henkilö jää 
epäselväksi, mutta arvailla voi, että kyseessä on vuonna 1830 Ilomantsissa 
syntynyt Gustav Adolf Serlachius, josta tuli tehtailija ja puunjalostusteolli- 
suuden pioneeri. Serlachius ei ilmeisesti kirjoittanut matkakertomusta. 

2 Matkakertomuksissa Suomalaisen Kirjallisuuden Seuraa kutsutaan myös 
"seuraksi" ja "kirjallisuuden seuraksi”. 

hyödyksi ja täyttää omat jo kauvan tätä ennen syntyneet toivomiset. Isän- 
maamme kauneudesta, kansansa kunnollisuudesta olin jonkun verran lu- 
kenut ja vielä enemmän kuullut puhuttavan. Mielipahakseni olin kum- 
pasista nähnyt vähemmän kuin olisin tahtonut. Nyt ilmautui tilaisuus 
toimittaa jotain hyödyllistä ja samalla viettää koko kesän Savon sydän- 
mailla ja umpisuomalaisen kansan keskellä. En niin hetkeä epäillyt, vaan 
myönnyin halulla Seuran esittelyyn, kuin minua matkaan manasi. 


Ahlman, Serlachius ja Svensson olivat aloittaneet runonkeruumat- 
kansa Heinolasta 10. kesäkuuta. Sieltä he olivat taivaltaneet Varkau- 
teen jalkaisin, kärryillä, soutuveneillä ja höyrylaivan kyydissä Mänty- 
harjun, Ristiinan, Mikkelin ja Joroisten kautta. Varkaudesta heidät 
soudettiin suurten järvenselkien yli Heinävedelle menevälle maan- 
tielle. Heinävedeltä matka jatkui Kuopion, Suonenjoen, Rautalam- 
min, Hankasalmen ja Laukaan kautta Jyväskylään, jossa he 12. elo- 
kuuta, yli kaksi kuukautta kuljettuaan erosivat toisistaan ja palasivat 
omille kotiseuduilleen. 

Mistä oli kysymys? Miksi nämä ylioppilaat kulkivat Savossa kesäl- 
lä 1858 kokoilemassa ”kansan suussa säilyviä lauluja, satuja ja sanan- 
laskuja”? 

Tässä kirjassa vastaan näihin kysymyksiin ja kerron, mitä runon- 
keruu oli autonomian ajan Suomessa, ketkä siitä kiinnostuivat ja 
miksi, mihin keruut suuntautuivat, miten ne organisoitiin ja kuinka 
ne onnistuivat. Tarkastelen kysymyksiä autonomian ajan vaiheiden, 
mahdollisuuksien, kansallisuusaatteen, runonkeruun ideologian, 
kansanrunouden keruuhistorian sekä etenkin ylioppilasstipendiaat- 
tien kirjoittamien matkakertomusten valossa. Lisäksi kerron näkökul- 
mia vaihdellen, kuinka ylioppilaat kuvasivat ja tulkitsivat matkaker- 
tomuksissaan kokemuksiaan maaseudun rahvaasta ”umpisuomalai- 
sen kansan keskellä”. Wilhelm Lavoniuksen tavoin muutkin stipen- 


3  Termeillä rahvas ja kansa tarkoitetaan aateliston, sivistyneistön ja porva- 
riston ulkopuolisia ryhmiä, mutta aivan synonyymisiä ne eivät ole. Näihin 
ryhmiin kuului 1800-luvun lopulla yli 95 % Suomen asukkaista. Ks. Kaura- 
nen 2013, 25-26; Laitinen 2013, 55-59. Käytän kirjassa enimmäkseen ter- 
miä rahvas, jonka sivistäminen oli yksi 1800-luvun suurista yhteiskunnalli- 
sista kysymyksistä ja joka matkakertomuksissa asettuu stipendiaattien 
katseen ja toiseuttamisen kohteeksi. 

diaatit olivat kuulleet puhuttavan isänmaan kauneudesta ja kansan 
kunnollisuudesta, mutta ”kumpasista? he olivat nähneet vähemmän 
kuin olisivat tahtoneet. Stipendiaateilla oli siis kotimaastaan mieliku- 
va, joka oli kuin Toiveiden maa. Runonkeruumatkat tuottivat kuiten- 
kin monelle pettymyksen, ja monen ylioppilaan käsitykset Toiveiden 
maasta ja suomalaisuuteen liittyvissä kysymyksissä muuttuivat.* 

Vuonna 1809 Suomi erotettiin sodan seurauksena Ruotsin kunin- 
gaskunnasta ja liitettiin autonomisena alueena Venäjään. Sivistyneis- 
tön tehtävänä oli muotoilla Suomelle historiallinen, kansallinen, val- 
tiollinen ja kulttuurinen identiteetti. Kansallisen omakuvan ytimeksi 
muodostui vähitellen fennomania, kieli- ja kansallisuusliike, jossa 
Suomi haluttiin nähdä yhtenäisenä, erityisenä ja naapurimaista erilli- 
senä kokonaisuutena. Näissä kysymyksissä myös kansanrunouden 
keruu ja kotimaan tunteminen nousivat keskeiseen asemaan. Ajatel- 
tiin, että erityisesti kalevalamittaiset runot voivat tarjota sisältöä suo- 
malaisen kansanluonteen määrittelemiseen sekä kansakunnan histo- 
riaan puuttuvan kirjoitetun historian sijasta.” 

Kalevalamittainen runous on peräisin rautakaudelta, mutta monet 
runojen aiheista viittaavat sekä sitä varhaisempiin että myöhäisempiin 
kausiin. Runoja esitettiin pääasiassa laulaen, ja niiden taitajia kutsut- 
tiin runolaulajiksi. Kalevalamittaa on esiintynyt itämerensuomalais- 
ten kansojen keskuudessa”, ja mitalla on sepitetty epiikkaa, lyriikkaa, 
loitsuja, häärunoja, työlauluja, tanssi- ja leikkilauluja, sananlaskuja ja 
muun muassa arvoituksia. Lotte Tarkan määritelmän mukaan kaleva- 
lamitan runokieli on laaja-alainen, arkeen ja juhlaan kuulunut vuo- 


4 Kupiainen 1998, 177. Tarja Kupiainen on tarkastellut runonkerääjien suo- 
malaisuutta etsivää katsetta ja pettymyksiä matkakuvauksista luovutetun 
Karjalan alueella ja Inkerissä 1800-luvun lopulla. Marjut Paulaharju on 
keskittynyt kansanrunojen keruuseen Länsi-Suomessa 1800-luvulla sekä 
siellä taivaltaneisiin runonkerääjiin, heidän matkoihinsa ja matkakerto- 
muksiinsa. Ks. Paulaharju 2015. 

5 — Wilson 1985, 20-43; Ylikangas 1986, 125—134; Karkama 2001, 12—17, 240- 
244. 

6 Suomea ja sen lähimpiä sukukieliä kutsutaan itämerensuomalaisiksi kie- 
liksi. Näistä puhutuimpia ovat suomen ohella viro ja karjala. Muita ovat 
inkeroinen, lyydi (jota on toisen näkemyksen mukaan pidetty karjalan 
murteena), vepsä, vatja ja liivi. Suomen sukukielistä ks. https://www.ko- 
tus.fi/kielitieto/kielettSuomensukukielet. 

rovaikutusmuoto. Se on pitkäaikaisten viestien välittämiseen ja tul- 
kintaan erikoistunut ilmaisukieli, rekisteri, jonka eri perinnelajeihin 
on kiteytynyt tiedollisia, taidollisia ja elämänkatsomuksellisia vieste- 
jä. Suullisena perinteenä runoihin on kerrostunut aiheita ja teemoja 
monilta vuosisadoilta, rautakaudesta 1800-luvulle: niissä on voitu kä- 
sitellä kaikkia elämänvaiheita ja -ilmiöitä maailman synnystä viime- 
viikkoisiin naapurikylän tapahtumiin. Kansallisuusaatteen ja roman- 
tiikan innoittama sivistyneistö tulkitsi etenkin eeppisiä ja myyttisiä 
runoja Suomen sankarillisen menneisyyden allegorioina. 

Kalevalan (1835, 1849) ilmestyminen herätti kansallisen idealis- 
min, joka innosti etenkin Pohjalaisen osakunnan ja Savo-karjalaisen 
osakunnan ylioppilaita Lönnrotin jalanjäljille runonkeruuseen. Kul- 
kemalla runojen perässä ylioppilaat etsivät suomalaisuutta, ottivat 
kantaa kansallisuusaatteeseen ja kansalaistumiseen sekä kansalaisten 
tapoihin edustaa suomalaisuutta. Runonkeruuta Suomen suuriruhti- 
naskunnassa voi tarkastella kansallisen idealismin luontevana seu- 
rauksena sekä historiallisesti ja kulttuurisesti erikoisena, mittavana 
ja merkityksellisenä ilmiönä, katsoipa sitä oman maamme historian 
kannalta tai kansainvälisesti. Se tarkoitti suullisen kansanperinteen, 
aluksi etenkin kalevalamittaisten runojen, kirjoittamista muistiin 
laulun ja sanelun mukaan aikalaisten ja jälkipolvien tiedoksi, arkis- 
toitavaksi ja tutkittavaksi. Runojen keräämistä arvostettiin kansalli- 
sena ja isänmaallisena tekona, ja se merkitsi monelle ylioppilaalle 
henkisesti ja fyysisesti elämänpiirin laajentumista sekä tiedon lisään- 
tymistä kotimaasta, sen rajoista, kansasta ja tavoista. 

Tässä teoksessa ylioppilaskerääjäksi tai -stipendiaatiksi identifioi- 
tuu nuorehko mies, joka opiskeli Suomen Keisarillisessa Aleksanterin 
yliopistossa, oli yleensä jo maisteri, lähti runonkeruuseen, myöhem- 
min myös murteiden ja sanaston keruuseen sekä etsimään suoma- 


7 Tarkka 2005, 40; runomitasta Piela 2008, 304. 

8 — Suomen Kansan Vanhat Runot -kirjasarjassa (SKVR) on julkaistu lähes kaik- 
ki arkistoihin tallennettu kalevalamittainen runous. SKVR on digitoitu ko- 
konaisuudessaan, ja tietokanta sisältää yhteensä 89 247 runotekstiä. Ks. 
http://www.skvr.fi/skvr-teos. Sen perusteella saa hyvän kuvan kalevalamit- 
taisen runouden lajeista, aiheista ja käyttöyhteyksistä. Ks. myös Hautala 
1954, 12—14. 

Heinäkuussa 1858 Varkauden ruukille ilmestyi neljä ylioppilasta: Wil- 
helm Lavonius, Frans Ahlman, Gustaf Svensson ja G. A. Serlachius. Nuo- 
ret viipyivät Varkaudessa muutaman päivän kertoillen toisilleen koke- 
muksistaan Savon kylissä ja vertaillen runosaaliitaan. Kuva: Kruskopf, 
Pehr Adolf: Varkauden ruukki 1840-luvulla. Museovirasto, Historian 
kuvakokoelma. CC BY 4.0. 


laisuutta, sai keruuretkeensä stipendin Suomalaisen Kirjallisuuden 
Seuralta, joltakin osakunnalta tai yhdistykseltä, luovutti keruunsa tu- 
lokset SKS:lle ja kirjoitti kokemuksistaan matkakertomuksen. 
Varkauden ruukilla tavanneiden ylioppilaiden runonkeruumatka 
Savoon ei olisi ollut mahdollinen ilman ulkopuolista taloudellista tu- 
kea. Lavoniuksen matkakertomuksesta käy ilmi, että hän oli saanut 
matkastipendin Suomalaisen Kirjallisuuden Seuralta. Stipendin 
edellytyksenä oli, että ylioppilas luovutti matkalla tallentamansa suul- 
lista perinnettä sisältävät muistiinpanot sekä kertomuksen matkan 
kulusta seuralle. Vuonna 1831 perustettu SKS oli merkittävin kan- 
sanrunouden keruita organisoiva ja rahoittava taho Suomessa. Vuo- 
sina 1830-1890 seura rahoitti noin 80 henkilön tutkimusmatkaa ja 
sen jälkeen Suomen itsenäistymiseen saakka suurin piirtein saman 

verran lisää. ? 1880-luvulle saakka SKS:n rahoittamaa runonkeruuta 
ohjasi kansallinen aate, mutta sen jälkeen lisääntyvän ja organisoitu- 
van perinteenkeruun tavoitteita määritteli kansanrunouden tutkimus 
ja sen paradigmat. 

Runonkerääjät sekä muut stipendiaatit, murteen-, sanaston- ja lau- 
seopin tutkijat, kulkivat eri puolilla Suomen suuriruhtinaskuntaa ja 
Karjalaa (Pohjois- ja Etelä-Karjala, Raja-Karjala, Laatokan Karjala, 
Karjalankannnas) mutta myös maan rajojen ulkopuolella Venäjän 
Karjalassa (Viena, Aunus, Tver, Vepsä) sekä Inkerissä, Ruotsin suo- 
malaisseuduilla Värmlannissa ja Norrbottenissa ja Norjan Finnsko- 
genissa. (Ks. liitteet ja kartat.) 

Eri murrealueilta kotoisin olleet stipendiaatit tapasivat ihmisiä, 
jotka puhuivat ainakin suomea, saamen kieliä, venäjää, ruotsia ja nor- 
jaa, karjalaa, inkeroista, vepsää ja vatjaa sekä niiden murteita. Väki 
oli myös uskonnoltaan kirjavaa: Suomessa, Ruotsin Värmlannissa 
ja Norrbottenissa, Norjan Finnskogenissa sekä inkerinsuomalaisten 
asuinsijoilla ihmiset olivat etupäässä evankelisluterilaisia ja Venäjän 
Karjalan ja Inkerin alueella ortodokseja. Heidän lisäkseen suuri jouk- 
ko ihmisiä kuului erilaisiin lahkoihin ja herätysliikkeisin. ”Yksi kieli 
- yksi kansa” -ideologia esti kuitenkin Suomen kielellisen historian 
moninaisuuden ymmärtämisen ja hyväksymisen.” Silmät ummistet- 
tiin myös väestön monikulttuurisuudelta, etnisiltä, kulttuurisilta ja 
uskonnollisilta vähemmistöiltä. 

Kirjassa on tarkasteltu 102:ta ylioppilasstipendiaattien kirjoitta- 
maa matkakertomusta vuosilta 1836-1917.'' Ne ovat dokumentteja 


9 Rahoitusta saaneet kerääjät ks. Häggman 2012, 71-72; Sulkunen 2004, 
198—199. 

10 J.V.Snellmanin tukema käsitys Suomen yksikielisyydestä eli sitkeästi suuri- 
ruhtinaskunnassa. Ks. esim. Kolehmainen, Riionheimo ja Uusitupa 2020, 
7-11. 

11 Liitteessä 1 käyttämäni matkakertomukset on lueteltu kerääjittäin, liit- 
teessä 2 kronologisesti ja liitteessä 3 maakunnittain. Tutkimusta tehdessä- 
ni käytössäni on ollut 1990-luvun loppupuolella puhtaaksikirjoitettuja 
matkakertomuksia, jotka on tallennettu SKS:n arkistoon. Puhtaaksikirjoi- 
tuksen pani alulle professori Pekka Laaksonen, ja työn teki FM Johanna 
Kurela. Ilman sitä tutkimuksen tekeminen olisi ollut monin verroin han- 
kalampaa. Tutustumisen matkakertomuksiin voi aloittaa legendaarisesta 
A. R. Niemen (1904) teoksesta Runonkerääjiemme matkakertomuksia 

siitä, kuinka nuori autonomian ajan sivistyneistö määritteli kirjoitta- 
malla kansallista omakuvaa, itseään ja muita. Tekstilajina ne sijoit- 
tuvat fiktiivisten tekstien, kirjeiden, päiväkirjojen, omaelämäkerral- 
listen tekstien ja julkaistujen matkakirjojen rajamaastoon, ja siksi 
tarkasteluni nojaa kerronnan, muistitiedon, matkakirjallisuuden, päi- 
väkirjojen ja kirjeiden tutkimukseen. Tarkastelen ensin kertomusten 
tekstuaalisuutta ja sen jälkeen luen niitä tarinoina fyysisistä matkois- 
ta. Tämän kaksoisvalotukseksi nimeämäni menetelmän avulla” etsin 
vastausta kirjan ydinkysymykseen: Millaisen Suomen ja suomalai- 
suuden ylioppilaat kuvasivat matkakertomuksissaan? 

Keitä nämä runonkeruumatkoille lähteneet ja suomalaisuudesta 
kiinnostuneet ylioppilasstipendiaatit olivat, ja mitä heistä tuli? Kirjan 
lopussa (liite 4) esittelen heistä ne, joiden matkakertomuksia sitee- 
raan tekstissä. Esittely osoittaa, että he olivat kansallisuusaatteeseen 
vihkiytyneitä suomalaisuudesta ja kotimaansa tulevaisuudesta kiin- 
nostuneita sivistyneistön edustajia, joista suurin osa osallistui koko 
elämänsä ajan yhteiskunnan kehittämiseen. Monista heistä tuli ansi- 
oituneita virkamiehiä, kuten opettajia, pappeja, lääkäreitä, poliitikko- 
ja sekä toimittajia ja tutkijoita, joiden nimet esiintyvät suomalaisen 
historiankirjoituksen sivuilla. 


H 


Tässä kirjassa perehdytään ylioppilaiden runonkeruuseen autonomi- 
sessa Suomessa, sen ideologisiin lähtökohtiin ja tavoitteisiin, konkre- 
tiaan ja tuloksiin. Keskeisinä tutkimuskysymyksinä ovat runon- 
kerääjien matkakirjeet genrenä sekä niiden aiheet ja teemat, joiden 
perusteella voi jäljittää kertomusten kirjoittajien käsityksiä, toiveita ja 
pelkoja Suomesta ja suomalaisuudesta. Kirjan aiheita ovat myös ru- 
nonkeruuseen vaikuttaneet autonomian kauden tapahtumat, kansal- 
lisuusaate, nuori sivistyneistö, sivistyneistön suhde rahvaaseen sekä 
toiseuttaminen. 


1830-luvulta 1880-luvulle, jossa on julkaistu 27 tässä kirjassa tarkasteltua 
matkakertomusta. 

12 Valokuvauksessa kaksoisvalotuksella tarkoitetaan kahden kuvan yhdistä- 
mistä tai sulauttamista toisiinsa päällekkäin. Kertomusten analyysissa yh- 
distän siis kaksi lukutapaa. 

Johdanto 


Kirjan ensimmäisessä luvussa ” Ylioppilaiden matkakertomukset 
tutkimuksen kohteena” selvitetään, mitä runonkeruu tarkoitti ja ket- 
kä siihen osallistuivat. Luvussa perehdytään myös lähilukumenetel- 
mään, jonka avulla olen hahmotellut matkakertomuksista runon- 
kerääjille yhteisiä käsityksiä Suomesta ja suomalaisuudesta. 

Luvussa ”Runonkeruun ideologiaa, taustaa ja tavoitteita? kuva- 
taan tiivistetysti sitä autonomisen Suomen aatteellista, poliittista ja 
tiedollista ilmapiiriä, joka houkutteli ja velvoitti ylioppilaita runon- 
keruuseen. Luvussa kerrataan tapahtumia vuoden 1809 jälkeen, jol- 
loin Suomi liitettiin Venäjään, perehdytään nuorta sivistyneistöä 
kiinnostaneeseen kansallisuusaatteeseen ja sen seurauksiin sekä ku- 
vataan politiikan ja asenteiden muuttumista Venäjän yhtenäistämis- 
politiikan varjossa Suomen itsenäistymiseen saakka. Autonomian 
kaudella oli monista poliittisista kiistoista ja käänteistä johtuen val- 
tava vaikutus suomenmielisen sivistyneistön tavoitteisiin: tähdättiin 
kansallisvaltion rakentamiseen ja fennomaanisiin arvoihin. Näihin 
arvoihin liittyi myös suomen kielen, kansan, kulttuurin ja historian 
arvostaminen ja niihin liittyvän tutkimuksen tukeminen suuriruhti- 
naskunnassa. 

Kansallisuusaatteen ideologiseen sisältöön kuului myös kotimaan 
tunteminen, mutta ylioppilaiden tiedot Suomesta olivat 1800-luvulla 
vähäiset. Luvussa ”Tuntematon kotimaa” selvitetään, minkälaista Tu- 
run Akatemiassa opiskelevan, runonkeruusta ja kansallisista aatteista 
kiinnostuneen ylioppilaan elämä oli 1800-luvun alussa. Turun palon 
jälkeen 1827 opiskelu siirtyi Keisarilliseen Aleksanterin yliopistoon 
Helsingissä ja ylioppilaat tutustuivat Lauantaiseuraan ja Suomalai- 
sen Kirjallisuuden Seuraan. Luvussa käydään läpi myös ylioppilaiden 
ja muun sivistyneistön Suomi-tiedon olennaisimpia lähteitä. Niistä 
tärkeimpiä olivat ulkomaalaisten kuvaukset Suomesta, sanoma- ja 
aikakauslehdet sekä Zacharias Topeliuksen tekstit. Luvussa kerrotaan 
myös 1800-luvun lopulla voimistuneesta fennomaanisesta lukemis- 
kulttuurista. 

Luvussa ”Runonkeruu organisoituu” perehdytään ensin stipen- 
diaattien erilaisiin henkilökohtaisiin syihin ja motiiveihin lähteä 
runonkeruuseen. Sen jälkeen keskitytään SKS:n tavoitteisiin ja toi- 
menpiteisiin runonkeruun tukemisessa. SKS oli runonkeruumatkojen 
tärkein rahoittaja. 1850-luvulta lähtien SKS julkaisi runonkerääjille 

useita ohjevihkosia, joiden tarkoituksena oli auttaa heitä saamaan tal- 
teen juuri halutunlaista suullista perinnettä. 1800-luvun lopulla suul- 
lisen perinteen keruu ja tutkimus tieteellistyivät ja ohjeet täsmentyi- 
vät uusien tutkimuskysymysten mukaisiksi. 

Kirjan seuraavissa luvuissa kuljetaan matkakertomusten viitoitta- 
milla teillä eri puolilla suuriruhtinaskuntaa sekä Venäjän Karjalassa, 
Värmlannissa, Finnskogenissa, Norrbottenissa ja Inkerissä. Stipen- 
diaatit kulkivat runoja, muuta suullista perinnettä, murteita ja sanas- 
toa tallentamassa kävellen, soutaen, hiihtäen, polkupyörillä, hevo- 
sella, veneillä, laivoilla, junilla, kärryillä — tilanteen mukaan erilaisia 
kulkuneuvoja hyödyntäen. Matkoja tehtiin kaikkina vuodenaikoina, 
vaikka kesäisin matkanteko olikin vaivattomampaa kuin syksyn sa- 
teissa tai talvipakkasissa. Luvuissa ”Pitkiä taipaleita? ja ”Talvimatkoja” 
stipendiaatit kuvaavat matkalle varustautumista ja selostavat kuljet- 
tuja reittejä maalla ja vesillä: joillekuille suurkerääjille kilometrejä 
kertyi tuhansia. Vaikka pakkanen, viima, häkä, heikot jäät ja muut 
ongelmat koettelivatkin kerääjiä, ne eivät tuskin koskaan koituneet 
runonkeruun esteiksi. 

Kansallisuusliikkeen myötä kotimaan tuntemisesta oli tullut ideo- 
loginen tavoite. Sen kuvaamisesta tuli olennainen osa matkakerto- 
muksia. Luvussa ”Runonkerääjien maisemia” ympäristöä katsotaan 
sivistyneistön silmin, tulkitaan isänmaallisuuden, uskonnon, työn- 
teon, ahkeruuden ja sivistyksen näkökulmasta sekä maisemassa nä- 
kyvien uudistusten kannalta. 

Ylioppilas-runonkerääjien käsitykset maaseudun rahvaasta suoma- 
laisuuden edustajina ja perinteentaitajina eivät olleet aina mairitte- 
levia. Matkakertomuksissaan he kirjoittavat ja kuvaavat rahvaan suo- 
malaisuuden identifikaatiossa tarvittavana toisena. Luvussa ”Rah- 
vaan parissa” käy ilmi, millaisin luonnehdinnoin ja käsityksin sivisty- 
neistö etäännytti ja toiseutti matkakertomuksissa rahvasta itsestään 
sekä määritteli samalla suomalaisuutta. 

Matkakertomuksissa toiseuttaminen osoittautuu ylioppilaiden 
omaksumaksi asenteeksi miltei kaikkea vierasta, outoa ja uutta koh- 
taan. Varsin selkeästi tämä käy ilmi luvuissa ”Karjalassa; ”Värmlan- 
nissa, Finnskogenissa ja Norrbottenissa” sekä ”Inkerissä”. 

Karjalaan keskittyvässä luvussa on aluksi katsaus uusimman Kar- 
jala-tutkimuksen näkökulmiin. Sen jälkeen kerrotaan ensimmäisistä 

Karjalasta tallennetuista kalevalamittaisista runoista sekä siellä käy- 
neistä runonkerääjistä. Karjalan maine laulujen maana inspiroi ru- 
nonkerääjiä koko 1800-luvun ajan ja vielä pitkään 1900-luvullakin: 
syntyi erityinen puhetapa, Karjala-retoriikka, jonka avulla alue idea- 
lisoitiin ja romantisoitiin. 1990-luvulta lähtien Karjala-retoriikkaa on 
kuitenkin tarkastelu kriittisesti ja löydetty uusia näkökulmia Karjala- 
tulkintoihin. 

Värmlantiin, Finnskogeniin sekä Norrbotteniin tehdyistä tutki- 
musmatkoista keskitytään kirjassa kolmen perinteen-, kansanelämän- 
ja kielentutkijan kokemuksiin vuosilta 1865-1901: David Skogmanin, 
Torsten G. Aminoffin ja Martti Nyholmin. Heidän matkansa ulottui- 
vat 40 vuodelle, mutta siitä huolimatta heidän käsityksensä ihmisistä 
eri puolilla Ruotsia ja Norjaa olivat toiseuttamisen seurauksena var- 
sin samankaltaisia. Luvun alussa kerrotaan myös muiden tutkimus- 
matkailijoiden tekemistä matkoista Ruotsin ja Norjan metsäsuoma- 
laisten pariin. 

Inkerin yhteydet Suomeen ja suomalaisuuteen ovat olleet olemassa 
jo 1600-luvulta lähtien luterilaisen kirkon ansiosta. Luvussa ”Inke- 
rissä” annetaan aluksi perustietoja Inkerin historiasta, eri väestö- 
ryhmistä sekä näiden asuttamista alueista, niille suuntautuneista 
tutkimusretkistä ja tutkimuksista. Sen jälkeen perehdytään Inkerin 
oloihin kahdeksan matkakertomuksen avulla, jotka on laadittu vuo- 
sina 1854-1909. Inkerissä käyneiden kerääjien keskuudessa toiseut- 
ta vahvistivat monet seikat: inkeriläisten kokemukset maaorjuudesta, 
heidän erilaiset etniset ja uskonnolliset väestöryhmänsä, tapansa ja 
tottumuksena sekä ajoittain paikallisten suuri epäluuloisuus runon- 
kerääjiä kohtaan. 

Kansakuntien konstruoinneissa on ollut tapana tavoitella yhtenäistä 
kansaa ja yhtenäiskulttuuria, mutta suuriruhtinaskunnan ylioppilas- 
stipendiaattien matkakertomuksista ei tällaista yhtenäisyyspuhetta 
löydy, vaan käsitykset kansasta, suomalaisuudesta, identiteetistä ja 
kulttuurista pohjautuvat voimakkaille vastakohtaisuuksille. Kirjan 
viimeisessä luvussa ”Ylioppilaat kansallisen omakuvan määrittelijöi- 
nä” ehdotetaan kärjistyneiden vastakohtaisuuksien syyksi ristiriitaa 
kansallisuusaatteen ja nopeasti edenneen modernisaation välillä, joka 
erotteli kansalaisia toisistaan. Kansallinen idealismi alkoi tuntua arvo- 
maailman perustana epäuskottavalta, ja sen tilalle tuli Euroopasta 

uusia poliittisia ideologioita ja suuntauksia, jotka vaikuttivat sivisty- 
neistön ajatuksiin Suomen tulevaisuudesta. Ristiriidoista huolimatta 
tai niistä johtuen idea Toiveiden maasta jäi kuitenkin kytemään — vä- 
lillä kipinöiden — suomalaisten kollektiiviseen mielikuvastoon, poli- 
tiikkaan, kulttuuriin, taiteeseen ja tutkimukseen. 

Autonomian ajan ylioppilaiden matkakertomuksia käsittelevän 
tutkimukseni valmistuttua kiitän Suomen tietokirjailijat ry:n halli- 
tusta apurahasta, SKS:n tiedekustantamoa, sen valitsemia käsikirjoi- 
tuksen arvioijia sekä toimittaja Eija Hukkaa ja editori Anu Lahtista. 
Kiitän lämpimästi myös SKS:n arkiston arkistonjohtaja Outi Hupa- 
niittua, arkistotutkija Juha Nirkkoa sekä muuta arkiston henkilökun- 
taa matkakertomusten lähteiden selvittelyssä. 


Kevään korvalla 2023 
Ulla Piela 

Ylioppilaiden matkakertomukset 
tutkimuksen kohteena 


Kansanrunoja ja matkakertomuksia kertyi autonomian aikana vuonna 
1831 perustetun Suomalaisen Kirjallisuuden Seuran arkistoon yliop- 
pilasstipendiaattien, yliopisto-opiskelijoiden ja tutkijoiden toimesta. 
Elias Lönnrotin, Kalevalan ja Kantelettaren runojen kerääjän esi- 
merkkiä noudattaen ”oppivaiset” eli yliopistossa opiskelevat nuoret 
kulkivat stipendiaatteina 1830-luvulta lähtien runonkeruussa koko 
1800-luvun ajan ja vielä 1900-luvun alkuvuosikymmeninä. Runon- 
keruuseen ylioppilaita houkuttelivat tavallisesti yliopiston professorit, 
opettajat ja opiskelutoverit. 

Kalevalamittaisten kansanrunojen tuntemus ja runolaulutaito oli- 
vat parhaimmillaan jo ennen 1800-luvun puoliväliä, mutta koska sti- 
pendiaatit kulkivat suuriruhtinaskunnassa ja sen ulkopuolella maan- 
tieteellisesti laajalla alueella koko 1800-luvun, heillä oli mahdollisuus 
kuulla ja taltioida kalevalamittaisten runojen lisäksi myös muuta 
suullista perinnettä. 1800-luvun lopussa he kiinnostuivat myös kieli- 
tieteellisistä tutkimusmatkoista. 

SKS oli ensimmäinen ja merkittävin kansanrunouden keruita or- 
ganisoiva ja rahoittava taho Suomessa. Seura tuki jo 1830-luvun alus- 
sa Lönnrotin keruumatkoja, mutta niistä ei ole säilynyt matkakerto- 
muksia.” Matkakertomusten täsmällinen lukumäärä ei ole tiedossa, 


13 Lönnrot kirjoitti ensimmäiseltä matkaltaan vuonna 1828 valloittavan, 
hyväntuulisen ja yksityiskohtaisen matkakertomuksen Vandraren eller 
Minnen af en Resa till Fots genom Tavastland, Savolax och Karelen. Jos- 
takin syystä se jäi kuitenkin hänen pöytälaatikkoonsa ja se julkaistiin vas- 
ta vuonna 1902 hänen 100-vuotissyntymäpäivänsä kunniaksi sekä ruot- 
siksi että suomeksi. Suomeksi kertomuksen nimi on Vaeltaja eli muistelmia 
jalkamatkalta Hämeessä, Savossa ja Karjalassa. 

mutta pöytäkirjatietojen mukaan SKS rahoitti vuosina 1830-1917 
yhteensä noin 160 stipendimatkaa.!' Koska stipendi velvoitti kerääjät 
kirjoittamaan matkastaan kertomuksen ja luovuttamaan sen runo- 
tallenteiden kanssa SKS:lle, stipendiaattien matkakertomuksia on to- 
dennäköisesti suurin piirtein saman verran. 

Kansanrunouskokoelmia kartuttaneita henkilöitä kutsuttiin aluksi 
yleisesti runonkerääjiksi tai kansanrunonkerääjiksi. Tuolloin ei vielä 
puhuttu perinteestä tai perinteenkerääjistä. Se johtui siitä, että keruun 
alkuvaiheessa tallennettiin, tutkittiin ja julkaistiin lähinnä vain kale- 
valamittaisia runoja, myöhemmin myös muodoltaan uudempia ru- 
noja, satuja, tarinoita, sananlaskuja ja arvoituksia. Muut perinnelajit 
alkoivat kiinnostaa vasta 1800-luvun lopulla.'* 1870-luvulta lähtien 
tutkijoiden ja opiskelijoiden rinnalle tulivat myös niin sanotut kan- 
sankerääjät, sellaiset luku- ja kirjoitustaitoiset henkilöt, jotka kuu- 
luivat taustaltaan tai ammatiltaan maata viljelevään tai muuta ruu- 
miillista työtä tekevään väestöön. Heistä osa oli käynyt koulua, osa 
ei. Vähitellen kansankerääjien joukkoon liittyi monenlaisista sosiaali- 
sista taustoista lähtöisin olevia, suomalaisuuden asiasta, historiasta ja 
perinteestä kiinnostuneita henkilöitä. Vuoteen 1910 mennessä SKS:n 
kokoelmia oli kartuttanut 1250 henkilöä, joista noin 1000 kuului si- 
vistyneistöön: he olivat ylioppilaita, maistereita, lehtoreita, lääkäreitä, 
kirkkoherroja ja muuta koulutettua väkeä.'* 

Tämän kirjan aineisto käsittää 102 stipendiaatti-runonkerääjän 
kirjoittamaa matkakertomusta vuosilta 1836-1917. Kirjoittajia on 
hiukan vähemmän, noin 90, sillä muutamat runonkerääjät ovat ol- 
leet runonkeruussa useammin kuin kerran ja kirjoittaneet kertomuk- 
sen jokaiselta reissultaan. Matkakertomusten valinnan tein ensin il- 
man tarkkaa suunnitelmaa eri lähteistä lukemistani 1800-luvulla ja 
1900-luvun alussa laadituista kertomuksista. Lopullisen valinnan läh- 
tökohtia olivat seuraavat: matkakertomusten kirjoittajien tuli identi- 
fioitua autonomian ajan nuoreen sivistyneistöön, kertomuksia tuli 
olla tarkasteltavan ajan kaikilta vuosikymmeniltä eli 1830-luvulta 


14 Häggman 2012, 71-72; Sulkunen 2004, 198-199. 
15 Virtanen 1988, 9-13. 
16 Mikkola 2013, 338-342. 

1910-luvulle ja niitä tuli olla myös alueellisesti kaikilta alueilta, joilla 
runonkerääjiä kulki. Kirjoittajat olivat levottoman autonomisen ajan 
yliopisto-opiskelijoita, tavallisesti jo maistereita, jotka saivat stipen- 
din joko SKS:lta, osakunnalta tai yhdistykseltä. Ylioppilasstipendiaat- 
tien näkökulmaa täydentävät muutamat sellaiset matkakertomukset, 
joiden kirjoittajat eivät kuuluneet yliopisto-opiskelijoihin mutta jotka 
jakoivat samat kansalliset haaveet ja ideat. 

Tarkastelemistani matkakertomuksista vanhin on vuodelta 1836 
ja viimeinen Suomen itsenäistymisen vuodelta 1917. Matkalta palat- 
tuaan stipendiaatit luovuttivat keräämänsä aineiston, runosaaliin, ja 
kokemuksistaan kirjoittamansa kertomuksen SKS:lle. Näin kerto- 
muksia kertyi matkoilta Suomen maaseudulle ja Karjalaan sekä kau- 
kaa suuriruhtinaskunnan rajojen ulkopuolelta. Syntyhistoriansa 
ja -aikansa sekä maantieteellisten, kielellisten ja kulttuuristen kon- 
tekstiensa kannalta matkakertomuksia voi pitää poikkeuksellisina ja 
ideologisina.” 

Matkakertomuksia luettiin 1800-luvulla SKS:n ja muiden yhdistys- 
ten kokouksissa ja julkaistiin aikakaus- ja sanomalehdissä: ne siis 
kiinnostivat sivistyneistöä ja niillä oli uutisarvoa. Kansanrunouden- 
tutkimuksessa niiden sisällöt ovat herättäneet tutkijoiden mielenkiin- 
non erityisesti silloin, kun on haluttu selvittää tiettyihin runonkerää- 
jiin, heidän matkareitteihinsä, perinteentaitajiin tai runoihin liittyviä 
kysymyksiä. Matkakertomukset sisältävät kuitenkin runsaasti mui- 
takin tietoja laajalle ulottuvan runonkeruualueen ihmisten elämästä 
autonomian aikana. Ne paljastavat myös kirjoittajiensa kokemuksia, 
käsityksiä ja tulkintoja 1800-luvun ja 1900-luvun alkupuolen suoma- 
laisista, karjalaisista, inkeriläisistä sekä Ruotsin ja Norjan suomalai- 
sista. 


17 Merja Torvinen on tarkastellut matkakertomusten ideologioita väitöskir- 
jassaan, jossa aineistona ovat 1600-1800-lukujen ranskalaiset Lapin- 
kuvaukset sekä niiden modernit suomennokset. Hän näkee ideologiat 
tapana hahmottaa ja konstruoida maailmaa kielen avulla yksilön ja yh- 
teiskunnan sosiaalisten tieto-, arvo- ja valtajärjestelmien kautta. Torvinen 
2020, 37-40. Tämä määritelmä sopii kuvaamaan myös runonkerääjä- 
stipendiaattien matkakertomusten ideologisuutta. 

Vanhin tarkastelemistani matkakertomuksista on Johan Fredrik 
Cajanin kirjoittama Pohjois-Karjalan- ja Vienan-matkalta vuonna 
1836. Cajan oli matkalla Lönnrotin apumiehenä. Uusimmat kerto- 
mukset ovat vuodelta 1917. Cajanin kertomuksen rinnalle nostan 
kansanrunoudentutkija Väinö Salmisen kuvauksen Kainuun, Raja- 
Karjalan ja Pohjois-Karjalan seuduilta kesältä 1913. Vaikka Cajanin 
kertomus on lyhyt ja katkelmallinen ja Salmisen pitkä, vuolas ja yksi- 
tyiskohtainen, voi niitä vertaamalla havaita muutoksia, joita runon- 
keruussa ja kerääjien suhtautumisessa niin perinteeseen ja perin- 
teentaitajiin kuin heihin itseensä perinteen kerääjinä tapahtui noin 
80 vuoden aikana. 

J. F. Cajan teki ensimmäisen runonkeruumatkansa Elias Lönnrotin 
apumiehenä vuoden 1836 loka-marraskuussa Pohjois-Karjalan ja 
Vienan maisemiin. Ensimmäinen päiväkirjamainen merkintä on päi- 
vätty 17. lokakuuta: 


17:toista lokakuuta lähin veli Lönnrotin kera Kiannan pappilasta. Sopa- 
lassa yötä. Koottiin lapsilta arvutuksia. Siitä 18:toista, tiistaina, purjehim- 
ma yöksi Saukon taloon, jossa emännältä kokosimma arvotuksia. Siitä 
19:toista Kylmäsalmen päätaloon, jossa nöyrän ilman tultuu, päätimmä 
kirjotella runojamme. 


Reitti kulki Suomussalmen, Lonkan, Vuonnisen, Jyvöälahden, Enon- 
suun, Alajärven ja Uhtuan maisemissa jalan ja vesiteitä pitkin noin 
sadan kilometrin verran. Saaliksi tarttui runoja, arvoituksia, paikallis- 
tarinoita, häälauluja ja itkuvirsiä. Cajan on täsmällinen: hän luettelee 
kylät ja talot ja kertoo, keiltä he runoja tai tarinoita kuulivat. Heitä 
olivat Päätalon vanha ukko, Prokon nainen, urhot, nuori, iloinen ja 
kaunis neito ja niin edelleen. Hän ilmoittaa myös kuljettujen mat- 
kojen pituudet sekä kustannukset, jotka olivat yhteensä 18 ruplaa. 
Cajanin kertomus on niukka, mutta silti siitä voi aistia hänen innos- 
tuksensa retkeä ja tehtävää kohtaan: 


Siitä 20:tenä aamulla lähimmä Päätalon vanhalta ukolta saatetut Kulma- 


jokia myöten 1 penink. Lehtovaaran uuistaloon. Välillä haasto ukko Lap- 
palaisten asunnosta niillä Kylmäsalmen paikoilla, heiän vielä löytyvistä 

raunioista, kannuksista jm. Lehtovaarassa laulatimma erästä naista, ja 
saimma pari uuisrunon palasta. Siitä saatettiin meitä neljänneksen Lonk- 
kaan, joka jo on Venähyä. 


Siinä olimma yötä Hilipan kartanossa ja illalla laulo meille Prokon nainen 
häälauluja ynnä itkuvirsiä, joista erään kirjotinki jos suurellaki tuskalla. 
Maata pantuamme haasto äämmö meille vielä pari tarinata, joita mie en 
outoin sanojen vuoksi ymmärtänyt, vaan veli L., joka maltto pakinan, ai- 
ko ne muistoksi kirjuttaa. 


21:tta, perjantaina, lähimmä, Proko opassa, Vuoniseen kulkemaan. 10 v. 
saatto meiät Prokon nainen, siitä lähimmä 30 jälkimäistä v. astumaan. Si- 
nä pänä tulimma saunaan Ratsaslammin peässä, jossa 3:sti lämmitettyä 
makasimma ja toissa pänä, lauantaina, tulimma Vuoniseen 15 v. - Koko 
taival oli talotonta. Olisi vesitseki päässyt Kursmanjokia myöten, vaan 
kosket olivat niin vuolaat, että paljo taipaleita. 


Vuoniseen tulimma noin k. 3 j. p. — Vatier[a] Onufreissa. Sinä iltana ei 
mitänä, kun nukkumaan. Pyhänä 23:na j. p. kävimmä toisissaki taloissa, 
katselimma tyttärien ja poikien kisoja, pakasimma kokouneien urohien 
kera, laulomma Kalevalata, ja menimmä sittä maata. Maanantai aamuna 
saattausimma Yläkuittijärvitse Jyväslahteen. 


Siinä emmä saaneet vatieraa erivierosen Jaakkosen talossa, vaan muualta- 
ki Kornitsata kirjottaaksemme kysyttyä, pysähymmä Moision pirttiin 
yöksi, hyvästi vastaanotetut. 


Tiistaina 25 p. saatto meitä kaksi neittä Enonsuun taloon. Nuorempi oli 
hyvin kaunis ja ilonen, 13 v. — He laulovat runoja ja itkuvirsiä. Jälkimmäi- 
sillä osottivat välistä meitä. — Kalevaisiksi, sanottiin niissä hyviä, ei paho- 
ja miehiä j. n. e. 

Niin tulimma Enonsuuhun, niemellä Alajärven rannalla. Hyvästi vas- 
taa[n]otetut, punasta viinaa, ruokaa, pakinata, Kornitsa illaksi ja yöksi, 
asuttavaksi. — Kirjottamaan. Siinä kirjottelimma perjantaihen 28 p., jo- 
hon lähimmä Alajärven kylää katselemaan. Yötä olimma siellä kirjottain 
itkuvirsiä ja muitaki lauluja ja palasimma lauantaina Enonsuuhun. Sieltä 
vasta torstaina, 3:tena p. marraskuuta Uhtuvaan Sirkeisen Vasken taloon, 
jossa saimma sievän ja mukavan kornitsan. 


Tiistaina 8:tena Marraskuuta maksettiin 5:den päivän edestä 4 Rp. ja 
muusta 1:80. 


Keskiviikkona 16: Marr. maksettiin 7:tsem[än] päivän ruokko ja kynttilä 
6 Rup. 50 k., josta minun 4:80. (Tähän asti 18 Rb.). 

Väinö Salmisen kertomus on kesältä 1913. Hän kuvaa siinä ensin 
matkaansa Kajaanista Puolangan, Taivalkosken ja Kuusamon kautta 
Paanajärvelle. Hevosella, jalan ja veneellä tehdylle matkalle kertyi 
pituutta 360 kilometriä. Reissusta selvittyään hän jatkoi vielä Raja- 
Karjalaan ja Pohjois-Karjalaan. Ilomantsin Mekrijärvellä häntä kiin- 
nostivat erityisesti kuuluisat runolaulajasuvut Sissoset ja Huohvanai- 
set sekä heidän jälkeläisensä. Hän kävi myös Korpiselällä ja muissa 
Raja-Karjalan pitäjissä. 

Matkakertomusten tyyli oli muuttunut 1800-luvun loppua kohden 
siten, että runonkerääjät eivät enää tyytyneet vain referoimaan tapah- 
tunutta ja kuvailemaan maisemia, vaan he myös arvottivat voimak- 
kaasti näkemäänsä ja kokemaansa. Salminen tunnettiin kriittisenä ja 
suorasanaisena henkilönä. Raja-Karjalan olosuhteita ja asukkaita hän 
kuvaa kovin sanoin: 


On Suomen kirous, että rajaseuduille on joutunut tahi vähitellen sellai- 
seksi muodostunut kansa, joka hävittää maankin jalkojensa alta: muuttaa 
menneitten polvien töiden tulokset kahviksi, teeksi, vehnäsiksi, tupakaksi, 
salakuljetetuksi pirtuksi ja rihkamiksi. Ja sitte kun perityistä konnuista 
saatu varallisuus loppuu, aletaan hampaat mätinä valitella huonoja olo- 
ja ja toivotaan, että jonkun poliittisen käänteen, kaivoksen löytämisen tai 
muun sattuman kautta taas rahaa virtailisi vetelehtivienkin karjalaisten 
kukkaroihin. 

Jo kylien ulkoasukin todistaa viimeisinä vuosikymmeninä tapahtunut- 
ta veltostumista. Rakennukset saavat lahota ja ränsistyä, ilman että niihin 
kukaan viitsii kajota; asutaan ja eletään tähjystetään vain edelleen, kunnes 
kaikki alkaa päälle tippua. Erääseenkin Suojärven pirttiin oli neljättäkym- 
mentä vuotta sitten laadittu lisärakennus, joka oli saatu siksi valmiiksi, 
että oli katto päällä. Mutta permantoa ja ikkunoita ei oltu sittemmin viit- 
sitty laittaa, kun talosta sattui kesken kuolemaan tuo ahkera rakentaja, ja 
niinpä saa laaja tupa asumattomana lahota. 


Salminen huomaa, että maanviljelyskin on surkealla tolalla, ja hän 
näkee kaadettuja kaskia kaikkialla. Nuoriso on laiskaa, saamatonta, 
taitamatonta, huonokäytöksistä ja ”sosialismin raaistamaa”: 


Mutta vanhat valittavat, ettei nykyinen sukupolvi viitsi lannoittaa entisiä 


vainioita. Kylvetään vain vanhoihin peltoihin niin kauan kuin ne sinäl- 
lään jaksavat kasvaa. Mieluummin kuin maanviljelystöissä on nykyinen 

sukupolvi ”virman” palveluksessa tukkitöissä, josta saa heti rahat käsiin- 
sä nautintoaineiksi muutettaviksi. Sattuvasti huomautti minulle eräs van- 
ha eukko, ettei sovi enää nykyaikana äidin kätkyen ääressä laulaa vanhaa 
tuutilaulua: 


Turvakseni tuuvittelen, 
varoikseni voaputtelen, 
kyntäkäksi, kylväjäksi, 
mustan mullan murtajaksi. 


Nuorelta, etenkin sosialismin raaistamalta sukupolvelta, saa tuskin kan- 
sanrunouttakaan rauhassa vanhuksilta tiedustella. He tunkeutuvat seu- 
raan raaasti nauraa hohottamaan ja viskelemään joukkoon karkeita ruo- 
kottomuuksia tai ryssän renkutusta, elleivät suorastaan rupea kiroillen 
ulos manaamaan tai ”sharmankkaa” poruuttamaan. 

Niinpä tapahtui eräässä kylässä, että sosialisti mies alkoi syytää minul- 
le ja vanhalle äidilleen hävyttömyyksiä sen johdosta, että selvittelimme 
vanhoja runoja, jotka hänen mielestään ovat mitä pahinta moskaa. Eukko 
vastasi tyynesti, ettei poika kaiketi niistä ole mies arvolausetta antamaan, 
koskei niitä koskaan tahdo edes kuunnella, ja arveli, ettei poika tiedä yh- 
tään mitään noista vanhojen perinnöistä ja neuvoista ja alkoi sanella hie- 
man väräjävällä äänellä runoa: 


Laulan on lahoista näistä, 
kehitöistä kellittelen. 
Kemp on toisena kesänä, 
laulaap on lahoista näistä, 
kehitöistä kellittelöö. 
Kuin tämä kana katoopi, 
ilolintu liikahtaapi? - 

Ilot ilmoilta katoopi, 
laulut muilta lankiaapi. 


Kuin kultaisesta ajasta puhuivat vanhukset kaikkialla menneistä päivistä, 
jolloin tehtiin työtä ymmärtäen, että ”liha ei tule liikkumata, kala jalan 
kastamata”. Oman konnun hyväksi tehtiin kaikki työ, eikä ”virmalle” tuk- 
kia raastettu metsistä. Ja talvi-illat olivat hupaisia, kun naiset kehräsivät ja 
miehet kutoivat verkkoja ja tekivät käsitöitä. ”Nädälmäärät (viikkokau- 
det) sillon laulettii, hyvin da sovindos elettii.” 

Salmisen matkan aikoihin vuonna 1913 Suomi oli yhteiskuntana ai- 
van toisenlainen kuin se suuriruhtinaan maa, josta Lönnrot ja Cajan 
lähtivät taipaleelle Vienaan vuonna 1836. Cajan ei viittaa tekstis- 
sään runokylien ulkopuoliseen maailmaan ja yhteiskuntaan, mutta 
Salminen tulkitsee miltei kaikki matkakokemuksensa tiedostamien- 
sa yhteiskunnallisten epäkohtien näkökulmasta. Terävällä kynällään 
hän piirtää kriittistä ajankuvaa Karjalasta ja karjalaisista. Tekstissä 
saavat kuulla kunniansa niin Karjalan luonto kuin ihmisetkin, heidän 
käytöksensä, runonsa, asuntonsa, ruokansa, työnsä ja toimensa. 

Salmisen kertomus osoittaa, kuinka kerääjien käsitykset perinteen- 
taitajista, perinteestä sekä matkakertomuksen kirjoittamisen tavoista 
muuttuivat 80 vuoden aikana. Kerääjien tapa kuvata kokemuksiaan 
toteavasti tai ihailevasti vaihtui vähitellen perinteentaitajia, heidän 
runojaan, elämäntapaansa ja olosuhteitaan kritisoivaksi ja toiseutta- 
vaksi. Salmisen kohdalla kokemukset herättivät myös ”kiivastumista? 
joten hän päättää matkakertomuksensa seuraavasti: 


Eteläisen Raja-Karjalan, tekisi mieli sanoa, Kurjalan oloista, en näin ve- 
rekseltään voi pakinoida ilman kiivautta. Tarvitaan jonkunlainen välimat- 
ka — sekä ajan että ympäristön suhteen - ennenkuin heistä voi tasapuoli- 
sesti kertoilla. 


Salminen vaatii kertomuksessaan, että kansanrunoudentutkimukses- 
sa tulisi nimenomaan kiinnittää huomiota yksittäisen perinteentaita- 
jan, ihmisen oman elämäntavan, paikalliskulttuurin ja yhteiskunnal- 
listen olosuhteiden vaikutuksiin suullisen perinteen sisältöihin. Hän 
oli ensimmäisiä kansanrunoudentutkijoita, jotka olivat sitä mieltä, et- 
tä kansanrunoutta ei voi kunnolla ymmärtää ilman tietoja sen esittä- 
jien elämästä, ympäristöstä ja elämäntavoista. Näitä tietoja hän käytti 
kyseisessä matkakertomuksessaan enimmäkseen tapaamiensa ihmis- 
ten toiseuttamiseen. 


Ideologisia ja hybridisiä kertomuksia 


Matkakertomus on omakohtainen kertomus itse koetusta matkasta. 
Tässä kirjassa se tarkoittaa runonkerääjä-stipendiaattien vuosina 
1836-1917 kirjoittamia kertomuksia matkoista autonomisen kauden 


26 


https://doi.org/10.21435/tl.282 


Ideologisia ja hybridisiä kertomuksia 


Suomessa. Stipendiaatit kuvaavat, tulkitsevat ja merkityksellistävät 
niissä omia kokemuksiaan ja kertovat myös matkakertomusten kir- 
joittamisesta. Stipendiaateilla oli matkoihinsa sekä poliittisia, aatteel- 
lisia ja henkilökohtaisia että nationalistisia syitä. Heidän laatimiaan 
matkakertomuksia voi pitää ideologisina niiden syntyhistorian sekä 
niihin sisältyvien maantieteellisten, kielellisten ja kulttuuristen kon- 
tekstien vuoksi. 

Stipendiaattien matkakertomukset ovat useimmiten kymmeniä si- 
vuja pitkiä, joskus jopa parisataasivuisia. Ensin kerrotaan matkalle 
valmistautumisesta ja matkan motiiveista ja tarkoituksesta sekä teh- 
dään selkoa matkareiteistä ja -välineistä. Sen jälkeen alkaa kronolo- 
gisesti etenevä kuvaus matkan vaiheista: kuvataan matkantekoa, 
ihmisiä, runonkeruuta, maisemia ja tapahtumia ja palataan lähtö- 
paikkaan, useimmiten kotiin. Tapahtumakuvausten lomassa kirjoit- 
tajat valottavat matkan herättämiä ajatuksia ja tunteita sekä pohdiske- 
levat nähdyn ja kuullun merkityksiä niin itsensä kuin paikallisten 
ihmisten kannalta. Pohdiskelun tavoitteena on matkalla saatujen uu- 
sien havaintojen, kokemusten ja tietojen ymmärtäminen ja niiden so- 
vittaminen aiempiin tietoihin ja käsityksiin kotimaasta ja suomalai- 
suudesta. Kertomusten lopussa kirjoittajat arvioivat usein retkeään, 
itseään sen suorittajana ja runosaaliitaan sekä kiittävät matkan ra- 
hoittajaa. 

Kirjoittamisen lajityyppinä stipendiaattien matkakertomukset ovat 
hybridilaji: ne sijoittuvat fiktiivisten tekstien, kirjeiden, päiväkirjojen, 
omaelämäkerrallisten tekstien sekä julkaistujen matkakertomusten 
ja -kirjojen rajamaastoon. Kaikissa näissä tekstilajeissa näkökulma 
koettuun on subjektiivinen, kirjoittajan omista kokemuksista kum- 
puava. Kertomuksia leimaa lisäksi eräs erityispiirre: Vaikka ne ovat 
kokemusten tulkintoina yksilöllisiä, ne ovat teksteinä julkisia, koska 
stipendiaateilta edellytettiin niiden kirjoittamista ja ne saatettiin lu- 
kea SKS:n kokouksissa, lisätä pöytäkirjojen liitteeksi tai julkaista leh- 
dissä. Niistä tuli samanaikaisesti sekä muistitietoa, folklorea että kir- 
joitettua historiaa. Suullisen ja kirjallisen välittymisen kautta ne ovat 
yhteisöllisesti jaettua tietoa runonkerääjien kokemuksista, ajatuksis- 
ta, tunteista ja käsityksistä autonomisessa Suomessa. 

Matkakertomuksen kirjoittaminen kuului stipendiaatin velvolli- 
suuksiin. August Ahlgvist teki runonkeruumatkan Etelä-Karjalaan 


27 


https://doi.org/10.21435/tl.282 


Ylioppilaiden matkakertomukset tutkimuksen kohteena 


ja Inkeriin vuonna 1854. Suomettaressa sekä myöhemmin Suomi- 
sarjassa julkaisemassaan matkakertomuksessaan hän kertoo kirjoitta- 
neensa sen ”johdatukseksi” vastaisille tutkijoille. Matkaansa ja sen 
tuloksiin hän oli kyllä tyytyväinen, mutta ei kertomukseensa, koska 
olosuhteet aiheuttivat ajoittain keskittymisvaikeuksia: 


Aika ja tilaisuus eivät kuitenkaan nytkään myöten-anna näitä muistelmia 
taiteellisesti järestää; niitä olen kirjoitellut vähän kussai paikassa, Pohjais- 
Inkerissä matkatessani, niillä väliajoilla, joita runonkerääjällä on kyllä jo- 
ko laulajia odottaessansa eli muusta syystä yhdessä kohden viipyessänsä, 
ja jokainen tämmöisillä matkoilla käymätöinkin arvaa että, lasten lattialla 
hälistessä, vaimojen ovessa hönnätessä, ja miesten penkillä latturia las- 
kiessa, kirjoittajan on vaikea pitää ajatuksensa koossa. Elköön siis lukija 
pahastuko, jos kaikki paikat kirjoituksessani eivät ole niin tasaista ja sän- 
tillensä, kuin ne olisivat voineet tulla tavallisessa olennossa ja totutuissa 
tiloissa kirjoittaen. 


Kertomuksiin vaikuttivatkin kirjoitushetken olosuhteiden lisäksi sti- 
pendiaattien henkilökohtaiset elämäntilanteet ja matkan kokemukset, 
tunteet, kirjoitustaidot, kirjoittamisen tavoitteet ja motiivit sekä 1800- 
luvun kirjoittamisen konventiot, joita he olivat omaksuneet tuon ajan 
päiväkirjoista, julkaistuista matkakertomuksista, -kirjoista ja -kirjeistä. 
Vaikka matkakertomukset ovat syvästi henkilökohtaisia, ne alkavat 
suuresta määrästä — ja lukutavastani — johtuen kuitenkin lopulta muis- 
tuttaa toisiaan: ne osoittautuvat pääpiirteissään sisällöllisesti ja muo- 
dollisesti suhteellisen vakiintuneiksi esityksiksi matkojen tapahtu- 
mista, kohdatuista perinteentaitajista sekä perinteen tallentamisesta. 
Omakohtaisena tekstinä matkakertomuksen rakenne muodostuu 
tarinasta ja sen kerronnasta. Eri tekstilajeihin kuuluvien julkaistujen 
ja julkaisemattomien matkakertomusten tutkimukset voidaan jakaa 
Ilona Lindhin mukaan niihin, joissa painotetaan kertomusten teks- 
tuaalista luonnetta (kerronta), ja niihin, joissa ollaan kiinnostuneita 
kirjoittajan fyysisestä matkasta todellisissa maisemissa (tarina).'* 
Stipendiaattien matkakertomukset houkuttelevat kumpaankin suun- 
taan, joten tarkastelen ensin niiden tekstuaalisuutta, erityisesti nii- 


18 Lindh 2021, 17. 

den kerronnassa toistuvia aiheita, teemoja, motiiveja ja merkityksiä 
(tämä luku). Sen jälkeen luen niitä valitsemistani näkökulmista tari- 
noina stipendiaattien matkoista vaihtuvissa maisemissa ja olosuhteis- 
sa: näkökulmat käyvät ilmi kirjani myöhempien lukujen otsikoista. 
Kummassakin tarkastelussa luen matkakertomuksia runonkerääjien 
jälkikäteen tekeminä tulkintoina näkemästään, kuulemastaan ja ko- 
kemastaan. Kaksoisvalottamalla matkakertomuksia tavoitteenani on 
löytää runonkerääjille yhteisiä käsityksiä Suomesta ja suomalaisista. 

Kaikessa omakohtaisessa kerronnassa käytetään periaatteessa sa- 
moja kerronnallisia keinoja, esimerkiksi juonellistamista, kertomuk- 
sen tilanteiden ja toimijoiden mukaan vaihtuvaa fokalisaatiota, 
historiallista preesensiä tai vapaata epäsuoraa kerrontaa." Folkloristi- 
tekstintutkijana tarkastelen matkakertomuksia muiden stipendiaat- 
tien matkakertomusten kontekstissa lajinsa edustajina. Koska kysees- 
sä on monia tekstilajeja hyödyntävä hybridilaji, nojaan kerronnan, 
elämäkertojen, muistitiedon, matkakirjallisuuden, päiväkirjojen sekä 
kirjeiden tutkimuksessa käytettyihin lähtökohtiin, käsitteisiin ja me- 
netelmiin.?' 

Matkakertomusten tekstuaalisessa tarkastelussa on monia mahdol- 
lisuuksia: tutkimuksen näkökulmasta riippuen voi huomioida esi- 
merkiksi niiden kielellisiä, rakenteellisia, mentaalisia, historiallisia, 
poliittisia tai yhteiskunnallisia piirteitä. Omassa luennassani kiinni- 
tän huomiota rakenteellisiin piirteisiin sekä mentaalisiin ja yhteis- 
kunnallisiin yksityiskohtiin. Lisäksi minua kiinnostavat kysymykset 
kertomuksen minästä, tarinan ja kerronnan suhteesta sekä niistä ker- 
ronnan keinoista, jotka merkityksellistävät tarinaa. Esittelen näkö- 
kulmat lyhyesti. 

Runonkerääjien matkakertomuksissa keskitytään tavallisesti vain 
matkaan ja muut elämänvaiheet jäävät taka-alalle.? Kertomusten 


19 Pöysä 2022, 287. 

20 Lindh 2021, 31. 

21 Muistitiedosta Ukkonen 2000, 11-38; Fingerroos ja Peltonen 2006, 7-24; 
Savolainen ja Taavetti 2022, 10-43; matkakirjallisuudesta tutkimuskohtee- 
na Lindh 2021, 12-31; Huhtala 1995, 167-180; tekstilajina Torvinen 2020, 
27-30; päiväkirjoista ja omaelämäkerroista Kuismin 2013, 60-97; kirjeistä 
Nordlund 2013, 107—138. 

22 Lindh 2021, 41. 

minä jää siis arvoitukselliseksi, vaikka minä on niissä keskeistä: ne 
on kirjoitettu minä-muodossa, ja kokemukset ja tapahtumat liittyvät 
miltei poikkeuksetta minään ja saavat minän tulkinnan. Matkakerto- 
muksen minä voi olla kirjoitettu myös siten, että se ei juuri muistuta 
tosielämän kirjoittajan minuutta, vaikka tapahtumat perustuisivatkin 
todellisiin kokemuksiin. Stipendiaattien kertomusten perusteella ei 
myöskään voi päästä perille kirjoittajien menneistä tai nykyisistä elä- 
mänvaiheista, mutta jonkinlaisen käsityksen voi saada siitä, mitä he 
runonkeruumatkoillaan kokivat ja kuinka he tulkitsivat kokemuk- 
siaan. 

Omaelämäkerrallisten tekstien tutkimuksessa on esitetty näkemys 
tekstien neljästä minästä. Ne ovat ”todellinen” eli historiallinen minä, 
kertova minä, kerrottu minä ja ideologinen minä.” Historiallinen mi- 
nä on todellinen kirjailija, joka elää tiettynä historiallisena aikana ja 
on matkakertomuksessa myös matkailija. Kertova minä on se minä, 
joka kertoo matkailevasta minästä. Kerrottu minä on kertomuksen 
päähenkilö eli se versio minästä, joka muodostuu kertovan minän va- 
linnoista. Ideologinen minä liittyy sosiaalisiin rooleihin ja taustateki- 
jöihin. Se muodostuu positioista, joita kertova minä voi kertomuksen 
varrella omaksua, kiistää ja muokata. Käsitteen avulla voi tarkastella, 
miten minä asettuu historialliseen ja kulttuuriseen kontekstiinsa.” 

Ajatusta tarinan ja kerronnan erillisyydestä on pohdittu useissa 
narratologisissa tutkimuksissa jo 1920-luvulta saakka. Klassisessa 
narratologiassa tarinan muodostavat valitut tapahtumat ja kokemuk- 
set kronologisessa järjestyksessä, kun taas kerronta on niiden kielelli- 
nen representaatio tai ”kirjoitettu diskurssi, joka vastaa niiden kerto- 
misesta”. Kerronta itsessään rakentuu monista kielellisistä resursseis- 
ta. Eron tekeminen näiden tasojen välille soveltuu monenlaisten 
tekstien, myös folkloretekstien, muistitietoaineistojen ja esimerkiksi 
elämäkertojen, tarkasteluun. 


23 Lindh, 2021, 48. 

24 Lindh 2010, 48. Jako ei ole yksiselitteinen, mutta se on käyttökelpoinen 
tarkasteltaessa omaelämäkerrallisia tekstejä. 

25 Lindh 2010, 49. 

26 Lindh 2021, 41-43. Lindh viittaa tässä muun muassa Shlomith Rimmon- 
Kenanin klassikkoteokseen Kertomuksen poetiikka (ks. Rimmon-Kenan 
1991, 9-10). 

Kertomuksen kahden tason erottaminen toisistaan alleviivaa sitä, 
että tarina tapahtumineen on eri käsite kuin kerronta retorisena toi- 
mintana. Jaottelu on ennen kaikkea tutkijan analyysin työkalu, jon- 
ka avulla voi tarkastella muun muassa kerronnan keinoja. Kun ker- 
rontaa tarkastellaan retorisena toimintana, retoriikkaa ovat kaikki ne 
kerronnan keinot, joiden avulla tekijän, tekstin ja lukijan välille syn- 
tyy vuorovaikutusta ja joiden avulla tekijä pyrkii herättämään lukijas- 
sa erilaisia tietoihin, tunteisiin tai arvoihin kytkeytyviä vaikutuksia.” 

Olen lukenut matkakertomuksia vuorotellen historiallisen, kerto- 
van, kerrotun ja ideologisen minän näkökulmasta ja tarkastellut niitä 
sekä kronologisesti etenevänä juonellisena tarinana että retorisena ta- 
rinana. Retorisessa näkökulmassa olen hyödyntänyt lähilukua. Sen 
avulla olen eritellyt kerronnan elementtejä eli aiheita, motiiveja ja 
teemoja sekä viime kädessä tulkinnut kertomusten merkityksiä. Lähi- 
luenta tarkoittaa useaan kertaan toistuvaa, yksityiskohdat huomioi- 
vaa lukemista, jonka avulla tekstistä voi löytää olennaisia piirteitä. 
Jokainen lukukerta voi tuottaa lukijalle sellaista tietoa, jota ei ensim- 
mäisellä tai toisellakaan lukukerralla havainnut. Menetelmää on käy- 
tetty kulttuurintutkimuksessa etenkin kirjoitetun muistelukerronnan 
tutkimuksessa. Se on peräisin Isossa-Britanniassa ja Yhdysvalloissa 
1920-luvulla kehitetystä uuskriittisestä kirjallisuudentutkimuksesta, 
jolle oli ominaista tekstin tarkka lukeminen, close reading. Omakoh- 
taisena muistelukerrontana ja suurimmaksi osaksi suhteellisen lyhyi- 
nä teksteinä ylioppilaskerääjien matkakertomukset soveltuvat hyvin 
lähiluennan kohteeksi. 


Havainnollistaakseni tulkintaprosessiani ja lähilukutapaani olen laa- 
tinut sisällysluettelon (ks. luku ”Kerronnan keinoja”) oheisesta yli- 
oppilas Fredrik Saukon kertomuksesta, jonka hän laati matkastaan 
Etelä- ja Raja-Karjalaan vuonna 1850. Hänen seitsensivuinen kerto- 
muksensa on tiivis kuvaus matkan kokemuksista ja sellaisena hyvä 
esimerkki siitä, minkälaisia tapahtumia ja asioita ylioppilaat valitsivat 


27 Lindh 2021, 43-47. 

28 Pöysä 2006, 157-159; Pöysä 2015b, 331-360. 

29 Fredrik Saukko. SKS:n arkisto, Kerääjäkokoelma. SKS:n arkistossa on Sau- 
kon tallentamaa perinnettä tältä matkalta 110 sivua. 

kerrottavaksi. Samantyyppisellä tarkkuudella olen lähilukenut aineis- 
ton kaikki kertomukset. 

Kertomus matkoista, joita allekirjoittanut kesällä 1850 teki Kirjallisuuden 
Seuralle runoja ja satuja kerätäkseen. 

Kunnianarvoisen Kirjallisuuden Seuran määräyksen mukaisesti kävin 
kesällä heinä- ja elokuulla Räisälän, Hiitolan, Kurkjoen ja Jaakkiman pi- 
täjissä siellä kansan keskuudessa satuja ja runoja kootakseni. Parikkalan, 
Sortavalan ja Impilahden pitäjissä, jotka myöskin Seuran ohjeen mukaan 
olisivat kuuluneet toiminta-alueeseeni, en ehtinyt käymään, vieläpä en- 
siksi mainitut pitäjätkin olen voinut sangen epätäydellisesti tutkia. Mat- 
kojeni tulos on mukana seuraava pienoinen satu- ja runokokoelma, jonka 
nyt jätän Seuralle. 

Ennen kuin käyn kertomaan matkoistani, tahdon mainita että yksinäni 
sain ne tehdä, koska asianhaarat estivät matkakumppanini tekemästä mi- 
nulle seuraa. Tottumattomuuteni tämäntapaisiin toimiin, kenties kärsi- 
mätön luonteeni ovat syynä saaliini pienuuteen ja vähäpätöisyyteen, sen 
tähden jätänkin täten takaisin tätä matkaa varten aiotut rahat, ja toivon 
ilokseni saavani nähdä, että Seuralle onnistuu paremmin käyttää nämät 
varat joko antamalla ne jollekin kyvykkäämmälle henkilölle, jolla on pa- 
rempi menestys, tai jollakin muulla tavalla. 

Vaellukseni aloin Räisälässä, jossa ensin oleskelin puolen viikkoa 
Humalaisten kylässä käyttäen aikani tutustuakseni täydellisemmin Ka- 
levalaan ja Kantelettareen. Siellä sain kuulla eräistä lähistössä vietettä- 
vistä häistä, vieläpä semmoisessa seudussa, jossa kaikkien yksimielisen 
kertomuksen mukaan voisin toivoa mitä runsainta saalista. Lähdin sinne 
s. o. Vuoksen etelärannalla sijaitsevaan Särsalon kylään. Tieni kulki 
Tiurin kylän kautta, jossa lohenkalastus samannimisessä koskessa kuuluu 
olevan sangen tuottava. Samassa kylässä kerrottiin olevan linnoituksen, 
mutta kun maist. Reinholmin viime kesänä sanottiin sitä lähemmin tar- 
kastelleen, matkustin pois, sitä näkemättä, virtaa alas päämaaliini, häihin. 
Tullen perille ennen sulhaista, oli minulla aikaa ympärillä seisovalle töl- 
listelevälle kansalle lähemmin selittää matkani tarkoitusta ja vastata sen 
moniin uteliaisiin kysymyksiin. Tätä sain tehdä kaikkialla, jonne tulin; ei- 
vätkä ne sittenkään ymmärtäneet minua oikein, vaan luulivat minut hal- 
lituksen lähettämäksi; toiset taas luulivat että kokosin aineksia sanomien 
kirjoittajille. Laulunsa ja satunsa pitivät he kaikkialla aivan halpana, eivät- 

kä tienneet, mitä ajatella, kun näkivät niitä muistoonkirjoitettavan ja vie- 
tävän, jumala ties, mitä kohtaloja kokemaan. 

Tässä paikassa myin myöskin muutamia lentokirjasia, kuitenkin vähäs- 
sä määrin. Kansalla ei ollut rahaa ja säästi kolikkonsa lahjoittaaksensa ne 
nuorelle parille. Muutamat olivat sentään niin mieltyneet kirjoihin, että 
uhrasivat tämän huvin saadaksensa kirjoja. Yleensä halutaan näillä tie- 
noin vähän kirjoja; ennemmin ottaa rahvas rahaa ja hengellisen kirjan 
ennen muita. 

Muuten olin tervetullut ja muita kuokkavieraita edullisemmassa ase- 
massa siinä, että minut kutsuttiin aterioille, joita oli useita, ja sain istua 
juhlatilaisuutta varten valitun isännän vieressä. Täällä oli minulla tilaisuus 
lähemmältä oppia tuntemaan häätapoja. Ennen kuin alettiin syödä pidet- 
tiin pitkä rukous, johon sovitettiin onnentoivotuksia ynnä muuta nuorelle 
parille; tämän piti isännäksi valittu; sitten veisattiin virsi. Samoin aterian 
jälkeen. Ennen kuin sulhanen tuli sisään, tulivat hänen puhemiehensä, 
turkkeihin hyvästi puettuina ja aika lammasnahkarukkaset kädessä, pi- 
tivät tervehdyspuheen vähemmin valituin sanoin, ja kun kysyttiin, mitä 
etsivät, pyysivät yösijaa. Nyt alkoi sukkeluuksien jakeleminen, joista toi- 
nen oli toistaan parempi. Lopuksi saivat he, mitä olivat halunneet, toivat 
sulhasen sisälle ja heidät kutsuttiin ruualle. Jonkun aikaa sen jälkeen kuin 
ateria oli päättynyt, johdattivat ”koaso? ja ”kosiomiehet? sulhaisen ja 
morsiamen sisään; he istuutuivat pöytään ja saivat ensi kerran yhdessä sa- 
masta vadista syödä ruokalajia, jota kutsutaan *”munamaidoksi”. Samalla 
kannettiin, varmaankin joksikin vertauskuvaksi, suuri leipä ja suolaa pöy- 
dälle. Koetin saada tämän tavan merkityksestä ja alkuperästä tietoa, mut- 
ta sain vastaukseksi, samoinkuin tavallisesti moniin muihinkin kysymyk- 
siin: ”niin on tapana”. Vähintäin neljä kertaa oli pöytä katettuna yhdeksän, 
kymmenen tunnin sisällä. Morsian ja sulhanen eivät näyttäneet erityisesti 
nauttivan kestityksestä, mutta vieraat sen sijaan sitä enemmän; varsinkin 
viinapullo kulki ahkerasti ympäri seuran, niin että lopulta useita kaatu- 
neita uroita makasi siellä täällä ja toiset räyhäsivät; syntyipä riitaakin. 

Yleensä käytetään paloviinaa Räisälässä paljoa enemmän kuin muissa 
pitäjissä, joissa olin; Räisälässä on melkein joka talossa paloviinaa, jota 
vastoin noissa muissa pitäjissä sitä sangen harvoin näkee. Ryyppy kuiten- 
kin ensimmäiseksi tarjotaan vieraalle rikkaammassa talossa kaikkialla, 
missä olin. 

Aterian aikana ja koko juhlallisuuden kestäessä kaiuttivat kuokkavie- 
raat lauluja eteisessä. Tätä lajia hääväkeä, enimmäkseen poikia ja tyttöjä, 
on enimmän; mahdollisesti tästä johtuu häiden tavallinen nimityskin 
”kuokkajaiset”. Lauluissansa he joko ylistivät tai moittivat morsianta ja 
sulhaista, antoivat neuvoja ja lausuivat jäähyväis-sanoja morsiamelle 

Viipurilainen Fredrik Saukko (1826-1906) teki runon- ja sadunkeruu- 
matkan Etelä- ja Raja-Karjalaan vuonna 1850. Matkakertomuksessaan 
24-vuotias ylioppilas kertoo seikkaperäisesti matkan vaiheista ja tapahtu- 
mista. Runonkerääjäin matkakertomuksia s. 87. SKS:n hallinnon arkisto. 


j. n. e. He ottivat toistensa kädestä kiinni ja muodostivat piirin; joku lauloi 
sanat ensin yksin, jonka jälkeen koko piiri toisti ne. Varsinkin eräs tyttö 
oli mainio, hän lauloi melkein koko illan ja aina uutta. Hänen katseensa 
oli yhtämittaa maahan kiinnitettynä; hän näytti laulavan ikäänkuin ru- 
nollisesta innostuksesta. Mutta mahdotonta oli täällä mitään muistoon- 

panna, sillä ei kellään ollut aikaa; lopulta muutamat suostuivat. Aloin kir- 
joittaa, mutta isäntäväki ja vanhemmat talonpojat huomauttivat minua 
etten häiritsisi iloa kokoomalla ympärilleni nuoria, jotka tarvittiin piiris- 
sä. Lopetin mielelläni; tarjottu ei ollut minkään arvoista. Muutamia uusia 
arvoituksia olin kuitenkin muistoonpannut, mutta onnettomuudekseni 
pudotin sekä nämät että sittemmin kokoomani arvoitukset. 

Seurasin niin kutsuttujen ”nuuve-miesten? mukana, 10 lukuansa, sul- 
haisen kotiin. Morsianta, jota ei ainakin 10 sellaista seuraa, pidetään vä- 
hän-arvoisena kotiseudullaan. Saavuimme sinne suurella melulla ja ko- 
hinalla. Siellä syötiin ja juotiin noudattamalla samoja menoja kuin 
edellisenä iltana. Sitten saatettiin nuori pari ”aittaansa? virren veisuulla. 
Jokaisella naineella parikunnalla on sellainen ”aitta”. Kun nuori pari oli le- 
vännyt, jakoi morsian lahjat; samalla asetettiin nuorelle parille pieni raha- 
summa lautaselle. ”Kuokka-vieraat” kaiuttivat täällä jälleen lauluja, kuten 
häissä. Niiden sisällyksestä ei voinut täyttä selvää saada tuvassa vallitse- 
valta melulta ja puheelta, sillä nyt laulettiin ne tuvassa eteisen puutteessa; 
enkä myöskään voinut ketään saada taivutetuksi laulamaan niitä itselleni. 
Olin edellä mainitun häälaulajattaren luona ja koetin taivuttaa häntä lau- 
lamaan itselleni, mutta hän epäsi tavalla, joka kokonaan turmeli sen säde- 
kehän, joka hääpäivänä minusta tuntui häntä ympäröivän. 

Tästä kylästä sain eräältä lautamieheltä ainoat ”noitaluvut” jotka olen 
esiin voinut kaivaa; kenties nämätkin ovat ennen koottuja. Yleensä en voi 
varmasti taata, että ei se, mitä olen koonnut, ennen löytyisi muistoonpan- 
tuna. Epälukuiset niistä lauluista, joita minulle laulettiin, olivat Kantelet- 
taressa, ja useat niistä, jotka tavataan mukana seuraavassa kokoelmassa, 
tuntuvat Kantelettaren laulujen toisinnoilta. Tuskin ollenkaan sain sitä- 
vastoin kuulla Kalevalan runoja muistuttavia lauluja; ainoastaan muuta- 
mia runoja Untamosta, jotka olenkin muistoonpannut ja jotka aivan vä- 
hän eroavat samoista Kalevalan runoista. 

Lähdin sitten Mellitsanpeltoon, jonne maine sijoitti etevimmät laula- 
jat ja satujen kertojat, mutta osaksi en tavannut niitä kotona, osaksi ei nii- 
tä voinut taivuttaa laululle, osaksi tarjosivat ne semmoista, joka ei kel- 
vannut. Muutamat kuuluisimmista olivat rajan toisella puolella. Kaikista 
niistä pitäjistä, joissa kävin, on nimittäin reippaimpien miesten tapana 
juhannuksen aikaan eli väliä myöhemmin lähteä työnansiolle Inkerin- 
maalle. Seurauksena on köyhyys ja kurjuus, huolimatta siitä että maanlaa- 
tu on mitä parhainta, sillä reippaimmat miehet katoovat kiiruimman työn 
ajaksi. Yhteydessä tämän kanssa on se kertomus, että laulut ovat Inkeristä 
kotoisin, ja tämän kertomuksen kuulin kaikkialla, missä olin, toistettavan. 
Laulujen kotimaa asetetaan aina etelään, semmoisena mainittiin Sakko- 
la, Inkerinmaa, Jääski ja useat muut pitäjät. Ei kukaan viittaa pohjoiseen, 


35 


https://doi.org/10.21435/tl.282 


Ylioppilaiden matkakertomukset tutkimuksen kohteena 


36 


niin tehtiin ainoastaan Kaukolassa, jossa Hiitolaa pidettiin laulurikkaana 
maana. 

Muutamia lauluja on myötäseuraavassa kokoelmassa kuitenkin Mel- 
litsanpellosta. Tahdon tässä mainita, että olen muistoonpannut ainoas- 
taan pitäjän ja kylän, josta sain runon, enkä henkilöä, joka sen lauloi, sillä 
tämän jälkimäisen toimenpiteen pidin yhdentekevänä, ja useimmiten en 
tiedustellutkaan laulajan nimeä. 

Sitten menin ”Hovin soareer” erääseen Vuoksen saareen. Saaren ni- 
mestä sain aihetta kysyäkseni, olisiko siellä ollut jokin hovi, mutta mistään 
semmoisesta ei tiedetty. Kuitenkin sain tietää että sieltä on löydetty ulko- 
maalaista rahaa, sota-asujen osia, keihäänkärkiä y. m. Tohtori Schvindt 
kertoi minulle sittemmin, mihin perustuen, en tiedä, että siellä, samoin- 
kuin Tiurissä ennen on ollut everstinvirkatalo. 

Kaikkien kylien luetteleminen, joissa kävin, tulisi liian pitkäksi; tahdon 
ainoastaan mainita että valitsin ne kylät, joissa kerrottiin jonkun suurem- 
man laulajan tai sadunkertojan elävän. 

Tällöin tapahtui kuitenkin usein että sellainen mainehikaskaan henkilö 
ei voinut tarjota minulle muuta kuin kelpaamatonta tavaraa. Näyttää et- 
tä semmoisen maineen saavuttaa pikemmin lipeällä kielellä kuin millään 
muulla ansiotyöllä. Lapselliselta kuuluu, kun sellaisista henkilöistä esim. 
sanotaan tähän tapaan: se tietääpi kaikki; koko maailman viisaus sil? on 
peässä”. 

Myöskin Kaukolassa kävin; mutta kansa täällä ei ollenkaan tuntunut 
lauluja tuntevan, ei ainakaan runoja; se tuntui sitäpaitsi olevan köyhää ja 
ylen yksinkertaista väkeä. Kaukolaiset pitävät muuten itseänsä hiitolai- 
sia parempina ja kutsuvat näitä jälkimäisiä halveksien ”karjalaisiksi”. Kii- 
ruhdin täältä Hiitolaan siinä toivossa että siellä saisin paremman saaliin. 
Mutta ainoastaan Ilmeen ja Mustolan kylistä sain vähäsen enemmän ko- 
koon. En kuitenkaan voi väittää ettei muissa osissa Hiitolaa mitään lauluja 
ja satuja löytyisi, vaan on minulla sitä vastoin syytä olettaa että päinvas- 
toin on laita, mutta en voinut tavata väkeä kotona, ja vaikeata oli odottaa 
heidän palaamistansa, kun minun vielä oli niin monella seudulla käytävä. 
Ilmeeseen tulin sunnuntaiksi. Siellä pidettiin jonkunlaisia markkinoita 
sinä päivänä; kirkkomäellä myytiin rinkeliä, nisukakkuja ja muuta pientä; 
vaihdettiinpa siellä iltapäivällä hevosiakin. Kansaa oli siellä useammista 
ympärillä olevista pitäjistä. Samanlaiset markkinat kuuluu myös pidettä- 
vän Rautjärven kirkolla, määrättynä sunnuntaina joka vuosi. Ilmeessä ei 
löytynyt mitään laulajia, laulu ei siellä tuntunut elävän kansan huulilla. 
Sadut siellä ovat yleisempiä, mutta saada olen voinut vain muutamia, 
jotka sisällykseltään ovat sellaisia, että ne voisi Seuralle esittää. Hävyttö- 
miä satuja tarjottiin minulle epälukuisia ja muutamia sellaisia on minulla 
muistoonkirjoitettunakin. 

Fredrik Saukko viipyi Räisälässä useamman päivän. Magnus von Wright 
kuvasi räisäläläisen miehen piirrokseensa vuonna 1860. Kuva: Magnus 
von Wright, Istuva mies. Museovirasto, Kansatieteen kuvakokoelma. 
CC BY 4.0. 

Täällä kuulin myös puhuttavan eräänlaisista kummuista, joita kansa 
kutsui ”Muukkilaisiin tervakummuiksi”. Kävin erästä sellaista katsomassa. 
Se oli aivan pyöreä, lähes kaksi syltää korkea, näytti kiviä kasaan heittä- 
mällä tehdyksi aivan tasaiselle kentälle; nyt kasvoi korkea metsä sillä. Ylin- 
nä muodostui ikäänkuin valli, josta kumpu vietti sekä ulos- että sisään- 
päin; sillä sisällä oli siinä syvä aukko. Viettävyyttä sisäänpäin kesti noin 
kaksi kyynärää, sitten alkoi äkkijyrkkä, laudoilla vuorattu kaivon kaltainen 
aukko, joka oli noin 2 tai 3 kyynärää läpi-mitaten. Nyt se oli suuremmaksi 
osaksi täyttynyt, eikä laudoistustakaan voinut selvästi erottaa, mutta saat- 
tajani, arvossa pidetty kansanmies — minulle oli häntä suositeltu — sanoi 
että aukko hänen nuoruudessaan oli ollut syvä ja laudoitus selvästi havait- 
tavissa. Itse kansasta, joka on kokoon-luonut nämät muistomerkit, kertoi 
hän minulle seuraavaa, jonka hänen omilla sanoillaan tahdon kertoa: *Ne 
Muukkilaiset olivat suuria ja väkeviä. Ennen kuin merimiehet kerran tu- 
livat niille paikoille, johon Muukkilaiset teältä Suomesta oli paenneet ja 
nousivat moalle, näkivät hyö tällaisen tervakummun; no, hyö mänivät si- 
sälle ja tapasivat siellä yhen ukon. No, ukko kysy heiltä: ”Mistä työ oletta?” 
Nämä toas vastasivat: ”Suomesta”. Ukkopa kuin sai tietä heiän Suomesta 
kotosin olevan, kysy kohta: ”Onko teillä sitä vanhoa Suomen juomoa?” 
Merimiehet sanoivat: ”On kyllä”; ja toivat sitte ukolle terva tynnyrin täy- 
sinäissä. Ukko otti terva tynnyrin kiin, näppäsi sormellaase kannen peäl- 
le; sillä puhkasi kannen, niinkuin myö puhkasemma sormen näppäyksellä 
munan peän; nosti sitte koko tynnyrin kässiise varassa ylös moasta, kal- 
liste suuhuuse ja joi koko tynnyrin kerralla, niinkuin nyt viinapullo juu- 
vvaan” Edelleen hän sanoi: ”Sellaista kansoa Muukkilaiset olivat, heiän 
herkkujuoma oli terva, niinkuin nyt viina; toanlaisissa kumpuloissa hyö 
asuivat ja keittivät tervaa; toiset toas sannoot näissä tälläisissa paikoissa 
Muukkilaisilla olleen pajat, joissa hyö takoivat ihellensä asseita. Kuka hän- 
tä tietää, kyllä paimenessa juossessani löysin paljon rautakuonoa tästäkin 
ja sanottiin pitkiä veitsiäkin tästä löyetyn, vaan mie miitin moan tervoa 
keittäissä sellaiseks kuonaks sulaneen. Sellaisia kumpuja sanottiin näillä 
seuduin löytyvän kolme, se jota kävin katsomassa lähellä Ilmeen myllyä, 
toinen Vaskiniemessä, kolmas Ikalisissa, molemmat viimeksimainitut sy- 
vissä metsämaissa. 

Mustolassa, toinen kylä Hiitolassa, jossa sain runsaamman saaliin, olin 
myöskin sunnuntaina. Seuraavana päivänä oli kansa hajaantunut, minulle 
sanottiin: ”Teidän pitäisi tulla talvella, silloin on kansalla aikaa; nyt sitä- 
vastoin on meidän oltava maanviljelystöissä, emme nyt ehdi, ja kuka voi 
nyt muistaa sellaisia asioita?” Sitten menin Kurkjoelle. Sekä täältä että 
Jaakkimasta ovat useimmat muista lauluistani kotoisin. Täällä kerrottiin 
kaikkialla, jonne tulin, että siellä ennenkin oli ollut kerääjiä; sanottiinpa 

edellisenä vuonnakin olleen sellaisia. Kerrottiin kuinka yksi oli sillä 
tavoin ansainnut 50 kop. hop., toinen hopearuplan. Sellaisia miehiä mi- 
nulla siis ei ollut mitään halua käydä tapaamassa, etsin toisia ja kirjoitin 
mitä voin saada. 

Kansan tapoja ja sisäistä elämää en voinut oppia tuntemaan niin lyhyes- 
sä ajassa, minkä viivyin kussakin paikassa. Seudun säätyhenkilöt asetta- 
vat sen (kansan) järjettömien luontokappalten tasalle. Mutta että täällä- 
kin kansalla suru ja ilo, kyyneleet ja hymyily vaihtelevat, että kansallakin, 
tuolla halveksitulla, on tunteensa, ei voi jäädä huomaamatta, vaikka ne 
ilmautuvat kukaties eri tavalla kuin säätyhenkilöitten, eli ainakin tavalla, 
jota he eivät ymmärrä. - Miehen, joka on tottunut kansan kanssa seurus- 
telemaan, ja jolla jo ennenkin on kokemusta tällä alalla, luulen tulevai- 
suudessakin voivan saada etenkin satuja suuremmassa määrin kokoon, 
jos hän valitsee talvisajan matkojansa varten. 

Enempää ei minulla ole matkoistani esiintuotavata. Toivoen Kirjalli- 
suuden Seuralle kaikkea menestystä isänmaallisissa pyrinnöissään olen 
alati kunnianarvoisen Kirjallisuuden Seuran nöyrin palvelija. 


Fredrik Saukko 


Kerronnan keinoja 


Saukon kertomuksen lähiluku auttaa hahmottamaan siitä kerron- 
nan keinoja ja elementtejä sekä pohtimaan sen merkityksiä.” Saman- 
tyyppiset kerronnan keinot ovat erotettavissa muistakin ylioppilaiden 
matkakertomuksista. Toistuvimpia niistä ovat menneessä aikamuo- 
dossa kronologisesti etenevän kertomuksen jaksottaminen tapahtu- 
miin tai kohtauksiin sekä neljä kertovaa minää, jotka osallistuvat ta- 
pahtumiin ja tulkitsevat niitä. Matkakertomusten yleisiä kerronnan 
keinoja ovat joko suora kerronta tai eläytymisesitys, jossa kertoja ku- 
vaa ajatuksiaan ja käsityksiään tapahtuneesta, yhteen hetkeen tai koh- 
taukseen keskittyvät kuvaukset sekä dialogit. Toistuvia keinoja ovat 
myös luonto- ja miljöökuvaukset sekä kuvaukset käsillä olevasta his- 
toriallisesta ajasta ja ajan kulusta. 

Kaikkea kokemaansa matkakertomuksissa ei tietenkään voi kertoa. 
Fredrik Saukko on muiden ylioppilaiden tapaan seulonut monista 


30 Pöysä 2015a. 

matkan yksityiskohdista todennäköisesti vain olennaisiksi katsoman- 
sa, mutta siitä huolimatta erotin hänen kertomuksestaan lukuisia eri- 
sisältöisiä aiheita, motiiveja ja teemoja, joiden avulla hän kertoo ko- 
kemuksistaan. Aihe, motiivi ja teema ovat erilajisten kertomusten ja 
tekstien analysoinneissa usein käytettyjä käsitteitä. Niiden avulla pää- 
sin perille Saukon ja muiden stipendiaattien matkakertomusten ra- 
kenteista ja sisällöistä. 

Kirjallisuudentutkimuksessa aihe on määritelty historiallisen maa- 
ilman joko kuvitelluksi tai todelliseksi seikaksi ja tapahtumaksi. Matka- 
kertomuksissa se voi olla vaikkapa stipendiaatin valmistautuminen 
runonkeruumatkalle, jonkun runolaulajan kohtaaminen tai kylässä 
tapahtunut välikohtaus. Teema on aiheen tai tekstin perusajatus. Se 
havaitaan tekstistä erilaisten motiivien toistumisen kautta ja saa ai- 
kaan tekstin sisällöllisen ja rakenteellisen koherenssin. Teema on 
myös lukijan tulkinta tekstin merkityksestä. Matkakertomuksissa se 
voi ilmentää esimerkiksi runonkerääjä-kirjoittajan arvoja, asenteita, 
mieltymyksiä, tunteita, ihailua ja ylenkatsetta tai hänen käsityksiään 
runonkeruun merkityksestä, maaseudun rahvaan käytöksestä, met- 
sien hoidosta, maisemista, suomalaisuudesta, kirkon merkityksestä 
tai kansan opetuksesta. Motiivit ovat aiheeseen ja teemaan nivelty- 
viä toistuvia kielellisiä elementtejä. Matkakertomuksissa niiden avul- 
la kuvataan tapahtumia, olosuhteita, ihmisiä, esineitä tai esimerkiksi 
matkan vaikeutta. Jotkin motiiveista saattavat toistua samassa kerto- 
muksessa useaan kertaan ja ilmetä samantapaisina useiden ylioppi- 
laiden matkakertomuksissa.*' 

Erotin Saukon kertomuksesta neljä jaksoa (aloitus, kokemuksia 
Räisälässä, kokemuksia muissa kylissä ja lopetus), joista jokaisesta 
hahmotin lukuisia aiheita, teemoja ja motiiveja. 


31 Käsitteetaihe, motiivi ja teema on määritelty lukemattomia kertoja erilai- 
sissa kirjallsuudentutkimuksen menetelmiä käsittelevissä teoksissa. Tässä 
ks. Tieteen termipankki: 
https:lltieteentermipankki.filwikilKirjallisuudentutkimus:aihe, 
https:lltieteentermipankki.filwiki/Kirjallisuudentutkimus:motiivi, 
https:lltieteentermipankki.filwikilKirjallisuudentutkimus:teema. 

. Aloitus: 


luettelo keruupaikkakunnista 

selostus matkan vaikeuksista 

itsearviointi: runosaaliin ja omien taitojen vähättely 

orientoituminen kerättävään materiaaliin: tutustuminen Kalevalaan 
ja Kantelettareen. 


. Kokemuksia Räisälässä: 

paikkakuntalaisten suhtautuminen runonkerääjään 
paikkakuntalaisten suhtautuminen runoihin ja satuihin 
paikkakuntalaisten suhtautuminen runonkerääjän kauppaamiin len- 
tokirjasiin 

paikkakuntalaisten suhtautuminen kirjoihin ja sivistykseen 
paikkakuntalaisten vieraanvaraisuus 

häät morsiamen kotona: kuvaus häätavoista, häiden tapahtumista, 
ruuista, paloviinasta, vieraiden humaltumisesta, riidasta morsiamen 
kotona, kuokkavieraiden laulamisesta, neuvokkivirsistä, ketjulaulusta 
ja piiritanssista; eräästä tytöstä, joka oli hyvä laulamaan; runojen 
muistiinpanemisen vaikeudesta, muistiinpanojen tekemisen kieltä- 
misestä, muistiinpanojen hukkaamisesta 

häät sulhasen kotona: kuvaus hääväen siirtymisestä sulhasen kotiin 
seuraavana päivänä, syömisestä ja juomisesta, sulhasen ja morsia- 
men aittaan menosta, lahjoista morsiamelle, kuokkavieraiden laula- 
misesta, runonkerääjän pettymisestä häälaulajattareen 

runonkeruun periaatteet: kuvaus ”noitalukujen saamisesta”, arvio, 
että muut kerätyt laulut ovat jo Kantelettaressa eikä saaliiksi saatu 
juurikaan runoja Kalevalasta. 


. Kokemuksia muissa kylissä: 

uusien kertojien tapaaminen: nämä eivät kuitenkaan kelvanneet; vali- 
koiva ja kriittinen kerääjä 

paikkakunnan reippaimpien miesten tapa lähteä Inkerinmaalle työ- 
ansioille 

paikkakunnan köyhyys 

paikkakunnan laulujen kotipaikka: Inkeri 

runonkerääjän tapa kirjata muistiin runon yhteyteen pitäjä ja kylä: 
laulaja sen sijaan yhdentekevä 

katkelma aarretarinasta 

runonkerääjän tapa valita matkakohteekseen kylät, joissa kerrottiin 
olevan hyviä laulajia: pettynyt usein 

kerääjän käsityksiä rahvaasta: pitää väkeä köyhänä ja yksinkertaisena 
kyseisten kyläläisten käsityksiä naapurikyläläisistä 

— kuvaus markkinoilta: ei lauluja, vain hävyttömiä satuja 

— kuvaus tervakummusta ja väestä (muukkilaisista) 

— kuvaus seuduilla aikaisemmin käyneistä runonkerääjistä: maksoivat 
laulajille. 


4. Lopetus 

— itsearviointi: omien taitojen vähättely kerääjänä 

— kansa vs. säätyläiset -pohdinta: halveksitullakin kansalla on tunteet 

— arvio uusien keruiden mahdollisuuksista seudulla 

— lopetus: ”Toivoen Kirjallisuuden Seuralle kaikkea menestystä isän- 
maallisissa pyrinnöissään olen alati kunnianarvoisen Kirjallisuuden 
Seuran nöyrin palvelija.” 


Kertomuksen aiheita 


Saukon kertomuksessa korostuvat Räisälässä ja muissa kylissä koetut 
tapahtumat, perinne, paikallisten perinteentuntemuksen arviointi se- 
kä se, kuinka paikalliset suhtautuivat runonkeruuseen ja -kerääjään. 
Kertomuksensa alussa ja lopussa Saukko vähättelee runosaalistaan ja 
taitojaan runonkerääjänä. Jonkin verran hän kirjoittaa myös rahvaas- 
ta, paikkakuntalaisten köyhyydestä ja sivistymättömyydestä. Saukon 
kertomuksesta nousevat luennassani olennaisiksi neljä aihetta, jotka 
olen nimennyt sisällön perusteella: 


1. Kerääjä. 
2. Matka. 

3. Rahvas. 
4. Perinne. 


Luonnehdin seuraavaksi näiden usein toisiinsa limittyneiden aihei- 
den sisältöjä koko aineiston pohjalta. Luonnehdinnoissani olen otta- 
nut huomioon myös kerronnassa esiin tulleet motiivit (jaksottaisessa 
sisällysluettelossa jakson nimen alla). Aiheluonnehdintojen perään 
olen merkinnyt, missä kirjan luvuissa aihe erityisesti esiintyy. 

Kerääjä 


Kerääjä-aiheessa stipendiaatti muun muassa arvioi omia mahdolli- 
suuksiaan ja onnistumistaan runonkeruussa. Itsearviointia esiintyy 
erillisinä jaksoina joko kertomuksen alussa, lopussa tai molemmissa 
tai niveltyneenä muuhun kerrontaan. Useimmiten kyse on itsensä vä- 
hättelystä: kerääjä vähättelee itseään matkan suorittajana ja kokijana 
sekä matkakertomuksen kirjoittajana. Hän voi myös pyytää anteeksi, 
ettei ole saavuttanut matkallaan sitä, mitä itse toivoi tai mitä hän ajat- 
teli muiden häneltä toivoneen. 

Itsensä vähättely on matkakertomuksissa niin toistuvaa, että sen 
tarkoituksena on ehkä ollut saada yliopiston opettajat ja matkan ra- 
hoittajat suhtautumaan suopeasti stipendiaatin mielestä huonoksi 
jääneeseen runosaaliiseen. Ehkä se johtui myös ylioppilaiden koke- 
mattomuudesta ja epävarmuudesta vaikean tehtävän äärellä. Joskus, 
tosin harvoin, itsensä arvioiminen voi olla positiivistakin. Silloin yli- 
oppilas iloitsee vilpittömästi onnistumisistaan, kyvyistään löytää esi- 
merkiksi hyviä runolaulajia ja saada kokoon mittavia runosaaliita. 
Runonkerääjä voi näin kiinnittää huomiota itseensä tehtävästä suo- 
riutuneena hyvänä kerääjänä ja matkan päähenkilönä. 

Kerääjä-aiheeseen sisältyvät luennassani myös stipendiaattien ku- 
vaukset välttämättömien matkatavaroiden ja matkakassan haalimi- 
sesta ja muista matkavalmisteluista sekä kuvaukset stipendiaatin fyy- 
sisestä ja psyykkisestä voinnista, kuten palelemisesta, hikoilemisesta, 
sairauden tunteesta, nälästä tai väsymyksestä. Myös tunteet, ilot, su- 
rut ja pelot, koti-ikävä, ihastumiset ja vihastumiset kuuluvat tähän ai- 
heeseen. (Ks. luvut ”Ylioppilas kohtaa perinteentaitajan”; ” Karjalassa’, 
”Värmlannissa, Finnskogenissa ja Norrbottenissa” ja ”Inkerissä”. 


Matka 


Runonkeruumatkoja tehtiin kaikkina vuodenaikoina, ja matkat olivat 
useimmiten pitkiä, fyysisesti ja henkisesti raskaita: reppu selässä ja 
matalat ruojukengät jalassa soita, korpia ja notkelmia myöten, järveltä 
järvelle, venekunnasta toiseen, talvella hiihtäen ja reellä. Kertomuk- 
sissa kulkemisen konkretiaa käsitellään yksityiskohtien avulla. Niitä 
ovat mm. selostukset matkavarusteista, matkantekotavasta (esim. kä- 

vellen, hevosella, veneellä) sekä kuvaukset hankalista ja miellyttävistä 
patikoinneista lehdoissa, soilla, kivikkoisilla tuntureilla ja metsissä. 
Aiheeseen liittyy usein kuvauksia kauniista maisemista, joihin nivel- 
tyy voimakkaasti isänmaallisia ajatuksia ja kansallisia tunteita. 

Aihetta käsitellään luonnollisesti jollakin tavalla jokaisessa matka- 
kertomuksessa. Kuvauksissa tartutaan usein samantyyppisiin asioi- 
hin, mutta silti aihe säilyttää kiinnostavuutensa, koska matkareitit, 
kohteet ja matkustustavat vaihtelevat ja jokainen stipendiaatti tuo 
esiin vain omat kokemuksensa. Matka-aiheessa ovat keskeisiä selos- 
tukset matkareiteistä ja -kumppaneista, kuvaukset maisemista ja 
luonnosta, kulkemiseen liittyvistä kokemuksista, säästä, onnesta ja 
epäonnesta. Aiheen avulla runonkerääjä kiinnittää huomion itseensä 
sekä korostaa sitkeyttään, urheuttaan ja sankarillisuuttaan isänmaal- 
lisen teon suorittajana sekä sitä, että hän tekee parhaansa rahoittajan 
myöntämillä stipendeillä löytääkseen kansallisesti arvokkaita runoja 
tiettömien taipaleitten takaa. (Ks. luvut ”Pitkiä taipaleita* ”Talvimat- 
koja” ”Runonkerääjien maisemia” sekä ”Karjalassa”; ”Värmlannissa, 
Finnskogenissa ja Norrbottenissa” ja ”Inkerissä”. 


Rahvas 


Rahvas-aiheeseen liittyy kuvauksia sekä onnistuneista että epäonnis- 
tuneista kohtaamisista erilaisten perinteentaitajien, vauraiden isän- 
tien ja köyhien torppareiden, isäntien ja emäntien, piikojen ja ren- 
kien sekä pappien, nimismiesten ja muiden virkamiesten kanssa. Par- 
haimmillaan matkakertomukset ovat hyvin kirjoitettuja mikrohisto- 
riallisia kuvauksia rahvaan ja perinteentaitajien elämästä ja kerääjän 
kokemuksista vaihtuvissa olosuhteissa. Kertomusten tarkkuus kui- 
tenkin vaihtelee: osa niistä on ylimalkaisia, osa varsin yksityiskohtai- 
sia. 

Aiheeseen sisältyy runsaasti myös kuvauksia stipendiaatin ja rah- 
vaan välisistä suhteista. Verratessaan rahvasta itseensä ylioppilaat ko- 
rostavat heidän välisiään eroja omaksi edukseen: he toiseuttavat eli 
erilaistavat ja etäännyttävät rahvaan sivistyneistön hallitsemalla reto- 
riikalla, puhe- ja käsittelytavalla. Kerääjät arvioivat rahvaan luonnet- 
ta, tapoja ja tottumuksia usein suorasukaisesti, olipa kyse runolaulu- 
taidosta, elinkeinosta, siisteyskäsityksistä, ruuasta, sairauksien 

parantamisesta, uutuuksista, uskonnosta tai lukutaidosta. (Ks. luvut 


”Runonkerääjien maisemia” ”Ylioppilas kohtaa perinteentaitajan” 
»” » 


sekä ”Karjalassa” ”Värmlannissa, Finnskogenissa ja Norrbottenissa” 
ja ”Inkerissä”. 


Perinne 


Perinne-aihe sisältää kerääjien kuvauksia ja käsityksiä perinteestä ja 
perinteen keräämisestä, arvioita ja käsityksiä perinteen laadusta ja 
runosaaliin koosta sekä kuvauksia hyvistä ja huonoista perinteen- 
taitajista ja perinteen keräämisestä. Siihen sisältyy myös kuvauksia 
perinteen konkreettisesta tallentamisesta sekä perinteentaitajien 
houkuttelemisesta runojen laulamiseen tai satujen ja tarinoiden ker- 
tomiseen. 

Runonkeruumatkojen tarkoituksena oli, etenkin keruun alkuvai- 
heissa, pelastaa jälkipolville rippeet kadonneeksi ajatelluista kansan- 
runoista. Yksi matkakertomusten toistuvista aiheista liittyy käsityk- 
siin suullisen perinteen elinvoimasta ja sen kuolemasta. Suullisella 
perinteellä tarkoitettiin ennen 1800-luvun loppua lähinnä kalevala- 
mittaisia runoja ja loitsuja sekä satuja. Monet ylioppilaat pahoittele- 
vat matkakertomuksissaan runosaaliidensa pienuutta ja laadullista 
”huonoutta” joka tarkoitti sitä, että he eivät olleet saaneet talteen ka- 
levalamittaisia myyttisistä tapahtumista kertovia pitkiä runoja vaan 
”vain” loitsuja ja uudempia, lyhyitä runoja. He valittivat, että ”kansan 
runoiliaisuus” oli ”sivistyksen vaikutuksesta” kuollut. Tämä matka- 
kertomuksissa toistuva runon kuolemaa koskeva retoriikka juontui 
Seppo Knuuttilan mukaan silloisessa kansanrunoudentutkimuksessa 
vallinneesta näkemyksestä, että kansanperinne hiipuu, haurastuu ja 
katoaa. ? Sen juuret ulottuvat aina runonkeruun alkuvaiheisiin: Elias 
Lönnrot kirjoitti jo vuonna 1828 matkakertomuksessaan Vaeltaja eli 
muistelmia jalkamatkalta Hämeessä, Savossa ja Karjalassa kuulleensa 
tapaamiltaan ihmisiltä useinkin, että enää runoja ei muisteta, mutta 
toisin oli ennen. 


32 Knuuttila 1995, 192. 

Käsitykset runon kuolemasta olivat ristiriitaisia, sillä runon kuole- 
maan liittyvien havaintojen vastapainona esitellään — usein samassa 
kertomuksessa — lukuisin esimerkein myös elävää perinnettä, kaleva- 
lamittaisia runoja, loitsuja ja paikallistarinoita. Jotkut kerääjät näyttä- 
vät kuulleen runoja kaikkialla, missä kulkivat. Jotenkin he onnistui- 
vat aina löytämään kylistä hyviä laulajia ja uskaltautuivat lähtemään 
muiden kerääjien kaihtamille laulumaille kauas Karjalaan ja Inkeriin. 
Näiltä alueilta löytyi vielä huomattavia laulajia ja runoja, jotka olivat 
aiemmin jääneet huomiotta. Joidenkin kerääjien käsityksiin perin- 
teestä sisältyi myös muita perinteenlajeja kuin kalevalamittaisia runo- 
ja, joten heille suullista perinnettä riitti kosolti tallennettavaksi. Lotte 
Tarkan mukaan esimerkiksi Vienassa ei ollut kyse niinkään runo- 
kulttuurin kuolemasta vaan hiipumisesta, johon vaikuttivat yleiset 
modernisaatiotekijät sekä kulttuuriset rakenteet ja historialliset kään- 
teet. Se oli seurausta prosessista, jossa karjalainen paikalliskulttuuri 
itsemääräämispyrkimyksineen joutui suomalaiskansallisen ideolo- 
gian sekä rajan toisella puolella kehittyvän totalitaristisen valtion pu- 
ristuksiin.? 

Kertomuksissa perinne tulkitaan eläväksi tai kuolleeksi sen mu- 
kaan, kuinka stipendiaatin runonkeruu oli kokonaisuudessaan on- 
nistunut ja kuinka vakuuttunut kerääjä oli kaikkien kokemustensa 
jälkeen runojen kansallisesta ja historiallisesta merkityksestä. Runo- 
laulutaito kytkeytyi myös stipendiaattien käsityksiin hyvästä ja huo- 
nosta suomalaisuudesta. (Ks. luvut ”Ylioppilas kohtaa perinteen- 
taitajan”, ”Värmlannissa, Finnskogenissa ja Norrbottenissa? sekä 
”Inkerissä”. 


Teemat ja merkitykset 


Stipendiaattien matkakertomusten tarkastelussa polku kerronnan 
jaksoista, aiheista ja niihin liittyvistä motiiveista johdattelee vähitel- 
len kertomusten teemoihin ja lopulta kertomusten merkitysten tul- 
kintaan. Teeman määritteleminen ja näkyväksi tekeminen on kuiten- 


33 Tarkka 2005, 375. 

kin usein hankalaa ja tulkinnanvaraista, koska voi olla, että teemaa ei 
tekstissä sanallisteta kunnolla kertaakaan vaan se on tulkittava aiheis- 
ta, motiiveista ja epäsuorista kielellisistä vihjeistä ja viittauksista. 

Saukon kertomuksen aiheita analysoimalla sekä tarkkailemalla sen 
ja muiden kertomusten ideologista minää arvelen päässeeni jyväl- 
le olennaisista teemoista. Löysin teemat, joissa kuvataan yhteiskun- 
taa, suomalaisuutta ja toiseutta. Nämä teemat mielessäni luin myös 
muita matkakertomuksia ja arveluni vahvistuivat: miltei kaikissa 
stipendiaattien matkakertomuksissa yhteiskunta, suomalaisuus ja toi- 
seus ovat toistuvia teemoja — eivät kaikki teemat kaikissa, mutta ne 
toistuvat kuitenkin niin tiheästi ja painokkaina, että päättelen nii- 
den olleen stipendiaateille kollektiivisesti merkityksellisiä ja juuri 
kyseisten matkakertomusten kirjoittamiseen liittyviä konventioita. 
Luonnehdin näitä kolmea teemaa lyhyesti. 


Yhteiskunta 


Yhteiskunta-teeman avulla ylioppilaat käsittelevät suomalaisen yh- 
teiskunnan tulevaisuuteen liittyviä toiveitaan ja pelkojaan. Teeman 
avulla otetaan kantaa muun muassa kouluun, kirkkoon, uskontoon, 
kansan sivistystasoon, yhteiskunnallisiin ja poliittisiin valtasuhteisiin, 
auktoriteetteihin, sääty-yhteiskunnan roolijakoon ja muihin ihmisten 
elämään vaikuttaviin rakenteellisiin seikkoihin. Kaikkia instituutioita 
ei kuitenkaan käsitellä: vaikka ylioppilaat kirjoittavat lukutaidon, sa- 
nomalehtien, suomen kielen ja suomenkielisen kirjallisuuden ja kou- 
lutuksen merkityksestä rahvaan sivistyksen kohottamisessa, he vai- 
kenevat vain muutamaa poikkeusta lukuun ottamatta autonomisen 
Suomen poliittisista ja yhteiskunnallisista olosuhteista, tsaarinvallasta 
ja yliopistosta. Ehkä se kertoo 1800-luvun loppupuolella kiristynees- 
tä venäläistämispolitiikasta ja sen pelosta sivistyneistön keskuudessa. 
Ehkä siitä syystä Rietrikki Polen kirjoittaa matkakertomuksessaan 
vuodelta 1847 näkevänsä maiseman vertauskuvallisesti aina lännessä 
kirkkaampana kuin idässä. Sen sijaan Inkerin maaorjuus saa monet 
kerääjät pohtimaan avoimesti tuon pakkovallan negatiivisia vaiku- 
tuksia inkeriläisiin ja inkeriläisten elämäntapaan. 

Muutamissa matkakertomuksissa sääty-yhteiskunnan roolijako 
joutuu kriittisen tarkastelun kohteeksi, sillä ylioppilaiden maailman- 

kuva alkoi jo 1800-luvun puolivälissä rakentua sääty- ja alamaisyhteis- 
kunnan sijasta kansalaisyhteiskunnan arvoille. Näissä kannanotoissa 
ylioppilas on rahvaan puolella, etenkin jos rahvas edustaa tavoiltaan 
hänen toivomaansa suomalaisuutta. Auktoriteetit, varsinkin kun niil- 
lä tarkoitetaan keisarillisen Venäjän santarmeja ja rajavartion poliise- 
ja, saivat ylioppilaskerääjien sapen kiehumaan tiukkoine vaatimuk- 
sineen kulkuluvista ja passien leimoista sekä epäilemällä ylioppilaita 
vakoojiksi tai koleran ja muiden kulkutautien levittäjiksi. Myös orto- 
doksipapit Karjalassa ja Inkerissä näyttäytyvät enemmistöltään lute- 
rilaisten ylioppilaiden kertomuksissa ennemminkin pahantekijöinä 
kuin Jumalan sanansaattajina. 

Erikoista on, että vaikka aineistossa on kahdeksan 1860-luvulla 
kirjoitettua matkakertomusta, nälkävuosia 1866-1868 ei niissä mai- 
nita ollenkaan. Ehkä näin suurten ongelmien käsittely ei kuulunut 
stipendiaattien matkakertomusten kirjoituskonventioihin. 

Erilaisiin elämää ja kulkemista helpottaviin uutuuksiin, innovaa- 
tioihin ja muihin orastavan modernisaation merkkeihin ylioppilaat 
suhtautuivat poikkeuksetta avoimen kiinnostuneina, toisin kuin ker- 
tomusten maaseudun rahvas. (Ks. luvut ”Runonkerääjien maisemia” 
”Ylioppilas kohtaa perinteentaitajan”, ”Karjalassa; ”Värmlannissa, 
Finnskogenissa ja Norrbottenissa? sekä ”Inkerissä”. 


Suomalaisuus 


Ylioppilaiden tavoitteena oli löytää todisteita Suomen kansan hyväs- 
tä menneisyydestä ja ”suomalaisesta mielestä” kaikkialla, missä kulki- 
vat, myös ”vierailla mailla” Karjalassa, Inkerissä ja metsäsuomalaisten 
asuinsijoilla. He linjasivat kovalla kädellä ja moralisoivaan sävyyn ra- 
jan oikean ja väärän suomalaisuuden välille. Suomalaisuus-teeman 
avulla punnitaan suomalaisuuden olemusta ja rajoja sellaisten piirtei- 
den avulla, jotka liittyvät suomen kieleen, uskontoon ja uskonnolli- 
suuteen, moraaliin, sopuisuuteen ja siisteyteen tai jotka ilmaisevat 
pyrkimystä sivistykseen, hyviin elämäntapoihin, säästäväisyyteen ja 
ahkeruuteen. 

Kertomuksissa kommentoidaan usein paikallisen väestön, esimer- 
kiksi jonkin kylän yksittäisen asukkaan tai koko kylän väen, ”luon- 
netta”; tapoja, vaatetusta, taloja ja muita asumuksia, ystävällisyyttä, 

epäystävällisyyttä, vieraanvaraisuutta, epäluuloisuutta, lukutaitoa, us- 
konnollisuutta ja muita ominaisuuksia ja käytänteitä. Korostamal- 
la joidenkin seutujen positiivisia piirteitä, niiden maisemallista 
kauneutta sekä esimerkiksi asukkaiden luku- ja kirjoitustaitoa, luteri- 
laisuutta ja hyvää moraalia, ylioppilaat ylläpitivät Suomesta kuvaa, 
joka tuki 1800-luvun sivistyneistön toiveita Suomen kansasta ja sen 
tulevaisuudesta. Stipendiaatit jakoivat Topeliuksen käsityksen suo- 
malaisten oikeanlaisista luonteenpiirteistä, joita olivat rehellisyys, va- 
kavuus, luotettavuus, levollisuus, uskonnollisuus ja perinteiden ar- 
vostaminen.?* 

Nuoren sivistyneistön käsitys maaseudun rahvaan elämäntavasta, 
historiasta ja kulttuurista oli etenkin ennen matkaa ihanteellinen ja 
puutteellinen. Ylioppilaat hakivat joko kaltaisiaan sivistyneitä ihmi- 
siä tai runolaulutaidon osaavaa, onnellista, luovaa ja toimeliasta kan- 
saa, mutta sellaisia ei juurikaan löytynyt. Sen sijaan he tapasivat vä- 
keä, joka ei osannut runoja tai ei halunnut esittää niitä, ihmisiä, jotka 
olivat epäluuloisia, epäsiistejä, epärehellisiä, epäystävällisiä, laiskoja 
ja riitaisia, monen ylioppilaan silmin sivistymättömiä — sellaisia, jot- 
ka eivät sopineet mielikuvaan oikeanlaisesta suomalaisesta. Matka- 
kertomuksissa sivistyneistö edustaa usein hyvää suomalaisuutta, op- 
pimaton ja huonokäytöksinen rahvas taas vieroksuttavaa ja huonoa 
suomalaisuutta. Joskus stipendiaatit kritisoivat kertomuksissaan, ku- 
ten Fredrik Saukko omassaan, ”säätyhenkilöitä” kansan halveksimi- 
sesta ja ymmärtämättömyydestä. 

Oikeanalaiseen suomalaisuuteen kuului stipendiaattien kirjoituk- 
sissa myös kalevalamittaisten runojen ja muun ”säädyllisen? suullisen 
perinteen tunteminen. Matkakertomusten perusteella maantieteelli- 
sesti oikea Suomi oli Länsi-, Etelä- ja Keski-Suomessa, mutta Itä-Suo- 
messa vain osassa Savoa ja Karjalaa. Korostamalla joidenkin maakun- 
tien ja seutujen positiivisia piirteitä, niiden maisemallista kauneutta 
sekä esimerkiksi asukkaiden luku- ja kirjoitustaitoa, luterilaisuutta 
ja hyvää moraalia ylioppilaat ylläpitivät Suomesta kuvaa, joka tuki 
1800-luvun sivistyneistön toiveita Suomen kansasta ja sen tulevaisuu- 
desta. Suomalaisuuden määrittelyssä heitä yhdisti rahvaan toiseutta- 


34 Tiitta 1994, 240. 

» » 


minen monin eri keinoin. (Ks. luvut ”Talvimatkoja; ”Runonkerää- 
jien maisemia” ”Ylioppilas kohtaa perinteentaitajan”; ”Värmlannissa, 
Finnskogenissa ja Norrbottenissa? sekä ”Inkerissä” ja ”Ylioppilaat 


kansallisen omakuvan määrittelijöinä”.) 


Toiseus 


Koska matkat vaativat stipendiaateilta poistumista omista tutuista 
ympäristöistä, kotiseudulta ja jopa kotimaasta, he kohtasivat väistä- 
mättä erilaisuutta, joka heijastuu kertomuksiin identiteettejä ja toi- 
seutta rakentavina aiheina ja ilmaisuina. Toiseuttaminen on moni- 
ulotteinen, toistuva, vaikeasti hahmotettava ja ymmärrettävä ilmiö, 
joka syntyy toisen ihmisen herättämästä erilaisuuden kokemuksesta 
ja ilmenee ihmisten välisessä toiminnassa ja sosiaalisessa vuorovai- 
kutuksessa.* Toiseutta ja sen ilmenemistä on tutkittu laajasti ja eri 
näkökulmista valtasuhteita käsittelevässä jälkikolonialistisessa tutki- 
muksessa, naistutkimuksessa, sosiologiassa, filosofiassa sekä kansain- 
välisessä ja suomalaisessa kulttuurintutkimuksessa.?* 

Toiseus-teema ilmenee matkakertomuksissa läpäisten aiheen kuin 
aiheen. Ne rahvaan piirteet, joita stipendiaatit eivät voineet sisällyttää 
oikeanlaiseen suomalaisuuteen, tuottivat kertomuksissa toiseuttavia 
luonnehdintoja. Runonkerääjien oli ilmeisen vaikeaa tavoittaa vie- 
raissa olosuhteissa kokemusta siitä, millaista on olla toinen. Empatia 
loistaa kertomuksissa poissaolollaan: se olisikin edellyttänyt yhteis- 
tä kontekstia, yhteisiä tietoja ja tapoja osoittaa tunteita,” mutta ru- 
nonkerääjillä ei ilmeisesti ollut riittävästi tietoa maaseudun rahvaas- 
ta, jotta he olisivat kyenneet eläytymään sen elämään ja tunteisiin. 
Omista tunteistaan stipendiaatit kertovat vaihtelevasti, osa ei mainit- 


35 Termi toiseus on peräisin antropologiasta, kolonialismin tutkimuksesta 
sekä naistutkimuksesta. Pöysä 2014, 271. 

36 Esimerkiksi Hall 1997; Hall 1999; Lehtonen 2013; Löytty 2005; Kivistö ja 
Pihlström 2022; Pöysä 2014; Tarkka 1989; Torvinen 2020. 

37 Boddice 2022, 12-14. Kansanrunojen tunteiden tutkimuksesta ks. mm. 
Timonen 2004, 307-311 ja Seppä 2015, 160-178; emootiotutkimuksista 
Näre 1999; tunteista kulttuurintutkimuksessa Rinne, Kajander ja Haanpää 
2020; tunteista, ruumiillisuudesta ja ideologiasta suullis-kirjallisissa aineis- 
toissa Hämäläinen ja Mäkelä 2022. 

se niistä juuri mitään. Kun on tavattu hyvä runolaulaja, talossa tai 
torpassa on oltu vieraanvaraisia ja matka on sujunut ongelmitta kau- 
niissa maisemissa, ilosta ja tyytyväisyydestä on ollut helppo kirjoittaa. 
Muutamat ylioppilaat potivat koti-ikävää, huolta ja surua, ja muuta- 
mia vaivasi epävarmuus omista taidoistaan ja pärjäämisestään. Väsy- 
mys, kylmyys, kuumuus ja joskus nälkäkin haittasivat. Myös matkalla 
heränneet negatiiviset tunteet, kuten suuttumus, harmistus, pettymys 
ja turhautuminen, provosoivat runonkerääjiä näkemään rahvaas- 
sa huonoja suomalaisuuden piirteitä. (Ks. luvut ”Ylioppilas kohtaa 
perinteentaitajan”, ”Karjalassa” ”Värmlannissa, Finnskogenissa ja 
Norrbottenissa? sekä ”Inkerissä” ja ” Ylioppilaat kansallisen omaku- 
van määrittelijöinä”.) 

Lukutapani ja tulkintojeni tuloksena matkakertomuksista kiteyt- 
tämäni kolme teemaa yhteiskunta, suomalaisuus ja toiseus tuntu- 
vat luontevilta, kun niitä peilaa kansallisuusaatteen ja fennomanian 
arvoihin ja tavoitteisiin sekä niihin sitoutuneiden runonkeruuseen 
lähteneiden ylioppilaiden arvomaailmaan. Tulkintani mukaan niis- 
sä kiteytyvät myös ylioppilaiden tulevaisuuden Suomeen projisoimat 
suurimmat pelot ja toiveet. 

Runonkeruun käynnistymiseen, sen maantieteelliseen laajuuteen ja 
organisoitumiseen 1800-luvun Suomessa vaikuttivat monet historial- 
liset, valtiolliset ja kulttuuriset tapahtumat, aatteet ja ideologiat. Kan- 
sallisuusaatteella, suomen kielellä ja suomalaisella kulttuurilla oli mer- 
kitystä sivistyneistölle jo Ruotsin vallan aikana, etenkin 1700-luvun 
loppupuolella, mutta suomalaisten kuulumista Ruotsin kuningaskun- 
taan ei silti kyseenalaistettu. Käännekohdaksi muodostui vuosi 1809 
ja Haminan rauhansopimus. Ruotsi luovutti Venäjälle joukon läänejä, 
joista muodostettiin oma kokonaisuutensa eli Suomen suuriruhtinas- 
kunta. Valtiollisena kokonaisuutena Suomea ei siis ollut olemassa 
ennen vuotta 1809, vaikka Suomi käsitteenä rauhansopimuksessa 
esiintyykin. Sen jälkeen Suomea ei voitu eikä haluttu nähdä Ruot- 
sin itäisenä maakuntana, vaan erillisenä kansakokonaisuutena, jolle 
oli välttämätöntä luoda Ruotsista ja Venäjästä erillinen historiallinen 
identiteetti. Johtoajatukseksi muodostui Suomen kansan tulevaisuu- 
den rakentaminen omaleimaisen kulttuurin pohjalta. 

Ajatusta suomalaisia yhdistävästä ja heidät naapurimaistaan erot- 
tavasta identiteetistä voi pitää rohkeana, sillä 1800-luvun alussa suo- 
malaiset eivät muodostaneet millään mittapuulla mitattuna yhte- 
näistä kokonaisuutta: suomalaisten sosiaaliset, sivistykselliset, talou- 
delliset, kielelliset ja kulttuuriset olot vaihtelivat alueittain suuresti. 
Kansasta puhuessaan sääty-yhteiskunnan sivistyneistö tarkoitti useim- 
miten talonpoikaistoa sekä palvelusväkeä agraarisen suurperheen 
osana, mutta tilaton väestö jätettiin usein sosiaalisena ryhmän ko- 


38 Meinander 2010, 108—110, 125—132; Einonen 2021, 19. 

konaan huomiotta. Luku- ja kirjoitustaito oli vähäistä tai olematonta 
muiden kuin sivistyneistön keskuudessa. Sivistyneistön, hallinnon 
ja oikeuslaitoksen kieli oli ruotsi, kirkon eli virsikirjan, Raamatun ja 
hartauskirjallisuuden kieli oli länsivoittoinen suomi ja muu väestö 
puhui suomen eri murteita.” 

1800-luku oli kokonaisuudessaan nuorta sivistyneistöä innostava 
vuosisata. Euroopasta rantautuvat uudet aatteet, Turun Akatemia ja 
Helsingin yliopisto, Suomen ahdas asema suuriruhtinaskuntana se- 
kä kansallisuusaatteen voimistuminen pitivät uhkineen ja mahdolli- 
suuksineen yhteiskunnan tilasta ja tulevaisuudesta kiinnostuneen si- 
vistyneistön valppaana. Vuosisadan puolivälin jälkeen suomalainen 
yhteiskunta alkoi nopeasti muuttua ja modernisoitua. 


Valistus, uushumanismi, romantiikka ja varhainen 
nationalismi 


Kiinnostus kansanrunouden keräämiseen, historiaan ja kansallisuus- 
aatteeseen heräsi jo 1700-luvun lopulla valistuksen ja uushumanis- 
min aikana mutta vahvistui romantiikan aatteista. Vastapainona 
valistukselle romantiikan piirteinä pidetään subjektiivisuuden, intui- 
tion, tunteen ja identiteetin arvostamista. Romantiikka tarjosi mah- 
dollisuuden korostaa myös kansakuntia, niiden erityisyyttä ja ainut- 
laatuisuutta. 

Romantiikan filosofeista J. G. von Herder vaikutti voimakkaasti 
Saksan ja muiden Itämeren maiden sivistyneistöön, Suomessa muun 
muassa Henrik Gabriel Porthanin ja hänen oppilaittensa ajatteluun ja 
toimintaan 1700-luvun lopulta 1800-luvulle. Herderin käsitykset kie- 
lestä, kirjallisuudesta, kansasta ja kansakunnasta loivat pohjan mo- 
dernin kansallisvaltion kulttuurille: oman historian arvostamiselle, 
kansankielen nostamiselle kansainvälisten kielten rinnalle sekä kan- 
sankielisen kirjallisuuden vahvistamiselle. Erityisen innostuneesti 
Herderin kirjoituksiin suhtauduttiin juuri Euroopan reuna-alueilla, 


39 Pulkkinen 1999, 118—119, 122; Karkama 2001, 23. 

joiden kulttuureilla oli vain ohuet yhteydet antiikin perintöön tai eu- 
rooppalaiseen korkeakulttuuriin." 

Vuonna 1794 Herder esitti ajatuksensa kansakuntien erilaisuudes- 
ta, kansansielun mystisestä yhdistävästä merkityksestä sekä kansan 
yhteisestä kielestä kulttuuritason mittarina. Herderin mukaan vain 
saman kansakunnan jäsenet voivat ymmärtää toisiaan ja tuntea sym- 
patiaa toisiaan kohtaan. Näistä nationalistisista ja kansallisuusaatteel- 
lisista ajatuksista innostuneet aikalaiset kannattivat ideaa yhtenäisestä 
kulttuurikansasta ja sen mystisestä synnystä, jossa kansa, kansansielu 
ja kieli muodostavat ideaalisen harmonisen yhteyden. Tämän yksey- 
den juuria etsittiin kaukaa menneisyydestä.“ 

Herderiläinen kansallisuusaate liittyi Pertti Karkaman mukaan toi- 
seen suomalaista sivistyneistöä tuolloin yhdistäneeseen aatteeseen, 
uushumanismiin, jonka kulmakivenä oli optimistinen ajatus yksilön 
ja ihmiskunnan jatkuvasta kehityksestä kohti yhä suurempaa vapaut- 
ta ja ihmisyyttä. Uushumanismissa lopullinen päämäärä on ihanne, 
jota ei voida koskaan täydellisesti saavuttaa. Missä määrin sitä voi- 
daan lähestyä, riippuu kansoista ja ihmisistä itsestään. Ihanteet, esi- 
merkiksi historialliset kehitysvaiheet, ovat ihmisen asettamia ja mää- 
rittelemiä ja siksi myös vain ihmisten toteutettavissa — Jumalan ei pi- 
dä olettaa puuttuvan historian kulkuun. Uushumanistisen näkemyk- 
sen mukaan jokaisella kansalla on oikeus omaan kulttuuriinsa. Sen 
arvostaminen ja esille nostaminen ei merkitse irtaantumista muiden 
kansojen kulttuureista, vaan jokainen kulttuuri voi osallistua täysival- 
taisena jäsenenä kansojen väliseen yhteistyöhön. 

Valistusta, uushumanismia ja romantiikkaa Suomessa ei voi määri- 
tellä tarkkarajaisiksi sisällöllisiksi opeiksi vaan pikemminkin kulttuu- 
risiksi virtauksiksi, jotka ilmenivät rinnakkain sekä toisiaan että mui- 
takin filosofisia oppeja hyödyntäen ja hyödyttäen. Pertti Karkaman 
näkemyksen mukaan uushumanismista muotoutui laajasti katsottuna 
perusta, jonka avulla luotiin konsensusta kansallisuusaatteesta. Kum- 
pikin aate vaikutti voimakkaasti kansanperinteen arvostamiseen, 


40 Ollitervo ja Immonen 2006, 8. 
41 Räsänen ja Tuomi-Nikula 2000, 22. 
42 Karkama 2001, 12-23. 

runonkeruun aloittamiseen sekä kirjallisiin kansanelämän kuvauk- 
siin Suomessa. Niiden avulla kansakuntaa myös muovattiin ja luotiin 
sen historialle myyttistä ja kerronnallista ulottuvuutta.“ 

Muinaisrunot kulttuurin ilmentäjinä tarjosivat uushumanisteille 
mahdollisuuden selvittää, miten jokin kansa on vaikuttanut ihmisyy- 
den kehitykseen ja missä määrin se on omaksunut humaanit ihanteet. 
Nämä ajatukset sopivat hyvin 1800-luvun alkupuolen kansallisuus- 
aatteeseen Suomessa. Ne legitimoivat näkemään suullisen perinteen, 
kansalliskirjallisuuden ja kansallisten tieteiden merkityksen Suomen 
historian, kielen ja kulttuurin kannalta.“ 

Elias Lönnrot tunsi tiettävästi romantiikan tekstejä, mutta häntä 
itseään ei luokitella puhdasveriseksi romantikoksi. Koska Kalevala 
kuitenkin syntyi romantiikan aikakaudella 1800-luvun alkupuolella, 
romantiikan keskeiset ajatukset ja ideat mahdollistivat yhdessä valis- 
tuksen, uushumanismin ja varhaisen nationalismin kanssa Kalevalan 
kokoamisen, kirjoittamisen ja ilmestymisen. 


Kansallisuusaatteen edistäjiä 


Uushumanismin ja romantiikan aatteiden siivittämänä ajatus kan- 
sallisesta identiteetistä ja sen luomisesta innosti Turun Akatemiassa 
opiskelevia ylioppilaita 1800-luvun alussa. Siellä opiskelivat monet 
1800-luvulla suomalaisen yhteiskunnan ja kulttuurin kehittymiseen 
voimakkaasti vaikuttaneet henkilöt: A. J. Sjögren 1810-luvulla ja mui- 
den muassa J. V. Snellman, Elias Lönnrot ja J. L. Runeberg 1820-lu- 
vulla. Kansakunnan määrittelemisen kannalta merkittäviä Turun 
Akatemian opiskelijoita olivat myös Adolf Ivar Arwidsson, Abraham 
Poppius, Carl Axel Gottlund, Reinhold von Becker ja Jaakko Fellman. 
Uudessa suuriruhtinaskunnassa he olivat ensimmäisiä, jotka kiin- 
nostuivat kansanrunoudesta. Ylioppilaat olivat saaneet perinnöksi 
H. G. Porthanin ajan kansanrunoudentutkimuksen tulokset, ja 


43 Karkama 2001, 15—16. 
44 Hautala 1954, 88-89; Karkama 2001, 12-23; Wilson 1985, 21-24. 
45 Karkama 2002, 15-26; Nivala 2019, 15—18, 32. 

J. L. Runeberg. Johan Knutsonin kivipiirroksen pohjalta otettu 
kuva Runebergista vuonna 1885. Museovirasto, Historian 
kuvakokoelma. CC BY 4.0. 


Z. Topelius. Kuva: C. A. Härdh. Helsingin kaupunginmuseo. CC BY 4.0. 

kansanrunoudesta oli tullut heille isänmaallisten aatteiden pohja ja 
kansallistietoisuuden perusta. J. G. von Herderin ajatukset kansoista, 
kansan sielusta ja kansakuntaideologiasta vaikuttivat heihin syvästi.'* 

Vuoden 1809 tapahtumien myötä ylioppilaita alkoivat kiinnostaa 
yhä enemmän myös yhteiskunnalliset ja valtiolliset asiat. Innostus 
suomen kieltä kohtaan heräsi heti Ruotsin ja Venäjän välisen Suomen 
sodan päättymisen jälkeen: erityisesti pohjoispohjalaisen osakunnan 
ylioppilaat pyrkivät monin tavoin vaikuttamaan suomen kielen edis- 
tämiseen ja käyttämiseen. Ylioppilaiden piirissä Turussa syntyivät 
myös ensimmäiset sanomalehdet, joiden tavoitteet olivat kansalliset 
ja joissa puolustettiin suomen kielen asemaa." 

Turun palon jälkeen vuonna 1827 Akatemia siirrettiin Helsinkiin, 
ja ylioppilaiden ryhmä jatkoi toimintaansa uudessa ympäristössä. Tu- 
run romantiikaksi ja Helsingin romantiikaksi kutsutut vaiheet olivat 
varsin tuloksellisia. Vuonna 1830 Helsingissä perustetun Lauantai- 
seuran jäsenistä monen elämäntyö liittyi kansallisen kulttuurin edis- 
tämiseen ja kansallisuusaatteen kehittämiseen. Seuran perustajiin 
ja suomalaisen sivistyneistön radikaaliin kantajoukkoon kuuluivat 
muun muassa J. V. Snellman, J. L. Runeberg ja Fredrik Cygnaeus. 
Ryhmässä, jossa oli parikymmentä keskustelijaa, virisi syvä kiinnos- 
tus kulttuurisiin ja maailmankatsomuksellisiin kysymyksiin. Lauan- 
taiseuran keskusteluista sai alkunsa myös vuonna 1831 perustettu 
Suomalaisen Kirjallisuuden Seura. Seuran merkitys kansallisen ajat- 
telun vahvistajana oli merkittävä, sillä sen toimintaan kuului alusta 
pitäen kansanrunouden keruu ja suomenkielisen kirjallisuuden jul- 
kaiseminen.f 

1840-luvulla kansallisuusaatteeseen liittyvä fennomania vahvisti 
entisestään ajatusta Suomesta erillisenä kansallisena yksikkönä, jolla 
on oma historiansa, väestönsä, kielensä ja kulttuurinsa. Fennomanian 
pääedustajat tulivat yliopistosta: erityisesti talonpoikaistaustaiset si- 
vistyneistön edustajat olivat innokkaita fennomaaneja. Eurooppalai- 


46 Hautala 1954, 88-91; Rantala 2019, 38-44. 

47 Hautala 1954, 102-104 

48 Haavio 1931, 3-10; Hautala 1954, 108-122; Karkama ja Koivisto 1997, 13; 
Sulkunen 2004, 20; Wilson 1985, 21-29. 

Suomalaisen Kirjallisuuden 
Seuran sinetin on suunnitellut 
varhaisempien ideoiden 
pohjalta Magnus von 

Wright. Sinetin symboliikka 
kanteleineen, pilvineen, 


J RRS 
Pohjantähtineen ja NN US 
z - MaE S 
teksteineen korostaa SKS:n SYN 
KS . NUO 17 (G w Se 
perustamisajankohdan arvoja: = (4 ) 


NITA 
N 


suomalaista kulttuuriperintöä 
sekä antiikista juontuvaa 
länsimaista sivistystraditiota. 
Sinetti hyväksyttiin vuonna 
1834. SKS:n arkisto, 
kirjallisuuden ja kulttuuri- 


historian kokoelma. Seur an sinetti. 


sista filosofisista opeista omaksuttiin ne, jotka parhaiten sopivat sivis- 
tyneistölle sen pyrkiessä antamaan kansallisuusaatteelle suomalaista 
sisältöä. Vaikutteita saatiin yhä romantiikasta ja uushumanismista, 
vaikka näissä samanaikaisissa aatteellisissa suuntauksissa käsitykset 
kansasta ja historiasta hieman poikkesivatkin toisistaan.” 

Fennomanian innoittamina ylioppilaat kiinnostuivat suurin jou- 
koin suomen kielestä ja suomalaisen kulttuurin tutkimuksesta. Li- 
säksi he alkoivat vaatia kansalliskirjallisuutta. J. V. Snellman, Elias 
Lönnrot sekä M. A. Castren herättivät heissä ihailua. Suomalainen 
tiedemiespolvi aloitti kirjoitusten ja luentojen rynnistyksen, jossa 
sukellettiin syvälle suomen kieleen, kansanrunouteen ja historiaan. 
Martti Haavio on kuvaillut heidän innokkuuttaan seuraavasti: 


49 Karkama ja Koivisto 1997, 13-15; Karkama 2001, 12-14; Tiitta 1994, 38- 
45. 

Castren luennoi Kalevalasta, Sakari Cajander ja Taneli Europaeus antoi- 
vat suomen tunteja; H. Kellgren käänteli ruotsiksi suomalaisia ja virolai- 
sia kansanrunoja; Robert Tengström kirjoitti kaksi arvostelevaa kuvausta 
Kalevalasta; A. V. Ingman sepitti ”Mietelmiä suomalaisista kokeistam- 
me”; Topelius laati tutkimuksensa ”Onko Suomen kansalla historiaa”, 
Pohjalainen osakunta julkaisi Joukahaisen, isänmaallisen albumin: savo- 
karjalaiset painattivat ensimmäisen sarjan ”Lukemisia Suomen kansan 
hyödyksi” * 


Suomen kieltä alettiin käyttää ylioppilaiden juhlissa, esimerkiksi Savo- 
karjalaisen osakunnan vuosijuhlassa 1845. Samana vuonna J. V. Snell- 
man kirjoitti, että suomen kieli on yhtä sopiva nyt kuin milloin muul- 
loin tahansa otettavaksi kouluihin ja viralliseksi kieleksi ja että kan- 
sallemme oli luotava kansalliskirjallisuus. Elias Lönnrotin Kalevala 
(1835 ja 1849) oli osoitus suomalaisten runollisuudesta, henkisyydes- 
tä ja korkeasta muinaiskulttuurista ja M. A. Castrenin luennot ja kir- 
joitukset tieteellinen todiste suomalaisesta mytologiasta. 

Elias Lönnrot, J. L. Runeberg, M. A. Castren ja Zacharias Topelius 
avasivat ylioppilasnuorison ja sivistyneistön silmät näkemään isän- 
maan uudella tavalla. Kalevalasta tuli kansallinen identiteettisymboli, 
joka oli antanut Suomen kansalle sekä historian että kirjallisuuden. 
Runebergin Hirvenhiihtäjät, Saarijärven Paavo, Hauta Perhossa 
sekä Vänrikki Stoolin tarinat tunnustettiin suureksi isänmaallisek- 
si runoudeksi. Castrenin tutkimukset suomen ja sen sukukansojen 
kielistä, mytologiasta, kulttuurista ja historiasta sekä hänen tutki- 
musmatkansa olivat mallina myöhemmille runonkerääjille ja tutki- 
musmatkailijoille. Topelius vaikutti isänmaakäsityksen muotoutumi- 
seen, Suomi-tietouden leviämiseen sekä maantieteen kouluopetuksen 
sisältöön, yliopisto-opetukseen ja tutkimukseen. Kansanrunouden ja 
taiderunouden samanaikainen esiintulo vaikutti siihen, että Suomi 
löysi itsensä kansakuntana enemmän juuri runouden ja kulttuurin 
kautta kuin ehkä mikään muu kansakunta tuona aikana.” 


50 Haavio 1931, 30-31. 
51 Haavio 1931, 20. 
52 Sihvo 1984, 46; Tiitta 1994, 58, 351. 

Elias Lönnrotista (1802-1884) tuli turkulaisen romantiikan vaikutuk- 
sesta kansanrunouden ihailija. Kun Turun Akatemia suljettiin vuon- 
na 1827 Turun palon seurauksena, Lönnrot lähti vastikään kandidaa- 
tin tutkinnon suorittaneena ensimmäiselle runonkeruumatkalleen 
Itä-Suomeen. Ennen Kalevalan ensimmäisen laitoksen ilmestymistä 
vuonna 1835 Lönnrot teki kuusi laajaa runonkeruumatkaa Itä-Suo- 
meen ja Vienan Karjalaan useimmiten yksin mutta joskus myös yhdes- 
sä muiden kanssa. Hänen matkansa ja aikaansaannoksena tunnettiin 
ja tunnustettiin jo varhain, ja hänen keruuintonsa oli antanut viimei- 
sen sysäyksen myös SKS:n perustamiselle vuonna 1831. Samana vuon- 
na seura myönsi Lönnrotille ensimmäisen matka-apurahan. Lönnrot 
teki kaikkiaan 11 runonkeruumatkaa vuosina 1828-1845. Hän tai- 
valsi arviolta yhteensä 20 000 kilometriä ja sai saaliiksi 65 000 kale- 
valamittaista runosäettä, kymmeniä kansansatuja ja tuhansia sanan- 
laskuja. Yhteistyö seuran ja Lönnrotin välillä jatkui tiiviinä jokaisen 
matkan osalta, ja matkat toimivat mallina tuleville runonkerääjille.* 

Elias Lönnrotin kokoama ja vuonna 1835 SKS:n kustantama Kale- 
wala taikka Wanhoja Karjalan runoja Suomen kansan muinosista 
ajoista merkitsi autonomian ajan sivistyneistölle suomen kielen ja 
kirjallisuuden kauan kaivattua perusteosta, jälkeä muinaisesta kor- 
keammasta sivistyksestä. Se kohotettiin kansalliseepoksen asemaan 
ja suomalaisuuden symboliksi. Lönnrot jatkoi runojen kokoamista 
ja sai myös suuren joukon ylioppilaita innostumaan keräystoimista. 
Uusista keräelmistä Lönnrot kokosi vuonna 1840 ilmestyneen lyy- 
risten laulujen kokoelman Kanteletar taikka Suomen kansan wanhoja 
lauluja ja wirsiä sekä vuonna 1849 Kalevalan toisen laitoksen, joka oli 
lähes kaksi kertaa ensimmäistä laajempi. 

Kalevala ja kalevalamittaiset runot merkitsivät suomalaiselle sivis- 
tyneistölle pääsyä pois historiattomuuden tunteesta: koska historiasta 
oli vain niukalti tai ei lainkaan kirjallisia lähteitä, sai kansanrunous 
niiden funktion ja merkityksen. Kalevalaa ja kansanrunoutta pidet- 
tiin todisteena kansan menneisyydestä ja kansallisen identiteetin 


53 Lönnrotin keruista ks. https://wwvw..finlit.fi/fi/tietopaketit/elias-lonnrot-0. 

kivijalkana. Ne kannattelivat suomalaisuusliikettä ja innostivat satoja 
ylioppilaita runonkeruuseen.* 

Lönnrotin ensisijaisena tavoitteena Kalevalan kokoamisessa oli 
vahvistaa ja vakiinnuttaa suomen kieltä, kirjallisuutta ja kulttuuria ja 
erottaa ne ruotsalaisuudesta ja venäläisyydestä. 1800-luvulla koros- 
tettiin, että Kalevala on syntynyt suomalaisuuden ytimestä ja kansan- 
hengestä. Näkemys nojaa J. V. Snellmanin ajamaan ideologiaan, jossa 
oletetaan suomalaisuuden muodostavan yksikielisen, kulttuurisesti 
homogeenisen kokonaisuuden: ”yksi kieli, yksi kansa”. Suomalaisuu- 
den ideologia vaati Suomen monikielisen ja sosiaalisesti monimuo- 
toisen väestön puhumien ruotsin ja venäjän kielten sekä murteiden 
syrjäyttämistä sekä suomen kielen standardointia. Suomalaisuuden, 
suomalaisen kulttuurin ja Kalevalan merkityksiä vahvistettiin toisiin- 
sa liittyvinä sivistyneistön valta-asemiin kytkeytyneissä kieli-ideolo- 
gisissa konteksteissa ja puhetavoissa.* 

Kysymys siitä, onko Kalevala suomalainen vai karjalainen, on he- 
rättänyt aika ajoin kiivastakin keskustelua. Kiista on noussut esiin 
sekä Vanhan Kalevalan että Uuden Kalevalan 50- ja 100-vuotisjuhla- 
vuosina sekä viimeksi 2020-luvun alussa kulttuuriseen omimiseen 
liittyvässä keskustelussa. Kumpaakin näkökulmaa perustellaan lähde- 
runojen keruualueilla. Kun esitetään, että Kalevala on karjalainen, 
korostetaan, että aineisto on peräisin venäjänkarjalaisilta alueilta, 
jotka eivät ole koskaan kuuluneet Suomeen. Vanhan Kalevalan ai- 
neistosta kuitenkin noin puolet on Vienan Karjalasta ja puolet Suo- 
men Karjalasta, Savosta, Pohjanmaalta ja muualta Suomesta. Uutta 
Kalevalaa kootessaan Lönnrotilla oli vienalais-, inkeriläis- ja aunuk- 
selaisaineistoja alle puolet niistä noin 6000 uudesta kansanrunoteks- 
tistä, jotka hänellä oli tuolloin käytettävissään. Näin ollen Kalevala 
on perinnepohjaltaan sekä karjalainen että suomalainen eepos. Suo- 
messa runot taltioitiin arkistoihin, julkaistiin kirjoina ja lehdissä, ja 
Lönnrot muokkasi niistä eurooppalaisten mallien mukaan runoel- 
man, jota alettiin kutsua Suomen kansalliseepokseksi ja juhlia kansal- 
lisena aarteena.** 


54 Haavio 1931, 10-22; Hautala 1954, 108-122; Sihvo 2003, 92-93. 
55 Tarkka, Haapoja-Näkelä ja Stepanova 2019, 79-106. 
56 Tarkka, Haapoja-Näkelä ja Stepanova 2019, 85-87. 

Kalevalan runojen omistamisesta on tullut ajoittain kulttuurisen 
omistamisen kysymys. ”Kun sanomme? kirjoittaa Pertti Anttonen, 
"että Kalevala ja samalla sen kautta koko suomenkielinen kansan- 
runous ovat Suomen kansan henkistä perintöä, emme pelkästään 
luo sidettä itsemme ja kansallisen menneisyyden välille. Kysymys on 
myös menneisyyden omistamisesta ja hallinnasta” 

Kalevala on vaikuttanut ilmestymisestään lähtien suomalaiseen 
yhteiskuntaan, politiikkaan, taiteeseen, kirjallisuuteen, musiikkiin, 
tanssiin, muotoiluun sekä kansanrunouden tutkimukseen. Se on nä- 
kynyt ja näkyy edelleen mitä erilaisimpina korkeakulttuurisina ja 
populaareina tulkintoina. Teoksen taipuminen lukemattomiin eri 
muotoihin kulttuurin ja yhteiskunnan kentillä kertoo sen vahvasta 
asemasta suomalaisessa kulttuurissa. Kalevala näkyy myös muualla 
maailmassa lukuisten käännösten sekä suomalaista kulttuuria esitte- 
levien tapahtumien, konserttien ja taidenäyttelyiden ansiosta. Kale- 
vala on käännetyin suomenkielinen teos: se on käännetty joko koko- 
naan tai erilaisina lyhennelminä yli 60 kielelle. 


Venäjän yhtenäistämispolitiikan varjossa 


Autonomian ajan lupaavan alun jälkeen Venäjä pyrki yhtenäistämis- 
politiikan seurauksena liittämään Suomen tiiviisti keisarikunnan yh- 
teyteen. Poliittinen ilmapiiri kiristyi, ja se johti siihen, että yliopiston 
ja ylioppilaiden valvontaa tehostettiin ja virkamiehet tulivat entistä 
varovaisemmiksi. Helsingin yliopiston patriarkaalis-byrokraattinen 
hallinto ei hyväksynyt ylioppilaiden poliittista toimintaa. Kansalliset 
harrastukset olivat suositeltavia, mutta vain niissä rajoissa ja muo- 
doissa, jotka senaatissa määriteltiin. Kansallisuusaatteen ja uushuma- 


57 Anttonen 2008, 211. Keskustelu kulttuurisesta omimisesta eli appropriaa- 
tiosta viriää, kun toiselle kulttuurille tunnusomaisten asioiden hyödyn- 
täminen koetaan juridisesti, moraalisesti tai eettisesti arveluttavaksi tai 
poliittisessa tai ideologisessa mielessä kielteisesti latautuneeksi. 

58 Kalevalan vaikutuksesta, vastaanotosta ja merkityksestä suomalaisessa 
kulttuurissa ja yhteiskunnassa sekä Kalevalan käännöksistä ks. Piela, 
Knuuttila ja Laaksonen 2008; Kalevalasta ja suomalaisista 1900-luvulla 
syntyneistä kuvataiteilijoista ja säveltäjistä ks. Piela 2009. 

nismin kannattajat eivät kuitenkaan lannistuneet, vaikka tiedossa oli, 
että jos rajat ylitti, seuraukset saattoivat olla ankarat. Rangaistuksista 
kärsi esimerkiksi Adolf Ivar Arwidsson, joka erotettiin yliopistosta 
vallanpitäjien arvostelun vuoksi ja käytännössä karkotettiin Ruotsiin 
vuonna 1824.9 Arwidsson kuului jo Turun romantikkoihin. Hän oli 
tinkimätön kansallisessa ajattelussaan ja toi näkemyksensä ja mielipi- 
teensä rohkeasti esille kirjoituksissaan eri sanomalehdissä." 

Yliopiston suhtautuminen venäläiseen esivaltaan oli kaksijakoista. 
Toisaalta se käsitettiin periviholliseksi, koska ajateltiin, että venäläiset 
eivät voi ymmärtää pohjoismaista yhteiskuntajärjestystä, lakia ja oi- 
keutta. Toisaalta taas Venäjän tsaari oli esiintynyt hyvää tarkoittavana 
ja jalomielisenä. Tämä kaksijakoisuus ilmeni yliopiston ja virkamies- 
ten toiminnassa vuosisadan loppuun asti.*!' 

Keisarillinen Suomen senaatti (1809-1918) oli Suomen suuriruhti- 
naskunnan korkein siviilihallintoelin. Se ei ollut parlamentaarisessa 
vastuussa säätyvaltiopäiville tai eduskunnalle ennen keisarivallan ku- 
kistumista maaliskuussa 1917, mutta sen jäsenet olivat vastuunalai- 
sia keisarille. Senaatissa tiedostettiin, että Suomen erikoisaseman pe- 
rusteet olivat heikot ja maa vain keisarilta saatujen lupausten varassa. 
Tästä seurasi pelkoa ja pidättyväisyyttä kaikkia muutoksia kohtaan, 
sillä ne saattoivat merkitä epätoivottuja reaktioita keisarin taholta. 
Suomen korkeimman hallinnon virkamiesten tavoitteena oli säilyttää 
olot ennallaan ja välttää keisarin huomion herättämistä valtiollisissa 
kysymyksissä. Myös Venäjä katsoi edukseen, että Ruotsin vallan ajalta 
peritty lainsäädäntö pysyy ennallaan. 

Poliittinen varovaisuus kummassakin maassa johti vaarallisiksi 
katsottujen aatteiden leviämisen estämiseen. Venäjän kannalta vaa- 
rallisia aatteita ilmeni juuri suomalaisen sivistyneistön ja akateemisen 
väen keskuudessa. Nämä omaksuivat 1800-luvun kuluessa ajatuksen 
Suomesta kulttuurisena ja maantieteellisenä kokonaisuutena, suoma- 
laisten kotimaana, joka on erillinen Ruotsista ja Venäjästä. Kansa ja 
kansallishenki merkitsivät heille valtiollista perustaa, ja hallitus oli 


59 Paasivirta 1978, 87-89; Tiitta 1994, 56-57. 
60 Karkama 2001, 50-53. 

61 Kaila 1940, 75-76. 

62 Virrankoski 2012, 159—170. 

vain kansan palvelija. Ajatusten siemenet oli kylvetty jo Porthanin 
ajan Suomessa 1700-luvun lopussa, mutta Suomen irtaantuminen 
Ruotsista sai ne kasvamaan ja romantiikan voimalla kukoistamaan. 

Ajatus kansasta valtion oikeudellisena perustana — ei siis hallitsi- 
jasta — oli kuitenkin niin radikaali, että Venäjä halusi jarruttaa idean 
kehittymistä ja estää kansallismielisten ajatusten muuttumisen Suo- 
men valtiollista asemaa koskevaksi kritiikiksi. Taustalla vaikuttivat 
epävarmuutta, sekasortoa ja levottomuutta aiheuttaneet tapahtumat 
Euroopassa: vallankumoukset, kapinat, sodat sekä kansainväliset ja 
Venäjän valtakuntaa koskettaneet kriisit, jotka heijastuivat Venäjän ja 
Suomen suhteisiin. Monien asetusten ja määräysten taustalla oli eri- 
tyisesti Euroopan ”hullu vuosi” 1848, jolloin useissa maissa liberalis- 
mi, sosialismi ja nationalismi synnyttivät vallankumouksia ja väkival- 
taisia kapinoita. Näiden aatteiden leviämistä Suomeen Venäjä pyrki 
voimakkaasti estämään. 

Valtiollisen ja hallinnollisen kontrollin lisäämiseksi Suomessa sen- 
suuria kiristettiin. Jo autonomian alkuvaiheessa Aleksanteri I:n ja 
Nikolai I:n aikana oli sensuuria, mutta tiukimmillaan se oli vuosina 
1829-1853. Vuonna 1829 Suomessa tuli Venäjän vaatimuksesta voi- 
maan sensuuriasetus. Asetus kielsi kaiken sellaisen painattamisen, jo- 
ka loukkasi keisaria, kristinuskoa, maan hallitusta ja perustuslakia. 
Vuonna 1850 voimaan astui kielilaki, joka kielsi julkaisemasta suo- 
meksi muuta kuin uskonnollista tai taloudellista tekstiä. Lakia kui- 
tenkin lievennettiin vuonna 1854, ja se kumottiin vuonna 1860. 
Säädösten, asetusten ja lakien tarkoituksena oli suojella vallitsevaa 
järjestelmää. Autonomian ajan sensuurihistoria onkin ymmärrettävä 
ennen kaikkea Suomen varovaisen Venäjän-politiikan ilmentymänä. 

Sensuuri hillitsi 1800-luvun alkupuoliskolla jyrkimpiä kansallisiin 
aatteisiin liittyneitä julkisia kannanottoja ja mielenilmaisuja suuri- 
ruhtinaskunnassa, mutta siitä huolimatta tai siitä johtuen sivistyneis- 
tö oppi näkemään ja arvostamaan entistä lujemmin kotimaansa omi- 
naislaatua ja kulttuuria, rakastamaan sitä isänmaanaan. Tähän myös 


63 Klinge 1997, 34-42. 

64 Paasivirta 1978, 139-153. 

65 Paasivirta 1978, 240-241; Junnila 1987, 105-109; Tommila, Landgren ja 
Leino-Kaukiainen 1988, 246-279 

ylioppilaiden maantieteellisesti mittava runonkeruu ja kotimaahan 
tutustuminen tähtäsivät. Isänmaanrakkaus ei tarkoittanut kuitenkaan 
yksimielisyyttä kysymyksissä, jotka koskivat kansallista identiteettiä 
tai suhdetta kansalliseen toimintaan. Muun muassa Snellmanin 
ideaalirealistisia näkemyksiä vastaan asettuivat Cygnaeuksen, Rune- 
bergin ja Topeliuksen romanttiset käsitykset. Mikään aatesuunta ei 
ollut saavuttanut täyttä hegemoniaa.** 


Uusia ideologisia suuntauksia ja muutoksia 


1850-luvulla monen nuoren akateemisen mielestä fennomanian 
hegeliläis-snellmanilainen linja oli vanhanaikainen, institutionalisoi- 
tuvan suomalaisuusliikkeen tunnus. Oppositiopiirit, liberaalit, sveko- 
maanit ja myöhemmin suomalaisuusliikkeen synnyttämät uudistus- 
mieliset ryhmät alkoivat asettua sitä vastaan. Ylioppilaspolitiikassa 
sukupolvi vaihtui ja ilmapiiri vapautui. Kansallisuusaatteen rinnalle 
nousi liberalismi, joka voimisti Suomen modernisoitumiskehitystä. 
Sitä vauhditti myös Aleksanteri II:n vuonna 1856 antama uudistus- 
ohjelma. Keisari halusi Suomeen lisää teollisuutta, paremmat 
kulkuyhteydet ja kauppaliikennettä. Näin tapahtuikin: Saimaan ka- 
nava valmistui vuonna 1856, höyrysahojen perustaminen sallittiin 
vuonna 1857 ja kaupankäynti maaseudulla 1859. Suomi sai oman ra- 
han vuonna 1860, ensimmäinen junarata valmistui vuonna 1862 ja 
vuonna 1863 astui voimaan kieliasetus, jolla suomen kieli otettiin vi- 
ralliseksi kieleksi ruotsin rinnalle. Kunnallishallinnossa tapahtui mer- 
kittäviä muutoksia vuosina 1865 ja 1873, kun kunnat saivat itsehal- 
linnon. Kansakoulu-uudistus, jossa kunnat velvoitettiin järjestämään 
lapsille alkeisopetusta, astui voimaan vuonna 1866 ja uusi valtiopäivä- 
järjestys, joka paransi ja yhtenäisti Suomen valtiopäivien toimintaa, 
saatiin vuonna 1869. Uudistukset olivat monin tavoin merkittäviä 
elinkeinoelämän, kulttuurin ja yhteiskunnan kehittymisen kannalta. 


66 Karkama 1997, 14-15. 
67 Klinge 1997, 250-269; Stark 2006, 12; Meinander 2010, 149-154; Virran- 
koski 2012, 213-225. 

Nationalistinen ajattelu alkoi muuttaa vuodesta 1870 lähtien luon- 
nettaan niin Euroopassa kuin Venäjällä. Vallankumoukselliset mur- 
hasivat Venäjän tsaarin ja Suomen suuriruhtinaan Aleksanteri II:n 
maaliskuussa 1881. Hänen jälkeensä valtaan nousseen Aleksanteri 
III:n toimesta alkoi voimistua isovenäläisyyttä korostava slavofiilinen 
ajattelu, jonka piirissä kritiikki Suomen suuriruhtinaskunnan omaa 
lainsäädäntöä ja itsehallintoa kohtaan voimistui. Vuonna 1894 val- 
taan noussut keisari Nikolai II ryhtyi määrätietoisesti purkamaan 
Suomen itsehallintoa ja erikoisasemaa. Helmikuun manifesti vuonna 
1899 kavensi Suomen autonomiaa entisestään ja järkytti isänmaallis- 
ta toimintaa, mutta ei onnistunut halvaannuttamaan sivistyneistöä. % 

1880- ja 1890-luku olivat käänteentekeviä vuosikymmeniä Suo- 
men aatehistoriassa, sillä tuolloin monet uudet aatteet purkautuivat 
esiin. Suomen erityisasema Venäjän keisarikunnassa oli vahvistu- 
nut, ja nuori suomalainen sivistyneistö oli irtautunut vanhoista ajat- 
telumalleista. Nuori sivistyneistö halusi toteuttaa yhteiskunnallisia 
uudistuksia ja saada Suomen osaksi eurooppalaista kulttuurielämää. 
Arvomaailman perustana olleet kansallinen idealismi, liberalistinen 
kehitysajatus sekä sosialismi alkoivat tuntua epäuskottavilta. Uutta 
suuntaa etsittiin karelianismista, tolstoilaisuudesta ja erilaisista hen- 
kisistä oppijärjestelmistä. 

Henrik Meinanderin mukaan 1800-luvun loppua leimaa yhteis- 
kunnallinen ja kulttuurinen elinvoimaisuus, joka loi edellytykset suo- 
malaisten järjestäytyneelle vastarinnalle. Hän kirjoittaa, että mitä pa- 
remmin asiat elinkeinoelämässä ja kansalaisyhteiskunnassa sujuivat, 
sitä enemmän voimavaroja riitti voimistuneeseen itsenäisyyden puo- 
lustamiseen. 

1800-luvun loppu oli myös Suomen taiteen kultakautta. Kansalli- 
suusaate muokkasi romantiikkaa kansallisromantiikaksi, jossa huo- 
mio kiinnittyi erityisiin kansallisiksi valikoituihin aiheisiin sekä his- 
toriaan. Taiteessa mielenkiinto kohdistui nykyaikaa täydellisempänä 
ja henkisempänä pidettyyn menneisyyteen ja siitä kertoviin myyttei- 
hin, sankari- ja jumaltarinoihin. Kuvataiteessa esiin nousivat Akseli 


68 Klinge 1997, 285-288; Virrankoski 2012, 235-239. 

Gallen-Kallela, Albert Edelfelt ja Helene Schjerfbeck, kirjallisuudessa 
Juhani Aho ja Minna Canth, musiikissa Jean Sibelius ja Oscar Meri- 
kanto ja näyttämötaiteessa Kaarlo Bergbom ja Ida Ahlberg.” 


Kansallisvaltio Suomi 


Vuonna 1917 tapahtuneen vallankumouksen seurauksena Venäjän 
keisarivalta kukistui. Suomi käytti tilannetta hyväkseen ja alkoi tun- 
nustella mahdollisuutta itsenäistymiseen. Suomen senaatti antoi itse- 
näisyysjulistuksen 4. joulukuuta 1917 eduskunnalle, joka hyväksyi 
sen 6. joulukuuta. Syntyi kansallisvaltio nimeltään Suomi, mutta 
1800-luvun alussa virinnyt romanttinen unelma kansakunnan yhte- 
näisyydestä ei toteutunut. 

Autonomian ajalla oli valtava vaikutus suomenmieliseen sivisty- 
neistöön. Tähdättiin kansallisvaltion rakentamiseen ja fennomaani- 
siin arvoihin, mutta keinoista oltiin välillä jyrkästi eri mieltä. Näitä 
arvoja tukivat myös kansalliset tieteet, joilla oli alusta alkaen ideolo- 
ginen, suomalaiskansallista projektia edistävä tehtävä. Kansallisiin 
tieteisiin kuuluivat suomen kielen, kansan, kulttuurin, historian ja 
maantieteen tutkimus. 


70 Esim. Virrankoski 2012, 250-267. 

1800-luvun alun suomalaista yhteiskuntaa on kuvattu pysähtyneisyy- 
den yhteiskunnaksi. Venäjän keisarikunnan alaisessa suuriruhtinas- 
kunnassa mikään asia ei edennyt niin kauan kuin valtiopäivät eivät 
saaneet keisarilta lupaa kokoontua. Vuosina 1853-1856 käyty Krimin 
sota muutti kuitenkin Venäjän sisäpoliittista tilannetta, ja Venäjällä 
käynnistyi yhteiskunnallisten uudistusten vaihe, joka heijastui myös 
Suomeen. Tärkeässä roolissa uudistusten kannalta oli koulutuksen 
kehittäminen. Sen seurauksena Suomeen perustettiin ensin kansa- 
koulujärjestelmä ja vuosisadan loppupuolella kehitettiin sekä oppi- 
koulu- että yliopisto-opetusta.?! 

Vuosien 1858-1883 aikana Suomeen luotiin kansa- ja oppikoulun 
muodostama koulutusjärjestelmä — oppivelvollisuus tuli vasta vuon- 
na 1921. Asetuksen mukaan alemmassa kansakoulussa opetettiin us- 
kontoa, äidinkieltä, laskentoa, kirjoitusta ja mittausoppia, kuvaama- 
taitoa sekä voimistelua. Oppiaineita olivat myös käsityö, lastenhoito, 
puutarhanhoito, maanviljelys sekä eräät muut käytännölliset taidot. 
Ylemmässä kansakoulussa sai opetusta maantiedossa, historiassa, 
luonnontiedossa ja jonkin verran vieraissa kielissä.? Yliopistoon 
johtavat lukiot jaettiin yleissivistävään linjaan sekä virkamieskoulu- 
tukseen tähtäävään linjaan. Ne oli tarkoitettu pappis- ja siviilivirka- 
miessäädyn tulevia jäseniä varten.” Yliopistoon pääsi selviytymällä 
vuonna 1828 perustetun ylioppilastutkintolautakunnan kuulustelus- 


71 Valtonen 2021, 349-350. 

ta. Lisäksi opiskelijaksi pyrkivällä tuli olla lukion, triviaalikoulun tai 
yksityisopettajan todistus aiemmista opinnoistaan.”! 

Ylioppilaiden määrä alkoi kasvaa 1880-luvulla, jolloin heitä val- 
mistui vuosittain keskimäärin 250. Kaikkiaan yliopistossa opiskeli 
vuonna 1880 noin 1100 ylioppilasta, vuonna 1904 noin 2800 ja 
vuonna 1917 noin 3 500 ylioppilasta. Tärkeimpiä syitä olivat väestön- 
kasvu ja taloudellisen hyvinvoinnin lisääntyminen. Myös oppikoulu- 
jen määrä lisääntyi: sellaisia kouluja, joista oli mahdollista päästä yli- 
opistoon, oli 1890-luvulla 30 mutta 1920-luvun alussa jo runsaat sata. 
Ylioppilastutkinnon suorittaneiden määrä nousi vuosina 1897-1905 
sataatuhatta asukasta kohti 15:stä 27:ään.” 

Monelle ylioppilaalle kotimaan maantiede, paikkakunnat, maise- 
mat sekä ihmisten elintavat ja murteet olivat varsin tuntemattomia, 
sillä kirjoitettua tietoa Suomesta ja suomalaisista oli niukasti. Kansal- 
lisuusaate herätti kuitenkin opiskelevan nuorison kiinnostuksen ru- 
nonkeruun ohella kotimaahan ja kotiseutuun: niiden tuntemisesta 
tuli sivistyneistölle ideologinen tavoite. Martti Haavion mukaan Elias 
Lönnrotin jalanjäljillä runonkeruuseen lähteneet ylioppilaat ”meni- 
vät joukoittain kansan keskuuteen varmoina siitä, että he juuri kan- 
sasta itsestään löytävät suomalaisen sivistyksen”. Hänen mukaansa 
SKS:lta stipendin saavien ylioppilaskerääjien tuli olla ”isänmaallisia, 
kyetä seurustelemaan rahvaan kanssa ja olla innostuneita”? Runon- 
keruuseen lähteneet ylioppilaat ymmärsivät pian, etteivät isänmaalli- 
suus, into ja seurustelutaito riittäneet, vaan lisäksi tarvittiin kotimaan 
ja kansan konkreettista tuntemusta. 

Valmennusta runonkeruuseen ylioppilaat saivat vasta vuonna 
1850, jolloin SKS:ssa laadittiin ensimmäinen keruuohje. Ohjeen mal- 
lina olivat sivistyneistön suuresti arvostaman Elias Lönnrotin koke- 
mukset mutta myös 1830- ja 1840-luvulla runonkeruussa olleiden 
muiden opiskelijoiden kokemukset. Käytännössä ylioppilaat lähtivät 
runonkeruuseen vasta jonkin aikaa opiskeltuaan ja omaksuttuaan ru- 
nonkeruun ideologiaa. Sillä mitä ylioppilas opiskeli, ei ollut oikeas- 

taan merkitystä; tärkeintä oli akateemisuus, johon kuului myös jäse- 
nyys osakunnassa sekä kansallisuusaatteen sisäistäminen. SKS:n tai 
jonkin muun tahon myöntämä stipendi mahdollisti monelle ylioppi- 
laalle ensimmäistä kertaa matkustamisen kotimaassa useamman vii- 
kon tai kuukauden ajan. 


Opiskelijaelämää Turussa ja Helsingissä 


Millaista ylioppilaiden arki ja opiskelu oli Turussa ja Keisarillisessa 
Turun Akatemiassa 1800-luvun alussa, entä Turun palon jälkeen 
vuodesta 1828 Keisarillisessa Aleksanterin yliopistossa Helsingissä? 

Ensimmäiset herderiläisestä kansallisuusaatteesta ja kansanru- 
noista innostuneet ylioppilaat tapasivat toisensa Turun Akatemiassa 
1800-luvun alussa. Kansanrunoudentutkimuksen historian näkökul- 
masta nimekkäimpiä heistä olivat A. I. Arwidsson, R. von Becker, 
E. Lönnrot, A. Poppius, A. J. Sjögren sekä C. A. Gottlund. He olivat 
sisäistäneet 1700-luvun lopulla akateemisesti Suomen merkittävim- 
män henkilön professori H. G. Porthanin henkisessä vaikutuspiirissä 
opiskelleina suomalaiskansallisen aatteen ja siihen kuuluvan kiinnos- 
tuksen historiallisen menneisyyden selvittämisestä tulevaisuuden hy- 
väksi. Akatemiassa oli teologinen, lainopillinen, lääketieteellinen ja 
filosofinen tiedekunta. Sieltä maistereiksi valmistuneet ylioppilaat 
sijoittuivat pääasiassa virkamiehiksi valtion ja kirkon palvelukseen.” 

Vuonna 1820 Turussa oli vajaa 13 000 asukasta. Aatelistoon kuului 
noin 160 henkeä, oppineistoa oli kolmisen sataa ja muita säätyläisiä 
kuutisen sataa. Porvareita oli vilkkaasta kaupankäynnistä tunnetus- 
sa kaupungissa yli 3 000. Muita asukkaita, kuten piikoja ja renkejä, oli 
noin 8 500.78 

Turun Akatemiassa opiskelunsa aloittaneet olivat varsin eri-ikäi- 
siä.? Nuorimmat, sivistyneistöperheissä kasvaneet, olivat vasta 
13-vuotiaita, kun taas vanhimmat, jotka olivat talonpoikaistaustai- 


77 Hautala 1954, 911—102; Joutsivuo 2010, 170—176. 

78 Salmi 2022, 20. 

79 Katsaus perustuu pääosin A. R. Cederbergin artikkeliin ylioppilaselämästä 
Turussa 1800-luvun alussa. Cederberg 1934, 7-15. 

Venäjän keisarin, Suomen suuriruhtinas Nikolai I:n määräyksen mukai- 
nen ylioppilasunivormu oli käytössä siitä, kun yliopisto muutti Helsin- 
kiin, aina 1840-luvun loppupuolelle. Univormuun kuului sininen pit- 
kätakki (syrtuutti), jossa oli kaksi riviä lyyrakuvioisia messinkinappeja, 
pitkät housut sekä sininen lippalakki (furaska), jota koristi kullattu 
pronssilyyra. Kaiken yllä oli pitkä viitta. Univormun suunnittelijaksi 
on arveltu Knut Boijea, joka oli suomalainen sotilas ja valtiopäivämies. 
Museovirasto, Historian kuvakokoelma. CC BY 4.0. 

Turku 1820-luvun alussa. Erik Wilhelm le Moinen kuvan pohjalta pai- 
nanut Carl Miller, 1820-1823. Museovirasto, Historian kuvakokoelma. 
CC BY 4.0. 


sia tai kotoisin muun rahvaan keskuudesta maaseudulta, olivat yli 
20-vuotiaita, vanhimmat jo 30 vuotta täyttäneitä. Ylioppilaat olivat 
erilaisia myös tiedoiltaan ja opiskeluvalmiuksiltaan. Osa heistä oli 
tullut valtion ylläpitämistä oppikouluista, mutta suuri joukko varak- 
kaimmista perheistä tulleista oli ollut yksityisopetuksessa, josta huo- 
lehtivat jo valmistuneet maisterit ja dosentit. 1800-luvun alussa Suo- 
messa oli hyvämaineisen Porvoon lukion lisäksi kahdeksan muuta 
triviaalikoulua, jotka valmistivat jatko-opintoihin (Turun katedraali- 
koulu sekä Porin, Hämeenlinnan, Vaasan, Oulun, Helsingin, Lovii- 
san ja Kuopion triviaalikoulut). Porvoon lukio ja etenkin sen hyvä 
kirjasto yhdisti useita Herderin ajatuksista innostuneita nuoria, jot- 
ka jatkoivat opintojaan Uppsalassa ja Turussa. Alimman rahvaan 
keskuudesta oli ylioppilaita koko joukosta kuitenkin vain muutamia 
prosentteja. Naisilta yliopiston lukusalit olivat suljetut.*? 

Opiskelijoiden varallisuudessa oli suuria eroja. Varakkaimmat eli- 
vät kuin herrat omine palvelijoineen, mutta vähävaraisemmat pap- 
pien, muiden virkamiesten, porvareiden ja talollisten pojat elivät 
niukasti asuen vaatimattomissa käsityöläis- ja työmieskodeissa Tu- 
run köyhimmissä kaupunginosissa. Tavallista oli, että opiskelijat eli- 
vät ”omissa eväissään” eli toivat mukanaan kotoaan pääasiallisimmat 
lukukauden aikana tarvitsemansa ruokatavarat, leivät, suolatun lihan, 
perunat ja voin. Kerran päivässä saatettiin syödä ateria kortteeripai- 
kan ulkopuolella jossakin ruokapaikassa. Samoilta seuduilta kotoi- 
sin olevat ylioppilaat saattoivat perustaa myös ruokakuntia ja antaa 
eväistään osan yhteisesti valmistettavaan ateriaan. Lähellä yliopistoa 
Brahenkadulla oli puurokellari, jota ylioppilaat suosivat. Turun kah- 
vilat olivat liian kalliita tavalliselle opiskelijalle, mutta oluttuvista sai 
muutamalla äyrillä tai kopeekalla hyvät annokset. Ylioppilaat istui- 
vatkin niissä mielellään keskustelemassa asioistaan ja kinastelemassa 
kauppapalvelijoiden, kisällien ja sotilaiden kanssa. 

Koska ylioppilaat olivat yleensä varattomia, he yrittivät suoriutua 
opinnoistaan mahdollisimman nopeasti. Yleensä he opiskelivat sään- 
nöllisesti vain vuoden tai pari ja valmistuivat heikoilla arvosanoilla. 
Rahvaan tai keskisäädyn pojista tuli pääsääntöisesti pappeja ja virka- 
miehiä. Varakkaimmat kuuntelivat joitakin luentosarjoja, opiskelivat 
kieliä ja ottivat osaa miekkailu- ja ratsastusharrastuksiin siirtyäkseen 
sitten isiensä aloille tai toimiin, joihin heillä oli viehtymystä. Syrjäi- 
nen Turku ei ollut sellainen arvostettu yliopistokaupunki, jonne ni- 
mekkäät tiedemiehet olisivat hakeutuneet työskentelemään, mutta se 
ei tarkoittanut sitä, että Turun Akatemia olisi ollut tasoltaan huono. 

Harrastuksia ja huvituksia oli vähän. Varakkaimmat kävivät ehkä 
katsomassa vierailevan näytelmäseurueen esityksiä tai osallistuivat 
musiikillisiin tai muihin illanviettoihin. Virallisten akateemisten juh- 
lallisuuksien lisäksi iloa arkeen toivat ylioppilaiden kevätjuhlat, joita 
vietettiin ensimmäisenä toukokuuta. Niissä pidettiin puheita, lausut- 
tiin runoja, laulettiin ja kisailtiin. 

Ylioppilasosakunnat kokoontuivat tavallisesti kerran viikossa 
inspehtorinsa johdolla keskustelemaan tieteellisistä kysymyksistä tai 

latinankielisistä ponsilauselmista. Tunnin tai pari kestäneeseen kes- 
kusteluun otti jokainen osaa kielitaitonsa mukaan. Osakuntien väli- 
siä suhteita haittasi ajoittain se, että ylioppilaat väheksyivät julkisesti 
muihin osakuntiin kuuluvia: pohjalaiset tunsivat ylemmyyttä hämä- 
läisiä kohtaan ja hämäläiset viipurilaisia kohtaan. Osakuntaan kuulu- 
misen kiistattomia etuja olivat sanomalehdet sekä kirjastot. 

Turussa oli jo 1800-luvun alussa muutamia kirjakauppoja, merkit- 
tävimpänä Frenckellin kirjakauppa. Heli Rantala on tutkinut ylioppi- 
las A. J. Sjögrenin suurta kiinnostusta kirjakauppoihin. Sjögren tuli 
kaupunkiin vuonna 1813, ja hänestä tuli seuraavien vuosien aikana 
Turun kirjakauppojen vakioasiakas. Heti kun kortteeripaikka oli löy- 
tynyt, hän meni kirjaostoksille Mozellin puotiin, joka myi kirjoja 
Luostarin jokikadulla sijainneessa kivitalossa. Sieltä hän suunnisti 
Frenckellin kirjakauppaan ja seuraavana päivänä uudestaan Mozellin 
luo. Sjögren oli tuttu näky kirjapuodeissa, ja hän kulutti huomattavan 
osan vaatimattomasta opiskelijabudjetistaan kirjoihin. Hän tarvitsi 
myös kirjansitojien palveluksia, koska teokset ostettiin usein sitomat- 
tomina. Muutkin ylioppilaat kuuluivat kirjakauppojen asiakaskun- 
taan rahavarojensa niin salliessa. 

Turkulaisten kurkistusaukko eurooppalaiseen tiedemaailmaan 
oli perinteisesti ollut Uppsalan yliopisto. Uppsala olikin varsinainen 
innovaatiokeskus 1700-luvun lopulla, sillä siellä vaikuttivat monet 
merkittävät tiedemiehet, kuten Carl von Linné. Vaikka hänen huo- 
mattavimmat ansionsa ovatkin luonnontieteiden alalta, hän tutki 
asioita, jotka kuuluvat pikemminkin humanististen tieteiden piiriin, 
suulliseen perinteeseen, kansanuskoon ja -tapoihin. Monet turku- 
laiset oppineet olivat joko suoraan tai epäsuorasti Linnen oppilaita. 
Muun muassa Kristian Lencgvist ja H. G. Porthan olivat vaikuttunei- 
ta hänen tutkimuksistaan. Uppsalassa opiskelleet suomalaiset nuo- 
ret, Carl Axel Gottlund etunenässä, innostivat toisiaan kansanruno- 
jen pariin. 

Turun Akatemian siirryttyä vuonna 1828 Helsinkiin akateemisen 
nuoren elämä oli siellä yhtä niukkaa kuin Turussa. Arkiseen opiske- 
luun toi kuitenkin vaihtelua ylioppilaselämä kokouksineen ja aatteel- 

lisine keskusteluineen. Vuonna 1789 tapahtunutta Ranskan vallan- 
kumousta ja Napoleonin sotia seurannut romantiikka ja nationalismi 
olivat nostaneet ylioppilaat Euroopassa kansakuntien toivoiksi sekä 
mielipide- ja keskusteluvapauden symboleiksi. Myös Suomessa yli- 
oppilaat omaksuivat innokkaasti uusia aatteita ja oppeja yhä aktiivi- 
semmin. He alkoivat myös ymmärtää asemansa ja merkityksensä 
kansakunnan omatuntona ja suunnannäyttäjänä. Selkeä osoitus siitä 
oli ylioppilaiden kokoontuminen Helsingissä Kumtähden kentälle 
toukokuun 13. päivänä vuonna 1848. Juhlassa laulettiin ensimmäistä 
kertaa J. L. Runebergin kirjoittama ja Fredric Paciuksen säveltämä 
laulu Maamme. Keväinen juhla osoitti, että ylioppilailla oli yhteinen 
ja voimakas tahto vahvistaa kotimaan omaleimaisuutta ja kansalli- 
suusaatetta.*? 


Ulkomaalaisten kuvauksia Suomesta ja suomalaisista 


1800-luvun alkupuolella Suomea eivät tunteneet ulkomaalaiset eivät- 
kä sen omat asukkaat. H. G. Porthan sai suomalaiset innostumaan 
Suomesta ja suomalaisista 1700-luvun lopulla, mutta varsinaisesti 
suomalaiset löysivät kotimaansa vasta 1800-luvun mittaan.%* Kansalli- 
suusaatteen herättämä sivistyneistö kiinnostui siitä, mitä kirjat kerto- 
vat kotimaasta ja mitä muualla maailmalla Suomesta ja suomalaisis- 
ta tiedetään. Toisin kuin Suomessa, muualla Euroopassa ilmestyi jo 
1700-luvulla runsaasti matkakirjallisuutta, jonka perusteella oli mah- 
dollista saada tietoja eri maista, myös Suomesta. 

1700-luvun lopulla ja 1800-luvulla ulkomaalaisten matkailijoiden 
Suomesta kirjoittamien matkakirjojen sisällöt vaihtelivat vakavasta 
kevyeen: ne olivat joko seudun tieteellisiä kuvauksia, päiväkirjamai- 
sia kertomuksia ja havaintoja tai kevyitä seikkailukertomuksia ja ku- 
vauksia kohdemaan ihmeistä. Matkakirjallisuuden suosion on arvel- 
tu johtuvan siitä, että niissä kirjoittaja pohtii usein henkilökohtaisia 
ominaisuuksiaan ja mahdollisuuksiaan selvitä matkasta - nämä tee- 

mat askarruttivat myös runonkeruuseen lähteneitä ylioppilasstipen- 
diaatteja. Ulkomaalaisten matkailijoiden kertomukset ovat voineet 
olla mallina suomalaisten runonkerääjien ja tutkimusmatkailijoiden 
kertomuksille.* 

1700-luvulla Suomi oli ulkomaalaisille matkailijoille lähinnä Ruot- 
sin itäistä maakuntaa, joka ei kiinnostanut heitä kuten muut Euroo- 
pan reuna-alueet. Vasta 1700-luvun lopulla pohjoiset luonnonolo- 
suhteet alkoivat vetää puoleensa maantieteilijöitä, eläintieteilijöitä, 
kasvitieteilijöitä, fyysikoita ja muita tutkimusmatkailijoita. Nämä ku- 
vaukset tulivat vähitellen tutuiksi myös suomalaisen sivistyneistön 
keskuudessa.$* 

1600- ja 1700-luvulla kirjoitetuista ulkomaalaisten kuvauksista 
piirtyy esiin kaksi erilaista Suomea. Yhtäältä Suomi on kuvattu niissä 
alkukantaiseksi raakalais-Suomeksi, joka on likainen, ruma, karu, 
epäluuloinen, yksitoikkoinen ja sivistymätön. Ruokatalous on keh- 
noa, lahoavissa hökkeleissä asuvat ihmiset miltei alastomia, sudet ja 
karhut tunkeutuvat pihapiiriin, matkanteko on hankalaa ja vaarallis- 
ta. Toisaalta kuvaukset ovat niin myönteisiä, että Suomi muistuttaa 
paratiisia: Maa on niin hedelmällinen, että vilja lainehtii korkeina aal- 
toina ja marjat kasvavat runsasta satoa. Suomalaiset ovat iloisia, voi- 
makkaita, ahkeria, itsenäisiä, ystävällisiä ja siistejä. 

Suomalaisen idyllin ja pastoraalin kuvauksista legendaarisin lienee 
italialaisen Giuseppe Acerbin käsialaa. Hän matkusti vuonna 1799 
Etelä-Suomen viljavien seutujen kautta Lappiin: läpi Varsinais-Suo- 
men, Satakunnan ja Etelä-Pohjanmaan. Acerbi näki talonpojat ahke- 
rina ja siisteinä, taitavina käsistään, sydämellisinä ja köyhyydestään 
huolimatta vieraanvaraisina. Hän tapasi myös taitavia viulunsoittajia, 
tietäjiä ja runolaulajia, jotka tekivät häneen lähtemättömän vaikutuk- 
sen. Vaikka hän kohtasi matkallaan myös ilottomia, jäykkiä, epäes- 
teettisiä ja epäkohteliaita ihmisiä, idylli ei särkynyt, vaan hän kirjoitti 
maalaiselämää ihannoivan kuvauksen, jossa hän toteaa, kuinka ”vie- 
raanvaraisen suomalaisen talonpojan yksinkertaiset olot, rauhallinen 


85 1800-luvulla Suomessa julkaistusta matkakirjallisuudesta ks. Tiitta 2003, 
91-96. 

86 Varpio 1997, 41, 45, 58. 

87 Varpio 1997, 41-48. 

elintapa ja tyytyväisyys ovat räikeänä vastakohtana Euroopan suur- 
ten keskuudessa vallitsevalle ylellisyydelle ja loistolle. On suorastaan 
mahdotonta katsella tällaista maanviljelyskantaista elämää tuntemat- 
ta kiintymystä siihen?” 

Venäläisten matkailijoiden ja kirjailijoiden Suomi oli 1800-luvun 
alkaessa synkkä, ”villin luonnon, havumetsien, graniittikallioiden ja 
koskien romanttinen maa, jossa asui juro mutta rehellinen kansa”. 
Venäläisten kuvauksissa korostuivat usein suomalaisten yhteys luon- 
toon ja yliluonnolliseen, joita suullinen perinne, tarut ja runot ilmen- 
tävät. Osuva esimerkki tästä luontoyhteyden korostamisesta on Ruot- 
sin armeijan venäjänmielisen upseerin Karl Henrik Klickin kuvaus 
vuodelta 1802. Klick oli Kustaa III:ta vastaan toteutetun, Anjalan liit- 
tona (1788) tunnetun upseerikapinan keskeisiä johtajia. Venäjän ja 
Ruotsin välille vuosina 1808-1809 puhjenneen Suomen sodan aikana 
Venäjän valtakunnankansleri kutsui Klickin Suomea koskevien asioi- 
den neuvonantajaksi. Klick ajoi Suomen liittämistä Venäjään tavalli- 
sena maakuntana ja vastusti säätyjen koollekutsumista. Hyvänä kir- 
joittajana tunnettu Klick laati asiakirjaluonnoksen keisarin tulevista 
toimista Suomen hyväksi ja suomalaisilta vaadittavan uskollisuuden- 
valan. Hän kuvasi eräälle venäläiselle suomalaisia naiiveiksi, ajatuk- 
siltaan lapsen kaltaisiksi mutta yleviksi ja runollisiksi: 


Luonnonlapsina kasvaneina ovat he tavoiltaan yksinkertaiset kuten luon- 
tokin; tottuneina syntymästään saakka vastustamaan ilmanalan kovuutta 
he ovat ruumiinrakennukseltaan terveitä, voimakkaita, tanakoita, erit- 
täinkin ne, joita paloviinan käytäntö ei ole turmellut. Jos onkin totta, että 
heidän valistuksensa on vähäinen, puuttuu heiltä samalla nuo puolinai- 
set tiedot, joita sivistyneet kansat pitävät niin tärkeinä, eikä heillä ole niitä 
epäluuloja eikä sitä turhuutta minkä nämä synnyttävät. Heidän arvoste- 
lunsa on tervettä, yksinkertaisen totuuden leimaamaa. Heidän miltei ai- 
na naiivit ajatuksena ovat usein yleviä ja runollisia, asia, jonka ei kovin- 
kaan pitäisi hämmästyttää niitä, jotka tietävät, kuinka suuresti vaihtelevan 
luonnon majesteettisuus huomaamattakin tekee mielen herkäksi runou- 
delle. Ossian eli maassa, joka muistutti Suomea. 


88 Acerbi 1953, 30-31, 35-36, 107-108. 
89 Knapas 2004, 10. 
90 Danielson-Kalmari 1898, 63; Koskimies 1956, 12. 

Venäläinen kirjailija Vladimir Odojevski (1803-1869) kuvasi vuonna 
1841 Salamandra-pienoisromaaninsa (”Salamanteri”) alkupuheessa 
suomalaisia kansaksi, jossa ”intohimo ihmeelliseen yhdistyy vahvaan 
runolliseen elementtiin”: 


Suomalaisista ei saisi muodostaa käsitystä käymättä heidän maansa sisä- 
osissa ja tutustumatta heidän elämäntapaansa. Synnynnäinen intohimo 
ihmeelliseen yhdistyy heissä vahvaan runolliseen elementtiin ja puolivil- 
liin kiintymiseensä omaan maahansa. Elämä lähellä luontoa on opettanut 
heitä tuntemaan yrttien ja kasvien juurien ominaisuudet; he tuntevat jo- 
pa animaalisen magnetismin salat; kaikki tämä toimii heillä noituutena.? 


Samassa yhteydessä Odojevski esittää myös käsityksensä siitä, kuin- 
ka kansanrunot ja Kalevala ovat syntyneet. Hän näkee suomalaiset 
”muinaisuuden kansana” joka vaitonaisuudestaan huolimatta pystyy 
tekemään tarinan kaikesta näkemästään ja kuulemastaan: 


He (suomalaiset) eivät asu kylissä, vaan eristyneesti majoissa, jotka sijait- 
sevat hajanaisesti graniittikallioiden keskellä; he kommunikoivat harvoin 
paitsi toisten ihmisten kanssa, myös keskenään; siksi viestit kaikesta, mitä 
maailmassa tapahtuu, tulevat heille vääristyneinä huhuina; jokaisessa ma- 
jassa tähän huhuun lisätään jokin ihmeellinen kertomus (sillä suomalai- 
set ovat suuria kertojia), ja niin vähitellen eilinen tapahtuma muuttuu 
heillä satumaiseksi tarinaksi. Ilmiö on melko mielenkiintoinen ja selittää 
jossain määrin sen, miten muinaiset tarut ovat syntyneet. Suomalaisia voi 
ylipäänsä sanoa muinaisuuden kansaksi, joka on siirretty aikakauteemme. 
Lönnrot, loistava suomalainen runoilija, kuljeskellen isänmaansa kaikilla 
seuduilla, keräsi kansanlaulut, joita ei ollut kukaan aikaisemmin tallen- 
tanut; käydessään niitä läpi, hän näki jonkinlaisen yhteyden niiden välil- 
lä; tutkiessaan niitä tarkemmin Lönnrot teki löydön, että ne kansanlaulut 
ovat itse asiassa kokonaisen johdonmukaisen runoelman osia.” 


Vähitellen Suomi-kuva Venäjällä monipuolistui ja eri maakuntien eri- 
tyispiirteet tulivat mukaan kuvauksiin. 1840-luvulla venäläisissä aika- 
kauslehdissä esiteltiin suomalaista kansanrunoutta ja kirjallisuutta 
sekä historiallisia ja tilastollisia seikkoja. 1800-luvun loppua kohden 


91 Suomennettu lainaus, ks. Kemppinen ja Nieminen 2011. 
92 Suomennettu lainaus, ks. Kemppinen ja Nieminen 2011. 

kaunokirjalliset kuvaukset kansasta ja luonnosta vähenivät ja tilalle 
tulivat asiapitoiset maantieteelliset ja tilastolliset hakuteokset, joilla 
oli poliittinen ja kasvatuksellinen tavoite. 

Yksi tällaisista teoksista oli Venäjällä vuosina 1881-1885 ilmesty- 
nyt moniosainen kirjasarja ”Maalauksellinen Venäjä; jossa Venäjän 
maata ja kansoja esiteltiin laajasti kuvien kera. Suomea koskevan 
osuuden, nimeltään Suuriruhtinaanmaa Suomi (ilmestyi suomeksi 
2004), kirjoitti S. I. Baranovski. Kirjassa esitellään Suomen histo- 
riaa, tapahtumia ja merkkihenkilöitä sekä maan suhdetta Venäjään ja 
Ruotsiin. Kirjassa kuvataan myös Suomen luontoa, heimoja, suoma- 
laisten luonnetta, tapoja ja kaupunkeja sekä kerrotaan taloudesta ja 
lopuksi Lapista. Runsaasti kuvia sisältävä teos oli ensimmäinen suu- 
relle yleisölle tarkoitettu venäjänkielinen kuvaus Suomesta. 

Kirjan tekijällä oli Suomesta ja suomalaisista positiivinen käsitys. 
Hän antaa teoksessaan summittaisen käsityksen ”suomalaisten kan- 
sallisesta luonteesta omien havaintojensa perusteella”. Suomalaisen 
luonteen perustana on hänen mukaansa ”tavaton, horjumaton rehel- 
lisyys”; joka on mennyt ”koko kansakunnan luihin ja ytimiin”. Suo- 
malainen on myös huolellinen ja säästäväinen, ”äärimmäisen” ahkera, 
tunnollinen ja lainkuuliainen. Samaa rehellisyyttä, huolellisuutta ja 
tunnollisuutta suomalainen noudattaa myös yhteiskunnallisessa toi- 
minnassaan. Juuri tähän kirjoittajan mukaan perustuu suomalaisten 
hyvinvointi, joka ”lupaa heille ja heidän maalleen loistavaa tulevai- 
suutta”. Näistä hyvistä ominaisuuksista hän kiittelee vuolaasti erityi- 
sesti Suomen kirkkoa ja papistoa. Nämä syvään juurtuneet luon- 
teenpiirteet, ”jotka kätkeytyvät flegmaattisen suomalaisen kar- 
kean ja usein suorastaan epämiellyttävän ulkokuoren alle”, antavat 
Baranovskille täyden syyn uskoa seuraavalla tavalla: 


Suomi nousee ajan mittaan suureen kukoistukseen ja — — ketään kumarte- 
lematta, kenestäkään riippumatta, kenenkään kanssa taistelematta ja soti- 
matta pystyy varjelemaan kaikilta naapureiltaan omaa kansallisuuttaan ja 
oikeuttaan rauhalliseen työhön 


93 Knapas 2004, 10. 
94 Baranovski 2004, 114. 

Kirja päättyy Suomen ja Venäjän välisten suhteiden kuvaukseen, jos- 
sa kirjoittajan mukaan vain taloudelliset intressit kiinnittävät Suo- 
men Venäjään: 


Maantieteellisen asemansa, väestönsä etnografisen rakenteen ja kulttuu- 
rillis-historiallisten edellytystensä eristämä Suomi nauttii täyttä hallinnol- 
lista autonomiaa, ja sitä liittävät Venäjään vain kaikkein vahvimmat siteet, 
nimittäin taloudellisten intressien siteet, joista Suomen väestö on jo riittä- 
vän hyvin tietoinen.” 


Maaseudulla matkustaneille ulkomaalaisille autonomisen ajan Suomi 
näyttäytyi ensin periferiana, jolle oli leimallista pohjoisen karut olo- 
suhteet, köyhyys ja outo kieli. Heille suomalaiset olivat juroja, eris- 
täytyneitä ja varautuneita mutta umpirehellisiä ja tunnollisia. Näitä 
piirteitä vahvistettiin luonnehtimalla suomalaisia kansaksi, joka on 
runollinen ja omaa suuret kertojanlahjat ja yliluonnollisia kykyjä. 
Kun suomalainen sivistyneistö alkoi 1800-luvulla itse luoda Suo- 
mi-kuvaa, sen käsitys rahvaasta oli ristiriitainen. Ulkomaalaisten ku- 
vaukset suomalaisten negatiivisista ominaisuuksista tahdottiin joko 
kokonaan syrjäyttää, kieltää tai kääntää myönteisiksi. Esimerkiksi hi- 
taus ja kömpelyys nähtiin mieluummin sisukkuuden ja vakauden il- 
mentyminä ja passiivisuus, flegmaattisuus ja ennakkoluuloisuus itse- 
päisyyden, levollisuuden ja varovaisuuden tunnusmerkkeinä. 


Aikakaus- ja sanomalehdet 


1800-luvun puolivälin tienoilla tarve saada tietoa kotimaan historias- 
ta, politiikasta ja tapahtumista kasvoi ja myös mahdollisuudet tiedon 
saamiseen lisääntyivät. Kun esimerkiksi vuonna 1850 suomenkielisiä 
lehtiä ilmestyi viikoittain vain kaksi, kymmenen vuotta myöhemmin 
julkaistiin jo yhdeksää.” Myös julkaistujen kirjojen määrät kasvoivat 
ja aihepiirit monipuolistuivat. 


95 Baranovski 2004, 179. 
96 Koskimies 1956, 11-12; Varpio 1997, 46. 
97 Kokko 2019, 5. 

Suomessa autonomian kaudella ilmestyneet aikakaus- ja sanoma- 
lehdet olivat tärkeitä kansallistunteen kehittymisen ja voimistumisen 
kannalta. Kun vuoden 1820 vaiheilla hallitsijat Euroopassa kääntyivät 
konservatismiin vaarallisina pitämiensä kansallisten aatteiden hillit- 
semiseksi, Suomessa alkoi ilmestyä etenkin turkulaisten romantik- 
kojen toimesta lehtiä, joissa toisiinsa limittyvinä kansanrunous, isän- 
maallisuus ja kansallisuusaatteet saivat runsaasti näkyvyyttä. 

Suomessa ennen 1850-lukua ilmestyneitä, kansallisuusaatetta 
ja kansanrunoutta esille nostaneita lehtiä olivat Mnemosyne, Turun 
Wiikko-Sanomat, Äbo Tidningar (oik. Tidningar Utgifne Af et Sällskap 
i Äbo), Äbo Morgonblad, Helsingfors Tidningar ja Helsingfors Morgon- 
blad, Saima sekä Litteraturblad för allmän medborgerlig bildning. Nii- 
den lukija- ja kirjoittajakuntaan kuului yliopistoväkeä laidasta laitaan, 
muun muassa Castren, Lönnrot, Runeberg sekä Topelius.” Lehdissä 
julkaistut kuvaukset Suomesta, suomalaisista ja maan asioista olivat 
tärkeitä Suomi-tiedon lähteitä ylioppilaille. 

Runebergin, Gottlundin, Lönnrotin sekä Castrenin sanomalehti- 
kirjoitukset on nähty jatkona 1700-luvun pitäjänkertomusperinteelle. 
Lönnrot toi ensimmäisenä kuvauksiinsa mukaan ihmisen, sillä aiem- 
min kirjoituksissa keskityttiin lähinnä taloudellisiin ja luonnontieteel- 
lisiin tosiasioihin. Lönnrotin matkakirjeitä julkaistiin tuoreeltaan Hel- 
singfors Morgonbladissa ja sen jälkeen muissakin lehdissä. Karjalaan 
liittyvissä kirjoituksissaan hän kertoi myönteisesti seudun runolaulus- 
ta ja -laulajista, itäkarjalaisten suomenheimoisuudesta ja heidän luon- 
teestaan ja elintavoistaan. Näissä asioissa Helsingfors Morgonblad oli 
tärkeä linkki Lauantaiseuran ja Savo-karjalaisen osakunnan välillä.' 

Lehdistä ajallisesti ensimmäinen oli Mnemosyne, Turussa vuosina 
1819-1823 ilmestynyt, Aura-seuran julkaisema ja Turun romantik- 
koihin kuuluneen J. G. Linsenin toimittama lehti, jolla oli suuri mer- 
kitys Suomen kansallisen heräämisen ja oman kirjallisuuden synnys- 
sä. Lehdessä esitettiin vaatimuksia, että suomen kieltä tulisi käyttää 
sivistyselämässä. Itse lehti oli kuitenkin ruotsinkielinen.'%! 


98 Hautala 1954, 101-104; Tommila 1988, 84-95. 
99 Tommila 1988, 77—129. 

100 Sihvo 2003, 101—102. 

101 Tommila 1988, 86-87. 

Turun Wiikko-Sanomat oli Reinhold von Beckerin vuonna 1820 
perustama suomenkielinen sanomalehti, jonka tilaajamäärä oli heti 
ensimmäisenä vuonna ajan oloihin katsottuna hämmästyttävän suu- 
ri, yli 1 600 kappaletta. Lehti ilmestyi vuosina 1820-1827 ja 1829- 
1831. Becker julkaisi lehdessä suurimman osan kansanrunouden 
alaan kuuluvista kirjoituksistaan, jotka tekivät tiettävästi suuren vai- 
kutuksen myös Lönnrotiin. Beckerkin oli Turun romantikkoja, ak- 
tiivinen ja kantaaottava kirjoittaja, suomen kielen tutkija ja historian 
apulaisprofessori. 

Åbo Morgonblad oli A. I. Arwidssonin perustama ensimmäinen 
varsinainen poliittinen lehti Suomessa. Sekin alkoi ilmestyä vuonna 
1820 mutta lakkautettiin jyrkkien valtiollisten näkemystensä vuoksi 
jo syksyllä 1821.1” 

Mikään mainituista 1820-luvun lehdistä ei ollut pitkäikäinen, sil- 
lä sensuuri iski niihin tiukalla otteella. Sensuurista huolimatta 1830- 
luvulla syntyi uusia lehtiä, joissa käsiteltiin kansanrunouden piiriin 
kuuluvia seikkoja, julkaistiin näytteitä kansanrunoista sekä kirjoitettiin 
kansallisista näkemyksistä. Näitä lehtiä olivat Helsingin romantikkojen 
toimesta julkaistut Helsingfors Tidningar ja Helsingfors Morgonblad!” 

Helsingfors Tidningar oli ensimmäinen Helsingissä ilmestynyt sa- 
nomalehti, ja sitä julkaistiin vuosina 1829-1866. Zacharias Topelius 
oli sen päätoimittajana vuosina 1842-1859, jolloin lehden tyyli muut- 
tui ranskalaisten sanomalehtien mallin mukaan kaunokirjalliseksi. 
Topelius julkaisi lehdessä muun muassa jatkoromaaninsa Välskärin 
kertomukset vuosina 1851-1866. Lehti oli hänelle myös yhteiskunnal- 
lisen ja kansallisen vaikuttamisen kanava. Hänen mielestään Suomen 
kansa oli saatava yhtenäiseksi ja tietoiseksi kansallisuudestaan. An- 
karan sensuurin vuoksi Topelius joutui kuitenkin tarkasti harkitse- 
maan, miten kirjoittaa, ettei ärsyttäisi viranomaisia liikaa. Sensuurin 
välttääkseen hän kirjoittikin tärkeiksi katsomansa asiat kertomakir- 
jalliseen tai runolliseen muotoon. Topeliuksen luovuttua lehden toi- 
mittamisesta vuonna 1864 lehti omaksui vahvan suomenmielisen 
asenteen. Lehti lakkasi ilmestymisensä vuonna 1866." 


102 Hautala 1954, 101—102; Junnila 1979, 32-45; Niemi 1898, 54-56. 
103 Tommila 1988, 113—114. 
104 Tiitta 1994, 72-75. 

Helsingfors Morgonbladista tuli sivistyneistön johtava keskustelu- 
areena. Se oli akateeminen, kirjallinen ja kulttuuripoliittinen julkaisu, 
jonka taustaryhmänä oli Lauantaiseura. Lehti ilmestyi vuosina 1832- 
1855. J. L. Runeberg oli lehden päätoimittajana vuosina 1832-1837. 
Vuosina 1841-1844 lehteä toimitti innokas fennomaani, Helsingin 
yliopiston historian dosentti sekä SKS:n sihteeri Fabian Collan, joka 
ajatuksiltaan Snellmanin kaltaisena yhteiskunnallisena uudistajana 
kehitti lehteä uutislehden suuntaan. Collan oli omaksunut englanti- 
laisen mallin mukaisen liberalistisen lehdistökäsityksen, joka korosti 
valtiosta riippumattoman lehdistön tarpeellisuutta. Lehdistön kautta 
kansalaisten tuli voida osallistua yhteiskuntaelämään. Muun muassa 
Elias Lönnrot oli lehden ahkera avustaja. 

Snellmanin julkaisema Saima ehti ilmestyä vain vajaat kaksi vuot- 
ta, ennen kuin sensuuri iski siihen kyntensä. Vuosina 1844-1846 il- 
mestynyt lehti oli yhteiskuntakriittinen, ja sen artikkelit käsittelivät 
talouskysymyksiä, kasvatusta ja kansallista aktivointia. Yhteiskunnal- 
listen artikkeleiden ohella lehdessä oli myös kaunokirjallisia teks- 
tejä. Snellman vaati lehdessä suomen kielen aseman kohottamista. 
Myös sosiaalipolitiikka kuului hänen aiheisiinsa. Lehden levikki oli 
alusta pitäen laaja, 700 tilaajaa eri puolilta maata. Lehti joutui useasti 
sensuurin hampaisiin, ja loppuvuodesta 1846, Euroopan vallanku- 
mousvuoden uhatessa, se lakkautettiin radikaaliutensa vuoksi sen- 
suurin päätöksellä. Sen seuraajaksi Snellman perusti Lönnrotin tuel- 
la Litteraturblad för allmän medborgerlig bildning -nimisen lehden.'% 

Maaseudulle sanomalehdet levisivät hitaasti ja myöhään. Vielä 
1880-luvulla suurin osa talonpojista tuli toimeen ilman sanomaleh- 
teä, eikä lehti tullut kuin harvalle työväestöön kuuluvallekaan.!" 

Kieliasetus vuosina 1850-1860 haittasi sekin painetun sanan le- 
viämistä, sillä se kielsi kaiken muun kuin uskonnollisen ja taloudelli- 
sen kirjallisuuden julkaisemisen suomeksi. Kalevalan ilmestyminen 
oli kuitenkin sen verran merkittävä tapahtuma, että asetus ei kieltä- 
nyt suomenkielisen kansanrunouden painattamista. Niinpä SKS pai- 


105 Karkama 2001, 172-181; Sulkunen 2004, 84-85. 
106 Klinge 1997; Tommila 1988, 135—140. 
107 Salokangas 2002, 12—13. 

noi vuodesta 1852 alkaen Erik Rudbeckin (myöh. Eero Salmelainen) 
toimittamana neljä osaa teoksesta Suomen kansan satuja ja tarinoita. 
1860-luvulla SKS julkaisi myös Topeliuksen Luonnonkirjan suo- 
mennoksen sekä Lönnrotin teoksen Flora fennica eli Suomen kasvis- 
to." Asetuksen kumoamisen jälkeenkin muiden kuin ruotsinkieli- 
sen sivistyneistön kirjat olivat pitkään pääasiassa uskonnollisia. Vasta 
1890-luvulla tilanne alkoi muuttua: maalaisväestö keksi kirjakaupat 
ja osti muutakin kuin uskonnollista kirjallisuutta." 


Topeliuksen merkitys 


1850-luvun tienoilla ja sen jälkeen ilmestyivät Zacharias Topeliuksen 
monet isänmaalliset teokset, jotka välittivät lukevalle yleisölle kuvaa 
toivotunlaisesta historiallisesta suomalaisuudesta. Topeliuksen suu- 
ri harrastus oli Suomen maantiede, ja hän painotti, että kansan his- 
torian perusta on sen maantieteessä. Hän katsoi velvollisuudekseen 
saada suomalaiset tietoisiksi omasta maastaan, kansalaisuudestaan 
ja tehtävästään. Lehtimiehenä, kirjailijana ja yliopistomiehenä hän 
tahtoi luoda kuvaa Suomesta suomalaisten yhteisenä isänmaana. Tä- 
mä ilmenee hänen kaikista teoksistaan, erityisesti hänen kuvateoksis- 
taan Finland framstäldt i teckningar (1845-1852, ”Suomi piirroksin 
esitettynä”) ja En Resa i Finland - Matkustus Suomessa (1872-1874). 
En Resa i Finland - Matkustus Suomessa -kirjassa hän esittää kansan 
arkisissa töissään, maata viljelemässä, kaskea viertämässä, metsästä- 
mässä, kalastamassa ja vapaa-aikana. Teoksen ilmestymisen aikoihin 
Suomi oli juuri toipumassa 1860-luvun lopun suurista nälkävuosista, 
jotka olivat osoittaneet Suomen hallinnollisesti kehittymättömäksi ja 
sen maatalouden vanhakantaisine viljanviljelyksineen haavoittuvaksi. 
Teoksen tarkoituksena oli rohkaista kansaa työhön, joka jo sinänsä 
oli Topeliuksen näkemyksen mukaan isänmaallista toimintaa."'" 

En Resa i Finland - Matkustus Suomessa liittyy teemoiltaan paitsi 
aiempaan teokseen Finland framstäldt i teckningar myös Topeliuksen 


108 Krohn 1931, 25. 
109 Mikkola 2009, 186. 
110 Tiitta 1994, 61. 

Maamme kirjaan vuodelta 1875 sekä teokseen Suomi 19:llä vuosi- 
sadalla vuodelta 1893. Näillä teoksilla hän halusi nostaa Suomea esiin 
Euroopan sivistyskansojen joukossa. Esimerkiksi teos Suomi 19:llä 
vuosisadalla, jota pidettiin modernina tietokirjana Suomesta, kään- 
nettiin monelle eri kielelle ja lahjoitettiin sekä Aleksanteri III:lle että 
Nikolai II:lle. Kirja sai loistavan vastaanoton Suomessa. Sen tarkoi- 
tuksena oli osoittaa, että Suomi on yhtenäinen kansakunta ja valmis 
toteuttamaan unelman itsenäisyydestä." 

Maamme kirja ilmestyi vuonna 1875 ruotsiksi ja vuotta myöhem- 
min suomeksi. Topelius kuvailee kirjassa Suomen maakuntia, luon- 
toa, kansaa ja historiaa." Senkaltaiselle oppikirjalle tuli tarvetta, kun 
Suomi alkoi kasvaa kohti yhtenäisempää taloudellista, liikenteellistä 
ja poliittista kokonaisuutta. Rakennettiin Saimaan kanava ja ensim- 
mäiset rautatiet, lehdistöstä tuli merkittävä vaikuttaja, valtiopäivät al- 
koivat kokoontua ja koululaitos laajeni. Koululaitoksen tehtävänä oli 
lisätä kansalaisten isänmaatietoisuutta ja tuottaa maalle tervettä työ- 
voimaa. Näiden tavoitteiden mukaisesti Topeliuksen isänmaakäsitys 
painottui työhön: kansalaisen tehtävänä oli tehdä työtä isänmaan hy- 
väksi. 

Maamme kirjaa myytiin vuoteen 1907 mennessä 240 000 kappa- 
letta ja sitä luettiin kouluissa ja kodeissa aina 1940-luvulle saakka. 
Kansallisessa pedagogiikassa Maamme kirja oli 1800-luvun lopulla 
ja 1900-luvun alussa teksti, jonka avulla suomalaisia opetettiin ha- 
vaitsemaan, ymmärtämään ja kertomaan lapsuuden ympäristöstään. 
Saara Tuomaalan mukaan kirjassa oppiminen vertautuu koulutiehen, 
joka kulkee isänmaan halki. Topelius loi koulutiestä suomalaisuuden 
ja kansalaistumisen metaforan. Hän liitti tien, maiseman ja kulkevan 
ihmisen yhteen kansallisesti ja moraalisesti. Topeliuksen tulkinnat 
yhdenmukaistivat käsityksiä kodista, kotiseudusta, Suomesta ja isän- 
maasta mutta myös sukupuolista ja kansallisesta yhteisöllisyydestä.''? 
Myös ylioppilaiden kuvauksia runonkeruumatkoilta halki isänmaan 
voi lukea suomalaisuuden ja kansalaistumisen metaforina. Matkaker- 


111 Knapas 1998, sivunumeroimaton. 
112 Topelius 2018. 
113 Tuomaala 2004, 163, 209-210, 220, 349. 

tomuksissa isänmaa, maisema ja kulkeva ihminen liittyvät emotio- 
naalisesti, kansallisesti ja moraalisesti toisiinsa. 

Maamme kirjaa lukiessa ei voi olla huomaamatta yhtäläisyyksiä 
sen ja runonkerääjien matkakertomusten välillä. Jo ennen Maamme 
kirjan ilmestymistä ylioppilasstipendiaattien kirjoittamissa matka- 
kertomuksissa nousevat esiin samankaltaiset teemat kuin Topeliuk- 
sen teoksessa: työ, uskonto, lukutaito, murteet, kansa, kansan tavat, 
maisemat ja luonto sekä niissä ilmenneiden puutteiden moraalis- 
kansallinen tulkinta. Oma päätelmäni on, että stipendiaatit olivat vai- 
kuttaneet Topeliukseen ja Topelius ylioppilaisiin. Todennäköistä on, 
että stipendiaatit tunsivat Topeliuksen varhaisemmat tekstit ja että 
Topelius oli lukenut ylioppilaiden matkakertomuksia sanomalehdistä 
ja kuullut matkoista esitelmiä stipendivaroja myöntäneiden seurojen 
ja yhdistysten kokouksissa ja juhlissa. 

Maamme kirjan rinnalla käytettiin äidinkielen tunneilla ja histo- 
rianopetuksen oheislukemistona yläkansakoulussa ja jatkokursseilla 
Topeliuksen Luonnonkirjaa sekä J. L. Runebergin Vänrikki Stoolin 
tarinoita. Kirjojen isänmaallisuus välittyi koululaissukupolvelta toi- 
selle ja opetti tuleville ylioppilaille ja runonkerääjille käsitystä oikean- 
laisesta suomalaisuudesta. 


Rietrikki Polenin saarnat luku- ja kirjoitustaidon 
puolesta 


Monet stipendiaatit rohkaisivat matkoillaan rahvasta opettelemaan 
lukemaan ja kirjoittamaan. Kiitokseksi saamistaan runoista stipen- 
diaatit saattoivat antaa perinteentaitajille joitakin kirjasia tai lentoleh- 
tisiä. Yksi kiihkeimmistä luku- ja kirjoitustaidon puolesta puhuvista 
stipendiaateista oli vuonna 1823 syntynyt pieksämäkeläinen Rietrikki 
(Fredrik, Rietrik) Polen, joka kuului Zacharias Topeliuksen ja August 
Ahlgvistin sukupolveen. Lönnrot, Runeberg ja Snellman ehtivät opis- 
kella Turussa, mutta Polenin aloittaessa akateemiset opintonsa vuon- 
na 1845 yliopisto oli jo Helsingissä. Yliopistoa suurempi vaikutus 
tulevaan journalistiin ja kansanvalistajaan oli kuitenkin Savo-karja- 
laisella osakunnalla, joka oli ylioppilaiden suomalaisuuspyrkimysten 
keskus. 


87 


https://doi.org/10.21435/tl.282 


Tuntematon kotimaa 


Polen liittyi myös Suomalaisen Kirjallisuuden Seuraan ja kulki ru- 
nonkeruussa Savossa ja Etelä-Karjalassa vuonna 1847. Laajassa, us- 
konnollis-kansallisesta näkökulmasta havaintojaan kuvaavassa mat- 
kakertomuksessaan hän kiinnittää runsaasti huomiota rahvaan 
sivistykseen sekä luku- ja kirjoitustaitoon.!'! Oman kotipaikkakun- 
tansa Pieksämäen väki oli hänestä ”jotensakin hyvijä kirjanlukijoi- 
ta” jotka ostivat itselleen kirjojakin. Se ei vielä kuitenkaan ollut to- 
diste siitä, että ”kaikki myös ymmärtäisivät lukunsa” Polen kirjoittaa, 
Ppaitsi ne niin nimitetyt heränneet, joita Pieksämäenkin seurakun- 
nassa on paljo; ne varmaasti ymmärtävät kaikkia, mitä lukeevat”. 
Polen siis ymmärsi, että ulkoluku ja ymmärtävä lukeminen ovat kak- 
si eri asiaa. 

Rantasalmen asukkaat olivat Polénin mielestä ”ulkomuodoltaan, 
käytöksilleen ja puheilleenkin sivistyneempi, kun ehkä missään 
muualla Savossa”. Hän näki siellä useassa talossa ”täydelliset kirjoitus- 
aineetkin”. Siisti ulkomuoto sekä luku- ja kirjoitustaito liittyvät 
Polenin ajatuksissa toisiinsa: 


Tämmöinen ulkomuotokin — — todistaa, jotta ihminen rakastaa sivistys- 
tä, ja kaikkea muuta sitä seuraavat ulkonaistakin raittiuutta, siveyttä ja 
siistyyttä, ja näyttää niinmuotoin jo ylenneensä raakasesta luonon tilai- 
suudesta. Tämä on kaikki hyvä ja kiitettävä. Soisin ylehensä Suomessa 
niin olevan, niin elättävän, ja ken tuota ei soisi, ken Väinämöisen keralla 
ei lausune: 


Soisin Suomeni hyväksi, 
Karjalani kaunihiksi; 
hyvin aina elettäväksi 
kunnialla kuoltavaksi — 
laiskat Lappihin menevän 
muut velhot Viron vesille. 


114 Tässä jaksossa olen käyttänyt lähteenä Polenin matkakertomusta vuodel- 
ta 1847. Se on julkaistu myös teoksessa Niemi 1904 (ks. mts. 16-78). Ks. 
myös Pikkanen 2004, 123 ja Laitinen 2006. 

Kansanrunojen ja suomen kielen osaaminen olivat Polenin mukaan 
merkkejä sivistyksestä: tämä ajatus toistuu myös muiden ylioppilai- 
den matkakertomuksissa. Hänen mielestään nuorison olisi syytä ah- 
kerasti lukea ja opetella vanhoja runoja, joita esi-isät olivat laulaneet 
”kirvesvartta vuollessansa” ja äidit opettaneet ”väätessänsä värtinätä”. 
Kaikki eivät tietenkään voi kotimaan ”kirjallisuutta hyödyttää ja 
edestyttää”, mutta kotimaalle, kotiseudulle ja itselleen olisi kunniaksi 
aina ”äitin kieltä kuiskutella”. 

Heinävedeltä Polen löysi synkän metsän keskeltä joitakin savuja, 
joissa majaili ”ihmisparkoja kontioiden ja muiden metsän petoin kes- 
kellä”. Mökkien köyhät asukkaat olivat kuulleet Polenin retkikunnan 
tulosta ja siitä, että tulijoilla on mukanaan kirjoja myytäväksi. Saa- 
dakseen ostaa niitä väki oli jo edeltä käsin kokoontunut yhteen mök- 
kiin: 


Se oli sunnuntai-ilta. Tupa, jok oli musta ja ei suinkaan juuri hyvän siivo- 
nen, oli melkeen täpö täynnänsä väkeä, ja toista karttu ennättämiseen. 
Liikuttavaa oli nähdä, millä halulla, millä ilomielellä nämä räivät nyt koh- 
telivat ja katselivat meidän pieniä kirja-vihkoja, lausuen aina, ”voi, voi, 
kun ois rahaa, nyt kirjoja puuttusi”. Kysyttyämme mitä kirjoja heillä en- 
nistään oli, kertovat niin surullisesti paljon ei nähneensäkään muita, kun 
aapisen, virsikirjan ja katkismuksen. Varojaan myöten ottivat siis nyt mel- 
keen jokainen eri-laatusen kirjan, miettien toisiltaan kyllä itsekutakin sit- 
te saavansa lukea. 


Tästä Polen pääsee häntä erityisen paljon kiinnostaneeseen asiaan, 
”Laina-kirjastoihin”. Koska kansalla on lukuhaluja, pitäisi kirjasto- 
ja perustaa viipymättä kaikkialle. Myös sanomalehdet olisivat kirjas- 
toissa luettavina: 


Köyhä, rahatoin ja kotoansa kaupunkeihin harvoin liikkuva rahvas saisi 
näistä aina mieltänsä myöten milloin tahdonsa kaikellaisia, opillisia, hu- 
vittavaisia ja hyödyttäväisiä kirjoja lukeekseen. Rahvas ei tunne, eikä voi 
tietää, millaisia kirjoja vuosittain painosta ilmi tulevat. Talonpoika ei voi 
aina ymmärteekkään, mikä kirja hänelle mieluinen olisi, mikä hyvä ja 
paras. Hän on kahden vaiheessa kirjoja ostaassansa, minkä ottaa, min- 
kä jättää. Tämänkin suhteen olisivat kirjastot hyvät. Papit, niinkuin valis- 
tuneemmat, saisivat kirjaston kirjoista huolellisen katsannonsa. Tiettäväs- 
ti olisivat vuotiset kotimaan sanoma-lehdetkin tämmöisissä kirjastoissa 

tarpeelliset, ja suuresta hyödystä. Lauantai-illoiksi voisi kirkkoon tulevä 
väki niitä lueskella, vaikka yksi kovaa toiset kuunnella. Nekin pitäsivät 
sen-tähden kirjastoissa pidettämän, ja ehkä, en tiedä, pideettänenkin niis- 
sä paikoin, joihin ymmärtävästi kyllä Lainakirjastoja jo on saatu toimeen. 
Tätä asiata ei pitäsi missään millään muotoa heitettämän silleen, vaan 
paikalla kiireytyä sen kimppuun. 


Rietrikki Polenin kiinnostus kansan kirjoitus- ja lukutaitoon johti 
siihen, että hän julkaisi kirjallisuuden ja lukutaidon merkitystä uu- 
denaikaistuvassa yhteiskunnassa pohtivan tohtoriväitöskirjansa.!'* 
Tutkimuksessaan hän ei tarkastele kansan lukutaitoa tai kirjastojen 
käytännön merkityksiä ja toimintatapoja, vaan samaan tapaan kuin 
matkakertomuksessaan hän ilmaisee ihanteelliset ajatuksensa kirjalli- 
suuden ja lukutaidon merkityksestä. Suomalaisuus merkitsi Polenille, 
kuten muillekin runonkerääjille, ennen kaikkea suomen kielen osaa- 
mista, sen käytön lisäämistä ja parantamista. Samalla se merkitsi suo- 
menkielisen rahvaan kielellisen aseman kohentamista. 

Polenin väitöskirja ilmestyi aikana, jolloin suomenkielistä kirja- 
kieltä ja kirjallisuutta vasta luotiin ja suomenkielisen väitöskirjan 
julkaiseminen vaati poikkeusluvan. Samana vuonna väitöskirjan il- 
mestymisen kanssa Jyväskylään perustettiin ensimmäinen suomen- 
kielinen oppikoulu." Kolme vuotta aikaisemmin suomalaisten kan- 
sansatujen tutkija ja julkaisija Eero Salmelainen oli esittänyt keisari 
Nikolai I:n muistojuhlassa yliopiston juhlasalissa suomenkielisen pu- 
heen, ja kaksi vuotta aikaisemmin Elias Lönnrot oli pitänyt ensim- 
mäisen luentonsa suomeksi. Polenin väitöskirja voidaan nähdä edel- 
listen tapahtumien jatkona. 


115 Tohtoriväitöskirjn nimi oli Johdanto Suomen kirjallisuudenhistoriaan, 
jonka Suomen Keisarillisen Aleksanterin-yliopiston Kuuluisa Historiallis- 
Kielitieteellis-Tiedekunnan suostumuksella ja Suomalaisen kielen ja kirjal- 
lisuuden Rohvessori, Tohtor ja Ritari ELIAS LÖNNROTIN johdolla julkisesti 
tarkistettavaksi esitti Rietrik Polen Viisaustieteen Majisteri Historiallis- 
Kielellis-Tiedekunnan oppisalissa Toukokuun 1 p:na 1858. 

116 Luukkanen 2016, 12—13. 

On arvioitu, että 1800-luvun alkupuolella vain viisi prosenttia suo- 
menkielisestä rahvaasta oli luku- ja kirjoitustaitoisia. Nämä taidot 
muodostuivatkin yhdeksi keskeiseksi tekijäksi, jolla säädyt erottau- 
tuivat toisistaan. Suurin osa luku- ja kirjoitustaitoisista kuului ylem- 
piin säätyihin. Koulutettu väki ja sääty-yhteiskunnan yläluokka osasi 
lukea ja kirjoittaa, mutta rahvaalle riitti toisto- ja ulkoluku eli se lu- 
kutaito, jota kirkko vaati. Maaseudulla rahvas ei aina katsonut näitä 
taitoja tarpeellisiksi, sillä niitä pidettiin herrojen työnä, joka ei tuonut 
leipää pöytään. Talonpoikainen ruumiillinen työeetos sekä maallisen 
tekstin lukeminen tai sellaisen kirjoittaminen herättivät useissa ta- 
loissa pahaa ristiriitaa." Vuosisadan lopulla kirjoitustaito oli kuiten- 
kin jo parempi. Vuonna 1880 maan kahdesta miljoonasta asukkaasta 
osasi kirjoittaa noin 13 prosenttia eli 250000 ihmistä. Tuohon jouk- 
koon kuuluivat lähes kaikki säätyläiset eli noin 30000 ihmistä. Väes- 
töstä rahvaaseen kuuluvia kirjoitustaitoisia oli enemmistö, ainakin 
220 000 henkeä.''* 

1800-luvun ja 1900-luvun vaihteessa Suomessa luettiin eniten us- 
konnollista kirjallisuutta, mutta lukemistoon saattoi kuulua myös 
maatalouteen liittyvää ammattikirjallisuutta, joitakin tietokirjoja ja 
kurssikirjoja sekä jonkin verran kaunokirjallisuutta. Fennomaanisen 
kirjallisuusohjelman mukaan viihde- ja ajanvietekirjallisuus oli ”ros- 
kaa”. Tavoitteena oli, että kansa lukisi suomenkielistä kansalliskirjalli- 
suutta ja suomennettua maailmankirjallisuutta.'' 

Kansan luku- ja kirjoitustaito kehittyi hitaasti, vasta määrätietoisen 
ja sitkeän työn tuloksena ja usein ankarinkin keinoin, jalkapuussa- 
kin istumisen uhalla. 1800-luvun lopulla talonpoikaistaloissa ja 
mökeissä oli harvoin muita kirjoja kuin aapinen, virsikirja, Raamattu, 
Uusi testamentti, katekismus ja ehkä kulkukauppiailta ostettuja arkki- 
veisuja. Mutta poikkeuksiakin oli: kansanmiehiä, jotka etsivät pai- 
netusta sanasta uusia tietoja maailman menosta, jotka arvostivat 


117 Leino-Kaukiainen 2007, 420-438; Mäkinen 2003, 301-326. 
118 Laitinen ja Mikkola 2013, 9. 
119 Mikkola 2009, 186. 

kansanvalistusta ja sivistystä ja joista tuli merkittäviä bibliofiilejä ja 
sen vuoksi kansallisia merkkimiehiä. Tällaisia olivat muun muassa 
talonpoika ja korvenraivaaja Emanuel Kanajärvi (1801-1868) Hä- 
meen Kalvolasta sekä hänen aikalaisensa ja ystävänsä Matti Pohto 
(1817-1857) Isostakyröstä. Kumpikin oli itseoppinut, talonpoikais- 
taustainen kirjankeräilijä. Pohdon kirjakokoelma käsitti lopulta noin 
5 000 sidosta. Hänen ansiostaan Helsingin yliopiston kirjaston (ny- 
kyään Kansalliskirjasto) kokoelmiin saatiin huomattava osa siitä suo- 
menkielisestä kirjallisuudesta, jonka Turun Akatemian kirjasto oli 
menettänyt Turun palossa 1827.' 

Myös Kanajärvi arvosti koulutusta, sivistystä ja kirjallisuutta. Hän 
keräsi merkittävän kokoelman uskonnollista ja maallista kirjallisuut- 
ta, joukossa nykymittapuun mukaan myös suuria harvinaisuuksia. 
Kirjojen hankinnassa hän sai apua Matti Pohdolta. Vuonna 1861 hän 
lahjoitti kirjakokoelmastaan hyvän osan Kalvolaan perustettuun kir- 
jastoon. Vuonna 1908 Kanajärven kirjakokoelma myytiin Helsingin 
yliopiston seminaarikirjastolle. Kokoelmaan kuului 650 teosta ja 
72 vuosikertaa sanomalehtiä. Kokoelmasta selviää, että hänelle tulivat 
ainakin Turun Wiikko-Sanomat, Sanan Saattaja Wiipurista, Kanava, 
Suometar, Sanomia Turusta, Mehiläinen, Hämäläinen, Ilmarinen, 
Suomen Julkisia Sanomia, Kristilliset Sanomat, Suomen Lähetyssano- 
mat, Sunnuntai- ja Pyhä-lehti, Rauhan Sanan-Saattaja, Kansan Lehti 
sekä Kanerva.” 

Kanajärvi, Pohto ja muut heidän kaltaisensa innokkaat bibliofiilit 
ja kirjallisuuden ystävät osoittivat muille, että lukeminen oli toivot- 
tavaa myös maalaisrahvaan keskuudessa. Moderni lukemiskulttuuri, 
johon lukeminen kuului jokapäiväisenä tapana, kehittyi noin kuudes- 
sakymmenessä vuodessa, 1870-luvulta 1930-luvulle. Muutoksen laa- 
juudesta kertoo kaikkien lukemiskulttuuria kuvaavien tunnuslukujen 
moninkertaistuminen. Esimerkiksi sanomalehtien, kirjastojen ja kir- 
jakauppojen määrä kymmenkertaistui.' Kyseisten vuosikymmen- 
ten kuluessa Suomeen syntyi fennomaaninen lukemiskulttuuri, jos- 


120 Appelqvist 1959, 41-58, 80-83. 
121 Appelqvist 1964, 70-71. 
122 Mäkinen 2003, 310. 

sa hyväksi kirjallisuudeksi arvioitiin ennen muuta uskonnollinen ja 
suomenmielinen kansalliskirjallisuus. Ylioppilaat kuuluivat itsestään 
selvästi lukeneistoon ja ylläpitivät fennomaanista lukemiskulttuuria. 
Muuttuva hallinto ja elinkeinoelämä tarvitsivat aiempaa enemmän 
koulutettua virkakuntaa. Vaatimukset luku-, kirjoitus- ja laskutaidos- 
ta lisääntyivät, samoin ammatillisten taitojen ja yleissivistyksen vaati- 
mukset. 1820-luvulla uudistetussa virka-asetuksessa asetettiin koulu- 
tusta koskevia kriteerejä ylempiin virkoihin pääsemiseksi ja annettiin 
yliopistoille käytännössä monopoli myöntää siviilivirkoihin pyrkivil- 
le virkatutkintoja.' 

Suomenmielinen sivistyneistö oli kuitenkin huolissaan kansan hei- 
kosta luku- ja kirjoitustaidosta, ja siksi esimerkiksi SKS julkaisi kirjal- 
lisuutta vain suomen kielellä, jota se ajoi viralliseksi kirjoituskieleksi. 
Kansallisuusaatteeseen sisältyvät ajatukset suomenkielisen kirjalli- 
suuden julkaisemisesta sekä luku- ja kirjoitustaidosta johtivat siihen, 
että Suomeen saatiin ensimmäiset kansankirjastot jo 1860-luvulla. 
Vuonna 1874 Suomessa oli jo lähes 400 kunnankirjastoa. Niiden li- 
säksi oli muita kirjastoja, ja autonomian kauden loppua kohden kir- 
jastojen määrä moninkertaistui. Vuonna 1910 kirjastoja oli pari tu- 
hatta." 

Hyvä esimerkki tuon ajan kirjastoista ja kirjavalikoimista on vuon- 
na 1861 perustettu Karstulan kirjasto. Kirjastossa oli uskonnollisen 
kirjallisuuden lisäksi myös maallista kirjallisuutta maantiedosta, kau- 
komaista ja vieraista kulttuureista, lakitekstejä ja -oppaita, Suomen 
historiaa ja maantiedettä sekä valikoima valistavaa tietokirjallisuutta 
terveydenhoidosta, maa-, metsä- ja karjataloudesta, ruuasta, asunto- 
oloista ja tilattomasta väestä, luonnontieteistä ja matematiikasta. Li- 
säksi siellä oli Kansanvalistusseuran kalenterit sekä ohjekirjoja ter- 
veistä elämäntavoista ja hyvistä tavoista. Kirjastosta saattoi lainata 
myös lasten- ja nuortenkirjallisuutta, raittiuskirjallisuutta ja sekä 
suomalaista että käännettyä kaunokirjallisuutta. Vuonna 1884 mie- 
het lainasivat kirjoja Karstulassa naisia ahkerammin: miehiä lainaa- 
jista oli 207 ja naisia vain 85. Tämä yhteensä noin 300 henkilöä oli 


123 Valtonen 2020, 362. 
124 Luukkanen 2016, 412-415, 461. 

noin viitisen prosenttia Karstulan väkimäärästä. Luku kertoo suurin 
piirtein myös lukutaitoisten määrän Karstulassa.” Samassa suhteessa 
lukutaitoisia ja lukutaidottomia oli koko Suomessa 1800-luvun lopus- 
sa. Vasta 1900-luvun puolivälissä luku- ja kirjoitustaidosta tuli ylei- 
sesti omaksuttu kansalaisten perustaito."?* 


125 Luukkanen 2016. 
126 Leino-Kaukiainen 2007, 434; Luukkanen 2016, 77-78; Mikkola 2009, 183- 
193. 

Vaikka stipendiaateilla olikin yhteisiä kansalaisuusaatteeseen liittyviä 
näkemyksiä runonkeruun välttämättömyydestä ja merkityksestä, oli 
useilla myös henkilökohtaisia motiiveja lähteä keruutyöhön. Aluksi 
ne liittyivät uteliaisuuteen kotimaata kohtaan ja haluun koota itse 
konkreettisia todisteita menneisyydestä ja kansankulttuurista: ru- 
noista, lauluista, rakennuksista, elämäntavasta, suomen kielestä ja 
murteista. Samat tavoitteet olivat niilläkin ylioppilailla, jotka kulki- 
vat Suomen suuriruhtinaskunnan rajojen ulkopuolella Inkerissä, Ve- 
näjän Karjalassa, Norrbottenissa sekä metsäsuomalaisten keskuudes- 
sa. Käsitys elinvoimaisesta suomen kielestä näillä alueilla eli sitkeänä. 
1800-luvun loppupuolella runonkeruun tavoitteet vähitellen tieteel- 
listyivät sekä tiedot runonkerääjien kulkemista Suomen ulkopuolisis- 
ta alueista täsmentyivät. 

M. A. Castrenilla oli matkalla Savossa ja Pohjois-Karjalassa kaksi 
tavoitetta, jotka hän kirjasi myös matkakertomukseensa vuonna 
1839: ”1:ksi koota jumalaistaruja, vanhempia historiallisia kansan- 
taruja ja satuja, 2:ksi koettaa hankkia kaikenlaisia selvityksiä Kale- 
valaan?” Kiinnostus näihin perinteenlajeihin ja Kalevalaan johtui 
siitä, että hänen suunnitelmiinsa kuului "etupäässä lisien kokoomi- 
nen Suomalaista Mytologiaa varten”. Hän oli saanut Lönnrotin ke- 
räyksistä ensin sellaisen käsityksen, että ”kaikki ne jumalaistarulli- 
set ainekset, jotka laulun avulla ovat kansan muistossa säilyneet”; on 
jo korjattu talteen. Oli kuitenkin luultavaa, Castren kirjoittaa, että 
”suusanallisen kertomuksen kautta vielä moni jumalaistaru oli säi- 
lynyt jälkimaailmalle”. Historialliset kansantarinat kiinnostivat häntä 
siksi, että ne saattaisivat valaista ”*kysymystä Suomen alkuasukkaista”. 
Castrenin suunnitelma vastasi täydellisesti kansallisuusaatteen herät- 

tämään tarpeeseen etsiä dokumentteja muinaisesta kansallisesta his- 
toriasta ja mytologiasta. 

Runonkerääjät pohtivat ajoittain kysymystä runojen olemassaolos- 
ta. Osa heistä koki, että runot ja runolaulutaito olivat kadonneet tai 
katoamassa, kun taas osa kuuli runoja lähes kaikkialla. Lönnrot kir- 
joitti runojen ja laulujen katoamisesta kansan muistista jo Vanhan 
Kalevalan esipuheessa vuonna 1835. Otsikon ”Vanhojen runojen pe- 
lätystä häviämisestä” alla hän muistelee Latvajärven Vuokkiniemessä 
eläneen Arhipan kertomusta isänsä ja tämän kumppaneiden laulutai- 
doista: 


Latwajärwessä Wuokkiniemellä haasto talon ukko Arhippa, joka nyt oli 
80:nen wanha ja jolta yhtäläiseen, mitä ennätin, kirjotin kaksi päiwää pe- 
rätysten, tästä asiasta seuraawalla tawalla: ”Woi, sano hän, kun minä las- 
sa taattoni kera Lapukassa nuotalla käwin. Oli meillä kasakkana eräs mies 
Lapukasta, sekin oiwa laulaja; ei taattoni weronen. Kaiket yökauet laulet- 
tih he rupiamiseen, eikä että kahetsi yksiä sanoja. Lähti sitä sillon pakina- 
ta. Minä waan piennä poika hutjukkana istuin wieressä nuotiolla kuun- 
nellen ja oppien mitä tuon tuostaki alon muistaa. Waan paljo minulta 
heittihen mielestä. Jos nyt taattoni eläisi, niin kahtena netelinä et hänen 
lauluja kirjoittaisi. Senlaisia laulajoita ei enää maahan synny ja kaikki 
häwiäwät ne wanhat laulut pois kansasta. Nykynen kansa jo heittää ne 
wanhat kaunihit runot ja sommitteloo omiaan enimmiten poikien ja tyt- 
töjen keskinäisistä ilwehyksistä, joilla en woisi suutanikana häwäistä?!” 


Näkemyksen runojen katoamisesta jakoivat monet aikalaistutkijat. 
SKS myönsi Axel August Boreniukselle vuonna 1871 matkarahan Ve- 
näjän Karjalaan, Aunukseen ja Vepsään nimenomaan murteentut- 
kimukseen, koska yleisesti ajateltiin, että runolaulu oli jo noilta seu- 
duilta kadonnut. Boreniuksen matkan tarkoitus oli siis toinen kuin 
runonkeruu, ja hän kirjoittaa, että ”ei sovi tältä runonkeruulta odot- 
taa liiallista runsautta. Ennakko-odotusten vastaisesti runosaalis oli 
kuitenkin hyvä, vaikka runot olivatkin ”yhdettäkään poikkeuksetta 
ennen löydettyjen runojen toisintoja”. Runsaan saaliin perusteella 
Borenius todisti, että runo elää vielä Karjalan kansan muistissa: 


127 Lönnrot 1835, III. 

Yhteensä tämä kokous sisältää 114 numeroa, joista kolme käsittää useam- 
pia häärunoja, muuten joka numero yhden runon. Näistä 114 numeros- 
ta on 10 saatu Aunuksesta, 2 Wepsästä, 26 eteläisestä (pehmeä-kerak- 
keisesta) Karjalasta, 1 samoilta seuduin saatu Kuhmolaisen laulama ja 
loput 75 pohjasesta (kova-kerakkeisesta) Karjalasta, suurimmaksi osaksi 
Uhtuen ja Wuokkiniemen pitäjistä, joissa oleskelin lokakuun 5:nnestä 
17:nteen päivään. Koska minun näinä 13 päivänä (joista melkoinen aika 
kului matkoihin) onnistui saada 70 kappaletta, paraat tässä kokouksessa, 
näkynee, että runot entisillä kotipaikoillaan vielä elävät Karjalan kansan 
tuoreessa muistissa, ja että vielä runsaat saaliit olisi sieltä saatavina. 


Boreniuksen matkan päätarkoitus oli tutustua ”runojen kotimaassa” 
Karjalassa suomalaiseen kansanrunouteen sekä hankkia todistuksia 
Kalevalan ”todenperäisyydestä”. Kysymys kansanrunoista ja Kaleva- 
lasta historiallisina kuvauksina suomalaisten muinaishistoriasta oli 
herännyt jo 1700-luvun lopulla. ”Koska eepilliset runot ovat tässä 
suhteessa tärkeimmät ja loihturunoja lienee ennaltaan S. K. Seuralla 
melkoiset joukot säilyssä, olen, saavuttaakseni yhdessä kohden jota- 
kin täydellisempää, kerännyt paraasta päästä edellisiä ja ainoastaan 
väli-ajoilla loihturunoja ja häärunoja, joita sentähden tässä kokouk- 
sessa onkin vähä” Borenius kirjoittaa matkakertomuksessaan. 

Borenius teki vuosina 1871-1889 kaikkiaan kahdeksan keruumat- 
kaa pääasiassa Pohjois-Karjalaan. Hän keräsi noin 1600 runomuis- 
tiinpanoa ja 900 kansansävelmää. Hänen kalevalamittaisten runojen 
ja sävelmien kokoelmansa ovat erityisen arvokkaita systemaattisen ja 
huolellisen muistiinpanotekniikan ansiosta. Lisäksi hän kirjoitti usei- 
ta artikkeleita kansanperinteestä ja julkaisi kokoamiaan kansanlaulu- 
ja nuottivihkossa Suomalaisia kansan-lauluja vuonna 1880." 

Muilla runoalueilla kerääjien toiveet löytää kalevalamittaista ru- 
noutta tai muita toivottuja jälkiä muinaisesta suomalaisuudesta osoit- 
tautuivat epärealistisiksi. Torsten G. Aminoff lähti Värmlannin suo- 
malaisalueille kesällä 1871 tutkiakseen suomen kieltä ja suomalaisten 
oloja. Maisemat, rakennukset ja ihmiset olivat kuin Savossa, mutta 
suomen kieltä ei enää osattu: 


128 Sulkunen 2004, 193—197. 

Timponaisten kylässä (Timbonäs) talot olivat Suomalaiseen tapaan ra- 
kennetut pitkin rantaa erilleen toisistaan, rannalla näkyi Ruotsalaisille 
outoja savupirttiä, saunoja ja riihiä. Maalle mentyäni astuin lähimmäi- 
seen pirttiin, joka lakeisineen, hiiluksineen ja uuninpankkoineen oli ai- 
van samanlainen, kuin Savon sydänmaissa tavattavat savutuvat. Toivoin, 
ettei Suomen kielenkään suloiset äänet olisi voineet ijäksi päiväksi vaieta 
ulkonaisesti niin peri Suomalaisena pysyneestä paikkakunnasta, terveh- 
din minä suomeksi talon isäntää, joka oli kylän vanhimpia miehiä. Toi- 
vossani petyin kuitenkin, sillä vastaukseksi sain kuulla, ettei hän enem- 
män kuin muutkaan Timponaisten asukkaat taida Suomea. 

Vähän aikaa juteltuani tupaan kokoontuneen kylän väen kanssa, lähdin 
toiseen vähän matkan päässä olevaan taloon, jossa erään Matti nimisen 
vanhuksen arveltiin Suomea taitavan. Sisään astuessamme oli talonväki 
ruualla syömässä Savossa hyvin tunnettua piimä-velliä. Heidän seassaan 
oli Mattikin, itsepintaisen Savon ukon näköinen vanhus. Mitään tietoja en 
häneltäkään saanut paikkakunnan entisestä Suomalaisesta murteesta, sil- 
lä ukko lausui tylysti, ettei hän koskaan ole taitanut Suomea. 


Aminoff jatkoi pettyneenä matkaansa toisiin värmlantilaiskyliin 
— yhtä huonoin tuloksin. 

Adolf Hällström oli ensimmäisiä stipendiaatteja, joita kiinnosti 
erityisesti kansan soitto- ja laulutaito sekä kantele. Kesällä 1876 hän 
kulki kotiseudullaan Pohjois-Karjalassa, Liperissä ja Polvijärvellä, ky- 
selemässä kansan soitto- ja laulutaidosta. Savo-karjalainen osakunta 
oli myöntänyt matkastipendin. Osan matkaa Hällströmillä oli ”onni 
saada seurata näissä asioissa kokenutta miestä, maist. A. A. Borenius- 
ta, joka matkallaan Venäjän Karjalaan oli poikennut Liperiin kerä- 
täkseen siellä asuvilta ortodokseilta runonuotteja. 

Hällström oli vakuuttunut ”kansalaisten soitto- ja laulutaidosta”, 
vaikka ne olivatkin laiminlyötyjä ja aliarvioituja taitoja. Nämä taidot 
kuuluivat hänestä hyvään suomalaisuuteen ja kansalaisuuteen: 


Suomalaiset ovat enemmän kuin koskaan muut kansat rakastaneet ja har- 
joittaneet laulua ja soittoa. Sukupolvesta ja toiseen on meitä lumonnut 
”Jaulukuningas” Väinämöinen ihanalla soitollansa, vieläpä jättänyt meille 
oman kantelonsakin jälelle, 


soiton Suomelle sorean, 
laulut suuret lapsillensa, 

ja kuitenkin — kuinka vaillinaisesti olemme hyväksemme käyttäneet kaik- 
kea kaunista, jonka hän meille perinnöksemme jätti: kansallisen laulu- ja 
soittotaiteen alalla on liian vähän työskennelty ja melkeinpä luulisi todel- 
lakin toteutuvan tuon ennustuksen, jonka aikanaan Väinämöinen lausui: 


Annappas ajan kulua, 
päivän mennä, toisen tulla, 
taas minua tarvitahan 
uuen soiton suoriaksi. 


Matkakertomuksensa lopuksi Hällström toivoo, ettei Savo-karjalainen 
osakunta jättäisi ”kansansäveltöjemme kokoelemista silleen; vaan 
kun varoja löytyy, myöntäisi se ”suurempia tai pienempiä matka- 
stipendioita halullisille nuotinkerääjille”. Suomalaismielisenä hän täs- 
sä yhteydessä korostaa juuri ylioppilaiden merkitystä kansan laulu- ja 
soittotaidon kokoajana: 


Nykyisinä aikoina, jolloin me ylioppilaat niin suurella innolla ja rakkau- 
della kohtelemme kaikkea, joka vähänkään valaisee ja kuvaa kansamme 
sekä entistä että nykyistä elämää, tapoja ja maailmankatsantoa, tekisimme 
todellakin väärin, jos emme voimiemme mukaan koettaisi hankkia tieto- 
ja ja todistuksia myöskin siitä ominaisuudesta, joka sekä muinaisina et- 
tä nykyisinä aikoina on ollut kansamme merkillisimpiä, s. o. sen laulu- ja 
soittotaidosta. 


Hällström huomauttaa vielä, että työsarkaa nuottien keräämisessä 
vielä riittää, koska ”säveltöjä löytyy saatavina vielä paljon”: 


Varmaankin vielä moni sydäntä ja tunnetta liikuttava säveltö huomaa- 
mattomana piilee kansan povessa, odottaen vaan aikaa, jolloin ujona ja 
teeskentelemättömänä saa konserttisalissa todistaa, ettei Väinämöisen jät- 
tämä kannel vielä ole kokonansa herennyt kaikumasta Suomen saloilla. 
Tässä olisi kylliksi työ-alaa Savo-Karjalaiselle osakunnalle. Älkäämme siis 
jättäkö tätä tehtäväämme sikseen! 


1800-luvun lopulla poliittiseksi aiheeksi noussut suomen kielen ase- 
ma sai monet ylioppilaat kiinnostumaan suomen kielestä, murteista 
ja lauseopista. SKS tuki stipendein niihin liittyviä keruuretkiä 
1860-luvulta lähtien. Ylioppilas Salu Latvala suuntasi kesällä 1895 
Pohjois-Savoon ”kuuntelemaan kansan keskinäistä puhekieltä? ja ky- 

selemään siinä tarkoituksessa haastateltaviltaan erityisesti satuja. Tu- 
los oli pettymys: sadunkertomistaito oli jo seudulla huonontunut ja 
sadunkertojat vähentyneet. 

Kesällä 1894 stipendiaatti J. Heikki Karhun retken motiivina oli 
halu ottaa selville sen murteen rajat, jota puhutaan Oulun ympäris- 
töllä”. Hän oli käynyt edellisenä kesänä samoilla seuduilla tekemässä 
kielellisiä havaintoja, mutta muistiinpanoja siitä, kuinka laajalle seu- 
dun puhetapa ulottui, hän ei ollut ”tilaisuudessa? tekemään. Sen ver- 
ran hän oli kuitenkin saanut selville, että vielä Raahen tienoilla eteläs- 
sä ja Iin tienoilla pohjoisessa sekä näiden seutujen välisellä alueella 
puhuttiin samaa murretta, jota maisteri Y. Wichmann tutkimukses- 
saan ”Havaintoja Lestijoen kielimurteesta” nimitti Keski-Pohjan- 
maan murteeksi. Karhu viipyi matkallaan seitsemisen viikkoa ja tai- 
valsi laivamatkoja lukuun ottamatta noin 80 peninkulmaa: 


Olin koettanut suunnitella matkani niin hyvin kuin olin voinut, mutta 
kumminkin jäi jälelle muutamia seutuja, kuten esim. Olhavan jokivarsi 
ja Oijärven seudut sekä Kiimingin jokivarsi, joihin en, matkarahan pie- 
nuuden ja ajan vähyyden takia, voinut matkaani ulottaa. Näiden seutujen 
kielioloista koetin kuitenkin tiedustelujen avulla hankkia tarpeellisempia 
tietoja. 


Tuloksellisen matkansa päätteeksi hän pystyi, kuten tarkoitus oli, täs- 
mentämään sen murteen rajoja, jota tuolloin puhuttiin Oulun ympä- 
ristössä. Hänen mukaansa kysymyksessä oleva murre rajoittui Siika- 
joen, Oulujoen ja Iijoen jokisuille ja sitä olisi parempi nimittää Keski- 
Pohjanmaan rantamurteeksi eikä Keski-Pohjanmaan murteeksi: 


On luonnollista, että tällaisella murrealalla on pienempiä paikallisia eroa- 
vaisuuksia eri seutujen puhetavassa: sanavarastossa, lauserakennuksessa 
ja vieläpä ääntämisessäkin. Olenpa varma, että tarkka kielentutkija aina 
voisi huomata tällaisia eroavaisuuksia, millä seudulla tahansa, melkein 
joka kylässä, vieläpä eri henkilöiden puheessakin. Kumminkin, mitä ylei- 
sempiin äänneilmiöihin tulee, niin luulen niiden tälle seudulle olevan 
niin yhteisiä, että se täytynee erityiseksi murrealaksi lukea. Nimen suh- 
teen pyytäisin huomauttaa, että lienee itse murrealaan katsoen oikeampaa 
nimittää sitä Keski-Pohjanmaan rantamurteeksi kuin ainoastaan Oulun 
tai Keski-Pohjanmaan murteeksi, joita nimityksiä parissa murretutki- 
muksessa siitä on käytetty. 

Osa kerääjistä keskittyi keruumatkoillaan äänneopillisiin ja sanastol- 
lisiin seikkoihin. Frans Emeleus matkasi SKS:n matkarahalla Suo- 
menlahden ulkosaaristossa sijaitsevaan Tytärsaareen kesällä 1896. 
Ennen matkaa hän oli laatinut itselleen ”kyselyblanketteja” ja pereh- 
tynyt äänneopillista tutkimustaan varten professori E. N. Setälän 
luentoihin suomen kielihistoriasta. Sanastollista tutkimusta varten 
hän oli koonnut vanhat lainasanat ja ”sivistyskäsitteiden nimet”: 


Murteen äänneoppiin koetin aluksi perehtyä pääasiallisesti kyselemällä ja 
keskustelemalla kielimestarini kanssa, vaikka jo pian huomasin tarpeelli- 
seksi kontrolleerata saatuja tiedonantoja, tarkaten puhuttua kieltä ja kyse- 
lemällä useammalta henkilöltä. Sanastoa keräilin siten, että kävin taloissa 
kyselemässä esineitten nimiä y. m. sanoja. Ohjeenani käytin laatimiani 
kyselylippuja sekä osaksi myös kansatieteellisten kertomusten ohjelmia. 
Työni olin laskenut saavani valmiiksi kuukaudessa ja sainkin sen suun- 
nilleen siinä ajassa. Nyt olisi määränäni tosin ollut käyttää loput ajastani 
muiden saarten murteiden tutkimiselle. Pidin kuitenkin tarpeellisena jo 
paikkakunnalla valmistaa jonkunlaisen äänneopillisen tutkimusluonnok- 
sen, jottei tutkimukseeni kovin suuria aukkoja tulisi. Tämä luonnos mi- 
nulla oli vasta puoleksi valmistunut. 


Tarkkakorvaisena tutkijana Emeleus huomasi ”joka päivä jotain uut- 
ta) esimerkiksi eroja naisten ja miesten puheessa. Hän huomasi myös 
murre-eroja eri perheiden kielessä siitä huolimatta, että saaren neili- 
sensataa asukasta asuivat samassa tiiviisti rakennetussa kylässä. Kos- 
ka kyselemällä saaduissa tiedoissa oli Emeleuksen mielestä aukkoja ja 
puutteita, hän ei kiiruhtanut toisiin saariin vaan jäi Tytärsaareen tut- 
kiakseen saaren murretta lisää. 

Runonkerääjät eivät lannistuneet ja luopuneet matkoistaan, vaik- 
ka määränpää olisi ollut kaukana tai hankalan ja vaarallisen taipaleen 
takana. Jussi Lukkarinen suunnisti pohjoisen Vienan kyliin kesällä 
1917. Karjalaan, ”tutkijan luvattuun maahan ja aarreaittaan, pois 
maailman melusta” oli päästävä, vaikka ajankohta ja edellytykset 
matkan esteettömään suoritukseen eivät vuoden 1917 tapahtumien 
johdosta olleet suotuisat. Monien runonkerääjien tavoin eskapismiin 
taipuvalle Lukkariselle Viena oli kuitenkin seutua, josta ”on jo ääret- 
tömiä kansallisrikkauksia tuotu ja josta niitä ehtymättömästi yhäkin 
heruu”. Sinne hän toivoi ”vaikka kotkan siivin pääsevänsä”. 

1800-luvulla alkaneen ylioppilaiden sekä monien muiden kerää- 
jien motivoituneen työn tuloksena SKS:n arkistoon kertyi ”kansallis- 
rikkauksia” kymmeninä tuhansina muistiinpanoina. Niiden tutkimus 
osana kansallisia tieteitä alkoi 1880-luvulla. 


Ohjeita ja askelmerkkejä 


Autonomisen kauden Suomi oli sosiaalisesti, taloudellisesti ja kult- 
tuurisesti hajanainen alue, josta juuri kenelläkään ei ollut kokonais- 
kuvaa ennen 1800-luvun loppua. Ylioppilaskerääjien tiedot Suomesta 
ja niistä paikkakunnista, joihin heidän matkansa suuntautuivat, oli- 
vat puutteellisia. Heillä ei myöskään ollut selvää käsitystä siitä, miten 
runoja tulisi kerätä: mistä löytää sopivia runontaitajia, miten näitä tu- 
lisi lähestyä ja puhutella, mitä ja miten kuultuja runoja ja satuja mer- 
kitään muistiin. Ylioppilaat tarvitsivat siis ohjeita ja askelmerkkejä 
matkalleen. Malleina toimivat heitä edeltäneet runonkerääjät, joiden 
retkistä he kuulivat kerrottavan ja lukivat lehdistä, mutta tarkempia- 
kin ohjeita tarvittiin. 

Ensimmäinen kerääjille tarkoitettu keruuohjelma laadittiin Suo- 
malaisen Kirjallisuuden Seurassa vuonna 1850, jonka jälkeen niitä 
kirjoitettiin autonomian aikana useita. Ensimmäisen ohjelman mal- 
lina olivat Lönnrotin ja hänen aikalaistensa kokemukset. Ohjelman 
laativat H. A. Reinholm, A. Ahlqvist ja D. E. D. Europaeus, ja sen esit- 
ti seuralle M. A. Castren. Se oli tarkoitettu stipendiaattikerääjille, joi- 
ta lähetettiin Grimmin kansansatukokoelman innoittamana satujen 
keruuseen eri puolille Suomea. Ohjelma oli väljä: siinä todetaan, et- 
tä ”meidän vielä aivan liian vähän tutkitussa Suomessamme saattaa 
esiintyä asianhaaroja, joita etukäteen ei voi edes odottaa”. Siksi ohjel- 
massa toivottiin, että kerääjä ei merkitsisi muistiin vain runoja ja sa- 
tuja, vaan että ”runottomilla seuduilla” hän kirjoittaisi muistiin myös 
paikkakunnalle luonteenomaisia piirteitä murteesta, tavoista ja olo- 
suhteista niin paljon kuin hänen aikansa ja kukkaronsa vain sallivat. 
Kerääjän olisi hyvä tuntea Kalevala ja Kanteletar miltei ulkoa, sillä 
muuten hän ei voisi tunnistaa, esittääkö haastateltava hänelle vanhaa 
vai uutta runoa. Katkelmatkin tuli kirjoittaa ylös, samoin samasta ru- 
nosta eri henkilöiden sanelemat versiot. Ensin piti etsiytyä paikka- 

kunnan parhaimman runolaulajan luo, sillä huonommat tulevat joka 
tapauksessa vastaan. Kiitokseksi runoista oli suositeltavaa antaa parin 
kopeekan palkkio tai jokin kirjanen, joita kerääjät kuljettivat muka- 
naan. 1850-luvulla keruukehotuksia julkaistiin myös sanomalehdis- 
sä, muun muassa Suomettaressa vuonna 1855 sananlaskujen kerää- 
miseksi.'” 

Ylioppilasstipendiaattien saaliit olivat runonkeruun alkuvaiheessa 
niukat ja matkat usein vain ”aatteellista laatua kuten Martti Haavio 
on todennut.' Yleinen ohje oli, että muistiinpanijan oli kirjoitettava 
kuulemansa juuri tarkalleen siten kuin perinteentaitaja oli esimerkik- 
si runon kertonut. Kerääjä ei siis saanut lyhentää tai parannella kuule- 
maansa tai lisätä siihen omiaan. Sanomattakin oli selvää, että kerääjä 
ei saanut itse ryhtyä sepittäjäksi. Myös sanajärjestys piti säilyttää alku- 
peräisenä. Oudot sanat, nimet ja lausemuodot oli nekin kirjattava si- 
ten kuin kertoja ne ilmaisi, mutta ne pyydettiin selittämään. Kaikkea 
uutta sekä kirjoista ja sanomalehdistä opittua perinnettä piti välttää. 


Runonkeruu tieteellistyy 


1880-luku oli kansanrunouden tieteellisen keruun alkuvaihetta." 
Perinteenkeruun lähtökohdaksi muotoutui maantieteellis-historial- 
linen tutkimusmenetelmä, jonka tavoitteena oli perinneaineiston 
alueellisen muuntelun tarkastelu. Menetelmään kuului ajatus katkel- 
mallistenkin runojen ja muiden perinnetietojen todistusarvosta sekä 
”loppuun” kerätyksi luultujen alueiden uudelleenkartoittamisesta.!*? 
Näiden asioiden konkretisoimiseksi kerääjille tarvittiin uusia oppaita." 

Ensimmäistä kertaa tutkimukselliset lähtökohdat oli kirjattu näky- 
viin Eliel Aspelinin laatimassa keruuohjelmassa, jonka SKS hyväksyi 


129 Haavio 1931, 32-33; Hautala 1954, 12; Pöysä ja Timonen 2004, 221-222. 

130 Haavio 1931, 31-32, 103-104. 

131 Peltonen 2004, 200. 

132 Sulkunen 2004, 194-200; Frog 2021, 59-88. Frog tarkastelee folkloristiikan 
tutkimuksen piirissä kehitettyä "suomalaisen koulukunnan” eli maantie- 
teellis-historiallisen menetelmän alkuvaiheita, kehitystä, kansainvälisyyt- 
tä ja sovelluksia. 

133 Pöysä ja Timonen 2004, 222. 

kokouksessaan vuonna 1883. Tästä ohjelmasta tuli malli seuraavil- 
le ohjelmille aina 1920-luvulle asti, vaikka yksityiskohtia saatettiin 
muuttaakin. Aspelinin keruuohjeessa esitellään keräämisen arvoiset 
perinteenlajit ja annetaan käytännön ohjeita. Uutta ohjelmassa oli se, 
että siinä pyydettiin tietoja kertojasta ja tämän kotipaikasta, sillä nii- 
den toivottiin auttavan selvitettäessä perinteen leviämisreittejä. Oh- 
jeessa oikeanlainen perinne nähtiin uhanalaisena, pelastamisen koh- 
teena, kun taas uudenaikaisia, tunnettujen runoseppien tekemiä ja 
tunnetuista henkilöistä ja tapauksista tehtyjä runoja kehotettiin kaih- 
tamaan. Kerääjiä varoitettiin myös jo julkaistun aineiston kopioimi- 
sesta, lyhentelystä ja parantelemisesta. Nämä asenteet näkyivät ke- 
ruuohjeissa vielä 1950-luvulla, joiltakin osin myöhemminkin.'** 

Aspelinin ohjelman lisäksi SKS:n stipendiaatteja opastettiin myös 
suunniteltua matkaa koskevin neuvoin. Esimerkiksi vuonna 1883 
Inkeriin lähtevää Volmari Porkkaa neuvottiin keräämään mahdolli- 
simman täydellinen aineisto sekä kirjaamaan muistiin jokaisen laula- 
jan nimi, asuinpaikka ja se, keneltä tämä oli laulun oppinut. 

Ensimmäinen temaattinen keruuohjelma, A. F. Mustosen toimitta- 
ma Taikanuotta eli opas taikojen kerääjille, ilmestyi vuonna 1885. Sii- 
tä otettiin korjattuna ja laajennettuna lukuisia lisäpainoksia: vuosi- 
na 1894, 1911, 1933 ja viimeisin vuonna 1936. Sen ensimmäisessä 
painoksessa olivat mukana Kaarle Krohnin kansansatujen kerääjille 
laatima SKS:n kansansatukokoelmien luettelo sekä hänen kirjoitta- 
mansa haastatteluohjeet taikojen kerääjille. Tässäkin ohjelmassa 
muistutettiin jälleen, mitkä perinteenlajit ovat keräämisen arvoisia ja 
mitkä eivät.” 


Kaarle Krohnin merkitys 


Kansanrunoudentutkimus sai yliopistollisen oppiaineen aseman 
vuonna 1888, kun Kaarle Krohn nimitettiin suomalaisen ja vertaile- 


134 Haavio 1931, 48; Pöysä ja Timonen 2004, 223-224. 
135 Pöysä ja Timonen 2004, 228, alaviite 9. 
136 Pöysä ja Timonen 2004, 225. 

van kansanrunoudentutkimuksen dosentiksi Helsingin yliopistoon. 
Kymmenen vuotta myöhemmin, vuonna 1898, hänet nimitettiin 
oppiaineen professoriksi, ensimmäiseksi Suomessa ja koko maail- 
massa. Tutkijan tehtäväänsä hän oli valmistautunut jo nuorena läh- 
temällä 18-vuotiaana perinteenkeruuseen Vienaan. Tällä retkellään 
hän keskittyi satuihin, koska alueella aiemmin käyneiden kerääjien 
mukaan kalevalamittaiset runot oli jo pääosin kerätty talteen. Vuo- 
sina 1882-1885 hän kulki Vienassa, Pohjanmaalla, Hämeessä, Raja- 
ja Pohjois-Karjalassa, Aunuksessa, Savossa ja Värmlannissa. Hänen 
muistiinpanemansa kokoelma käsittää n. 18000 numeroa satuja, tari- 
noita, runoja, loitsuja ja taikoja ja muuta perinnettä." Kokemustensa 
perusteella hän teki useita parannusehdotuksia keruiden järjestämi- 
seksi SKS:ssa. Eräät ehdotuksistaan hän kirjasi matkakertomukseen- 
sa, jonka hän laati keruuretkestään Etelä-Pohjanmaalle ja Keski-Suo- 
meen vuonna 1884. Ehdotukset koskivat erityisesti sadun keruuta, ja 
hän toivoi matkansa todistavan, 


1) että kansamme povessa löytyy vielä paljo aarteita kätkössä. Tarkoin 
kerättyä alaa on vaan vyöhyke, jonka voi vetää suoraan Raumalta Suo- 
mussalmelle asti. 

2) että sadut ovat tämän vuosikymmenen kuluessa kerättävät, sillä mo- 
nessa paikoin oli jo niiden viimeinen hetki käsissä, esim. Haapavedellä ja 
Nivalassa, puhumattakaan Ylivieskasta. 

3) että talvimatkat ovat, etenkin pikakirjoittajalle, paljoa tuottelijaam- 
mat, sillä viimme matkani tuotti enemmän kuin 4 sen vertaa, kuin kesä- 
matkani Kajaanin seuduilla. (Tietysti tulee silloinen taitamattomuutenikin 
lukuun ottaa). Kesämatkat ovat kuitenkin sopivimmat Venäjän-Karjalas- 
sa, Lapissa sekä muutamissa paikoissa Suomeakin, jossa vaan heinä-aika- 
na poissa kotoa ollaan. 

Mutta matkustavainen sadunkerääjä, vaikka kuinka tarkka ja ahkera, ei 
voi kerrallaan aluettansa putipuhtaaksi kerätä. Siitä syystä pitäisi Seuralla 
olla joka pitäjäässä yksi tai useampi asiamies, joka Seuralle toimittaisi, mi- 
tä milloinkin tarvitaan, satuja, taikatemppuja y. m., koska hän paikalla 
asuen voi helposti saada käsiinsä kaikki taitavat kertojat. Yllämainituissa 
pitäjissä on minulla miltei jokaisessa asiamiehiä hankittuna, jotka lähe- 
tyksillänsä milloin hyvänsä voivat Seuran tarkoituksia edistää. Tällä taval- 
la on jo Virossa runoja kerätty niin loistavalla menestyksellä. 


137 Hautala 1954, 213-230. 

Mutta saadakseen asiamiehiä, täytyy Seurankin muutamiin toimiin 
ryhtyä. Se seikka, että kaikki pienimmätkin lähetykset joutuvat kaunotie- 
teellisen tutkijakunnan käsiin, jolla muutenkin on niin kovin paljo työtä, 
vaikuttaa sen, että kerääjät saavat kauvan vastausta odottaa, josta tietys- 
ti heidän intonsa laimentuu. Minä rohkenen siitä syystä ehdoittaa, että 
asetettaisiin erityinen toimikunta joka voisi olla alituisessa kirjevaihdos- 
sa asiamiestensä kanssa, ja jolla olisi valta ehdoittaa pariinkymmeneen 
markkaan asti nousevia kirjapalkintoja (ja kentiesi suorastaan määrätäkin 
vaikkapa vaan 5 tai 10 markkaan asti esimiehen ja sihteerin suostumuk- 
sella). Suuremmat palkinnot jäisivät tietysti samalle kannalle kuin ennen- 
kin. 

Vieläkin voisi saada satuja ainoasti puhtaaksikirjoituksen hinnasta, jos 
saataisiin sopivat miehet keräämään kaikki vankilat maassamme, etenkin 
Oulun linnan. Toinen sopiva keräyspaikka olisi reservin harjoituskokouk- 
set, niissä paikoin, missä paljo satuja on vielä liikkeellä. 

Useasti kuitenkin tottumattomat kerääjät lähettävät kaikenlaista jouta- 
vaa; heille tulisi ensiksikin vähän opastusta antaa, jommoinen jo löytyy 
Seuran kehoituskirjeessä, vaikka siihen voisi vielä vähän lisätä. Mutta en- 
nen kaikkia on toimitettava luettelo Seuran satuvaroista, että jokainen tie- 
täisi, mitä hänen paikkakunnastaan on saatu ja minkänäköistä vielä puut- 
tuu, ja minkälaatuista yleensä tulee kerätä. Taikatempuistakin voi laittaa 
aivan pienen keräys-ohjelman, jonka mukaan niitä on helpompi kysellä. 
Minä olen valmis ryhtymään heti kohta tähän työhön, jos Seura sen ottaa 
painattaakseen, kalliiksi ei se tule, ja samalla aijon järjestää tämän luet- 
telon siten, että tiedemiehilläkin olisi siitä apua. Sen voisi sitten painat- 
taa Suomikirjaan samalla, mutta suotavaa olisi, jos tätä luetteloa jo kesän 
alussa voisi maaseuduille, kykeneville ja halukkaille miehille levittää. 

Pyytäisin siis Seuraa lausumaan mielipiteensä 
1) Satujeni puhtaaksikirjoittamisesta. 

2) Erityisen toimikunnan asettamisesta satuja varten. 
3) Satuluettelon toimittamisesta. 


Krohnin idea perinnetietoja lähettävästä asiamiesverkostosta oli pe- 
räisin Virosta.' Arkistoa alkoikin kartuttaa aktiivinen keruuverkos- 
to, mikä tarkoitti sitä, että seura sai perinnemuistiinpanolähetyksiä 
yksityisiltä henkilöiltä, seminaarilaisilta, opettajilta sekä perinnettä 
arvostavilta kansanihmisiltä, niin sanotuilta kansankerääjiltä. Kan- 
sankerääjät haastattelivat useimmiten lähipiirinsä ja kotiseutunsa 


138 Haavio 1931, 71; Pöysä ja Timonen 2004, 222-223. 

ihmisiä, joten lähetykset sisälsivät näiden kertomaa suullista perin- 
nettä, jota nämä olivat elämänsä aikana kuulleet tai omaksuneet. Saa- 
liit saattoivat olla merkittäviä, ja seura pyrki lähettämään jokaiselle 
kerääjälle kiitoksen sekä palkkioksi seuran oman julkaisun tai pie- 
nen rahapalkinnon. Niiden avulla asiamiesverkostoa sitoutettiin pe- 
rinteen keräämiseen.'” Irma Sulkusen mukaan keruuverkon kautta 
seura ”laskeutui lähemmäksi kansaa, nouseva sivistyneistö jalkautui 
sankentunein joukoin rahvaan pariin ja vastaavasti kansa, tai pikem- 
minkin sen edustajat, aktivoituivat oman perinteensä kokoamisessa 
kansakunnan yhteiseksi sivistysvarannoksi”.'" Vuosisadan vaihteessa 
kansankerääjiä oli kuitenkin vielä huomattavasti vähemmän kuin sti- 
pendiaatteja.!*' 

Asiamiesverkoston rinnalle asetettiin toimikunta suunnittelemaan 
ja ohjaamaan keruita, päättämään vapaaehtoisten kerääjien palkitse- 
misesta, laatimaan ohjekirjoja ja vetoamaan laajoihin kansalaispii- 
reihin perinteen tallentamisen puolesta. SKS:n arkiston kokoelmat 
karttuivat valtavasti etenkin satujen osalta: kun arkistossa oli vuonna 
1877 liki 1200 satua, oli niitä vuonna 1900 jo 24000 ja vuonna 1930 
peräti 542 000.1 

Vuonna 1888 ilmestyi Krohnin tekemä Ohjelma suomalaisten kan- 
sanperinteen kerääjälle. Se oli jatkoa Aspelinin keruuohjelmalle, ja 
siinä esiteltiin uudestaan keruun kohteeksi kelpaavat perinteenlajit 
sekä neuvottiin, miten perinnettä tulee kerätä. Ohjelma oli tarkoitettu 
niin tutkijoille kuin maallikkokerääjillekin. Tästäkin ohjelmasta otet- 
tiin useita lisäpainoksia, ainakin vuosina 1891, 1903 ja 1904. Aiempia 
ohjelmia voimakkaammin Krohn tuo omassaan esiin aineistojen tut- 
kimuskäytön. Johdannossa hän korostaa SKS:n roolia tiedeseurana 
ja isänmaanrakkautta oppimattomien kerääjien motiivina. Perinteen 
kerääjien sosiaalinen tausta, etenkin ammatti, oli alkanut myös kiin- 
nostaa. Aiempien oppaiden tapaan Krohn varoittaa kerääjiä perin- 
teestä, joka on opittu kirjoista tai sanomalehdistä, on kertojan itsensä 


139 Häggman 2012, 93; Mikkola 2013, 358-359; Salminen 1934, 32-37; Sulku- 
nen 2004, 200. 

140 Sulkunen 2004, 200. 

141 Mikkola 2013, 363. 

142 Hautala 1954, 214-215. 

sepittämää tai ei edusta vanhaa perinnettä. Tällainen sai jäädä ke- 
räämättä, koska se katsottiin kansanrunouden tutkimisen kannal- 
ta arvottomaksi. Sen sijaan ohjelmassa kannustetaan toisintojen eli 
jo arkistoon tallennetun perinteen eri versioiden keräämiseen, kos- 
ka ajateltiin, että vain niiden avulla kansanrunouden maantieteellis- 
historiallinen eli vertaileva tutkiminen on mahdollista.'? 


Ohjeita 1900-luvun alun kerääjille 


Kansanrunoudentutkija Väinö Salmisen toimittama Antero Vipunen, 
”Suomalaisen Kirjallisuuden Seuran kustantama kansanrunouden 
kerääjäin ja tutkijain lehti”; ilmestyi vuosina 1908-1909. Sen tavoit- 
teena oli parantaa yhteydenpitoa perinnettä arkistoitavaksi ja tutkit- 
tavaksi lähettävien kerääjä-vastaajien ja arkiston välillä. Vuoden 1905 
jälkeen kartunta oli hiipunut, ja lehden tavoitteena oli elvyttää ke- 
räystoimintaa ja laajentaa kerääjäkuntaa. Salminen kritisoi aiempaa 
keruutyötä voimakkaasti siitä, että se oli tehty seuraamalla valmiita 
kysymyslistoja. Hänen mielestään keruutyössä ja tutkimuksessa oli- 
si kuitenkin huomioitava perinnettä osaavat ihmiset ja heitä koske- 
vat tiedot. Jostakin syystä hän ei omissa tutkimuksissaan kuitenkaan 
edennyt tähän suuntaan. Yliopistonopettajana Salminen korosti kri- 
tiikin merkitystä oppilailleen. Hän piti omakohtaista perehtymistä 
kansan elämään ja perinteeseen tärkeämpänä kuin luottamista aukto- 
riteetteihin ja aiempiin tutkimustapoihin.'** 

Suomen itsenäistymisen jälkeen laadittiin uusi, kaikkia perinteen- 
lajeja koskeva keruuohjelma. Se ilmestyi vuonna 1923. Se poikkesi 
edeltäjistään oikeastaan vain siinä, että perinnelajilistauksen jälkeen 
kehotetaan kirjoittamaan muistiin ”kansanihmisten” siis oppimatto- 
mien ihmisten sekä menneisyyden elämäntapoja ja perinnettä tunte- 


143 Pöysä ja Timonen 2004, 225-226. 

144 Hautala 1954, 344-349; Pöysä ja Timonen 2004, 227. Luku perustuu suu- 
rimmaksi osaksi Jyrki Pöysän ja Senni Timosen artikkeliin, ks. Pöysä ja Ti- 
monen 2004. 

vien ihmisten, elämäkertoja.'* Erilaisia keruukehotuksia julkaistiin 
muuallakin, mm. Suomen Kotiseutuliiton Kotiseutu-lehdessä ja Kan- 
sanvalistusseuran Opintotoveri-lehdessä 1910- ja 1920-luvuilla. Vuon- 
na 1935 Kansanrunousarkisto'* järjesti suuren Kalevalan riemu- 
vuoden kilpakeräyksen, jossa kohteena olivat tarinat ja syntykerto- 
mukset." 

Arkiston toteuttamien keruiden lisäksi aineistoa on kertynyt mui- 
denkin tahojen keruutoiminnan tuloksena jo 1880-luvulta alkaen. 
Varhaisin tällainen SKS:n ulkopuolisten järjestämä keruu on vuosi- 
na 1886-1900 julkaistu kyselysarja, jossa asiaa harrastavia kansalai- 
sia pyydettiin kirjoittamaan kuvauksia kotiseutunsa kansanelämästä. 
Hankkeen taustalla oli Suomen ylioppilaskuntain kansatieteellisen 
museon luojan ja intendentin Theodor Schvindtin vuonna 1886 pe- 
rustama Muurahaiset-niminen seura. Sen tehtävänä oli kansan- 
omaisten esineiden nimityksien sekä esineiden valmistamiseen ja 
käyttöön liittyvän sanaston ja perinnetiedon keruu. SKS julkaisi vuo- 
sina 1886-1900 samannimistä kyselylehteä ja keruuopasta kansa- 
tieteellisten kertomusten kerääjille.'** 

Suurin osa SKS:n arkistoon tallennetuista teksteistä on siis syntynyt 
vastauksina kysymyksiin, tiedusteluihin, muistelu- ja keruukehotuk- 
siin. Kysymisen motiivit ja strategiat ovat vaihdelleet, mutta kiinnos- 
tus jaettuun tietoon ja menneisyyteen on ollut pysyvää!” SKS:n orga- 
nisoima keruutoiminta oli tehokas keino vahvistaa modernisoituvan 
kansakunnan perustuksia: perinne osoittautui hyväksi materiaa- 


145 1960-luvulta lähtien SKS:n arkisto on järjestänyt lukuisia elämäkertakerui- 
ta sekä ammattikuntiin, erilaisiin tapahtumiin, kokemuksiin ja teemoihin 
liittyviä keruita. 

146 Kansanrunousarkisto alkoi muotoutua organisaatioksi vuoden 1935 ku- 
luessa, ja siitä käytettiin aluksi nimeä kansantietousarkisto. Ks. Häggman 
2012, 359. 

147 Pöysä ja Timonen 2004, 228—242. 

148 SKS:n arkiston keruutoiminta, ks. https://wwvw.finlit.fi/fi/arkisto/luovu- 
ta-aineistoa/keruutoiminta. 

149 SKS:n Perinteen ja nykykulttuurin aineistokokoelmat sisältävät suullista 
perinnettä, kansanmusiikkia, kansatieteellisiä kuvauksia, elämäkertoja ja 
muistitietoa tekstinä, kuvina ja ääninä. Ks. https://wwvw..finlit.fi/fi/arkisto/ 
perinteen-ja-nykykulttuurin-arkistoaineistot. 

liksi yhteisen suomalaisuuden symbolisessa konstruoimisessa. Tätä 
prosessia pidettiin laajasti myös välttämättömänä modernin kansa- 
kunnan kehittymisen ja tulevaisuuden kannalta.” 


Runonkeruumatkojen rahoittajia 


Monet runonkerääjät kiittävät matkakertomuksissaan Suomalaisen 
Kirjallisuuden Seuraa stipendistä tai ainakin mainitsevat matkakerto- 
muksissaan sellaisen seuralta saaneensa. August Ahlgvist teki vuonna 
1854 runonkeruumatkan Kaarle Slöörin kanssa Viipurin lääniin, 
Karjalankannakselle ja Inkeriin. Hän kirjoittaa, että rahat piti haalia 
tälle ”huvituksista köyhälle matkalle” usealta taholta. SKS ”määräsi” 
hänelle 50 hopearuplaa niistä varoista, jotka Savo-karjalainen osa- 
kunta oli seuralle lahjoittanut. Lisää kuitenkin tarvittiin: 


Tähän matka-rahaan lisäsi majisteri Tikkanen omista varoistansa lahjas- 
sa Seuralle 75 rupl. ja jälemmin Viipurinkin Kirj. Seura yhtä suuren sum- 
man. Minulla oli kumminkin tarkoituksena ei ainoastaan runojen ke- 
rääminen, vaan myös Inkerissä ja muuallakin Venäjän maassa löytyvien 
suomalaisten kieli-murretten tutkiminen, ja sen vuoksi kauempi aikaa 
matkalla viivyttävä kuin minkä mainituilla rahoilla olisi tullut aikaan. Tä- 
tä jälkimäistä tarkoitusta vasten määräsi Hänen Keisarillinen Korkeuten- 
sa Perintö-ruhtinas, Yliopiston Kansleri, Hänen annettavinansa olevis- 
ta kanslerin-varoista matkakseni 300 ruplaa hop. Näin varustettuna voin 
runon-keruuta vasten kumppalinkin ottaa kanssani, ja oppilainen Kaarle 
Slöör on se, joka tälle huvituksista köyhälle matkalle uskalsi lähteä keral- 
lani. 


Ahlqvist kokosi yhteensä 500 hopearuplaa, joka Väinö Salmisen mie- 
lestä oli ajan oloihin nähden ”ruhtinaallinen? summa.'*' Ahlqvist ja 
Slöör kiersivät stipendien turvin kesäistä Inkerinmaata ja keräsivät 
yli 900 runoa. On selvää, että ilman stipendejä suurin osa keruumat- 
koista olisi jäänyt tekemättä tai ne olisivat olleet lyhyempiä ja suun- 
tautuneet lähelle kerääjän kotiseutua. 


150 Kivilaakso, Pesonen ja Taavetti 2022, 143—188. 
151 Salminen 1934, 29. 

Runonkeruumatkat olivat 1830-luvulta lähtien SKS:n toiminnan 
keskeistä sisältöä kustannustoiminnan ohella. Seura kannusti kansa- 
laisia suomen kielen ja kulttuurin harrastamiseen ja myönsi stipende- 
jä runonkeruumatkojen tekemiseen. Avustuksia myönnettiin sellais- 
ten perinteenlajien tallentamiseen, jotka kuvastivat seuran toiminnan 
lähtökohtia ja tavoitteita ja jotka oli siten mainittu keruuohjelmissa ja 
suunnitelmissa. Aluksi, 1830-luvulta 1860-luvulle, tuki kohdennet- 
tiin kalevalamittaisten kansanrunojen ja satujen keruuseen, millä 
tähdättiin Kalevalan runoainesten täydentämiseen ja suomen kielen 
sanaston kartuttamiseen.!* Vuosina 1845-1861 stipendin suuruus oli 
Martti Haavion mukaan keskimäärin 60 ruplaa. 

Myös osakunnat olivat anteliaita: Pohjalainen, Länsisuomalainen, 
Viipurilainen ja Savo-karjalainen osakunta lahjoittivat varoja SKS:n 
keruisiin, jotka suunnattiin kunkin osakunnan ylioppilaiden omille 
kotiseuduille. Savo-karjalainen osakunta lahjoitti ”300 ruplaa hopias- 
sa annettavaksi oppivaiselle eli majisterille”; joka lähtisi runonkeruu- 
seen Savon ja Karjalan alueelle. Ylioppilaat rahoittivat matkoja myös 
itse: vuonna 1854 he kokosivat matkarahat kahdelle kansansävelmien 
kerääjälle. Innokkaimmat ylioppilaat lähtivät matkalle omin varoin, 
tai sitten rahaa koottiin esimerkiksi järjestämällä kirjalliset iltamat.'** 

Kalevalamittaisten runojen pääasiallisen keruun katsotaan päät- 
tyneen, kun Lönnrot luopui seuran esimiehen tehtävistä 1863. Ru- 
nonkeruu oli ollut siihen asti vilkasta, mutta sitten arveltiin, että 
arvokkaimmat runot oli jo kerätty. Sen jälkeen, politisoituneella 
1860-luvulla ja 1870-luvun alussa, rahoitukset suunnattiin kielikysy- 
myksestä johtuen matkoihin, joilla tutkittiin suomen kieltä ja eri mur- 
teita tai koottiin aineistoa perinteen maantieteellis-historiallista tut- 
kimusta varten. Suomen kieleen kohdistuvat keruut, sanastonkeruu, 
äänneoppi, murteiden tutkimus sekä lauseopilliset tutkimusmatkat 
saivatkin ylioppilaskerääjät liikkeelle sankoin joukoin.'** 1870- ja 
1880-luvuilla tuettiin erityisesti lauseopillisia tutkimusmatkoja sekä 
kansanrunouden tieteellisen tutkimuksen viriämisen ansiosta matko- 


152 Sulkunen 2004, 198—199. 
153 Haavio 1931, 31; Krohn 1931, 25. 
154 Sulkunen 2004, 198. 

ja, joiden tavoitteena oli tallentaa entistä laveammin suullisen perin- 
teen eri lajeja. Saaliiksi saatiin etenkin satuja, taikoja, sananlaskuja, 
sananparsia ja arvoituksia sekä muuta pienfolklorea ja kansanlaulu- 
ja. Myös kertoja, perinteen taitaja itse, alkoi vähitellen kiinnostaa ke- 
rääjiä, samoin kertojan kotipaikka sekä se, keneltä hän oli suullista 
perinnettä oppinut. SKS:n pöytäkirjoista koottujen tietojen mukaan 
seura rahoitti vuosina 1830-1890 kaikkiaan noin 80 henkilön tutki- 
musmatkaa.!* 

Längelmäeltä kotoisin oleva Eemil A. Ekman oli lauseopillisella 
tutkimusmatkalla Kajaanin kihlakunnassa kesällä 1892 myöskin 
SKS:n myöntämällä stipendillä, jonka summa ei käy kertomuksesta 
ilmi. Matkatoverina oli hänen veljensä Heikki, joka ”pikakirjoitus- 
taidollaan pitkin matkaa autteli kielennäytteiden muistiinpanossa ja 
erittäin haeskeli vastauksia siihen kysymyssarjaan, jonka ”Muurahai- 
set" [ks. luku ”Ohjeita 1900-luvun alun kerääjille”] ovat tänä vuonna 
julkaisseet kansatieteen alalta’, kirjoittaa Ekman. Ekmanin mukaan 
stipendi kului suurelta osin matkoihin pitäjästä toiseen: ”Kuljimme 
kulmakunnasta toiseen alin-omaa etsien rahvaan seuraa kotosella, 
kylässä, kirkolla ja matkoilla.” Seitsemän pitäjän alueelle ulottunut 
yhdeksän viikkoa kestänyt reissu onnistui erinomaisesti. Matkaker- 
tomuksessaan Ekman kertoo paikkakunnista, joilla he tallensivat pe- 
rinnettä ja murrenäytteitä, sekä mittavasta saaliista: 


Pitäjät, joissa kävimme, ovat Sotkamo, Kuhmo, Suomussalmi, Puolanka, 
Hyrynsalmi, Ristijärvi ja Paltamo, joista kolmessa ensiksi mainitussa vii- 
vyimme kauvimman. Säräisniemi jäi osaksi ajan puutteen tähden käy- 
mättä, osaksi myös sen vuoksi että se on toiseen murrealueeseen luettava, 
kuin äskenmainitut. - Kun aikaa oli käytettävissämme runsas viikko kun- 
kin pitäjän osaksi, emme voineet erityisiä oleskelupaikkoja valita. Alueen 
laajuus, harva asutus, kulkuneuvojen huononpuolisuus ja murretoisinnoi- 
den lukuisuus pakotti kuluttamaan aikaa paljon matkustamiseen. Satu- 
stipendiaattien tavalla kuljimme kulmakunnasta toiseen alin-omaa etsien 
rahvaan seuraa kotosella, kylässä, kirkolla ja matkoilla ja keräten murre- 
näytteitä. Näin saatiin kokoon kaikkiaan noin 140 satua ja satutoisintoa, 


155 Rahoitusta saaneet kerääjät ks. Häggman 2012, 71-72; Sulkunen 2004, 
198-199. 

sekä kirjoitettiin muistiin yli 700:n arvoituksen ja arvoitustoisinnon, usei- 
ta uudemmilla ja vanhalla runomitalla sepitettyjä runoja ja lauluja sekä 
30-40 taikaa. Saduissa ei liene kansanrunous-kokoelmiin uusia tarina- 
aineksia tullut, niillä on enempi kielennäytteiden arvo. Arvoituksista on 
useat kahdestikin kirjoitetut, koska niiden levenemisala oli määrättävä; 
tätä tarkoitusta varten on Lönnrotin Arvoituskirjaan tehty paljo reuna- 
muistutuksia. Runoja ja taikoja otimme vain tarjottaissa vastaan, koska ne 
vähemmän kuuluvat päätyöhöni. Kansanrunoutta on enin Sotkamossa ja 
Suomussalmella. Viimeksi tapahtuneen keräyksen jälkeen näyttää siellä 
päin kansanrunoutta tuottava maaperä melkoisesti laihtuneen. 


SKS:n sihteerin F. W. Rothstenin mukaan seuralla oli 1890-luvulla 
hallussaan enemmän runoja kuin millään muulla instituutiolla maa- 
ilmassa. SKS maksoi keräyksistä edelleen pieniä palkkioita: vuonna 
1891 keräyksistä maksettiin rahapalkkioina yhteensä 1217 markkaa 
eli 5500 euroa ja kirjapalkkioina 2224 markkaa eli n. 10000 euroa. 
Seuran moniin kustannushankkeisiin verrattuna summat olivat kui- 
tenkin pieniä." 

1900-luvun alussa stipendiaattien keruumatkat harvenivat eikä 
SKS:n matka-avustuksia haettu siinä määrin kuin vielä muutama 
vuosikymmen aiemmin. Seuran kiinnostus kohdistui nyt kansatie- 
teellisiin kuvauksiin, murresanoihin sekä ennen muuta kansankielen 
sanakirjan aineksien kokoamiseen E. A. Ekmanin johdolla.!*7 1890-lu- 
vulla myönnettiin kuitenkin vielä joitakin huomattavia stipendejä: 
muun muassa 1. K. Inha sai vuonna 1894 tavanomaista suuremman 
apurahan matkaansa Venäjän Karjalassa, jossa hän valokuvasi Lönn- 
rotin jalanjäljillä maisemia ja ihmisiä." Stipendit vähenivät, koska 
käsitykset niin perinteestä, perinteenkeruun tavoitteista, menetelmis- 
tä ja tutkimuksesta kuin kerääjistäkin olivat muuttuneet. 


156 Häggman 2012, 71-72, 107. 
157 Häggman 2012, 74-90; Krohn 1931, 60-61. 
158 Häggman 2012, 71. 

Etelästä pohjoiseen, lännestä itään, monta kieltä 
ja murretta 


Suomen eri murrealueilta kotoisin olleet stipendiaatit, runonkerääjät 
sekä murteen-, sanaston- ja lauseopin tutkijat löysivät haastateltavia 
miltei jokaisesta Suomen suuriruhtinaskunnan kolkasta sekä Venäjän 
Karjalasta, Inkeristä, Värmlannista, Norrbottenista ja Norjan Finn- 
skogenista. Silloin tällöin kerääjät valittelevat kertomuksissaan omaa 
heikkoa kielitaitoaan tai kykyään ymmärtää murretta mutta sitäkin 
useammin sitä, että haastateltavat eivät osanneet suomen kieltä tai 
olivat unohtaneet sen. Tämä haastateltavia toiseuttava piirre ilmeni 
etenkin Venäjän Karjalassa, Inkerissä ja metsäsuomalaisten parissa. 

Stipendiaatit Theodor Tallgvist ja Antti Törneroos kulkivat vuonna 
1859 yhdessä Keski- ja Länsi-Inkerin kylissä. Heidän mielestään ne- 
kin inkeroiset, ”jotka asuvat Suomen uskoisten naapurina, rupeevat 
jo kieltänsä ja suomalaisuuttansa halveksimaan, liiotenkin nuori kan- 
sa”. Nuorisolta kuuli enää vain harvoin suomalaisia lauluja, sillä jos he 
osasivat venäjää, he puhuivat keskenään mieluummin sitä kuin suo- 
mea: 


Eräässä Inkeroisten kylässä oli korttieri-talomme nuori emäntä suuttu- 
nut niin Suomen kieleen, jottemme mitenkään tahtoneet saada häntä si- 
tä haastamaan. Jos kysyimme Suomen kielellä, vastasi hän aina venäjäk- 
si, ehkä kyllä suomea taisi. Hän näkyi halveksivan anoppiansakin sen 
suomalaisesta pu'usta ja kielestä, eikä suvainnut sen suomen sanaakaan 
virkkavan lapsellensa, jonka hän oli kasvattanut ummikko-Venäläiseksi. 
Anoppinsa sitä vastaan näkyi ikäänkuin miniänsä kiusalla kieltänsä ra- 
kastavan ja otti aivan hyväksi, kuin me suomea puolustimme. Rukouksen- 
sakin Jumalan kuvan edessä piti hän suomeksi, jonka me akan tietämättä 
jouduimme kuulemaan; ja harvoin olemme niin harrasta ja liikuttavaista 
rukousta kuulleet. 


Torsten G. Aminoff kävi Ruotsin ja Norjan suomalaismetsissä vuon- 
na 1871. Useammassa kuin yhdessä kylässä hän huomasi väestön 
ruotsalaistuneen: 


Meskun kylä Norjan puolella oli jo niin tykkänään ruotsalaistunut, etten 


tavannut koko kylässä muuta kuin yhden ainoan 80 vuoden vanhan akan, 
joka vielä taisi puhua suomea. Peisalan kyässäkin oli kansa umpi-muuka- 

laista ja ainoastaan suomalainen raamattu, jonka Gottlund oli lahjoittanut 
talon nykyisen isännän isälle, muistutti peisalaisten entistä suomalaisuut- 
ta. Peisalassa käynnilläni lopetin matkustukseni Wermlannin muinoin 
mahtavassa, vaan nyt jo riutuvassa suomalaisessa siirtokunnassa. 


Kielitieteestä kiinnostuneet stipendiaatit kirjoittavat havaintojaan 
suomen kielestä ja murteista tarkastikin (ks. myös luku ”Runonkerää- 
jien toiveita ja tavoitteita? ja siinä J. Heikki Karhun ja F. Emeleuksen 
työskentelyn kuvaus). Ossian Grotenfelt tutki erityisesti Pohjois- 
Hämeen murretta, joten hän lähti seudulle kesällä 1873. Matkakerto- 
muksessaan hän selvittää ensin käsityksiään Pohjois-Hämeen kieli- 
murteen rajoista. Sitten hän muistuttaa, että Pohjois-Hämeen murre 
on savolainen murre: 


Mutta täällä on Savonmurre säilynyt paljon läheisempänä sitä alkuaan 
yhtä Karjalaista murretta, ja varsinkin johtuu (1835 vuoden) Kaleva- 
lan murre usein mieleen, kun tätä murretta kuulee. — Se on siis ollut mi- 
nun päätarkoituksenani tämän murteen omituisuuksia esitellessäni, yhtä 
paljon verrata sitä Savon murteesen, kuin Eurenin kieliopissa esiteltyyn 
kirjakieleen. Mutta kun ei mikään esitelmä Savon murteesta vielä ole il- 
maantunut, ja minä en tarkoin tunne kuin Keski-Savon murretta (taik- 
ka vielä tarkemmin sanottu, sitä murretta, jota puhutaan Mikkelin läänin 
pohjois-osissa); niin olen vaan vertaillut Pohjois-Hämeen murretta tähän. 


Kansanrunoudentutkijat eivät 1800- ja 1900-luvun vaihteessa kiinnit- 
täneet tällä tavalla huomiota murrerajoihin, vaan heitä kiinnosti pe- 
rinteen maantieteellinen kulkeutuminen ja tältä pohjalta syntyneet 
perinnealueet, jotka oli muodostettu historiallisten läänien ja maa- 
kuntien mukaisesti. Myös valtakunnan rajat ja uskonto vaikuttivat 
kieli- ja perinnealueiden syntyyn.' Perinteentutkimuksessa on usein 
käytetty apuna Suomen vuoden 1910 peruskarttaa, joka perustuu his- 
toriallisiin maakuntiin.'* Kirjassa tarkasteltujen runonkerääjien mat- 
kat ja niiltä laaditut matkakertomukset on listattu maakuntajaon mu- 
kaan liitteessä 3. 


159 Esim. Sarmela 1994. 
160 Perinnealueet, ks. http://wwvw..finlit.fi/fi/arkisto/perinteen-ja-nykykulttuu- 
rin-arkistoaineistot/tekstiaineistot/perinnealueet. 

Runonkeruun edellytyksenä oli hyvä kunto: oli pystyttävä kulkemaan 
pitkiä matkoja vaikeakulkuisissa maastoissa ja huonoissa varusteissa, 
kestettävä paahtavaa paistetta, sadetta ja ukkosta, siedettävä nälkää 
ja sopeuduttava välillä surkeisiinkin majapaikkoihin. Runonkerääjät 
kulkivat kävellen, soutaen ja hiihtäen sekä kaikkia mahdollisia kulku- 
neuvoja käyttäen. Keruumatkojen vaivoja olivat väsymys, nälkä, unet- 
tomat yöt, syöpäläiset, ihmisten epäluulo ja epärehellisyys ja joskus 
jopa suora väkivalta. Stipendiaatit korostavat kuitenkin matkakerto- 
muksissaan, että isänmaallinen suhtautuminen runonkeruuseen, po- 
sitiivinen ja käytännöllinen elämänasenne, sopeutumiskyky ja hyvä 
huumorintaju sekä kurinalaisuus ja taivalluksen oikea rytmittäminen 
auttoivat hankaluuksissa. 

Tässä luvussa matkavalmisteluista, matkareiteistä ja keruumatko- 
jensa pituuksista kertovat M. A. Castrén, J. R. Tengström, F. F Ahl- 
man, L. A. Palonen, L. Pääkkönen, A. A. Borenius, V. Forsberg, J. H. 
Karhu, K. Hallio, F W. Illberg, E. A. Ekman ja S. Paulaharju. 


"Marche Route” 


M. A. Castren teki kesällä 1839 kaksiosaisen runonkeruumatkan 
Suomalaisen Kirjallisuuden Seuran tukemana. Ensin hän suuntasi 
Kuopiosta Kajaaniin, sillä hänen oli ”välttämättömästi? päästävä 
neuvottelemaan kerättävistä runoista Lönnrotin kanssa. Lönnrot ei 
kuitenkaan ollut juuri silloin Kajaanissa, joten häntä odottaessaan 
Castrén teki mutkan Kaavin, Liperin, Juuan, Nurmeksen ja Sotkamon 
kautta. Hänen tarkoituksenaan oli ”koota lisiä suomalaiseen mytolo- 

giaan’, kerätä jumalaistaruja, vanhempia historiallisia kansantaruja ja 
satuja sekä ”hankkia kaikenlaisia selvityksiä Kalevalaan”. Matka tuot- 
tikin hyvän tuloksen: ”joukon jumalaistarullisia kertomuksia ja histo- 
riallisia kansantaruja sekä kielitieteellisiä huomioita”. 

Heti matkalta palattuaan hän lähti uudelle matkalle Vienan Karja- 
laan Johan Robert Tengströmin kanssa. Tengströmin ruotsiksi kir- 
joittamassa ja osin epäselvässä matkakertomuksessa on luettelo ja 
karttapiirros niistä paikkakunnista (”Marche Route”), joissa he kävi- 
vät. Kylän tai pitäjän nimen perään hän on merkinnyt, kuinka monta 
virstaa paikkakuntien välillä oli: 


Kuhmo kyrka 

Kuhmonjemi % mil 

Lammas 6/4 

Kesselä 5/4 

Kolvasjärvi 3 första Ryska byn 

Repola 1% Kyrkoby 

Omelia 5/4 

Roukola 1 % 

a) Minoa 5. NB. dä man for med bät 2 mil Verst. 
Tetriniemi 11 sjöväg samt 6/4 vandring 
Lusmanlahti 9 

Luvajärvi 10 

Kontokki 15 

Kostamus 20 

Wuokiniemi 10 

= islahti 

Lonkka 


a) Härifrän tägade vi genom följande byar: 
Ristiniemi 6 Verst (Frän denna by är tilla Akonlahti 15 verst sjöväg) 
Lusmanlahti 5 (Första byn i Wuokinjemi socken) 
Munakonlahti 5 

Akonlahti 5 

Wuokinsalmi 15 

Kivijärvi 20 (frän Kivijärvi till Wuokiniemi är 3 mil) 
Latvajärvi 10 

Tschenanjemi 20 

Wuokiniemi 5 (Kyrkoby) 

Pongarlax 

Wuonislahti 20 

Jyvilahti 40 

Uchtuva 20 

Röhö 40 

Waarakylä 20 

Skita 24 (NB. genom Valasjoki) 
Saari 10 

Sohjolansuu 40 

Laitasalmi 20 

Oulungansuu 30 


Castrén on paikkakuntien nimeämisessä suurpiirteisempi kuin mat- 
kakumppaninsa, joka muillakin matkan osuuksilla luetteli tarkas- 
ti kaikki kylät, joissa he kävivät. Castren kirjasi vain paikkakunnat: 
Repola, Miinoa, Lusmanlahti, Vuokkiniemi, Akonlahti, Latvajärvi, 
Vuonninen, Jyvöälahti, Uhtua, Tuoppajärvi, Pääjärvi ja Kuusamo. 
Tengströmin merkintöjen mukaan he taivalsivat tällä matkalla jalan 
ja vesitse yhteensä noin 450 virstaa eli 480 kilometriä. Kun niihin li- 
sää Castrenin alkukesällä Savossa ja Suomen puoleisessa Karjalassa 
kulkemat kilometrit, matkan pituus tuplaantuu. 


Reppu selässä ja ruojut jalassa 


Frans Ahlman lähti pariksi kuukaudeksi runonkeruuseen Savoon ke- 
sällä 1858. Hänen matkakertomuksensa alku kuvastaa ensi kertaa ru- 
nonkeruuseen uskaltautuneen nuoren miehen jännittynyttä ja toivo- 
rikasta odotusta matkan tuloksista: miten olla ja elää matkalla niin, 
että keruu onnistuisi toivotulla tavalla: 


Kirkkahasti paistoi päivyt ja poltti poikien hartioita astuskellessansa mie- 
luisan mutta työlääksi kuvastetun matkansa ensi askeleita, luuletellen ja 
arvellen, miten olla kuin elää saadaksensa työnsä ja toimensa senlaiselle 
kannalle, että asiat parhain päin kävisivät ja saaliit jokseenki vastaisivat 
toimituksen tarkoitusta sekä niitä vaatimuksia, joihin tänlainen yritys si- 
toupi. 


Toivorikkaina ylioppilaat lähtivät useiksi viikoiksi keruuretkilleen. 
Matkavarusteet tai muut käytännön asiat eivät heitä ilmeisesti huoles- 

tuttaneet, koska niistä ollaan kertomuksissa perin vähäsanaisia. Moni 
stipendiaatti lähtikin isänmaalliselle asialleen vaatimattomin ja vä- 
häisin varustein. 

Jotkut stipendiaateista olivat varusteissaan tarkempia. Teologian 
ylioppilas Lars August Palonen Nakkilasta päätti lähteä runonkeruu- 
seen Satakunnan ”luode kulmalle” kesällä 1859. ”Vaan päätöksistä ei 
vielä mitään synny” hän kirjoittaa ja jatkaa, että ”tarvitsee vähän en- 
sin varustellakin itsiänsä, lähdettäköön ratsastain taikka jalkapatikas- 
sa”. Varustukset eivät olleet suuret useamman viikon matkalle: hän 
teetti kuitenkin repun selkään ja ruojut jalkaan ja pani päähänsä pa- 
talakin puuttuessa guttaperkkalakin (”Gutta percha”). 

Runonkeruun syihin ja tavoitteisiin perehtymättömät lähipiirin 
ihmiset suhtautuivat matkalle valmistautuvaan kerääjään usein pen- 
seästi, kummeksuen ja epäluuloisesti. Matkavalmisteluja tehdessään 
Paloselle kävi selväksi, etteivät asiaan vihkiytymättömät ymmärtäneet 
hänen matkansa tarkoitusta. Kotiseudullaan Nakkilassa ajateltiin hä- 
nen ”jotain pahuutta”? tehneen yliopistossa, josta rangaistukseksi hä- 
net oli määrätty ”vantraamaan” pitkin maita ja mantereita. ”Kukapa 
hullu vapaasta tahdostansa senkaltaiselle matkustukselle antauisi, on 
tottakin jotain koiruutta tehnyt”; hänelle oli sanottu. Viimein epäilijät 
uskoivat jotenkuten keruutyön tarpeellisuuteen ja varustuksetkin 
alkoivat olla koossa. Mutta koska hän teki matkaa yksin ja saattaisi 
”joutua jonkun pahan ihmisen pariin, outoin paikkoihin ja vieraisin 
ihmisiin” tarvitsisi hän ”turvan”. Turvaksi kelpasi ”maan mainio pih- 
lajainen sauva, joka ulkonäöltäkin jo pelätti jokaista, ja papinkirja, jo- 
ta en sentään tarvinnut”. 

Näin vaatetettuna ja varustettuna Palonen lähti ”mailmalle” 3. kesä- 
kuuta ja palasi 7. heinäkuuta. Ihmiset katselivat oudoksuen tätä vie- 
rasta ”reppu-ryssää”, sauvalla varustettua kulkijaa. ”Jos tämä oli heille 
outoa, olipa minun itsekki ikävä olla, näin yksin ollessani, kun ei ol- 
lut ketään kelle tuntoni olisin ilmoittanut ja jonka kanssa ajatuksiani 
olisin vaihetellut”; kirjoittaa Palonen. Satakunnassa oltiin kovin epä- 
luuloisia hänen aikeitaan kohtaan, ja muuallakin runonkerääjiin suh- 
tauduttiin usein epäilevästi. Satakuntalaiset ajattelivat hänen olevan 
pahantekijä ja roisto, vaikka hän yrittikin selittää heille matkansa 
todellista tarkoitusta. Sekin herätti paikallisissa hämmennystä, kun 
Palonen teki matkaa rattailla. 

Matkalle varustauduttiin matkan päämäärästä, ajankohdasta, pi- 
tuudesta sekä kulkijan varallisuudesta ja kokemuksesta riippuen. 
Lauri Pääkkönen oli kansakoulunopettaja ja kirjailija ja yksi Venäjän 
Karjalassa käyneistä runonkerääjistä. Hän teki matkan sinne kesällä 
1892. Tärkeimmät varusteet matkalla olivat passi ja pitkävarsisaap- 
paat. Heinolasta matkalle lähtenyt Pääkkönen haki passin Mikkelistä 
ja saappaat Lieksasta. Passi takasi, ettei kerääjää pidätetty pahanteki- 
jänä tai agitaattorina. Mukaan hän otti myös vähän lääkkeitä ja eväs- 
tä, juustoa, makkaraa ja voita. Matkusteleminen Vienan mailla oli 
hänestä todellista urheilua, joka vaati hyvää kuntoa. Tarpeeton ”mat- 
kasäly” jätettiin kotiin ja taipaleelle otettiin vain välttämättömin sel- 
käreppuun pakattuna. Nämä olivat vaatimuksia, jotka jokainen mat- 
kaaja joutui ”Euroopan orpokulmilla” myöntämään: 


Sillä siinä maassa kulkijan ei pidä säikähtää, jos kuulee, että nyt on edessä 
kahden ja vaikkapa neljänkin peninkulman kylänväli, taloton taival ja 
tienä kangaspolku tai kivikkoharjanteita kiertelevä sekä tuolloin tällöin 
virstamääriäkin pitkät suoportaat, yksi tai kaksi päittäin asetettua pitkus- 
puuta yli nevan. On kyllä monta reittiä, jotka voi mukavasti veneellä kul- 
kea, mutta se ei kuitenkaan aina käy päinsä, vaan täytyy aika-ajoin suo- 
riutua maisiin matkoihin. Vienan Karjala on nimittäin liikenneoloihin 
katsoen niitä Euroopan orpokulmia, joille ei ole toistaiseksi suotu yhtään 
syltä maantietä. Vienan karjalaisten liitto pani kyllä aikoinaan siellä alulle 
tienteon ja saikin jo rakennetuksi Vuokkiniemen välimaalle 900 syltä tie- 
tä, kun tuli kielto, ettei saa metsää haaskata tielinjoja aukoessa(!). Ja se on 
toistaiseksi Vienan Karjalan ainoa maantie. 


Vaikka vaellus Vienassa olikin hankalaa, saattoi se tottuneelle ja hy- 
vin varustautuneelle matkustajalle olla Pääkkösen mukaan todellista 
nautintoa: 


Jos kuljemme maisia matkoja, suovat jylhät salot omituisuuksineen niin 
paljon mielenkiintoa sivistyskeskuksien hälinässä kiusaantuneelle ihmis- 
mielelle, että aivan huomaamatta virstat jälelle jäävät. Rattoisa keskus- 
telu oppaan kanssa, hänen selostuksensa tähän ja tuohon niemeen, saa- 
reen, kangaslaiteeseen liittyvistä muistoista - milloin ne ovat tajuttavia, 
milloin salaperäisiä luonteeltaan — siellä täällä tien vierillä tepasteleva tai 
edessämme lentoon pyrähtelevä Metsolan siipikarja taikka näkyvät mer- 
kit metsänkuninkaan liikehtimisestä, kaikki ne ovat omiansa mielenkiin- 
toamme lisäämään ja matkan viehätystä enentämään. 

A. A. Borenius lähti keväällä 1872 Venäjän Karjalaan runonkeruu- 
matkalle ”kahden apumiehen”; kandidaatti Axel Bernerin ja Arvid 
Genetzin, kanssa. Matkan juoksu oli seuraava: 


Runojen paras säilymäpaikka on, niin kuin tiedetään Maanseljän itäiset 
vieremät eli Venäjän puolisen Kemin latvojen seutu varsinkin Kuittijär- 
ven ympäristö, jonne siis Seuran hyväksymän matkakaavan mukaan oli 
lähteminen. Yhdyttyämme Kuopiossa ja sieltä lähdettyämme Kesäkuun 
22 p:nä tulimme Juhannus-aamuna Kajaaniin ja seuraavana päivänä il- 
tapuolella Hyrynsalmeen. Täältä jatkettiin matkaa veneellä pohjaiseen ja 
itään päin Hyrynjärveä, Aittojokea ja Vuokin vesiä myöten sekä Maan- 
seljän poikki ensimmäiseen Venäjän puoliseen kylään, johon saavuttiin 
Kesäkuun 28 päivänä. 

Tämä kylä, Kivijärvi, on pieni eikä runoista rikas, jonka tähden katsot- 
tiin paraaksi kohta erota, niin että Genetz yksin jäi Kivijärveen ja sieltä 
suoraan meni Vuokkiniemen kirkonkylään, jota vastaan Berner ja alle- 
kirj. poikkesimme länteen päin Latvajärveen, johon Kivijärvestä on kym- 
menen virstaa maamatkaa. 


Latvajärveltä Borenius ja Berner jatkoivat Venehjärvelle. Samaan ai- 
kaan Genetz oli ollut Vuokkiniemessä. Yhdessä he taivalsivat sieltä 
Jyvöälahteen ja Uhtuaan. Siellä pari päivää työskenneltyään Berner 
ja Genetz lähtivät eteenpäin vesiä myöten käyden ensin pienemmissä 
kylissä Luusalmessa ja Nurmilahdessa sekä sitten Jyskyjärvessä, Suo- 
passalmessa ja Paanajärvellä, josta ”pohjaiseen päin kääntyen tulivat 
Kurkeen ja viimein Suolapohjaan, Tuoppajärven eteläpäähän”. Bore- 
nius oli jäänyt vielä Uhtuaan erään loitsijan tähden, mutta oli jatkanut 
matkaa ”pienempäin metsäkylien? kautta Tuoppajärvelle ja Suolapoh- 
jaan. Siellä hän huomasi tulleensa ”varsinaisen runo-alan ulkopuo- 
lelle ja suuntasi takaisin Uhtuaan, jossa tiesi olevan Pertun päivän 
praasniekat. Uudestaan matkaan lähdettyään hän kulki Tsiksan, Hai- 
kolan ja Sompajärven kautta Suolapohjaan, johon ”matkakumppalit- 
kin” seuraavana päivänä saapuivat. 

Kauniin Tuoppajärven maisemissa kumppanusten reitti oli seu- 
raava: 

Kulkien Tuoppajärveä myöten kävimme täten Kuorilahdessa, Kiisjoessa, 
Skiitassa, Valasjoessa ja Kokkosalmessa; Genetz Kiisjoessa erosi kulkien 
maitse Vaarakylän, Suuren Järven, Käpälin ja Kananaisien kautta, jotka 
ovat Tuoppajärvestä länteen päin, Sohjenansuuhun. Täällä yhdyttyämme 
mentiin yhdessä Oulungansuuhun sekä Oulungan jokea myöten Kuusa- 
mon Paanajärvelle, josta matkakaavan mukaan olisi pitänyt mainitun pi- 
täjän kautta pyrkiä Piston latvoille. Pian kuitenkin huomattiin, että täm- 
möinen matka omassa maassa, jossa ei matkakirjeistämme apua ollut, 
olisi käynyt kovin kalliiksi, eikä ollut vastaavata toivoa saaliista, päättäen 
saaduista tiedoista sekä kokemuksestamme Paanajärvellä. Sentähden pa- 
lasimme samaa tietä Oulunkaan ja Sohjenansuuhun, josta länteen päin 
kääntyen tulimme Kananaisiin ja Tuhkalaan. Tässä taas erottiin niin että 
Berner ja Genetz yhdessä menivät Suvantoon, josta B. yksin jatkoi läntistä 
suuntaa Koljolaan eli Tiirovaaraan, vaan G. poikkesi pohjaiseen Kiimas- 
järveen ja sieltä jokea myöten (eteläänpäin) meni Pistojärveen. Siellä alle- 
kirj:kin hänen kanssaan yhdyin käytyäni Akkalassa ja Ohdassa, jotka 
Tuhkalasta eli Tuhkaisista etelään päin ovat. Berneriä odottamatta lähdet- 
tiin sitten kohta Vuonniseen, sinne päästäksemme Iljan päiväksi, joka oli 
torstaina Elokuun 1 p:nä; seuraavana päivänä, 2:na, B. sinne saapui. 


Yhtä tarkasti Borenius tekee selkoa hengästyttävän loppumatkan rei- 
tistä ja kokemuksista: 


Matkastamme ei ole enää paljo lisättävää. Kiiteeltä oli Berner sen leveän 
petäjäkankaan poikki, joka täällä on veden jakajana, mennyt Roukkulaan 
ja sieltä Omeliaan sekä Repolaan, josta hän kävi Kolvasjärvessä ja Pläk- 
käjässä. Genetz ja allekirj. tulimme Kenttijärvestä Kostamukseen, Kon- 
tokkiin ja Luvajärveen sekä sieltä eri teitä Nokeukseen, joka on suuren 
Nuokkijärven länsipäässä, Genetz Vonkajärven kautta, allekirj. Kiimas- 
järven kautta. 

Nokeuksessa tiemme taas erosivat: Genetz meni ensin Pääkönniemeen, 
josta hän vielä kerran palasi Nokeukseen tavatakseen erästä, hyväk- 
si laulajaksi kiitettyä Harkoista Laria, vaan turhaan, koska mies yhä vii- 
pyi kaukaisella metsästysretkellä, sekä sitten kaakkoiseen päin Lietmaan, 
Tsolmoon ja Suureen Järveen; allekirj. vielä jatkoi matkaa itään päin 
Tsirkkakemiin ja Kellovaaraan, josta samoin tulin Lietmaan ja Suureen 
Järveen. Yhdessä mentiin sitten Tiiksijärveen (edellisestä etelään), Muu- 
järveen ja Omeliaan (länteen) sekä Repolaan, ja Elokuun 20 p:nä yhdyim- 
me Lentierassa Bernerin kanssa, joka aikaa käyttääkseen oli sinne ennen 
mennyt. 

Vielä olivat Himolan pohjaispuolella olevat kylät käymättä, vaan rahat 
olivat jo loppumaisillaan jaa toisetkin tärkeät seikat kehoittivat tähän py- 
sähtymään, jota luulimme sitä enemmällä syyllä voivamme tehdä, kos- 
ka edellisenä kesänä jo oli Himolan seudulta saatu mitä oli arvollisem- 
paa toivottavana. Elokuun 21 p:nä iltaisella siis astuttiin veneeseen; kokka 
käännettiin kotimaahan päin, ja seuraavana päivänä jo saimme sivisty- 
nyttä seuraa nautita. Mitä jyrkempi tämä muutos oli sitä mieluisempikin, 
enkä voi olla kumppalien ja omasta puolestani erittäin kiittämättä siitä 
ystävällisyydestä ja kohteliaisuudesta, joka Pankakosken ruukilla sen hal- 
litsijalta metsäherra Neoviukselta meille osaksi tuli. 


Kolmikon kesämatka Karjalaan kesti kaksi kuukautta. Matkan kilo- 
metrimäärästä ei ole tietoa, mutta kuvauksen perusteella ymmärtää, 
että pitkä se oli. Kotiin oli mukava palata, koska siellä sai nauttia ”si- 
vistynyttä seuraa” ja siellä kohtelu oli ystävällistä ja kohteliasta. 


10 pitäjää, 80 kylää 


Monet muutkin runonkerääjät ylsivät mittaviin suorituksiin kilo- 
metreissä. Vihtori Forsberg (myöh. Alava) teki kesäisen runonkeruu- 
matkan Etelä-Karjalaan ja Etelä-Savoon kesällä 1890. Hän lähti 
taipaleelle 10.6. ja palasi 26.7. Noin seitsemän viikkoa kestäneen mat- 
kansa aikana hän kävi kymmenessä pitäjässä ja noin 80 kylässä. Kun 
hän oli kuullut saaneensa Suomalaisen Kirjallisuuden Seuralta mat- 
kastipendin kansanrunouden keräämistä varten Etelä-Karjalassa, hän 
oli ensin aikonut kulkea vain Karjalan puolella niissä pitäjissä, joista 
oli toistaiseksi kerätty runoja vain vähän. Varsinaista matkasuunnitel- 
maa tuumiessaan hän kuitenkin huomasi, että oli hyvinkin tarpeellis- 
ta käydä myös muutamissa Etelä-Savon pitäjissä: niinpä hän sisällyt- 
ti matkaansa kyliä myös sieltä. Hän lähti matkaan Virolahdelta ja tuli 
ensimmäiseksi Säkkijärvelle, jossa hän kävi kaikissa ”rantamaantien” 
kylissä. Sieltä hän taivalsi Viipurin pitäjään, jossa suunta vaihtui hy- 
vää kertojaa metsästäessä: 


Mutta silloin ei enää sopinut ranta-maantietä marssia, sillä olisi joutunut 


liian lähelle Viipuria, niin että arvelin olevan parasta poiketa ylämaihin 
päin. Niin kuljinkin jo Viipurin ja Lappeenrannan välin keskitienoille, 

aina Lautalan kylään asti, mutta siellä sain kuulla eräästä ruotumummos- 
ta, vanhasta eukosta, jonka sanoivat osaavan kaikenlaisia vanhoja tarinoi- 
ta. Hän kuului asuvan Rakkolanjoella, joka on eräs kylä likempänä Viipu- 
ria, ja häntä tavatakseni käännyin hiukan takaisin päin. Matkani suunta 
siten muuttui; tulin kulkemaan Saimaan kanavan varsia osaksi. Pian kui- 
tenkin poikkesin entisille urille ja vähän jälkeen Juhannuksen olin Lap- 
peenrannan seutuvilla. Sieltä käänsin matkani itään päin, Joutsenon pi- 
täjää kohden, ja heinäkuun toisena päivänä olin jo aivan Lapveden ja 
Joutsenon rajalla, eräässä Saarniala-nimisessä kylässä. 


Forsbergin ollessa Saarnialan kylässä erään sadunkertojan pakeilla 
puhkesi yhtäkkiä niin valtava myrsky, että se pani ”tuvan nurkat ruti- 
semaan, repi katot, kaatoi aidat”. Seuraavina päivinä ihmiset päivit- 
telivät pahaa myrskyä ja sen aikaansaamia tuhoja niin hartaasti, et- 
tä Forsberg oli ”vähällä ruveta päivittelemään, veiköhän se myrsky 
sadutkin joka miehen päästä, kun ei niitäkään enää tahtonut löytyä”. 
Matka jatkui Joutsenoon, sieltä Jääskeen, Imatralle, Lappeenrantaan 
ja Lemille, jossa hän kulki ”kierrellen kaarrellen läpi koko pitäjän”. 
Seuraavaksi hän joutui Savitaipaleelle ja lopuksi Luumäelle, jossa vii- 
pyi viikon verran ennen kuin lähti takaisin Virolahdelle. Taivalletun 
matkan pituus oli kuvauksen mukaan satoja kilometrejä. Forsberg ar- 
vioi matkan onnistuneen hyvin: ihmiset olivat erinomaisen hyvän- 
tahtoisia, muutamin paikoin hyvin vieraanvaraisiakin”. Matkarahat 
riittivät, sillä yksikään kertoja ei vaatinut maksua kertomisestaan. 
Saaliskin oli hyvä: keräelmää karttui noin 1 700 numeroa kansan ker- 
tomaa tietoa. 

Forsberg teki pitkän tutkimusmatkan myös Länsi-Inkeriin ja 
Tveriin vuonna 1895. (Ks. luku ”Valkopäät Tverissä”.) Ennen Tveriin 
lähtöään hän muutti nimensä Alavaksi. Hänestä tuli kielitieteilijä, jo- 
ka tutki erityisesti suomalais-ugrilaisia kieliä ja kansanrunoutta. 


Satoja kilometrejä murteen ja virsien perässä 


J. Heikki Karhu teki murteentutkimusmatkan SKS:n stipendillä 
Keski-Pohjanmaalle kesällä 1894. Hänenkin kertomustaan lukiessa 
on hämmästeltävä, kuinka pitkiä matkoja perinteenkerääjät ja kielen- 
tutkijat saattoivat kulkea. Karhu lähti heinäkuun alussa erään tove- 

rinsa kanssa laivalla Oulusta Raaheen, josta he sitten aloittivat var- 
sinaisen matkan jalkapatikassa rannikkoa pitkin Pyhäjoelle ja sieltä 
jokivartta eteenpäin Merijärven kirkolle. Siellä muutaman päivän vii- 
vyttyään he taivalsivat taas Pyhäjoen jokivartta edelleen Oulaisiin ja 
Haapavedelle. 


Haapavedellä viivyin muutamia päiviä ja jatkoin sitten matkaani koillis- 
ta kohti Piippolaan ja sieltä Pulkkilaan, josta poikkeusin Siikajoen varrel- 
la oleviin Vuornan ja Sippolan kyliin, joissa sanottiin puhetavan alkavan 
erota. Täältä kulin edelleen Kestilään, Säräisniemelle ja Vaalaan, josta sit- 
ten käänsin matkani Oulujokea alaspäin Utajärvelle. 


Utajärveltä Karhu kulki Muhoksen Ylikylän kautta Muhoksen kirkol- 
le ja sieltä jokivartta pitkin Ouluun. Oulusta hän lähti pohjoiseen saa- 
dakseen selville murteen pohjoisen rajan. Ensin hän kulki Iihin, mut- 
ta koska ei ”mitään eroavaisuuksia tällä matkalla huomannut” hän 
jatkoi matkaa Olhavaan ja Kuivaniemelle, sieltä Simojoelle ja edelleen 
Simon kirkolle tehdäkseen havaintoja myös tämän murteen omitui- 
suuksista. 

Jonkin aikaa Simossa ja Kuivaniemellä viivyttyään hän palasi Iihin 
jatkaakseen matkaa Tijokea ylöspäin ja ottaakseen selville, kuinka 
kauas murteen raja jokivarrella ulottui. Karhun mukaan samaa mur- 
retta jatkui ”noin 4 penikulmaa Iijokea ylöspäin, jonka jälkeen siinä, 
hetki kun Pudasjärvelle tultiin, alkoi esiintyä yhä enemmän Savon 
murteen omituisuuksia”. 


Pudasjärveltä jatkoin matkaani sydänmaitten kautta Utajärvelle ja sieltä 
Muhokselle ja Ouluun. 


Vielä tein pienemmän matkan Oulujoen eteläpuolella, käyden Limingassa, 
Temmeksellä, Franttilassa ja Paavolassa, joten sain selville kieliolot Siika- 
joen varrella. Paavolasta kävin vielä Vihannissa ja Kilpualla, josta palasin 
takaisin Lapin kylään ja sieltä Ruukkiin. Ruukista palasin sitten rautatie- 
tä Ouluun. 


Karhu kirjoittaa kulkeneensa laivamatkaa lukuun ottamatta näillä 
matkoilla noin 80 peninkulmaa, joka tarkoittaa yli 855:tä kilometriä. 
Matka-aika oli seitsemisen viikkoa. Näin ollen hän taivalsi viikossa 
keskimäärin 122 kilometriä ja päivässä 17 kilometriä. Kertomuksesta 

käy kuitenkin ilmi, että joissakin kylissä hän viipyi muutamia päiviä, 
joten kuljettu matka on ollut joinakin päivinä huomattavasti pitempi. 

Hämmästyttäviä ovat myös K. Hallion kulkemien matkojen pituu- 
det Etelä- ja Keski-Pohjanmaalla, Lounais-Suomessa ja Inkerissä vuo- 
sina 1894 ja 1895. Kesällä 1894 hän suuntasi ensin Keski-Pohjanmaalle 
käyden ”Kauhavalla, Lappajärvellä, Vimpelissä, Vetelissä, Kaustisissa, 
Ullavalla, Toholammilla, Kannuksessa, Ylivieskassa, Nivalassa, Hi- 
mangossa, Lohtojalla, Kälviällä, Kokkolassa ja Pietarsaaressa”. Palat- 
tuaan Pohjanmaan matkalta hän lähti Lounais-Suomeen, jossa kävi 
”Ahlaisissa, Porissa ja Porin maaseurakunnassa, Nakkilassa, Kiukaisis- 
sa, Eurajoella, Raumalla ja Rauman maaseurakunnassa, Honkilahdel- 
la, Hinnerjoella, Laitilassa, Vehmaalla, Uudessakaupungissa, Uuden- 
kirkon pitäjässä y. m Lisäksi hän kävi Turussa ja sen ympäristössä. 

Samana syksynä hän lähti Etelä-Pohjanmaalle ja kävi Isossakyrössä, 
Ylistarossa, Seinäjoella, Ilmajoella, Laihialla sekä ruotsalaisissa Pirtti- 
kylässä, Öfvermarkussa, Petolahdella, Mustasaaressa ja Bergössä. 
Vuonna 1895 Hallio muutti ”virkaan” Inkerinmaalle Valkeakirkon 
seurakuntaan. Inkerissä hän jatkoi virsitutkimuksiaan keräten tietoja 
useilta paikkakunnilta. 


24 pitäjää 


Koulunopettaja F. W. Illberg teki kymmenviikkoisen kansansävelmien 
keruumatkan SKS:n stipendillä Etelä-Savoon vuonna 1866. Hän läh- 
ti 12. kesäkuuta Helsingistä ja palasi 19. elokuuta. Matka taittui jalka- 
patikassa ja vesitse. Heinäkuun alkupäivinä hän tapasi Savitaipaleella 
Europaeuksen, jonka kanssa hän teki retken Kärnäkoskelle, Partakos- 
kelle ja Suomenniemelle. Illberg teki myös soutumatkan Saimaalla 
erääseen saareen. Hän souti sinne edestakaisin suuressa myrskyssä 
tavatakseen kaksi soittoniekkaa, joiden sanottiin osaavan paljon van- 
hoja sävelmiä, mutta matka osoittautui turhaksi: hän oli jo kuullut 
ne naapuripitäjissä. Ilma, joka tähän saakka oli ollut sangen kaunis, 
muuttui ”rajuksi ja tukalaksi, alinomaa oli sadekuuroja ja väkeviä 
tuulenpuuskia” niin ettei Illberg voinut päästä yli Taipalsaareen. Vas- 
toinkäymisiä helpotti se, että hän tapasi Lemillä erään myllärin, joka 
oli taitava soittoniekka. 


126 


https://doi.org/10.21435/tl.282 


Venekunnasta toiseen 


Illberg tapasi matkallaan useita eteviä soittajia. Hän palasi kotiin 
mukanaan 140-150 ”muistoonpantua sävelmää”. Matkakertomuk- 
sessaan hän kertoo ”paraikaa” sovittavansa sävelmiä pianolle, ”jonka 
jälkeen tahdon kaikki puhtaaksikirjoittaa, ennenkuin jätän ne Seu- 
ran arvosteltaviksi”. Illbergin kokemukset matkalta olivat matkaker- 
tomuksen perusteella kaikin puolin mukavat ja stipendi riittävä joh- 
tuen hänen tapaamiensa ihmisten vieraanvaraisuudesta: 


Parhaan taitoni ja parhaan kykyni mukaan olen kokenut muistoonpan- 
na niin monta sellaista vanhaa ja harvinaista sävelmää kuin mahdollista 
ja kun ulotin matkani 24 pitäjään, siis paljon Etelä-Savon ulkopuolelle, 
luulin sillä vaan tekeväni Seuralle suuremman palveluksen, etenkin kun 
matkarahani juuri riittivät sen suuren vieraanvaraisuuden ja hyväntahtoi- 
suuden vuoksi, jota melkein kaikkialla sain nauttia ja kokea herrasväen ja 
rahvaan, sukulaisten, tuttujen ja tuntemattomien puolelta. 


Venekunnasta toiseen 


Eemil A. Ekmanin (myöhemmin Tunkelo) kuusi viikkoa kestänyt 
lauseopillinen tutkimusmatka Kajaanin seuduilla kesällä 1896 taittui 
suurimmaksi osaksi vesitse. SKS:lta saatu matkaraha taskussaan hän 
lähti reissuun kotoaan Längelmäeltä rautateitse Kuopioon, jossa hän 
tapasi maisteri Niemen. Yhdessä he lähtivät höyrylaivalla Kallavettä 
pitkin pohjoiseen: ”Matkahuvina silmillä kauniit maisemat ja korvilla 
Savon tuore ja raikas kieli? 

Ekmanin matka taittui sujuvasti: hän lyöttäytyi uuteen venekun- 
taan aina, kun se oli hänestä hänen lauseopillisten tutkimustensa kan- 
nalta tarpeellista. Matkan alkuvaiheisiin kuului venematka Emäjokea 
pitkin Oulusta palaavien kiantalaisten tervamiesten kanssa. Vastatuu- 
li ja polttava pouta hyydytti kumppaneiden ja kiantalaisten puheha- 
lut, mutta iltahetkinä kevenivät mielet ja puhettakin riitti: 


Ja kun vihdoin Kiannan pitkä koskijakso oli noustu ja 21:nnen päivän il- 
lalla tavallisissa maatapanoissa saavuimme ”Jalon niskaan” Kiantoselän 
rannalla, kevenivät mielet. Pitkä, raskas ylämaa oli kuljettu, kotovesiä li- 
pui tervainen keula. — Yö, tyyni, lämmin ja valoisa, jona kuljimme yli laa- 
jan selän venemiesteni kotiin, oli Pohjolan ihanimpia. Kun venevalka- 

masta vihdoin nousimme vaaralle, taloon, niin aurinko, jonka vähittäistä 
laskemista olin ihaillut selällä kuljettaissa, iloisesti meille lausui hyvät 
huomenet tervetulijaisiksi vaaran takaa! — Talonväen lauseita noukin tois- 
ta vuorokautta. 


Ekman viihtyi mainiosti veneissä, joista löytyi hyviä haastateltavia ja 
jotka kulkivat usein yhtä matkaa kuin ”juhlakulussa ainakin”: 


Seuraavana päivänä kuljimme pitkin Emäjokea Hyrynsalmen ja Ristijär- 
ven pitäjien lävitse Paltamon rajalle Uuraan kosken niskaan. Hyrynsal- 
men kirkolta yhtyi seuraamme joitakuita Hyrynsalmen veneitä ja Uuraal- 
la rirstijärveläisiä, m. m. sain nyt kuulla Pyhäjärveläisten puhetta, joka 
oli minulle uutta; tämä kyläkunta on näet erillään vesi- ja maanteistä, sy- 
dänmaissa Kuhmon rajalla. - Kun lyhyt yö oli vietetty nuotiolla Uuraan 
kosken niskassa, soluteltiin aamunkoitteessa, sumun hieman hälvettyä, 
Kiehimänjokea alas. Alapuolelta Leppäkoskien virtailee tämä leveä vir- 
ta tyvenemmin, mutta siltä vuolaana ja voimakkaana; korkeat ovat äyräät 
kahden puolen, metsän peittämät. Olipa kuin juhlakulkueessa olisi ol- 
lut, kun vene veneen perästä tuli tätä väylää alas päin, kaikki tarkimmas- 
ti noudattaen samaa varovaista liikuntatapaa, kuten juhlakulussa ainakin. 
Juhlallisen tyven oli aamukin, tyven Oulujärvikin, kun sen siintävä ulap- 
pa meille levisi suuruspäivissä kesäk. 27:ntenä p:nä. — Iltapuolella jäin ve- 
nekunnasta Neuvosenniemeen, josta samana iltana höyrylaivalla saavuin 
Paltaniemen kupeelle. 


Paltaniemessä Ekman lepäili pari päivää suomenkieltä ja sen tutki- 
musta suosittelevassa Lönnbohmien perheessä”. Tästä perheestä oli- 
vat kotoisin kirjailija ja kansanperinteen kerääjä O. A. F. Lönnbohm, 
joka käytti kirjailijanimeä O. A. F. Mustonen, sekä hänen veljensä 
Kasimir ja Fino Leino. Sieltä Ekman jatkoi matkaa Kajaanin kautta 
höyrylaiva Eljaksella Sotkamoon, jossa hän liittyi Oulusta palaavien 
kuhmolaisten joukkoon. He kulkivat Ontojokea ja sen koskia ylös 
Katerman pyörteelle. Ekman kulki edestakaisin tervaveneissä ja lai- 
voissa Ontojokea ylös ja alas. Heinäkuun 7:ntenä päivänä hän oli tois- 
tamiseen Ämmäkosken varrella, Kajaanissa. Sieltä hän meni uudes- 
taan Lönnbohmien perheeseen neljäksi päiväksi, jonka jälkeen hän 
asettui viikoksi Kajaaniin sikäläiseen reservikomppaniaan, koska siel- 
lä oli hyviä haastateltavia, ”miehiä kaikista kihlakuntaan kuuluvista 
pitäjistä”. Sen jälkeen kuusiviikkoinen matka alkoi olla päätöksessään: 

Oltuani näin viikkokauden toista kuukautta murrealani rajain sisäpuo- 
lella, lähdin 15 p. heinäk. palausmatkalle. Poikki Oulunjärven Vaalaan ja 
sieltä ensi veneessä koskia alas. Seuraavana aamuna saapui veneseurue, 
jossa kuljin, pitkän Pyhäkosken alle siksi varhain että juuri ennätin Ou- 
luun menevään höyrylaivaan Laineeseen. Iltapuolen katselin Oulua. 
Aamulla 19:ntenä p:nä nousin junaan ja matkan kuivin ja pisin taival 
oli edessä. Mutta taipalen takana oli koto, jonne saavuin illalla heinäk. 
20:ntenä p:nä. Siihen loppui 6-viikkoinen matkani, josta pyydän saada 
Seuraa kiittää. 


Soita, korpia, noroja ja notkelmia 


Samuli Paulaharjulle kertyi perinteenkeruumatkoilla kuljettuja kilo- 
metrejä enemmän kuin Lönnrotilla ja muilla kerääjillä. Hän oli kan- 
sakoulunopettaja, kirjailija ja kansanperinteen suurkerääjä, joka kulki 
keruumatkoillaan 42 vuoden ajan Karjalassa, Kainuussa, Lapissa sekä 
Pohjanmaalla. Matkaa kertyi kaikkiaan noin 80000 kilometriä. Hän 
taivalsi yleensä kesäisin, jalkapatikassa, veneellä, pyörällä ja muil- 
la keveillä kulkuvälineillä. On laskettu, että Paulaharju tallensi lähes 
65000 sanamuistiinpanoa ja yli 4000 kansatieteellistä kertomusta. 
Taitavana piirtäjänä hän laati tuhansia piirroksia. Hän otti yli 8000 
valokuvaa, kirjoitti 21 kirjaa ja laati yli 500 lehtiartikkelia.!*! 
Paulaharjun sitkeän keruutyön tuloksena syntyneet laajat kansan- 
perinteen kokoelmat sekä niihin perustuvat lukuisat teokset ovat ai- 
nutlaatuisia, kun niitä vertaa hänen aikalaistensa keruihin ja kirjoi- 
tuksiin. Tyylillisesti hänen teostensa on katsottu kuuluvan tieteen ja 
taiteen välimaastoon. Teoksia on luonnehdittu etnografiseksi kauno- 
kirjallisuudeksi, jossa sekoittuvat perinteenkerääjän ja kansankuvaa- 
jan havainnot sekä kirjailijan mielikuvitus värikkäine ilmaisuineen. 
Paulaharjun luonnonympäristön kuvaukset kumpuavat karelianis- 
min perinteestä. Kansallisromantiikassa ihmisen ja kansakunnan al- 
kuperäinen olemus nähtiin koskemattomassa luonnossa. Tätä perin- 
nettä noudattaen Paulaharjun teksteissä ”korven kansa” eli ja säilytti 
elävän suhteensa luonnonympäristöön. Matkakertomuksissaan hän 


161 Paulaharjun aikaansaannoksista ja elämänvaiheista, ks. Harju 1989. 

on kuvannut hienolla tavalla syrjäisten korpien elämänmuotoa ja ih- 
misiä. 

Samuli Paulaharju teki keruuretkensä kesäisin, jolloin hän oli 
veiston ja piirustuksen opettajan työstään lomalla. Kesällä 1900 hän 
suuntasi Aunuksen pohjoisosiin. Matka alkaa haastavasti: 


On edessämme seitsenvirstaisen Pankajärven soutaminen. 

Lähdemme saattomiestä tiedustelemaan. Tapaamme kolme miestä 
venettä rantaan vetämässä, ovat juuri kalalta tulleet. Eivät halua lähteä 
saattamaan eivätkä uskallakkaan pienoisella veneellään yrittää tuimaan 
tuuleen. — Tulee rantaa kohden toinen vene. Siinä ukko ja akka istuvat. 
Pyydämme taas saattomiestä. Ei halua ukko lähteä, akka lähteköön, jos 
tahtoo. No lähtee akka, kun menomatkan lupaamme itse soutaa. 

Kaunis järvi, karjalainen salojärvi on Pankajärvi. Siinä monet sievoset 
selät, siinä pitkät metsäiset niemekkeet, siinä kaislaiset rannat. Kaunis oli- 
si se poutapäivänä nähdä, hauska on nytkin kun myrsky myllertää. 


Perillä oli Kalliolahden torppa, matala, kurjan näköinen ja pimeä, sil- 
lä ikkunat olivat pienet ja päreillä paikatut. Lattia oli hatara, suuret, 
nyrkinmentävät raot ammottivat palkkien välissä. Tulijoiden piti va- 
roa, etteivät lattian alle ”luikahtaisi”. ”Mutta töllin lapset ne vaan siinä 
juosta pulittavat toisiaan ajellen, eivätkä jalkaansa taita; Paulaharju 
kuvailee. Töllistä Paulaharjun matka jatkui ”välillä suolle, välillä sil- 
loille”. Sitten tie muuttui poluksi, entiset rattaanjäljet katosivat, puut 
tunkivat lähemmäksi toisiaan ja tie kävi kapeaksi karjapoluksi. Tuli 
vaaroja, kallioita, soita ja notkoja. Viimein polku kuljetti matkaajan 
”lehtoisille vaaroille, lepikköisille aholoille sekä kaskimaiden vierte- 
hille”: 


Ja sitten äkkiä erään vaaran laelle päästyämme laajenee näköala. Vaarat 
ovat siirtyneet tuonnemmaksi ja edessämme on syvä laakso, järvi laakson 
pohjalla, järven ympärillä taloloita siellä täällä. Olemme Ruunaan kylässä. 


Paulaharju kuvailee pitkästi vaihtelevaa taivaltaan. Tulee ”soita ja 
märkiä maita, tulee kuusikkoisia korpia, notkoisia noroja, rikeitä ry- 
teiköitä, vaaroja, kankaita ja kallioita. Hänen kertomuksessaan polku 
kiertelee ja koukistelee, upottaa kulkijat sakeaan näreikköön, kohot- 
taa korkealle vaaralle ja nakkaa taas alas, kuljettaa suurelle suolle ja 
vie kaatunutta kuusenrunkoa myöten lorisevan metsäpuron ylitse. 

Aunuksen metsät ovat hänelle ”synkkää saloa” pelottavia ja arvaa- 
mattomia. Mahtavat, ikuiset hongat humisevat jylhästi kankailla ja 
vanhat naavaiset kuuset kohisevat kolkosti hämärissä korvissa. Tie 
mutkistelee kukkuloiden rinteillä, ”nousee jyrkännettä ylös, syöksyy 
toista alas, kulkee väliin louhikkoisen kallion lakea”. 

Paulaharjun yksityiskohtainen ja kielellisesti eloisa matkakerto- 
mus Aunuksen matkalta on kiinnostava dokumentti kulkemisen 
mahdollisuuksista, rakennuksista, ihmisten tavoista ja tottumuksista. 
Paulaharju teki matkan Suomen Muinaismuistoyhdistyksen matka- 
rahoilla yhdessä opettaja Matti Tuokon kanssa. Retken tarkoituksena 
oli kansanomaisten rakennusmuotojen ja koristeaiheiden tutkiminen 
ja keräileminen. 

Viisi viikkoa kestäneen matkan reitti oli seuraava: 


Lieksasta Lusman, Koropin ja Kolvaasjärven kautta Repolaan. Sieltä 
Kiimaanvaaran ja Pieningän kautta Honkaniemeen, josta Tsiassalmen 
ohitse Pölkkylään, Loasariin, Venginkylään, Petriseen, Kuusiniemeen, 
Korpilahteen ja Ontarveen. Ontarvesta takaisin Kuusiniemen kaut- 
ta Mäntyniemeen, Särkärveen ja Suonteleeseen, josta käytiin Seesjärven 
takana Maanselässä. Suonteleesta sitten edelleen Paateneeseen, Sellin- 
kylään, Jänkärveen, Porarveen ja Kostamukseen Suomen rajoilla. Kosta- 
muksesta tultiin Suomen puolelle Kaiasjärven kylään Suojärvellä ja siitä 
Suojärven ja Korpiselän pitäjien kautta Värtsilään. 


Matkalla karttui lyijykynäpiirroksia muun muassa rakennusten koris- 
telluista nurkkaveistoksista, tuulilaudoista, räystäspuista ja ikkunoista 
sekä hautapatsaista, tanhuan veräjistä, pihapiireistä ja rakennusten 
julkisivuista, yhteensä yli 300. Rakennusten pohjapiirroksia Paula- 
harju keräsi noin 40. 

Paulaharjun sitkeydestä kulkijana vaikeissa maastoissa ja olosuh- 
teissa todistaa myös hänen kertomuksensa matkalta Pohjois- ja 
Itä-Karjalaan vuonna 1907. Kesäkuun 2. päivänä hän lähti Liperistä 
SKS:n matkarahalla ”retkeilemään Karjalan kankahille Pohjois- ja 
Itä-Karjalan rakennusmuotoja tutkimaan”. Matka alkaa rauhallisesti 
koleassa alkukesän säässä: 


Ajaa jyryytellään tasaista, harvametsäistä Jaamankangasta Pyhäselän poh- 
joisella rannalla kohden Ylämyllyn majataloa. Ilma on koleahko, lumiki- 

nokset varjopaikoissa kertovat äskeisestä kamalasta takatalvesta. Koivut 
vasta hiirenkorvaa näyttävät, kaikki on vielä kovin alkutilassa... Mutta yh- 
täkaikki kankaalla käki kukahtelee, helkäyttelee kuin koreimmalla kesäl- 
lä konsanaan. Fipä ole antanut takatalven luontoansa lannistaa. Kesän tu- 
loon luottaa, sitä meillekin kukkuen ilmoittelee... 


Matkan edetessä kulkeminen Karjalan mailla kuitenkin vaikeutuu. 
Paulaharju kertoo tuimista tuulista ja järvien ankarista aalloista, jotka 
pakottivat pitkälle kiertotielle. Hän kuvaa kulkemaansa synkkää kor- 
pea, joka on ”milloin kamalaa kuusikkokorpea, milloin kumisevaa 
jylhää kangasta, milloin vetistä suota”. Naavaiset kuuset ja ikivanhat 
hongat seisovat vakavina latvansa ylös nostaen. Siellä täällä hän näki 
maahan kaatuneita valtavia runkoja: 


Hirveä on ollut voittajan voima, hirveä, hammasta pureva, joka jännettä 
pingottava vastustuskin, sitä kertovat nuo sortuneen petäjän taivasta koh- 
den ojentuvat sataiset säleet. Toverinsa sortumisen on varmaan nähnyt 
ja samanlaista kohtaloa peljäten vavissut tuo vuosien paljastama, alas- 
ton harmaa kelohonkakin, koska on niin kamalan tuskaisena vääntynyt 
ja kiertynyt pienimpäänkin oksanhuippuun asti. Mutta välinpitämätön- 
nä kaikesta näyttää olevan toinen alaston vanhus. Lahonnut sydämensä ei 
enää näytä tuskaa tuntevan. Joka hetki horjahdellen, odottaa vanhus vain 
haudan lepoa, unhotusta... Sortuneiden vanhusten vieressä nuori polvi 
uljaana varttaan kohottaa... 


Korpimetsissä eksyminen on alinomaisena vaarana: 


Tulee pari kolme kertaa polkujen haaraus eteen: kumpaa nyt, molemmat 
näyttävät samanlaisilta? Epätietoisena lähtee kokemaan toista: se näyt- 
tää tulevan huonommaksi. Ahdistavin sydämin jouduttau takaisin ja käy 
mieli mustana toista taivaltamaan. Jos se toinen sittenkin olisi oikea ja tä- 
mä veisi mustaan metsään, sinne sateeseen, viluun, nälkään näännyttäisi... 
hämärissä siellä tulisilmäinen kontiokin kohtaisi... Kiireesti suden kyytiä 
eteenpäin, että näkisi, mikä tästä lopulta tulee. Tulee taas haaraus: sama 
juttu... Tulee viimein pari synkkää salojärveä, polku niiden välitse kapeaa 
hiekkakannasta kulettaa. Sitten taas saloa, taas järvi ja järveen laskeva pu- 
ro ja purossa vanha mylly. Hei, eipä enää hätääkään! Olihan Jehkin Iivana 
sanonut, että kun myllylle saavut, olet pian kylässäkin. 

Kun Paulaharju löytää eksyttävistä korpimetsistä takaisin ihmisten 
ilmoille, kertomuksen sävy muuttuu. Ilma on korea, päivä kirkas ja 
mieli virkeä. Loivalla nurmirannalla, pikkuruisten peltojen ympäröi- 
minä ja taustana salon hongikko näyttävät talot kutsuvilta ja rauhal- 
lisilta. Hän tapaa kuuluisan kanteleensoittajan, Mysysvaaran Petrin 
veljen Pekon. Korpiselällä hän käy puolestaan runolaulaja Riion 
Ilivanan ja hänen itkijäeukkovaimonsa Stepun mökillä. Sieltä hän jou- 
tuu yöksi Kontron Pyyhyn, sieltä aamulla varhain paripeninkulmai- 
selle salomatkalle. Tälle taipalelle, enemmän kuin millekään toisel- 
le matkalle, hän lähtee epäillen. Häntä on kielletty yksin lähtemästä, 
mutta tie on neuvottu, ja hän päättää lähteä. Matkasta tulee raskas, 
hän eksyy, löytää oikean polun, eksyy jälleen, kunnes löytää vihdoin 
metsänvartijan asunnolle. 


Mutta talossa onkin vain lapset kotosalla, aikuinen väki metsäniityllä. Fi 
muuta kun etsimään. Pieni poikapahainen käy pihalle neuvomaan, jotta 
”kui sie määt, assut vähän matkoa, tullou toinje polku, a sie määt vasem- 
pah kädeh, a sit tullou suo, sit rigie, sit perttji autio, a sit tulou plotina... 
a sit plotinast sie määt vasempah... siel hyö roadou suon bokas”. Menen 
ja teen niin ja löydän raatajat ”suon bokasta”. Tyttö on kalakeittoa puu- 
haamassa ”keitinsellässä” tulella riippuvan padan luona, poika ongiskelee, 
eukko niittää kalsuaa puron reunaa ja ukko laittaa katajanhaarukasta vii- 
katteeseen karvia. Nälkäisenä käyn minäkin aterialle ja se syödään salolla 
oikein salolaisen tavalla: kalaa pistellään kattilasta tuohilusikoilla ja tuohi- 
ropeista ryypiskellään piimää. 


Matka jatkuu välillä soutaen, välillä jalkapatikassa metsäisillä taipa- 
leilla. Kaikkiaan Paulaharjulle kertyi hänen omien merkintöjensä 
mukaan tällä matkalla kilometrejä yli 2200, joista ”jalkatanuisin” 
puolet eli 1100 kilometriä. 

Rietrikki Polen (ks. luku ”Rietrikki Polenin saarnat luku- ja kirjoitus- 
taidon puolesta”) ja Zakarias Sirelius suuntasivat joulun jälkeen vuon- 
na 1847 pariksi kuukaudeksi Savoon ja Karjalaan. Matkalla he saivat 
ihailla pakkasessa kirkkaina sädehtiviä tähtitaivaita ja hopeisina lois- 
tavia lumisia metsiä. Talvisin taloja ja asumuksia jouduttiin lämmit- 
tämään reippaasti, minkä seurauksena useissa taloissa oli ”vinkaa” eli 
häkää. Etenkin Sirelius kärsi ajoittain häkämyrkytyksen aiheuttamas- 
ta kovasta päänsärystä. 

Polenin ja Sireliuksen kokemusten lisäksi seuraamme tässä luvussa 
ylioppilas Anders Nylanderin joulunviettoa Hämeessä vuonna 1850, 
vuotta myöhemmin Satakunnassa ja Hämeessä kovilla pakkasilla kul- 
kenutta Berndt Paldania sekä vuodenvaihteessa 1886-1887 Pohjois- 
Satakunnassa sadunkeräysmatkalla ollutta ylioppilas Jooseppi Mik- 
kolaa. Vaikeuksia heille tuottivat milloin kovat pakkaset, milloin 
heikot jäät. Kaarle Krohn kulki kevättalvella 1884 Etelä-Pohjanmaalla 
ja Keski-Suomessa ja Viljo Hytönen sanastonkeruumatkalla Juvalla 
vuosisadan vaihteessa. He kertovat talvisten keruumatkojen eduis- 
ta ja haitoista kesämatkoihin verrattuna. Lopuksi I. K. Inha ja Kustaa 
Karjalainen kertovat retkestään Vienaan köyhän kansan laulumaille 
kevättalvella 1894. 


Tähdet kiehuvat taivaalla 


Rietrikki Polenin ja Zakarias Sireliuksen pari kuukautta kestänyt ru- 
nonkeruumatka Savoon ja Karjalaan vuonna 1847 alkoi 7. päivänä 
tammikuuta, kun joulun ”ilot ja riemut olivat jo itsekunkin mielessä 
sulaneet omiin erityisihin liikutuksiin ja muistohin”; kirjoittaa Polen. 

He lähtivät Pieksämäeltä ”ilomiellä korjaamaan esi-vanhempiemme 
ennen ehkä ei jo saavutettuja ja koottuja, kauniita sekä jaloja muisto- 
merkkijä heidän syvästä ja ylevästä mielen juoksusta pakanuuden 
muinaisaikoinakin”. Lähtöpäivä oli Polénin mielestä ”mitä kauniim- 
pia tänä aikaa vuodesta voit toivoa”. Hän näki talvisessa iltamaisemas- 
sa vain kauneutta: 


Ilma raitis ja selkiä, joulun myrskyt ja tuiskut kadonneet. Tammikuun 
kolkosti punottava aurinko painohen niin urohollisesti jäälleen yöksi 
piilemähän. Somaa oli katsella sen viimeisiä jäähmettyneitä ilta-säteitä, 
kuinka ne sammuen ja sammuen puiden vapisevilta, lieviältä tuulen hen- 
geltä kiikutetuilta latvoilta hiljasin vaipuivat alas luotehen, sieltä kotvan 
vielä kullitin koko lännen ja maallekin levittäen sulan tuhansille karvoille 
välähtelevän peitteen. Ylänneet talvi puvussa hopialta hohtavine puineen 
ja metsineen välähtelivät nyt ilta-ruskossa, kun miekkain terät. Tämä oli 
kaunis näkö. Tuhansia toistansa aina kirkaampia tähtijäkin kiehui taivaan 
kannella, armahailla katsannoillansa suoden maan uneksiville, usein vä- 
hästäkin väsyneille asuville yön rauhallista lepoa, ja näiden keskellä riensi 
itse yön uroskin, valollansa kaunistaen illan muutoinkin kyllin liikuttavaa 
ihanaisuutta. Koko luonto oli nyt niin kaunis, niin juhlallinen, jottet niin 
voi sanoa. Aina siis toivosin tämmöisiä iltoja olevan, aina tälläiseltä luon- 
non kauneudelta piiritetyn, ja kenpä sitä ei tekisi, ken silloin ei halajasi 
olevansa ulkona, matkalla ihanaita ilmoja ihoamassa, luonnon soreutta 
silmäilemässä? Siellä, siellä vasta mieli virkistyy, siellä elo iloinen on. Veri 
virtoapi liukkaammasti, ajatukset toisiansa tapaillen aaltoilevat erityisellä, 
ylenevällä tavallansa; ne tervehtivät taivasta. Rintasi kohenteleksen ikään 
kuin sulhonsa sylissä iloittelevan neitisen, vaan ylevämmästi. 


Polen näkee myös maiseman lännessä kirkkaampana ja kultaisempana 
kuin idässä. Tämän maisemakuvauksen voi tulkita symbolisena viit- 
tauksena Venäjän valtaa vastaan: 


Kaunista, avarata ympäristöäni katsellen — — ja silmiäni joka suunnalle 
luoden, milloin luotehelle, milloin idälle, nousi aivohoni paitsi muitakin 
sekin kummallinen arvelu, miksi siis länne puoli maalimata usein iltoina 
ja öilläkin on niin kirkas ja kullan karvainen, itä ei aina aamusillakaan. 


Matkan etappeja olivat muun muassa Joroinen, Rantasalmi, Heinä- 


vesi, Rääkkylä, Varpasalo, Tohmajärvi, Pälkjärvi, Suistamo, Hiitola, 
Impilahti, Soanlahti, Kontuvaara ja Sortavala. 

Polenin matkakumppanille Zakarias Sireliukselle matka oli vaikea. 
Hän kärsi kärrytaipaleilla kylmyydestä ja liikaa lämmitetyissä pirteis- 
sä ”vinkasta” eli häästä, jota ei oltu tuuletettu pois. Häkä aiheutti hä- 
nelle päänsärkyä ja niin huonon olon, että eräässä talossa naiset, jotka 
"olit kuin sika lätissä? oksettivat häntä: 


Aamulla hämärissä tulin Illjan talohon pääkivistöksellä jossa vielä pako- 
tus eneni. Heitiin alamielisenä penkille, muattuani jonkun hetken laulat- 
telin talon nais väkiä jotka oksetti kuin pääle sattui silmät heihin. He olit 
kuin sika lätissä aina olisivat olleet. Tässä mun täytyi olla, siksi kuin toi- 
nen tupa lämpisi, jossa iltakauen laulatin Ukkoa Riihi-Ivanata joka asui 
toisessa talossa. 


Riihi-Iivanan luota Sirelius meni takaisin ensimmäiseen taloon tyttö- 
jä laulattamaan, mutta häkä ajoi hänet sieltäkin ja lopulta koko kyläs- 
tä pois. Tilanne ei parantunut seuraavassakaan kylässä, sillä sielläkin 
oli taloissa häkää, ja ”sain taas vinka pään täyeltä” kirjoittaa Sirelius. 
Kun hän istuskeli huonovointisena erään talon kamarissa, tuli sinne 
talon ”mielipuolinen” tyttö uhaten häntä pitkällä ”rautavertsikällä eli 
priakolla säikäitäen minua”. Sirelius säikähti niin, että hänen silmänsä 
”takaperin päässä pyöri — pitkän aikaa”. 

Hankaluuksista huolimatta kärryillä kuljettu, pari kuukautta kestä- 
nyt matka onnistui runosaaliiden puolesta hyvin. Tuolta matkalta 
on SKS:n Kerääjäkokoelmassa Polenilta 264-sivuinen ja Sireliukselta 
197-sivuinen kokoelma.!* Polenin kirjoittama matkakertomus jul- 
kaistiin Suomen Kuvalehdessä pian matkan jälkeen vuonna 1857. 

Kolme vuotta myöhemmin ylioppilas Anders Nylander lähti jou- 
lukuun 1850 puolivälissä Hämeeseen satujen keruuseen. Kuljettuaan 
”Hämeenlinnan ja Jyväskylän välissä” hän palasi helmikuun puoli- 
välissä repussaan etupäässä jättiläis- ja lappalaistarinoita — sadulla ja 
tarinalla ei perinteenlajeina nähty vielä eroa. Matkakokemukset oli- 
vat paremmat kuin Polenilla ja Sireliuksella, vaikka Nylander kerto- 
muksensa alussa pahoitteleekin, että ”laiha oli tanner, jossa työsken- 
telin. Sivistys ja muut huolet ovat jo kovin vetäneet kansaa, näillä 


162 SKS:n arkiston Kerääjäkokoelma: Rietrikki Polönin perinnekokoelma 1846- 
1847 ja Zakarias Sireliuksen perinnekokoelma 1847—1847. 

paikkeilla, runollisista harjotuksista” Matka osui sydäntalveen, mutta 
ainoat viittaukset talveen ovat kuvaus kotieläimistä tuvassa ja kerto- 
mus joulun vietosta: 


Täällä (Tuuloksella) ainoastaan, minä koko matkallani, näin porsaita tu- 
vassa, mutta kanat ja kukko löytyy joka pirtissä, monissaki paikoissa ei 
ole muuta kelloa kun punanenpää, vohlat välistä huoneissa piettiin, mutta 
sirkku riukku joka kiukaalla. 


Joulua minä vietin Luopioisissa. Ei niin köyhää tölliä ole jossa ei silloin 
pahnaa laattialla, päret katossa ja välistä seinilläki. Jouluksi muuttuvat sil- 
lä tavoin mustat pirtit loistaviksi huoneiksi; kaikki on valkea ja puhas. 
Joka talossa silloin myös löytyy olua, viinaa, makaroita ja muita herkkuja. 
Joulu aattoa täällä viettivät valvomalla kaiken yötä, kynttilä palaa ja her- 
kut ovat pöyällä aamuun asti. Vanhemmat lukevat kirjaa tai virsiä vei- 
saavat. Nuoremmat juttelevat, leikittelevät tai tanssia hyppelevät. Joulu 
aamuna jo neljän aikana kaikki joutuvat kirkkoon. Tapanin päivänä kii- 
rehtivät kaikki kirkosta, sillä sanotaan sen saavan pisimmät pellavat, joka 
ensiksi kotia ennättää. 


Revontulia 


Berndt August Paldani lähti Helsingistä 17. joulukuuta 1851 runon- 
keruuseen Satakuntaan ja Hämeeseen ja palasi helmikuun alussa. En- 
simmäinen matkaosuus tehtiin rattailla Helsingin pitäjän kestikieva- 
riin, jossa ne vaihdettiin rekeen. Ennen rekeen asettumistaan Paldani 
”valutti” ystäviensä vaatimuksesta heidän kanssaan kievarissa ”hy- 
västi-jättö-kyyneliä pikariin”. Paldanin kuvaukset talvisen luonnon 
kauneudesta ovat yhtä ihastelevia kuin Polenin: auringonsäteillä on 
kullankarvainen hohde, tie kiiltää kuin kullattu vyö, tähdet kiehuvat 
öisellä taivaalla ja revontulet välähtelevät. Paldanin kertomuksessa on 
samanlaisia kielikuvia kuin Polenin kertomuksessa, joten voi arvata, 
että hän oli lukenut Polenin kertomuksen Suomen Kuvalehdestä vuo- 
delta 1847. 


Kumppalini ja ystäväni toivotuksella menestyksestä matkalleni lähdin 


minä Helsingistä 17 p. joulukuuta. Päivä oli jo iltapuolelle kulunut. Au- 
rinko paisti punaisesti taivahalle ja heitti kullankarvaiset säteensä lahdek- 

keille ja maisemille. Luonto oli kaunis ja ilma raitis. Maantiekin, joka oli 
aivan iljamella ja jäätiköllä, kiilsi kuin kullattu vyö kukkuloitten vaiheilla. 
Oliski ollut paljon ihmettelemistä ja ihailemista tänä ihanana talvi ilta- 
na, joltei rattailla kuljettava tie niin viertävää olisi ollut, ja kun niin paljon 
matkustavia tiellä oli että työläästi sivutte pääsimme. 

Ilomielellä joudutimme kuitenkin kyytimiestämme, päästäksemme re- 
kehen, johon Helsingin pitäjän kestikievarista tiesimme istua saavamme. 
Niin saimmeki, rekitilas alkoi siitä. Tässä vähän viivymme, koska muuta- 
mia kumppalia oli tänne siaantunut ystävittensä kera hyvästi-jättö-kyy- 
neliä pikariin painamaan, niin emmekään kieltäneet kylmästä tultuamme 
tähän liittäymään, kun niin vaadittiin. Pian oli kuitenkin tuosta päästy, 
me lähdimme, mutta oli jo pimeä. Ainoastaan tähdet tuhansittain kiehui 
taivahalla, jotka kirkaasti kiiluttivat ja niinkuin lähtivät toivomaan luon- 
nolle rauhallista yön lepoa. Luonto oli vaiti, vaan hiljaisesti suhisi tuuli 
puitten latvoissa, me kuljimme, ”reki ratisi, tie lyheni”. Mainitsemata en 
kuitenkaan voi olla, kun vähän aikaa olimme kulkeneet, sitä loistoa, jo- 
ka näkyi taivahalla. Kauniilta näkyi tämä kauemmaksi; kun punanen va- 
lo välisti välähtäen välisti hämmentyen niinkuin rutjat (norrsken) syök- 
seiksen taivahalle. Ihmetellen katselimme tätä, ja käskimme kyytimiehen 
ajamaan joutuaksemme paikalle, sillä kun maantie mutkisteliksen, niin 
näkyi tämä milloin pohjaisella milloin luotehella, niin että tien vieressä 
luulimme olevan, muttei sattunutkaan tiehemme, vaan jäi sivullen ja vii- 
mein katosi pois näkölaelta (synkrets). Kaiketikki oli tämä valkean vaara, 
ja raukat ne, joita kova onni kohtasi. Vielä kuljimme tuokion aikaa yötä, 
vaan rupeisimme jo väsymään jotta päätimme yötä olla Hikiöllä, 8 peni- 
kulmaa kuljettuamme. 


Seuraavina päivinä keli oli kulkemiseen erittäin huono. Satoi vettä, 
oli kova tuuli, tiet olivat liukkaat, eivätkä jäät kantaneet vielä hevosta. 
Paldanin oli pysyteltävä kylässä. Vihdoin eräänä yönä ankara tuuli oli 
nuollut maantien kovaksi ja kirkkaaksi jäätiköksi, joten ”oli kuin lasin 
päällä olisi ajellut”. Ja mikä aamu! Aurinko oli ”ylenemällään” tuuli oli 
tyyntynyt, taivas oli kirkas ja sinertävä, aamuruskon säteet välähteli- 
vät jäällä, joka jo peitti suuret ja pitkät Ylöjärven lahdet. Monin pai- 
koin jää oli kuitenkin kovin heikkoa, vesi vain pulppuili halkeamissa. 
Paldani arkaili jäälle menoa, ja hänen oli kyseltävä kyläläisiltä, voisi- 
ko jäälle ajaa. Eräs mies neuvoi häntä ottamaan vain ”hurskas luon- 
tonsa” päälleen ja ajamaan rohkeasti yli. Se auttoi. 

Eräässä kylässä Paldani kuuli vanhuksesta, joka oli hyvä kertoja. 
Paldani tapasi hänet kuitenkin kotonaan kuoleman kivuissa. Kerto- 

jaksi hänestä ei oikein olisi enää ollut, mutta kun hänen poikansa hän- 
tä rohkaisi, niin Paldani rupesi kirjoittelemaan juttuja muistiin. ” Vii- 
vyin yötä siinä, mutta yön aikana kuoli tämä ukko” toteaa Paldani. 
Talon väellä oli paljon kiireitä lähestyvän joulun vuoksi, mutta kuo- 
linrituaalit järjestettiin silti vanhan tavan mukaan: 


Kun joku kuolee, niin on tavallista että oitis kun ruumis on pestyksi saa- 
tu, viedään se ulkohuoneeseen, joko aittaan eli riiheen, lyhyt virsi ensin 
veisattua virsikirjasta. Kun ruumis kotoa pois viedään kirkolle, niin veisa- 
taan vieläkin virsi. Ikaalisissa on tapa, että koko matkalla talojen paikolla 
veisataan, kun ruumis kirkkoon viedään, mutta papit ovat tästäkin seikas- 
ta paljon parjanneet, että on jo paikka paikoin poisheitetty. 


Paldanin talvimatkaan mahtui myös ilonpitoa. Luhalahdessa tanssit- 
tiin ”violin viukinalla polskaa kelpo lailla” syötiin kakkoa, ajettiin kil- 
paa jäällä ja laulettiin. Kun oli laulettu tarpeeksi, niin nuoriso ”rupe- 
si arvoituksille ja toinen viskas toisen ja toinen toisen esiin ja sainkin 
niitä vähin karttumaan”. Kertomuksesta käy näin ilmi, kuinka arvoi- 
tuksia kyseltiin porukassa. Kaikkiaan Paldani tallensi matkallaan 
299 sivua perinnettä.'* Hän kertoo iloisena ”saaliistaan” näin: 


Kerätyksi olen tähän asti saanut: 36 satua, 96 Sanalaskua, 78 arvoitusta, 
23 oudompaa sanaa, 19 nykyisempiä lauluja, 8 runoa, 13 Loihturunoja 
(ynnä toisintoja), 1 laulun nimeltä Hää-laulu Heleeniltä ja 4 laulua Sahan 
hoitajalta Ahlforsilta, nimityksillä Kalamiehen Laulu, Suvi-Laulu, Ilolaulu 
mieluisesta aviopuolisosta ja muutamia sanoja ilkeistä tavoista. - Ynnä 
muuta, jotei niin tarkon sovi lukea. Toivon vieläkin saavan enemmän sa- 
tujakin, sillä minulla on nyt hyvin aikaa. 


Tuotteliaita talvimatkoja 


Ylioppilas Jooseppi Julius Mikkola teki kuudetta viikkoa kestäneen 
sadunkeräysmatkan Pohjois-Satakuntaan vuodenvaihteessa 1886- 
1887. Hänen matkakertomuksensa on lyhyt ja ytimekäs: 


163 SKS/KRA Berndt Paldanin perinnekokoelma 1852—1852. 

Keräysretkeni alotin viime jouluk. 25 p. Kotiseurakunnastani Ylöjärveltä 
lähdin Hämeenkyröön, jossa ryhdyin varsinaiseen keräilemiseen. Tääl- 
tä matkustin Ikaalisten kirkonkylän kautta Kyröselän itäiselle puolelle 
Ison-Röyhiön kylään, josta sain runsaasti satuja, loitsuja ja taikoja. Käy- 
tyäni kerran länsipuolella selkää, kuljin pitäjään itäistä osaa Parkanoon, 
jossa kävin Linnakylän, Kihniänperän, Kuivasjärven ja Sydänmaan kylis- 
sä. Erittäin haitallista keräykselle oli, että täällä, samoin kuin muissakin 
Pohjois-Satakunnan seurakunnissa, ei ole suuria kyliä, niinkuin esim. on 
Ikaalisissa. Sitä paitsi oli tämä nykyinen leuto talvi hyvin epä-edullinen, 
koska järviä, nevoja ja keitaita ei saattanut melkein ollenkaan ajaa. Parka- 
nosta kuljin Ikaalisten Kovelahden ja Jämijärven kautta Kankaanpäähän, 
jonka risteiltyäni lähdin Hongonjoelle. Täällä kävin useimmissa kylissä ja 
pitkitin sitten matkaani Kyläkarviaan, josta sain runsaasti satuja ja varsin- 
kin loitsuja ja taikoja. Käytyäni vielä Hongonjoella lopetin keräykseni ol- 
tuani matkalla kuudetta viikkoa. 

Ihmiset olivat yleensä ystävällisiä ja vieraanvaraisia, jos kohta muuta- 
min paikoin oli opittu ottamaan hyvääkin hintaa. Sadunkertojat olivat 
myöskin jotenkin auliita tietojansa ilmaisemaan. 

Sadut, luvultansa 120 ja 140 välillä, ja taiat sekä loitsut, joita kumpiakin 
on 50 vaiheilla, jätän puhtaaksikirjoitettuna Seuran haltuun. 


Helsingissä maalisk. 1 p. 1887. 
Suurimmalla kunnioituksella 


Joos. J. Mikkola 


Viljo Hytönen oli sanastonkeruumatkalla Juvalla kolmena kesänä 
1800- ja 1900-luvun taitteessa. Neljännelle matkalleen hän lähti 
SKS:n stipendiaattina ”joululuvan ajaksi” tammikuussa 1902. Hän ar- 
veli, että talvella, jolloin väki on enimmäkseen kartanolla, saisi hel- 
pommin kuin kesällä useita henkilöjä neuvonantajiksi ja sillä tavoin 
saattaisi tehdä varmempia päätöksiä enimmän epäilyttäväin sanain 
suhteen”. Arvelu osoittautui oikeaksi, ja tarkkuutta vaativa keräilytyö 
sujui helposti: 


Pitkinä aamupuhteina on väki koolla tuvassa: yksi kutoo verkkoa, toinen 
kangasta, kolmas veistää puuta j. n. e. Kun silloin menee sanakirjoineen 
ja lippuineen tupaan ja istuu pöydän taa verkon kutojan vierelle, niin 
on neuvonantajia kyllin riittävä määrä: vanhoja ja nuoria, miesväkeä ja 
vaimoväkeä. 

Sekin etu on talvella keräämisellä, että silloin on enemmän tilaisuutta 
kuulla kansan puhetta ja keskustelua, jolloin luonnollisesti voi lukuisam- 
min tehdä huomioita ja muistiinpanoja ja saada viljemmältä kokoel- 
maansa aikuperäisiä esimerkkilauseita ja puheenparsia. Saapa myöskin 
kuulla toisia toimialoja ja toisia käsitepiirejä koskevia sanoja, mitä kesällä 
kuulee. Niin kuulee puheenparsia ja sanoja talvitöistä, pakkasesta, tuis- 
kusta, kankaan- ja verkonkudonnasta, karjankorjuusta y. m. s. 


Hyvien kokemustensa perusteella Hytönen kehottaa ”kaikkia niitä 
sanankerääjiä, jotka jo suuremmassa määrässä ovat panneet muistiin 
sanoja kesällä, koettamaan samaa työtä talvellakin”. Mutta on talvella 
keräämisessä pahatkin puolensa: 


Ensinnäkin pitempiaikainen työ maalla talvisydämellä varsinkin rupeaa 
ennen pitkää tuntumaan ikävältä ja yksitoikkoiselta. Toiseksi tuo alitui- 
nen kyseleminen ja tiedusteleminen väen sohinassa, pirran piukkaessa 
ja kirveslavan kalskehessa hermostuttaa ja tympäisee hyvin pian innok- 
kaimman ja tottuneimmankin työmiehen. Tämän lisäksi käy työ hitaasti, 
melkein puolta hitaammin kuin kesäisinä kirkkaina päivinä hiljaisessa 
kartanossa yhden ainoan kielimestarin keralla. Ainoastaan tarkennustyö- 
hön on talvi omansa. 


Köyhän kansan laulumailla 1894 


Into Konrad Inha ja Kustaa Fredrik Karjalainen lähtivät yhdessä 
SKS:n stipendeillä runonkeruumatkalle Vienan Karjalaan. Matka al- 
koi Helsingistä maaliskuun lopussa 1894 ja päättyi vasta syyskuun 
alussa. Inhan tehtävänä oli ”sanastolliset tutkimukset” sekä ”runotäh- 
teiden keräileminen” Karjalaisen runojen keräämisen lisäksi karjalan 
kielen sanaston ja lauseopin tutkiminen. 

Vienaa oli koetellut kova kato edellisenä vuonna, ja mieron tielle 
joutuneita tuli Inhaa ja Karjalaista vastaan jo Suomen puolella. Armo- 
ton köyhyys löi kumppanuuksia vastaan kaikkialla. Heidän matkan- 
tekoaan vaikeuttivat suuresti huonot säät ja varhaisen kevään aiheut- 
tamat tulvat. Karjalainen kuvailee SKS:n kokouksessa lukemassaan 
matkakertomuksessa aikaisen kevään haittoja: 

Saatuani Suomal. Kirjallisuuden Seuran stipendin sanastollisia tutkimuk- 
sia ja runotähteiden keräilemistä varten Venäjän Karjalassa, jonne mais- 
teri I. K. Inha oli lähdössä, varustauduin tarpeellisilla tavaroilla, ja vii- 
meisinä päivinä maaliskuuta läksimme Helsingistä pyyhkimään kohden 
poloisia Pohjan maita. Aikainen kevät näytti kuitenkin panevan voitta- 
mattomia esteitä matkan jatkamiselle. Etelä-Suomen vainiot olivat kadot- 
taneet lumivaippansa, ja Pohjanmaallakin oli päivän penseys soimannut 
kylmän talven taukoomaan. Alavat maat olivat tulvillaan, kohisten rien- 
sivät vedet valtaojissa rautatien kupeella, jopa muutamat joetkin heittivät 
jääkuortaan. Matkan jatkaminen näytti hyvin epäilyttävältä. Onneksi oli- 
vat talven kahleet lujemmat Oulun seuduilla; jokiloilla oli vielä jääkuo- 
rensa liikkumatta, vaikka ilkeän-näköisiä aukkoja irvistikin siellä täällä, ja 
metsäteillä, joita tuolla ylämaassa enimmän ajetaan talvella, oli lumi säi- 
lynyt hiukan paremmin. Vaivaloista kyllä oli matkamme oleva, sen näim- 
me, vaan toivoa kuitenkin oli eteenpäin päästä, joskin kulku ei järki no- 
peata olisikaan. 


Myös Inha kertoo huolestuneensa lämpimästä säästä jo junassa Hel- 
singistä Pohjanmaan lakeuksien läpi Ouluun: 


Junan halkoessa Pohjanmaan lakeuksia oli sää niin leutoa, jotta huoleti 
saattoi kaiken päivää istua vaunun avoimessa ikkunassa. Lämpimästi 
paistoi päivä ja molemmin puolin rautatien pengertä juoksivat koskena 
sulaneet vedet. Suot ja niityt olivat järvinä ja alavista metsistä kiilti tulva- 
veden pinta puiden keskeltä. Olipa kyllä suloista lämmin kevätilma, mut- 
ta meitä se kovin huolestutti. Helsingistä lähtiessämme olimme toivoneet, 
että Oulussa vielä olisi keli parhaimmillaan; mutta sen sijaan oli sula maa 
vastassa, vaikka vasta maaliskuu teki loppuaan. 


Oulusta matkan piti jatkua reellä, mutta maantiet olivat melkein su- 
lat: niitä ei päässyt reellä, ei rattailla. Tulva oli vaarallisen voimakasta 
Oulunjoella ja Muhosjoella, joten he valitsivat kulkureitiksi talvitien, 
joka vei Oulusta Kiimingin, Muhoksen ja Utajärven ulkosarkoja pit- 
kin Puolankaan. Huhtikuun 3. päivänä aamulla varhain he lähtivät 
Merikosken jäälle. Inha kertoo vaarallisesta matkasta osittain jo sula- 
nutta virtaa pitkin seuraavasti: 


Merikosken jää oli epätasaista ja kumpuista kuin kivikkoaho. Hieman hir- 


vitti, kun kosken musta pääväylä oli jotenkin lähellä ja molemmin puolin 
alkoi ilmestyä pieniä rakoloita, josta näkyi lirisevä vesi ja muutamin pai- 

koin jäätiköt olivat onttoina holveina. Rautatiesillan alla oli jäätä vaan pa- 
rin sylen levyinen kaistale, joka kallellaan lepäsi pohjalla. Hevoset astuivat 
varovaisesti, peläten mustaa vettä, joka oli aivan vieressä, ja miehin seisot- 
tiin reen jalaksella estämässä kuorman siristämästä jokeen. 

Sillan takana ajettiin rannasta heikon paikan poikki varsinaiselle joki- 
jäälle, jota reet lipiästi luistivat kuusi virstaa. Välillä oli joitakuita huonoja 
kohtia, varsinkin yksi, jossa oli virtapaikka kierrettävä maan rannatse. Sii- 
nä oli sulat rakolot molemmin puolin lorisevine vesineen ja välillä ainoas- 
taan muutaman sylen levyinen jääkannas. Siitä ylipäästyämme jäimme 
hetkeksi rannalle seisomaan ja kiitimme onneamme, sillä tuossa oli ollut 
vaara lähellä, menemässä virtaan paitsi hevosia kalliit kuormat, nousta 
kerrassaan tie pystyyn. 


Matka jatkui yhtä epävarmoissa tunnelmissa. He kyselivät vastaan- 
tulijoilta teiden kunnosta, joka olikin ”tyhjentämätön puheenaihe”. 
Tiet olivat niin pehmeitä, etteivät ne kestäneet ajaa reellä. ”Siinä sitä 
opittiin matkamiehen kulkuun, kulettiin nelisen penikulmaa päiväs- 
sä, enintäin viisi”, kirjoittaa Inha ja jatkaa: 


Kevättiet ovat vaikeita, etenkin kun on korkea kuorma kuletettavana. 
Meidän matkamme kulki suoraan itään, ja tie oli syöpynyt pahoin kal- 
toksi; pohjoinen jalaksen jälki oli sulanut syvälle melkein maata myöten, 
eteläinen, joka paremmin oli suojassa auringolta, jäänyt korkealle. - — 
Kaiken aikaa piti miesten olla valppaina, seisomassa kannaksilla, hypätä 
milloin toiselle milloin toiselle jalakselle, jottei kuorma kaatuisi. 


Edessä oli laajoja vesipaikkoja, joiden ylittäminen oli raskaan kuor- 
man kanssa todella hankalaa. Reki oli kaatua monta kertaa. Sitten 
edessä oli halkotie ja pahin tapahtui: reki kaatui. Karjalainen kertoo: 


Mutta halkotiepä ei kestänytkään raskaita kuormia vaan petti ja kuorma 
kaatua kellahti suohon, jossa ohuen hangen alla oli pohkeisiin asti vettä. 
Ja siihen se jäi kyljelleen. Tie oli kupera kuin sian selkä ja onnella, hevo- 
nen jos vähänkin ponnisti, niin upposivat sen jalat kohvan läpi. Se hätää- 
nyti, riuhtoili, rehki, oli riisuttava valjaista, ettei veisi kuormaa kerrassaan 
nurin. Kovin nyt olimme pahalla mielin. Mikä neuvoksi? Hevoset sidot- 
tiin suon laitaan ja kuuden miehen lähdettiin vetämään, Yksi hoiti aisois- 
ta, toiset vetivät sivuilta, pari miestä takaa työnsi, valmiina hyppäämään 
kannakselle sen mukaan kuin reki humahti toiselle tai toiselle puolelle. 
Siinä ei saanut säästää voimia eikä vaivoja. Kesken huutoa ja puuhaa pais- 

kasi kuorma kyytimiehemme suulleen suohon, josta hän nousi ylös mär- 
känä kuin koira. Taas vedettiin parikymmentä syltä, raskaasti, raskaasti 
hinattiin, hoidettiin, sotkettiin, rämmittiin, tuli ojan kohta, joka ei näyttä- 
nyt pahalta, mutta kohva petti ja pari miestä humahti vyötäreitä myöten 
ojaan. Saatiin kuitenkin kuorma toiselle puolelle, jossa ei suolla ollut sa- 
nottavasti vettä ja pohja vielä piti. 


Inhan ja Karjalaisen kanssa samaa tahtia kulki eräs kauppias, jonka 
kuorma oli vielä raskaampi kuin heidän. ”Siihen sortui hevonen” kir- 
joittaa Inha: 


Kuorma saatiin onnellisesti ojalle, mutta siihen sortui hevonen, ettei 
näkynyt kuin pää ja häntä. Hevonen oli päästettävä valjaista ja kuorma 
väännettävä kangilla ylös ojasta. Kastuneet matkamiehet muuttivat suolla 
kuivat vaatteet ylleen, ja päästiin jälleen matkaan. Pahoja vesipaikkoja ei 
enää ollut, mutta soilla alkoivat jalaksen jäljet upottaa ja kuorma humah- 
teli puolelle ja toiselle. Kaiken aikaa täytyi sitä hoivata ja hoitaa kuin juo- 
punutta. 


Puolankaa lähestyttäessä maisemat kävivät vihdoin lumisemmiksi. 
Vaaroilla kinokset ulottuivat räystäisiin ja metsissä lunta oli ”suolivöi- 
hin” asti. 

Matka jatkui Hyrynsalmelle ja sieltä Vuokkiniemeen, jonne oli 
Ämmän ruukilta matkaa noin yhdeksän peninkulmaa. Talvitie kulki 
Haukiperän, Parvalan ja Vasevaaran kautta Latvajärvelle ja sieltä 
Vuokkiniemen kirkolle. Keliongelmat olivat nyt suurimmaksi osaksi 
ohi, mutta talvinen taival näytti matkalaisille vielä pahemman puo- 
lensa. Köyhät kerjäläiset ja sairaat piirittivät heitä kaikkialla, kuvai- 
lee Inha: 


Nyt ajoimme tavallaan klassillista maata. Mutta se vaikutus, jonka se mei- 
hin ensinnä teki, oli jotenkin masentava. Jos missä pysähdyimme, niin 
kokoontui ympärillemme kerjäläisiä ja sairaita apua pyytämään, ja saattoi 
olla vakuutettu siitä, olivat todellisessa tarpeessa. 


Matkalaiset kohtasivat kerjäläisiä ja köyhyyttä kaikkialla Vienan ky- 
lissä. Samoista kylistä olivat kotoisin myös parhaat laulajat: 


Köyhyyttä kertoi Oulusta pitäen se tie, jota talvella kuljetaan Venäjän Kar- 
jalaan. Miehiä, naisia, nuorta, vanhaa palasi Suomen puolelta kerjuulta, 

jolle olivat lähteneet osa varsin hevosen kera. Monilla oli koko joukon ta- 
varaa reessään, toiset palasivat melkein tyhjinä. Huonot hevoset eivät mi- 
tenkään tahtoneet kestää pitkää matkaa. Oli niitä, jotka jalan saivat kulkea 
kotiin kevätsohjossa, ja moni varsinkin nuorempi oli vaipua tielle. 

Ja matkalla saamiimme kuviin sopi hyvästi yhteen, mitä perillä koh- 
tasimme. Vasovaarasta emme nähneet kuin muutamia kalpeita lapsen- 
naamoja, jotka kurkistivat ulos rievuilla tukituista akkunoista; Latva- 
järvessä näimme lähempää jyväsettömän, repaleisen puutteen. Näistä 
rajakylistä ovat suurimmaksi osaksi ne, jotka Suomen puolella käyvät ky- 
selemässä. Niistä samoista ovat myös kotoisin parhaat Kalevalan runot 
ja niiden köyhimpiä eläjiä oli muuan vuosikymmen takaperin Miihkaili 
Arhippainen. 


Myös Karjalainen kirjoitti Latvajärven kurjista olosuhteista ja siitä, 
kuinka heidän oma ruokahuoltonsa jäi olemattomaksi. Kerjäläisten 
läsnäolo sai kerääjienkin mielen alakuloiseksi. Tutkimusmatkailijoi- 
den oli jatkettava matkaa Jyvöälahteen, jossa he saivat mukavan asun- 
non ”herttaisen Romanovin lesken luona”. Talon emäntä Jenni Maria 
Hauru tunsi vienalaiset olot ja tavat hyvin, ja talosta tuli kumppanuk- 
sille tukikohta koko loppumatkan ajaksi. Se helpotti suuresti kum- 
mankin tutkimusmatkailijan kulkemista, etenkin Inhan, jolla oli pai- 
nava kamera mukanaan. 

Tutkimusmatkailijat kiersivät Vienaa laidasta laitaan tavaten pitkäl- 
lä matkallaan monia loistavia runolaulajia, kuten kuuluisan Arhippa 
Miihkalin pojan Miihkali Perttusen Latvajärveltä. Hänen olemuk- 
sensa, kohtalonsa ja runolaulutaitonsa tekivät Inhaan lähtemättömän 
vaikutuksen. Inhan kuvaus tapaamisesta on legendaarinen: 


Lönnrot kuusikymmentä vuotta takaperin käydessään Latvajärvessä lau- 
latti Arhippa nimistä vanhaa talonisäntää ja lausuu, että hänen kanssaan 
olisi suurin osa iki-vanhoista runoistamme mennyt hautaan. Moniaita 
niistä on oppinut Arhipan poika Miihkaili, jolla nyt on kulumassa kah- 
deksas vuosikymmen ja hän lienee nyt paras Karjalan vielä elävistä runo- 
laulajista. 

Miihkali on kokenut paljon vastoinkäymisiä, parikymmentä vuotta 
takaperin hän tuli sokeaksi ja sai sitten kauan kiertää kerjuulla, kunnes 
Suom. Kirja. Seura myönsi hänelle 100 markan vuotuisen eläkkeen. Oi- 
kein teki Seura muistaessaan siten Kalevalan parhaimman laulajan poi- 
kaa, ja hyvästi ovat ne rahat tulleet käytetyiksi jos mitkään. Vanhuksen 
kotona puhuvat niiden jäljet selvää kieltä. Nyt hän asuu uudessa, puhtaas- 

sa pirtissä ja syö selvää leipää. Jopa häntä muut kyläläiset tuon eläkkeen 
vuoksi pitävät melkein varakkaana. 

Astuimme puhtaaseen, kuurattuun pirttiin. Onko Miihkaili kotona? 
— Tuolla on uunilla; astu alas ukko, huusi miniä, tuli vieraita... Miihkaili 
on viime aikoina käynyt niin kuuroksi, ettei hän tavallista puhetta kuule. 
Uunin reunalle haparoi istumaan laiha, harmaa ukko. Hiukset olivat vielä 
tuuheat, aaltoilevat ja hopean karvaiset, parta harvahko, harmaa. 
Kuullessaan että olimme Helsingistä tuli hän niin liikutetuksi, että alkoi 
itkeä. Hänen mieleensä muistui entinen kurja elanto ja apu, jonka hän oli 
saanut. Siitä hän johtui kertomaan elämänsä vaiheita, lukuisia vastoinkäy- 
misiä ja entistä kurjuutta, huokasi ja lausui: 


Tulis huolista heponiji, 
murehista musta ruuna. 
Fi ole sitä hepoista 

kun miun huoleni vetäisi 
mureheni kiinnittäisi. 
Kanna korppi huoliani 
murehiani musta lintu 
lampehen kalattomahan 
aivin ahvenettomahan, 
kun kannat kalallisehen 
kalat kaikki huolestuupi 
ahvenet alas mänööpi. 


Siitä hän vähitellen alkoi juohattua runoladulle, pyytelemättä, mairittele- 
matta. Runojensa vuoksi tietää hän saaneensa eläkkeen, miksi hän siis 
niitä kieltäisi. Mielellään hän laulaa, ja mielellään hän suo, että laulut yhä 
uudelleen pannaan paperille. Saimme ensinnä kuulla pitkän runon Väi- 
nämöisestä, maailman luomisesta ja sammesta, ja kirjoitimme sen, vaik- 
ka se on jo ennen pantu paperille. Sitten ukko lauloi moniaita syntyjä, ja 
näitä kirjoittaessamme kului aika niin nopeaan, että hämmästyksellä kat- 
soimme kyytimiehiin, kun nämä ilmoittivat hevoset jo syöpyneiksi ja val- 
miiksi lähtemään. 

Ennen lähtöä lauloi Miihkaili kiitoslaulun, jonka hän oli sepittänyt 
Helsingin herroille. Se kuuluu: 


Lauletaan Lapinkin lapset 
tjinarinnat riekahuipi 
ruotivalla njukkuossa 
maatessa remutulella 
lihan petran purtuoohe 

särin on silmän syötyööhe 
vejen lammin juotuoohe. 


Missipä mie en laulais 
jyvän on selvän syötyööni 
puhtukaisen purtuooni 
laulaakseni on hyviä parahia pannakseni 
Helsingin herroilla hyvillä 
kuullapa noilla kultaisilla 
iltapäivien ilokse 
huomenpäivien huvikse. 
Jos en laulais polvenaahe 
ite et sie sinä ikänä, 

ikä kuitenkin kuluise 

aika arvoinji menise. 
Laulan kuitenkin vähäisen 
nykyisellä nuorisolla, 
kansalla ylenevällä. 


Se kiitollisuus, joka tässä runossa lausutaan, tuli oikein sydämestä. Sitä 
osotti kaikki. 


Latvajärveltä kumppanukset matkasivat Venehjärvelle. Sieltä Inha 
lähti yksinään Pohjois-Vienaan Pistojärvelle, jossa tapasi vaikuttavan 
laulajan Teppana Martiskaisen. Karjalainen löysi sieltä ”kielimesta- 
rikseen” Varahvontta Lesosen, jonka tehtävänä oli vastata karjalan 
kieltä, yksittäisiä sanoja ja niiden merkityksiä koskeviin kysymyksiin. 
Varahvontta oli jo iäkäs, ”jonka tukan monet huolet ja köyhyys olivat 
melkein kokonaan päälaelta karistaneet, vaan joka siitä huolimatta oli 
hauskimpia ukkoja, sekä näöltään että tavoiltaan”. Aluksi Varahvon- 
tan ja Karjalaisen yhteistyö sujui hyvin, mutta sitten ”alkoivatkin vai- 
vat”: 


Milloin oli vatsakipuja, milloin yskä, milloin mitäkin; ukko sai kiniiniä, 
tärpättiä, teetä ja joka päivä toistakymmentä kuppia kahvia kipujensa lie- 
vitykseksi, ja eteenpäin sitä hiljalleen mentiin, vaikka loppupuolella ukon 
pitikin useimmiten olla lattialla selällään tai vatsallaan taikka jotain vas- 
ten polvillaan, istuminen oli melkein mahdoton. Kärsivällisyytensä hän 
menetti melkein kokonaan. Ilolla tervehti ukkoriepu sitä päivää, jolloin 
läksimme kuleksimaan. Toverini näet oli mennyt Luvajärveen keskisen 

Karjalan kautta ja pyysi minua sinne tulemaan, sillä hänestä yksin olemi- 
nen oli liian vaikeaa. 


Kumppanukset kävivät myös Kiitehenjärven kylissä Suomen rajan 
tuntumassa. Pisimmän matkansa he tekivät Tuoppajärvelle ja Kiere- 
tin kautta aina Vienan Kemiin saakka. Viisi kuukautta kestäneellä 
matkallaan he tapasivat monia merkittäviä runolaulajia, muita perin- 
teentaitajia ja karjalan kielen taitajia. Karjalainen toi matkalta Suo- 
malaisen Kirjallisuuden Seuran arkistoon 10000 sanalippua ja yli 
200 runomuistiinpanoa. Heti matkan jälkeen Inhan valokuvia oli 
esillä Helsingissä järjestetyssä näyttelyssä. Kumpikin stipendiaatti toi 
matkalta myös esineitä Kansallismuseon kokoelmiin ja kirjoitti mat- 
kakertomuksen. Vuonna 1911 Inha julkaisi kokemuksistaan legen- 
daarisen valokuvateoksen Kalevalan laulumailta, jossa hän kuvailee 
laajasti kokemuksiaan, karjalaisia kylänäkymiä, ihmisiä ja heidän ar- 
keaan. Kulttuurihistoriallisesti arvokkaisiin valokuviinsa hän on do- 
kumentoinut 1800-luvun lopun vienalaiset kylät asukkaineen ja ra- 
kennuksineen sekä mielikuvamme kadonneesta runo-Karjalasta.!** 


164 Inha 1999 (1911). 

ÄRT LAND VÄRT LAND, VÄRT FOSTEKLAND 
UD HOT, O DYRA ORD ' 
EJ LYFIS EN WCJD MOT HIMLENS RAND 
EJ SÄNKS EN DAL, Ej SKÖLIS EX STRAND 
MER ÄLSKAD AN VAR BYGD | NORD 


ÅN VARA FÄDERS JORD 


Runo Värt land (1846) aloittaa J. L. Runebergin runoteoksen Vänrikki 
Stoolin tarinat, joka ilmestyi kahdessa osassa vuosina 1848 ja 1860. Suo- 
mennettuna runo Maamme tunnetaan Suomen kansallislauluna. Ny- 
kyään tunnetuin suomennos on Paavo Cajanderin ensimmäisestä kään- 
nöksestä vuonna 1889 muokkaama versio. Teokseen yhdistetään usein 
taidemaalari Albert Edelfeltin siihen 1890-luvulla toteuttama kuvitus. 
Siinä kuten monissa muissakin 1800-luvun lopun maisemamaalauksissa 
kaikkein suomalaisin maisema on korkealta paikalta tarkasteltu koske- 
mattomalta näyttävä metsä- ja järvipanoraama, jonka ylle kaartuu sini- 
valkoinen taivas. Tällaiseksi myös ylioppilaat kuvasivat usein maisemia 
matkakertomuksissaan. Vårt land -runon alkuvinjetti 1897-1900. Ate- 
neum, Antellin kokoelmat. 

Autonomian kauden ylioppilasstipendiaattien romanttisissa ja toi- 
vorikkaissa maisemakuvauksissa isänmaa hahmottuu ihanteelliseksi 
tulevaisuuden ja toiveiden maaksi. Isänmaalliset ajatukset ja tunteet 
liittyvät kertomuksissa erityisesti poikkeuksellisen kauniisiin, silmää 
ja mieltä hiveleviin maisemiin. Tällaiset maisemat edustivat yliop- 
pilaille oikeata Suomea, jota asuttivat oikeanlaiset suomalaiset, sillä 
”rumassa luonnossa” asusteli vain ”raakaa, sivistymätöntä ja taikaus- 
koista kansaa” kuten Arvid Genetz totesi vuonna 1867 matkakerto- 
muksessaan Karjalan-matkaltaan. Ylioppilaiden identiteettiä muo- 
kanneet kansalliset ja kristilliset näkemykset heijastuivat monin 
tavoin maisemakuvauksiin. 

Koska luonto, maisema ja ympäristö ovat aina samaan aikaan läs- 
nä, niiden käsitteellinen erottaminen toisistaan voi olla hankalaa. 
Matkakertomuksissa ne näyttäytyvätkin usein päällekkäisinä ja risti- 
riitaisina. Luonto tarkoittaa maaperää sekä vesi- ja ilmakehää kasvei- 
neen ja eläimineen, mutta esimerkiksi Arvid Genetzille se merkitsi 
lähinnä ympäristöä. Ympäristö on ihmisen rakennettua elinympäris- 
töä tarkoittavana käsitteenä matkakertomuksissa melko harvinainen 
ja päällekkäinen maiseman eli luonnosta tai ympäristöstä hahmottu- 
van näkymän kanssa. Maisemaa ei ole olemassa ilman katsojaa, vaan 
se on aina katsojan muuttuvien valintojen ja tulkintojen tulos. 

Suomalainen maisema-ajattelu on rakentunut pitkän ajan kulues- 
sa, kun erilaiset länsimaiset maisemakäsitykset ovat ulottuneet Suo- 
meen ja kun maa on luonut omaa kansallista identiteettiään. Käsitys 
suomalaisesta maisemasta rakentui osana laajempaa kansakunnan 
rakentumisprosessia, ja sen tarkoituksena oli kuvittaa abstrakti kan- 
sallisvaltio, sitoa se paikkaan ja aikaan.'* Ylioppilaiden pitkiä ja ihan- 
noivia maisemakuvauksia voi lukea osana tätä prosessia. 

Useimmat stipendiaatit suhtautuivat luonnossa, maisemissa ja ym- 
päristöissä tapahtuneisiin muutoksiin kielteisesti tai ainakin varauk- 
sellisesti, ja isänmaalliseksi koetun runonkeruun kontekstissa ne sai- 
vat matkakertomuksissa negatiivisia merkityksiä. Muutokset viestivät 
tutun elämänympäristön ja näkymien menettämisestä, eikä niiden 


165 Häyrynen 2005, 13—14. 

seurauksista ollut selkeitä käsityksiä. Muuttunutta ympäristöä ei hah- 
motettu merkityksiltään kerroksellisena kuten nykyään.'* 

Stipendiaattien matkakertomuksista tunnistaa yhteisen maisema- 
retoriikan piirteitä. Niissä mitkä tahansa näkymät - metsät, pellot, 
suot, järvet, kosket — saavat symbolisia merkityksiä ja ovat kansalli- 
sesti latautuneita. Kaikkein suomalaisin maisema on korkealta pai- 
kalta tarkasteltu metsä- ja järvipanoraama, jonka ylle kaartuu sinival- 
koinen taivas. 

Ylioppilas Fredrik Oskar Groundstroem tutustui vuoden 1861 
Inkerin-matkallaan Pietariin. Kaupungin ”merkillisyydet” katsot- 
tuaan hän halusi käydä myös ”korkeimmilla paikoilla? nähdäkseen 
seudun ”linnunsilmällä katsottuna”: 


Papinkonnun kylä on asemaltaan seudun korkeimpia, jonka vuoksi oh- 
jasin sinnepäin askeleeni. Näkyala sieltä on monessa suhteessa ihana, ai- 
noastaan itäpuoli, jossa leviää suomainen, viljelemätön tasanko, jonka ää- 
rimmäisellä rajalla haamottaa syvänteessä Pietari, tekee epämiellyttävän 
poikkeuksen. 


Ylioppilaskerääjille maantieteellisesti ja maisemallisesti oikea Suo- 
mi sijaitsi kauniissa ja vehmaassa Länsi-, Etelä- ja Keski-Suomessa 
mutta vain osassa Savoa ja Karjalaa. Muut alueet olivat enimmäkseen 
kuin toista maata, jossa maisemat olivat rumia ja kulkeminen rank- 
kaa. Niissä maisemissa kerääjät saivat mielestään huonoa kohtelua ja 
heillä oli suuria vaikeuksia selvitä ehjin nahoin kotiin. 


"On maa isäimme” 


Berndt August Paldani kulki keräämässä runoja Satakunnassa kah- 
teen otteeseen, talvella 1851 ja keväällä 1852. Vuonna 1852 kirjoit- 
tamassaan matkakertomuksessaan hän kertoo kulkeneensa Sata- 
kunnan maisemissa ”isänmaan asialla”. Juhtimäen kylän korkealta 
harjulta avautuva näkymä herätti hänessä voimakkaan isänmaallisen 
tunteen ja toi hänen mieleensä Maamme-laulun: 


166 Heinänen, von Bonsdorff ja Kaukio 2011. 

Tämä Juhtimäen kyläkunta, jossa on neljä taloo, on ensiksi mainitulla 
haaralla ja niin korkeella tienoolla, että kolme peninkulmaa lakeutta täs- 
sä saattaa nähdä edessänsä. Vatulan harju, joka on tuolla puolen Ikaali- 
sen selkää, Pohjan kankaalla ja johon täältä on tietystikki kolmetoista nel- 
jännestä eikä taida ollakkaan muilta mitatuita kun susilta, näkyy tänne, 
niinkun ”sinilippu taivahalla”. Sininen sumu liehuu Ikaalisen seläällä — ih- 
meellä saattaa tässäkin näihin sanoihin rauveta: 


Ja tässä, tässä on se maa, 

On eessä silmämme, 
Kätemme voimme suorittaa, 
Sanoa: tuossa tuo, kas se 

On maa isiemme! 


Paldanin ikätoveri Theodor Reinius lähti hänkin kesällä 1852 runon- 
keruuseen suuntanaan Etelä-Pohjanmaa. SKS:n rahoittama matka 
kesti runsaat kaksi kuukautta, kesäkuun alusta elokuun puoliväliin.!"7 
Etelä-Pohjanmaata kiertäessään hän saapui Ullavan tienoille. Kaunis 
maisema ja järvenselkä toivat hänenkin mieleensä Maamme-laulun: 


Päivän odotettuani tuulen tyvenemistä pääsin toki iltakameella keikutte- 
lemaan järven poikki. Veneen perästä silmäillen järven suloisia ranteita, 
joiden lehtevät lepät ja korkeat männyt kilvan kuvastelivat veden pinnas- 
sa, juohtui heti laulu ”Maamme” mieleeni: 


Käteni voin mä suorittaa 
Ja näyttäin järven rantoja 
Sanoa: tuossa tuo kas se 
On maa isäimme! 


19-vuotias Johan Adrian Hahnsson lähti kesäkuun 5:ntenä 1853 ko- 
toaan Raumalta kielentutkimusmatkalle, ”tälle kauan kaivatulle mat- 
kalle”, Satakuntaan toverinsa kanssa. Matka vei Ruovedelle Kuusjärven 
rantamille. ”Se oli kauniimpia järviä, mitä olen milloinkaan nähnyt. 
Rannat olivat lahdelmina ja saaret siroteltuina sinne tänne sekä ran- 
noilla korkea jylhä metsä; tätä kaikkea valaisi ihanasti laskeva ilta- 
aurinko”; hän kuvailee. Toverukset tunnistivat näkymästä Maamme- 


167 Tältä matkalta SKS:n arkiston Kerääjäkokoelmassa on kolme kotelollista 
hänen tallentamaansa perinnettä. SKS KRA. Reinius, Theodor. Kerääjä- 
sidokset (s) 1-3. 

Ylioppilaita Flooran päivän juhlassa Helsingissä Kumtähden kentäl- 
lä 13.5.1848. Fredrik Cygnaeus pitää puhetta vierellään uusi ylioppilas- 
kunnan lippu. Juhlassa laulettiin ensimmäisen kerran Fredrik Paciuksen 
Runebergin runoon säveltämä laulu Värt land, Maamme. Piirros Alex 
Federley 1898. Museovirasto, Historian kuvakokoelma. CC BY 4.0. 


laulun maiseman, ja se sai heidät kajauttamaan laulun ”Oi Suomen 
maa, isäimme maa”. 

Ensimmäisen kerran laulu kuultiin Flooran päivän juhlassa 13. tou- 
kokuuta vuonna 1848 Kumtähden kentällä Helsingissä, neljä vuotta 
ennen kuin Paldani ja Reinius tekivät runonkeruumatkansa ja kir- 
joittivat kertomuksensa ja viisi vuotta ennen Hahnssonin kielentutki- 
musmatkaa Satakuntaan. J. L. Runeberg kirjoitti laulun sanat ruotsik- 
si vuonna 1846 Vänrikki Stoolin tarinoiden ensimmäiseksi runoksi, 
ja Fredrik Pacius sävelsi sen vuonna 1848. Laulusta on tehty lukui- 
sia suomennoksia. Paldanin, Reiniuksen ja Hahnssonin matkakerto- 
muksiinsa kirjaamat säkeet on tunnistettavissa K. M. Kiljanderin 
kääntämiksi. Käännös julkaistiin Suomettaressa elokuussa 1849.'6 


168 Nykyisin käytettävä suomennos on Paavo Cajanderin vuodelta 1889, mut- 
ta se pohjautunee Julius Krohnin vuonna 1867 tekemään käännökseen. 
Klinge 1997a; Laitinen 2008, 5. 

Flooran päivän juhlassa oli ensimmäistä kertaa esillä myös valkeasta 
silkkikankaasta ommeltu lippu, jonka keskelle oli kuvattu laakerin- 
lehvien ympäröimä Suomen suuriruhtinaskunnan leijonavaakuna.! 
Tähän lippuun tai Suomen lipusta käytyyn keskusteluun Paldani vii- 
tannee kirjoittamalla, että kaukana siintävä Vatulan harju on kuin ”si- 
nilippu taivahalla”. 

Flooran päivän tapahtumaa on pidetty suomalaisuusaatteen kan- 
nalta merkittävänä käännekohtana. Oli kulunut neljäkymmentä vuot- 
ta siitä, kun Suomi oli irtaantunut Ruotsista ja liitetty keisarilliseen 
Venäjään. Tunne maamme omaleimaisuudesta ja toive sen itsenäi- 
syydestä oli hyvällä oraalla. Kaartin soittokunta aloitti Paciuksen joh- 
tamana Maamme-laulun, ylioppilaat ja muu juhlayleisö innostui mu- 
kaan. Laulu esitettiin kolme kertaa peräkkäin. Sen jälkeen Fredrik 
Cygnaeus piti ylevähenkisen puheen Suomen nimestä, omaleimai- 
sesta kansasta, sen historiasta ja urhoollisuudesta. Puheen jälkeen 
kuultiin eläköön-huutoja, jotka välillä sortuivat liikutuksesta johtuen 
kyyneliin. Lopuksi Maamme-laulu laulettiin uudelleen kerta kerran 
jälkeen.'”! 

Nuoresta iästään johtuen Paldani, Reinius ja Hahnsson eivät toden- 
näköisesti olleet mukana Kumtähden kentällä, mutta matkakerto- 
muksista käy ilmi, että he tunsivat Runebergin laulun ja suomalais- 
kansallisen liikkeen merkityksen ja tiesivät, mitä siellä oli tapahtunut. 

Monet ylioppilaat tekivät useita runonkeruumatkoja, Paldanikin 
kaksi. Reinius ei ehtinyt uusille retkille, sillä hän menehtyi vuonna 
1856 Isossakyrössä 24-vuotiaana. Hahnsson ehti pidemmälle. Hän 
valmistui filosofian kandidaatiksi vuonna 1860 ja toimi opettajana 
Vaasassa, Kokkolassa ja Hämeenlinnassa. Kielentutkijana hän julkaisi 
Satakunnan murteiden muoto-oppia koskevan tutkimuksen ja ryhtyi 
vuonna 1884 julkaisemaan Ruotsalais-suomalaista sanakirjaa, josta 
sai kuitenkin valmiiksi ennen kuolemaansa 1888 vain kaksi vihkoa.!” 


169 Klinge 1997a. 
170 Klinge 1997a. 
171 SKS KRA. Hahnsson, Johan. Kerääjäsidokset (S) 1—2. 

Stipendiaatit kulkivat enimmäkseen harvaan asutulla maaseudulla, 
mutta myös kylissä ja kaupungeissa, jotka olivat 1800-luvulla vielä 
varsin maaseutumaisia. Matkakertomuksissa kuvataan sekä luonnon- 
ympäristöjä, kaupunkiympäristöjä että maaseudun elinympäristöjä. 
Lukuisat ympäristö- ja maisemakuvaukset johtuvat osittain matka- 
kertomuksiin liittyvästä kirjoittamisen konventiosta: niiden tarkoi- 
tuksena on kuvata henkilökohtaisten kokemusten lisäksi nähtyä ja 
koettua isänmaata. Matkakertomukset osoittavat, että kansallisuus- 
liikkeen myötä kotimaan kuvaamisesta oli tullut ideologinen tavoite. 
Monelle ylioppilaalle halu tutustua kotimaahansa ja kuvata sitä tuntui 
olleen yhtä suuri ellei suurempikin kuin halu kerätä perinnettä. 

Keruumatkat ajoittuivat useimmiten kesäkuukausille, koska sil- 
loin opiskelijat olivat yliopistosta lomalla. Päivä poltti monen pojan 
hartioita pitkillä taipaleilla paahtavassa auringossa, ja sade kasteli ne 
rankkasateissa ja ukkosmyrskyissä. Kesämatkoilla halki kauniiden 
maisemien runonkerääjät hurmaantuivat vihannoivasta luonnosta, 
auringonnousuista ja -laskuista, mahtavista koskista, vilkkaista pu- 
roista ja korkeilta vaaroilta avautuvista näköaloista yli kimaltelevien 
vesien. Yksi heistä oli 19-vuotias Johan Adrian Hahnsson, joka teki 
kesällä 1853 toverinsa Järvisen kanssa kuusiviikkoisen kielentutki- 
musmatkan Satakuntaan. Taskussaan 10 ruplaa ja 55 kopeekkaa he 
kulkivat suurimmaksi osaksi jalkapatikassa ympäri Satakuntaa. He 
viihtyivät matkan aikana kaikkialla erinomaisesti, olipa kyse taloista 
tai torpista. Heti alkutaipaleella he osuivat Vitikkalan lähellä olevalle 
Köysikoskelle. Se oli Hahnssonin mielestä kauneimpia paikkoja, joi- 
ta hän oli koskaan nähnyt. Toverukset istuivat pienen lehdikkösaaren 
niemekkeelle ja katselivat kuohuvaa kolmihaaraista koskea, lehtimet- 
sää ja niittyjä. Maisema vaikutti voimakkaasti kummankin mieli- 
alaan. Se sai heidät ”ajattelemaan menneisyyttä ja sitä tuntematonta”; 
jota kohden he olivat menossa, sekä rukoilemaan ”taivaan siunausta? 
matkalle. He kaiversivat nimensä suureen rannalla kasvavaan haa- 
paan ja jättivät vastentahtoisesti tuon ihanan maiseman. 

Hahnssonin matkakertomus huokuu nuoren miehen iloa olla mat- 
kalla kiinnostavan asian parissa. Keruutyö, ihanat maisemat, hyvä 

seura, nauraminen, leikkiminen ja tanssiminen sulautuvat toisiinsa 
haltioituneeksi muistoksi. 

Nuorukaisten ”keräilytyö” sujui enimmäkseen hyvin, vaikka joskus 
he joutuivatkin patikoimaan turhaan ison lenkin. Hyväksi kehuttu 
haastateltava ei ollut kotosalla tai ei tahtonut kertoa heille mitään. Se 
ei kuitenkaan sumentanut nuorukaisten matkailoa vähääkään, sillä 
halutessaan he lepäilivät reppujen päällä erittäin kauniilla kullalla; 
jossa heillä oli hauskaa, ”lauloimme, juttelimme ja nauroimme”. Mou- 
hijärvellä heidät kutsuttiin kirjanpitäjä Grönbergin rouvan nimipäi- 
ville, jossa muun herrasväen kanssa tanssittiin ja leikittiin: 


Talo sijaitsee harvinaisen kauniilla paikalla, ylöstullessa on suunnattoman 
korkea lehtimetsäinen kukkula, alaspäin, johon kukkulalta virtaa pieni jo- 
ki, nähdään ympäriinsä korkeita lehtimetsäisiä kullaita toinen toisensa ta- 
kana. Talon toisella puolella näkyy järvi kauniine ympäristöineen, jonka 
yli ylimmän kerroksen salin ikkunasta on laaja näköala. Meidät otettiin 
hyvin ystävällisesti vastaan, ja myöhemmin illalla olimme jo kuin van- 
hoja tuttuja sinne kokoontuneen Mouhijärven herrasväen kanssa. Siellä 
tanssittiin ja leikittiin, ja erittäin hauskan illan kuluttua menimme kello 
12 sieltä yhdessä erään toisen herrasväen kanssa H:n luo. Ilta oli mainion 
kaunis, ja varsinkin matka tyynellä järvellä pienine kauniine ympäristöi- 
neen teki syvän vaikutuksen. 


Matka jatkui edelleen keveissä tunnelmissa, ja saalis karttui. Hahns- 
son kuvailee heidän saamaansa lämmintä vastaanottoa talossa kuin 
talossa ja muistelee, kuinka sydämelliset jäähyväiset heille jätettiin 
eräässä talossa lähellä Hämeenkyröä: 


Talon isäntä oli hyvin huvitettu keräyksistä ja muista senkaltaisista, ja 
saimmekin runsaan saaliin sekä viivyimme siellä seuraavaan aamuun. 
Isäntä kirjoitti nimemme muistiin voidakseen muistaa jos joskus toiste 
tavattaisi. Kun lähdimme sieltä, istuimme koko joukolla kahville ja sydä- 
mellisten jäähyväisten perästä jätimme ystävälliset ihmiset; heillä oli mai- 
nion kilttejä ja sieviä lapsia, niin että olen harvoin nähnyt herrasväellä 
sellaisia. 


Hämeenkyröstä tie vei peninkulman matkaa Herttualan kylään. Tie 
mutkitteli metsäkullaitten, järvien, peltojen, niittyjen ja kaskiviljelys- 
ten läpi. Matkalaiset suunnistivat Kyrön pappilaan, jossa saivat totia 

ja illallista. Vielä samana iltana he jatkoivat matkaa Kyröskoskelle, 
jonne he pääsivät ennen puolta yötä. Pari tuntia he istuivat ja katseli- 
vat jylhää koskea, jonka taistelun kallioita vastaan Hahnsson näki 
vertauskuvana suomalaisten kamppailulle karua luontoa vastaan: 


Varsinkin pidin kosken yläpuolella olevasta virrasta rannalla olevine kor- 
keine kuusineen, jotka seisoivat siellä niin jylhinä. Kaikki tuntui minusta 
samanlaiselta kuin suomalaisten taistelu karua luontoa vastaan, ja kuin- 
ka he sen lopulta voittivat. — Niin se tuntui minusta kun katselin koskea, 
joka yläällä taisteli kallioita vastaan ja lopulta hiljeni niemen taakse, häi- 
pyen metsän suojaan. Me hakkasimme nimemme kiveen sekä leikkasim- 
me ne koivuun. 


Hahnsson kaiversi nimensä kumppaninsa kanssa jälleen moneen 
puunrunkoon ja kallionseinämään. He halusivat jättää itsestään jäljen 
luontoon, ikuistaa itsensä isänmaahan. 

Seuraavana aamuna he kiipesivät rannalla kasvavaan korkeaan 
kuuseen, jonka runkoon he kaiversivat vielä kerran muistoksi nimen- 
sä. Näköaloja ihaillen he jatkoivat kulkua Viljakkalaan, Karhen ky- 
lään Koikeroisten rannalle ja sieltä Kuusijärvelle, joka oli Hahnssonin 
mielestä ”kauniimpia järviä, mitä olen milloinkaan nähnyt”. Rannat 
olivat lahdelmina, saaret siroteltuina sinne tänne ja mäillä yleni jylhä 
metsä. ”Tätä kaikkea valaisi vielä ihanasti laskeva ilta-aurinko”, hän 
kuvailee. Näkymä sai kulkijat isänmaallisiksi ja he alkoivat laulaa ”Oi 
Suomen maa, isäimme maa”. Runeberg oli runoillut tunnelmaan ja 
maisemaan sopivat sanat. Matkakumppani alkoi lisäksi soittaa huilul- 
la Reinholmin ”Laulantoja”: 


Auringon lasketessa soutelimme järvellä. Minä istuin airoilla ja J. veneen 
perässä puhallellen huilullaan Reinholmin ”Laulantoja”. Oli niin harvi- 
naisen kaunista, ja huilu soi järvellä niin ihanasti, että ”lukkari” [jota he 
olivat menossa haastattelemaan] aamulla sanoi luulleensa ”vanhan Väinä- 
möisen” itsensä järvellä soittaneen. Me soittelimme ja unelmoimme jär- 
vellä, Jumala ties, aina 11:een asti, ja menimme sitten levolle. 


Myöhemmin matkallaan kumppanukset näkivät rannalla verkoillaan 
ukon, josta heille tuli heti mieleen ”Runebergin Stål, joka myöskin 
kutoi verkkoa”. He siis tunsivat J. L. Runebergin Vänrikki Stoolin ta- 
rinat, jonka ensimmäinen osa oli ilmestynyt ruotsinkielisenä viiti- 

sen vuotta ennen heidän matkaansa vuonna 1848; toinen osa ilmestyi 
vasta vuonna 1860. 

Pienikään taival ei taittunut ilman mieleen jääviä kokemuksia. 
Tiellä Koppalaan runonkerääjät tappoivat käärmeen, näkivät metsä- 
kanan ja söivät ensimmäiset mansikkansa. Koppalan salmelta he 
saivat taas nauttia suurenmoisista näköaloista. Piirrettyään jälleen 
nimensä puihin ja laulettuaan niin, että eukot tulivat kylästä kuule- 
maan mitä se olisi”, he jatkoivat matkaa Sahalahdelle ja Kangasalle. 
Näkymät Vesijärvellä ja Roineella olivat ”mitä ihanimpia”: samanlais- 
ta luonnon kauneutta he näkivät kaikkialla, missä he vielä kävivät, 
myös Tampereella ”Engelsmannin puutarhassa” ja Pyynikillä, Pyhä- 
järvellä, Vesilahdella, Laukon kartanossa ja monissa muissa paikoissa, 
ennen kuin he päättivät matkansa. Hahnsson lähti kotimatkalle yksin 
Järvisen puhallellessa hyvästiksi huilullaan: 


Sitten kun minut päivällisen jälkeen saatettiin matkalle musiikilla ja lä- 
himmällä kullaalla otin hyvästit Järviseltä, matkustin Järvisen veli kyyti- 
miehenä viisi neljännestä Irjanteelle sekä sieltä kyydillä kotia Väkkärään, 
jonne saavuin illalla heinäkuun 22 p:nä ja tapasin kaikki kotonaolevat 
reippaina ja terveinä. 


Vaellus kaikkine riemuineen oli päättynyt, mutta Hahnsson oli sen 
vuoksi ”kokonaan masentunut”. 


Kulovalkean raatelema maa 


Metsät eivät aina ihastuttaneet kulkijaa, sillä hoitamattomina, ha- 
kattuina ja kulotettuina ne tekivät ”apean vaikutuksen” ja saattoivat 
vaatia vaikeakulkuisina ”nuorallatanssijan taitoa”; kuten lyseolainen 
August Fredrik Andberg kirjoitti. Moni muukin vaeltava ylioppilas 
kiinnitti huomionsa ”kulovalkean raatelemaan maahan” etenkin Itä- 
Suomessa. ”Kulovalkea ja tukkimiehen kirves” olivat riistäneet salo- 
mailta ”jylhän vaikutuksen”; pahoitteli Andberg. 

Andberg oli postiljoonin poika Joensuusta. Vuonna 1892 hän oli 
lyseolaisena kesää viettämässä Ilomantsissa. Kesän aikana hän kulki 
seutua ristiin rastiin ja keräsi kymmeniä runoja. Ne ja laatimansa 
50-sivuisen kuvauksen pitäjän asuinrakennuksista hän lähetti Suo- 

malaisen Kirjallisuuden Seuralle. Matkalta laatimansa kertomuksen 
hän sai julkaista heti tuoreeltaan saman vuoden syksyllä Uudessa 
Suomettaressa. Kirjoitus edusti jo tuolloin toivotunlaista romanttis- 
ta ja runollista karjalaisen kulttuurin, luonnon ja ihmisen yhdistävää 
kuvausta. Andberg vaelsi Ilomantsin synkissä ja asumattomissa kor- 
pimetsissä, eivätkä maisemat — tai luonto - olleet sitä, mitä hän oli 
odottanut: 


Maisema ei ollut kumminkaan noita muinoisia kehuttuja Kalevalan kan- 
kahia, Väinölän ahoja ja Osmon pellon pientaria, vaikka kyllä kylään tul- 
tuani sain selvän käsityksen, että on ne täälläkin nuo nimitykset ennen 
kajahtaneet ja kajahtavatpa vielä nytkin. Kulovalkea ja tukkimiehen kir- 
ves oli siltä riistänyt pois tuon jylhän salomaan vaikutuksen. Mustana, ka- 
runa ja aivan hedelmättömänä lojotti maa pitkänpituiset matkat. Puoli- 
palaneina ja surullisen näköisinä loikoivat kelopuut pitkin pituuttaan 
maassa ja nuo vanhat hongat, joiden latvoissa muinoin tuuli humahteli ja 
käki kukahteli, loikoivat nyt avuttomina, kuorettomia vankkoja oksiaan 
kosteutta kohden kahden puolen tuon kaitasen salotien. Tuhansia, kym- 
meniä tuhansia markkoja makasi tuossa maassa tyhjän panttina happane- 
massa. Apean vaikutuksen teki mieleen tuo näkö. Eikö tuo mielen apeus 
hävinnyt, kun tuolta kulovalkean raatelemalta maalta joutui männikköi- 
sille seuduille. Oksat ja latvukset makasivat siellä kannonjuureen sulot- 
tuina. Toisinaan kelletti kaadettu ja karsittu vankka honka maassa hap- 
panemaan hyljättynä. Hiukan vaihetusta tuolle yksitoikkoisuudelle antoi 
joskus keltaisen aivan putipuhtaan suon keskessä kimmeltelevä lammikko 
taikka siellä täällä pikkuinen tilkka vihreää koivulehtoa. 


Kulotetut metsät eivät kuitenkaan estäneet nuorta kulkijaa näkemästä 
luonnossa myös suurta kauneutta: 


Erittäin suloista oli yön vietto salomaan kainalossa. Mökin läheisessä koi- 
vulehdossa liverteli haukirastas niin monisävelisesti ja monesti ikäänkuin 
vaipuen vienoon surumielisyyteen. Sitä kuunnellessa uinahti niin keveästi 
ja herätessä tuntui mieli niin raittiilta ja virkeältä. Tuo salomatkakaan ei 
tuntunut enää niin yksitoikkoiselta ja pitkäveteiseltä. 


Andbergin matka jatkui jalkapatikassa Koitajoen rannalta salon sydä- 
meen, jossa vielä karhu kuului mellastavan. Kinttupolku suikerteli jy- 
kevien kuusikkojen ja petäjikköjen varjoissa milloin kiertäen koivu- 
ja leppälehtoja, milloin laskeutuen viidakkoihin ja johtaen pitkospuita 

myöten suon yli korkealle vaaralle, josta aukeni laaja näköala. Sieltä 
näkyi synkän salon kainalossa myös taloja ja peltoja, joita Andberg 
nimitti inhimillisen edistyksen ja kehityksen alkuunpanijoiksi? ja 
jotka herättivät hänessä toiveen *edistystyön tulevaisuudesta”: 


Tiukasti siinä vaarojen liepeillä ympäröivät kartanoa viheriät ruispellot ja 
tohisevat towot ja kun aurinko joskus pilven raosta rävähti paistamaan ja 
löi nuo pellot huikaisevan viheriäisiksi, niin välkähtipä mieleen hellä toi- 
ve tuon edistystyön tulevaisuudesta ja siitä rehellisestä korosta, jonka pää- 
omana on näiden salomaalaisten runsas hiki. 


Salomaan hiljaiset äänet ja tuoksut muistuttavat häntä esi-isistä ru- 
noineen: 


Polun vierustalta pehmoisen mättään liepehiltä ojenteli suopursu, kielo 
taikka metsätähti puhtaan valkoista kukkaansa niin kainosti, niin vienos- 
ti korkeutta kohden. Sopusointuisesti koivujen vienoon kohinaan, kuusien 
ja petäjien hiljaiseen kuiskeeseen ja lintujen melkein vienolta surumieli- 
syydeltä tuntuvaan lauluun yhtyy mäkien rinteiltä lirisevien pienien met- 
säpurojen lorina. Ja nuo salomaan hiljaiset äänet yhdessä etäämpää kaiku- 
van kosken kanssa tekevät mieleen omituisen, tavallista tuntehikkaamman 
vaikutuksen ja ajatukset katkaisevat jokapäiväisyyden kahleet, liitelevät va- 
paampina ja puhtaampina ja mielessä syntyy kauniita päätöksiä. Täysin 
keuhkoin ahmiessa vesisateesta kostuneiden puiden levittämää pihkais- 
ta lemua muistuu siinä mieleen muinaisten esi-isäin mietteet mieluisasta 
metsolasta ja täytyypä itsekseen myönnytellä, että he pukiessaan runoihin 
noita metsän valtavia vaikutuksia ovat olleet kylliksi tarkkasilmäisiä. 


Mitä syvemmälle Ilomantsin metsiin Andberg vaelsi, sitä hurmioitu- 
neempia olivat hänen kuvauksensa maisemista. Ne ovat kuin taulu, 
”josta ei tiennyt, missä kohden silmä mieluummin viivähtäisi”: 


Mitä vaihtelevin näköala oli siis odotettavissa kiivetessäni Petronsaaren 
korkeaa harjannetta ylös. Eikä tuossa tarvinnut pettyäkään, sillä ikään 
kuin tenhovoimalla rävähtää harjalle päästyä katsojan eteen maisema, jo- 
ka kieltämättä on Karjalan ihanimpia maisemia. Jyrkän harjanteen alla, 
kammottavan alhaalla vesi, johon harjanne päineen kuvastuu niin omi- 
tuisen luonnollisesti, tiheästi toinen toistensa vieressä uinailevat suurem- 
mat ja pienemmät saaret, niiden väliset, tyyneet ilta-auringon hopeoitta- 
mat sadat salmet, vaivoin saarien välissä levenevät, vienosti väreilevät 

selät, lukuisat lahdelmat ja uhkeat vaarat rannoilla sekä etempää siintävät 
sinisalot — kaikki nuo muodostivat edessäni mitä ihanimman ja sopusoin- 
tuisimman taulun, josta ei tiennyt, missä kohden silmä mieluummin vii- 
vähtäisi. 
Petronsaaren harjanteella ilma oli Andbergin mukaan niin raikasta ja 
virkistävää sekä pihkaisten puiden tuoksu niin suloista ja elähdyttä- 
vää, että ”halu ja innostus elämään” lisääntyivät monin verroin. 
Andberg oli kotoisin Joensuusta, ja Ilomantsin maisemat olivat hä- 
nelle jo entuudestaan tuttuja. Hän silti pystyi katsomaan ja kuvaile- 
maan maisemia ja ihmisiä etäältä kuin ulkopuolinen: milloin ihaillen 
ja ihastellen, milloin surren ja säälien. Hänen mielestään Ilomantsin 
”olot ja elantotavat ovat monessa suhteessa hyvin omituisia ja alkupe- 
räisiä”. 


Luonto ihmisen peilinä 


Kuutisen vuotta Hahnssonin jälkeen, vuonna 1859, Lars August Palo- 
nen kulki myös Satakunnan maisemissa. Hän ei ilmeisestikään ol- 
lut tietoinen Hahnssonin keruuretkestä, koska kirjoitti matkakerto- 
mukseensa seuraavasti: ”Likimiten joka paikassa Suomen maata on 
Yliopistolaisia käynyt kansan suusta keräilemässä lauluja, tarinoita, 
sanoja ja mikä mitäkin, vaan Satakunnan luode kulmalla ei ole ku- 
kaan ollut” Keruumatkansa alussa hän meni Nakkilan naapurikun- 
taan Kullaalle. Paikallisten käytös oli teologian ylioppilaan mielestä 
kuitenkin raakaa ja turmeltunutta, etenkin tyttöjen. Uskonnollisen 
Palosen moralisoiva ja uutuuksia vieroksuva katse ei tavoittanut Kul- 
laalta mitään hyvää. 1800-luvulla Suomessa toteutettiin monia sellai- 
sia työntekoon vaikuttavia uudistuksia, jotka herättivät kansalaisissa 
epäluuloa, pelkoa ja vastustusta. Kullaalla epäluuloa herätti rau- 
taruukki, joka olikin Palosen mukaan turmellut paikkakuntalaiset. 
Seudulla ei ollut myöskään ”mitään luonnon kauneutta”: 


Nakkilasta menin Kullaan kappeliin. Täällä olostani ei ole mitään erin- 
omaista puhumista, eikä kansankaan elämästä erittäin mitään uutta 


sanomista. Näytti minusta sentään kappelin kansa elossansa ja olossan- 
sa olevan raaka ja turmeltu tavoistansa, vaan tähän päätin syynä olevan 

kappelissa löytyvän rauta ruukin, jonka alusia enimäksi ovat. Kuiskasipa 
muutama kappelin tyttöjenkään ei olevan juuri kiitettäviä tavoiltansa ja 
käski minun heistä vähän sanomiin kirjoittaa, toivoen heidän tapansa pa- 
rantavan, kun käytöksensä yleisesti tutuksi tulisi. 

Kappelissa ei löydy myöskään mitään luonnon kauneutta, ei järviä, ei 
jokia asuntojen lähellä, jotka kauneudellansa ihastuttaisivat heidän uupu- 
neita hengen ja ruumiin voimiansa, paitsi pohjan puolisella kulmalla. 
Tässä silmiin astuvasti havaitsi, kuinka luonto ihmisiin vaikuttaa. Kansal- 
la oli reippaampi käytös, asunnot siistemmät, ja töissänsä ahkerat. 


Palonen ei nähnyt Satakunnan maisemissa tai ihmisissä juurikaan 
sellaista kauneutta, iloisuutta ja herttaisuutta kuin Hahnsson. Onnek- 
si sentään Kullaan ”pohjan puolisella kulmalla” oli jonkinlaista ”luon- 
non kauneutta” joka teki ihmiset reippaiksi, siisteiksi ja ahkeriksi. 

Ylioppilas Tahvo Könönen kulki Pohjois-Karjalassa Ilomantsin ja 
Pälkjärven pitäjissä ”Kuopion Isänmaallisen Seuran ja lyseeläisten 
Towerikunnan” kustannuksella kesällä 1884.!? Matkan tarkoituksena 
oli ”tutustua kansan historiallisiin oloihin ja koota kansan satuja, lau- 
luja, arwoituksia, sananlaskuja jne? 20-vuotiaasta oli *Wallan hauskaa 
ja omituista tutustua niiden paikkakuntien luontoon ja oloihin, joille 
Suomen kansan entisyys wielä luo kaunista iltahohdettansa”. Kerto- 
muksen alussa hän kuvailee seutuja: hänen mielestään luonto ei ollut 
seutuja ”parhaiteen walmistellut”. 


Ilomantsin pitäjäs on Suomen suurimpia alaltaan; Pälkijärvi sitä wastoin 
niin pieni ja pyöreä, että sen sielujen paimen pappilan mäeltänsä näkee 
koko laumansa kaikessa laajuudessaan. En suuresti erehtyne sanoessani, 
ettei kummassakaan ole luonto juuri parhaiteen walmistellut. Pälkijärwel- 
lä on kuitenkin paikoin jo wanhastaan kunnollista wiljelysmaata, kaunista 
lehtimetsää ja kukista lajirikas Korkeaniemi. Se wähäinen maanala, mitä 
sitä onkaan, on hywin asuttua ja tarpeellisten kulkuneuwojen kautta mui- 
den paikkakuntien yhteydessä. 


Pälkjärveltä löytyi sentään sieltä täältä kaunistakin katseltavaa, hyviä 
viljelysmaita, taloja ja kulkureittejä, mutta Ilomantsin puolella Könö- 


172 Pälkjärven kunnasta suurin osa jäi Neuvostoliitolle luovutetulle alueelle 
vuonna 1944. Suomelle jäänyt osa liitettiin Tohmajärveen 1946. 

sen huomio kiinnittyy etupäässä karuun ja soiseen luontoon, yksinäi- 
siin vaara-asumuksiin sekä vaikeakulkuisiin kinttupolkuihin: 


Ainoastaan lounaisosa, jossa onkin maanwiljelykseen enimmän woi- 
mia uhrattu, on jokseenkin wiljawaa, ja siellä kohtaa matkustajan silmä 
rehoittawia vainioita ja lehtimetsää. Mutta parhaasta päästä waan näkee 
Ilomantsissa karuja porokkokankaita ja suuria suorämeitä. Hyvin laajal- 
ta humisee jylhä hongikko, ja ainoastaan siellä, täällä pilkistää esiin jo- 
ku lammin silmikko tai melkein umpinaisen järwen siintäwä selkä. Kyliä 
on kyllä väki-isojakin; useimmiten on talo tai kaiketi kaksikin yksinäi- 
sellä waaralla kaukana toisista ihmis-asunnoista. Niiden wäliä kulkies- 
sa ei auta matkustajan etsiminen erityisiä mukavuuksia. Valtateitä on 
wähä, eikä kaikin paikoin kärryillä mitenkään, waiwoin ratsahinkin woi 
päästä. Tapa on moinen sielläkin, että milloin ei päästä hewosella, silloin 
pako pannaan jalkapatikkaan. Sellainen keino onkin sukkelin kaitaisilla 
metsäpoluilla, pitkillä ja huonossa kunnossa olewilla suosilloilla; kiittää 
kauppojansa, ettei saa sääriänsä myöten rämpiä suoliejussa. Miten moni- 
mutkaista on liikkuminen varsinkin kaukaisista salokylistä, todistaa jo 
sekin, että kun sieltä lähdetään lähempiin kauppapaikkoihin, tawallises- 
ti ”Pogostalle” kirkonkylään, elon saantiin, niin täytyy hywästikin wiikon 
wara olla entistä einettä kotona. 


1800-luvun loppupuolella luontokuvaukset saavat matkakertomuksis- 
sa uusia sävyjä. Luonto tulkitaan ihmisen peiliksi: kaunis luonto tekee 
ihmisen hyväksi ja kunnon kansalaiseksi, ruma huonoksi ja kelvotto- 
maksi. Lisäksi runonkerääjät alkavat kuvata maisemia ja luontoa ”työ- 
maana” ihmisten elinolojen ehtona ja mahdollistajana. Myös Könö- 
sen kuvauksessa luonto näyttäytyy ahkerien tukkipoikien ja malmin- 
nostajien ansiomaina: 


Monet saaret ja niemekkeet muistuttawat kauneutensa ohessa monta his- 
toriallista kansankertomusta, joita soutaja uteliaalle matkustajalle ker- 
too. Wähä wäliä pölähtää parwi wesilintuja kirkuen lentoon tai hätäyty- 
nyt emä kätkee poikiaan tuuheaan kaislikkoon. Wähä wäliä nähdään taas 
reippaita tukkipoikia ja malminnostajia työskentelevän lautoillaan. Siinä 
on ”Suomer” siinä ”Wenäjän miehensä” jättäneet kotinsa ja hakeneet pa- 
rempia työ-ansioita ”savotan töissä”. Hywin tawallista on, ettei täällä juuri 
surullisia päiwiä wietellä, joten säästötkään eiwät talwen pitkään näköä 


haittaamaan asti janota. 

Palosen ja Könösen näkemykset, kuten monen muunkin runonkerää- 
jän näkemykset luonnon ja ympäristön vaikutuksista ihmiseen, saat- 
toivat olla romantiikan aatevirtauksen vaikutuksesta suoraviivaisia: 
kansa, maisema ja luonto liitettiin matkakertomuksissa erottamatto- 
masti toisiinsa. Runonkerääjät ajattelivat, että kaunis luonto muokkaa 
ihmisistä hyväkäytöksisiä, siistejä ja ahkeria, kun taas teollisuuden tai 
hakkuiden turmelema ympäristö pilaa ihmisen. Siellä täällä runon- 
kerääjät näkivät myös maisemia, joihin Könösen mukaan ”Suomen 
kansan entisyys wielä luo kaunista iltahohdettansa”. Ajatus Suomen 
menneisyyden hiipuvasta hohteesta maisemassa paljastaa romantti- 
sen käsityksen maan kunniakkaasta menneisyydestä ja loisteliaasta 
sivilisaatiosta sekä niiden jälkivaikutuksesta nykyisyyden ihmisten ja 
luonnon väliseen suhteeseen. 


Sivistyneistön katse maisemaan ja kansaan 


Maisemien katsominen ja kuvaaminen on tietoisen havaitsemisen tu- 
losta. Runonkerääjien matkakertomuksista päätellen heidän tapaansa 
katsoa kotimaan maisemia, tehdä siitä havaintoja ja etenkin kuvata 
sitä kirjallisesti vaikuttivat kansallisuusaate sekä siihen liittyneet käsi- 
tykset sivistyksestä, uskonnosta, työstä, maanomistuksesta ja esimer- 
kiksi yhteiskunnan modernisoitumisesta ja uudistuksista. 

Ylioppilas Wilhelm Lavoniuksen matkakertomus hänen tiettävästi 
ainoalta runonkeruumatkaltaan Savoon vuonna 1858 on hyvä esi- 
merkki siitä, kuinka ajatukset uudistuvasta ja modernisoituvasta 
maailmasta kytkeytyivät kansallisuusaatteeseen. Kertomuksesta pais- 
taa myös Lavoniuksen henkilökohtainen kiinnostus yhteiskunnalli- 
siin ja taloudellisiin kysymyksiin: myöhemmin hänestä tuli juristi ja 
taloustieteilijä. 

Lavonius lähti runonkeruumatkalle 27. kesäkuuta 1858 Viipurista. 
Kuusi viikkoa kestäneen matkansa aikana hän taivalsi useissa kylissä 
Kerimäellä, Enonkoskella, Säämingissä, Savonlinnassa ja Varkaudes- 
sa. Sieltä hänen matkansa jatkui edelleen Rantasalmen, Sulkavan, 
Puumalan ja Rautjärven kautta kotiin Viipuriin elokuun toisella vii- 
kolla (ks. johdantoluku). 

Matka alkoi hevosen hiljaa ravatessa illan suussa rapaisella tiellä 
Saimaan kanavan reunalla. Lavoniuksella oli oiva tilaisuus katsella 
ympäristöä, ihastella kesäöistä luontoa ja kiittää kaikesta kauneudesta 
”taivasta". Metsä näyttäytyi hänelle juhlallisena kuin kirkko, jossa sa- 
takieli viritteli laulunsa Luojan kunniaksi: 


Yö oli ihana, niin kuin kesäinen yö pohjoisessa on, ilma selkiä ja raitis. To- 
sin kyllä oli sumu nousnut laaksoista ja peitti pilvenä nurmen ja puu-juu- 
ret. Mutta pilven yli näkyivät selvästi puiden latvat ja korkeampana vielä 
loisti sinertävä taivas. Se ikään kuin todisti että vallitkoon maalla sumu 
taikka pimeys, kirkkaus se sittenkin löytyy, jollei muualla, niin taivaas- 
sa toki. Ja taivasehen päin ajatukset tänä yönä kyllä pyrkivätkin. Sillä hil- 
jaisuus honkasessa metsässä oli niin juhlallinen, että jos ei sunnuntai- 
iltakaan olisi ollut, niin olisi mieli sittenkin hartaaksi muuttunut. Ja tätä 
mielen muotoa ei suinkaan satakielen ääni rikkonut, joka lehtikossa laulu- 
jansa liritteli. Luojaa tämäkin näkyi kiittävän luonnon kauneudesta taik- 
ka, kuka tiesi, ehkä hän tällä kertaa viserryksellänsä ihanteli ihmisiä sii- 
tä kauniista kaivannosta, jota hänen asuntonsa rinnalle ovat rakentaneet. 


Lavonius merkityksellistää kokemuksensa öisestä metsästä uskon- 
nolla. Monet muutkin ylioppilaat ovat verranneet kauniin maiseman 
katsomista uskonnolliseen kokemukseen. Tällaiset maisemakuvauk- 
set liittävät toisiinsa kaksi keskeistä arvoa, isänmaan ja uskonnon, se- 
kä lujittavat niiden merkitystä kansallisessa ideologiassa. 

Uskonnon lisäksi Lavoniuksen maisemahavaintoja muokkasivat 
ihmisen uurastuksen ja työn jälkien ihailu. Hän ylistää Saimaan ka- 
navaa, kyliä ja peltoja kanavan ympärillä eli sitä luontoa, jonka ihmi- 
nen on luonut omalla työllään. Kylien korjatut kartanot, laajentuneet 
pellot, vasta kaivetut ojat ja aitojen uudet vitsakset osoittivat hänelle, 
kuinka kyläläisten elämä oli muuttunut paremmaksi Saimaan kana- 
van ansiosta ja kuinka paljon paremmaksi elämä voisi vielä sen an- 
siosta tulla koko Itä-Suomessa. Saimaan kanava merkitsi hänelle 
toisiinsa liittyvinä työtä, tulevaisuutta ja edistystä, modernia elämän- 
tyyliä ja parempaa elämää. 

Näissä mietteissään Lavonius tuli aamuyöllä Lauritsalaan, josta 
hän jatkoi matkaansa Wellamo-nimisellä höyrylaivalla Savonlinnaan. 
Paljaaksi hakatut metsät Saimaan rannoilla saivat hänet murheelli- 
seksi: 

Sillä missä silmä honkia etsi, siinä se ei katajoitakaan havainnut ja missä 
nurmea tahtoi tavata, siinä ei kanervaakaan kohdannut. Musta on maa, 
harmaat hautansa. Kasken hakkaaminen oli rannat raivannut, ihmisten 
raakuus puut polttanut. 


Monissa matkakertomuksissa on kuvauksia raiskatuista kaskihak- 
kuista, jotka synnyttivät katsojissa ja kulkijoissa ahdistusta ja mieli- 
pahaa. Suomalaiset hyödynsivät metsäomaisuuttaan 1800-luvulla 
monipuolisesti ja surutta: metsistä haettiin poltto- ja rakennuspuut, 
tarvekalujen ainekset, karjan kerput, hirvenlihat, oravannahat, mar- 
jat, sienet, rohdot ja yrtit, huonoimpina aikoina leipäkin. 1800-luvun 
puolivälissä kuitenkin huolestuttiin metsien tilasta, sillä metsävarat 
olivat huvenneet kaskeamisen ja tervanpolton vuoksi ja hupenivat 
edelleen teollisen sahaustoiminnan aiheuttamien suurten hakkuiden 
vuoksi. Runonkerääjien kertomuksissa metsä ei näyttäytynyt enää es- 
teettisenä tai taloudellisesti hyödyllisenä alueena vaan epäesteettisenä 
ja raiskattuna maisemana: ”Tätä nähdessä muuttui mieleni murheel- 
liseksi ja alaspainui pää, koska ajattelin, että ne maat, jotka olivat ym- 
pärilläni, eivät ole ainoat Suomessa, joista ihmisten typeryys voimat 
on vienyt”, kirjoitti Lavonius. 

Savonlinnan kaupunki ei tehnyt Lavoniukseen erityistä vaikutus- 
ta. Hänen mielestään rakennukset olivat ”niin kuin maakaupungissa 
tavallisesti, mutta mäkien ja kukkulain välillä näyttävät vähäpätöisil- 
tä niin kuin mettiäis-pesät ja kaupunki itse pieneltä”. Vaikka uusi Sai- 
maan kanava olikin herättänyt Lavoniuksessa ihailua esimerkkinä 
edistyksestä, kaupunki ei merkinnyt samaa. Viivyttelemättä hän 
käänsikin askeleensa vielä samana aamuna Kerimäelle päin: luonto- 
ympäristö kiinnosti häntä kaupunkiympäristöä enemmän. Kerimäen 
vetovoimaa lisäsi sekin, että siellä hän tulisi tapaamaan tunnetun 
runoniekan. Kerimäeltä matka jatkui Saarijärveä pitkin Enonkosken 
sahalle. Veneestä Lavonius sai ihailla rantamaita: 


Erittäin hupainen oli vesi matka. Vene kuin tasasesti liikkui tyynellä järvel- 
lä, oli sovelias katsella järvien rantamaita. Paikoittain näkyi etäällä korkeita 
kuusilla peitettyjä mäkiä, paikoittain niittymaita, joilla koivut veden pin- 
nan ääressä ikäänkuin nousivat järvestä. Koska vene sujahti näiden välillä, 
oli ahtaalla vedellä, ikäänkuin olisi matkustanut koivikossa. Mieluisella 
matkalla murentui päivä puheenpidolla siksikuin illan suussa pääsimme 
Enonkoskelle. 

Enonkoskelta Lavoniuksen matka taittui uudestaan Kerimäelle ja 
Savonlinnaan ja sieltä Sääminkiin ja lopulta ”höyryllä? Varkauteen. 
Siellä hän meni Varkauden konepajalle, jossa hän viipyi pari päivää 
katselemassa ruukin rakennuksia ja työpaikkoja yhdessä kolmen 
muun ylioppilasstipendiaatin, F. Ahlmanin, G. W. Svenssonin ja 
G. Serlachiuksen, kanssa. Lavonius ihailee työntekijöiden uutteruutta 
ja taitavuutta ja toteaa: ”Kansamme on voimallinen ja missä se oppia 
ja johdatusta löytää, siellä voimansakin ilmautuvat.” Lavoniuksen us- 
konnollis-kansalliseen maailmankatsomukseen kuului ahkeran työn- 
teon ja itsensä sivistämisen arvostaminen. 

Seuraavassakin pysähdyspaikassa Rantasalmen pappilassa häntä 
ilahdutti rahvaan uskonnollisuus ja suuri halu kuulla Raamattua ja 
saarnoja. ”Siitä mitä itse näin ja muilta kuulin, havaitsin, että hengel- 
linen herätys on synnytetty tässä pitäjässä. Niin ilmautui toinen si- 
vu tämän rahvaan elämässä kuin se, jonka Varkaudessa olin nähnyt. 
Siellä oli keinollinen, täällä hengellinen vireys silmihini pistävä”, hän 
kirjoittaa. Sen sijaan Rautjärvellä rahvas oli hänestä ahnetta, sivisty- 
mättömämpää ja siivottomampaa kuin muissa pitäjissä: 


Jos en erehdy ja sitä en uskosi, on tämän pitäjän rahvas vähemmän sivis- 
tynyt kuin kansa niissä pitäjissä, joissa ennen olin ollut. Huoneensa näyt- 
tivät huonommilta, rumemmilta ja törkeimmiltä. Kansan käytös on varo- 
vampi ja vähemmän ystävällinen. Ahneudestakin, jota koko matkallani 
en ollut havainnut, näin muutamia merkkiä. Minkätähden rahvas täällä 
luonnossansa niin erkanee pohjoisemmalla Savoa elävästä, siitä antanee 
ainoasti kansa-tieteellinen ja historiallinen tutkinto selon. 


Lavonius eteni Kerimäelle, jossa toisin kuin Rautjärvellä rahvaan hy- 
vä käytös sai hänet liikuttumaan. Hän tunnustaa, että hänen koti- 
maan tuntemuksensa oli ollut kovin vähäistä, ”Suomen kansasta olin 
tähän asti ainoasti tuntenut maamieheni Viipurin ympärillä”. Hänen 
käsityksensä mukaan kärsimykset olivat tehneet itäsuomalaiset syn- 
keiksi ja ”käytöksensä vieraita kohti lemmettömäksi”; he olivat sivis- 
tymättömiä, mikä näkyi siivottomuutena: 


Kaikesta, mikä Viipurin puolella matkustajan mieltä pahoittaa, Kerimäel- 


lä, niinkuin muissa Savon pitäjissä, en havainnut mitään. Kylien ulko- 
muoto ja tupien sisäpuoli on jo jotenkin siivompi; kansan käytös roh- 

keampi, iloisempi, ystävällisempi. Että sivistyskin täällä on paremmalla 
kannalla kuin Viipurin seuduilla, näkyy selvästi. Kaikesta siitä selvenee 
myös kuinka historialliset tapaukset maamme eri-osissa syvästi kansan 
luontoon ovat jättäneet jälkensä. 


Lavonius katsoi kotimaansa maisemia tyypillisen 1800-luvun puoli- 
välin sivistyneistön silmin. Hänen havaintojaan määrittivät uskon- 
non, työnteon, ahkeruuden, sivistyksen ja siisteyden arvostaminen 
sekä sellaisten uudistusten arvostaminen, joista koitui kansakunnalle 
taloudellista ja sivistyksellistä hyötyä. Hän korosti historiallisten ta- 
pahtumien ja yhteiskunnan tilan vaikuttavan ihmisen arvoihin ja 
mahdollisuuksiin suoriutua arjesta. Kaikki nämä heijastuivat myös 
ympäristöön ja maisemiin. 

Ylioppilasstipendiaattien matkakertomusten ydintä ovat kuvaukset 
heidän ja maaseudun rahvaan, runolaulajien ja muiden perinteen- 
taitajien kohtaamisista. Jokainen kohtaaminen, josta ylioppilaat ovat 
katsoneet tarpeelliseksi kirjoittaa, on ollut jollakin tavalla merki- 
tyksellinen, olipa kyse satunnaisesta ja nopeasti ohi menneestä ta- 
paamisesta tai useamman päivän mittaisesta oleskelusta hyvän pe- 
rinteentaitajan luona. Emme voi tietää, minkälaisista kohtaamisista 
ylioppilaat vaikenivat, mutta kerrotuissa kohtaamisissaan he ovat 
usein seikkaperäisiä. Kirjoittajien innokkuudesta ja kynäilytaidoista 
riippuen matkakertomuksissa selostetaan, mitä he näkivät, kuulivat 
ja kokivat, keitä tapasivat ja mitä ajattelivat tuntemattomista ihmisistä 
ja näiden tavoista. Lisäksi he tekevät selkoa kuulemistaan runoista ja 
muusta perinteestä, saamastaan kohtelusta ja keskusteluista ihmisten 
kanssa. Kuvausten perusteella voi tehdä päätelmiä stipendiaattien kä- 
sityksistä maaseudun rahvaasta perinteentaitajina ja suomalaisuuden 
edustajina sekä siitä, miltä rahvaan arki näytti runonkerääjien silmin. 

Tässä luvussa stipendiaatit kertovat rahvaan elämästä Suomen 
maaseudulla. Seuraavissa luvuissa keskitytään heidän kokemuksiinsa 
Suomen ja Venäjän Karjalassa, metsäsuomalaisten asuinsijoilla 
Värmlannissa ja Finnskogenissa, Pohjois-Ruotsissa Norrbottenissa 
sekä Inkerissä. 

Vieraiden ihmisten ja tapojen kohtaaminen oli stipendiaateille en- 
nestään tuntemattomissa paikoissa ja olosuhteissa usein vaikeata. Sitä 
ilmentävät matkakertomuksissa toistuvat kriittiset ja toiseuttavat ku- 
vaukset kohdatuista ihmisistä ja olosuhteista. Maaseudun rahvasta 
moititaan huonosta luonteesta, siivottomuudesta, laiskuudesta ja 
sivistymättömyydestä, mutta ehkä vielä enemmän kritisoidaan ”vie- 
railla mailla” eläviä, esimerkiksi saamelaisia ja inkeriläisiä. 

Monet ylioppilaat tekivät useamman viikon kestäneen reissun yk- 
sin, ja se sai monet tuntemaan yksinäisyyttä, vierautta ja joskus pel- 
koakin. Negatiiviset tunteet vaikuttivat luonnollisesti siihen, kuinka 
he suhtautuivat tapaamiinsa ihmisiin ja erilaisiin olosuhteisiin. Yli- 
oppilas L. A. Palonen kirjoitti yksinäisyydestään ja ikävästään runon- 
keruumatkalla Satakunnassa vuonna 1859 seuraavasti: 


Lähdin yksin. Jokainen, joka on tottunut näkemään ainoastansa tuttuja 
ympärillänsä, mahtaa arvata, mitkä tunnot syntyivät minussa, nähdes- 
säni varsin outoja ja vieraita kasvoja ympärilläni, jotka kummastuksella 
katselivat tätä vierasta ”reppu-ryssää”, sauvalla varustettua ”vantraavaista?; 
ja joittenka hämmästys vielä eneni kuullessansa senkaltaista kummitus- 
ta, että arvoituksia, sananlaskuja, lauluja, jopa pakanallisia epäjumaliakin 
tiedusteltiin rauhallisilta maanviljeliöiltä. Jos tämä oli heille outoa, olipa 
minun itsekki ikävä olla, näin yksin ollessani, kun ei ollut ketään kelle 
tuntoni olisin ilmoittanut ja jonka kanssa ajatuksiani olisin vaihetellut. 


Pari vuotta myöhemmin, kesällä 1861, David Skogman matkasi Sata- 
kunnassa ja Pohjanmaalla keräämässä runoja ja tutkimassa murteita. 
Parikymppinen teologian opiskelija kiteytti matkakertomuksessaan 
monen stipendiaatin kokemuksen vieraista oloista ja ihmisistä: 


Toista matkat vieraalla maalla, toista kototienoilla, syntymäseuduilla. Vie- 
raan maan luonnon omituisuudet, sen kansan eri tavat, riennot, pitävät 
matkustajan vireällä ja vaativat vaarinottaan yhtä ja toista. Nimikin ”vie- 
ras” yllyttää tutkimaan mitä hänessä on vierasta. Mutta kototienoilla mat- 
kustajan mielestä — varsinkin semmoisen, joka, niinkuin minäkin, vielä 
luulee kotovainioaidan mailman rajaksi - on kaikki jokapäiväistä, seikko- 
ja jää häneltä puhumatta, oudolle kuinka erikummaisia hyvänsä. 


Matkakertomuksille on tyypillistä, että stipendiaattien empatia ja ha- 
lu ymmärtää rahvasta vaihtuu yhtäkkiä kritiikkiin ja ylenkatseeseen. 
Rahvaaseen samastumisen mahdollisuuksia ei ollut, tai niitä ei halut- 
tu tunnistaa. Ylioppilaiden erillisyyden ja vierauden tunteet olivat ta- 
vallisia: niiden avulla korostettiin rahvaan negatiivisia piirteitä. Rah- 
vaan toiseuttaminen oli strategia, jonka avulla ylioppilaat tekivät eron 
itsensä ja maaseudun rahvaan välille ja identifioivat itsensä sivisty- 
neistöön kuuluviksi. Tämän strategian avulla ylioppilaat kiinnittivät 
sivistyneistön huomion rahvaan henkiseen ja fyysiseen tilaan, joka 

oli valitettavan usein kaukana siitä, millaiseksi ylioppilaat olivat kuvi- 
telleet sen ennen runonkeruumatkoille lähtemistään. 

Samaan tapaan negatiivisten ja tuomittavien piirteiden varaan 
toiseus rakentuu inkeriläisiin ja metsäsuomalaisiin liittyvissä kerto- 
muksissa, kun taas kansallisesti tärkeän runo-Karjalan kuvauksissa 
toiseuttaminen nojaa köyhän kansan säälimiseen sekä maisemien 
kauneutta ja runolaulajien taitoja ylistävään retoriikkaan. Toiseutta- 
minen etäännytti, primitisoi ja osittain samanlaisti käsitykset kysei- 
sistä väestöistä autonomisen Suomen sivistyneistön ehdoilla." 

Stipendiaattien lukuisat toiseuden kokemukset johtuivat todennä- 
köisesti myös siitä, että runonkeruumatka merkitsi väistämättä pois- 
tumista ”kototienoilta% omalta mukavuusalueelta. Moni ylioppilas oli 
kotoisin maaseudulta, joten se ei sinänsä ollut vierasta tai outoa, mut- 
ta alituiset paikanvaihdokset, vieraat seudut ja ihmiset, matkan han- 
kaluudet ja tapahtumat vaativat stipendiaatilta jatkuvaa ”vaarinottoa”, 
valppaita aisteja tarkkailemaan, mikä tekee vieraasta vieraan. Toiseut- 
tamista synnyttivät myös kansallisuusaatteen suomalaisuuskäsitykset, 
joita stipendiaatit vaalivat ja vartioivat tunnollisesti matkakertomuk- 
sissaan. 


Omituisia oloja ja elantotapoja Hattupäässä 


Matkakertomuksissa kuvatut ympäristöt ja maisemat sekä erilaiset 
talot ja töllit ovat usein kuin näyttämöitä, joissa toisilleen vieraat ih- 
miset kohtaavat. Ensivaikutelmat taloista leimasivat voimakkaasti 
ylioppilaiden käsityksiä asukkaista sekä perinteentaitajina että suo- 
malaisina. Ylioppilaat eivät tulleet taloon tabula rasa, sillä ensihavain- 
tojen ja -vaikutelmien lisäksi heidän käsityksiinsä rahvaasta vaikutti- 
vat jo ennen matkaa omaksutut suomalaisuusliikkeen ajatukset 
kansasta, sen velvollisuuksista ja mahdollisuuksista. Tämän voi ha- 
vaita esimerkiksi ylioppilas August Andbergin matkakertomuksesta 
Ilomantsin Hattupään kylästä läheltä Venäjän rajaa vuodelta 1892. 
Venäjän rajalle oli kylästä matkaa kolmisen peninkulmaa. Asukkaat 

olivat ”melkein kaikki kreikanuskoisia” ja ”olot ja elantotavat monessa 
suhteessa hyvin omituisia ja alkuperäisiä”. Myös talojen rakennustapa 
ja piha-alueet herättivät kummastusta. 


Noustuani ylängölle avautui neljäkymmentaloinen kylä silmieni eteen. 
Ensi silmäykseltä se jo näytti itäsuomalaiselta, oikein muinoiskarjalaiselta 
kylältä. Rakennukset olivat kaikki harmaita ja vanhannäköisiä. Harvoihin 
oli niihin valkoinen maali osuutunut ikkunan ulkopuolisiin vuorilautoi- 
hin. Ilma niitä oli saanut maalailla mielensä mukaan. 

Mikä kumminkin ennen kaikkea pisti silmään, oli se että useimmissa 
rakennuksissa oli vielä asuinhuoneet ja karjakartano yhdessä ryhmässä, 
kuten Venäjän Karjalassa on tavallista. Erilaiset kattomuodostukset asuin- 
huoneistossa ja karjakartanossa ja usein vielä yhteen pötkyyn rakennetut 
pikku rakennukset tekivät vasta niistä oikein kummannäköisiä. Jokunen 
uudempaan tapaan rakennettu kartano löytyi siellä joukossa. 

Jos jollakin tavalla kiukertelevaa polkua myöten pääsin viimein osoi- 
tettuun taloon. - Koko kylässä ei ole näet ollenkaan tavallista kärritietä, 
vaan ainostaan kaitoja kujasia pitkin koukuttelevia polkuja. Ken mielii 
hevosella siellä kesäisin liikkua, sen täytyy ratsastaa. Syksyllä taas, kun 
suot jo alkavat jäätyä ja siten kannattaa, liikkuvat hattupääläiset asioillaan 
reellä. - Heti pihaan astuttuani huomasin, ettei ainakaan terveydellisistä 
suhteista ymmärretä pitää ollenkaan huolta. Suuri lantakeko oli asetettu 
aivan keskelle pihamaata ja navetta rakennus, joka tässä oli erilleen raken- 
nettu, oli kumminkin liian likellä asuinrakennusta, joten se ei ilmaa aina- 
kaan voi kartanon ympärillä raitistaa. 


Andberg kummastelee rakennusten vanhuutta ja huonohkoa kuntoa, 
pihamaan sekavaa polkuverkostoa ja epäsiisteyttä. Kun päästään tu- 
paan, kriittisyys lisääntyy ja ulottuu leikkivien lasten ”mölyämiseen” 
ja aikuisten siveettömiin puheisiin: 


Kansan jokapäiväistä elämää tarkastellessa huomaa kohta että tavat ovat 
kerrassaan alkuperäisiä ja kehittymättömiä. Riitaisuus ja alinomainen 
mölyäminen on joukon seassa vallalla. Pienet pojan nallikat kiroilla nap- 
sivat aika lailla ja eikä juuri tytötkään aina tahdo jäädä siinä taidossa ta- 
kapajulle. Sitä paitsi yleinen likaisuus tekee vieraalle olon vastahakoiseksi. 
Muutoinkaan ei taida siveellinen kanta puheista päättäen olla aina vaka- 
vinta laatua. Jonkunmoista hienotunteisuuden vivahdusta, ystävällisyyttä 
ja hyväntahtoisuutta vierasta kohtaan tapasi kumminkin. 

Andberg oli tullut Hattupäähän tutustuakseen paikallisiin rakennus- 
tapoihin, joista hän saikin ”harmittavia tietoja”: 


Koska asuntojen katselemisen tähden varsinaisesti tulinkin Hattupäähän, 
sain niiden rakentamisesta muutamia harmittaviakin tietoja, jotka osot- 
tavat, kuinka omintakeista ja alkuperäistä rakentaminen siellä vielä on. 
- - 25 vuotta sitte rakennetusta tuvasta sanottiin, että siihen ikkunareiät 
hakattiin vasta sitte, kun seinämät olivat täydellisesti pystyssä. Ovireijäksi 
jätettiin parin hirren leveys, josta kömmittiin salvoksen sisäpuolelle. Sit- 
temmin seinien valmistuttua laajennettiin ovi tavallisen korkuiseksi. Mo- 
nessa muussakin kohdassa käytettiin aivan erityisiä tapoja ja nimityksiä. 


Hänelle oli myös kerrottu, että kylän talojen rakentamiseen liittyi tai- 
koja ja loitsuja ja että hän voisi kuulla niitä eräältä Iivana Huurinai- 
selta. 


Kaksi kertaa tavoitin tyhjään, sillä ukko oli kaskea viertämässä. Kolman- 
nella kerralla tapasin. Ukko sanoi olevansa 73 vuotta vanha, oli vielä ai- 
van ketterä ja voimakas. Nenän latvassa kasvoi omituisia karvoja. Hän oli 
kerrassaan ”vanhan kansan mies”, kuten hänestä kotinaisensa sanoivat, 
sillä hän ja 72 vuotias Anna Timoskainen Kuolismaan kylästä muisti par- 
haiten vanhoja runoja Hattupään kylästä. Tarjosin ukolle sikarin ja aloin 
maanitella häneltä noita taikoja. Ukko vaan veteli hyvällä maulla sauhuja 
ja istua mökötti äänetönnä. Minä veivasin pitkän aikaa turhaan. Näytti sil- 
tä kuin olisi tuon kauniin runonpätkän sanat, jonka Anna Timoskaiselta 
kirjoitin muistiin, totta: 

Fi kumaja kuiva kulkku 

Eikä rintani rimaja, 

Kun ei kulkku kuita juokse, 

Mieli mustitta mesittä, 

Laki laalikakkaroitta 

Kieli keitinpiirasitta, 

Huuleni humalavesittä. 
Annoin ukolle toisen sikarin. ”Ka sanomma sinulle kahen kesken” sanoi 
ukko viimein. ”Ka mitäpä saloat? Tiemmähän kumminkin” sanoi Anna 
Timoskainen. Ja häneltä se läksi taika kuin läksikin. Kumma se oli. Kun 
huoneen ensimmäistä hirttä ruvetaan salvamaan, pyydetään hauki, kui- 
vataan se ja pannaan hirren alle. Vaan että tämä taika vasta olisi oikein 
tehoisa, pyydetään ”hauvin hauki” eli hauki, joka on toisen haui'in ma- 
hassa, ja tehdään samalla tavalla. Sitte pannaan vielä markkulia ja elo- 
hopeaa kolmen nurkan alle. Silloin ei muka huoneeseen tule syöpäläisiä. 

Jos niitä kumminkin ilmaantuisi, arveli ukko Iivana tepsivän niiden kar- 
koittamiseen, että otetaan honkanauloja metsästä ja lyödään ne tuvan uu- 
nin päälle seinään ja tuodaan samalla rautakusiaisia huoneeseen. Erityisiä 
loitsulukuja näihin ei enää tarvitse lukea. Saunan uunin alle pannaan taas 
kuolleen hevosen pää. Silloin tulee hyvä löyly ja ei syyhy puutu. Syöpäläis- 
ten pois karkoittamista varten rakennettavasta huoneesta rakennetaan 
myöskin ensimmäisen salvoshirren lastuista syöpäläisille pieni maja. Jota- 
kin aineksia tähän majaan kuulutaan vielä pantavan, mutta minkälaisia, 
en saanut tietää. 


Taikojen jälkeen ukko Iivana lämpesi vielä jurottamaan vanhoja ru- 
noja: 


Fi tuo laulu ollutkaan naisten nauruja, lasten lauluja; se oli partasuun uro- 
hon. Ääni värähteli niin omituisesti ja pää nyökkäili tahtia. Tuntuipa sitä 
kuunnellessa kuin olisi siirtynyt kauvaksi Kalevalan aikoihin. Lemmen- 
nostosanoja ukko joikuili ja pistin kiireimmän kautta niitä paperille. Nai- 
set siinä katselivat hyvin hartaudessaan, mitä laulu tehoaa. Yhtäkkiä py- 
sähdytti ukko laulunsa sanoen, ”Kesäiseks' päiväks' ois palpattamista”. Sen 
jälkeen komusi hän uunille eikä virkkanut enää paljon mitään. Anna Ti- 
moskaiselta sain sitte jatkoa lauluun. 


Runonkerääjillä oli usein mukanaan Kalevala tai Kanteletar, joista 
he lukivat runoja kuulijoiden muistin ja runosuonen virkistämiseksi. 
Myös Andberg houkutteli hattupääläisiä runolauluun Kantelettaren 
avulla. Tulos oli hyvä: 


Matkalaukustani nostin Kantelettaren pöydälle. Se veti heti isännän huo- 
mion puoleensa. ”Ka mikäpä kirja tämä? Mitäpä se pakisoo?” Luin hänel- 
le pari laulua näytteeksi. Toisen kuultuaan huudahti isäntä iloisesti: ”Sa- 
moi laului, joita meiän kylässä lauletahan.” 

Sitte pitikin lukea ukolle koko ilta ja siihen vähitellen keräytyi muukin 
pere hyvin hartaudessaan kuuntelemaan. Tuon tuostakin huudahti ukko 
samat sanat, kun tapasi jonkun tutun runon. Siinä kahvittelimme sitte lu- 
kiessamme. Merkitsin ne laulut, joita ukko sanoi paikkakunnalla tunne- 
tuiksi. Siten sain Kantelettaren ensimmäisestä kirjasta yhteensä 75 laulua. 
Niiden seassa oli sievimmät paimenlaulut, jotka luultavasti ovat täältä ke- 
rätytkin. — Siis ei ole vielä kantele kerrassaan kaonnut. 

Innostus Kantelettareeseen oli erittäinkin talon nuoressa väessä paisu- 
nut suureksi. Kun lopetin lukemisen, tuli muudan talon nuorista naisista 
kauan epäröityään ja hyvin hämmennyksissään pyytämään ”sitä kirjutus- 

ta. Minä kuulin heidän kello yhtä käydessä yöllä lukea molskaavan sitä ja 
rähisevän. Seuraavana päivänä sai siitä kylän kyynärkepin ritari, luulta- 
vasti kylän lukutaitoisin mies, tiedon ja hän tuli sitä lukemaan sekä viral- 
lisella naamalla että äänellä. Luulenpa melkein, että suurin osa Kantele- 
tarta käytiin näin läpi parin päivän kuluessa. 


Andbergin kriittisyys hattupääläisiä kohtaan hölleni, kun hän huo- 
masi heidän tuntevan kalevalamittaisia runoja, osaavan lukea ja kiin- 
nostuvan Kantelettaresta. Talon isäntä oli kuitenkin valitellut, että 
nuori polvi se vaan rempahuttelee mitä vaan sattuu”. Huolena oli, et- 
tä markkinaviisut ja muualta tulleet ”tanssiremputukset” tukahdutta- 
vat *esi-isäimme luoman henkisen ky'yn tuotteet”. Vanhojen runojen 
ja runolaulutaidon katoaminen huolestuttivat toistuvasti sekä rahvas- 
ta että runonkerääjiä, mutta siitä huolimatta SKS:n arkistoon onnis- 
tuttiin tallentamaan pitkälti yli 100 000 kalevalamittaista runotekstiä. 

Andberg osallistui Hattupäässä myös ”pessotoihin”; vuoden suu- 
rimpiin tansseihin, joihin tuli väkeä kylän ulkopuoleltakin. Tanssit 
kestivät kolme päivää: siinä riitti tanssi- ja lauluhaluttomalle Andber- 
gille ihmettelemistä ja sietämistä. Hänen yliolkainen kuvauksen- 
sa Hattupään nuorison laulu- ja tanssitaidoista sekä tunne-elämästä, 
”jota tuskin jokapäiväisissä oloissa ollenkaan huomaa” on tyypillistä 
runonkerääjälle, joka ei tunne kylän tapoja eikä halua samastua sen 
asukkaisiin. 


Tuskin malttoivat tanssijat kunnolleen syömässä käydä kun jo uudestaan 
tulivat jatkamaan. Omituista muutoin näytti olevan, että nuoret naiset täl- 
löin kotona käydessään muuttivat aina toiset vaatetukset ylleen, että heis- 
sä siten oli jotakin ”outouden viehätystä”. Puvuissa oli jo jonkun verran 
mallattu *muun maailman” kuosia, niin että nuo vanhan-aikaiset kirja- 
vat puvut, ”säpsät” ja muut sellaiset hetaleet olivat kerrassaan jääneet pois. 

Vaikka siis tanssia kilkutettiin näin ahkerasti, ei yksikään eloisampi 
piirre tanssijoiden kasvoissa näyttänyt todistavan, että tanssi olisi tuotta- 
nut heille jotakin nautintoa. He vaan jylttäsivät kuin muuta työtä. Ja kun 
tyttöjen mielestä pojat liian vähän vielä tanssittivat, laskettelivat he keske- 
nään vielä aikalailla. 

Laulujensa vuoksi somempia ja vaihtelevampia sekä samalla omintakei- 
sempia ovat piiritanssit. Tanssitemput näissäkin tavallisesti supistuvat pii- 
rin sisässä pyörähtelemiseen ja toistensa käsien heiluttamiseen, mutta 
lauluja on sen sijaan runsas valikoima. Näissä lauluissa kuvastuu koko- 

naan Hattupään nuorison tunne-elämä, jota tuskin jokapäiväisissä oloissa 
ollenkaan huomaa. Toiset ovat syvästi kaihomielisiä surkutteluja hel- 
lun kevytmielisyydestä ja uskottomuudesta, toiset nöyriä rukouksia ole- 
maan uskollinen tyytymään vähäiseenkiin onneen. Muutamassa imarrel- 
laan pilviin asti sulhon tai morsiamen komeutta, toisessa lasketaan mitä 
purevinta ivaa pojista taikka tytöistä. Erittäinkin viimemainittuihin lau- 
luihin ei suinkaan rahvaan alhainen kehityskanta ole voinut olla oikein 
tuntuvassa määrässä vaikuttamatta. Useita lauluja kuulin täällä piiritans- 
sissa laulettavan, joista on sävelkokoelmiin kansanlauluja muovaeltu. Mi- 
kä kumminkin tekee monenkin laulun hienon tunnevivahduksen ker- 
rassaan huomaamattomaksi, on niiden laulaminen. Tämän toimittavat 
melkein yksinomaisesti tytöt ja oikein korvia särkevästi kimakoilla ää- 
nillä. Jokainen koettaa panna mahtinsa äänen voimakkuuteen ja tuohon 
yritykseen ne katoavatkin laulun tunneväritykset, joten se tuntuu yksi- 
toikkoiselta, nuotittomalta rinkumiselta. Kun pitemmältä saapi tällaista 
kuulla, alkaa se jo lopulta käydä aivan hermostuttavaksi. 

Kaikista hullunkurisinta tansseissa on katrilli ja ”venäläisen” tanssimi- 
nen. Eipä luulisi miehillä, jotka tavallisissa liikkeissään eivät osota mitään 
ketteryyttä, kinttujen rikluttavan niin nokkelasti kuin liikkuivat. Harmo- 
nikan viimeisillään räikkyessä tekee yksi mies katrillissa kahden naisen 
ja yhden miehen edessä mitä koomillisimpia harakan hyppyjä ja hullun- 
kurisimpia ”muoto-opillisia virheitä”. Jotain järjestettyjä liikkeitä, joita 
toimitettiin kahtena parina, oli sentään tanssissa. ”Venäläistä” tanssi kaksi 
miestä ja oli se tanssi-laji, joka melkein oli säädyllisen tanssimisen ulko- 
puolella. Milloin toinen mies komuaa polvillaan, milloin kelettää seläl- 
lään, samalla kun toinen tekee hänen edessään kaikenmoisia kuomailu- 
jaan. Nämä tanssit näyttivät kaikista enimmän huvittavan katselijoita ja 
aina näkyikin joku liepakassa olija yksinäänkin pitävän hyväntahtoisesti 
vireillä toisten nauruhermoja esiintymällä tanssijana pehmoisilla tallu- 
koilla. 


Andbergin pitkä matkakertomus julkaistiin useammassa osassa 
Uudessa Suomettaressa 3.8.-21.9.1892. Hän kirjoitti kertomuksensa 
kyseiseen fennomaanien lehteen sopivaksi, ja se heijasteleekin sel- 
keästi lehden suomalaisuusliikettä tukevia poliittisia ja kulttuurisia 
tavoitteita. Näistä Andbergin tekstistä tulevat esille muun muassa 
suomen kielen aseman parantaminen autonomisessa Suomessa sekä 
kansanvalistuksen tehostaminen. Matkakertomus päättyy runoon 
suomen kielen voitosta ruotsin kielestä, tästä ”kansallisesta voitosta”: 

Suomi on piilossa pietty, 
Kasvanut katajan alla 
Suuren kuusikon kuvossa. 
Nyt on kuusikko kumossa, 
Kuivunut kataja pehko, 
Toivon tähti taivahalla 
Aamuruskossa jo alulla, 
Toivon taimi tointumassa 
Tasaisella tantereella. 


Andbergin matkakertomus on hyvä esimerkki siitä, kuinka ristiriitai- 
sia ylioppilaiden kirjoitukset saattoivat olla suhteessa rahvaaseen: 
jos rahvas osoitti kiinnostusta sivistykseen, kritiikki saattoi vaihtua 
hetkessä empatiaksi ja ihailuksi. Näin kävi myös Andbergille, jonka 
kriittinen asenne näyttää matkakertomuksen lopussa jo lauhtuneen. 
Ilmeisesti hän myös halusi kertomukselleen Uuden Suomettaren luki- 
jakuntaa ilahduttavan ylevän päätöksen. Ihaillen hän kertoo nuoreh- 
kosta Tatjanasta, joka oli oppinut kertakuulemalta eräältä Larin les- 
keltä pitkiä runoja sekä ”vain kolmen päivän opinnoilla? lukemisen, 
kirjoittamisen ja laskemisen alkeet. 


Tarkan päänsä avulla teki hän sen niin perinpohjaisesti, että vuoden ku- 
luttua saneli laulut, joissa oli 95 säettäkin, niin täydellisesti, ettei niihin 
ollut Larin leskellä juuri mitään lisäämistä. Ja kumminkaan ei hän ollut 
noita lauluja kuullut useammasti laulettavan kuin yhdesti tai kahdesti. Se, 
samoin kuin sekin seikka, että Tatjana ainoastaan kolmen päivän opin- 
noilla oli oppinut auttavasti lukemaan ja kirjoittamaan ja laskemaan niin 
paljon, että omin neuvoin kykenee hoitamaan miehensä kirjanpitoa, joka 
luonnollisesti ei ole suuren suuri, se jo todistaa alkuperäistä hengen voi- 
maa. Muutoinkin oli hauskaa katsella erittäin hyvää järjestystä ja puhtaut- 
ta kaikissa kohdin hänen koti-elannossaan. Hän näytti tosiaankin oikein 
mallikelpoiselta, alkuperäiseltä suomalaiselta naiselta. 

Kanteletar miellytti hyvin Tatjanaa ja sitä hän luetteli joutohetkinään 
innokkaasti. Miehensä lupasikin sopivassa tilaisuudessa hankkia sem- 
moisen hänelle. Ne 12 runoa, jotka hän oli Larin leskeltä oppinut, saneli 
hän hyvin mielellään ja ottamatta vaivoistaan penniäkään. 


Andberg vaikuttaa onnelliselta voidessaan kertoa Uuden Suometta- 
ren lukijoille järjestystä ja puhtautta huokuvassa ”koti-elannossaan” 
asuvasta taitavasta Tatjanasta, jossa yhdistyivät kansankulttuurin ar- 

vostetuimmat piirteet ja sivistyksen pyrkimykset. Sellainen oli hä- 
nen kuten monen muunkin runonkerääjän mielestä ”mallikelpoinen, 
alkuperäinen suomalainen nainen”. 


Turmeltunut kansa 


Pieksämäkeläinen Rietrikki Polen (ks. luku ”Rietrikki Polenin saarnat 
luku- ja kirjoitustaidon puolesta”) oli vuonna 1847 Zakarias Sire- 
liuksen kanssa runonkeruussa Savossa ja Etelä-Karjalassa. Samana 
vuonna Suomettaressa julkaistussa matkakertomuksessaan Polen 
suomii kotipitäjäänsä kritiikkiä säästelemättä: 


Noin pari kymmentä vuotta takaperin oli Pieksämäki hyvin rikas ja va- 
rakas pitäjä, mut nykyjään ei ole sen rikkaudesta paljo kehumista. Se on 
peräytynyt aivan huonoon ja surkiaan tilaisuuteen. Rahvas on köyhtynyt 
niin, jotta harvassa tapaat taloja, jotka yli vuoden omillansa tulevat aikoi- 
hin. 


Pitäjässä kiertäviä mierolaisia on ”läämältään” ja maanviljelys huo- 
noa. Mutta suurin ongelma on pieksämäkeläisten ”tyhmä, kova ja 
uppiniskanen riiteliäisyytensä keskenään, joka heille ei suinkaan ole 
kunniaksi eikä miksikään hyödyksi.” Polenin mielestä parempi olisi 
sekä kukkarolle että mielelle, jos pieksämäkeläiset ja koko ”Suomen 
rahvas yleensä muistasivat ja aina korviinsa ottasivat esi-isänsä van- 
han sananlaskun, ja menisivät aina aikasin kirkoon, myöhään kerä- 
jään”. 

Rantasalmella asiat olivat paremmin. Väki oli vieraanvaraista, ”hy- 
viä, siivoja, ymmärtäväisiä ja älykkäitä”; ja muutoinkin kaikki oli ”hy- 
vää ja kiitettävää”. Rantasalmelaiset osoittautuvat Polenin mukaan si- 
vistyneemmiksi kuin muut savolaiset: he ovat ”ylenneet raakasesta 
luonnon tilaisuudesta”: 


Kartanot hyvin raketut, tuvat raittiit ja siistit, enemmiten pari kolme kam- 
maria edessänsä ja ulos lämpivillä uuneilla varustetut. Ilahuttavan puh- 
tauden ja hyvän järjestyksen kaikissa kohtaat niissä myöskin; penkit, rahit 
ja pöydät valkiaksi pestyinä, joita eräissä paikoin näkyi olevan punasiksi 
taikka sinisiksi maalatuitakin, samate kun heidän kuusiruutuset ikkunan- 

sakin. Rantasalmelainen on muutoinkin ulkomuodoltaan, käytöksilleen 
ja puheilleenkin sivistyneempi, kun ehkä missään muualla Savossa. Täy- 
delliset kirjoitus-aineetkin näet usiassa talossa olevan, niinkuin jo mo- 
nissa muissakin paikoissa Suomen rahvaalla. Tämä on iloista kuulla ja 
nähdä, tämmöinen ulkomuotokin. Se todistaa, jotta ihminen rakastaa si- 
vistystä, ja kaikkea muuta sitä seuraavata ulkonaistakin raittiuutta, siveyt- 
tä ja siistyyttä, ja näyttää niinmuotoin jo ylenneensä raakasesta luonnon 
tilaisuudesta. Tämä on kaikki hyvä ja kiitettävä. Soisin ylehensä Suomessa 
niin olevan, niin elättävän, ja ken tuota ei soisi, ken Väinämöisen keralla 
ei lausune: 


Soisin Suomeni hyväksi, 
Karjalani kaunihiksi; 
hyvin aina elettäväksi 
kunnialla kuoltavaksi — 
laiskat Lappihin menevän 
muut velhot Viron vesille. 


Rantasalmelaisista naisista löytyi silti moitittavaa. Naiset olivat vaihta- 
neet ”soman talonpoikasen vaate-partensa rumiin, herrastaviin liepe- 
helma-nuttuhin”. Rumissa, väljähihaisissa hameissa he ”hurpelehtele- 
vat, pienistä tytöistä alkain’, eikä ”Savon neitiä kaunistavaa, lyhyttä, 
sievää röijyä ja hametta? enää näe. Kaikesta huolimatta Polen toteaa, 
ettei ”vaate suinkaan tee ihmistä pahemmaksi eikä paremmaksi, oli 
se millinen hyvänsä, kun muuten vaan sisulleen on siviä ja sievä”. 
Polenin mielipiteet ja käsitykset rahvaasta niin hyvässä kuin pahas- 
sa toistuvat matkakertomuksissa. Monet ylioppilaat olivat yhtä mieltä 
siitä, että kaupungeissa ja suurissa kylissä väki oli turmeltuneempaa 
kuin syrjäkylillä. Näin ajatteli myös ylioppilas Berndt Paldani, joka 
oli vuodenvaihteessa 1851-1852 runonkeruumatkalla Hämeessä ja 
Satakunnassa. Matkalla Ylöjärveltä Viljakkalaan sattui huono keli, ja 
häntä varoiteltiin lähtemästä sivuteille. Paldan oli kuitenkin havain- 
nut, että mitä ”ääremmällä kulmalla pitäjässä” hän oli kulkenut, sitä 
puhtaampana ja entisellään ”suomalainen mielenluonto (karakter)” 
on pysynyt. Koska vanhat tavat ja ”suora suomalaisuus” olivat hänen 
mielestään säilyneet syrjäkylillä paremmin kuin muualla, hän valitsi 
reittinsä niiden mukaan. Valinta tuotti kuitenkin pettymyksen. ”Puh- 
dasta suomalaista mielenluontoa” ei syrjäkulmiltakaan enää löytynyt: 

Mettä on täällä raiskattu tervan poltolla ja kuljettaavat pelkkoja ja planku- 
ja Poriin ja Ristiinaan, joihin täältä on noin 7-8 penikulman paikka mat- 
kaa. Hirsiä varaastavat myös kruunun maalta, joita myövät sahoihin, joita 
näillä paikoilla on kolme: yksi Poltinkoskella Ikaalisissa, toinen Parkanol- 
la ja kolmas Suomikoskella Karviassa. Kruunu on myös tänne asettanut 
mettävahdit, joita rahvas täällä kuttuu ”mettäsissiksi”. Mettän riista on se 
ainoa rahan pyyntö keino näillä paikoilla, eikä ihmet, jos varaastelevat, 
sillä kovin huonoa on kuitenkin tämä maan paikka kaikin tahoin. 


”Puhtaan suomalaisen mielenluonnon” ja ”suoran suomalaisuuden” 
katoamista murehti moni muukin runonkerääjä. Paavo Salonius kul- 
ki kesällä 1869 tutkimassa murteita Kiskon, Karjalohjan, Lohjan, 
Vihdin ja Nurmijärven pitäjissä. Matkakertomuksessaan hän toteaa 
lakonisesti, että ”Lohjan emäkirkolla on kansa hyvin voipaa, siivoa 
ja puhdasta. Pusulassa on kansa köyhää, ja puhtaus koto-oloissa ei 
myöskään kehuttava”. Runonkerääjän subjektiivinen kokemus ja mat- 
kakertomuksen sanavalinnat leimasivat pitäjän joko hyväksi tai huo- 
noksi. Jos haluaisi, matkakertomusten perusteella voisi hahmotella 
Suomesta kartan, johon olisi merkitty ylioppilaiden käsitysten mu- 
kaisesti sivistyneet ja sivistymättömät eli turmeltumattomat ja tur- 
meltuneet pitäjät. 

O. E. Petterson kulki Pohjanmaalla vuonna 1852. Monessa Pohjan- 
maan seurakunnassa oli hänen mukaansa kansanvalistus huonolla 
tolalla: kirjoja ja lukemista ei arvostettu. Arkisin ei ehditä lukea, py- 
häpäivinä ollaan ennen puoltapäivää kirkossa tai maataan kotona ja 
puolenpäivän jälkeen juodaan ja tapellaan. 


Syy tähän valitettavaan asiaan on kyllä monessa paikassa pappein huoli- 
mattomuus ja niiden, niinkuin myös monen muun typerä ja hullu luulo 
valistuksen olevan vahingollisen kansalle, mutta suurin syy tähän on kui- 
tengin luullakseni pitäjään kouluin puute, joita ei suinkaan minun tietäk- 
seni, merkillinen kyllä, koko Pohjanmaalla löy'y yhtään. 


Kaikkialla valistuksen laita ei ollut sentään yhtä huono. Lestijoki, Yli- 
vieska ja Kalajoki saavat Pettersonilta hyväksynnän. Haapavedellä ol- 
laan ”raakalaisuutn ja sivistyksen” välissä: 


Lestissä ihmiset jo täyesä vauhtisa pyrkivät sivistykseen, moni siellä mel- 
keen antas leipäpalan suustaan kirjoja saahakseen, he kirjottavatkin pa- 

perin puuteessa seinät kaikki täyteen, ja Ylivieskassa, joka on mitä si- 
vistyneempiä seurakuntia koko Pohjanmaalla, kalajokilaiset ovat myös 
palasesa määrässä siihen, haapajärveläiset ovat raakalaisuun ja sivistyk- 
sen välillä, paremminkin jon sentään sivistykseen päin; täällä myös kört- 
tiläisyys, joita ne ovat melkeen suurimmaksi osaksi, estää valistuksen le- 
viämistä. 


Runoton ja ruokoton kansa 


Petterson ei peittele pettymystään myöskään runonkeruumatkansa 
saaliista eikä negatiivisia näkemyksiään pohjalaisista: ”Ei siellä löyty- 
nyt mitään, joka olis jostaan arvosta minkään suhteen”: 


Vanhan aikusia runoja niissä seuduin ei enään kuulunut merkkiäkään, 
paitti loihto runoja, muuten monessa paikoin runo pietäänki niin hal- 
pana ja huonosa arvossa, etteihän tuota kunnon mies toki kehtaa laulaa- 
kaan, nyky aikona kuitengin siellä ja täällä runoniekka on ilmaantunut, 
enimmiten nuoria miehiä. Lauluja kyllä löytyy, erinomattain Lestissä ja 
Pidisjärvessä, mutta niistä on enin osa semmosia joutavia, roskasia loruja, 
ettei heitä taho viittiä kuulla, sen vähemmin kirjoittaa. 


Frans Ahlmanin runonkeruumatka Savoon kesällä 1858 ei ollut pa- 
rempi. Rahvas oli luovuttanut ”runoilemisen mielityöstä” ja vanhan- 
aikaisten runojen matkimista ja uusien laatimista pidettiin syntisinä 
”tyhjän lörpötöksinä”. Runotar on jo unohdettu: 


Jos ei tästä matkastani muutakaan hyvää olisi, on kumminkin se, että saa- 
tan varmaan sanoa, ettei näille seuduille enään ole ketäkään tässä tarkoi- 
tuksessa lähettäminen, sillä niin on jo Runotar tullut peräti unhotetuksi ja 
hyljätyksi vanhan Savolaisen uusiin yhä taipuvilta lapsilta. 


Sydäntalvella 1850-1851 ylioppilas Anders Nylander matkasi Hä- 
meessä. Keruuinto oli suuri, mutta saalis vähäpätöinen. Tuuloksen, 
Hauhon ja Lammin seuduilla hän kuuli joitakin jättiläistarinoita, sii- 
nä oikeastaan kaikki. Teuvun kylästä luvattiin löytyvän lauluja ja jut- 
tuja, mutta turhaan: 


Sinne tultua en kuulunut muuta kun ylen ruokottomia ja rivoja juttuja, 
joita joka paikassa melkeen löytyi kovin paljo. Teuvusta lähin Pohjan ky- 


181 


https://doi.org/10.21435/tl.282 


Rahvaan parissa 


lään, Sikalaan, ei täältäkään mitään lähtenyt. Nyt olin retkinyt etelä puo- 
lessa Tuulosta ja lähin pohjaiseenpäin Juttilaan. Kun ei juttuakaan täällä 
sanottu, vaikka ahkerasti kyselin ja kehoitin, lähin mä Mustilaan Hauhol- 
la. Tuulosta jätin käytyä joka paikassa, missä vain kuului löytyvän jutteli- 
oita. Hauhon pitäjää pistäypi kaira Tuuloksen ja Luopioisten väliin, siinä 
on kaks kylää: Miehoila ja Mustila. Nää kylät ovat hyvin mainiot ympäris- 
töillä, mutta kansa täällä pietään hyvin tyhmänä ja typeränä. 


Nylander purkaa pettymystään runottomista hämäläisistä toteamalla, 
että sivistyksen aurinko ei vielä säteillänsä ole valaisut tätä loukkoa 
Hämettä”. Esimerkiksi Längelmäellä kansa on kyllä ahkeraa, mutta 
”sivistys täällä on huononlainen, monta löytyy, jotka ei osaa lukea 
sisältä ja usiammat sen tekee kehnosti”. ”Laulun into” oli jo monin 
paikoin sammunut, mutta ”Kuorresvelellä kansan kiuru vielä kiher- 
tää viimeisiä riukutuksiaan”. Nylander epäilee, että hämäläisillä ei ole 
laulun lahjoja niin kuin savolaisilla. 

Maineestaan huolimatta Karjalakaan ei aina näyttäytynyt loistava- 
na laulumaana. I. K. Inha kohtasi Vienan Karjalassa vuonna 1894 
suuren joukon taitavia laulajia, mutta joukossa oli sellaisiakin, jotka 
esittivät ”kummia runoja”. Tiirovaarassa hän tapasi isännän, jonka 
kerrottiin osaavan paljon runoja, mutta Inhan ei tehnyt mieli laulat- 
taa häntä, koska kerrottiin, että hän oli oppinut niitä kirjasta. Hänellä 
oli ollut kuulemma paksu Suomesta tuotu runokirja, josta hän oli op- 
pinut runoja. Mutta kuinka ollakaan, paremman taitajan puutteessa 
Inha päätti kuitenkin laulattaa isäntää: 


Enkä ole mokomia runoja ennen kuullut. En tiennyt mitä niistä ajatel- 
la. Runoiksi ne olivat huonoja kerrassaan. Mutta kuitenkin ne tuntuivat 
niin kummilta, etten malttanut olla rupeamatta niitä kirjoittamaan vaikka 
epäilin, että hän tuossa kahden kesken kamarissa istuessamme ”improvi- 
seerasi”, teki runoja omasta päästään. Olin harmissani, manailin itsekseni, 
kaadoin kuitenkin hänelle yhä uusia ryyppyjä pullosta, jossa ennen näyt- 
ti olleen pirunpaskaa, ja kirjoitin vaikka usein teki mieli syytää miehelle 
paperit vasten silmiä. Laulaja ei taas nähnyt — - sisällistä kapinaani, is- 
tui, ryyppäsi, lauloi hiljaisella äänellä, surullisella nuotilla, ja osasi sanella 
melkein mistä vaan pyysin. 

Perästä päin olen huomannut, että hän varsin luvattomalla tavalla parsi 
runojaan, syyteli muistin aukkoihin mitättömiä, kuulumattomia säkeitä, 
joiden leväperäisyyttä kirjoituksen kiireessä en joutunut huomaamaan- 

kaan. Otan itselleni sen vapauden, että jättelen semmoisia säkeitä pois ja 
panen jonkun välttämättömän liittosäkeen lisäksi. Siinä on minulla kuu- 
luisa esimerkki: tekihän Lönnrot samoin Kalevalaa kokoonpannessaan, 
lisäsi oman tunnustuksensa mukaan ”sanan virkkoi, noin nimesi” y. m. 
senkaltaista, kun runon selvyys vaatii. 

Tiedemiehet kiistelkööt sitten, mikä paikka näille runoille annetaan 
tieteen hyllyllä; minä ”otan mattini koulusta” ja sanon: ”Dixi et salvavi 
animam meam”[”Sanoin ja pelastin sieluni”). 


Anto Södermann oli sanastonkeruumatkalla Nurmijärvellä kesällä 
1901. Aluksi hän asettui kirkonkylään, mutta koska siellä ”kielellisessä 
katsannossa vallitsi täydellinen hämmennys, kylä kun sijaitsi yleisen 
kulkutien varrella”, hän päätti hakea uuden pitäjänkulman, ”jossa kie- 
li olisi säilynyt niin sanoakseni puhtaammin nurmijärveläisenä”. Hän 
muutti Palon kylään eli Aleksis Kiven kotikylään arvellen, että voisi 
saada ”aineksia” Kiven kielen selvittämiseksi. Ikävä kyllä keruu ei tuo- 
nut Södermannin mielestä ”suurempaa menestystä tuloksiin nähden”. 
Oli kyse runoista tai kielestä, niiden ”epäpuhtaus” — mitä lie aina tar- 
koittanutkaan — oli runonkerääjien mielestä selvä merkki väen ”tur- 
meltuneisuudesta”. 

Ylioppilaiden mielestä ”runoiliaisuuden” huonontuminen oli selvä 
merkki joko rahvaan turmeltuneisuudesta tai siitä, että valistus ei ollut 
vielä ehtinyt vaikuttaa. Lönnrot oli havainnut merkkejä runon kuole- 
misesta jo 1830-luvulla, mutta siitä huolimatta ylioppilaat lähtivät 
toivorikkaina runonkeruuseen vielä 1800-luvun lopussa. Rietrikki 
Polen oli havainnut runolaulutaidon huonontuneen Savossa vuon- 
na 1847: 


Kumma kuinka laulu ja muukin niin tapaturmasestikin ajoittain maali- 
massa muuttuvi; on kun takautuisi. Niin on laulu Suomessa tehnyt. Lu- 
keissasi näitä nykyisempiä ja vanhan aikuisia runoja ja lauluja, hämmäs- 
tyt oikein esinnä ajatellessasi, kuinka koko kansan runoiliaisuus peräti 
niin tykkänänsä, nähdäksesi, on voinut näin luonnottomasti huonontua. 


Arvoitukset, sadut ja kaskut ovat sen sijaan vielä hyvässä tallessa, nii- 
tä osaavat lapsetkin, toteaa Polen. 

Albin Rothman ja E. Rudbeck eli kirjailija Eero Salmelainen olivat 
satujen keruussa Pohjois-Hämeessä kesällä 1850. Saalista kertyi epä- 
tasaisesti. Välillä he olivat kovin pettyneitä, koska vain harvat tiesivät, 

mitä miehiä Väinämöinen, Joukahainen ja Ilmarinen olivat, ja ”sitä 
vähemmin taitavat he niistä jotakin laulella”. 


Satuja luulimme vielä löytyvän, sillä nimittivät meillen useampia miehiä, 
joitten pitäisi niitä tietää ja muistaa; mutta kun tapasimme miehet ja tu- 
limme heidän pakeille, niin eivät tienneet tuon enempätä. Ja josko tiesi- 
vätkin jotakuta tarinoida, niin se oli kaikki varsin halpaa, ja päälliseski 
vielä niin ruokotointa ja roskaista, että sitä tuskin itse viihti kuunnella, si- 
tä vähemmin muitten varalle paperillen panna. Näin kulimme usein pit- 
kiä matkoja ihan tyhjään, toivoen aina löytää semmoisia, joilta saisi edes 
jotakin kelvollista. 


Matkakertomuksen päätteeksi he kirjoittavat: 


Heittäen keruumme Seuran talteen, pyydämme sitä leppeydellä kohtele- 
maan toimituksemme ehkä kyllä suurta vaellinaisuutta; sillä olivatko voi- 
mamme vähäiset, tahtomme ainakin oli hyvä. 


Moni matkakertomus päättyy samantapaiseen omien taitojen ja saa- 
liin vähättelyyn, vaikka todellisuudessa runosaaliit olivat usein hieno- 
ja. Rothmanin ja Rudbeckin keruut tuottivat 72 satua, muutaman ar- 
kin lauluja, 57 uutta arvoitusta ja 35 sananlaskua. Ne he luovuttivat 
Seuralle, ”pyytäen alhaimmassa nöyryydessä siltä vastaiseksikin suo- 
siota ja luottamusta”. 

Theodor Reinius kiersi runonkeruussa Pohjanmaalla vuonna 1852. 
Hänkin vähättelee keruutyönsä tuloksia: 


Päätettyäni matkani onnellisesti, seuraa nyt saalini ynnä matkakertomani 
jätettäväksi Seuralle. Tätä tehdessä pyydän ennen kaikkia Seuran ei moit- 
tia vähän saalini halpautta, sillä sen arvoisempaa en olisi millään muo- 
toa voinut löytää minulle kuljettavaksi määrätyssä piirikunnassa. — Lienee 
ehkä taitoni tässä ollut vähempi kuin minkä olisi asia vaatinut, vaan tah- 
toa ei se ainakaan puuttunut. Toivoen myöskin matkakertomani leppiästi 
kohdeltavan, alotan sen ilman mitään pitempätä alkulausetta. 


Reinius aloitti keruun Kaustisilta ja Vetelistä, mutta tulos oli huono. 
Hän ei saanut kummastakaan paikasta runoja, satuja eikä sananlas- 
kuja talteen: 


174 SKS KRA. Rudbeck, E. ja Rothman, A. Kerääjäsidokset (S) 1-3. 

Tämä karvautti mieleni; aivan tyhjään sain kävellä neljättä peninkulmaa. 
Ainoastaan yksi renkipoika Vallilan kestikevaritalossa osasi laulaa, mutta 
niin rivosanaista etten voinut niitä päähänkään kuulla, vielä vähemmin 
muiden varaksi panna paperille. Mielipahalla palasin minä Kaustiselle, 
kävin siellä usiammissa taloissa mitään saamatta ja lähdin vihdoin Juope- 
rin kestikievaritaloon, kuultuani siellä olevan Räätälin, joka osaisi loruta. 
Tämän kyllä tapasin, vaan hänen lorunsa olivat samaa laatua kuin Vallilan 
renkipojan, ellei vielä sakeampiakin. 


Kaustiselta Reinius suuntasi Ullavalle. Matkalla Köyhäjoen kylässä 
hän vihdoin tapasi Käsnäkosken talossa tyttöjä, jotka lupasivat kutsua 
”kylän nuoruutta” laulamaan: 


Tämäkös vasta oli minun mieleeni, ja pyhänä jälkeen puolen päivää ko- 
koontui kyllä kansaa. Minä kirjottelin mielihyvällä hyvän aikaa poikien 
sekä tyttöjen lauluja; toinen muisti mitä toinen oli unhottanut, ja sillä ta- 
paa sain joksikin kokonaisia lauluja. Mutta satuja ei heillä ollut yhtään. 


Reinius onnistui myöhemmin matkallaan tallentamaan lisää lauluja 
sekä historiallisia paikallistarinoita. SKS:ssa häneltä onkin 209-sivui- 
nen perinnekokoelma.!” 

Ossian Grotenfelt kulki Pohjois-Hämeessä kesällä 1873. Matkaker- 
tomuksessaan hän kirjoittaa, että Viitasaarella kansa on ”jotensakin 
raaka ja sivistymätöin ja täällä löytyykin hyvin paljon noitia ja mah- 
taviakin tietäjiä, joidenka luokse tulee kansaa monesta maakunnasta 
parannettavaksi”. Viitasaarelta Grotenfelt kulki Kivijärvelle, jossa 
kansa oli ”vielä raaempi ja taikauskoisempi kuin Viitasaarella”. Siellä 
olivatkin sadut, runot, loitsut ja muut taikatemput säilyneet parem- 
min kuin muualla ”näissä tienoissa; hän kirjoittaa. Myös Karstulassa 
kansa oli taikauskoista, mutta myös ”enemmän runollinen luonnol- 
taan kuin muualla”. ”Loitsut ja muinaistarut ovat sen tähden täällä 
yleisesti kansan suussa ja toimissa?” 

Adolf Hällström tutki Savo-karjalais osakunnan stipendiaattina 
kansan laulu- ja soittotaitoa kotiseudullaan Liperissä ja Polvijärvellä 
vuonna 1876. Hän vakuuttelee matkakertomuksessaan, että ”suoma- 
laiset ovat enemmän kuin koskaan muut kansat rakastaneet ja har- 


175 SKS KRA. Reinius, Theodor. Kerääjäsidokset (S) 1-3. 

joittaneet laulua ja soittoa. Sukupolvesta ja toiseen on meitä lumon- 
nut ”laulukuningas' Väinämöinen ihanalla soitollansa, vieläpä jättänyt 
meille oman kantelonsakin jälelle” Siitä huolimatta, Hällström su- 
ree, suomalaiset ovat vain ”vaillinaisesti” käyttäneet hyväkseen ”kaik- 
kea kaunista, jonka hän meille perinnöksemme jätti”. Tätä perintöä 
Hällström metsästi häistä, talkoista ja muista tilaisuuksista, ”joissa ilo 
ja laulu uskollisesti toisiansa seuraavat”. Ilokseen hän sai matkakump- 
panikseen kokeneen runonkerääjän A. A. Boreniuksen. He aloittivat 
keruun Taipaleelta, jossa heillä oli vaikeuksia löytää hyviä runolaula- 
jia. Kumppanukset ohjattiin muun muassa erään 70-vuotiaan emän- 
nän luo, jonka laulutaitoa ja rikasta lauluvarastoa hänen miehensä oli 
ylistänyt: 


Laulunäytteensä alkoi hän erään häärunon laulamisella, mutta tämä oli- 
kin melkein ainoa, mitä hän meille voi tarjota, sillä ne runot, mitkä hän 
osasi, lauloi hän yksin-omaisesti samalla nuotilla, eikä hänestä siis ollut 
hyötyä sen verran kuin miehensä kiitoslauseista päättäen voi luulla. Tä- 
mä häälaulu oli kuitenkin sekä sanojensa että etenkin nuottinsa puolesta 
senlaatuinen, että se kyllä sieti tulla paperille pannuksi. Sittemmin huo- 
masimme sen Taipaleen Kreikan-uskolaisissa yleiseksi. Vielä nytkin sitä 
lauletaan kreikkalaisten häissä, juuri sinä hetkenä kun sulhainen morsiai- 
mensa ja ”juohtoväkensä” kanssa tulee taloon, jolloin laulu kestää siihen 
asti, kunnes morsiuspari on istuutunut penkille pöydän taakse. 


Eräässä talossa emännän piti osata runoja, mutta kun kerääjät pyysi- 
vät häntä laulamaan, hän suuttui luullen heidän tekevän hänestä pilk- 
kaa. ”Hän olikin kaikin puolin, sekä mieleltään että tavoiltaan ja pu- 
vultaankin, noita vanhan kansan ihmisiä ja vastusteli jyrkästi meidän 
pyyntöämme? Kumppanukset jatkoivat matkaa, mutta huono onni 
jatkui: laulua ei saatu "ollenkaan juoksemaan”: 


Jos olisimme pyytäneet nuorempaa väkeä laulamaan uuden-aikaisia lau- 
lujaan, olisi tuo luultavasti onnistunut paremmin, vaan koska tällä kertaa 
tarkoitimme yksinomattain runonuottien keräämistä, oli meillä nyt ai- 
noastaan eukkojen kanssa tekemistä ja nämät olivat kaikin puolin lauluun 
taipumattomia. Milloin syyttivät huonoa, kulunutta ääntänsä, milloin taas 
olivat pitävinänsä vanhan-aikaisia ”renkutuksiaan” niin mitättöminä, et- 
tei kannattanut niiden tähden joutua nuoremman ja viisaamman kansan 
pilkattavaksi. 

Laulaminen onnistui paremmin, jos paikalla ei ollut muita kuin ke- 
rääjä ja laulaja ja jos oli toivoa ”jokseenkin hyvästä laulumaksusta”. 
Niinpä Boreniuksen täytyi eräästä loitsusta maksaa ”kokonainen 
markka”. 


Siinä suhteessa olivat Taipaleen mummot peräti pilautuneet ja tämä huo- 
no tapa onkin saanut alkunsa siitä ajasta, kun Kantelettaren aineisia runo- 
ja näillä seuduin kerättiin, jolloin niistä arvattavasti maksettiin hyviä hin- 
toja. 


Taipaleelta Borenius ja Hällström suuntasivat hevoskyydillä muuta- 
man peninkulman päähän mökkiin, jossa isännän sanottiin osaavan 
soittaa kanteletta ja laulaa vanhoja runoja. Se ei kuitenkaan pitänyt 
paikkaansa, eikä isäntä arvostanut soitintaan saati runojaan: 


Herttaisesti ja vieraanvaraisesti vastaan-otettuina sanoimme kohta asiam- 
me, pyytäen saada nähdä isännän kanteletta. ” Tuossahan tuo on’, vastasi 
hän hyvin halveksivalla äänellä ja osoitti seinään päin, jossa vanha, mus- 
tan kiiltäväksi savustunut kantele riippui naulassa, eikä hän katsonut kan- 
nattavan tuommoisen ”ramun” tähden nousta paikaltaankaan. Koko ajan 
hän sitä kohteli mitä suurimmalla ylenkatseella ja uhkasi vähän väliin 
seinään lyödä. Kerran se oli jo rikkaläjään heitetty, josta siinä näkyi jok- 
seenkin tuntuvia merkkejä, sillä se oli kovin pahasti runneltuna. Kieletkin 
olivat sillä vaillinaiset, joten valitettavasti emme saaneet kuulla sitä soitet- 
tavan. Muuten oli se perin vanhanaikuista muotoa, pitkä ja kaita, - mel- 
kein sukkulanmuotoinen, jossa suhteessa se erosi muista, näillä seuduin 
käytetyistä kanteleista. Kielet olivat paksusta rautalangasta ja luvultaan 
niitä oli viisi. Sekä vanhanaikuisen rakennuksensa että ikänsä tähden, sil- 
lä se on tehty jo keskipaikoilla viime vuosisataa, niinkuin eräs nyt jo pois- 
kulunut vuosiluku kuuluu todistaneen, oli tämä soittokone siis suuren ar- 
voinen, jonkatähden päätimme sen ostaa ja saimmekin hinnalla, jota ei 
sovi liian suureksi moittia, sillä se maksoi — 20 penniä. 


Hällströmin keruut eivät olleet loppujen lopuksi huonot: ”säveltöjä” 
kertyi paperille pantuna yhteensä 153. Kertomuksensa lopussa hän 
toivoo, että kansansävelten keruu ja tutkimus jatkuisi: 


Lopuksi rohkenen lausua sen toivon ettei Osakunta vielä jätä kansan- 


säveltöjemme kokoelemista silleen, vaan vastakin, kun tilaisuutta ja varo- 
ja tarjoutuu, tätä tarkoitusta edistää, antamalla suurempia tai pienempiä 

matkastipendioita halullisille nuotinkerääjille. Nykyisinä aikoina, jolloin 
me ylioppilaat niin suurella innolla ja rakkaudella kohtelemme kaikkea, 
joka vähänkään valaisee ja kuvaa kansamme sekä entistä että nykyistä elä- 
mää, tapoja ja maailmankatsantoa, tekisimme todellakin väärin, jos em- 
me voimiemme mukaan koettaisi hankkia tietoja ja todistuksia myöskin 
siitä ominaisuudesta, joka sekä muinaisina että nykyisinä aikoina on ollut 
kansamme merkillisimpiä, s. o. sen laulu- ja soittotaidosta. Ja kuitenkin 
on tällä alalla vähän toimittu ja paljon toimitettavaa, etenkin mitä runo- 
nuotteihin ja kanteleisin koskee, jotka voisivat antaa paljon aihetta tieteel- 
lisiin tutkimuksiin. 

Vakuutukseni on että säveltöjä löytyy saatavina vielä paljon. Varmaan- 
kin vielä moni sydäntä ja tunnetta liikuttava säveltö huomaamattomana 
piilee kansan povessa, odottaen vaan aikaa, jolloin ujona ja teeskentele- 
mättömänä saa konserttisalissa todistaa, ettei Väinämöisen jättämä kan- 
nel vielä ole kokonansa herennyt kaikumasta Suomen saloilla. Tässä olisi 
kylliksi työ-alaa Savo-Karjalaiselle osakunnalle. Älkäämme siis jättäkö tä- 
tä tehtäväämme sikseen! Älkäämme olko tyytyväisiä ennenkuin laulaja- 
pojan tavalla voimme ylpeillen sanoa: 

”Tämä poika se laulelee ja sill' on laulun ääni, 

Tät on kaiket kävellynnä ympäri laulun läänii”. 


1800- ja 1900-luvun taitteessa kerääjät kiinnostuivat etenkin nuorison 
suosimista riimillisistä, kahdesta keskenään loppusoinnullisesta säepa- 
rista koostuvista kansanlauluista ja -sävelmistä, joiden tekijöitä ei tie- 
detä. Kalle Kontio keskittyi kansansävelmien keruuseen Pohjois-Karja- 
lassa ja Pohjois-Savossa heinä-elokuussa 1901. Alussa ei ollut onnea: 


Kolmeen päivään, jotka kulutin Höytiäisen kanavan varsilla Onttolan ky- 
lässä, en saanut ainoatakaan laulua. Osaksi lie ollut syynä tottumattomuu- 
teni käyttämään sopivia tilaisuuksia, mutta pääasiassa vaikutti kova hei- 
näntekokiire sen, ettei kukaan suostunut laulamaan. Lupasivat kokoontua 
seuraavana pyhänä laulujaan muistelemaan, vaan kun kylässä ei näyttänyt 
oikeita lauluntaitajia olevan, niin katsoin parhaaksi joutua matkalle. 


Liperissä Vaivion kylässä hän sai jotenkuten houkutelluksi väen lau- 
lamaan. Pitkään kursailtuaan alkoivat rohkeimmat laulaa, mutta 
useimmat läksivät pois ”antamatta laulujaan, joita heillä oli toinen 
toistaan kummempia”. Sieltä Kontio jatkoi Käsämän kylään, mutta 
ei päässyt sielläkään ”kansanlaulajain jäljille” ja sieltä Taipaleen krei- 
kanuskoiseen kylään: 

Siellä satuin heti saamaan hyvän oppaan, lyseol. Pehkosen, jonka vieraan- 
varaisessa kodissa viivyin 3 vuorokautta. Häneltä itseltään sain joukon 
Pielisjärven kansanlauluja. Muuten oli kylä oikea laulujen koti. Paljon 
siellä osattiin ja uusia vielä sepittivät lisää, mutta suureksi osaksi olivat 
laulut rivosisältöisiä. Sellaisia ei kukaan mielellään suostunut laulamaan, 
enkä niistä enempää välittänytkään, kun sain sievempiäkin siinä määrin, 
että pidin jo varmana keräysmatkani onnistumista. 


Kontion onni vaihteli: toisista kylistä hän ei saanut lauluja lainkaan, 
toisissa ne näyttivät "olevan oikein muotiasiana”. Eräänä sunnuntaina 
hän kirjoitti muistiin ”suurimman osan siitä, mitä Varislahden kyläs- 
sä osattiin”. Karttulassa hän huomasi kulkeneensa ”jonkinmoisen ra- 
jan yli”: 


Laulut olivat suurimmaksi osaksi uusia; niitä lauluja, joita olin idem- 
pää kerännyt ei enää montakaan tunnettu. Sain siis paljon lisää laulu- 
kokoelmaani ensiksikin Pihkaanmäeltä. Läheisessä Vaarumäen kylässä 
houkuttelin pitkän pyhäpäivän erästä kuuluisaa lauluntaitajaa, vaan en 
saanut häntä ollenkaan laulamaan. Sanoi olevan laulunsa kaikki niin ”ru- 
mia” ettei hän voi antaa kenenkään niitä kuulla. Kirkonkylästä ei kansan- 
lauluja löytynyt, vaan sitä enemmän taas läntiseltä Tervonsalmen kulmal- 
ta. Soinlahden ja Nuutilan kylästä sain lyhyessä ajassa enemmän lauluja 
kuin mistään muualta koko matkalla. 


Kontion mukaan Viitasaarella osattiin tavattomasti lauluja, mutta ne 
olivat enimmäkseen samoja, joita hän oli kirjoittanut muistiin jo koti- 
pitäjässään Juvalla. Saman huomion hän teki myös Pihtiputaalla: 


Huomasin, että kokoelmani olivat jo siksi laveat, että sieltä löytyi miltei 
joka laulu, mitä kirkonkylän seutuvilla osattiin. Sen vuoksi päätin kääntyä 
sieltä jo paluumatkalle. Läksin elok. 13 p. ja matkusteltuani Viitasaaren ja 
Keiteleen kirkonkylien sekä Iisveden kautta pääsin kotiin 17 p:nä. 


Kaarle Krohn keskittyi vuonna 1884 keräyksissään Etelä-Pohjan- 
maalla ja Keski-Suomessa satuihin. Karstulasta hän sai mahtavan sa- 
tusaaliin. Hän joutui siellä sattumalta lukukinkereille, joilla väki in- 
nostui kertomaan hänelle sadun toisensa jälkeen. Krohn innostui 
tästä ja kiersi kaikkiaan viidet kinkerit, joilla hän kirjoitti satuja muis- 
tiin ”miltei aamusta iltaan”. Paluumatkalla hän joutui pääsiäisviikoksi 
Kivijärvelle Kinnulan kylään, jossa hänen ”täytyi viipyä koko viikko 

alituisessa työssä”. Sieltä satuja kertyi ”100 arkkia puhtaaksikirjoitus- 
ta, osaksi erittäin arvokasta”. 


Kaikkiaan on minulla tältä matkalta saalista 250 stenografeerattua arkkia, 
josta tulee ainakin 600 arkkia tavallista kirjoitusta, jos huonoimpia karsit- 
taisiinkin pois. Kuinka monta satua ja toisintoa on täydellisesti kirjoitet- 
tua, en voi vielä sanoa, luulisin niitä olevan 1000 vaiheilla. Lyhyitä muis- 
tiinpanoja saduista on sitä paitsi pari tuhatta. Niiden arvo on oikeastaan 
topograafinen. Sitä paitsi on muutamia satoja loitsuja ja samaten taika- 
temppuja. 


Kymmenisen vuotta myöhemmin, kesällä 1893, Aksel Söderholm 
lähti ensimmäiselle lauseopilliselle tutkimusmatkalleen Oulun ja Mu- 


hoksen pitäjiin: 


Ei tarvinne erittäin huomauttaa siitä, että, tällaiseen työhön tottumatto- 
mana ollen, mielessäni tunsin vähän outoja tunteita, mutta semmoiset 
pelonsekaiset ajatukset poisti pian se vakava usko, että rehellinen toimin- 
tahalu on aina esteet ja vaikeudet voittanut. Toimintani ohjeina päätin jo 
heti alusta käyttää Toht. Setälän minulle yksityisesti antamia neuvoja. Ra- 
joitin havaintoni yksinomaan jokapäiväiseen puheeseen. Koetin tarkata 
kansan puhetta ja panin paperille lauseparsia, jotka mielestäni sisälsivät 
jotain kielellisesti huomattavampaa. 


Söderholm oli siis kiinnostunut ihmisten arkisesta puheesta, ja hä- 
nen oletuksensa oli, että esimerkiksi satuja kertoessaan ihmiset pu- 
huvat tavallista puhekieltä. Valitettavasti saduntaitajia ei kuitenkaan 
löytynyt, vaan hänen kysymykseensä, löytyisikö ”ketään semmoista, 
joka osaa kertoa satuja ja ylipäänsä vanhoja asioita”, hänelle vastat- 
tiin ”eipä tuota tyhjää ennään kukkaan taija juuri muistaa”. Rahalla 
hän olisi kyllä saanut ihmiset kertomaan satuja, mutta ei katsonut sitä 
tarpeelliseksi. Hän ei nimittäin uskonut, että sadunkertojat tai ”tietä- 
jät” puhuisivat ”tavallista kieltä josta kuuluu jokapäiväisen keskuste- 
lupuheen sujuvuus ja muotorikkaus. Sitten hän keksi, kuinka päästä 
puheisiin omaa arkista kieltään puhuvien kanssa. Hän ryhtyi talon 
väen kanssa töihin: 


Heinäkuun loppupäiviä vietin ottamalla osaa niittytöihin muiden työ- 
miesten rinnalla. Tällaista keinoa en voi sanoa muuksi kuin erinomai- 

seksi, kunhan vaan ei mene niin pitkälle työ-innossaan, että varsinaiset 
toimet jäävät syrjään. Korvat ovat aina olevat auki, että sopivassa tilaisuu- 
dessa on valmis panemaan huomattavansa paperille. 


Matkakertomuksensa lopussa Söderholm kertoo ”hartaimmasta ha- 
lustaan” jatkaa työtä, joka ajan niukkuuden ja muiden esteiden takia 
jäi hänestä keskeneräiseksi: 


Varsinkin koskee tämä seikka partisipiaalijärjestelmää, josta esimerkkien 
vähyyden vuoksi en saata mitään varmaa johtopäätöstä tehdä. Tämä se- 
kä moni muukin ennen huomaamatta jäänyt lauseopillinen ilmiö olisivat 
olevat ensikesäisen työni selvitettävät, jos arvoisa seura tahtoo vähäisen 
kannatusta antaa. 


Kielen- ja murteentutkijoiden ongelmat olivat sopivien haastatelta- 
vien löytämisen suhteen hiukan toisenlaiset kuin runon- tai sadun- 
kerääjien. Toivo Paavonen oli murteentutkimusmatkalla Orimat- 
tilassa ja Hausjärvellä kesällä 1903. Hän asettui Oittiin ja yritti 
löytää kylästä sopivan kielimestarin, hyvän paikallisen murteen tai- 
taja. Aluksi hän suunnitteli kielimestarikseen miestä, mutta tutus- 
tuttuaan tarjokkaisiin hän hylkäsi jokaisen, koska ”ne kaikki olivat 
tuskastuttavan hidaspuheisia ja saamattomia”. Oli siis pakko etsiä 
naispuolinen kielimestari. Onnekseen hän löysikin Hilda Paavolan: 


Minun käsitykseni mukaan oli valitsemani henkilö omiaan kielimesta- 
riksi. Erittäin vilkkaaseen käsityskykyyn yhdistyi hyvä ”supliiki? s. o. halu 
puhua runsin - muiden vaadittavien ehtojen lisäksi. Ja etenkin juuri tuo 
taipumus paljoon puhumiseen, kun se sitten vaan tulee oikeaan suun- 
taan ohjatuksi, tuntuu nyt jälkeenpäin ajatellessa tosiaankin ensi-arvoisel- 
ta asialta kielimestarin ominaisuuksia arvosteltaessa. — Työn käytännöllis- 
tä mukavuutta tuli vielä tämän valintani kautta edistämään se seikka, että 
tulimme molemmat saman talon asukkaiksi, joten kielimestari oli minul- 
la päivät pitkät aina tavattavissa. 


Murteentutkijat käyttivät apunaan teosta Suomen kielen keräilysanasto. 
Paavonen valaisee työskentelytapaansa seuraavasti: 


Kyselyä suoritin jotenkin seuraavaan tapaan: minä lausuin ”Keräilysanas- 
tosta” jonkun sanan; jos ei kielimestarini heti tämän johdosta ryhtynyt 

puheeseen, lausuin eri muotoja sanasta ja koetin lopulta, jos ei sanan tar- 
koitus tullut selväksi, sovittaa sitä johonkin lauseeseen. Heti kun kieli- 
mestarini huomasi, mistä oli kysymys, alkoi hän antaa selityksiään sanoin 
ja kuvauksin, ja jatkoi sitä niin kauvan, kuin minä ne keskeytin. Hänen 
selityksissään tuli usein esille myös kysymyksessä oleva sana jossakin lau- 
seessa; tämän minä heti sitten kirjoitin konsepti-paperille muistiin. 


Jos kerääjä tai kielentutkija tapasi huonon perinteentaitajan tai haas- 
tateltavan, matkakertomuksissa korostuu heidän erilaisuutensa sekä 
suhteen epäsymmetrisyys. Huono ”runoiliaisuus” tai jokin muu nega- 
tiivinen piirre näyttää saavan stipendiaatit kirjoittamaan haastatelta- 
vasta toiseuttavasti. Toiseuttaminen ilmeni matkakertomuksissa mo- 
nin eri tavoin ja oli strategiana pitkäkestoinen ja vahva. 

Käsitteeseen karjalainen kulttuuri sisällytetään tavallisesti kansan- 
kulttuurit kaikissa Karjaloissa: Etelä-Karjalassa, Raja-Karjalassa, 
Pohjois-Karjalassa sekä Venäjän Karjalassa (Vienassa, Aunuksessa, 
Tverissä ja Vepsässä), joskus myös Inkerissä. Herderiläisestä kansa- 
kuntaideaalista ponnistaneille karelianisteille Karjala oli eksoottinen 
paikka, josta etsittiin vielä 1900-luvun alussa suomalaisuuden juu- 
ria.‘ Erityisesti Vienan Karjala on saanut taitavien runolaulajiensa, 
Kalevalan, Elias Lönnrotin ja monien muiden runonkerääjien vuoksi 
tarunhohtoisen maineen. Vienan Karjala on Venäjän Karjalan poh- 
joisin osa. Suomen ollessa suuriruhtinaskunta se kuului Arkangelin 
kuvernementin Kemin kihlakuntaan. 

Nykyään Suomen Karjalaan kuuluvat Pohjois-Karjalan ja Etelä- 
Karjalan maakunnat, mutta suurin osa siitä alueesta, joka mielletään 
Karjalaksi, kuuluu Venäjään, Karjalan tasavaltaan. Karjalankannas, 
sen asutus ja paikannimistö, on kuitenkin täysin venäläistynyt, eikä 
sen kuulumisesta Karjalaan muistuta juuri mikään muu kuin suoma- 
laisten vaalima historia ja alueen maantieteellinen nimi.'” 
kieli. Karjalankielisten karjalaisten kulttuuriperintöä leimaa orto- 
doksinen uskonto. Suomalaisessa keskustelussa puhutaan tavallisesti 
yhdestä karjalan kielestä ja karjalan eri murteista, mutta Karjalan 
tasavallassa puhutaan useista karjalan kielistä. Karjalan kielen kieli- 
poliittinen asema suomen ja venäjän välissä tuli voimakkaasti esille 


176 Mm. Katajala 2013, 59. 
177 Katajala 2013, 29. 

kansallisuusaatteen vaikutuksesta 1800-luvun lopulla. Sivistyneistön 
kansakuntaprojektissa karjalaisuus ja karjalan kieli nähtiin osana 
suomalaisuutta. Karjalan korostaminen omana kielenään olisi ollut 
vastoin suomalaisuuden rakentamista, sillä Suomea ei haluttu nähdä 
monikulttuurisena vaan homogeenisena maana. Virallisen tunnus- 
tuksen karjalan kieli sai Suomessa vasta vuonna 2009. Vähemmistö- 
kielenämme se vertautui Suomen romanikieleen sekä Suomessa van- 
hastaan puhuttaviin saamen kieliin, venäjään, jiddi$iin ja tataarikieleen 
sekä kotimaisiin viittomakieliimme. 

Uusimmissa Karjala-tutkimuksissa on lähtökohtana se, että Kar- 
jala konstruoidaan ja tuotetaan diskursiivisesti keskusteluissa, kirjoi- 
tuksissa ja tutkimuksissa — tulkinnoissa — aina uudestaan.!? Kimmo 
Katajalan mukaan Karjalaksi kutsuttu alue määrittyy kokonaisuu- 
deksi vain menneisyytensä ja siitä kirjallisuudessa, taiteessa ja tutki- 
muksessa luotujen mielikuvien kautta. Kukin aikakausi on antanut 
Karjalalle omista lähtökohdistaan ja näkökulmistaan relevantteja 
merkityksiä, jotka elävät kerrostuneina tämän päivän käsityksissäm- 
me.'** Katajalan mukaan Karjalaan kohdistuneen tutkimuksen nä- 
kökulmat ovat ”sadan vuoden ajan ponnistaneet ideologisista, natio- 
nalistisista, propagandistisista ja institutionaalisista lähtökohdista” ja 
näiden pohjalta syntyneet Karjala-tulkinnat ovat kerrostuneina suo- 
malaisten mielissä. Viimeisimmissä tulkinnoissa Karjala on nähty ra- 
jan halkaisemana alueena, jonka asukkailla on siitä huolimatta vuosi- 
sataiset yhteistyön perinteet.'3! 

Ensimmäiset tiedot kalevalamittaisista runoista saatiin jo Agrico- 
lan vuonna 1551 Psalttarin suomennoksessa julkaisemasta jumalten 
luettelosta, jossa mainitaan yhdentoista hämäläisen ja kahdentoista 
karjalaisen jumalan nimet ja tehtävät. Luettelon jumalia ovat muun 
muassa Kekri, Egres, Hiisi, Rauni, Pellonpekko ja Köndös.'? Varhai- 
simmat esimerkit karjalaisista runosäkeistä on julkaistu vuonna 1789 


178 Björn 2013; Sarhimaa 2017, 9-85. 

179 Knuuttila ja Suutari 2013, 9—25. 

180 Katajala 2013, 31. 

181 Katajala 2013, 61. Katajalan artikkelissa on laaja ja kattava lista Karjalaa 
käsittelevästä kirjallisuudesta ja tutkimuksesta. 

182 Haavio 2020 (1959); Hautala 1954, 26-30. 

Kristfrid Gananderin Mythologia Fennicassa, joka oli Porthanille 
omistetun sanakirjan täydennysosa. Kirjassa on runsas määrä loitsu- 
jen ja eeppisten runojen säkeitä.'* Piirilääkäri Sakari Topelius Uusi- 
kaarlepyystä kuuli kalevalamittaisia runoja rokotusmatkoillaan Poh- 
janmaalla 1800-luvun alussa, ja myöhemmin hänen luonaan kävi 
vienankarjalaisia runolaulajia esittämässä taitojaan.'%* 

Kielitieteilijä A. J. Sjögren oli ensimmäinen runonkerääjä Vienan 
Karjalassa. Hän kävi vuonna 1825 ainakin Vuokkiniemessä, Vuonni- 
sessa, Pirttilahdessa ja Uhtuassa.!85 Toinen varhainen Vienan-kulkija 
on Utsjoen kirkkoherra Jaakko Fellman, joka keräsi runoja osin sa- 
moista kylistä kuin Sjögren. Elias Lönnrot teki matkoja Vienan runo- 
kyliin vuosina 1832, 1833 ja 1834 sekä niiden lisäksi useita matkoja 
Suomen Karjalaan. Lönnrot löysi Vienasta erinomaisia runolaulajia, 
joilta hän kirjoitti muistiin Kalevalassa hyödyntämiään upeita eeppi- 
siä ja myyttisiä runoja. Tästä syystä muutkin runonkerääjät lähtivät 
sinne mielellään, ja heidän keruutyönsä ansiosta Vienasta onkin ke- 
rätty pääosa SKS:n arkistoon tallennetuista kalevalamittaisista eeppi- 
sistä ja myyttisistä runoista. 

Lönnrotin matkoista innostuneina myös J. F. Cajan ja M. A. 
Castren matkasivat Vienassa vuonna 1839 ja D. E. D. Europaeus 
vuodenvaihteessa 1845-1846. A. A. Borenius kulki Vienan kylissä 
1870-luvulla useaan otteeseen. Vuonna 1872 hänen tovereinaan oli- 
vat A. Genetz sekä A. Berner, joka otti tuolla retkellä ensimmäiset 
tunnetut valokuvansa. 1870-luvun lopulla Vienaan suuntasivat myös 
A. W. Ervasti ja Hj. Basilier ja 1800-luvun viimeisellä vuosikymme- 
nellä muun muassa J. W. Juvelius, Heikki Meriläinen, Matti Varonen 
ja Kaarle Krohn. I. K. Inha ja Kustaa Karjalainen tekivät legendaari- 
sen Vienan-retkensä vuonna 1911.1% 


183 Hautala 1960, V-X. 

184 Hautala 1954, 105—108. 

185 Runonkeruusta Karjalassa ks. esim. Sihvo 2003, 100-106; Tarkka 2005; 35- 
53. 

186 Runonkeruusta Vienassa ks. esim. https://asp.juminkeko.fi/viena//runon- 
keruu.html. 

Karjalan maine laulujen maana, runokylien syrjäinen sijainti, met- 
sät ja maisemat, taitavat runolaulajat sekä pitkät ja polveilevat runot 
ja loitsut kiinnostivat runonkerääjiä koko 1800-luvun ajan ja vielä sen 
jälkeenkin. 

Myös kareliaanit hakivat 1800-luvun lopulla sekä Suomen että Vie- 
nan Karjalasta inspiraatiota ajatteluunsa ja taiteeseensa. Syntyi mieli- 
kuva tarunhohtoisesta Karjalasta, ja se vahvistui ja täydentyi 1900- 
luvulla. 1900-luvun alkupuolella runonkerääjien matkat Vienaan kui- 
tenkin vaikeutuivat, koska olot Venäjän Karjalassa muuttuivat levot- 
tomiksi tsaarinvallan vastaisen liikehdinnän seurauksena. Vienas- 
sa pidetyt kansalaiskokoukset vaativat alueen aineellisen ja henkisen 
tilan kohottamista, vapauksia ja kansankielistä opetusta. Suomen 
itsenäistymisen jälkeen alkaneissa heimosodissa vuosina 1918-1922 
ja jatkosodassa 1941-1944 alue pyrittiin liittämään Suomeen, mutta 
suurvaltapolitiikka saksalaisten ja brittien välillä muutti tilannetta. 
Venäjän rajat itään sulkeutuivat suomalaisilta tutkijoilta vallanku- 
mouksen jälkeen viimeistään vuonna 1919. Tarton rauhansopimuk- 
sessa vuonna 1920 suuriruhtinaskunnan rajat Suomen ja Venäjän 
välillä määriteltiin toisin, eikä suomalaisilla runonkerääjillä ollut 
vuosikymmeniin pääsyä Vienaan eikä muuallekaan Karjalaan.'* 

Tässä luvussa seuraamme Karjalassa 1800-luvun lopulla käyneitä 
runonkerääjiä. Axel Berner kulki Vienassa vuonna 1872, Lauri Pääk- 
könen Vienassa ja Aunuksessa vuonna 1892 ja Vihtori Alava yhdessä 
Kustaa Karjalaisen kanssa vuonna 1895 Tverissä. Tutustumme myös 
Arvid Genetzin vuonna 1897 kirjoittamaan matkakertomukseen 
Kuolan niemimaalta, ”Turjan Lapista”. A. O. Väisänen teki kesällä 
1915 ensimmäisen matkansa Vienaan SKS:n stipendiaattina. Samaan 
aikaan riehui ensimmäinen maailmansota. 


187 Karjalan kulttuurista, runolaulusta ja runojen tallentamisesta ks. Tarkka 
1989 sekä esim. Timosen (ei vuosilukua) Runolaulu. 

188 Kuhmossa sijaitseva Juminkeko-säätiö (juminkeko.fi) elvytti Vienan runo- 
kyliä ja tallensi nykyisten laulajien runoja 1990-luvulta lähtien. Venäjän 
hyökkäys Ukrainaan talvella 2022 on kuitenkin estänyt Juminkeon, mui- 
den yhteisöjen ja tutkijoiden toiminnan Vienassa ja muualla Venäjällä. 

Karjalan kävijöiden retoriikasta 


Vienan Karjala! - Näissä sanoissa on jotain, joka heti mielen sytyttää: 
Kalevalan runot, satujen maailma, mistä ne pulppuavat, kaikuava, kaihoa- 
va kannel — ehkä osanotto tämän unohdetun maankolkan kohtaloon. 
Mutta siinä on jotain muutakin: sen äärettömät riistarikkaat salot, sen 
koskien kohina, sen luonnon koskemattomuus, sen kalaisat vedet. 
Ehkä juuri nämä viimemainitut ovat tunnelman pääpohjana pohjoises- 
sa Vienan Karjalassa, Koudan vesirikkaalla reitillä. 


U. T. Sirelius kuvasi matkakertomuksessaan vuonna 1911 Vienan 
Karjalaa runojen, satujen ja kanteleen maana, unohdettuna maan- 
kolkkana, jonka ainutlaatuisuutta koskematon luonto korostaa. 

Runolaulajien, runojen, kauniin luonnon ja etäisen sijaintinsa 
vuoksi Karjala on ollut suomalaisille aina erityinen paikka. Köyhyy- 
destä ja rankoista olosuhteista huolimatta aluetta idealisoitiin ja ro- 
mantisoitiin pitkään. Myös ylioppilaskerääjät omaksuivat Karjalaa ja 
karjalaisia runolaulajia ihannoivan retoriikan sekä toistivat ja vah- 
vistivat sitä tarvittaessa matkakertomuksissaan. Varhaisissa historia-, 
alue- ja väestötutkimuksissa Karjala haluttiin nähdä kuitenkin so- 
siaalisesti ja taloudellisesti kehittymättömänä ja takapajuisena sekä 
alueen asukkaat lukutaidottomina, venäläistyneinä ja ortodokseina 
väärän uskonnon kannattajina.' Tutkimuksia leimasi eräänlainen 
”kurjuuskerronta” huoli- ja surupuhe, joilla vahvistettiin fennomaa- 
nispainotteista ja nationalistista diskurssia.” 

1990-luvulta lähtien Karjalaa ja erityisesti Karjala-retoriikkaa on 
kuitenkin tarkasteltu kriittisemmin ja monipuolisemmin. Karjala- 
kuvauksiin havaittiin liittyvän puhetapoja, joissa alue määriteltiin, 
esitettiin ja etäännytettiin ”meistä? suomalaisista ja Suomesta toise- 
na, erillisenä ja erilaisena. Karjalan toiseutta rakennettiin puhumalla 
runo-Karjalasta korostetun ylistävästi ja yksipuolisesti siihen liitty- 
västä ”traditionaalisesta” ”kansanomaisesta? ja ”muinaisrunoudesta”, 
viittaamalla Karjalan kansan, maiseman ja luonnon orgaaniseen yh- 
teyteen sekä tyypittelemällä runolaulajat ”kuolevan sankariajan vii- 


189 Sihvo 2003, 407; Tarkka 1998. 
190 Vrt. Lähteenmäki 2013, 89-91. 

meisiksi edustajiksi” ja runo ”iltaruskoiksi”. Retoriikkaan kuului myös 
”kurjuuskerronta” syvä huoli alueen ja ihmisten huonoista oloista ja 
synkästä kohtalosta." 

Staattinen ja myyttinen kuva Karjalasta kumpusi korkeakulttuuri- 
sesta kansallisuusaatteesta, jonka varaan Suomen kansallista historiaa 
ja identiteettiä autonomisessa Suomessa rakennettiin. Kyse oli toi- 
seuttavasta retoriikasta, joka vahvisti sivistyneistön asemaa suhteessa 
Karjalaan ja karjalaiseen rahvaaseen sekä etäännytti, primitisoi ja 
problematisoi Karjalan sivistyneistön ehdoilla. Samantapainen reto- 
riikka koski koko Karjalaa Tveriä ja Aunusta myöten ja ylettyi myös 
kuvauksiin saamelaisten ja karjalaisten asuttamasta Kuolan niemi- 
maasta. 


"Kuin kuristusnuorasta päästetty lintunen” 


Iivo Marttisen kertomuksesta matkastaan kotiseudulleen Vienan Kar- 
jalaan Vuokkiniemeen ja Uhtuaan vuonna 1911 tunnistaa Karjala- 
retoriikan piirteet: 


Kauniit ja mitä herttaisimmat kesä-ilmat jatkuivat. Matkaamme toveri- 
ni kanssa halki salojen, yli siintävien ja mahtavien vuorijen, joilta laajoja 
mahtavia näköaloja katsellessa sydän kohoaa, mieleen virtaa puhtautta, 
joka sieltä jokapäiväisen tomun pois ajaa. Fi sanoa saata sitä tunnetta, 
mikä mielen täyttää. Olet kuin kuristusnuorasta päästetty lintunen, saa- 
dessasi pudistaa inhoittavan ammattitomun hetkiseksi jaloistasi, ja pääs- 
tessäsi vapauteen, nauttimaan Luojan luoman luonnon puhdasta suloa; 
päästessäsi hetkiseksi hengähtämään kotikunnahille — kotiin. 


Marttinen ylistää ilmoja, maisemia ja luontoa ja pukee sanoiksi mo- 
nen ylioppilaan ajatukset siitä riemua herättävästä vapaudentuntees- 
ta ja ”sydämen kohoamisesta” jonka kotiseudulla, vapaudessa ja puh- 
taassa luonnossa kulkeminen sai aikaan. Hänellä tuntui olleen onni 
mukana jo lähdössä. Illalla 20. kesäkuuta 1911 hän astui matkatove- 


191 Tarkka 1998; Pöysä 2014, 268-294; Häyrynen 2005, 169—177; Fingerroos ja 
Loipponen 2007. 

rinsa Ilkka Pirhosen kanssa Kajaanista lähtevään Salo-laivaan, joka 
viiletti pitkin Oulujärven kirkasta pintaa Mieslahden laituriin. Sieltä 
alkoi 40 kilometrin pituinen maantietaival Suomussalmen kirkolle. 
Marttinen ja matkatoverinsa eivät ”kylliksi voineet ihailla sitä vapaata 
raikkautta, luonnon ihanuutta” joka heitä ympäröi. Aina tilaisuuden 
tullen toveri kaivoi taskustaan äänirautansa, ja he virittivät yhdessä 
kaksiäänisesti Karjalaisten laulun. ”Tuskin sitä laulua löytyi toverini 
Valistuksen laulukirjassa, jota tällä matkallamme emme olisi laula- 
neet”, kirjoittaa Marttinen. Vaikka jalkamatka kantamuksineen oli 
30 asteen helteessä hiostava ja raskas, heidän lauluhalujaan se ei lai- 
mentanut. Salotaipaleilla kulkiessaan he tunsivat ”kaikkein alkupe- 
räisintä ja puhtainta vapautta”. 

Vuokkiniemeläisen perinteen suurkerääjänä kunnostautunut 
Marttinen toistaa kertomuksessaan ”puhtaan” vapauden ihanuutta 
useaan otteeseen. Se kuvastaa nuoren miehen riemua siitä, että on 
päässyt lomalle, pois kaupungista ja saanut tuntea olevansa ”kuin 
kuristusnuorasta päästetty lintunen”. Se liittyy myös siihen Karjala- 
retoriikkaan, jossa seutu liitetään luontoon, luovuuteen, villeyteen, 
runouteen ja lauluun — kaikkeen siihen, johon kontrolli ei yllä. 


Ristiriitainen Karjala 


Tavallisesti Karjalan-kävijät ovat ylistäneet seudun luonnon ja mai- 
semien ihanuutta, mutta joukossa on myös niitä, joita luonto ei pu- 
hutellut kauneudellaan. Arvid Genetz teki ensimmäisen kielentut- 
kimusmatkansa Karjalaan Suojärvelle kesällä 1867. Pitäjän nimi oli 
hänestä mitä sopivin, sillä ”jos kääntäyt vaikka minne, jos luot silmä- 
si mihin suuntaan tahansa, niin aina näet soita ja järviä, rämeitä ja 
lampia”. ”Rumaa luontoa” kaunistavat vain järveä ympäröivät vaarat. 
Genetz ei havaitse keruukohteekseen valitsemassaan pitäjässä juuri 
mitään ihailtavaa, kasvistokin on köyhää ja niukkaa. Lintuja ja peto- 
eläimiä, karhuja, peuroja, ilveksiä, näätiä ja metsäsikoja on sen sijaan 
runsaasti ammuttavaksi. Genetz kuului niihin, joiden mielestä ruma 
luonto ja väärä uskonto tuottavat paheellisia ihmisiä. 

Ruma luonto on kotina kreikanuskoisilla suojärveläisillä, ”raaalla, 
sivistymättömällä ja melkein pakanallisessa taika-uskossa elävällä 

kansalla” kirjoittaa Genetz ja jatkaa: ”Heille petollisuus työssä ja toi- 
messa sekä irstaus ovat paheita, joita he eivät paheina pidä, sillä kris- 
tinuskosta heillä on hyvin sekavat ja väärät ajatukset ja tiedot” Hän 
suhtautui myös ortodoksisuuteen ja venäläisyyteen isänmaalliselta ja 
evankelisluterilaisen kristinuskon pohjalta kielteisesti. Kansanrunot 
lisäsivät vääräuskoisuutta: 


Loruja, semmoisia kuin Neitsyt Maarian virsi Kantelettaressa, joissa kris- 
tinuskon pyhimmät totuudet ovat peräti väärennetyt, laulellaan ja usko- 
taan; sillä ei saarnoista eikä koko jumalanpalveluksesta, jota venäjäksi pi- 
detään, saada mitään ohjausta. 


Axel Berner kulki Vienassa kesällä 1872. Tuoppajärvellä, joka on 
”isoin Pohjois-Karjalan järvistä Venäjän puolella” luonto oli ”pukeu- 
tunut kauniimpaan muotoon”. ”Ylängöillä kasvoi tiheä sekametsä ja 
laaksoissa olivat kasvien muodot rehevämmät, kuin mitä monta ver- 
taa etelämmissä seuduissa olin nähnyt” Berner kuvailee. Pian edessä 
oli suuri koski, Sohjenan Niska, jota ei voinut veneellä laskea, vaan 
soutajien oli kuljetettava vene teloilla tietä myöten kosken alapuolelle. 


Sillä välin Berner lähti kumppaneineen ihailemaan koskea: 


Olen sitä ennen ja sen jäljestä nähnyt koskia, joiden vedenpaljous on 
isompi, koskia, joissa on jyrkempi putous, mutta ei mikään ole minuun 
vaikuttanut niinkuin tämä. Saattanee syy tähän osaksi olleen niiden seu- 
tujen rumuudessa ja yksitoikkoisuudessa, joita edellisinä viikkoina olin 
kulkenut, mutta varma on, että jos tämä koski olisi sivistynyttä maailmaa 
lähempänä eikä tiettömässä Karjalassa noin 5 peninkulmaa pohjoispiirin 
eteläpuolella, olisi sen kauneus yhtä tuttu Euroopan turisteille, kuin Kar- 
jalaisille, jotka sen tuntevat hyväksi lohensaalispaikaksi. 


Karjalan luontoa vuolaasti ihastelevan kertomuksen keskellä Berner 
yllättäen toteaa, että hän on kulkenut jo pitkään rumissa ja yksitoik- 
koisissa maisemissa. Mahtava koski oli hänestä väärässä paikassa ja 
liian kaukana täällä ”5 peninkulmaa pohjoispiirin eteläpuolella”: ”si- 
vistynyttä maailmaa lähempänä” myös ”Euroopan turistit” olisivat 
päässeet sitä ihailemaan. 

Bernerin matkakertomus julkaistiin Suomen Kuvalehdessä vuonna 


1874. Sen yhteydessä julkaistiin saksalaisen puupiirtäjän” piirros tästä 

mahtavasta koskesta, mutta se kuvaa Bernerin mielestä ”vain vailli- 
naisesti” todellisuutta: 


Siinä ei näy sitä hopean kirkasta vettä, jonka vertaista en missään muualla 
ole tavannut, eikä myös muuta kuin osaksi niitä erinomaisia rantaseutu- 
ja, jotka niin hyvin sopivat koko kosken luonteen kanssa yhteen, ja vielä 
pahaksi onneksi on saksalainen puunpiirtäjä, varmaan katsoen tekemääni 
valokuvaa luonnottomaksi, mataloittanut putousta. 


Kansakoulunopettaja ja kirjailija Lauri Pääkkönen teki matkan Vie- 
naan kesällä 1892. Matka alkoi Heinolasta maitse Mäntyharjun kaut- 
ta Mikkeliin, josta Pääkkösen oli haettava passi: se oli oltava jokaisella 
Karjalaan menijällä. Mikkelistä hän lähti jalkapatikassa Pankakoskel- 
le. Matka oli hankala: 


Ensimmältä ei tahtonut tottumatoin jalka pysyä pyöreän puun selällä, 
vaan pyrki tavan takaa livahtamaan milloin vasemmalle milloin oikeal- 
le, ja vaikkakin pieksujeni varret yltivät liki housujen haarukoita, niin ei 
kauvankaan mennyt ennenkuin sukat olivat aivan märkinä sakean keltai- 
sesta ja pahanhajuisesta suo-vedestä. Ennenkuin olimme Lusman kylässä 
- ensimmäinen kylä tuolla puolella rajaa —, niin olin aivan näännyksissä 
ja läpeensä märkänä, osittain huonon tien ja kuuman ilman vuoksi, osit- 
tain siitä syystä, että tavarani sain itse kantaa selässä, sillä noilla laukku- 
miehillä oli niin paljon myysyä, että oppailla ja heillä itsellä oli täysi teke- 
minen uuden kuljetuksessa. 


Matkan hankaluudet jatkuivat, sillä Haukkasaaressa hänen kaikki 
matkaeväänsä joutuivat kylän koirien ruuaksi. Hän oli pyytänyt kyy- 
ditsijöitä vahtimaan tavaroita veneessä, mutta nämä olivat pistäyty- 
neet lähitaloon tsoajun juontiin. Pääkkönen oli eväidensä menettä- 
misestä syvästi harmissaan. 

Matka jatkui veneellä pienen Toraksenjärven yli ja sieltä puroa pit- 
kin, jota kulkiessa ei tarvittu lainkaan airoja. Soutaja seisoi veneen 
etutuhdolla ja potkaisi voimakkaasti rannalla olevista kivistä venettä 
eteenpäin. Pääkkösestä matkanteko oli hullunkurista. Vene kimpoili 
vuoroin vasemmalle, vuoroin oikealle rannalle, jonka kivistä soutaja 
haki aina uuden potkaisupaikan. Aika vauhtia silti edettiin. 

Vaikeudet jatkuivat edelleen. Opas ehdotti Pääkköselle, että he oi- 
kaisisivat erään suon poikki. Saappaat eivät kastuisi ”kuin päältä”: 

Mutta voi kauhistuksen paikka sitä matkaa! Ensiksikin se oli puolta pi- 
tempi, kuin mitä hän sanoi ja toisekseen se paheni kuta pitemmälle siinä 
päästiin. Kolmen virstan verran pääsimme kuta kuinkin, eikä siihen asti 
minun pitkävarsi pieksujen varren yli mennyt vesi kuin parissa kohden, 
vaan sitten se vasta alkoikin oikea leikki. Eteen aukeni noin parisen virs- 
tan laajuinen Varpasuo, joka oli aivan metsätöin ja näytti etäältä katsoen 
reheväheinäiseltä. Aloimme varria sitä myöten ja jo ensi sylien matkalla 
se näytti minulle, etteivät pieksujen varret merkinneet mitään sen kylmän 
ja liejuisen poven rinnalla. Vajosin ensin haarojani myöten, sitten vatsaa- 
ni ja vihdoin kainaloitani myöten tuohon hentoon suohon! 

Herra siunatkoon! johon sinä vello petit minut! Ihanhan me vajotaan 
suon sisään? — ”Äijän on vettä vello, äijältä on. Satehet ovat suon pilan- 
neet. Viime suvena kulin tästä ja suit, suit jos jalkani kastuivat!” 

Yhä sitä vaan ponnisteltiin eteenpäin ja yhä syvemmälle se vaan suo 
tuntui upottavan. Hiki valui virtana joka paikasta ruumistani ja olin aivan 
tukehtua kuumuudesta, sillä minun täytyi vielä suorittaa osa tavaroideni 
kuljetuksessakin. Toivoin edes pientä mätästä, jolle olisin voinut pysähtyä 
lepäämään, vaan turhaan. Ei millään puolella näkynyt tuon harmaan ve- 
den kalvon alta pienintäkään nyppylää kohoavan. Tuolla tosin - puolen 
virstan päässä — oli heinähaasio pahainen, vaan sinne asti en enää usko- 
nut pääseväni ilman lehvähtämättä. Askeleeni harvenivat ja jäin kauheasti 
jälkeen tuosta pitkäsäärisestä oppaastani, joka mennä molskutteli kuin 
paras kurki hyvää vauhtia edellä. Ku-uu-le sie ve-llo! En mie enää ja-aksa! 
Voi voi!, ihan mie jo kuolen!, vaikeroin hädissäni. Hän seisattui ja pagisi: 
”A täs on sellainen paikka että voit vähän levätä. Tulehan tähän!” Ponnis- 
telin vielä vihoviimeiset voimani ja pääsin kuin pääsinkin paikalle, jolta 
hän poistui, ettei se olisi niin painunut. 


Suossa polkeminen jatkui entistä raskaampana. Lopulta Pääkkönen 
juuttui varustuksineen melkein kokonaan suohon, josta opas sai hä- 
net vaivoin kiskottua ylös. ”Vähissä hengin” he pääsivät suon laita- 
malle, mutta siinä olikin joki vastassa. Ei auttanut kuin hypätä jokeen 
ja uida yli. Uiminen ei kuitenkaan ollut mikään ”leikin asia? väsynee- 
nä märissä vaatteissa. Onneksi joki oli vain kolmisen syltä leveä, joten 
voimat vielä riittivät. Kaikki vaatteensa ja muutkin tavarat ”nyytissä? 
Pääkkönen tietysti kasteli. Opas puolestaan laittoi tavarat riukujen 
päälle ja sai ne kuivana joen yli. 

Matka jatkui yli järvien, kautta salojen ja vaarojen, läpi rämeiden 
ja soiden. Itikoiden paljous oli *kerrassaan kauhistava”. Pääkkönen 
näki tiepuolessa sieniä, ja pian ”täytimme yhden nenäliinan mitä tuo- 

reimmilla tateilla”. Sitten oli taas upottavia rämeitä ja sillattomia jokia 
ylitettävänä. Vihdoin he saapuivat erääseen pappilaan, jossa papilla 
oli paljon tietoja Suomesta ja sen oloista. Innokkaasti hän kyseli suo- 
malaisesta kirjallisuudesta yhtä ja toista. Hän tunsi nimet Lönnrot, 
Snellman, Ahlgvist, Castren, Ervast, Aspelin ja Genetz, jonka pappi 
tunsi henkilökohtaisesti. 

Vienanmeren rannalla Ala-Uikujoen suussa Sorokassa (vuodesta 
1938 alkaen Belomorsk) Pääkkösen oli määrä tavata sahan ja tehtaan 
johtaja Ivan Feodoritsan, jonka ylenpalttisen vieraanvaraisen miehen 
maine on kiirinyt ”kautta koko Karjalan”. *Hän on kerrassaan hyvä 
mies, se on lause, jonka kuulet aina, kun karjalaisten kesken hänen 
nimeänsä mainitaan”; kirjoittaa Pääkkönen. Sahan ympäristö hyvin 
hoidettuine ja siisteine rakennuksineen teki häneen suuren vaikutuk- 
sen. Hänestä oli selvää, että ”nämä laitokset” oli rakennettu sellaisen 
henkilön toimesta, joka on ”saanut sivistyksensä ja periaatteensa län- 
simaisen kulttuurin keskuudessa”. Hänestä oli ”vallan mahdotoin us- 
koa” että tavallisesta karjalaisesta talonpojasta voisi ilman koulutus- 
ta, vain ”tuolla kansan keskuudessa kehittymällä”, kehkeytyä kaikkien 
näiden rakennusten ja laitosten rakennuttaja ja hoitaja. 

Kun Pääkkönen sitten tapasi Feodoritsan, hän yllättyi lisää: 


Eteeni astuu kookas, solakkavartaloinen, hienosti puettu ja ryhtikäs herra, 
ijältään noin neljännelläkymmentä ja ulkomuodosta päättäen hän parem- 
min muistutti jotain englantilaista salonkimiestä kuin tehtaan hoitajaa 
näillä sivistyksen takamailla. Eikä tuosta kuvittelemastani venäläis-kar- 
jalaisuudesta hänessä näkynyt pienintäkään vivahdusta. Hän tervehti 
minua herrasmiehen hienoudella, jossa kumminkin oli joku määrä ar- 
vokkaisuutta, jota ensi hetkessä luulin jäykkyydeksi. - Oletteko — saanen 
luvan kysyä — tehtaanhoitaja Törhönen? — ”Niin, vaan ketäs minulla on 
kunnia puhutella?” - Olen matkustaja Suomesta. Ja pian oli molemmin 
puolin tarpeelliset selitykset vaihdettu. Mielikuvani saivat tehdä täydelli- 
sen kuperikeikan ja minä milten nauranut sitä, että olin häntä sellaiseksi 
kuvitellut. Aivan ensihetkestä hän näytti niin suoralta ja teeskentelemät- 
tömältä, että olin unohtaa pyytää häneltä anteeksi, että sellaisena täytyi 
tulla häneltä suojaa etsimään. 


Feodoritsa johdatti Pääkkösen komeaan saliin. Uuniin hän laitatti 
leimuavan valkean, jonka lämmössä Pääkkönen sai vaatteensa pian 
kuiviksi. Hänestä tuntui ”niin hullunkuriselta” olla taas sivistyneiden 

ihmisten keskuudessa, etenkin täällä ”pohjan pimeillä perillä”; jossa 
hän luuli tapaavansa vain viheliäisissä hökkeleissä ja turvemajoissa 
asuvia, puoleksi villissä tilassa olevia ihmisiä. Päivällinen oli ylen- 
palttinen. Hänelle tarjottiin ”muun kaiken muassa somgaa (lohta), 
lihalientä, meijerivoita, herkkusilliä, sardiineja, englantilaista vuohi- 
juustoa, englantilaista hienoa laivakorppua ja merikrapua sekä mon- 
ta muuta lajia”. Juomiakaan ei ollut unohdettu. Pöydällä oli hienoim- 
masta Moskovan viinasta Bayerin olueen ja ”Tokay'n viiniin” ”mitä 
lajia mieli vaan olisi halainnut”. 

Pääkkönen viihtyi Sorokassa viikon päivät järjestellen muistiin- 
panojaan ja nauttien talon vieraanvaraisuudesta, keskusteluista isän- 
nän kanssa ja talon kirjastosta. Sitten ”maa alkoi polttaa jalkojen al- 
la” ja Pääkkönen oli valmis kestämään taas jalkamatkan vaivat. Kuten 
kaikki Karjalan-kävijät, hän tapasi matkallaan paljon kurjuutta ja 
köyhyyttä, nälästä kärsiviä perhekuntia ja ihmisiä, jotka tunsivat vie- 
rasta kulkijaa kohtaan syvää epäluuloa ja pelkoa. Oltuaan kolmisen 
kuukautta taipaleella ja *samoten soita ja kankahia? hän tuli Paate- 
neeseen, josta jatkoi jalkamatkassa Kuutamolahteen ja Mekriin. Vih- 
doin hän pääsi Mekrijärven rannalle: 


Silloin olivat näkyvissä ”oman maan rannat!” Ei muuta kuin hattu pois 
päästä ja huikea ”hurraa” sai kolminkertaisena kajahdella noiden metsä- 
seutujen keskellä. 

Raja kulkee Mekrinjärven keskitse, joten toiset rannat ovat Venäjän, 
toiset Suomen puolella. Mekrissä on kaksi kyläkuntaa jonkun virstan 
päässä toisistaan. Oli oikein runollista, kun meitä Mekrinjärven yli tuli 
hakemaan venosellaan nuori punaposkinen tyttö. Tuntui aivan siltä kuin 
itse Suometar olisi yhden monista neitosistaan lähettänyt tuomaan meille 
ensi terveiset kotimaasta. 


Matka jatkui Liuvukseen ja sieltä hevosella Siikavaaraan, josta hän sai 
venekyydin Koitajokea pitkin Möhkön tehtaalle. Hänen yövyttyään 
siellä Möhkön tehtaanjohtaja Berner antoi hänelle kyytihevosen Ilo- 
mantsin kirkolle. Siellä täytyi vielä odottaa seuraavaan päivään pää- 
syä Joensuuhun, josta vuorokauden tavaroita järjestettyään Pääkkö- 
nen lähti laivalla Savonlinnan kautta Puumalaan, sieltä Mikkeliin ja 
sieltä vihdoin rautateitse kotiseudulleen. 

Pääkkösen kulkema pitkä matka ulottui laajalle alueelle Poventsan 
ja Kemin kihlakunnissa. Poventsassa hän kävi Repolan, Rukajär- 
ven, Paateneen, Mäntyselän ja Porajärven kunnissa, kussakin useassa 
kylässä. Kemin kihlakunnassa hän kulki Tungutjärven, Suigarvin ja 
Sorokan kunnissa. Hänen kulkemaansa aluetta rajasivat lukuisat ve- 
sistöt. Lännessä Polvi-, Ruunan-, Tuuli- ja Lieksajärvet, pohjoisessa 
Roukkulan-, Kiimas-, Tsolman-, Lietman-, Nuokka-, Jysky-, Kevät- 
täm-, Luva- ja Voijärvet sekä keskiosaltaan Kemijokikin. Idässä hän 
kävi Vienanmeren rannalla ja etelässä kulkua rajasivat matkakerto- 
muksen mukaan ”Uikujoki, Uiku-, Kuts-, Onto, Jolma-, Sees-, Sellin-, 
Poro-, Kuutamo- ja Mekrinjärvet sekä Koitajoki”. 

Monista matkan vaikeuksista ja fyysisestä rasittavuudesta huoli- 
matta Pääkkönen ylistää Karjalan kesäistä luontoa: hän kirjoittaa, että 
se on vähintään ”meidän luonnon vertainen”. Karjalan luonto muis- 
tuttaa kaikessa kauneudessaan Suomea ”Auran rannoilta Maanselän 
harjanteelle saakka”: 


Mitä kulkemani alan luonnonihanuuteen tulee, niin on se kauneudes- 
sa kauttaaltaan meidän luonnon vertainen ja monin paikoin kauniimpi- 
kin. Ken on liikkunut tuon aavan Laatokkajärven luonnonihanuuksista 
ja vaihtelevista näköaloista rikkailla pohjois- ja itärantamilla, niin hän 
on silloin ollut tilaisuudessa näkemään seutuja aivan samanlaisia kuin on 
kauttaaltaan keski- ja eteläosissa Venäjän Karjalaa. Siellä ei puutu aavoja 
järviä, joista toiset ovat täynnä saaria, ei pieniä, rauhallisia metsälampia, 
ei pauhaavia putouksia ja runsasvetisiä koskia, ei pieniä metsäpuroja, ei 
Hämeen multakankahia, ei jylhiä vuoria, ei komeita ja korkeita vaaroja, 
eikä meheviä lehtomaita; sen myöntänee jokainen sielläpäin liikkunut. 
Sanalla sanoen on eteläinen Keski-Karjala täydellinen jatko tuolle alal- 
le, joka ulottuu Auran rannoilta Maanselän harjanteelle saakka. Enkä ole 
meidän puolella esim. nähnyt niin laajaa vesiylänköä, jossa kaikki järvet, 
purot ja lähteet olisivat kauttaaltaan niin kirkasvetisiä, kuin on se ylänkö, 
jonka rajoittaa etelässä Seesjärvi, lännessä Voijärvi, pohjoisessa Valkea- 
järvi ja idässä Ontojärvi. Sillä alalla, joka tekee ainakin 30 peninkulmaa 
ympäriinsä, ei ole edes pienoisissa metsälammissakaan ruskeankeltaista 
vettä, vaan on se niin hohtavan kirkasta kuin kastepisaroissa kauniina 
kesäaamuna - ja niin kauniilta hohtavia lähteitä, kuin näin esim. Loasarin 
kylän lähellä kaksikin, en eläissäni ole nähnyt. 

Pääkkösen matkakertomuksessa vuorottelevat kuvaukset vaikeuksis- 
ta ja niiden voittamisesta. Hän näyttäytyy lukijalle neuvokkaana san- 
karina, joka selviytyy kaikista hankaluuksista vieraalla maalla. Ker- 
tomuksen lopussa sankarin vaivat palkitaan Sorokassa johtaja Ivan 
Feodoritsan luona. Missään muualla matkansa aikana Pääkkönen ei 
tuntenut viihtyvänsä yhtä hyvin. Matkakertomuksensa hän päättää 
runonsäkein: 


Mieli täynnä muistelmia, 
Armaita — ei katkeria. 


"Valkopäät” Tverissä 


Vihtori Alava lähti Tverin lääniin vuonna 1895 yhdessä Kusti Karja- 
laisen kanssa. Matka on yksi merkittävimmistä ja tuloksekkaimmista 
tutkimusmatkoista karjalaisten pariin. Alava keräsi kansanrunoutta, 
satuja, sananparsia, arvoituksia, uskomuksia, taikoja, tapoja ja hää- 
tapoja. Karjalaisen työnä oli sanaston keruu. 

Matka alkoi Haminasta Sven Duuva -nimisellä laivalla kohti Viipu- 
ria. Tunnelma laivalla oli vapautunut, seura kiinnostavaa, jopa kan- 
sainvälistä. Alava tapasi laivalla nuoria neitoja, ruotsin kieltä puhuvia 
ylioppilaita, hienon viipurilaisen miehen, saksaa puhuvan keikarin, 
polkupyörämatkalla olevan helsinkiläisen pastorin, vanhemman 
ruotsalaisen miehen, joka kertoi Alavalle elämäntarinansa, sekä pal- 
jon muita ihmisiä. Alava kirjoitti laivan matkustajista ja tapahtumista 
yksityiskohtaisesti: 


Saaliini kääriytyneenä istuskelin milloin missäkin ja koettelin suojella it- 
seäni kovalta tuulelta. Muutamia nuoria neitosia myös oli laivassa sekä 
pari ylioppilasta, ruotsalaisia kieleltään molemmat, toinen vasta kelta- 
nokka, ehkä toinenkin, en tiennyt. Neitosista pari oli herttaista, erään 
kapteenin tyttäriä. Se keltanokka ylioppilas oli joku viipurilainen hieno 
mies ja seurusteli erään saksaa puhuvan nuoren herraskeikarin kanssa 
joka tuntui hänkin olevan viipurilainen. Toinen ylioppilas taas oli joten- 
kin vaatimattoman näköinen poika. Hänellä oli 2 sisarta, toinen nuori ja 
muistutti näöllään Elli Fostaadiusta, toinen vanhempi. Herroista oli 3 ai- 
nakin suomenkielisiä, niistä yksi oli pastori Lampen Helsingistä, joka oli 
velosipeetimatkailija. 

Eräs vanhempi herra oli hyvin putelin ystävä, ruotsalainen; tuntui olevan 
Kotkasta koska puhui ruutista y.m.s. Osasi muuten hyvästi suomea, näh- 
tävästi olikin suomalaisen miehen poika ollut ja aikoinaan siis supisuoma- 
lainen. 12-vuotiaana hän oli - omien sanojensa mukaan minulle, kun 
jouduin hänen kanssaan puhelemaan — jäänyt orvoksi ja mennyt toisen 
palvelukseen. Sentähdenpä rakastikin sitä että pitää olla käytännöllinen ja 
osata tulla omalla älyllä toimeen, käytännöllinen, affäärimies kokonaan. 
3 poikaa sanoi kouluttaneensa ylioppilaaksi (ruotsalaisessa koulussa tie- 
tysti!) ja ne ovat käytännöllisellä alalla polyteknikossa j.n.e.; niinpä yksi 
oli täksi kesäksi mennyt Linnea laivaan lämmittäjäksi, ja sitä ukko piti hy- 
vänä seikkana, se oli hänestä oikein. Muuten hän näkyi olevan kova vii- 
kinki ja etenkin panneen painoa sille, että on semmoisia fennomaaneja, 
jotka eivät osaa sanaakaan suomea. Niin puhui hän eräälle ruotsalaiselle 
herralle. Ukko näkyi tuntevan hyvin kaiken saariston Viipurin ja Hami- 
nan väliltä. 

Tulimme sitten jo Uuraan luokse. Siinä laski höyrylaiva erään purje- 
laivan kylkeen. Sinne nousi osa matkustajia: Tuo kapteeni perheineen. 
Sinne menivät ne herttaiset tytötkin, Juulia-laivaan; se oli komea lai- 
va Turusta kotoisin. Illalla vasta klo 9 aikaan tulimme Viipuriin. Ajoin 
Sentraali-hotelliin, joka oli erittäin puhdas ja siisti sekä kelpo hotelli. Kar- 
jalainen ei vielä ollutkaan tullut. Olin yötä, jäin odottelemaan häntä. 


Alava oli lähtiessään 25-vuotias, Karjalainen vuotta nuorempi. Matka 
alkoi 11.6. ja päättyi 21.9. Matkakertomus poikkeaa monista muis- 
ta Karjalaan suuntautuneiden matkojen kertomuksista: se on iloi- 
nen, tulvillaan nuoren miehen havaintoja luonnosta, matkan vaiheis- 
ta ja muista ihmisistä, erityisesti tytöistä. Nuorille matkaajille kaikki 
matkan vaiheet onnistuivat: vaikeuksia ei juurikaan ollut, hauskuutta 
vain. Alava huomasi toinen toistaan kauniimpia tyttöjä ja pääsi hei- 
dän kanssaan lähemminkin tekemisiin, kesäöisille kävelyille. Tyttöjen 
”vapaamielisyys” kuitenkin hämmensi Alavaa: ”Pojat saavat heitä nä- 
pistellä vaikka nännien päistä, niin eivät juuri paljoa välitä!” Eräässä 
kylässä tyttöjä oli paljon poikien määrään verrattuna. Sikäläiset ”tytöt 
eivät näkyneet välittävän mitään, vaikka 'brihat' nännistä näpistelivät 
taikka suoremmin sanoen pitivät rinnat kourassaan. Yksi oli siinä po- 
jan kainalossa kuinka kauan ja poika jo teki noin kuin tuossa edel- 
lä on sanottu” Eräässä kyläpaikassa Alavan huomion kohteena on 
muuan ”Uudenlinnan tyttö, Aleksandra, joka on hänen mielestään 
”aika velikulta” ja ”suuri veitikka”. Hänen kanssaan Alava kertoo jou- 

tuneensa ”jos johonkin tekemisiin”: ”Siinä tuli lopulta heinätappelu 
niin ja nokkos-viuhkiminenkin; tytön sydän on semmoinen merkilli- 
nen, että sen pitää kaikki mahdolliset leikit käyttää” 

Viipurissa, ennen taipaleelle lähtemistään, toverukset kävivät ”toi- 
mittelemassa? matkaan liittyviä asioitaan ja ostamassa yhtä ja toista: 
tohvelijalkineet, puukon, rusetteja sekä Viipuri-lehden. Myöhemmin 
Pietarissa hän ja Karjalainen ostivat Tverin kuvernementin karttoja. 
Kameransa, ”Kodakkinsa” Alava joutui jättämään Pietariin, koska ei 
saanut ostettua siihen filmiä. Toisin kuin suurin osa runonkerääjistä, 
Alava ja Karjalainen matkustivat mukavasti laivoilla, junissa ja ajurei- 
den kyydissä ja asuivat hyvissä ”korteereissa”; jopa hotelleissa. Kun he 
saapuivat Tverin kaupunkiin, Alava käski ajurin ajamaan ”paraaseen 
hotelliin ja jouduimme Hotel & Europeen, mutta kyllä se oli Euroop- 
paa, sanon minä, kun olimme kuin jossakin tyrmässä”; hän kuvailee. 

Hankittuaan lisää karttoja ja muutamia pieniä tavaroita, kuten 
vihkoja, ”araabigummia” ja glyseriiniä, he jatkoivat matkaa junalla 
Ostaskovaan. Junassa he olivat toisen luokan vaunussa ja saivat ”erit- 
täin siistin tilan makuuvaunussa?. OstaSkovassa he ottivat kortteerin 
läheltä asemaa. Asemalla he joutuivat puheisiin erään virkamiehen 
kanssa, joka pyysi heitä tulemaan heille kylään, sillä siellä osattaisiin 
ruotsia. Alava ja Karjalainen suostuivat kutsuun, ja ”siinä lipsahti se 
ilta aina % 9:ään”. Hyvin nukutun yön jälkeen he lähtivät kävelemään 
ja katsastamaan ympäristöä. Illansuussa he menivät taas visiitille sa- 
man herran luokse, jonne tuli myös saksalainen asemainspehtoori. 
”Söimme illallista, pidimme hauskaa puhetta ja joimme teetä. Siinä se 
hauska programmi’, kirjoittaa Alava. 

Ostaskovasta Alava ja Karjalainen lähtivät Tverin kyliin kahdella 
hevosella ja umpivaunuilla. ”Ajoimme kuin suuret herrat ainakin. Il- 
ma on ihana, valkoiset ylioppilaslakkimme soveltuivat hyvin siihen. 
Näkyivät ihmiset vähän katselleen pitkään outoja valkopäitä”, Alava 
kuvailee. Matkalaisia kohdeltiin kylissä enimmäkseen vieraanvarai- 
sesti. Matkanteko oli hauskaa ja suurimmaksi osaksi helppoa ja vaiva- 
tonta, runosaalis karttui. Aina kun oli mahdollista, ”valkopäät” hank- 
kiutuivat tyttöjen pariin, jotka kiinnostivat heitä joka kylässä. Matkan 
erikoisimpia kokemuksia oli se, kun he näkivät ihmisten kylpevän 
pirtin uunissa. Uuni oli niin korkea, että sen sisään mahtui istumaan. 
”Olkia alle vähäsen ja vettä ojentaa toinen, niin hyvä. Tämä kiukaassa 

kylpöminen kuuluu olevan jotenkin yleistä täälläpäin, talvella arvat- 
tavastikin% Alava kirjoittaa. 

Matka kesti miltei neljä kuukautta. ”Programmi” oli kaiken kaik- 
kiaan ”hauska” ja he saivat osakseen vieraanvaraista kohtelua. Mat- 
kaan mahtui myös pientä sairastelua, huonoja ja likaisia kortteereita, 
humaltuneita ukkoja ja akkoja sekä epäluuloisia pappeja ja nimismie- 
hiä. Mukanaan he toivat ”yli 10000 sanaa sisältävän sanakokoelman 
ja kielennäytteitä sekä noin 900 numeroa kansanrunoutta ja joukon 
kansatieteellisiä muistiinpanoja” Alava kirjoittaa. 

Alava keskittyy matkakertomuksessaan enimmäkseen hyvien ko- 
kemusten kuvaamiseen. Siitä puuttuu muun muassa matkan loppu- 
vaiheissa tapahtuneen vakavan selkkauksen kuvaus, jonka hän julkai- 
si Helsingin Sanomissa paljon myöhemmin, vasta 10.3.1930, otsikolla 
”Uskontokysymys Venäjällä”. Siinä hän kertoo, kuinka hän ja Karjalai- 
nen joutuivat Jaroslavin läänissä Dubrovan kylässä kylänvanhimman 
luona yöpyessään vaaralliseen tilanteeseen pappien heitä kohtaan 
tunteman epäluulon vuoksi. Taloon tunkeutui yöllä ”joukko kansaa, 
kolme pappishenkilöä etunenässä” jotka vaativat runonkerääjiä nou- 
semaan ylös ja esittivät kysymyksiä, joilla ”nähtävästi oli jokin hämä- 
räperäinen tarkoitus”. Pian runonkerääjät huomasivat, että papeilla 
oli kylän ”kymmenniekat” eli järjestyksestä vastaavat mukanaan, ja 
toisilla näistä käsissään isot nuoraraipat. Kävi ilmi, että tunkeutujat 
aikoivat pappien aloitteesta ja käskystä vangita heidät. Passit ja muut 
kulkuluvat eivät vakuuttaneet tunkeutujia runonkerääjien hyvistä ai- 
keista. Runsaan tunnin kestäneen sanailun ja kiivailun jälkeen Alava 
onnistui puheillaan ja vastauksillaan nolaamaan riitelyssä pääpukari- 
na toimineen papin, jonka seurauksena mies meni suuttuneen näköi- 
senä tuvasta ulos, ”niin että pitkä tukka heilui”: 


Vanhemmat virkaveljet tästä säpsähtivät ja tulivat lauhkeiksi kuin lam- 
paat. Kun yhtäkkiä käännyin heidän puoleensa tiukalla kysymyksellä, 
supistui heidän pyyntönsä - tupakan saantiin! He halusivat saada muu- 
taman savukkeen. Saatuaan ne Karjalaiselta kaikessa ystävyydessä, ikään- 
kuin mitään ei olisi tapahtunut, kehoitin ”baatjushkoja” heti menemään 
kotiinsa nukkumaan ja jättämään meidät rauhaan. Mutta muun kansan 
käskin jäämään vielä sisälle. Kun kysyin, miten he, Karjalan miehet, tuli- 
vat, meitä, jotka pakisimme heidän omaa kieltään ja myös olimme karja- 
laisia, vangitsemaan, selittivät he, että ”pappi käski”. Varoitin heitä toista 

kertaa papin käskystä tällaisiin hommiin lähtemästä, sillä siitä voisi koi- 
tua jollekulle vakavampiakin seurauksia. He menivät pois ja me pääsim- 
me nukkumaan. Mutta aamulla kertoi isäntä, että koko yö oli vielä pidetty 
vahtia talon ympärillä. 


Aamulla kylänvanhimman isä ihmetteli suuresti pappien käytöstä. 
Kun Alava ja Karjalainen kysyivät häneltä, miten tuollainen pappien 
käyttäytyminen voi olla mahdollista, niin tämä vastasi, että he pelot- 
telivat heitä saadakseen rahaa: heidän olisi pitänyt lahjoa tunkeilijoita 
rahalla saadakseen olla rauhassa. 

Mutta asia ei jäänyt vielä tähän. Runonkerääjät joutuivat pääpuka- 
rina olleen nuoren papin kanssa uudestaan kahnauksiin, kun tämä 
uhkasi kylänvanhinta kostotoimenpiteillä yön tapahtumien takia. Ti- 
lanne saatiin raukeamaan, mutta kylänvanhin pyysi Alavan ja Karja- 
laisen osoitteet Suomessa, että hän hädän tullen voisi pyytää heidän 
apuaan. 

Dubrovan kirkonkylästä matkalaiset lähtivät jo kolmantena päivä- 
nä, vaikka sikäläinen murre osoittautui kiintoisaksi. Kotiin palat- 
tuaan he Kanslerinvirastoon jättämässään kertomuksessa kuvaavat 
matkan loppuvaiheita lyhyesti näin: 


Venäläisen papiston käytös oli siinä kylässä kuitenkin siksi tylyä meitä 
kohtaan, ettei tehnyt mieli siellä kauvemmin viipyä. Jätimme siis 16 p:nä 
syyskuuta hyvästit Vessin Karjalallekin ja läksimme ajamaan Bjeezetskoin 
kaupunkiin. Matkan varrella vielä kävimme Kuosovan Karjalaisryhmässä, 
mutta emme siellä enempää viivyskelleet; läksimme jo kotimatkalle. Syys- 
kuun 21 p:nä olimme jälleen Viipurissa. - Matkamme oli näin kestänyt 
neljättä kuukautta. 

Karjalaisen kansan käytös oli mitä ystävällisintä. Samaa voi sanoa muu- 
tamista venäläisistä papeistakin, jotka osasivat karjalankieltä, etenkin 
TolmatSussa, missä viikomman viivyimme. 


Karjalaan matkanneiden kertomuksissa vastakkainasettelu venäläis- 
ten ja karjalaisten välillä on toistuva aihe. Suomalaiset runonkerääjät 
olivat karjalaisten puolella, mutta jos kahnaukseen sattuivat karjalai- 
set ja suomalaiset, olivat suomalaiset etusijalla. Inkerissä kerääjät 
asettuivat aina suomensukuisten inkeriläisten puolelle ja venäläisiä 
vastaan. 

Seikkailu Kuolassa "Turjan Lapissa” 


Arvid Genetzistä tuli kielentutkija, suomalais-ugrilaisen kielentutki- 
muksen professori ja myöhemmin senaattori. Karjalan-matkansa 
lisäksi hän teki kesällä 1876 kieli- ja etnografisen tutkimusmatkan 
Kuolan niemimaalle, ” Turjan Lappiin”. Matkakertomuksesta päätel- 
len retkestä kehkeytyi seikkailu, josta ei puuttunut vaaroja eikä jän- 
nitystä. Matka alkoi Kuolan kaupungista laivalla kohti Ponoi-jokea. 
Kun matkaa oli tehty viikon verran, nousi sankka sumu. Genetzin 
oli kuitenkin jätettävä laiva, koska hän halusi päästä Ponoi-joelle. 
Ponoi on Kuolan niemimaan pisin joki, 480 kilometriä pitkä, jossa on 
paikoitellen kova virtaus. Genetzin vene laskettiin tavaroineen alas 
laivasta, ja hän lähti yksin soutamaan sumuun laivaan jäävien toivot- 
taessa onnea matkaan. Pian höyrylaiva hävisi näkyvistä. Silloin täl- 
löin sumun keskeltä kuului vielä vihellys, mutta vähän ajan päästä se- 
kin vaikeni: 


Sousin, sousin tunnin ajan aivan yksinäni, ei kuulunut eikä näkynyt elä- 
vätä olentoa eikä muuta kuin vettä ja sumua. Sitten alkoi kuulua kaukaista 
kohinaa ja välistä eroitin kalalokin surullisen huudon; nyt tiesin rannan 
olevan likellä; pian näkyi laiva, joka oli joutunut haaksirikkoon luotoa 
vasten, veden päällä kellui lautoja ja muita puutavaroita, joita oli heitet- 
ty laivasta ulos, ja yhtäkkiä oli korkea ranta edessäni. Korkealla vaaralla 
huomasin ristin, joita venäläiset asettavat joka paikkaan, missä ihmisiä 
asuu ja liikkuu, ja ristin luona elävän. Se oli koira. Vaaran alla, ikään kuin 
maasta, nousi savu sumun läpi taivasta kohti, ja rannalla oli vene. Kaikki 
hyvä, mutta ihmisiä ei näkynyt. 


Vähitellen Genetz erotti sumun keskeltä turvekodan, josta savu nousi. 
Kota oli ”kuitenkin vähäistä parempi, sillä siinä oli pikkaraiset akku- 
natkin”. Herättääkseen mahdollisten asukkaiden huomiota ”herrasta- 
valla; Genetz laukaisi pyssynsä. Kodasta tuli ulos ensin varovaisesti 
mies, jota naiset olivat säikähtäneinä kieltäneet menemästä ammut- 
tavaksi, koska he olivat luulleet Genetziä ”Ponoin papiksi tai muuk- 
si humalaniekaksi, joka paitahihaisillaan soutelee sumussa”. Huomat- 
tuaan, että Genetz oli ”ulkomaalainen ja selväpäinen”; uskalsi mies 
tulla vihdoin rantaan, auttaa Genetziä vetämään vene maalle ja pyy- 

tää luokseen. Genetz oletti tulleensa Punaiselle nokalle (Krasnyi nos), 
mutta todellisuudessa sinne oli matkaa vielä 18 virstaa. Erehdys joh- 
tui siitä, että merivirrat kulkivat toisin kuin niistä oli Genetzille ker- 
rottu. 

Seuraavana aamuna kotaan saapui kaksi vierasta, ”kauppias 
Zabortschikovan miehiä” jotka kulkivat veneellä pitkin rantoja os- 
tellen kalastuspaikoista lohta isännälleen. Heidän oli tarkoitus lähteä 
varhain aamulla veneellä Ponoi-joen suuntaan. Genetz lyöttäytyi hei- 
dän matkaansa. Aamu olikin "erinomaisen kaunis, lämmin ja selvä, 
ja melkein perämyötäinen tuuli.” Zabortschikovan miehet antoivat 
hänelle purjeen, eikä soutajaa tarvittu, sillä tuuli kuljetti venettä ke- 


vyesti. 


Tämä oli oikein huviretki, purje täynnä tuulta, niin että oli täysi työ ai- 
rolla perää pitäessä. Pitkin rantaa oli kalastajien mökkejä, ei kuitenkaan 
enää turvekotia vaan hirsistä rakennettuja latiskakattoisia tupia; mutta 
minä menin ylpeästi niiden ohitse noin virstan verta rannasta ja parin 
tunnin perästä aukeni eteeni Ponoin laskemalahti. Minä aioin sinne suo- 
raan, mutta vaikka tuuli oli kova ja lopulla vielä oli yltynytkin, oli sinne 
vaikeanlainen päästä, vesi oli pakenemassa ja tuli virtana vastaan, josta 
syntyi korkeat, terävät, lakkapäät laineet ja oikia kohina, niin kuin pa- 
raassa koskessa. Sitä paitse oli vesi jo niin vähissä, että luotoja näkyi joka 
haaralla; onnellisesti osasin kuitenkin väylään ja polvillani veneen pohjas- 
sa, vedessä, jonka laineet lykkäsivät sisään, jaksoin pitää venettä oikeassa 
suunnassa. Pahin paikka, johon tuuli tahtoi painaa minua, oli pitkä, suora 
luoto aivan väylän vieressä. Siinä istui monta kymmentä kalalokkia suo- 
rassa rivissä ja katselivat outoa tulijata, luultavasti arvellen: ”Mitenkähän 
tuo tästä sivuitse pääsee?” Hyvin tämä kuitenkin onnistui, vaikka oli vaan 
muutama syli väliä, lahti kapeni, korkea ranta laimensi tuulen ja siten 
purjehdin hiljakseen Ponoin joen suuhun. Kenties olisi oikeampi sanoa 
tätä vielä lahdeksi, eikä joeksi, sillä luode nousee sitä myöten vielä ylem- 
mäksi kylää, joka kuitenkin on 12 virstan päässä merestä. 

Koska tuulta yhä piisasi, annoin vielä mennä muutamia virstoja ylös- 
päin, vaikka vettä oli niin vähä, että välistä täytyi astua pois veneestä ja 
lykätä se joltain kiveltä, välistä hiekkapohjaa myöten matkustaa (melkein 
niinkuin entinen tyttö sadussa: ei veneessä eikä jalkaisin, vaan puoleksi 
kummallakin tavalla). Viimein näytti kuitenkin pääsö aivan mahdotto- 
malta, ja huomattuani rannalla kirkkaan purosen hyppelevän vuorelta 
alas, laskin sinne juodakseni, aamiaista syödäkseni ja luodevettä odot- 
taakseni. 

Tunnin päästä olimme sekä minä että vesi valmiina, niin sousin poikki 
lahden noin virstan verran, saadakseni tuulta purjeesen, ja sitten purjeh- 
din myötätuuleen aivan kylään asti, kilpaa muutamien kalastajien kanssa, 
jotka mereltä palasivat kotiin. Ainoastaan kylän kohdalla oli vaikea pääs- 
tä eteenpäin ja rantaan, sillä tässä on jo kova virta ja matala kivikkopohja. 
Minä kyllä koetin airolla sauvoa niin kuin olin Suomen rajalla nähnyt 
tehtävän ja itsekin vähän koettanut, mutta vene ei tahtonut totella ennen 
kuin saatoin heittää nokkanuoran rannalla olevalle ponoilaiselle ja itse 
kaalaamalla tulin maalle. 


Kunnon stipendiaatin tapaan Genetz kirjoittaa olleensa matkaansa 
tyytyväinen: ”Syystä saatan sanoa, että en olisi voinut valita parempaa 
aikaa tullakseni Ponoisen, kuin täytymys on minulle valinnut: koko 
Turjan Lappi on täällä edustettuna” 


Näköala kuin Gallen-Kallelan taulussa 


Armas Otto Väisänen oli lukuisten toimiensa ohella myös kansanmu- 
siikin tallennuksen ja tutkimuksen uranuurtaja. Hän teki tutkimus- 
matkoja kuutenatoista kesänä, ensimmäisen kesällä 1912 ja viimeisen 
vuonna 1928. Valtaosa matkoista vei hänet Suomen rajojen ulkopuo- 
lelle, Viroon, Inkeriin, Mordvaan, Vienan Karjalaan, Itä-Karjalaan, 
Aunukseen, Vepsään sekä Petsamon Lappiin. Kaikkiaan hänen mat- 
koihinsa kului lähes kaksi vuotta. 

Kesällä 1915 hän teki ensimmäisen matkansa Vienan Karjalaan 
SKS:n stipendiaattina. Samaan aikaan riehui ensimmäinen maail- 
mansota: sodan aiheuttaman hädän ja surun Väisänen kuuli monista 
sotaanlähtöitkuista, joita äidit esittivät pojilleen. 

Vienan kyliin päästäksensä Väisäsen piti mennä ensin Vienankau- 
punkiin eli Arkangeliin: 

”Kuinkapas muuten suomalainen olisi uskaltanut, valokuvauskone 
ja fonografi kerallaan, lähestyä salaperäistä Muurmannin radan lin- 
jaa sotavuonna 1915! Lupakirja ehdottomasti itseltään kuvernööril- 
tä! Tietysti hänen ylhäisyytensä antoikin sellaisen; koska kenraali 


192 Laitinen 2011, 24-25. 

Markoff yliopiston silloinen sijaiskansleri, jolta oli suositus, oli hä- 
nen ”paras ystävänsä nuoruuden ajoilta” kirjoittaa Väisänen Suomen 
Kuvalehdessä vuonna 1918.'* 

Vienankaupungista matka jatkui laivalla runsaan vuorokauden. 
Väisänen tarkkaili kannelta nähtävyyksiä, sahalaitosten toimintaa ja 
tukinlaskua. Laivalta löytyi juttuseuraa, myös muutamia suomalaisia, 
joiden ulkomuoto sai Väisäsen epäluuloiseksi: 


Maanmieheni olivat ulkomuodoltaan sellaisia, että jos heidät tapaisi syksy- 
iltana jossakin syrjäpaikoilla, epäilisi joka hetki turvallisuuttaan. Toisella 
oli sällintukka ja epäluuloinen ilme, toisella urheilijan avokaula ja karkeat 
kasvot. Verratessani heitä ympärillä oleviin, tosin likaisiin, mutta herttai- 
sen näköisiin seutulaisiin, en totisesti saattanut ylpeillä näistä Suomen 
kansan edustajista. 

Vaan kuinka paljon ympäristö vaikuttaakaan mielentilaan! Nämä mie- 
het, joilta muualla olisi ehkä vähäpätöisestäkin syystä kuullut raakuuden 
vasten kasvoja, olivat täällä kuin kesytetyt eläimet. He tunsivat itsensä 
sittenkin avuttomiksi vierailla kaukaisilla seuduilla. Alinomaa he olivat 
tulkkinsa ympärillä kuin karja paimenen. Kun antauduin heidän keral- 
laan puheisiin, kysellen heidän ansiomahdollisuuksiaan, löysimme heti 
sopivan lähentymistien. Varsinkin yhdisti meitä yksimielinen valituksem- 
me, ettei Venäjän kylissä ole saatavissa juuri muuta kuin teetä ja leipää, 
jolla suomalainen yleensä ei katso tulevansa toimeen. 


Väisäsen pakinoidessa miesten kanssa laivan kannella heidän välinsä 
kehittyivät tuttavallisiksi. Puheen lomassa hänen mieleensä pyrki aja- 
tuksia menneisyydestä, jolloin ympärillä leviävä ulappa oli ”Suomen 
heimon pyyntimerenä ja kauppatienä”. 


Hiljaisuus, jota oli häirinnyt vain kannelle poronnahkoihinsa kääriyty- 
neitten turjanrantalaisten kuorsaus ja laivan koneen jyskytys, keskeytyi, 
kun yksi miehistä alkoi laulaa ilmi mielentilaansa. Se kuvastui jo ensi sä- 
keissä: 

” Vie sinä vieras terveisiä 

sille vanhalle heilalleni..” 


193 Väisänen julkaisi matkakertomuksensa artikkelina Uudessa Suomettaressa 
vuonna 1915 sekä Suomen Kuvalehdessä vuonna 1918. 

Sävelmän jykevät säelopukkeet ja mutkaton melodinen rakenne tuntuivat 
tutunomaisilta. Vaan vierasta se kaikki oli tähän ympäristöön. Nuori mies 
ei siitä välittänyt, sillä ”heilan” muisto oli temmannut hänen ajatuksensa. 


Erottuaan maanmiehistään Väisänen joutui korjaamaan käsityksiään 
heistä, sillä eräs venäläinen työnjohtaja kehui vuolaasti heitä työn- 
tekijöinä. Suomalainen on hänen mukaansa ”kaikessa hitaudessaan 
kaukonäköinen: hän ei tuhlaa voimaansa”. Ne suomalaiset, jotka 
olivat olleet hänellä tietöissä, ansaitsivat tunnustuksen siitä, että he 
uhrasivat tuntuvasti aikaansa työn suunnitteluun, kun taas venäläiset 
aloittivat suoraa päätä ”vedättää kuormiaan pitkin raivaamatonta 
korpea väsyttäen itsensä ja hevosensa sekä turmellen ajoneuvonsa”. 

Laivamatka päättyi Knäzöihin, josta matkaa jatkettiin veneellä 
Koutajärven maisemissa: 


Vilun karkoitti soudanta, minkä yksitoikkoisuutta taas lievensivät yhä uu- 
det niemet ja saaret. Täällä sai tuntea, millaista on erämaan rauha. Tus- 
kin häiritsevästi vaikutti ainoa ohikulkeva hinaaja-alus; päinvastoin tuot- 
ti virkistystä, paitsi tämän skandinavilaiseen omistajaansa viittaava nimi 
Punsch havainto, kuinka vähäpätöiseltä näyttää yksinäinen kulttuurin 
edustaja vielä voittamattoman luonnon keskellä. 


Väisänen käy useissa kylissä. Reitille mahtui tuntureita, jokia, kos- 
kia, suvantoja, taipaleita ja järviä, ja hän tapasi runolaulajia sekä itku- 
virsien ja joikujen taitajia. Matkakertomuksessa on myös kosketta- 
va kuvaus tilanteesta, jossa naiset itkevät sotaan lähtevän poikansa ja 
rintamalle jääneen miehensä vuoksi: 


Ruvalta läksi joukko nuoria miehiä Koutaan ”arvannostoon”. Jokaisen 
heistä aavistettin sieltä joutuvan ”kaihoille tiehysille”, s.o. sotaan. ”Millä 
ruveta kestelemään näitä kipiäisie?”, oli kysymys, joka täytti monen äi- 
din, nuorikon ja morsiamen mielen. Eron hetkellä se puhkesi itkuvirressä 
kuuluviin. Nuoret miehet pidättivät kyynelensä hyvästeihin saakka. Mutta 
silloin, syleillessään lähimpiään ja lausuessaan kukin: ”Prostitkoa meitä!”, 
ryöstäysi haikea mieli itkuna heissäkin. 

Kun isät ja veljet astuivat venheisiin, oli lähtijäin irrottauduttava sylei- 
lystä. Samalla alkoi kuulua naisjoukosta itkuvirren valitus, ja muuan äiti 
voihki maassa pitkällään. Vaan kirkonkellot helähtivät toki tällöin soi- 
maan, kaiuttaen sovittavan äänensä ympäristön sekasortoiseen tunnel- 
maan. Jonkun hetken kuluttua kajahti etääntyvien veneiden keskeltä vielä 

laukaus, jonka jälkeen valitus vaimeni ja joukko hajaantui, jääden ”kai- 
muelemaan” omiaan ”kaihoille teille”. Sinne oli jo joku jäänytkin. Niin itki 
muuan nainen ”tunnonkohtalähistään” miestään, joka oli kaatunut ”tuh- 
milla tiehysillä (sodassa) tulomattomiks”. 


Väisäsen tie kulki Ruvalta Oulankaan, Laitasalmelle, Sohjansuuhun, 
Kokkosalmeen, Kiestinkiin, Loivaaraan, Vaarakylään, useampaan ky- 
lään Kuittijärven maisemissa, Uhtuan ja Vuokkiniemen kyliin ja lo- 
puksi uudestaan Sohjansuuhun. Matka oli onnistunut: rahvas oli ys- 
tävällistä ja laulunhaluista, löytyi lisää joikaajia, itkuvirren esittäjiä, 
piirileikkilaulujen ja erilaisten soittimien taitajia. Sohjansuussa Väisä- 
nen sai nähdä ”kalevalaisia maisemia”: 


Eräässä kohden suorastaan hämmästytti havaitessa yksityiskohtien ja tun- 
nelman yhtäläisyyttä jäljelle häipyvän näköalan ja Gallen-Kallelan Väinä- 
möisen onginta taulun välillä; vertailuun oli tuskin vaikuttamatta sekään, 
että pakenevaa neitoa oli korvaamassa rinnallani soutava nuori Soloska 
karttelevine ilmeineen ja kainoine vastauksineen. 

Keski-Skandinaviaan 1600-luvulla syntynyt suomalaisasutus Ruot- 
sin Värmlannissa ja Norjan Finnskogenissa lähes unohdettiin Suo- 
messa aina 1810-luvulle saakka.'* Henrik Gabriel Porthan oli kirjoit- 
tanut näistä niin sanotuista metsäsuomalaisista joitakin artikkeleita, 
mutta mitään laajaa kiinnostusta sivistyneistö ei heitä kohtaan osoit- 
tanut. Yllättävällä tavalla heidät kuitenkin vihdoin huomattiin: an- 
siot kuuluvat 19-vuotiaalle ylioppilas C. A. Gottlundille, joka opiskeli 
monien muiden suomalaisten tavoin Uppsalan yliopistossa. Vastoin 
tahtoaan hänelle lankesi tehtäväksi arvostella saksalaisen Friedrich 
Rähsin Suomea esittelevä teos Finland och dess invånare. Yllätyksek- 
seen hän sai lukea kirjasta, että Ruotsissa asui vanhastaan Suomesta 
muuttaneita asukkaita. Gottlund kertoo tapahtuneesta näin: 


Olin siis parahiksi ollut nelisen kuukautta ylioppilaana Upsalassa, kun 
jo toisella jalallani seisoin runottaren alueella ja toisella survaisin syvälle 
viisauden hetteeseen. Ja pidemmälle en koskaan päässytkään. Riihsin 
näin ensimmäisen kerran mainitsevan, että sekä Ruotsissa että Norjas- 
sa on suomalaisia siirtoloita. Ja heti virisi minusa halu pasta lähemmin 
tuntemaan tätä kansaa, osaksi lähemmin tarkatakseni, mitä Rähs oli niis- 
tä tiennyt kertoa, osaksi laajentaakseni omia tietojani kansasta, johon oli 
kiintynyt mitä suurimmalla rakkaudella.” 


Kesällä 1817 Gottlund lähti kiireen vilkkaa Taalainmaalle, missä 
Uppsalaa lähimmät suomalaisasumukset sijaitsivat. Hän kiersi Taa- 
lainmaan syrjäseutuja idästä länteen kolmen kuukauden ajan. Hän 


194 Tässä käytetyt lähteet ovat Talve 1982, 175—180 ja Keinänen 2004, 91—108. 
195 Gottlund 1985 (1928), 2. 


217 


https://doi.org/10.21435/tl.282 


Värmlannissa, Finnskogenissa ja Norrbottenissa 


kävi myös Hälsinglannissa sekä Värmlannin ja Västmanlannin vas- 
taisella rajalla. Tämän ensimmäisen matkansa vaiheet hän kirjasi 
matkakertomukseensa Ruotsin suomalaismetsiä samoilemassa (SKS 
1928). Se on valaiseva ja hauska kuvaus Ruotsin sydänmaiden suo- 
malaisten elämästä, heidän perinteestään, elinkeinoistaan, tavoistaan 
ja tottumuksistaan. Gottlund kamppaili myös metsäsuomalaisten 
etujen puolesta. Uusille matkoille Värmlantiin ja Norjan puoleisiin 
suomalaismetsiin hän lähti vuosina 1821 ja 1822. 

Gottlundin matkojen jälkeen suomalaismetsät jälleen unohtuivat 
Suomessa, sillä kielentutkijoiden kiinnostus kohdistui suomalaisten 
oletettuun alkukotiin ja matkat suomalaisten kielisukulaisten pariin 
Volgan varrelle, Uraliin ja Siperiaan sekä lopulta myös Kaukasian ja 
Kiinan rajoille. Kansanrunoutta taas kerättiin Venäjän Karjalasta ja 
Inkeristä. Uudestaan metsäsuomalaiset muistettiin vasta 1870-luvul- 
la. Kielitieteilijä Torsten G. Aminoff lähti vuonna 1871 tutkimusmat- 
kalle Värmlannin suomalaisten pariin. Hän julkaisi vuonna 1876 
heistä teoksen Tietoja Vermlannin suomalaisista. Myös Kaarle Krohn 
keräsi vuonna 1885 joitakin kansanrunoja metsäsuomalaisilta. Sa- 
mana vuonna suomalainen kielentutkija Petrus Nordmann vieraili 
Ockelbon suomalaismetsissä läntisessä Gästriklandissa ja kesällä 
1887 useissa Värmlannin pitäjissä sekä Grue Finnskogissa Norjassa. 
Nordmann esitti vuonna 1888 Helsingin yliopistossa väitöskirjan 
Finnarne i mellersta Sverige. 

1900-luvun alussa uuden polven kansanrunoudentutkijat ja kieli- 
tieteilijät kiinnostuivat metsäsuomalaisista. Väinö Salminen suun- 
nisti heidän pariinsa vuonna 1905 keräten perinnettä ja valokuvaten 
heitä. Hän julkaisi kirjan Skandinavian metsäsuomalaisten vaiheet 
vuonna 1909. Salmisen jälkeen kesällä 1907 metsäsuomalaisten pa- 
riin lähti kielitieteilijä Lauri Kettunen, joka ihastui heihin ja teki hei- 
dän pariinsa yhteensä kahdeksan tutkimusmatkaa. Kettusen huomiot 
olivat varsin tarkkoja, ja hän laati ilmeikkäitä kuvauksia suomen ja 
ruotsin kielen sanojen sekoittumisesta 1900-luvun alun metsäsuoma- 
laisten kielessä. 

Koska raja itään sulkeutui suomalaisilta tutkijoilta vuosikymme- 
niksi vallankumouksen jälkeen viimeistään vuonna 1919, kielimies- 
ten ja kansanrunoudentutkijoiden huomio suuntautui nyt enemmän 
lännen ja pohjoisen suuntaan. Kansallismieliset suomalaiset kantoi- 

vat erityistä huolta siitä, että Ruotsin suomalaisväestö ei saanut ope- 
tusta suomen kielellä. 

Samuli Paulaharju teki 1920-luvulla matkoja Pohjois-Norjaan 
suomalaisten kveenien pariin. 1920- ja 1930-luvulla entistä laajem- 
pi mielenkiinto kohdistui myös metsäsuomalaisiin, ja nuorten tutki- 
joiden matkat heidän pariinsa lisääntyivät. Viimeiset metsäsuoma- 
laiset asuivat Juhoilan talon lähettyvillä Östmarkin pitäjässä. Heitä 
haastattelivat vuosina 1930-1932 Sanakirjasäätiön stipendiaatit Maija 
Juvas, Astrid Reponen, Helmi Helminen, Tahvo Liljeblad sekä Martti 
ja Lyyli Rapola. Perusteellista tutkimustyötä Norjan Finnskogenissa 
ja Värmlannissa teki myös kansatieteilijä Albert Hämäläinen, jonka 
teos Keski-Skandinavian suomalaiset valmistui vuonna 1941 mutta 
julkaistiin sotavuosien tähden suomeksi vasta vuonna 1947. 

Toisen maailmansodan jälkeen suomalaisten kielentutkijoiden 
mielenkiinto metsäsuomalaisiin edelleen jatkui. Viimeisiä Värmlan- 
nin suomen kielen tutkijoita oli Pertti Virtaranta, joka matkaili maa- 
kunnassa useita kertoja vuodesta 1954 alkaen. Hänen teoksensa Suo- 
malaismetsissä ilmestyi vuonna 1997. Kari Tarkiainen on kirjoittanut 
ruotsinsuomalaisten historian Finnarnas historia i Sverige 1-2 (1990- 
1993), joka valaisee suomalaisten vaiheita naapurimaassa keskiajalta 
toiseen maailmansotaan saakka. 

Tässä kirjassa perehdymme David Skogmanin kahteen matka- 
kertomukseen vuodelta 1865: ensimmäinen on matkalta Pohjois- 
Ruotsiin Norrbotteniin, toinen matkalta Norjan ja Ruotsin suoma- 
laismetsiin. Torsten G. Aminoffin kertomus vie sekin Norjan ja 
Suomen suomalaiskyliin vuonna 1871. Lopuksi palaamme Martti 
Nyholmin kertomusta seuraten Norrbotteniin, jonne hän teki kielen- 
tutkimusmatkan kesällä 1901. Nämä kolme stipendiaattia kävivät 
osittain samoissa kylissä, mutta enimmäkseen he kulkivat omia tei- 
tään. Paikkakuntien nimet esitän tässä stipendiaattien kirjoittamissa 
muodoissa. 

Vaikka nämä kolme nuorta tekivätkin matkat 40 vuoden aikana, 
ovat heidän kokemuksensa ja näkemyksensä Ruotsissa ja Norjassa 
asuvista suomalaisista, heidän tilanteestaan ja asemastaan kovin yh- 
teneväiset. He myös arvioivat maanmiehiään samantapaisin argu- 
mentein. Ensimmäiseksi he kiinnittivät huomionsa suomalaisten 
heikkoon suomen kielen taitoon, riittämättömään suomen kielen 

opetukseen, vähäiseen suomenkielisen kirjallisuuden määrään kylissä 
sekä suomalaisten surkeaan ”hengelliseen” tilaan. Stipendiaattien 
mukaan maanmiesten elämää varjostivat heidän eristäytyneisyytensä 
muista seuduilla asuvista, lestadiolaisuus, köyhyys ja likaisuus, juo- 
pottelu sekä epäluuloisuus vieraita ja uutuuksia kohtaan. Hyvääkin 
sanottavaa löytyi: suomalaismetsissä kulkeneet Skogman ja Aminoff 
ylistävät kertomuksissaan Gottlundia ja hänen suomalaisväestön 
hyväksi tekemäänsä työtä. Maisemat, rakennukset ja viljelymaat 
stipendiaatit näkivät monin paikoin viehättävinä, tutun oloisina ja 
*suomalaisina”, joskin kuta pohjoisemmaksi heidän tiensä kävi, ”si- 
tä vähemmän luonto oli omiansa matkustajaa viehättämään”; kuten 
Martti Nyholm kirjoitti. Kertomuksista päätellen pitkät matkat moni- 
ne koettelemuksineen eivät olleet helppoja. 


David Skogman Norrbottenissa 1865 


22-vuotias David Skogman oli ollut kesällä 1861 SKS:n stipendiaattina 
runonkeruussa Satakunnassa. Toisen stipendin SKS myönsi hänelle 
vuonna 1865 Norrbotteniin, Finnskogeniin ja Värmlantiin. 

Skogman lähti matkalleen 26. toukokuuta 1865 Turusta laivalla 
kohti Luulajaa. Sieltä hän jatkoi 11. kesäkuuta eteenpäin Haaparan- 
taan ja Säivin kestikievariin. Matkan alusta alkaen Skogman kiinnit- 
ti huomiota paikallisen väen ja suomalaisten välisiin eroihin. Häntä 
harmitti erään tapaamansa miehen halveksiva asenne suomalaisuutta 
kohtaan, mutta toisaalta hänen oli pakko tunnustaa, että ”ruotsalai- 
sessa maakunnassa on kaikki puhtaampaa ja siistimpää kuin suoma- 
laisissa seurakunnissa sekä Suomessa että Ruotsissa”. 

Seuraavina päivinä Skogman kulki Haaparannassa, Torniossa ja 
Ylitorniossa. Haaparannassa hän lahjoitti 40 suomalaista kirjaa laina- 
kirjastoon ja Ylitorniossa 45 kirjaa koulumestarille, postimestarille 
ja kansankirjaston hoitajalle. Kirjastotoimi ja kansansivistystyö oli- 
vat Skogmanin sydäntä lähellä: hän oli ollut perustamassa kirjastoja 
ainakin Mouhijärvelle ja Suodenniemelle. Matkalle lähtiessään hän 
oli pyytänyt kustantajilta suomenkielisiä kirjoja jaettaviksi Ruotsin- 
ja Norjan-matkan aikana siellä toimineisiin kirjastoihin. Skogmanin 
mukaan ”Ruotsin kruunun” sanottiin sortavan suomalaisia ja koetta- 

van hävittää heidän kielensä. Ylitorniossa oli suomalainen kansa- 
koulu, mutta suomalaista sanomalehteä ei ollut missään luettavissa. 

Ylitornion kirkko, joka oli Skogmanista ”kauheasti kuvilla varus- 
tettu” ja seurakuntalaisten käytös kummastuttivat häntä. Lestadiolai- 
suudella oli paljon kannattajia jo 1800-luvun puolivälissä Tornion- 
jokilaaksossa, ja se näkyi kirkkoväen käyttäytymisessä. Skogman 
pelästyi hurmoksiin joutuneita naisia ja pakeni kirkosta: 


Kuorissa on 3 taulua ja muita koristuksia ja maalauksia; penkkien sivuissa 
ja lehterien sivuissa on se niitäkin kuvia, yhdellä lehterin seinällä on esi- 
merkiksi Apostolein kuvat, merkillisen sotaisesti varustetut. Paavalilla on 
kädessä kirves, Jaakopilla suuri vasara j.n.e. He eivät tosiaankaan näytä 
rauhan sanansaattajilta. Kun tulin kirkkoon luulin urkuin soittavan, mut- 
ta suuresti olin erehtynyt; ääni tuli jumalisien itkusta ja riemuhuudoista. 
Yksi huokaili ah, toinen voi, kolmas halleluja, ja melkein kaikki porasivat 
täyttä kurkkua. 

Rippi saarnan aikana nousi kaksi vanhaa ämmää ja halaisivat pitkän ai- 
kaa, suuresti riemuiten, niin innokkaasti ettei rakastuneemmatkaan kih- 
latut sitä palavammin tee. Monet halasivat jubileeraten, toisiansa istualla. 
Kun veisattiin virttä ”Jesus ystävän on paras” ja päästiin viimeiseen vär- 
syyn ”Wakaisest siis siihen luotan” niin erittäin yksi vaimo kiljui ”Kiitos” 
niin että korvat tahtoivat haljeta. Peljäten että joku ämmä tulisi minuakin 
halaamaan, pakenin minä kirkosta. Wälistä, erittäin Herran ehtoolliselta 
tullessa tanssivat he kymmenkunta yhdessä rypäleessä pitkin kirkon kon- 
kia ja pitävät sellaista menoa että lukkarin täytyy mennä heitä ulos saat- 
tamaan. Wielä riihattomampia sanotaan heidän olevan heidän rukous ja 
kokouspaikoillansa kyläkunnissa, siellä he vasta oikein melskaavat. Pap- 
pejansa he häväisevät edessäkin. 


Kirkosta selvittyään Skogman suunnisti juuri ostamansa pieksut ja- 
lassaan Puostijärvelle. Hän meni Ojan taloon, jossa osattiin suomea, 
vaikka mieluummin väki puhui ruotsia. Kohtelu oli hyvää: ehtoolli- 
seksi hän sai leipää, voita, kalaa ja kuoripiimää ja maitokamarin yök- 
si. ”Hyvä siellä olikin peuran nahalla maata?” Puostijärveltä hän jatkoi 
matkaa Miekojärvelle, jossa vallitsi suuri köyhyys. Hallan sanottiin 
vieneen kolmena vuonna peräkkäin kaiken viljan, taloissa ei juu- 
ri ollut huonekaluja eikä petivaatteita. Syödäkseen Skogman sai pii- 
mää, kalaa ja paperinohutta leipää. Pasasen talossa, jossa hän viivähti, 
ihmiset tulivat kyselemään, millaista elämä Amerikassa mahtoi ol- 
la ja onko Amerikka ”niin kuin paratiisi täynnä kaikellaisia hedel- 


221 


https://doi.org/10.21435/tl.282 


Värmlannissa, Finnskogenissa ja Norrbottenissa 


miä ja kaikellaisia villieläimiä, joita kilvan kelpaapi ampua”. Pohjan- 
periltä Amerikkaan oli muuttanut paljon väkeä, samaisena vuonna jo 
montakymmentä miestä vaimoineen ja lapsineen. 

Pasasen talosta matka jatkui monen kylän kautta Lainisjärven 
kautta Röyttiöön (Skröven). Siellä ”ruokottomuus oli hirmuinen”: 


Kaksi pientä ylen likaista lasta makasi liki ovensuuta lattialla tyyny repale 
ja heiniä alla. Heistä vähän matkaa oli Talon isäntä ja emäntä yhtäläisellä 
sijalla. Wävyllä ja hänen vaimollansa oli paha sänkyretukka. Muutamia 
muita makasi — — lattialla. Kun heitä vihdoin sai nousemaan, niin oli ensi- 
mäisenä työnä heillä keittää ja juoda kahvia, ei ainoasti yhden kupin, vaan 
niin monta kuin kahvi katista vaan lähtee. 


Skogman ei viihtynyt Röyttiössä pitkään vaan lähti välillä ”soutaen ja 
sauvoern” välillä hevosella ja marssimalla juhannukseksi Jällivaaraan. 
Vanha rovasti kertoi hänelle paikkakuntalaisten ”pakanallisuudesta”. 
Tietäjiltä kysyttiin neuvoa ja haettiin apua. Juhannusyönä Skogman 
meni tunturiin ihailemaan keskiyön aurinkoa. Jällivaarassa hän yrit- 
ti opetella myös vähän ”Lapin kieltä”, mutta ei siitä tahtonut tulla mi- 
tään, ei myöskään kalastamisesta. Jällivaarasta Skogman lähti aamulla 
varhain 3. heinäkuuta ja pääsi illaksi Tjautsasjärven kautta Avakkoon, 
jossa aikoi olla yötä. Talon saastaisuuden ja löyhkän vuoksi se jäi kui- 
tenkin vain aikomukseksi: 


Kun avasin Avakon pirtin oven, lensi nenääni sellainen löyhkä mätänevis- 
tä kaloista ja kaikellaisesta roskasta, etten millään tavalla olisi elänyt 
siellä puoltakaan. Pienen aikaa lepäsin venheessä rannalla, mutta siinä- 
kin sain oltua tuskin 1/4 tuntia; sääskit tahtoivat elävältä syödä. Pois siis 
lähdin eteenpäin Moskijärvelle, jossa katselin joka huonetta missä olisi 
käynyt levätä, mutta sielläkin oli asuinhuoneet täytetyt samallaisella kala- 
löyhkällä ja ulkohuoneet poron sarvilla, taljoilla ja poron lihalla ja nämät 
kaikki haisivat yhtä riivatusti. Päälliseksi oli jokapaikassa täällä täitä, lu- 
teita, kirppuja ja kaikellaisia eläviä niin viljalta, että tosin sopii sanoa La- 
pin maan ei olevan köyhän joka voi elättää niin monta henkeä. 


ja kaikki veneet olivat pois, joten Skogman sai odotella monta tuntia, 
ennen kuin hänet haettiin järven yli. Hän oli väsynyt pitkästä matkas- 
ta ja olisi mielellään levännyt muutaman tunnin, mutta sisälle ei ol- 

lut menemistä. Pirtti löyhkäsi jo ”virstan päähän” niin että siellä olisi 
kuollut heti paikalla” ja ulkona oli sääskiä. Isäntäväkikään ei ollut mi- 
kään kaunis näky: 


Talon emäntä oli köyryselkäinen, suurilla rinnoilla musta paita ja alushame 
roikale päällä, hänellä oli muutamia lapsia myöskin repaleissa. Isäntä, joka 
vähän ajan perästä tuli oli hyvin pirun näköinen, parta suortua kasvoissa 
oli yksi siellä toinen täällä. Hänellä oli päällä rietas nahkanen rukka, jossa 
oli miljonien täitten asumasia. Muuten hän oli vähän hassahtanut. - Ta- 
lon muori paidallansa, ja paidan päällä vyö ja sinä tuppi puukkonensa; 
paita niin rietas, etten sitä oli sormeni päälläkään pidellyt. Ämmä oli liha- 
va kuin hakotukki, mutta hän oli niin kiiltävän lihava iholtansa. 


Miehellä oli päällään vain paitariepu ja housuressut. Hän oli liasta 
niin musta, että Skogman luuli häntä ensin Afrikan tummaihoiseksi: 


Jos muut olivat mustat ja pesemättömät, niin ettei ihon karvaa millään ta- 
valla, niin tämä vasta oli pää peto riettaudessa. Minä luulin hänen ensin 
neekeriksi, sillä hänellä oli huuletkin niinkuin neekerillä lihavat ja ulos- 
käyvät, mutta ne olivat valkoiset, oikein valkoisen valkoiset, niinkuin niis- 
sä olisi vahto suusta hyytynyt ja pysähtynyt. Kätten sisäpuolista minä kui- 
tenkin voin päättää ettei hän ollut Neekeri, sillä nuotan paulat ja köydet 
olivat kaavineet pois mustuuden. Sen tosiaankin tiedän ettei sen miehen 
ihoon vesi päässyt sitte kuin äitin kohdussa. 


”Joku arvele”, kirjoittaa Skogman, ”kuinka pysäntyy sitte lika niin us- 
kolliseksi seuraajaksi”. Lopulta Skogmanille selvisi tämän johtuvan 
siitä, että paikalliset tervaavat kasvonsa sääskien tähden eivätkä pese 
sitä koskaan pois vaan antavat sen ”pikiintyä”. Tälläkin mustaksi ter- 
vatulla miehellä oli vyöllään suuri sarvi, jossa oli tervaa sääskien kar- 
kottamiseksi. 

Seuraava etappi oli Vittangin kirkonkylässä, jonne oli jänkien ja 
vaarojen yli kahden vuorokauden matka. Siellä Skogman joutui les- 
tadiolaisten kanssa neljä tuntia kestäneeseen kovaan uskonnolliseen 
kiistaan. Hänen mielestään papin saarna kirkossa oli ”kelvoton”; 
koska siinä puolustettiin ”liikutuksia” ja muita ”hullutuksia” eikä se 
”täyttänyt saarnan tarkoitusta, joka on johdattaa ihmisiä Kristuksen 
tykö”. Näiden ”liikutuskristittyjen? mukaan kaikki, jotka olivat liiku- 
tuksia vastaan, tuli tuomita helvettiin. Skogman esitti, että ”Jumalan 

sana on itsestään voimallinen, eikä ihmisen epäusko voi tehdä Juma- 
lan lupauksia tyhjäksi? mutta väki ei kuunnellut häntä vaan sanoi, et- 
tä ainoastaan pappi, jolla on pyhä henki, voi ”Jumalan nimessä synnit 
anteeksi antaa”. Liikutukset olivat heistä todiste siitä, että ”sydämen 
kyllyydestä suu puhuu”. Skogman kirjoittaa, että ”hengellinen kopeus 
oli useilla heistä suuri, he kyllä pian langettivat tuomion mutta eivät 
hyväksy sanaakaan heitä vastaan sanottua”. Lestadius ”seisoo heidän 
mielestä korkeammalla kuin kaikki muut”. 

Vittangissa Skogman kirjoitti 8. elokuuta kirjeluonnoksen, jossa 
hän kertoo tähänastisesta matkastaan ja suunnitelmistaan jatkaa Rui- 
jaan. Hän kertoo uudestaan myös kalanperkeiden löyhkästä asumus- 
ten liepeillä, täistä, kirpuista ja sääskistä sekä siitä, että paikalliset 
olivat luulleet häntä kuninkaan lähettilääksi, joissakin paikoissa jo- 
pa kuninkaan pojaksi, ja valittaneet hänelle köyhyyttään. Lisäksi hän 
kuvailee Jällivaaran ”surkeaa kielen sekoitusta”. Jokainen taitaa sekä 
ruotsia että suomea ja ”lappia” mutta mitään ei puhuta puhtaasti, 
vaan "otetaan sana mistä sopii”. Seudulla on suomenkielisestä kirjalli- 
suudesta huutava pula. Skogman kertoo kirjeessä raahanneensa muka- 
naan pari sataa kirjaa ja perustaneensa Jällivaaraan ja Haaparantaan 
kirjastot ja täydentäneensä Ylitornion kirjaston kirjavarastoa. ”Joka 
paikassa otetaan niitä sanomattomalla riemulla ja kysellään mistä 
tuommoisia saisi ostaa; Skogman kirjoittaa. Hän oli kehottanut joita- 
kuita myös ryhtymään kirjakauppiaaksi, mutta kukaan ei ollut uskal- 
tanut tehdä vastoin Ruotsin hallituksen tahtoa, jonka tarkoituksena 
oli saada suomalaiset ja ”lappalaiset? puhumaan ruotsia. ”Hyvä oli- 
si saada suomalaisille täällä enemmän suomalaisia kirjoja”, päättää 
Skogman kirjeensä, ja kertoo vielä aikovansa samana päivänä lähet- 
tää kirjeen Suomalaisen Kirjallisuuden Seuralle ja pyytää lisää matka- 
rahaa tutkiakseen suomalaisten oloja ”Värmlannissa, Etelä-Norjassa 
jne” 

Wittangista Skogman lähti Jukkasjärvelle veneellä. Edessä oli mon- 
ta kovaa koskea, jotka hän luettelee: ”Pysäkurkio, Palle, Kurkioniva, 
Ainiva, Kallokkaniva, Soitolan niva, Pauranki (suuri koski) Talvi- 
maankoski, Koutonerkki, Rapaspenkkä, Tynnyrin korva ja Luspa’. 
Väsyneenä ja märkänä hän pääsi apumiehensä kanssa monien koet- 
telemusten kautta onnellisesti Jukkasjärvelle. Sieltä Skogman halusi 
jatkaa matkaa Torniojärvelle, mutta hänen oli vaikea löytää soutajia. 

Vihdoin kaksi soutajaa suostui lähtemään, kun Skogman lupasi heille 
hyvän palkkion. Kun he pääsivät Torniojärvelle, alkoi kova vastatuuli. 
”Miehiä en olisi nyt saanut edemmäksi, vaikka olisin hengen heiltä 
ottanut. He sanoivat, että tällä tuulella tuntureista yksikään kuolevai- 
nen ei uskalla mennä Tornejärvelle”, kirjoittaa Skogman. Tuulta seu- 
rasi ankara sade. Skogman ei tahtonut saada telttaa kunnolla pystyyn, 
eikä tultakaan saatu aikaiseksi: 


Tunturituuli oli päälliseksi niin kylmä, että se pani vapisemaan vaikka 
kuinka olisi koettanut pitää itsensä lämpymänä. Tässä valkeamme ympä- 
rillä oleskelimme kokonaisen vuorokauden. Minä en saattanut maata kun 
mun oli vilu. Se kuitenkin oli hyvä asia että otin Jukkasjärveltä kahvivär- 
kit myötäni. Ne estivät sentään varsin viluuntumasta. Soutajillani oli myö- 
tänsä verkko, he saivat pari siikaa, ja niin saimme tuoretta kalaa. 


Vihdoin tuuli tyyntyi ja matkalaiset pääsivät illaksi Torniojärven 
päähän. Siellä he lepäsivät nuotion ääressä yön yli. Aamulla oli kaunis 
sää, ja he jatkoivat yli vuoriston Norjaan: 


Ensin kuljimme pari tuntia kauniissa laaksossa, jossa maa oli sangen liha- 
va. Sorjia koivuja vaihteli pihlajien, leppäin ja kaikellaisten puitten kanssa, 
ja niitten välistä hohtivat lumitunturit. Sitte rupesimme kulkemaan vuori- 
rinnettä pitkin vähäistä jokea, joka monen kymmenen kyynärän syvässä 
kursussa kulki mereenpäin. Ehkä kuljimme monta tiimaa varsin sen reu- 
nalla niin emme kuitenkaan sitä nähneet. Monta vähäistä puroa lasketti 
valkovahtona vetensä tunturin harjanneilta tähän valtajokeen. 

Täällä näin ensi kerran ”sopulin” — se on ruskea elävä mustilla kaula- 
vanteilla, kiukkuinen kuin tiikeri. Se ei pelännyt, vaikka meitä oli kolme 
miestä, ja hän yksin pieni 3 tuuman mittainen elävä, vaan puri kiukkui- 
sesti keppiin ja nousi pystöön. 


Polku johti usein kauheiden ”jokikursujen” yli, jotka piti ylittää lumi- 
siltoja myöten. ”Tällaiset lumisillat ovat hyvin vaaralliset, sillä jos se 
vajoo, niin ijäksi menee tänne syvään kursuun palasina alas kaloille 
ruuaksi”; kirjoittaa Skogman. Sitten vastaan tuli ”hirmuinen kursu”, 
jonka yli oli mahdotonta päästä: 


Kursun molemmat syrjät olivat oikojyrkät monen kuitenkin 300 jalan 


korkiat ja niitten välissä kohisi valkosena tunturi joki. Tästä täytyi kään- 
tyä oikealle kädelle (Wasemmalla oli toinen vielä syvempi kursu.) Nyt 

kuljimme ylös korkialle tunturinenälle katsomaan mitä mailmaa pohjais- 
itään päin oli näkyvä — ei muuta kuin tuntureita, tunturi tunturin taka- 
na. — Nyt laskimme täältä lumi lakeutta myöden alas toiselle tunturille ja 
kiipesimme taas ylös tämän harjalle — täältäkään ei näkynyt muuta kuin 
tunturia. Toinen miehistäni rupesi pelkäämään että sama kova onni oli 
kohtaava meitä kuin muutamia muita matkustavaisia yli näiden tunturien 
nimittäin eksyä tänne ja jäädä tänne ijäksi päiviä. 

Tällainen kiipeemine ei ole helppoa työtä, siinä täytyy jalat ja molem- 
mat kädet tehdä samaa toimitusta. Waikea on sanoa jaloilla vai käsilläkö 
tunturien seinänjyrkkiä kylkiä kulkee. Nämät kiipeemiset ovat vaaralliset, 
sillä paitsi tavallista horjahtelemista tulee tähän se että nämät tunturit ovat 
hestoa santa (laaka) kiveä, joka käsiin lohkee. Kun siis otat kiini johonkin 
pahtaan ja käsivoimilla vipuat itses pari korttelia erässä eteenpäin niin va- 
roa ettei pahta lohkea käsiis ja sinä pahtane päivine mene kadotuksen sy- 
vyyteen. Peloottavia ovat myös nuot yli pään olevat pahdan nenät, jotka 
usein lohkeilevat tunturi veden liotuksesta — onneton hän, joka alle joutuu. 


Kiipeäminen jatkui ja jatkui ilman mahdollisuutta pysähtyä ja levätä. 
Heillä ei ollut puita nuotion sytyttämiseksi, ja kylmä tuuli ja rankka 
sade vaikeuttivat kulkemista. Vihdoin illalla, 13 tuntia kuljettuaan, he 
näkivät tunturilta taloja Pertunjoen toisella puolella. He kahlasivat 
joen yli ja pääsivät ”Öfver- ja Nederinsetin taloihin Norjan maassa, 
jossa viimeisessä talossa otin yösian”, kirjoittaa Skogman. 

Skogmanin matka Norrbottenissa päättyi lokakuun alussa, ja miltei 
saman tien, 11. lokakuuta, hän suunnisti Finnskogeniin ja Värmlan- 
tiin. 


David Skogman Finnskogenissa ja Värmlannissa 1865 


Skogmanin vajaan kuukauden mittainen matka Norjan suomalais- 
metsiin Finnskogeniin kulki monen pienen kylän ja kaupungin kaut- 
ta. Hän sai käyttöönsä kaksi hevosta: toisella hän ratsasti ja toisen he- 
vosen selässä oli hänen ”kapineensa”. Ratsastaminen oli hankalaa, sillä 
maa Finnskogenissa oli kivistä ja hevoset kompastelivat yhtä mittaa. 
Seutu oli ”täynnä vuoren harjanteita”, ja niiden välissä oli soita ja järviä. 

Skadsbjergissä Skogman kohtasi tämän matkansa ensimmäisen 
suomalaisen: ”Se oli vanha ämmä, joka poltti ahkerasti piippua 'ter- 
veydeksensä” Suomi kävi eukolta kehnosti. Skadsbjergistä Skogman 

jatkoi matkaansa Revholtiin, jossa hän tapasi papinkin, joka oli opet- 
tamassa rippikoululapsia ja pitämässä kirkonmenoja. Seuraavana 
päivänä Skogman meni suomalaisten kirkkoon, joka oli hänen mie- 
lestään ”tehty liika vähäiseksi, sillä se oli nytkin täpi täynnä”. Juma- 
lanpalvelus kesti kovin kauan, sillä siellä ripitettiin kymmenen lasta. 

Revholtissa Skogmania kestitettiin ”kaikella tavalla? eikä ”mitään 
otettu”, kun hän lähti ”Tvengsbjergiin Röytäjärven pohjapuolella”. 
Hän vieraili erään Pekka Karvasen talossa, jossa oli ”kaikenlaiset her- 
rakalut, möpelit, hopeat, sänkyvaatteet ja monet muut”. Karvanen, jo- 
ka ei itse ollut kotona, oli muiden kertoman mukaan viisas ja ymmär- 
täväinen mies. Hän oli ”kirjallisessa yhteydessä” Gottlundin kanssa ja 
saanut tältä hiljattain tämän itse tekemiä lauluja. Skogman näki Kar- 
vasen luona myös muita Gottlundin lahjoittamia kirjoja ja lehtiä se- 
kä D. E. D. Europaeuksen vuonna 1854 toimittaman runolaulukirjan 
Karjalan kevätkäkönen. ” Yliopistolainen Elmgren” oli lahjoittanut 
vuonna 1862 taloon kirjan Mietteitä katovuosista Suomessa sekä Kan- 
telettaren. Skogmankin jätti pari kirjaa Karvaselle, jolla oli paljon 
myös ruotsalaista ja norjalaista kirjallisuutta. 

Skogmanin mielestä talolliset olivat sivistyneitä mutta palkolliset 
enimmäkseen ”tolliskomaisia”. Suomalaiset olivat saaneet olla ”näillä 
Norjan suomalaismehtillä” omissa oloissaan. ”Nyt vasta viimeisinä 
aikoina on ruvettu heille asettamaan kouluja, ja papit ovat ruvenneet 
pitämään heistä suurempaa huolta” kirjoittaa Skogman. 

Matka jatkui Ruotsin puolelle Värmlantiin, ensin Puralaan ja sieltä 
”Mullikäärnään” eli Mulltjärnaan. Matka Puralasta Mulltjärnaan oli 
hankala: hevonen muljahteli kivissä ja jyrkissä mäissä ja tavarat oli 
kiinnitetty hevosen selkään niin huonosti, että ne olivat putoamaisil- 
laan. Skogman havaitsi, että Värmlannin suomalaiset olivat köyhää 
väkeä, oli ahdasta ja likaista. Matkanteko oli hankalaa vesi- ja lumi- 
sateiden takia. Kaikki muistivat Gottlundin: 


Hämyssä tulin Mullikäärnään. Siellä ylisessä paraassa talossa oli vanha 
tupa jätetty ja muutettu uusiin huoneisiin. Kaksi huonetta oli ainoasti 
valmisna, siinä, jossa minä joudun makaamaan, oli kahdeksan henkeä 
ja muiden muassa 2 vähäistä lasta, jotka parkuivat ja herättivät mun yh- 
tä mittaa. Likaista oli tässä, niinkuin Suomalaisilla useimmissa paikkoja 
täällä. Norjan Suomalaisilla niinkuin Rävholtassa Kalnaesissa ja Tveng- 
bjergissä oli paljon puhtaanpaa. 

Mullikäärnastä lähin aamulla ”Karvalaan”; jossa on monta, jotka eivät saa- 
ta vähintäkään Ruotsia. Karvalassa oli kovin köyhää ja huonoa he valitti- 
vat maan olevan kehnon ja päälliseksi heitä kaikella tavalla rasitettavan. 
Yöllä oli ollut kova tuisku ja nyt aamulla satoi vettä, joka teki matkusta- 
misen tässä lumihyhmässä hyvin vaikeaksi. Gottlundia muisti jokainen. 
Karvalassa näijin yhden hänen antamansa raamatun. Karvalassa söin päi- 
vällistä ja lähdin sitte ”*Monkamäkeen” yöksi. Wastaani tuli tänne mennes- 
säni suuri joukko Ösmarkin Suomalaismiehiä, jotka tulivat pohjoises- 
ta tienastilta. Monkamäessä oltiin myös kovin köyhiä. Isäntä oli sangen 
vakainen jumalinen mies, hänen kasvonsa todistivat lujaa rehellisyyttä. 
Monkamäessä oli tuvan sivulla pieni kamari, jossa minä sain yösian. Hy- 
vin siellä makasinkin, sain aamulla kahvia ja suurusta ja Lappalaispiek- 
suni rasvatuksi, kaikki puolella toista riksiä, siihen hintaan luettu myös 
hevonen Flatäsiin. Aamulla Flatäsiin mennessäni satoi aika tavalla ja ne 
3 neljännestä yli vuorien ja märkien maitten eivät ikänä tahtoneet loppua. 


Flatäsista matka jatkui Latoosaan, jossa puhuttiin vielä suomea, mut- 
ta Kjellingerudissa, seuraavassa kestikievarissa, osattiin vain ruotsia. 
Kjellingerudista Skogman jatkoi ripeää vauhtia Nyn pitäjään, sieltä 
Fkshärädin kirkon kautta Bergsängin ja Asplundin kestikievariin. 
Usean kylän ja kestikievarin kautta kuljettuaan hän saapui suoma- 
laistaloon, jonka nimi oli Nybofjäll. Se oli Skogmanin mukaan paras 
talo koko Finnmarkissa. Siellä hän sai hyvän päivällisen, mutta mie- 
hiä ei ollut kotona kantamaan hänen kapineitaan ja opastamaan hän- 
tä eteenpäin Ärtbergiin. Sen vuoksi oppaaksi lähtivät talon kaksi ty- 
tärtä, joita parempia oppaita Skogmanilla ei ollut vielä koskaan ollut. 
He menivät kuin ”gazellit yli vuorien ja soitten? niin ketterästi, että 
Skogmanin oli vaikea pysyä heidän perässään. 

Skogman taivalsi vähitellen Faluniin. Hänestä ruotsalaiset tiet oli- 
vat kovin huonoja ja ruotsalaiset ”hitaita liikunnoissansa asettamaan 
hevosta”. Ruotsin laki ei sallinut ajaa kuin ”penikulman puolena toista 
tuntina, mutta senkään vertaa ei tavallisesti matkaa siinä ajassa tait- 
tunut, sillä ”Ruotsin hevosilla on paha tapa pysätellä vähän päästä 
varsinkin ahtein alla olkoon se kuinka pieni hyvänsä”. 

Falunissa Skogman ihmetteli ”kuparisittoja”; joita oli ”*hirmuisina 
läjinä; monta syltä korkeina ja monta virstaa pitkinä vuorina kau- 
pungin ympärillä. Myös outo, ”nenää hätäyttävä” kuparitehtaitten 
savu tuntuu kauas kaupungin ulkopuolelle. Kaupunki oli hänestä 
kehnosti rakennettu ja kauppa huonolla kannalla. ”Olutta näytti kui- 

tenkin olevan hyvin myydä, sillä melkein joka toisen talon seinällä oli 
kirjotettu Öl till salu”, kirjoittaa Skogman. 

Skogman pani merkille naisten ja miesten pukeutumisen Taalain- 
maalla: 


Miesväellä pukuna oli jokapäiväisessa tilassa toffelit jalassa, siniset sukat, 
polvihousut, suuri nahka edessä, nahat päällä ja tavallisesti hattu päässä. 
Waimoilla oli punaiset sukat, myös nahka tröijy ja monella merkillinen 
hattu niinkuin suvi kräka Suomessa. Täitä oli myöskin monessa paikkaa 
Ruotsalaisilla erittäin Wermlannissa. 


Falunista matka jatkui lokakuun lopussa huonossa säässä. Ilma oli 
hyvin kylmä, ja maassa oli lunta. Lambörnissä - niin Skogman muis- 
taa kylän nimen - hän joutui taloon, jossa kaikki olivat vahvassa hu- 
malassa. Skogmanin käsityksen mukaan Taalainmaalla ja Värmlan- 
nissa juotiin ”kelpo tavalla”. 

Bingsjössä Skogman löysi hyvin rakennetun suomalaistalon, jossa 
väki oli kohteliasta ja uteliasta näkemään esi-isiensä maasta tulleen 
matkalaisen. Skogman pani merkille myös heidän huonon suomen 
kielen taitonsa: 


Kaikki sen talon ihmiset ja monta muista taloista kokoontui katsomaan 
sitä ihmistä, joka oli kotosin siitä maasta, josta heidän esi-isänsä olivat 
tulleet. He kyselivät tarkoin millainen Suomen maa oli oliko se hedelmäl- 
linen, oliko siellä hirsimetsiä y.m. Tuvassa sisällä oli hyvin puhdasta ja sei- 
nissä oli suuria alfresco maalauksia. Kylässä sanottiin asuvan veljespari, 
jotka arveltiin taitavan hyvin Suomea; he kutsutin minä luokseni mut- 
ta he eivät suurin tainneet; Sen Suomen jonka he, Hans Hansson ja Erik 
Hansson taisivat olivat he oppineet mormoriltansa joka kuoli 50 vuotta 
takaperin. Siihen aikaan osasi vanhat vielä hyvin Suomea ja puhuvat sitä 
kototilassa, ja lapsetkin olisivat oppineet, jos eivät papit olisi kaikin mo- 
komin saarnanneet heittämään Suomea. 


Bingsjöstä Skogman jatkoi Dalstugaan, jossa juopuneet miehet luuli- 
vat häntä Venäjän keisarin lähettämäksi vakoojaksi. Sieltä matka jat- 
kui Finnstugaan ja edelleen useiden kylien kautta Kärbölen kestikie- 
variin. Matka oli Skogmanista perin ikävä, koska paikkakuntalaiset 
perivät kovan hinnan hevosista lyhyelläkin matkalla. Väki oli tylyä, 
tuvissa likaista, kaikesta piti maksaa, jopa vedestä, ja yhtä mittaa koe- 


229 


https://doi.org/10.21435/tl.282 


Värmlannissa, Finnskogenissa ja Norrbottenissa 

tettiin pettää ”kaikella tavalla”. ”Erittäin jos matkustaja tiedetään ole- 
van ulkomaalta, niin sitte oikein valehdellaan ja petetään” Skogman 
paheksuu. Sitten matka vaikeutui, koska järvet alkoivat jäätyä mutta 
jäät eivät vielä kantaneet. Oli edettävä jalkapatikassa ja odoteltava jäi- 
den vahvistumista. Kyllästyneenä matkanteon hitauteen Skogman 
lähti apumiehensä kanssa Wasnäsin kestikievarista kiertämään suur- 
ta järveä yöllä kirkkaassa kuutamossa: 


Kierto oli suuri. Oikoiseen olisin päässyt puolella penikulmaa, mutta nyt 
täytyi marsia 2 penikulmaa. Sinä iltana oli hyvä pakkanen ja kuu heh- 
kui heleästi. Jää piti lahti paikoilla rannoilla ja sitä kuljimme, mutta nie- 
mi paikoilla täytyi mennä maita, ja ne paikat olivat sangen vaivalloisia. 
Missään en ole nähnyt sellaista murttoa ja sellaista kivi louhioa. Tiimassa 
ei millään tavalla päässyt Wenäjän virstaa, vaikka kuinka olisi koettanut. 
Monesti vaipui oksien sisään ja kivi louhiin, niin ettei päätäkään näkynyt. 
Kun koetimme oikaista yli lahtien, pani saattajani kantamuksensa olaal- 
tansa ja veti sitä mesissä perässänsä ettei hän muka olisi niin paljon pai- 
nanut. Kritseh, kratseh sanoi jää tuhannen kerran jalkaimme alla, mutta 
esti meitä kuitenkin vajoamasta kalain syötiksi. 


Vihdoin matkalaiset pääsivät Byn kylään. Skogman oli erittäin väsy- 
nyt 3,5 peninkulman marssimisesta. Lisäksi hän oli loukannut jalkan- 
sa: ”Lankesin kivissä pahasti polveni ja tuskalla ja vaivalla pääsin ky- 
lään ja vielä suuremmalla tuskalla seuraavana aamuna Krogin taloon, 
josta kävi hevosella ajaa” Kipeästä jalasta huolimatta matka jatkui 
muutaman kylän ja kestikievarin kautta Sundsvalliin. Siellä Skogman 
hämmästeli leipureiden ”hirmuista” määrää: ”Melkein joka toisen ta- 
lon seinässä on krinkilä. Jos Falunissa oli oltta särpimeksi, niin on 
Sundsvallissa leipää” Sundsvallista Skogman lähti höyrylaivalla Tuk- 
holmaan. Hän olisi mieluusti kulkenut ”Ängermanlannin sisäpitäjis- 
säkin”, mutta tyhjä rahakukkaro ja kipeä jalka estivät häntä tekemästä 
pidempää reissua. 

Skogman oli Norrbottenin taipaleellaan yhteensä melkein viisi kuu- 
kautta, toukokuun lopusta lokakuun alkuun, ja Keski-Skandinavian 
suomalaismetsissä lokakuun puolivälistä marraskuun puoliväliin. Sil- 
ti hän olisi tahtonut kulkea vielä pitempään. Palattuaan matkalta ko- 
tiin Suodenniemelle hän alkoi valmistella kirjaa matkastaan, mut- 
ta keuhkotauti nujersi hänet kesken työn kevätkesällä 1867, vain 

26-vuotiaana. Matkallaan hän oli ottanut myös valokuvia, jotka kuu- 
luvat SKS:n kokoelmien varhaisimpiin. 


Torsten G. Aminoff Värmlannissa 1871 


Kielitieteilijä Torsten G. Aminoff teki ensimmäisen murteentutkimus- 
matkansa Värmlannin suomalaisten keskuuteen vuonna 1871 ja toi- 
sen Venäjälle votjakkien keskuuteen vuonna 1878. Kertomuksessaan 
Värmlannin-matkaltaan hän kirjoittaa ”Historiallisessa johdatukses- 
sa? pitkähkösti niistä syistä, joiden vuoksi suomalaiset olivat jättä- 
neet syntymämaansa ja asettuneet Ruotsiin ja Norjaan. Lisäksi hän 
kuvailee laajasti suomalaisten kieltä, asumuksia, elinkeinoja ja tapo- 
ja. Lopuksi hän kiittää Gottlundia siitä, että tämä oli kiinnittänyt jul- 
kista huomiota Ruotsin suomalaisiin ja yrittänyt parantaa heidän ase- 
maansa. 

Varsinaisessa matkakertomuksessaan Aminoff kertoo matkusta- 
neensa kesäkuussa 1871 Tukholmasta rautatietä Arvikaan ja sieltä 
pohjoiseen suomalaismetsiin. Siellä hän sai kuulla monessa kylässä, 
että suomen kieli oli jo unohdettu: väki ei osannut enää tai ei ollut 
koskaan osannutkaan suomen kieltä. Maisemat ja rakennukset olivat 
kuitenkin kuin Pohjois-Savossa, Aminoffin syntymäseudulla: 


Kömin järveä soutaessani muistuivat elävästi mieleeni syntymä-seutuni 
Pohjois-Savossa. Molemmin puolin järveä oli mahtavia selänneitä, joiden- 
ka liepeillä näkyi halmemaita, ahoja ja savu-pirttiä. Vaikka olin jo kuullut, 
että Timponaisten asujamet kielensä suhteen ovat kokonaan ruotsalaistu- 
neita, en voinut kuitenkaan kylän rantaan tultuani uskoa muuta, kuin et- 
tä puhdas suomalainen kylä oli edessäni. Talot olivat suomalaiseen tapaan 
rakennetut pitkin rantaa erilleen toisistaan, rannalla näkyi ruotsalaisille 
outoja savupirttiä, saunoja ja riihiä. Maalle mentyäni astuin lähimmäi- 
seen pirttiin, joka lakeisineen, hiiluksineen ja uuninpankkoineen oli ai- 
van samanlainen, kuin Savon sydänmaissa tavattavat savutuvat. 

Toivoin, ettei suomen kielenkään suloiset äänet olisi voineet ijäksi päi- 
väksi vaieta ulkonaisesti niin peri suomalaisena pysyneestä paikkakun- 
nasta, tervehdin minä suomeksi talon isäntää, joka oli kylän vanhimpia 
miehiä. Toivossani petyin kuitenkin, sillä vastaukseksi sain kuulla, ettei 
hän enemmän kuin muutkaan Timponaisten asukkaat taida Suomea. 
Vaikka isäntä sanoi itsensä olevan isänsä puolesta ruotsalaista perijuurta, 

tiesi hän kuitenkin kertoa Timponaisten suomalaisesta asutuksesta, että 
vanhimmista asukkaista muuan oli ollut sukujaan Ronkkan (Ronkainen), 
toinen Hokkan (Hukkainen?). Vähän aikaa juteltuani tupaan kokoontu- 
neen kylän väen kanssa, lähdin toiseen vähän matkan päässä olevaan ta- 
loon, jossa erään Matti nimisen vanhuksen arveltiin suomea taitavan. Si- 
sään astuessamme oli talonväki ruualla syömässä Savossa hyvin tunnettua 
piimä-velliä. Heidän seassaan oli Mattikin, itsepintaisen Savon ukon nä- 
köinen vanhus. Mitään tietoja en häneltäkään saanut paikkakunnan enti- 
sestä suomalaisesta murteesta, sillä ukko lausui tylysti, ettei hän koskaan 
ole taitanut suomea. 

Saatuani selville ettei minulla ollut Timponaisissa enää mitään oppi- 
mista ja että vanhain savolaisten siirtolaisten perilliset siinä kylässä oli- 
vat jo kokonaan unhottaneet esi-isäinsä kielen, päätin lähteä takaisin 
kortteeritalooni toiselle puolelle järveä. 


Seuraavana päivänä Aminoff tapasi eräässä torpassa suomalaisen nai- 
sen, joka oli kotoisin Norjan puolelta. Hän puhui sujuvaa suomea ja 
oli hyvillänsä siitä, että sai puhua äidinkieltään. Nainen kertoi, että 
Norjan puolella oli koulumestarina suomalainen Juho Räisäinen, ja 
Aminoff päätti heti lähteä ottamaan selvää sikäläisten suomalaisten 
kielestä ja oloista. Ensimmäiseksi hän tuli Puuin (Bogen) kappeliin, 
mutta sielläkin väestö oli ”tykkänään ruotsalaistuneita suomalaisia”. 
Suomea taisivat ainoastaan muutamat vanhemmat naiset. Muutamat 
vanhat kylän asukkaat kertoivat Puuin kylän varhaisista suomalaisis- 
ta. Tarinan mukaan ensimmäinen asukas Griis Matin-poika Kava- 
la oli muuttanut kylään jo vuonna 1609 Rautalammilta mukanaan 
12 poikaa ja kaksi tyttöä. Aminoff päätteli, että se ei voi pitää paik- 
kaansa, koska Ruotsin valtionarkiston verokirjojen mukaan Puuin 
asukkaita oli alettuverottaa vasta vuosien 1640 ja 1650 välillä. 

Aminoff kävi myös Axlan suomalaiskylässä. Siellä pidettiin juuri 
silloin kansakoulussa tutkintoa, johon osallistui noin ”40 pyöreämuo- 
toista, liinatukkaista lasta, näöltään aivan suomalaisia”. Axlan asuk- 
kaat olivat kieleltään umpiruotsalaisia, mutta heidän elämänlaatun- 
sa, rakennustapansa ja näkönsäkin ovat pysyneet suomalaisina niin 
kuin useimmissa muissakin Wermlannin ruotsalaistuneissa suoma- 
laiskylissä”;, kirjoittaa Aminoff. 

Puuista Aminoff jatkoi veneellä Wäräl-järveä (Warald) Norjan 
puolelle, jossa hän ensin pysähtyi koulumestari Räisäisen langon luo- 
na. Tämänkin kylän suomalaiset olivat joko norjalaistuneet tai lähte- 

neet Amerikkaan. Järven koillisella rannalla oli sitä vastoin vanhempi 
väki vielä ”jotensakin suomalaista” mutta nuorisolle suomen kieli oli 
jo sielläkin outoa. ”Suomalaismetsäin eteläisenä rajana voi siis tätä 
nykyä pitää Wäräl-järveä”, kirjoittaa Aminoff. Viitisenkymmentä 
vuotta aikaisemmin ”suomalaisten ala” oli ulottunut paljon kauem- 
maksi molemmin puolin rajaa. Silloin suomen kieli oli ollut yleinen 
eteläpuolellakin Wäräl-järveä. 

Wäräliltä Aminoff jatkoi osaksi veneellä, osaksi jalkaisin metsä- 
polkuja myöten Wiikkeron varakkaaseen suomalaistaloon, jonka 
omistaja, Gottlundin ystävän Pekka Karvaisen poika, otti hänet ys- 
tävällisesti vastaan. Wiikkerosta Aminoff soudettiin Öijärin kylään. 
Siellä hän onnekseen tapasi koulumestarin, joten Aminoff ryhtyi heti 
hänen avullaan murteentutkimukseen. 

Norjan suomalaiset olivat Aminoffin mukaan paljon varakkaam- 
pia ja sivistyneempiä kuin Ruotsin puolella asuvat. Varakkaissa suo- 
malaistaloissa oli ”sekä rakennustapa että elämän laatu melkein ko- 
konaan norjalainen”. Ylipäänsä olivat varakkaimpien suomalaisten 
rakennukset sekä Norjan että Ruotsin puolella parempia kuin Suo- 
messa. Aminoffista oli outoa, että Norjan puolisissa suomalaismet- 
sissä olivat asukkaat ”lainanneet? tavan syödä ”alinomaa” vähintään 
viisi kertaa päivässä: ”Viiden aikaan aamuisella syödään 'suuruspalaa; 
8 'oamiaista; 12 ”puol'päiväistä, 5 eftas-vääl'iä; 8-9 'iltaista. Ennen 
vanhaan sanottiin syödyksi Savon tapaan ainoastaan 3 kertaa päiväs- 
sä”, hän kertoo. 

Aminoffin tiedon mukaan suomalaisten tila sekä Ruotsin että Nor- 
jan suomalaismetsissä oli ollut noin 50 vuotta sitten surkea ”sekä hen- 
gellisessä että taloudellisessa suhteessa”. He olivat asuneet muista 
eristäytyneinä, ja kun he pari kolme kertaa vuodessa olivat käyneet 
kirkossa, he joivat matkalla itsensä juovuksiin. Kouluissa opetuskieli 
oli norjan kieli, joten sekin vaikutti siihen, että suomalaisten sivistys 
pysyi alhaisena. Aminoff kuvaa suomalaisten taloudellista ahdin- 
koa ja köyhyyttä ylistäen välillä Gottlundia, joka yritti auttaa ”Nor- 
jan puolella asuvia veljiämme heidän kurjasta tilastaan”. Vaikka Gott- 
lundin uurastukset eivät suoranaisesti auttaneetkaan, niin välillisesti 
”kantoi Gottlundin työ kuitenkin Norjankin suomalaisille hyviä he- 
delmiä, joista etevin oli se hengellinen herätys ja sivistyksen halu, 
jonka hän heissä vaikutti”. Tämä kaikki näkyi huomattavina paran- 

nuksina Norjan suomalaisten taloudellisessa tilanteessa, mutta myös 
siinä, että suomalaiset olivat kaikin tavoin kovasti norjalaistuneet. Oi- 
keastaan kukaan ei enää osannut suomea. 

Ensimmäiset kylät, joihin Aminoff meni Leikavatnan puolella, oli- 
vat Longsyömäk ja Huitkeärnä (Hvitkärn). Kummastakin kylästä löy- 
tyi kymmenkunta suomea puhuvaa vanhempaa henkilöä. Huitkeär- 
nästä hän kuuli monia tarinoita suomalaisista ja heidän elämästään. 
Maisemat muistuttivat Savon mäkikyliä, ”viheriöitseviä vainioita, 
huuhtia, ahoja”. Pari päivää oleskeltuaan Leikavatnalla Aminoff jatkoi 
matkaansa metsän poikki Östmarkin pitäjään. Siellä suurin osa väes- 
töstä puhui vielä suomea. Aminoff kertoilee heidän vaiheistaan ja toi- 
meentulostaan. Monet olivat joutuneet lähtemään Amerikkaan työn 
perässä. Östmarkin kirkonkylällä Aminoff onnistui pääsemään pu- 
heisiin suomalaisten kanssa. Hän kiinnitti erityistä huomiota siihen, 
kuinka sivistyneiltä suomalaiset vaikuttivat ruotsalaisiin ja norjalai- 
siin verrattuna: 


Minä tulin näet sinne lauantaina ja tapasin jo samana iltana suomalais- 
ta kirkkoväkeä seurakunnan eri-osista. Seuraavana päivänä kävi luona- 
ni joukottain suomalaisia, jotka olivat kuulleet minun siellä olostani ja 
joidenka teki mieli ”rookata Suomen herroa”. Hyvin hauskaa oli heistä 
kuulla minun puhettani, ja suurella uteliaisuudella kyselivät he minulta 
Suomen oloja, jota useat heistä pitivät suurena, hedelmällisenä maana. 
Östmarkin kirkolla tapaamistani suomalaisista miellytti minua erittäin- 
kin muuan talon-isäntä Heikki Hähmä Millumin kylästä lähellä Norjan 
rajaa. Suomalaisten, ruotsalaisten ja norjalaisten lähteiden avulla on hän 
hankkinut itselleen niin tarkkoja tietoja Suomen valtiollisista, kirjallisista 
ja taloudellisista oloista, että hän tuntee ne paljoa paremmin kuin useim- 
mat Ruotsin sivistyneet säätyläiset, joilla semminkin maaseuduilla on 
usein naurettavan hämärä käsitys Suomen oloista. Mitä suomalaisten si- 
vistyskantaan tulee, ei sitä nyky-aikaan yleensä voi sanoa juuri alhaisem- 
maksi kuin heidän ympärillä asuvain ruotsalaisten ja norjalaisten naa- 
puriensa. Jos taas yleisestä sivistyskannasta huolimatta silmällä pidetään 
ainoastaan yksityisten sivistystä, täytyy tunnustaani, etten matkoillani ta- 
vannut ainoatakaan ruotsalaista tahi norjalaista talonpoikaa, joka olisi ol- 
lut sivistyneimpiä suomalaisia etevämpi. 


Östmarkin kirkolta Aminoff matkusti Norjan puolelle tavatakseen 
siellä hänkin Pekka Karvaisen eli Kallnäsin Pekan, ”suomalais-metsäin 

varakkaimman ja äveriäimmän talonpojan’, joka oli ollut kirjeenvaih- 
dossa Gottlundin kanssa. Käytyään Karvaisen luona Aminoff soudat- 
ti itsensä Ruotsin puolelle Puralan kylään, joka oli ”Savon tapaan ra- 
kennettu korkean mäen liepeille ja kukkulalle aivan lähelle rantaa, 
talot vähän matkan päähän toisistaan”. Puralan kylän väki oli vielä 
”puhtaita suomalaisia? niin että ”Suomen suloiset säveleet kaikuivat 
korviini jo rannalla leikkiväin lasten suusta; Aminoff ihastelee. Pura- 
lasta matka jatkui Mullikeärnän kylään, jonka kaikki kuusi talonpoi- 
kaa olivat suomalaisia. 

Mullikeärnältä, joka oli viimeinen Östmarkiin kuuluvista kylistä, 
Aminoff kulki jylhiä korpi-maita Karvalaan (Södra Viggen) Nyyn pi- 
täjään. ”Täällä keskellä synkkää erä-maata on suomalaisuus säilynyt 
vieläkin paremmin kuin Östmarkissa” kirjoittaa Aminoff. Kortteeri- 
talossa hänelle kerrottiin, että 50 vuotta sitten etenkin ”vaimo-ihmiset 
Karvalassa ja Waissilassa olivat enimmäksi osaksi ummikko-suoma- 
laisia”. Nyt vanha sukupolvi puhui kylissä pahasti murrettua ruotsia. 
Vaissilassa (Norra Viggen) hän tapasi naisen, joka ei tainnut ollen- 
kaan ruotsia. Se sai Aminoffin pohtimaan, millä kannalla mahtoi us- 
konnonopetus noilla seuduilla olla. 

Aminoffin luona Karvalassa kävi suomalaisia ympärillä olevista 
taloista ja torpista. He tiedustelivat häneltä Suomen oloista ja missä 
”suomi oli opetuskielenä” ja ottivat kiitollisuudella vastaan kirjoja, 
joita hän oli heille tuonut tervehdykseksi kaukaisesta emämaasta. 
Eräs Liisa Tarvainen tuli varten vasten pitkän matkan päästä tervehti- 
mään Aminoffia ja oli harmissaan, kun hänen miehensä ja lapsensa 
eivät päässeet kuulemaan suomen kieltä: 


Kenties, lisäsi hän, olisivat he saaneet kuulla Suomalaisen saarnankin. Tä- 
mä harras halu jumalan sanan kuulemiseen äidin kielellä tuli usein esille 
sydäntä liikuttavalla tavalla. Jos Wermlannin suomalaisten seurakuntain 
papilla olisi ollut oikea käsitys seurakuntalaistensa hengellisistä tarpeista, 
olisi heidän ensimmäisinä pitänyt edesauttaa Gottlund'in hankkeita suo- 
menkielisen opetuksen suhteen. Niin ei kuitenkaan tapahtunut, vaan ovat 
he päin-vastoin olleet niiden hanketten kiivaimpia vastustajoita. Että val- 
tiomiehet koettavat kaikin tavoin sulattaa valtakunnassa asuvaa pienem- 
pää kansakuntaa suurempaan pääkansaan, on helposti ymmärrettävää, 
vaikka ei hyväksyttävää. Mutta todellakin jumalatonta on, että sielunpai- 
menet eivät koe hankkia itselleen oppia seurakuntalaistensa kielessä, vaan 
antavat heidän vajota pimeyteen ja tietämättömyyteen. 

Vaissilasta matka jatkui taas erämaita ja metsäpolkuja myöten Nik- 
karin (Makarkjärn) suomalaiskylän kautta Neuvolan (Bjurberg) ky- 
lään, jossa oli enää kolme suomalaistaloa. Tietoja näiden seutujen asu- 
tuksesta ja entisistä oloista Aminoff sai eräältä 72-vuotiaalta Heikki 
Neuvoselta, jonka esi-isä oli rakentanut seudulle talon 1600-luvulla. 
Sama mies tiesi kertoa muistakin seudun suomalaisista. 

Neuvolasta Aminoff matkusti Älsyönin, Kirkonkylän ja Meskuun 
kautta Norjan puolelle. Norjan puolella rajaa hän soudatti itsensä 
Vermund-järven yli käydäkseni Peistorpassa (Peisala). Sielläkin oli 
”kansa umpi-muukalaista ja ainoastaan suomalainen raamattu, jon- 
ka Gottlund oli lahjoittanut talon nykyisen isännän isälle, muistutti 
Peisalaisten entistä suomalaisuutta” toteaa Aminoff. Hänen matkansa 
”Wermlannissa, muinoin mahtavassa, vaan nyt jo riutuvassa suoma- 
laisessa siirtokunnassa” päättyi Peisalaan. 


Martti Nyholmin kielentutkimusmatka Norrbotteniin 
kesällä 1901 


Siitä matkasta, jonka viime kesänä tein Norrbotteniin kielentutkimusta 
varten, oli ainakin jonkun verran edellisenä keväänä ollut puhetta opetta- 
jaini prof. Setälän ja toht. Wichmannin samoinkuin eräiden vanhempain 
toverieni kanssa, ja varsinkin opettajaini kehoitukset ja oma mielitekoni 
tutustua johonkin suomenkielen murteeseen saivat minussa kypsymään 
päätöksen, joka toteutui tuon tutkimusmatkani kautta. 


Martti Nyholmia innosti tutkimusmatkaan Norrbotteniin myös kirje, 
jonka hän oli saanut ”t:ri Nielseniltä Kristianiasta”. Nyholm oli pyytä- 
nyt tohtorilta tietoja Ruotsin ja Norjan suomalaisista, koska Nielsen 
oli ”jonkun verran harjoittanut kielitieteellisiä tutkimuksia Norjan 
suomalaisten keskuudessa”. Hän kysyi myös, aikoiko Nielsen jatkaa 
tutkimuksiaan ”ulotuttaen niitä myös mahd. aina Ruotsin suomalai- 
siakin käsittäviksi”. Ne tiedot, joita Nielsen ystävällisessä ja suopeas- 
sa kirjeessään antoi, vaikuttivat siihen, että Nyholm lähti ”miltei heti” 
kirjeen saatuaan kotipitäjästään Virroilta matkalle: 


Se oli heinäkuun 10:ntenä p:nä. Ensin matkustin junassa Vaasaan, josta 
jo seuraavana päivänä laivassa läksin Pohjanlahtea kyntäen Hernösandia 

kohden. Mitä herttaisimman ilman vallitessa saavuimme mainittuun kau- 
punkiin. Ehdinpä tuskin runollista kaupunkia silmäillä, tuskin ihailla 
Pohjanlahden tuonpuolisen rannikon luontoa, joka huomattavasti roh- 
keine, voimakkaine piirteineen eroo suomenpuolisesta rannikosta, en- 
nenkuin jo, parin tunnin päästä, oli nouseminen junaan jatkamaan mat- 
kaa pohjoista kohden. 


”Kuta enemmän kulkee pohjoiseen päin, sitä vähemmän luonto on 
omiansa matkustajaa viehättämään” jatkaa Nyholm ja kuvailee luon- 
non karuutta, soita, kaivoksia ja vuoria. Pian oltiin Jällivaarassa ja 
kuuluisa vuori Dundret, suomalaisten suussa ” Tunturi”, alkoi hallita 
maisemaa. Jällivaarassa Nyholm kävin erään jo pitkään paikkakun- 
nalla asuneen kansakoulunopettajan ja kirkkoherran puheilla saa- 
dakseen tietoja suomalaisväestöstä. Suomen kieltä hän oli jo kuullut 
puhuttavan. Varsinkin viikonloppuisin paikkakunnalla kuuli paljon 
suomen kieltä, koska silloin sinne saapui juhlimaan suomalaista työ- 
väkeä lähistöllä sijaitsevista kaivoksista. Suomalaiset olivatkin huo- 
nonpuoleisessa maineessa juoppoutensa takia. Suomalaisia asui myös 
Jällivaaran lähikylissä. Nattavaarassa ”suomalainen kieli kuuluu ole- 
van ihmeellistä sekamelskaa, väestö kun sen ohessa puhuu lappia, eh- 
kä osalta ruotsiakin”; kirjoittaa Nyholm. 

Nyholm oli päättänyt käydä ensin sikäläisissä kylissä ja lähteä sit- 
ten kiertomatkalle pohjoisiin kyliin. Heinänteko oli kuitenkin juuri 
alkamassa, ja väki, joka kynnelle kykeni, oli heinässä. 

Ajankohta ei siis ollut hyvä ihmisten haastattelemiseen. Hänen oli 
vaikeata löytää myös yösijaa, sillä kylissä suoritettiin juuri isoajakoa 
ja ylimääräiset petipaikat oli annettu maanmittareille. Mutta nämä 
haitat eivät olleet ainoat. Nyholmille selvisi, että häntä epäiltiin venä- 
läiseksi vakoojaksi: 


Uutinen oli kerrassaan minulle odottamaton — tuntuipa aluksi koko har- 
milliselta. Mutta tästä hetkestä tiesin ja tunsin aina, että olin vakoilija, ja 
siksi jäin siihen asti kun taasen astuin rautatievaunuun palatakseni omil- 
le maille. Ruotsin sanomalehdillä on suuri syynsä tällaisen epäluulon ole- 
massaoloon, ne kun miltei joka numerossa kertovat vakoilijoista ja vakoi- 
lemisista — miltei aina tietenkin perättömiä juttuja. Sanomalehtiä lukevain 
kautta leviää tuo käsitys kansaan, löytäen siitä erinomaisen hedelmällistä 
maaperää. Tätä luuloa ei ollut helppoa poistaa heistä, ja se se vaikutti, että 
useinkin tuli tutustumaan ihmisiin heidän huonommalta puoleltaan, tuli 


237 


https://doi.org/10.21435/tl.282 


Värmlannissa, Finnskogenissa ja Norrbottenissa 


pitämään heitä epävieraanvaraisina, tylyinä. Mitään systemaattista kyse- 
lyä en voinut mainitsemissani kylissä enkä Leipojärvessäkään, jonnekka 
sitten saavuin, toimeenpanna. Muistiinpanoni täältä ovat niukkoja, haja- 
naisia. 


Hakasen kylästä tuli Nyholmin varsinainen olinpaikka, ja sieltä hän 
löysi vihdoin sopivan kielimestarinkin, 33-vuotiaan Henrik Eriksso- 
nin. Hänen kanssaan Nyholm työskenteli runsaan parin viikon ajan. 
Matkakertomuksessaan hän innostuu kuvaamaan yksityiskohtaisesti 
kielimestarinsa murretta. 

Skogmanin tavoin Nyholm teki havaintoja kansan elämästä ja 
”katsantotavasta” etenkin lestadiolaisuudesta ja juopottelusta: 


Vieras kiinnittää huomionsa ensinnäkin kansan uskonnollisuuteen, joka 
ainakin ulkonaisesti on paljon vaikuttanut tapojen sivistymiseen. Se on 
laestadiolaisuus, joka täällä on ainoa oikeaksi tunnustettu oppi. Kuiten- 
kin oli nuori kansa jo vieraantunut siitä. Jotenkin harvoin tuntui minusta 
Laestadiuksen oppi tulleen kansalle sydämen asiaksi. Paljon kyllä puhu- 
taan siitä, että ollaan ”uudestisyntyneitä” mutta teossa sitä sangen vähän 
näkyy. ”Nuhteleminen” tuntui olevan sangen tärkeänä numerona heidän 
ohjelmassaan. 

Mutta kyllä laestadiolaisuudella on hyvätkin puolensa. Huonolle kan- 
nalle oli Hakasen nuorempi kansa joutunut, joka vanhempain opin oli hy- 
lännyt. Suuri, kenties suurin osa heistä oli juoppouteen menevää. Lauan- 
taisin tuodaan säännöllisesti olutkuorma Jällivaarasta, ja sen vaikutuksia 
kyllä näkee mainittuina ja sunnuntaipäivänä. Kirkuva miesjoukko reuhaa 
kylän raitilla. Sydänyön aikanakin saattaa vielä kuulla päihtyneitten mies- 
ten huutoja. Fi ollut hyvä silloin liikkua ulkona, — varsinkaan ei minun, 
jota ”ryssänä” ei suopein silmin katseltu. 


Elokuun alussa Nyholm lähti pohjoisen metsäkyliin oppaanaan pos- 
tinkuljettaja, joka kulki kovaa kyytiä hänen edellään. Nyholmin oli 
vaikea pysyä postiljoonin perässä, sillä hänellä oli huonot ja liukkaat 
jalkineet. Kun jalka luiskahti vuomain poikki heitetyltä telalta, heti 
upposi polvea myöten mutaan. Nyholm oli varsin tyytyväinen, kun 
kaksi peninkulmaa sateessa kuljettuaan hän märkänä ja ryvettyneenä 
näki vihdoin ”Ullatin sievän kylän hymyilevänä lepäävän laaksossa? 
ja pelloilla ohralyhteitä. Epäluulo vaivasi asukkaita tässäkin kylässä: 

Aluksi sain kyllä kylässä pariksi päiväksi asunnon, mutta kun emäntä ei 
tahtonut pitemmäksi aikaa ottaa, tuli huoneenhaku uudestaan eteen. Taas 
sama epäluulo, sama pelko. Kun eräälle emännälle olin ensin selittänyt 
olevani Suomesta, Vaasan paikoilta kotoisin ja kysymykseen: ”kenenkä 
kuninkhan alla se Vaasa on” vastannut ”Venäjän keisarin”; loi emäntä pal- 
jon merkitsevän katseen mieheensä toistaen ”jaa Venäjän keisarin”; ikään- 
kuin nuo sanat olisivat ilmaisseet sydämeni syvimmät aivoitukset. Sain 
vihdoin kuitenkin puoleksi pakolla asunnon tuosta Jällivaaran suurim- 
masta kylästä, kun ensin olin luvannut, etten kahta päivää kauvempaa vii- 


pyisi. 


Talon isäntä oli kuitenkin erittäin ystävällinen, sivistystä harrastava 
mies, joka oli tilannut Suomesta sanomalehtiä, Uuden Kuvalehden ja 
Pellervon. 

Nyholm sai kylässä käytyä läpi ”jotenkin tarkkaan” laatimansa ”ke- 
räilysanastorn” joten hän arveli saaneensa jotakuinkin” tolkkua mur- 
teen ominaisuuksista. Ullatista Nyholm jatkoi metsäpolkuja pitkin 
Kuusihuomasen ja Nilivaaran kyliin tehden havaintoja murteen eri- 
koispiirteistä: 


Tärkeintä, mitä voin kielestä edellisen lisäksi mainita, on t:n runsas esiin- 
tyminen sanan lopussa (kuitenkin ainoastaan vanhemman kansan pu- 
heessa). Puhumattakaan sellaisista sanoista kuin: met, tet, net; imet, huo- 
net, venet, jotka Hakasessakin ovat samallaisina, t esiintyy vielä tällaisissa 
muodoissa: sisälet, vaaralet, kuhiloilet; soutaat, syntyät; ylit. 


Seuraavaan kylään, Moskiin, oli pitkä, taloton ja eksyttävä taival. Kun 
Nyholm vihdoin läpi yön kuljettuaan löysi perille, hän näki köyhää- 
kin köyhemmän kylän, josta kato oli vienyt pelloilta viljan. Ihmiset 
kuitenkin olivat ystävällisiä ja vieraanvaraisia. Kielimestariksi hän sai 
erään lapinpukuisen ukon, Killerön Ollin: 


Murteen silmäänpistävimpiä omituisuuksia on: vokaalisoinnun puute, 
esim. ymmarrakkos; ä > e ensi tavussa, esim.: levahtaa, tenna, vehempi, 
emma, senkhon (=sänkyyn), kemmenen; [soinnillinen dentaalispirantti] 
on edustettu hyvin keveälä r:ään vivahtavalla äänellä, mahd. että tässä 
juuri esiintyy tuo alkuperäinen [soinnillinen dentaalispirantti]; supistuk- 
sia ja konsonantin pituusasteita: haassii, assii, vainnii. 

Nyholm viipyi joitakin päiviä Moskin läheisen Soutojärven kylässä, 
jossa hän teki huomioita erään Jukkasjärven pitäjässä asuvan suoma- 
laisen heikosta äidinkielen rakkaudesta. Hän kertoo: 


Moskissa satuin tapaamaan erään Jukkasjärven pitäjästä olevan syntype- 
räisen suomalaisen, joka oli saanut verraten paljon opillista sivistystä; hän 
oli nim. käynyt pari vuotta vuoriopistossa, oli tarkoin seurannut sanoma- 
lehtiä, tunsipa sangen hyvin Suomenkin oloja. Mutta rakkaus omaan äi- 
dinkieleen oli hänessä vähäinen. Hän ei sanonut ensinkään pitävänsä pa- 
hana sitä, että suomalainen väestö ruotsalaistuisi. Itse hän ”saattoi ruottia? 
koko lailla ja hyvin kernaasti sanoi käyttävänsä tätä kieltä. Hän piti suo- 
malaisille epäedullisena sitä, että kielen kautta ovat eroitetut siitä hyvästä, 
mitä voisivat ruotsalaisilta saada. 


Nyholmin mukaan suomalaisten kielellinen eristyneisyys oli syynä 
heidän ”verraten alhaiseen kehitysasteeseen”. Hänelle oli kerrottu, et- 
tä Suomen sanomalehdet olivat käsitelleet virheellisesti Norrbottenin 
kansan suhdetta valtion ruotsalaistamispolitiikkaan. Toisin kuin leh- 
dissä oli kerrottu, kansa ei ollut vastustanut koulukielen vaihtamista 
suomesta ruotsiin, sillä kaikki ymmärsivät, että ruotsin kielen taito 
on tärkeää. Silti toivottiin, että suomen kieli säilyisi edelleenkin ruot- 
sin rinnalla. 

Nyholm huomautti kertomuksessaan, että suomalaisten rakkaus 
Ruotsiin ja ”varsinkin sen kuninkaaseen on syvä ja vilpitön”. Hän su- 
ree, ettei häntä useinkaan otettu vastaan veljenä, heimolaisena, joka 
olisi osannut kertoa Suomen oloista, vaan vakoojana, joka merkitsi 
karttaan heidän kylänsä, tiensä ja polkunsa. 

Moskista Nyholm palasi maanteitse Jällivaaran kirkonkylään käy- 
den matkalla katsomassa suuria kaivoksia. Jällivaarasta hän lähti vie- 
lä parin viikon ajaksi ensimmäiseen olinpaikkaansa Hakasen kylään, 
jossa tutun kielimestarin avulla harjoitteli sanankeräystä. Mestarin 
laiskuuden takia työ kuitenkin edistyi vain keskinkertaisesti. 

Syyskuun 2. päivänä Nyholm lähti ”hyvin mielin? kotimatkalle, 
tällä kertaa Luulajan ja Kokkolan kautta. Hän saapui Virroille takai- 
sin 5. lokakuuta oltuaan matkalla kahdeksan viikkoa. ”Olinpa kul- 
kenutkin linnuntietä”, kirjoittaa Nyholm, ja jatkaa: ”Jos viivottimen 
avulla vetää kartalle viivan Luulajan ja Kokkolan kaupunkien yli, sa- 
ma viiva myös kulkee Jällivaaran ja Virtain pitäjäin läpi.” 

Inkerin yhteydet Suomeen ja suomalaisuuteen ovat olleet olemassa jo 
1600-luvulta lähtien luterilaisen kirkon kautta. Henkisesti syvemmäs- 
tä kulttuurisesta Suomeen kuulumisesta alettiin puhua 1800-luvulla. 
Inkerinmaa on ollut Karjalan ohella vuosisatoja idän ja lännen rii- 
tamaata. Maata ovat hallinneet vuoroin Ruotsi, Novgorod ja Venäjä. 
1800-luvulla Inkerin suurimmat itämerensuomalaiset ryhmät olivat 
ortodoksiset vatjalaiset ja inkerikot sekä luterilaiset inkerinsuoma- 
laiset. Heidän rinnallaan selvästi erottuvia ryhmiä olivat saksalaiset 
ja venäläiset. Vatjalaisia oli eniten Kattilan alueella, mutta muualla he 
olivat jo sulautuneet inkerikkoihin ja venäläisiin. Runonkerääjät kut- 
suivat inkerikkoja inkeroisiksi, venäjänuskoisiksi tai venäläisiksi, ja 
vähitellen inkerikot sulautuivatkin venäläisiin. Heidän asuinalueitaan 
olivat pääosin Länsi-Inkerin Soikkolan ja Narvusin alueet, Keski- 
Inkerin Hevaan seudut sekä Pohjois-Inkerissä ja Karjalankannaksel- 
la rajan molemmin puolin sijaitsevat Raudun ja Lempaalan alueet.'* 
Inkerinsuomalaiset jakautuivat kolmeen pääryhmään: äyrämöi- 
siin, savakkoihin ja Länsi-Inkerin inkerinsuomalaisiin, jotka itse 
kutsuivat itseään inkeriläisiksi tai suomalaisiksi. Äyrämöiset olivat 
Äyräpään kihlakunnassa Viipurin läänissä syntyneiden luterilaisten 
jälkeläisiä, joita siirtyi 1600-luvulla ruotsalaisvallan aikana asumaan 
myös Pyhäjärvelle, Sakkolaan, Rautuun ja Inkerin puolelle. He olivat 
alun perin Karjalankannaksen länsiosan kantaväestöä, ja he pysytteli- 
vät pitkään omana ryhmänään, jolla oli oma murteensa ja pukunsa ja 
omat tapansa, eikä esimerkiksi avioliittoja muunheimoisten kanssa 


196 Hakamies 1991, 197—204; Nevalainen ja Sihvo 1991, 9; Kallio 2013, 40—41. 

juuri solmittu. Savakot olivat tulleet niin ikään Ruotsin vallan aikana 
lännestä, lähinnä Savosta, Jääsken ja Lappeen kihlakunnista sekä 
Karjalankannaksen itäosasta, ja asuttivat pääasiassa Muolaan, Kiven- 
navan ja Heinjoen pitäjiä. Savakot poikkesivat äyrämöisistä lähinnä 
murteen ja naisten pukeutumisen perusteella." 

Länsi-Inkerin inkerinsuomalaiset olivat äyrämöisten ja savakkojen 
jälkeläisiä, jotka uskonnoltaan olivat pääasiassa evankelisluterilaisia. 
Heitä ei siis tule sekoittaa inkerikkoihin, jotka ovat alueen vanhem- 
paa, uskonnoltaan ortodoksista väestöä. 

Inkerinmaan uskonnollis-etninen kenttä oli kirjava. Perusjakona 
siis oli, että inkerikot ja vatjalaiset olivat ortodokseja ja inkerinsuoma- 
laiset luterilaisia, mutta oman lisänsä kenttään toivat erilaiset lah- 
kot ja herätysliikkeet: hyppääjät, kuohitsijat, lestadiolaiset, vapaa- 
kirkolliset, metodistit, baptistit ja helluntailaiset, joista hyppääjien 
lahko oli ilmeisesti levinnein.'* 

Vanhin Inkerissä vaikuttaneista lahkoista oli 1800-luvulla Viros- 
ta päin saapunut evankelisuuteen perustuva hurmosliike hyppääjät. 
Monet runonkerääjät joutuivat tekemisiin heidän kanssaan, eivätkä 
matkakertomusten kuvaukset heistä olleet miellyttäviä. Liike oli saa- 
nut vaikutteita Venäjän ortodoksien keskuudessa syntyneestä hlystien 
eli ruoskijoiden lahkosta. Hyppääjille oli tunnusomaista hurmoksel- 
lisuus, joka ilmeni pyhän hengen läsnäoloa kuvastavina hyppäämise- 
nä, konttaamisena, sekavana ääntelynä, huutamisena ja tanssimisena. 
Uskontoon kuului myös tiukka asketismi, joten hyppääjät kieltäytyi- 
vät alkoholista, kahvista ja tupakasta. He vastustivat virkavaltaa ja pa- 
pistoa, mutta kannattivat vapaata seksuaalisuutta ja hylkäsivät sik- 
si muodollisen avioliiton. Heidän seuroissaan pidettiin puheita ja 
laulettiin osin itse sepitettyjä lauluja. Hyppääjien sukupuolielämään 
liittyvien käsitysten ja tapojen vastareaktiona syntyi kuohitsijoiden 
lahko, jossa kuohitsemista pidettiin arvokkaana toimenpiteenä ja 
kuohittuja Jumalalle otollisina.'? 

Ortodoksit vatjalaiset ja inkerikot pysyivät pitkään lukutaidottomi- 
na, sillä 1800-luvun loppupuolelle asti opetus oli luterilaisen kirkon 


197 Hakamies 1991, 197—204; Kallio 2013, 40—41. 
198 Kallio 2013, 44; Nevalainen 1991, 164. 
199 Kinnunen 2004, 41—42; Nevalainen 1991, 165. 

antamaa uskonnollista opetusta. Maaorjuuden päätyttyä Inkeriin pys- 
tytettiin 1860-luvulta lähtien kattava suomenkielisten kansakoulujen 
verkosto, jonka usea runonkerääjäkin pani hyvillään merkille. Jon- 
kinasteinen lukutaito oli Inkerin luterilaisilla ripille pääsyn ja avioitu- 
misen edellytys. Ennen Venäjän vallankumousta Inkerin alueella oli 
122 luterilaista kansakoulua, 11 kirkkokoulua ja yksi oppikoulu ja pe- 
räti 576 luterilaista pyhäkoulua.? 1890-luvulta lähtien opetus muut- 
tui kuitenkin valtiovallan paineessa yhä enemmän venäjänkieliseksi. 
Vuoden 1908 jälkeen venäjä hallitsi opetuskielenä ja nuorista inkeri- 
läisistä varttui käytännössä kaksikielisiä. 

Talonpojat olivat maaorjan asemassa vielä runonkerääjien matka- 
tessa Inkerissä - moni stipendiaatti mainitsee tästä tilantesta. Orjuus 
lakkautettiin Venäjällä vasta Aleksanteri II:n valtakaudella vuonna 
1861; joissakin osissa Venäjää jo aikaisemmin. Maaorjuuden päätty- 
minen muutti inkerinsuomalaisen maalaisväestön asemaa: tuli mah- 
dollisuus omaan taloudelliseen toimintaan, esimerkiksi maanvilje- 
lykseen. Pietari levitti moderneja vaikutteita, ja etenkin miesväestö 
liikkui kauppa- ja muilla ansiomatkoilla sekä sotapalveluksessa. 


Inkerissä "suomalaista mieltä” etsimässä 


Ennen toista maailmansotaa Inkerinmaassa kävi perinteentallennus- 
matkalla useita suomalaistutkijoita. Kati Kallion mukaan heidän ta- 
voitteenaan oli ”tallentaa muodoltaan kiinteitä runoja: toistuvaa, 
yleisesti tunnettua, Kalevalan kaltaista, mahdollisimman vanhaksi 
katsottua perinnettä”. Perinteen lisäksi he kirjasivat muistiin ha- 
vaintoja inkeriläisten elämästä. Venäjän vallankumoukset ja Suomen 
itsenäistyminen sulkivat tien kerääjiltä Inkerin perinteentaitajien luo, 
mutta 1930-luvulla tutkijat lähtivät uudestaan Viron puolelle jäänei- 
siin Narvusin kyliin.?? 

Ensimmäiset runonkerääjät kävivät Inkerissä jo 1830- ja 1840-lu- 
vuilla. Heitä olivat Elias Lönnrot, August Ahlgvist, D. E. D. Euro- 


200 Kallio 2013, 47. 
201 Kallio 2013, 60. 
202 Kallio 2013, 55. 

paeus ja H. A. Reinholm.? Tässä kirjassa perehdytään Inkerin 
oloihin kahdeksan matkakertomuksen avulla, jotka on laadittu vuo- 
sina 1854-1909. August Ahlgvist teki vuonna 1854 matkan Poh- 
jois- ja Keski-Inkeriin Kaarlo Slöör apumiehenään. Jaakko Länkelä 
kiersi vuonna 1858 stipendiaattina Narvusin, Soikkolan, Seiskarin 
ja Lavansaaren kyliä. Seuraavana vuonna ylioppilaat Theodor Tall- 
gvist ja Antti Törneroos lähtivät kahdestaan Keski- ja Länsi-Inke- 
rin kyliin ja ylioppilas Fredrik Albert Saxbäck Laatokan puoleiseen 
Itä-Inkeriin. Vuonna 1861 Oskar Groundstroem teki onnistuneen 
matkan Keski-Inkeriin ja Kattilan kautta Soikkolaan. Volmari Pork- 
ka lähti ensimmäiselle Inkerin-matkalleen Narvusiin ja Soikkolaan 
vuonna 1882 ja toiselle heti seuraavana kesänä Keski- ja Länsi-Inke- 
riin; jäljempänä käsitellään tuota kesän 1883 kertomusta. Vihtori Ala- 
va matkasi eri puolilla Inkeriä vuosina 1891, 1892, 1897 sekä 1901; 
tässä keskitymme hänen kertomukseensa vuoden 1892 matkalta. Kir- 
jan viimeinen Inkerin-kävijä on Jussi Lukkarinen vuonna 1909. 

Kovia kokeneet inkeriläiset ja heidän suullinen perinteensä on 
aina kiinnostanut suomalaisia perinteen ja kulttuurin tutkijoita. Edel- 
lä lueteltujen tutkijoiden lisäksi Inkerissä kävivät perinteenkeruussa 
myös J. Granö, J. Fr. Ruotsalainen, Viljo Tarkiainen, Väinö Salminen 
ja Samuli Paulaharju. Sävelmienkeruuretkille 1900-luvun alussa läh- 
tivät Armas Launis, Eino Levön, Leevi Madetoja, Lauri Ikonen, A. O. 
Väisänen ja Jussi Lukkarinen? 

Kotimaahan verrattuna runonkerääjät kokivat Inkerin monessa 
suhteessa erilaiseksi. Erityisesti hankaluuksia aiheuttivat maaorjuus, 
erilaiset etniset ja uskonnolliset ryhmät, paikallisten epäluuloisuus 
sekä heidän tapansa ja tottumuksena. Matkakertomuksista käy myös 
ilmi, kuinka erilaisia tiedot ja käsitykset maailmasta olivat suomalai- 
sella kouluja käyneellä nuorella miehellä kuin Inkerin oppimattomal- 
la maaseudun asukkaalla. Näistä syistä runonkerääjillä oli Inkerissä 
runsaanlaisesti sopeutumis- ja ymmärtämisvaikeuksia. 

Jussi Lukkarinen oli kansanperinteen kerääjä, tutkija ja valokuvaaja, 
joka teki perinteenkeruumatkan Inkeriin Narvusin, Soikkolan ja Kat- 


203 Inkerin runonkerääjistä ks. Kallio 2013, 52-55, 59-91. 
204 Kallio 2013, 52-55, 59-91; Asplund 2021, 59-91. Asplundin artikkelissa on 
lisää tietoja runonkerääjistä Inkerissä. 

tilan seuduille vuonna 1909. Tältä matkalta hän kirjoitti Suomen Kuva- 
lehdessä vuonna 1917 julkaistun kertomuksen, jossa hän korostaa, 
että inkeriläisillä oli ”omat käsityksensä asioista, kuten meilläkin, ja 
omat vakaumuksensa siveellisistä asioista, uskonnollisista kysymyk- 
sistä, ihmiselämän kulkuun vaikuttavista haltija-voimista jne., ja ne 
ovat horjumattomat”. Lukkarisen tapaamat inkeriläiset pitivät Suo- 
mea ”satujen maana” edistyneitten ja hyvien olosuhteiden vuoksi. 
Hän kertoo eräästä tapahtumasarjasta, jossa kertojan ja kuulijan käsi- 
tykset maailmasta eivät mitenkään kohtaa: 


Näytteeksi siitä, millaisia yksityiskohtia voidaan vieraan maan oloihin ru- 
noilla, kerron mielikuvan, joka kerran syntyi Inkerin ylälaukaalaisten ai- 
voissa Helsingin asemasta. Keskustellessani heidän kanssaan — seutu on 
muuten Inkerin takaperoisin — tulin maininneeksi, että Helsinki sijait- 
see melkoiseksi osaksi kalliolla. Mutta mikä sitten se kallio on? syntyi heti 
kysymys. Koetin sitä jotenkuten selittää mahdottoman suureksi kiveksi, 
jollaisia on paljon Suomessa - sielläpäin ei ole kallioita, eikä paljon irto- 
kiviäkään. Mutta siitäpä vasta mielenkiintoinen puheenaihe tuli. Vot, mil- 
lainen on kivi Suomessa - kokonainen pääkaupunki — suuri ”kuningahan 
linna” on sille rakennettu. Tuskin lienee sinä iltana paljon muusta sillä ky- 
lällä puhuttu, ja minäkin sain ”kivestä” antaa selityksen toisensa jälkeen. 
Kaikkien mielissä näkyi kummittelevan joku mahdottoman suureksi pai- 
sunut kivenmukula, jonka päälle oli rakennettu kaupunki. Eikö sinne ole 
vaikea nousta? Eivätkö lapset siellä mereen putoile? Ja niin edelleen sain 
kuulla mitä lystillisimpiä kysymyksiä. ”Onko se valkea vai musta se kivi?” 
- ”Vai vaaleanharmaa on?” 


Lukkarisen mukaan asia olisi varmaan jäänyt jo tähän, ellei hän itse 
olisi seuraavana päivänä tullut hämmentäneeksi lisää kuulijoitaan, 
jotka istuivat keskustelemassa kivestä. 


Kun silloin satuin päästämään huuliltani sen ajattelemattoman lauseen, 
että ei se kivi kaupungin alaan lopu, vaan sitä on virstamääriä sen ulko- 
puolellakin, niin silloin taukosi heti keskustelu. Tuvassa syntyi hiljaisuus, 
ja väki katseli minua kuin olisivat saaneet keskeensä maailman suurim- 
man valehtelijan. Asemani oli varsin kiusallinen. Kun jonkun aikaa oli 
äänettöminä istuskeltu, otin vihdoin tupakkaa esille ja tarjosin sitä lähim- 
mille vierustovereillenikin. Vähitellen päästiin siitä jälleen ääneen, mutta 
puhe kääntyi muihin asioihin. Kivestä ei sen jälkeen minun kuulteni vir- 
kattu sanaakaan. 

Lukkarinen oli selvästi lukenut Topeliuksen Maamme kirjaa: 


Vuoria ja vesiä — kas siinä on Suomenmaa! Kova harmaakivi on koko 
maan perustuksena. Hänessä on syvä, salainen voima; mutta se ei ihmety- 
tä, sillä korkeus puuttuu. Harmaakivi on peitossa maanpinnan alla, taikka 
sujutteleikse pitkinä, matalina laineharjuina halki maan.? 


Matkakertomuksista käy monin paikoin selville inkeriläisten suuri 
epäluulo suomalaisia ja runonkeruuta kohtaan. Runonkerääjien pe- 
lättiin kantavan suurissa laukuissaan ”haleraa” eli koleraa, jota he 
levittivät keisarin tai jonkun toisen valtaapitävän käskystä väestöön. 
Heitä epäiltiin muun muassa varkaiksi, vakoilijoiksi ja antikristuksik- 
si, joiden ilmaantuminen kylään tiesi maailmanloppua. Runosaaliit- 
kaan eivät olleet kovin hyviä, sillä runolaulu oli monen inkeriläisen 
mielestä syntiä, josta rangaistukseksi saattoi joutua kuolemansa jäl- 
keen ripustetuksi kielestään. 

Fpäluulo oli molemminpuolista. Matkakertomukset huokuvat pai- 
koin ylemmyyttä, joka kehittyi autonomisessa suuriruhtinaskunnassa 
kasvaneelle ylioppilaalle vahvistuvan kansallistunnon ja identiteetin 
sivuvaikutuksena. Inkeri näyttäytyi kerääjille Venäjän hallitsemana 
takapajulana, pysähtyneenä ja kehittymättömänä agraarikulttuurina. 
Heidän mielestään maaorjuus oli tehnyt rahvaasta köyhää, laiskaa, 
huikentelevaista, epäluuloista, epäsiistiä; ahneita, taitamattomia ja 
juoppoja. Jotkut kerääjistä korostivat, että venäläisyys, ortodoksisuus 
ja sivistymättömyys kulkivat käsi kädessä: kaikki piirteitä, jotka eivät 
stipendiaattien mukaan kuuluneet suomalaisuuteen, jota Inkerin- 
maan väen olisi kuulunut edustaa. Kaikki runonkerääjät eivät näytä 
hahmottaneen vatjalaisia, inkerikkoja ja inkerinsuomalaisia omina 
etnisinä ryhminään, vaan venäläistyneinä tai turmeltuneina suoma- 
laisina. He toiseuttivat kohtaamiaan ihmisiä niin kansalaisuuden, äi- 
dinkielen, uskonnon kuin tapojenkin perusteella, omaksi edukseen. 

Eräänlaisena toiseuttamisen huipennuksena voi pitää Jaakko Län- 
kelän matkakertomusta vuodelta 1858 Länsi-Inkeristä. Hänen mie- 
lestään ”suomalaiseen mieleen” kuului rehellisyys, ystävällisyys, avoi- 
muus, pelottomuus, lempeys, sopuisuus ja kärsivällisyys. Tällaisen 

”suomalaisen mielen? tuon ”sulon ominaisuuden”? hän löysi Kosem- 

kinasta, jossa oli luterilainen seurakunta. ”Selkeä on Suomalainen 

luonteensa, uskontonsa on tehnyt sen vieläki lepposammaksi” hän 

kirjoittaa. Kyläläisten rehellisyys on hänestä ihmeellistä, vaikka ”asu- 

vat viekasten puhdasten Wenäläisten ja ahnaiden Wenäenuskoisten 
» 

seassa’. 


August Ahlqvist 1854 


Suomen kielen kehittäjä ja vaalija August Ahlqvist teki 1850-luvulla 
tutkimusmatkoja aluksi Viipurin lääniin, Inkeriin ja Aunukseen ja 
myöhemmin suomensukuisten kansojen pariin syvälle Venäjälle ai- 
na Länsi-Siperiaan asti. Näistä matkoistaan hän julkaisi vuonna 1859 
kirjan Muistelmia matkoilta Wenäjälle vuosina 1854-1858. Alun pe- 
rin matkakertomukset ilmestyivät Suomi-aikakauskirjassa ja Suomet- 
taressa, mutta sitten hän liitti ne yhteen ja julkaisi ne kirjana, josta tuli 
ensimmäinen suomenkielinen matkakirja. 

Ahlqvist oli tietoinen Inkerin runoalueen löytäjästä D. E. D. Euro- 
paeuksesta, joka oli kiertänyt runonkeruussa Pohjois- ja Länsi-Inke- 
rissä vuosina 1847, 1848 ja 1853. Hän tunsi myös kielentutkija A. J. 
Sjögrenin tutkimukset 1830-luvulta savakkojen ja äyrämöisten mur- 
teista ja kansanpuvuista. Lisäksi hän oli tietoinen venäläisen maantie- 
teilijän ja tilastotutkijan Peter von Köppenin vuonna 1849 laatimasta 
Inkerinmaan kartasta, johon eri väestöryhmien asuinmaat oli merkit- 
ty. Nämä tiedot eivät kuitenkaan riittäneet, ja niin hän lähti vuonna 
1854 ylioppilas Kaarlo Slöörin kanssa runonkeruuseen Karjalankan- 
nakselle sekä Pohjois- ja Keski-Inkeriin. Matkan motiivina oli Ahl- 
gvistin sanoin ”suomi-heimoisten kielten tutkiminen ja niiden kautta 
pääseminen suurempaan ja syvempään selvyyteen Suomen kielessä, 
jota hän näissä tutkinnoissaan ei ole koskaan laskenut silmältä”. 

Tuolta matkalta kirjoittamassaan kertomuksessa Alhgvist viittaa 
vuonna 1853 alkaneeseen Krimin sotaan, joka Suomessa näyttäytyi 
ankarana Oolannin sotana: 

AUGUST ENGELBREKT AHLQVIST. 


August Ahlqvist (1826-1889) tuli tunnetuksi suomentajana, opettajana, 
tutkijana ja kirjoittajana. Vuonna 1863 hänet nimitettiin suomen kielen 
ja kirjallisuuden professoriksi. Hän teki useita runonkeruu- ja tutkimus- 
matkoja Karjalaan, Itä-Pohjanmaalle, Vienaan, Inkeriin ja Aunukseen. 
Museovirasto, Historian kuvakokoelma, Antellin kokoelmat. CC BY 4.0. 

Sota on kylmine rauta-kynsinensä jo kouristellut meidänkin maatamme, 
sota palaa kaikkein mielessä, sodasta vaan kyselevät kaikki tietoja ja sano- 
mia. Vähän taitaa siis tällä kertaa olla toivomista, että kellään olisi halua ja 
malttia tarkkuudella seurata niin peräti rauhallista toimitusta kuin runo- 
jen keräämistä, eli lukea niitä vähäisiä mietteitä, joita tätä vasten matkan- 
neella olisi muille kertoa. Vaan ei luontokaan aina jaksa myrskytä, eikä 
ihmiset aina sotia. Rauha tulee sodan perästä kuin tyyni päivä-paiste ra- 
ju-ilman perästä. Ihmisten ajatukset, rienteet ja toivot kääntyvät sitten en- 
tiselle ladullensa, ja tällöin saavat rauhan työt taas entisen arvonsa. 


Sotatoimet ulottuivat Viipurin linnoituksesta Kokkolaan ja Ouluun 
saakka. Ahlgvist arveli, ettei sodan keskellä kukaan jaksa kiinnostua 
niin rauhallisesta toimituksesta kuin runojen keräämisestä, mutta 
tosiasiassa keruu oli sangen vilkasta 1850-luvulla. 

Ahlgvist tekee kertomuksessaan selkoa matkareitistään: Hän kulki 
ensin Helsingistä Muolaaseen, josta matka jatkui pohjoiseen Valkjär- 
ven kyliin ja sieltä Sakkulan, Räisälän, Haaparannan ja Käkisalmen 
kautta takaisin Muolaaseen Pyhäristin kirkolle, jossa hän tapasi matka- 
kumppaninsa Kaarle Slöörin. Yhdessä he jatkoivat matkaa Kiven- 
navan kautta Rautuun ja sieltä vielä takaisin Kivennavalle. 

Matka sujui suurimmaksi osaksi rauhallisesti, mutta Venäjän sota 
länsivaltoja vastaan aiheutti joitakin hankaluuksia ja herätti paikalli- 
sissa entistä enemmän epäluuloa vieraita kulkijoita kohtaan. Tunte- 
mattomia kulkijoita epäiltiin vieraan vallan eli englantilaisten palk- 
kaamiksi vakoilijoiksi. Räisälässä eräs eukko tivasi Ahlgvistilta, ”jos 
lienet siekin niitä eklantilaisia? Lienet tänne lähtenyt viisautta otta- 
maan.” Toinen paikallisten epäluuloisuutta osoittava tapaus sattui 
Käkisalmen eteläpuolella Pörtsikön kylässä. Muuan mies alkoi kuu- 
lustella Ahlgvistia hänen aikeistaan ja vaati nähdä hänen passinsa. 
Ahlqvist hermostui ja uhkasi ”kirjoittaa” matkasauvallaan passin ky- 
syjän selkään: 


”Mistä sie kulet?” — Helsingistä. - ”No mikä mies sie Helsingistä olet?” 
- Tutentti. — ”A kunnepa matkaat, näin syrjäkylissä käyden?” — Täällä vaan 
kävelen. — ”Mitä etsimässä?” — Lauluja, ja laulatan teitäkin, kuin osannette 
suomea laulaa. — ”Mitä lauluja sie etsit! Mikä lienetkin vaan karkulainen; 
onko pasporttia?” - On kyllä, vaan on täällä kontissani (joksi täällä lauk- 
kua sanotaan) niin syvässä, etten sitä nyt rupea kaivamaan sieltä, varsin- 
kin koska te ette ole mikään ruununmies, jolla olisi oikeus passia kysyä. 

Vaan ilman sitä pitäisi teidän jo tutenttimerkistänikin nähdä, että minä 
passitta saan matkata jos missä Suomen rajojen sisässä. — Tästä uppinis- 
kaisuudesta vihastui herra julmasti, ja tutentti-merkistä puhuminen joh- 
datti hänelle mieleen hyvän välikappaleen, jolla muka saisi minun passin 
näytäntään. Hän juoksi huoneesensa ja tuli heti takaisin virka-lakki pääs- 
sä, jonka rannun nyt piti minusta karkoittaa kaiken ylpeyden. Näin varus- 
tettuna töytäsi hän minulle eteen, eikä enää malttanut tulkinkaan kaut- 
ta puhua, vaan kiljasi uhkaavilla liikenneillä: ”Pasportti pitää näyttämäs, 
muuten talonpoika sitomas kiini” - Nyt loppui minultakin kärsivällisyys, 
ja minä vastasin yhtä kovalla äänellä: ”Pasporttia ei näytetä, vaan jos kuka 
ei anna minun rauhassa olla, niin sille kirjoitan minä pasportin tällä sau- 
vallani selkään” Ukko taisi pelästyä sitä raskaanlaista oksaniekkaa sauvaa, 
joka minulla oli kädessä, sillä hän läksi sukkelasti ulos tuvasta muka ”lau- 
tamiestä hakemaan”. Minä odottelin vielä vähän aikaa lautamiehen tuloa, 
vaan sitä ei kuulunut, ja viimein läksin pois toisiin taloihin. 


Ahlgvist keskittyy kertomuksessaan savakkoihin ja äyrämöisiin. Hän 
kertoo, missä pitäjissä ja kylissä nämä väestöryhmät elivät, mistä he 
olivat asuinseuduilleen tulleet, miten heidän murteensa erosivat toi- 
sistaan ja miten he pukeutuivat. Hänen näkemyksensä kyseisistä etni- 
sistä ryhmistä poikkeavat nykytutkimuksen näkemyksistä, mutta 
aikalaisten keskuudessa ne herättivät suuren kiinnostuksen Inkerin- 
maata kohtaan. Lisäksi hän kertoo laajasti inkeriläisten ”runollisuu- 
desta” — ”Raudun pieni pitäjä on oikea runola? - mutta myös runojen 
puutteesta. Monissa kylissä vanhojen runojen tilalle on tullut ”teko- 
runoja” ”lenkki-virsiä” eli arkkiveisuja sekä ”loppumyötäisyyksillä 
koristettuja mitättömiä renkutuksia”. Runojen huonontuminen johtui 
Ahlgvistin mukaan nykyajan vaikutuksesta perinteeseen sekä luku- 
taidon lisääntymisestä, joista ”ei meidän asialle ollut etua”: 


Turhaan koettelin laulajiksi kiitettyjä sekä miehiä että naisia niin Pyhäris- 
tin kuin Valkjärvenkin pitäjissä, turhaan kyselimme laulajia Kivennaval- 
la. Saattaa olla, että näissäkin pitäjissä kuulee jonkun poikkinaisen runo- 
palasen. Myös osaa nuorempi kansa paljon nykyisiä teko-runoja, niinkuin 
Puhakan, Makkosen ja Vihta-Paavon teelmiä, ja muitakin runoja, mitä 
Mehiläisessä löytyy. Mutta ylipäätään sammuttavat niiden asujamet lau- 
lu-himonsa niinkutsutuilla lenkki-virsillä eli lenkkilöillä (jotka ovat yhtä 
kuin arkki-veisut muualla Suomessa), eli laulavat he niiden tapaan loppu- 
myötäisyyksillä koristettuja mitättömiä renkutuksia, joita näiltä seuduin 
saisi tukulta, ken niitä viitsisi kerätä. Tämä kyllä todistaa, että nykyisem- 

mät mietteet ovat jo alkaneet juurtua, ja luku-taito enennyt kansassa, vaan 
näistä ei meidän asialle ollut etua. Ja tästä näkee lukija, että Pyhäristiä 
ja Kivennapaa lännemmäksi matkaaminen ei tee runonkerääjälle muuta 
kuin että ”aika kultainen kuluupi”. 


Ahlgvist vieroksui selvästi myös inkeriläisten laulutapaa. Hän kirjoit- 
taa, että joissakin kylissä ”näillä on laulu alinomaa huulilla” ja että vä- 
lillä sitä joutuu kuulemaan ”vähän liiaksikin” koska sävelmät ovat hä- 
nestä ”hirmuisen rumia”. Lisäksi häntä häiritsi se, että laulajat liittävät 
jokaisen runosäkeen perään ”loilotuksen”; joka kerrataan kolmasti ja 
lauletaan tavuilla ”tuula-illallej, hoila-illallej”. 

Suomalaisten taitama perinne tuntui Ahlgvistista muutenkin ”pa- 
remmalta” kuin inkeriläisten, jotka eivät juurikaan tunteneet Kaleva- 
lan runoja, tai jos tunsivat, ne olivat ”vääriä”. Esimerkkinä väärästä 
runosta Ahlgvist mainitsee ”onnettoman kohtauksen” jossa Kullervo 
”pillasi emonsa tuoman”. Hienot ja pitkät loitsurunot olivat inkeri- 
läisen rahvaan keskuudessa kutistuneet ”pahan-päiväisiksi taioiksi”. 
Tämä johtuu Ahlgvistin käsityksen mukaan siitä, että loitsut voivat 
”hyöstyä” vain jylhässä, pelottavassa luonnossa, korkeiden vuorien, 
syvien järvien, jyrkkien koskien ja synkkien metsien keskellä. Hän 
viittaa lukemaansa tutkimukseen, jonka mukaan jylhä ja pelottava 
luonto vaikuttaa väkevästi ihmiseen ja synnyttää kummitus- ja peikko- 
tarinoita sekä loitsurunoja. Viipurin läänissä loitsut eivät ole voineet 
koskaan olla oikein voimissaan, koska siellä luonto on tasainen, ma- 
tala, ”pikemmin sorea kuin ihana, ei missään ylhäinen eli hirvittävä”. 
Toinen syy kalevalamittaisten loitsujen ja runojen puutteeseen piilee 
rahvaan halussa käydä alinomaa kauppaa ja ”loikua” tiellä: 


Tämä luonnon mataluus on ihmisenkin luonnon mataloittanut, vienonta- 
nut, niin että siinä ei löydy sitä intoa, sitä ”haltiaa” joka loihtiessa on vält- 
tämättömästi tarpeellinen. Tämän maan entinen ulkonainen tila on myös 
tehnyt kansan mellommaksi, ja jos ei muu, niin olisi sen sammumatoin 
kaupan halu ja alinomainen maantiellä ”loikuminen” käyttääkseni sanaa 
maan omasta murteesta, vierauttanut mielen niin syvistä aineista kuin 
loihtu-runo on. 


Maaorjuus teki rahvaasta Ahlgvistin näkemyksen mukaan köyhää, 
epäluuloista, laiskaa ja taitamatonta. Etenkin Viipurin läänin koillis- 

osien asukkaiden elämän hän näki köyhänä ja puutteellisena, sillä 
maat olivat ”herrojen”. Toisaalta Ahlgvist näki syytä myös talonpojis- 
sa itsessään. He eivät suostuneet sopimuksiin, joissa he olisivat luvan- 
neet jäädä erikseen sovittua veroa vastaan tilalle asumaan ja töihin 
määrätyksi ajaksi. 


Vaan onnettomat epä-luulot villitsivät rahvaan niin, että kontrahtia ei us- 
kaltanut tehdä kuin hyvin harvat, ja yleinen epäluuloisuus tätä vastaan 
oli ollut niin suuri, että kontrahdin tehneiltä perheet pakenivat metsiin 
ja jättivät perheen-miehen yksinänsä talossa istumaan. Arvattavasti on 
kontrahdin pelko nyt jo paljon asettunut, kuin on keritty nähdä, että sii- 
tä sen tehneillä ei ole ollut vahinkoa, vaan suuri hyöty. Jos siis moni ta- 
lonpoika nyt jo on katunut silloista tuhmuuttansa ja olisi valmis kontrah- 
din tekoon, niin pitivät he tällöin parempana entiseen epä-vakaisuuteensa 
jäämisen. 


Ahlqvist kirjoittaa, että inkeriläistä talonpoikaa leimaa *epäluuloi- 
suus, huolimattomuus ja laiskuus”. Hän laiminlyö maanviljelyksen, 
ei rakenna taloaan, ”vaan rypee esi-isien aikaan tehdyissä, maahan 
kaatuvissa tuvan-töllissä, joihin hän ei paljon saa nauttiakseen edes 
ilman saatavaa Jumalan valoakaan”. Väki on hänestä siivotonta: likaa 
on niin, että siitä voisi ”lastuja vuolla”. 


Tämmöisessä hämärässä elettäessä hyöstyy siivottomuuskin sanomatto- 
man hyvästi, eikä lienekään Suomessa missään niin siistitöintä kansaa 
kuin tämän puolen rahvas on. Porsaat, kukot ja kanat liikkuvat, kuin per- 
heen jäsenet konsanansakin, tuvassa valloillansa. Eikä se emäntätä häm- 
mästytä yhtään, jos kukko minkä tekisi taikina-saahviinkin, jolla on sa- 
moin kuin pöydällä eli penkkilöillä alinomainen paikkansa tuvassa, nim. 
pöydän alapäässä. Siinä pidetään sitä eli sen kantta vielä joka-päiväisenä 
poytänäkin, joten se arvattavasti nuolautuu ja pinttyy ympärillä istujien 
likaisista jaloista ja vaatteista niin paksuun tahrakkaan, että liasta ulko- 
puolelta miltei voisi lastuja vuolla. 


Huonoa toimeentuloa parannettiin muun muassa ”rätin keruulla”: 
rätinkerääjät kulkivat kylissä ja ostivat tai vaihtoivat pikkutavaraan 
riepuja ja rättejä, joita myivät rajan takana oleviin paperi-ruukkeihin, 
jollainen oli muun muassa Valkeasaaressa. Toinen, mutta erittäin ras- 
kas keino ansaita lisärahaa oli parkin eli pajunkuoren kiskominen. 

Varmempi ja parempi rahantulo tuli kuitenkin ”ruununlasten elät- 
tämisestä”. Pelkästään Raudussa oli kuulemma lähes 800 Pietarista 
haettua lasta elätettävänä: 


Pietarissa löytyy nim. suuri löytölasten huone, ja tästä annetaan lapsia ta- 
lonpoikain elättää sekä Venäjän että Suomen puolelle. Kuin talonpojan 
vaimo on tehnyt lapsen, menee hän niin pian kuin voimat myöten-anta- 
vat Pietariin ja annaksen mainittuun löytölasten huoneesen imettäjäksi. 
Täällä on hän 3 eli 4 viikkoa, saapi ruuan ja hyvän palkan, noin 30 tahi 
35 kop. hop. päivältä, ja lapsi, jota hän siellä on imettänyt, annetaan sitten 
hänelle kotiin hoidettavaksi. Lapsien elatuksesta maksetaan kymmenen- 
teen vuoteen asti 1 rupl. 50 kop. ja sitä vanhemmista 1 rupl. hop. kuukau- 
delta. Vaan ne pitääkin sitten hyvästi ruokkia, ja varsinaiset virkamiehet 
ovat säätyt kahdesti kuukaudessa pitämään niinkutsuttua ”motrua” eli 
katselmusta, tokko lapset ovat terveet ja puhtaat, ja jos kuka hänelle an- 
nettua lasta ei ole hyvästi hoitanut, otetaan se häneltä pois. Arvattavasti 
tästä on suuri rahan tulokki maalle, sillä ainoastaan Raudun pienoisessa 
pitäjässä arveli kirkkoherra elätettävän noin 800 kappaletta näitä isättö- 
miä lapsia. 


Lasten kohtaloksi koituivat Ahlgvistin mukaan huono hoito ja sairau- 
det, jotka johtivat kuolemaan: 


Mutta kuinkas käypi omille lapsille, jotka äiti voiton pyynnön tähden heti 
synnytettyä jättää vieraan varaan, sarvella imetettäviksi, ja joiden lihavuu- 
desta ja puhdasna pitämisestä ei tarvitse vastata kellenkään ”motru-her- 
ralle”, kellä oma-tunto ei motrua pidä? Tätä kysymystä on tässä vaikea 
vastata; se kuitenkin on varma ja toden-peräinen asia, että täällä kuolee 
mahdottoman paljo pieniä lapsia, ja että väki-luku muutamin paikoin, 
esim. Raudulla, juuri sen (ei muuttojen eikä muun) kautta, on viimeisinä 
vuosikymmeninä tuntuvasti vähennyt. 


”Kaikilla näillä keinoilla; ja myöskin, jos muu ei auta, sillä alinomai- 
sella rahdin-vedolla pysytäksen etelä-Viipurilainen aina rahassa” kir- 
joittaa Ahlgvist, mutta moittii tätä samaan hengenvetoon tuhlariksi: 


Jolta vaan kopeekkakaan joutaa, se syöpi monenlaiset ryyni-puurot, pii- 
rakkaiset ja muut ruoka-herkut, se juopi ”kohvit”, juopi ”sajut? ja sen tyt- 


tärillä löytyy aina takana rinkeliä, kauruskoja (mesileipää) ja saikkoja 
(vehnä-pullia), niinkuin eräässä runossakin sanotaan: 

Tiivi on tyttöjen eleä, 

Syövät saikkoa salissa, 

Kauruskoa kammarissa. 
Vaatteihin menettävät sekä miehet että naiset paljon. Äyrämöis-naisten 
monenlaiset kirjat ja tikkaukset ovat kaikki osto-langasta tehdyt, ja nii- 
den paljas tekeminen jo maksaa paljon, sillä se ottaa paljon aikaa. Mie- 
het, joilla pyhäpukuna on tavallinen venäjän vaatteus, taikka semmoiset 
”Jeäpät” (lakit) ja viitat kuin Helsingissäkin nähdään kutsariloilla, osta- 
vat saappaansakin valmiina Pietarista. Sieltä tuodaan kaikki hevoisenkin 
kalut, yksin ne paksut vempeleetkin, joilla Viipurilaisen nähdään ympäri 
maata koreilevan. 


Ahlgvistin mielestä ahneus ja raha aiheuttivat paljon ongelmia. Hä- 
nestä ”viipurilainen” oli valmis ”myömään vaikka oman äitinsä” ja 
kaupanteossa hän harjoittaa ”valhetta ja petosta’, mutta varkaaksi 
häntä ei voi moittia — siinä hän on ”yhtä puhdas kuin muukin Suo- 
malainen”. Hyvää viipurilaisessa rahvaassa oli Ahlgvistin mielestä 
myös kiinnostus uskontoa ja Jumalan sanaa kohtaan. 


Jaakko Länkelä 1858 


Jaakko Länkelä suuntasi Inkeriin SKS:n stipendiaattina vuonna 1858. 
Hän kiersi Narvusissa ja Soikkolassa sekä Seiskarissa ja Lavansaaressa 
ja kokosi laajan ja ihastusta herättäneen kokoelman vanhaa ja uutta 
perinnettä. Länkeläkään ei kerro matkakertomuksessaan Inkerin 
asioista niin sanotusti parhain päin, pikemminkin päinvastoin. Pari- 
kymppisen, kansallisen herätyksen herkistämän suomalaisen ylioppi- 
laan näkökulmasta asiat olivat siellä huonolla tolalla — ja toisin kuin 
Suomessa — miltei kaikilla elämänalueilla. Kertomusta voi luonnehtia 
ylemmyydentuntoiseksi, torjuvaksi ja tylyksi. Länkelä liittää epäröi- 
mättä ortodoksisen uskonnon, venäläisyyden ja sivistymättömyyden 
toisiinsa. Kaikkein huonointa inkeriläisten sivistys oli hänen mu- 
kaansa ortodoksikylissä Soikkolassa ja Kosemkinassa ja parasta suo- 
menuskoisilla saarilla, Seiskarissa ja Lavansaaressa. ”Kuta enempi on 
Wenäenuskolaisia, sitä huonompi on asiain laita; hän kirjoittaa. 

Soikkulalaisen tietoa hyvästä ja pahasta, oikeudesta ja vääryydestä ei voi, 
yleisesti katsellen, selkeäksi sanoa. Tähän lienee syynä melkein yleinen 
Wenäenuskonto. Soikkulalainen ei tiedä pitää minään, jos esim. juopi, 
vaikka paljoki, vaikka yöt ja päivät, kun vaan raha kestää, kun vaan ei ylen- 
anna. Eipä tiedä vääryydeksi toisinaan lähimmäisensä oman ottamista. 
On epäluuloinen ja epäuskoinen. Monenlaisia palveltavia ostaa hän jol- 
takulta Wenäläiseltä petturilta ja maksaa niistä mitä voi, rikas enemmin, 
köyhä vähemmin. 


Länkelä törmäsi myös väestön uskonnolliseen kirjavuuteen, erityises- 
ti hyppääjiin ja kuohitsijoihin, mutta häntä huolestutti ortodoksisen 
uskonnon leviäminen luterilaisten keskuudessa. Seka-avioliittojen 
seurauksena ”lapset tulevat kaikki Wenäenuskoisiksi”; eivätkä nämä 
”lapset saa oppia lukemaan eikä tietämään mitään”: 


Suomenuskolainen isä taikka äiti ei uskalla lastaan opettaa. Eivät ymmär- 
rä sanaakaan Wenäjää, pappi pahanen ei taas muuta osaa, jos vaikka jol- 
lakulla olisi haluki neuvoa. Opetetaan, jos sattuu, lukemaan Isä meitä, ja 
joku muu, kuitenkin sanaakaan ymmärtämättä. Suomeksi lukea ”on meil- 
le pahennukseksi”. Suoraan sanoin on uskontonsa vielä vanhalla pakanal- 
lisella perustuksella. Eikös ole näiden tila sama kuin Castrén vainaamme 
sanoo Samojedistä. ”Samojedit elävät pimeässä hämärässä uskossa, kuole- 
man lopettavan ihmisen koko olennon” 


Tämän todistaakseen Länkelä kertoo inkeriläisten hautajaismenoista, 
vainajien kohtelusta ja itkuvirsistä, jotka kuvastavat hänen mukaansa 
uskoa ”sielun kuolemasta ruumiin tomuksi muututtua, vaikka tätä ei- 
vät suin tunnusta”. 


Erään Suomesta kotoperäisen miehen, Tuomas Tuulen, kuulin mainitse- 
van Inkeriläisten monissa paikoin salaa kokountuvan metsään eli muual- 
le yksinäiseen paikkaan jonku kiven eli puun luoksi juhliaan viettäessä. 
Niinpä sanoi Harjavallalla olevan suuren kiven, jonka ympärillä pitävät 
melkeen jumalanpalveluksen tapaista. Eikös tämä mitään osota? Jolla 
enemmin aikaa olisi asuskella näiden seassa, luulisin varmaan tulevan nä- 
kemään koko ristillisyyden olevan ainoastaan ulkonaisen muodon, mutta 
totisen uskontonsa olevan pakanallisen. 


Länkelä ei lämpene ”tylyille, epäluuloisille ja sokeille” soikkulalaisille 
missään matkansa vaiheessa. Hän kuuli heiltä joitakin lauluja, mutta 

arveli niitä olleen ennen paljon enemmän. ”Ylenkatse ja hylkiminen, 
sekä Wenäenkielisten lauluin eneneminen on saattanut ne vähene- 
mään.” 

Eräs 80-vuotias nainen lauloi hänelle eräänä päivänä ”humalapäis- 
sään neljä somasta laulua ja tuntui muitaki tuntevan” mutta ei jaksa- 
nut sillä kertaa enempää. Parin päivän kuluttua Länkelä tapasi hänet 
sairaana. Länkelän tiedusteltua vaivojen syytä eukko sanoi kuulleen- 
sa papilta syyllistyneensä pahimpaan mahdolliseen syntiin, kun oli 
Länkelälle, ”tuolle vietteliälle” rekivirsiä laulanut. Eräs toinenkin nai- 
nen, jonka Länkelä oli kuullut olevan erinomainen laulaja, kieltäy- 
tyi saman papin käskystä laulamasta: sielu olisi voinut kadota ”yhellä 
rekivirren sanalla”. Närkästyneenä Länkelä toteaa, että ”näin suuri on 
Wenäenuskoisten raakuus ja epä-usko. Fi siis kumma, jos uskoivatki 
papin pahaisen sanoja, tyhmyyden tuottamia. Länkelä piti laulukiel- 
toa ja laulujen katoamista erittäin valitettavana, koska hänen käsityk- 
sensä mukaan ”pahuuden joka haaralta pakkautuessa”? laulaminen pi- 
tää yllä ”rehellisyyden henkeä”: sen vuoksi niitä pitäisi Suomessakin 
”sinne saatettavat, missä niitä ei ensinkään ole”. 

Jos Länkelä jotain hyvää inkeriläisissä hetkittäin näki, se johtui sii- 
tä, että silloin heissä pääsi esiin ”suomalainen mieli”. Ainoa asia, jos- 
sa Länkelä näkee suomenuskoisten olevan yhtä huonoja kuin venä- 
jänuskoisten, on naisten kohtelu. Hän kirjoittaa, että monessa talossa 
miniän tila oli surkea, ”arvonsa alhainen, melkeen eläimen”: 


Monessa talossa kohdellaan varmaan hyvää hevoista kymmentä kertaa 
leppeämmästi. Eipä siis kumma, jos vaivojaan virsissä valittaa. Naisväen 
ei ole mitään sanominen, perhemiehen kerran jotain määrättyä. Pojalla, 
kerran perhemieheksi päästyään, on täysi valta äitinsä ja sisartensa sekä 
veljeinsä naisten yli. Sattui nyt perhemies vaan olemaan tyly, silloin tiesit 
kyllin, mitä talosta oli odotettavana. 


Eräässä ortodoksitalossa 65-vuotias muori osasi paljon lauluja, mutta 
koska lasten lapset piirittivät häntä alinomaa vaatimuksineen, hän ei 
voinut niitä Länkelälle esittää: 


Suun työn olisi selkä saanut katkerasti palkita. Selkäsaunan uhalla täytyi 


tämän 65 vuotiaan muorin tehdä työtä aamusta iltaan, vävyn 15-vuotiaan 
tytön laiskana päivät pitkät lojuessa. Tämmöisiä perhemiehiä oli usein. 

Katkera on nähdä semmoisia seikkoja, etenki kun saavat niin paljo pahaa 
aikaan. Missä ei uskonto lievitä sydämen katkeruutta, siinä on alinomai- 
nen tora, riita ja tappelu eli ainaki nurjuus ja napina. Kuta enempi on We- 
näenuskolaisia, sitä huonompi on asiain laita. Lapset tätä nähdessään tu- 
levat katkerasydämisiksi ja kiukkuisiksi, miten näkevät vanhempainsaki 
olevan. 


Länkelä näki venäjänuskoisten myös tuhlaavan huikentelevaisesti 
juhlissa praasniekkapäivinä sillä seurauksella, että arkena oltiin nä- 
lässä ja pulassa. Paastoaikana eletään, miten voidaan - kaalilla; muu- 
ta ei saa lainaamallakaan”. Suomenuskoiset ovat tässäkin naapurei- 
taan parempia: syövät säästeliäästi arkena ja juhlana ”vakinaisen, 
vaikka halvan arvoisen ruokansa”. 

Maaorjuus heijastuu myös Länkelän kuvauksiin. Rahvas yrittää 
elää vähäisten peltosarkojensa viljasta, mutta pellot ovat huonot. 
Maaorjuudesta vapautuneet voivat vuokrata omistajilta viljelyalaa ja 
niittyjä, jos pystyvät, mutta jos eivät pysty, ovat pelloitta ja kotieläi- 
mittä. Käsitöissäkin he ovat Länkelän mukaan ”tuiki typeriä”. 


Toisissa kylissä tehdään yhtä kaluainetta, muutamassa puuastioita, toises- 
sa satuloita, ränkiä j. n. e.; toisissa ei osata tehdä minkään näköistä käsi- 
työtä; ei ole seppää, ei mitään. Kaikki on ostossa. Millä kaikkea ostavat, 
sen saavat jokien suilla. Tämän tähden näinkin Narvasta jo ensi kylään 
tultuani naisten tekevän kaikkia miesten töitä. Kummastellen kysyin mie- 
hiä, nähdessäni tyttöin kyntävän, karhitsevan j. n. e. Nämä olivat kaikki 
leivän saaliissa. Monella paremmin voivalla miehellä on aluksensa, jolla 
kuljettaa halkoja ja muita puita Pietariin. Muutamissa ranta-kylissä ovat 
viime vuosina ruvenneet tarkastamaan kalan pyynnön hyötyä; ei kauvan 
aikaa sitte oli tämä aivan outo toimi. Lavansaaren ja Seitskarron asuk- 
kaat käyvät talvella Inkerin rannoilla pyynnöllä, mutta Inkeriläisillä ei ol- 
lut varaa yksinään eikä taitoa ensinkään verkon hankkimiseen. Nyt ovat 
kylät, seuraten Suomalaisten esimerkkiä, yhdistyneet hankkimaan yhtei- 
siä verkkoja ja saavat koko vuodeksi syödäkseen, toisinaan myymisiksiki. 
Tämä on varmaan auttava elantoaan paremmalle kannalle. Ennen ei ollut 
talvella mitään hyödyttävää tointa, nyt tulee kalan pyyntö olemaan suure- 
na etuna. 


Seiskari ja Lavansaari ovat Länkelälle kaikessa hyvässä Soikkolan vas- 
takohtia. Saarten väki on raitista, reipasta ja vilkasta, siistiä ja puhdas- 
ta, ”laulua kaikella mahdollisella innolla rakastava” ja alituisessa yh- 

teydenpidossa inkeroisten ja suomalaisten mannermaalaisten kanssa, 
mitä Länkelä pitää erinomaisena asiana saarelaisten sivistystason ja 
suvaitsevaisuuden kannalta. Sivistyksen, jumalisuuden ja lukutaidon- 
kin laita on saarilla ”niin hyvällä kannalla kuin mahdollista, näissä 
oloissa”; hän kirjoittaa. Mutta pappien toimia Länkelä ei katso hyväl- 
lä, sillä he eivät hänen mielestään hoida tehtäviään kunnolla. Papit 
käyvät saarilla kaksi kerta vuodessa, ja Länkelästä näyttää siltä, että 
heidän tärkein tehtävänsä on ”saatavien” hakeminen. 


Totista hengellistä hyötyä näistä ei isosti liene. Ehtoollisen hyötyä kun 
esim. ei tarkemmin teroiteta, niin mennään alttarille täyttääkseen kirkko- 
lain vaatimusta mutta ei sisällisestä kaipauksesta ja halusta. Jos taas joku 
tarvitsisi lohdutusta, silloin ei ole sen antajaa, silloin saat ilman olla. Mitä- 
pä pappi ennättää opettaa ja neuvoa vuorokaudessa monien muiden töit- 
tensä rinnalla. Fi suinkaan mitään; eipä tutkistella huostaansa uskottuin 
oppiakaan, sen vähemmin opettaa. 


Theodor Tallgvist ja Antti Törneroos 1859 


Länkelän kokoaman runosaaliin innoittamina ylioppilaat Theodor 
Tallgvist ja Antti Törneroos lähetettiin runonkeräysmatkalle Keski- ja 
Länsi-Inkeriin kesällä 1859. Nuoret lähtivät matkalle kaksi vuotta en- 
nen maaorjuuden päättymistä eli juuri ennen suuria yhteiskunnallisia 
muutoksia. Inkerinmaalla oli tuolloin paljon maaorjuuden lakkautta- 
miseen tähtääviä levottomuuksia ja uudistusvaatimuksia. Erikoisine 
vaiheineen reissu oli vaikea, hetkittäin jopa vaarallinen. 

Pitkähkössä kertomuksessaan Tallgvist ja Törneroos kuvaavat 
huolestuneina inkeriläisten epäluuloisuutta, tietämättömyyttä ja tai- 
tamattomuutta sekä maaorjuuden ja hyppijöiden vaikutuksia heidän 
elämäänsä. Kumppanukset suhtautuivat molempiin varsin kielteisesti. 
Kumpikin ilmiö oli heille vieras, ja ne vaikuttivat kerääjien mukaan 
kielteisesti rahvaan moraaliin. Heti matkansa alussa he havaitsivat, 
että paikallisten kanssa pääsi hyvin yhteisymmärrykseen, kun sur- 
kutteli yhdessä heidän kanssaan maaorjuudesta aiheutuvia ongelmia: 


Tässä kylässä kuulimme ensimäiset huokaukset orjallisesta elämästä, al- 
jettuamme elostansa kysellä ja haastella. Jo usia vuosi sitte oli heille ”ho- 

histu” vapauden saamisesta, vaan eihän siitä vielä ole mitään lähtenyt, jut- 
telivat ukot. Tälläisen luulottelemisen sanoivat vaan saattaneen elämänsä 
ikävämmäksi, eikä ”kuninkaasta” helpoitusta lähtevän, kuin ei vaan itse 
”Jumala Vapahtaja tule ja tuo armot tullessaan”. Täällä jo havaitsimme hy- 
väksi keinoksi päästä rahvaan ystäväksi, että ruveta orjuudestansa surkut- 
telemisella haastelemaan. 


Miltei poikkeuksetta jokainen runonkerääjä koki Inkerissä rahvaan 
taholta suurta epäluuloisuutta. Ruskovitsan kylässä Tallgvist ja Törne- 
roos saivat vastaansa kylänvanhimman, joka kielsi kyläläisiä laula- 
masta heille runojaan. Oli tulossa helluntai, ja kokkotulilla kävi sel- 
väksi, että kylän väki oli kääntynyt heitä vastaan. Kerääjät arvelivat, 
että hyppääjien ”apostolit” joiden mielestä runolaulu on pelkkää per- 
keleen palvelusta, olivat rahvasta tähän riivanneet ja yllyttäneet. Heitä 
nimitettiin koko kesän ajan ”antikristuksen käskyläisiksi ja pahalai- 
sen lähettiläiksi”. Eikä siinä kaikki: paikalliset pitivät heitä maailman- 
lopun enteinä sinä missä talvella taivaalla nähtyä pyrstötähteäkin: 


Olomme ja kulkumme ennusti vielä lisäksi maailman loppua. Kirjoistan- 
sa olivat he lukeneet, että koska erinomaisia merkkiä alkaisi taivaalla nä- 
kyä ja Antikristus apostolinensa maata kulkea, silloin viimeiset ajat oli- 
sivat käsillä. Viime talvena näkyi suuri pyrstötähti ja nyt ilmaannuimme 
me, jotka epäilemättä olimme Antikristuksen joukkoa, kuin niin outoja ja 
syntisiä askareita toimitimme. ”Näist' näkyy jo joutuu tuomiopäivä” päät- 
tivät ukot virsikirjan sanoilla. ”Eihän se pyrstötähti suinkaan suotta ollut 
niin kauhian suuri ja niin hirmuisella hännällä” arvelivat akat. ”Muuten 
olivat pienemmät pyrstötähdet” tiesivät taas muutamat haastella, ”aina 
ennen ennustaneet sotamiehen-ottoa Inkerissä.” 


”Inkeriläisillä, niinkuin vähän sivistyneillä kansoilla muuallakin”; 
kirjoittavat kerääjämme, ”on se lapsellinen luulo ja usko, että suu- 
retkin luonnon tapaukset ja ilmaukset koskevat ainoastaan jotakuta 
yksityistä paikkaa tai henkilöä. Ne ovat tavallisesti ennustuksia va- 
hingoista jollekulle kylälle tai talolle eli jonkun ihmisen kuolemasta, 
luulevat he? 

Tallgvistin ja Törneroosin paha maine maailmanlopun enteinä 
kiiri kulovalkean tavoin kylästä toiseen heidän edellään. Asiat vain 
pahenivat: 

Tultuamme viime-mainittuun seurakuntaan, johon sanomat meistä oli jo 
ennen ehtineet, saimme itsekin jo kuulla kummia seurauksia töistämme. 
Totena asiana haastettiin meille, kuinka muutamat tytöt, jotka olivat meil- 
le runoja lukeneet, olivat, kohta paikoilta lähdettyämme, tulleet hulluiksi. 
Nämät eivät olisi enään saaneet yörauhaakaan, laulamatta yösiallaan kol- 
me kertaa niitä runoja, joita meille olivat laatineet. Samoin olisivat täyty- 
neet tehdä syömäänkin käydessään. Sanomat tiesivät vielä jutella, että ra- 
hat, joita välisti olimme antaneet laulajille palkinnoksi, olivat jälkeenpäin 
muuttuneet lastuiksi; josta rahvas alkoi arvella tekevämme noitakeinoilla 
rahoja lastuista. — Vakojiksikin (spioniksi) rupesivat meitä varomaan. He 
luulivat ruunun ruvenneen jo runoniekkojakin vakojilla etsimään ja ahdis- 
telemaan, niinkuin hyppääjien esimiehiä ja kuohittuja oli etsitty ja ahdis- 
tettu, ja pelkäsivät runoistansa tulevansa tyrmään ja kentiesi Sipiriaankin. 


Kerääjät olivat nyt pahassa pulassa: paikallisten käsitysten mukaan 
he merkitsivät maailmanloppua, he olivat aiheuttaneet tyttöjen tule- 
misen hulluksi, muuttaneet rahat lastuiksi ja olivat kruunun lähettä- 
miä vakoilijoita. Runonkeruu oli mahdotonta. Sen vuoksi he riensivät 
Gubanitsan kirkkoherran luokse pyytämään apua. Kirkkoherra kuu- 
lutti kirkossa runonkerääjien olevan seurakunnassa hyvissä aiko- 
muksissa ja kehotti rahvasta heittämään pois pelkonsa ja kertomaan 
heille huoletta runoja. Lisäksi hän selitti, missä tarkoituksessa runoja 
kerätään ja mikä arvo ja hyöty niillä on. Tilanne paranikin tästä hiu- 
kan muun rahvaan keskuudessa, mutta hyppääjät, jotka eivät pappe- 
ja arvostaneet, luulivat pappienkin jo olevan ”Antikristuksen juonilta 
vieteltyinä”. Kirkossa kerääjämme saivat omakohtaisesti nähdä hyp- 
pääjien ja muiden heränneiden käytöksen: 


He pitivät merkillistä meteliä koko saarnan ajan. He siunailivat, pitivät 
hiljaista rukouksen hyminää itsekseen, heiluttelivat ruumistaan joka haa- 
ralle ja huokailivat välisti, että kirkko kumisi. Kuin pappi saarnassansa 
joutui mainitsemaan Vapahtajan nimeä eli sanaa ”armahda” silloin kävi 
kirkossa hirmuinen hohaus, joka syntyi siitä, että heränneet kertoilivat 
näitä sanoja korkeaäänellisellä huokauksella ja hyppääjät pitivät vielä vä- 
hän hyppimistäkin, jottei papin ääntä vähään aikaan kuulunut. Kummin- 
kaan ei tämän metelin sanottu olevan mitään sitä menoa vastaan, jota he 
herännäisyyden ylimmällään ollen olivat muutamissa kirkoissa pitäneet. 
Huolimatta papista ja halveksien sen sanaa, olivat he kirkossa pitäneet 
miltei samallaista menoa, kuin omissa kokouksissansa. Ruunu oli kovilla 
kourillansa saanut heidät paljon masentumaan kirkossa ja kotona, vaan ei 


260 


https://doi.org/10.21435/tl.282 


Theodor Tallgvist ja Antti Törneroos 1859 


kumminkaan perikatoon. Vanhaa hapatusta on vielä paljo jälellä. Epäiltä- 
vä on, saataneeko kovuudella ja kurilla herännäisyyttänsä koskaan perä- 
ti katoamaan, sillä ahdistuksilla ovat he saatetut luuloon, marttyrinä kär- 
sivänsä jumalisuudestansa. Ja Inkeriläisetkään eivät ole aivan haluttomat 
marttyri-kruunun perään. Muutamat papitkin arvelivat, kuin eihän vaan 
viimeiset villitykset tulisi pahemmaksi kuin ensimäiset. Mitä kuohittui- 
hin ja niihin tulee, jotka julkisesti rikkovat luonnon ja valtakunnan lait, 
niin on varmaankin kovuus ja kuri heille paikallaan. 


Hyppääjät opettivat myös, että vain ”hengellinen rakkaus” — se oli 
Tallgvistin ja Törneroosin mukaan kylläkin usein ”sangen lihallista? 
- on miesten ja naisten välillä se ainoa rakkaus, joka on Jumalalle 
otollinen. 

Etelä-Inkerin maisematkin olivat Tallgvistille ja Törneroosille pet- 
tymys, koska seudulla ei ollut mäkiä, vesistöjä eikä metsiä. Metsät oli 
hävitetty, ja maanviljelys ja karjanhoito olivat kehnolla kannalla. Kyse 
ei kuitenkaan ollut vain rahvaan velttoudesta ja huolimattomuudesta 
vaan orjuudesta, ”joka kaiken elon voimat kahleillansa sitoo ja kaiken 
edistymisen estää”. 


Usiammat talonpojat nim. ovat ”herran valtaa” (alustaa) ja usiammat päi- 
vänsä vuodessa menevät herrainsa työssä. Jo tästä syystä jää oma maanvil- 
jelyksensä takapajulle. Ne, jotka taas rahalla pyytävät päästä hovin työstä 
vapaaksi, saavat maksaa korkean veron, jota eivät suinkaan maastansa voi 
saada, vaan täytyvät sen hankkimisessa viettää aikansa muualla. Orjuutta 
seuraa myös omat mukaisensa oikeudet ja säännöt. Näistä on maanvilje- 
lykselle vahingollisin se vuotuinen sarkajako talonpoikien pelloilla. Kuin 
kylässä on kasvanut poika työhön kykeneväksi mieheksi, pidetään siel- 
lä yleinen peltojako, jotta hänkin saisi sarkansa ja pääsisi siitä työtä te- 
kemään ja ”oprakkaa” maksamaan herrallensa. Näissä jaoissa ei kuuluta 
huolivan, jos toisen viljelty sarka vaihetaan toisen viljelemättömään. Täl- 
laisessa epävakaisuudessa ei talonpoika suinkaan pane vaivaansa ja varo- 
jansa maahansa. 


Venäläistyminen näkyi myös suomen kielen katoamisena tai heiken- 
tymisenä. Toisissa kylissä ei ”Suomalaisista runoista mitään tietty. 
Lapset tuskin enään ymmärsivätkään suomea, jonka Venäläisten las- 
ten seurassa olivat niin unohtaneet, jotta vanhemmat valittivat vai- 
kiaksi saada heitä kirjallekaan” Yleisesti inkerikkojen lukutaito oli 
kerääjien mielestä silti miltei yhtä hyvä kuin suomalaisten. He piti- 

vät lukutaitoa tärkeänä paitsi tietojen ja taitojen kannalta myös suo- 
malaisuuden kannalta, johon myös uskonto olennaisesti kuuluu. Jos 
Inkerissä ei olisi lukutaitoa, ei siellä olisi enää suomalaisuuttakaan, he 
kirjoittavat. 


Fredrik Albert Saxbäck 1859 


Suomalaisen Kirjallisuuden Seura lähetti vuonna 1859 Inkeriin myös 
kolmannen kerääjän, Fredrik Albert Saxbäckin. Hän kulki Laatokan 
puoleisessa Itä-Inkerissä tai, kuten hän itse on kuvannut, ”itäpohjais- 
ta ja itäpuolta Vuoleen seurakuntaa, itäpuolta Toksoovaa, läpi keski- 
Kelttua ja toisella puolella Nevan jokea myöskin vähän Markoovan 
seurakuntaa”. Hän aloitti matkansa 5. kesäkuuta Viipurista ja päätti 
sen 15. elokuuta Markovaan. 

Saxbäckin matkakertomuksesta huokuu nuoren miehen palava 
halu nähdä uusia ihmisiä ja heidän tapojaan. Hänellä oli herkkyyttä 
kuvata kokemaansa elävästi ja puhuttelevasti. Jo matkakertomuksen 
alku saa lukijan valppaaksi. Hän aloittaa kuvailemalla dramaattises- 
ti kauheaa ukkosmyrskyä, joka riehui hänen aloittaessaan matkansa 
Hämeenlinnasta Helsinkiin: 


Kerran matkustin minä kovassa myrskyssä Hämeenlinnan ja Helsingin 
väliä. Ilta-yö oli, pimeytär veti paksun vaippansa maan yli ja myrsky ärjyi. 
Mustat pilvet ajoivat taivaalla toisiaan, ikäänkun aallot syysmerellä, silloin 
tällöin vettä pirskottaen. Raskailla vinkuvilla siivillä lensi myrskyn voima- 
kas henki metsissä, ja vapisten kumartuivat korkeat, paksuimmatki hongat 
syvästi. Matkani seurasi sananlennätin lankaa. Kamoittavasti ärjyi met- 
sä yön pimeydessä, mutta vieläkin kamoittavammat olivat ulvovat äänet 
pitkin sananlennätin lankaa. Mikä siellä ulvoi? Oliko se liekeen voimakas 
henki, joka ulvoi julmistuneena, kun näki itsensä ihmishengeltä vangituk- 
si, näki itsensä täytyvän orjana, palveliana juosta pitkin lankaa sillä ajalla 
kuin myrskyn henki vapaasti myllysi metsiä, maita ja järviä. Haikeat, ka- 
malat olivat sen huokaukset. Minua ne erinomaisesti liikuttivat. 


Helsingistä matka jatkui edelleen myrskyn kourissa höyrylaivalla Vii- 
puriin: 

Samat tunteet liikuttavat minua nyt kun höyrylaivalla lennän merta pit- 
kin. Voimallisesti painaa myrsky vastaan, mutta myöskin sen on ihmis- 
järki höyryn voimalla voittanut. Vihurilta viskattuina hyökkäävät aallot 
laivaa vastaan, mutta murtuvat laivan rauta rintaan, ja kiiltäviä loistavia 
helmejä viskelevät Aallottaret Ilmarittareille. Tuulenki voima on voitettu 
ja höyry on orjana ihmisen palveluksessa; mutta ehtimiseen rattaat puu- 
haavat ja ehtimiseen juoksee laiva aaltoavaa tietään eteenpäin, sysätty nä- 
kymättömältä voimalta. Paksuissa monen laisissa pilvikuvauksissa savu 
aaltoilee savutorvesta. Näkö-ala on vaihtuva; saareja ja lahteja, sekä lah- 
teja ja saareja. Purjeita tulee ja menee. Fi rauhaa eikä lepoa. Eteenpäin, 
eteenpäin Ja eteenpäin mennään, jotta sydän ilosta tytkii. Sillä ajalla kun 
keittäjä, nokinen ja varissa, laittaa meille murkinata lennämme me penin- 
kulmittain eteenpäin. 


Viipurissa Saxbäck ihastelee Monrepos'n puistoa, jossa ”luonto ja 
taide ovat yhdistyneet laittamaan mitä kauniimpaa ja ylevimpää mei- 
dän maassa saattavat”. Puistossa tanskalaisen kuvanveistäjän Gotthelf 
Borupin tekemä Väinämöisen patsas vuodelta 1831 saa hänet yleviin 
ajatuksiin Suomen kansan kadotetusta mutta hyvästä menneisyydes- 
tä. Saxbäckin mukaan samaan tilanteeseen on mahdollista päästä, 
kunhan suomen kieli hyväksytään yhteiseksi kieleksi ja kunhan Suo- 
men kansa on yksi, yhtenäinen kansa. Se hetki koittaa, kun Väinämöi- 
nen palaa lupauksensa mukaisesti ”Suomen kansalle iloa tuomaan”. 
Saxbäckin romanttisiin ajatuksiin lienee vaikuttanut 1850-luvun 
tiukka kielisäädös, joka kielsi julkaisemasta suomeksi muuta kuin us- 
konnollista tai taloudellista tekstiä sekä Venäjän pyrkimykset ehkäis- 
tä kansallisuusaatteen leviäminen Suomessa. 


Katsellessas Väinämöistä, ehkä juohtuupi mielees entisiä aikoja, joina 
Suomen kansa vapaana liikkui metsissään, kävi miehuudella sotiaan mut- 
ta myöskin ahkeruudella kaasi kaskeja ja soitti kanteletta. Miettiessäs tä- 
tä ehkä muistelet myös kuinka Väinämöinen on puoleksi luvannut tulla 
jälleen Suomen kansalle iloa tuomaan. Milloin hän tulee? Milloin? Sil- 
loin kun suloinen Suomen kieli kaikkuu sekä valtioitten että alamaisten 
huulilta, sekä hoveissa että mökkilöissä; silloin kun Suomen kansa on yksi 
kansa, jota elävä, voimallinen henki elähyttää ja jossa laulun säveleet su- 
loisesti soivat. Niin kauvan kun Suomen kansa elää surussaan alakuloisna, 
toivotta, riemutta, tulevaisuudetta, niin kauvan eleskelee Runotar korveis- 
sa ja sydänmaissa, joissa se eleskelee kanervilla ja kurjen karpaloilla, su- 
rullisna ja ilotonna. Mutta kuta enempi armas vapauden aurinko nou- 

see ja poistaa ne paksut sumut, jotka Suomen kansan päällä makaavat, 
sitä iloisemmaksi käypi luonto ja sitä ylevämmästi alkaa Runottaren lau- 
lut kaikua nuorisossa nousevassa, väessäkin vanhassakin. Milloin tulee 
se aika? Milloin? Näin ajattelet ja vesikarpaloita juoksee silmistäsi Väi- 
nämön jalkain juureen, ikään kun häntä rukoilisit kohta tulemaan; mut- 
ta runo-kuningas katselee vaan taivasta kohden, hakien sieltä lupaa tulla, 
hakien sieltä tietoa milloin tulla armaalle isänmaalle avuksi. 


Venäjän kieli kuulostaa Saxbäckin korvissa ”joltain hiton kieleltä”, jo- 
ta venäläiset ”sopottavat”, ”rääkyvät” ja ”kiljuvat”. Ennen matkaa hän- 
tä arvelutti, kuinka hän tulisi toimeen venäjän kieltä taitamattomana. 
Toksovassa hän kuuli, kuinka venäläinen ja suomalainen keskusteli- 


vat: 


Venäläinen ehtimiseen popotti, mutta Suomalainen sanoi vaan ”da, da” ja 
kuta ketterämpi toinen puhui, sitä ketterämpi toinenkin pisti väliin aina 
”da, da”. Päätin siis minäkin sanoa vaan ”da, da, da” koska se sana näkyi 
olevan niin kaikkiin sopiva ja mukaisa, ja viimeksi päätteeksi: ”nietu”, jota 
sanaa jo ennestään tunsin. Tällä toivoin aikaan tulevani ja tulinkin niin. 


Venäläiset hän kuvaa toistuvasti ilkeiksi, viekkaiksi ja ahneiksi ihmi- 
siksi, jotka vain naureskelivat hänen runonkeruulleen. He esittivät 
Saxbäckille mielellään hengellisiä lauluja. Maallisia runoja he kut- 
suivat ”lörpötyksiksi” mikä merkitsi sitä, ettei niitä pidetty arvossa. 
Saxbäck kulki talosta taloon antaen toisille palkkioksi runoista ra- 
haa, toisille kirjoja, kolmansille ”hyviä sanoja vaan”. Helluntaina 
Putkelassa hän kuuli, että eräs nainen oli kutsunut häntä ”pahaksi 
hengeksi, jolle lauluja ei ensinkään pitäis laulettaman?. Tämän kuul- 
tuaan Saxbäck ajoi kirkkoherran luo ja pyysi häntä saarnastuolista 
kehottamaan kansaa laulamaan. Se auttoi, ja enää ihmiset eivät niillä 
seuduilla epäilleet laulaa hänelle. 

Runonkerääjän työstä saa hyvän käsityksen Saxbäckin kahdesta 
tuokiokuvasta. Toinen on sisältä savupirtistä, toinen kujilta, joilla ke- 
rääjä kulkee raskaine laukkuineen: 


Tahdotko, lukiani, nähdä kaksi kuvausta elämästäni täällä. Näetkö sinä 
tuota savu pirttiä tuossa. Mennäänpä sisälle. Täällä paraikaa palaa tuli 


kiukaassa ja savu täyttää tuvan. Emäntä aikoo laittaa piirakkaita, koska 
huomenna on pyhä. Tuolla istuu muuan ämmä, joka liekuttaa nukkuvaa 

lasta. Lapsi makaa liekussa, palttinainen tuutu, joka on kiini ripustettu 
notkuvaan puuhun, jolla lapsi tuuvitaan. Tuolla toisella puolella on kaksi 
itkevää ja parkuvaa lasta, jotka eivät tahdo asettua, vaikka heidän äitinsä 
kaikin mokomin kokevat saada heidän suunsa tukituiksi, millä äidit aina- 
kin. Pöydän vieressä seisoo kaksi lasta, poika tukka silmillä, ja tyttö sormi 
suussa, katsellen varkain yhtä laukkua, josta pari kirjaa ja osanen kuva- 
lehestä näkyvät. Pöydän vieressä istuu 18 vuotinen tyttö punasilla poskil- 
la ja punasella hameella, ja laulaa. Pöydän päässä istua kököttää muuan 
herra, paitahihoissaan ja käessä sulka, jolla hän hätäisesti kokee paperille 
panna sanat, jotka neitosen suusta valuvat. Kiire hänellä on. Hiki juoksee 
kasvoiltaan, mutta hän ei joua pyhkiä pois sitä. Kiireempi ja aina kiireem- 
pi sulka lentää paperin ylitse, kunnes laulu loppuu, hän henkäsööpi ja pa- 
nee kynänsä pois. — Tämä herrana oleva olin minä. 

Toinen kuvaus. Näetkö sinä tuon miehen, joka tuossa laukku selässä kii- 
ruhtaapi pitkillä askeleilla pitkin kujaisia. Kyykistyen raskaan laukkunsa 
alla astuu hän kohti tuota taloloa, joka tuossa pellon takaa näkyypi. Pi- 
halla siellä on monioita lapsia, jotka sannassa piehtaroivat ja leikkiä lyö- 
vät. Parkuen täyestä kurkusta juoksevat he hänen tullen pois ja piiloikse- 
vat nurkan taakse. Lehmätkin kartanolla hirviivät laukkua ja vetäyvät pois 
syrjään. Matkustajalla onkin mahtava laukku, joka kyllä saattaa peloittaa 
vähän itsekutakin. Se näkyy olevan noin 18 tuumaa pitkä ja 15 leveä. Mat- 
kustaja ei huoli mitään lapsista eikä lehmistä, astuu vaan tupaan, jossa 
kohta ensimmäinen kuvaus alkaa. — Toisinaan täytyi minun seurata heitä 
ulkotöihinsä niityllä eli pellolla, jossa lauloivat minulle ja minä pitkälläni 
makasin tantereella ja panin heidän laulunsa paperille. Piimää ja leipää, 
kalaa ja toisinaan myös voita oli tavallisesti minun ruokani joka atriassa. 
Harvassa talossa kahvia juotiin. Teevettä juotiin enempi. Tavallisesti lattia 
eli välistä rahi olivat minun vuoteeni, jossa makasin laukku pään alaisena 
ja olkia eli vanha turkki ruumin alla. 


Saxbäck koki hetkittäin olonsa yksinäiseksi ja ikäväksi, sillä kaikki 
”irvistelivät” hänen toimilleen: ”Lörpötyksiä hakee, kun ei ole muu- 
ta tekemistä.” Paikalliset ajattelivat, että Saxbäck on ostamassa sieluja, 
sillä laulaessa menettää sielunsa: 


Ensin kun tulin kylään, niin soimasivat minua aina vietteliääksi, Antti- 
kristuksen lähettilääksi ja toisinaan itse piruksikin. Eräässä kylässä kävi jo 
huhu kuinka minulla oli rautahampaat j. m. s. ”Kyllähän nyt kohta maail- 
man loppu lähestyy, kuin lörpötyksiäkin kerätään. Minä en tuolle laulais 
jos kuin äijän maksais; sillä jokainen, jolta se vaan saapi laulun paperille, 
sen sielua se myös samassa saapi ostetuksi. Ja kyllähän sen herra ja lähet- 

täjä maksaa sille hyvästi joka sielusta kuin saapi. Ja mistä tämä muutoin 
sais niin äijän rahaa muille jakaa” Näitä soimauksia vastaan sain usein 
tiimottain sotia ja vakuutella heitä että olin oikea ihminen kuin hekin; ja 
ettei jokainoa kirja, jossa ei J:lan nimea mainittu, ollut pahan hengen lä- 
hettämää. Puhe ja raha voittivat viimein mielet ja toivat lauluja laukkuuni. 


Saxbäck kuvaa kiinnostavasti myös keskustelua, jollainen taloissa 
yleensä käytiin hänen saapuessaan paikalle: 


”Mistäs vieras tulloo?” 

”X:in kylästä viimeistään” 

Nyt oltiin vähän aikaa ääneti. Minä istuin rahille ja laskin laukun latti- 
alle. Niin sanoo perheenmies: ”Mitäs sie matkustat?” 

”Mie kävelen vaan lauluja etsimässä.” 

”Lauluja? Minkälaisia lauluja? Jumalisiako?” 

”Ei; mitä mie niitä etsisin täältä; saanhan mie niitä suoraan kirjastakin. 
Mie etsin maallisia ”virsiä runo-lauluja” 

”Lörpötyksiäkö?” 

”Niin noita runovirsiä” (Minun oli aina vaikea sanoa ”lörpötyksiä” ha- 
kevani. Minäkö niin pitkän matkan takaa lähtisin tänne lörpötyksiä hake- 
maan. Johan se olis vähän joutavaa työtä, sillä saahan niitä, Jumalan kii- 
tos! omassa maassakin tarpeekseen.) 

”Vaan lörpötyksiä! ha, ha, hi, hi, he... kuuleppas tuota kummaa! kaik- 
kia, kuin näitä lörpötyksiäkin etsitään — — no eipäs mitä, j. n. e. - —? 

Minä sillaikaa istua kökötin sangen häväistyneenä ja ääneti. Mitäpä 
siihen olikaan vastata? - Aikansa naurettua sanoo perheenmies vakaval- 
la äänellä: ”No, mutta mitäpä asiaa tämä vetää, tämä lörpötyksien keruu? 
Mitä niillä tehhään?” 

”Niitä pannaan paraimmat kirjaan, pränttiin? 

”No, mitä niillä sitte tehhään?” 

”Kirjat myyään ja levitetään muualle? 

”Mitä ne sitte hyödyttävät, kuin ei niissä Jumalan nimeä ees mainita- 
kaan? 

”Niitä levitetään sillä, jos ken tahtoo niitä lukea huvikseen. Ja oppineet 
saavat niistä katsoa mitä kielimurretta täällä laaitaan; joka asia onkin tar- 
peellinen; sillä jos tahtovat toimittaa kirjoja tänne, pitää heidän ensin tuta 
mitä kielimurretta täällä haastetaan”? 

Muuan viisastava mies: ”Näitä pannaan kasettiloihin (sanomalehtiin)? 

”Ei niistä moni suinkaan kasettiloihin tule” 

”No, tottahan siulle lähtöö suuri palkka kun teällä kulet. Kuka siulle 
rahan maksaa?” 


266 


https://doi.org/10.21435/tl.282 


Fredrik Albert Saxbäck 1859 


”En mie juuri palkan eestä kulekkaan. Net, joille mie kirjat sitten an- 
nan, ovat miulle antaneet matkarahaa; mutta ei siitä miulle mitään sääs- 
töä jää; päin vastoin saan panna omia lisään?” 

”No, mitä sie kävelet? Saatko sie sitte korkiaa virkaa kun kävelet?” 

”Ei. Mie kävelen muuten huvikseni vaan, oppiakseni suomea ja kat- 
toakseni näitäkin maita, kun en täällä ennen ole käynyt.” 

”No, ruunuko sinnuu laitto tänne?” 

”Ei. Se oli yksityinen seura, joka Suomalaisia kirjoja toimittaa?” 

”Kyllä mie sen ymmärrän, mitä niillä lauluilla tehhään; niitä pannaan 
lenkkikirjoihin, joita sitten myyään. Mutta sitä mie en ymmärrä miten 
sie koko kesän ilman maksotta kulet ja vielä paat omiakin rahoja siihen” 
— Tässä irvisteli häijy. 

”Kyllä mie sen nään, jotta sie et usko, mutta siihen en mitään voi. Jos 
ruppeenki selittämään, sie et sitä kuitenkaan sen enemmän ymmärä.” 

Ensin kyllä koin selitellä miten Suomessa kaikin mokomin harraste- 
taan Suomen kieltä ja Suomen kansan vastaisuutta, koska nyt Venäläisyys 
yhdestä puolesta ja Ruotsalaisuus toisesta pakkauvat Suomea sortamaan; 
mutta selityksistä päästyäni näin kohta, etteivät sitä enemmän ymmärtä- 
neet asiaa, jonka tähden en sitten enää huolinutkaan selitellä kuin niille 
vaan, jotka näyttivät olevan erittäin ymmärtäviä. - Vähän aikaa keskus- 
teltuamme palkastani, jossa toisinaan joku viisas arvelee, jotta minä, kuin 
nyt tämän kesän lauluja kerään, sitte saatan koko elinaikanani pohattana 
elää näillä keräilemillä lauluillani, arvelee joku: ”No, mutta kuinka sie saat 
täällä noin vaeltaa, jos ei ruunu sinnuu tänne laittanut?” 


Saxbäckin kulkemiset kylästä toiseen ja runojen laulattaminen herät- 
ti paikallisissa levottomuutta. Näsin kylässä hän näki, kuinka kaksi 
miestä, serkukset, olivat ”tukkasilla” ja alkoivat jaella toisilleen korva- 
puusteja. Riidan syynä oli se, että toinen mies olisi halunnut väkisin 
tulla siihen tupaan, jossa Saxbäck laulatti väkeä, mutta talossa asuva 
mies ei halunnut päästää häntä sisään. Kun riitelijät alkoivat lyödä 
toisiaan hiilikoukuilla, Saxbäck ja muu väki lähtivät tuvasta ulos. Tap- 
pelijat ”näkyivät olevan äkäiset ja punaiset kun kukot”. 

Myös Saxbäckiä epäiltiin koleran ”kuljettamisesta? laukussaan. 
Kansa ajatteli, että koleraa levitetään tarkoituksellisesti ja että tau- 
din levittäjät saavat siitä hyvän maksun ”vieraan maan kuninkaal- 
ta’. Luottamus keisarin ja virkamiesten kykyyn huolehtia kansasta oli 
olematonta: 

Täällä on kansan seassa kummallisia luuloja ”haleran? (koleran) kuletta- 
misesta, joka tauti nytkin liikkui Pietarissa ja liki tienoilla. Että sitä ku- 
letetaan ja on kuletettu sitä ei ymmärtäväisimmätkään talon poiat näy 
epäilevän. He luulevat ”vieraan maan kuninkaan” suurilla rahasummilla 
palkitsevan haleran kulettajia; jotta sillä Venäjän kansaa hävittäisivät. Vii- 
meisenä kovana halerakesänä pantiin täällä monta haleran kulettajaa kii- 
ni, ”mutta ne maksoivat herroille määrättömät suuret rahasummat, jotta 
herrat kuitenkin päästivät heitä irti”. Silloin oli joka kylässäkin kaivon vie- 
ressä yötä päivää vahti, jotta ei kulettajat saisi sinne haleran myrkkyä pan- 
na. Ravintoloissakin kaupungissa kun joku oli ryypyn ryyppänyt, pantiin 
heti lasi kumottuna lähellä olevaan vesi astiaan: tätäkin tekivät, jottei ku- 
lettaja saisi haleran myrkkyä panna lasiin. Paljonhan niitä silloin pantiin 
kiini semmoisia haleran kulettajia. 

Tämmöiset luulot haleran kulettamisesta saattovat Rääpovan kappelis- 
sa Keltun pitäjää minuakin kerran pahaan pulaan. Kylässä, näet sen, alkoi 
huhu käydä että minäkin suuressa mustassa laukussani haleraa kuletin. 
Väkeä keräysi jo minua kiini panemaan ja en nähnyt muuta neuvoa kuin 
häpeällisesti pötkiä pakoon, vaikka kyllä mieltäni karvasteli. Tuskin oli- 
sin kunnialla enään pääsnytkään heidän kynsistään, jos ei muuan hyvän- 
suopa vaimo olis minua syrjäteitä opastanut pois kylästä. Jos olisivat kiini 
panneet minua, olisin heiltä pian saattanut saada pikku selkä saunan, var- 
sinkin kuin miehet siellä näkyivät olevan viinaan taipuvia, eli olisin saa- 
nut tehdä pikku matkan Schlysin kaupunkiin (Pähkinälinnaan); ja kuin 
ei kumpikaan ollut minua varsin mieleen, näin parhaaksi viivykettä vält- 
tääkseni pötkiä pakoon. 


Ilonaiheitakin matkalla oli. Miikkolan kylässä Saxbäck osallistui häi- 
hin ja Näsin kylässä juhannusjuhliin, joita vietettiin kokkoineen, leik- 
keineen ja kilpajuoksuineen. Saxbäck päihitti ilokseen kilpajuoksus- 
sa kaikki muut. Näsin kylässä hän ihastui nähdessään talonpoikaisen 
nuoren naisen osoittavan äidinrakkauttaan ja hellivän lastaan samalla 
tavalla ja vielä sulokkaamminkin kuin, Saxbäckin hämmästykseksi, 
”yallassäätyiset” naiset tekevät: 


Kuinka ihana ja kaunis eikö äitin rakkaus ole nähdä ja tuta. Edessäni istuu 
nyt nuori ja kaunis vaimo. Tyttönä ollessaan hän on mahtanut olla erin- 
omattain kaunis, sillä vielä nytkin punoittavat hänen poskensa ja loistavat 
hänen sini silmänsä erittäin suloisesti. Ihana ja siisti hän on; ei niinkuin 
talonpof'an tytöt usein ovat, jyrkeät sekä tavoiltaan että kasvultaan. Tä- 
män nuoren vaimon sylissä on 4 vuotias poikansa, jota äiti erinomaisella 
lemmellä ja suloisuudella hyväilee ja mairittelee. Poikanen likistyypi äi- 

tinsä rintaa vasten, jossa hän pakinoipi kaikenlaisia lapsen pakinoita. Nä- 
kyvällä ihastuksella ja vettyneillä silmillä kuuntelee äiti lapsensa sanoja ja 
lemmittelee häntä yhä enemmin vaan. Olen kyllä nähnyt monen vallas- 
säätyisen naisen lastansa lemmittelevän, mutta tuskin olen nähnyt kenen- 
kään tekevän sitä semmoisella suloisuudella kun tämä vaimo. 


Tapahtuma on Saxbäckin mielestä todiste siitä, että kansan sydän 
sykkii ”yhtä hellästi ja hennosti kun konsana vallassäätyisten; on heil- 
läkin yhtä yleviä ja palavia tunteita kun toisilla, sillä mistä muutoin 
syntyisivät ne ihanat Suomen kansan laulut, joissa esim. rakkaudesta 
ja lemmestä lausutaan?” Vain syvät tunteet ja ”lemmen liekit” voivat 
synnyttää sellaisia kansanrunoja, joita Kantelettaressakin on, kirjoit- 
taa Saxbäck. 

Saxbäckin mukaan parhaat laulajat olivat lähellä Suomen rajaa. 
Kuta kauemmaksi Nevan joelle mentiin, sitä ”huonompia” laulut al- 
koivat olla. Saxbäck kiinnitti huomionsa myös inkeriläisten aarretari- 
noihin sekä moniin uskomuksiin veden- ja metsänhaltijoista ja muis- 
ta yliluonnollisista olennoista. Hänen mielestään ihmiset täällä ”ovat 
vielä kun lapset”, jotka eivät erota ”toellisuutta toettomuudesta (sa- 
dusta)”. Saxbäckille oli totena kerrottu muun muassa seuraava tapaus: 


Oulun kaupunkiin viisi vuotta sitten olis taivaasta muka puonnut maho- 
ton suuri käärme ja sen pää oli puonnut ”kaupungin rauta portin päälle”. 
Puotessaan oli tämä mato tappanut ihmisiä ja särkenyt huoneita; ja kuol- 
tuaan se haisi niin, jotta kaupunkilaiset olivat läkähtyä sen hajusta. 24:llä 
hevosella veettiin raatoa pois ja oli täysi kuorma kullakin hevoisella. 


Maaorjuus rasitti inkeriläisiä kovalla kädellä. Kansan tila oli kaikki- 
nensa huono, ja he toivoivat jo orjuuden päättyvän. He arvelivat, 
että ”kyllähän meidän Keisari (jota toisinaan vielä kuninkaaksi sa- 
noivat) mielellään päästäis meitä herroin orjuudesta, mutta Herrat 
panevat vastaan”. Maat omistaville ”herroille” maksettavat verot tun- 
tuivat Saxbäckin mielestä kohtuuttoman suurilta. Kaikkien oli ”tääl- 
lä lapsuudesta alkain ruveta raataamaan, minkä jaksavat”. Jos veroista 
ei selvinnyt, lähetettiin sotaväkeen, jota kansa pelkäsi ”kuin kuole- 
maa”. Kansan käsitykset herroista eivät olleet mairittelevia: ”Kaikki- 
han täällä on hovin herran, sekä ihmiset että metsänki elävät.” 

Kaikkihan täällä on Herran ja se saapi tehdä — — mitä tahtoo. Metsästä ei 
talonpoika saa ottaa puuta, kuin mitä huonoa on polttopuuksi. Hän ei saa 
sieltä ampua ei lintua eikä petoa, joita on paljon kyllä. Karhut kaatavat 
täällä karjaa joka kesä. Niitä ei saa ampua, mutta jos joku talvella karhun 
pesän löytääpi, täytyy hänen sitä hovin herralle ilmoittaa. Koko talven saa 
hän sitten pitää huolta, ettei karhu mihinkään kara, ja saa kiittää, jos hän, 
kuin herrat Pietarista tulevat ampumaan sitä, saa jonkun ruplan juoma- 
rahaksi; mutta saapi olla tytyväinen jos ei saa mitäkään vaivoistansa. Jos 
joku sattuu tappamaan kontion, täytyy hänen viedä nahan hoviin ja saa 
olla hyvinki iloinen jos ei saa vielä selkäsaunan palkaksi. Jos kukaan am- 
puu suen niin lähe viemään nahka hoviin. Kuka heitä sitte huolii ampua 
kuin ei mitään ampuma palkkaa tule. Jos he lehmiä raatelevat, niin se on 
Jumalan sallima; siihen ei mitään voi. Jos ammut kettua eli saarvaa, niin 
niitäkin saat viedä hoviin; kaikkihan täällä on hovin herran, sekä ihmiset 
että metsänki elävät. — - Orjat kukaties pääsevät kohta vapaiksi, sentäh- 
den pitäis heiltä nyt viimimehu puserrettaman pois. 


Saxbäck kirjoittaa pitkästi rahvaan huonoista työoloista ja palkoista. 
Hän näkee kaikkialla köyhyyttä ja maaorjuudesta johtuvaa kurjuutta 
ja saamattomuutta, mutta siisteydestä, siveydestä ja kristillisyydestä 
hän kiittelee inkeriläisiä. 


Puhtautta täällä rakastetaan enempi kun monessa paikassa Suomessa. 
Huoneitten sillat eli lattiat laaistaan joka päivä monet kerrat ja pöydät 
pyhitään. Paikoittain käyvät ihmiset joka ilta saunassa ja kaikin paikoin 
pestään aamuilla sekä päivilläkin silmät ja kädet. Portailla rippuu mo- 
nessa talossa saviastia, jossa aina pidetään vettä. Siitä saapi milloin tah- 
too kaataa käsilleen ja pestä silmiään. Sekä paita että muut vaatteet ovat 
aina puhtaat, ja pyhinä on hauska katsoa kuinka naisjoukko lumivalkeis- 
sa vaatteissa istuu kirkkomäellä ja miehet seisovat ympärissä pitkissä val- 
keissa viittoissa. Miten he lienevät sydämensä puolesta puhtaat on vaike- 
ampi sanoa, mutta luulen kuitenkin siveyden täällä olevan paremmalla 
kannalla kun luuliskaan näin Pietarin tienoilla. 

Kristillisyydessään ovat he paikoin hyvinkin hartaat. Monessa paikas- 
sa näin minä sen kauniin ja kiitettävän tavan seurattavan, että perheen 
isäntä, muitten mennessä levolle eli noustessa ylös aamulla, laskeusi pol- 
villeen ja anoi korkealla äänellä Herrain Herralta siunausta ja suojelusta 
itselleen ja perhelleen, eli luki jonku luvun raamatusta ja päätti rukouk- 
sensa virren veisulla. ”Hyppäjistä”, joita näissäkin seuduissa joku on, ja 
heidän julmista menoistaan kuulin paljon puhuttavan, vaan en tahdo 
heistä mitään virkkaa, kun en saanut heidän ilveitä nähdä. 

Saxbäckin yli kaksi kuukautta kestänyt runonkeruu päättyi Marko- 
vaan elokuun 15. päivänä. Kertomuksen lopussa hän kiittää etenkin 
”seurakuntain sivistynyttä ja kunnioitettavaa papistoa, joka minua 
hyvyydellä kohteli ja asioissani auttoi”. Matkakertomukseen liittyväs- 
sä kirjeessään Suomalaisen Kirjallisuuden Seuralle hän kertoo kerän- 
neensä 166 arvoitusta, noin 50 kaskua ja yli 1000 laulua: 


Aivan mielelläni olisin näitä keräilemäni järjestyttänyt ja puhtaaksi kir- 
joittanut, mutta kohta kotiini tultuani kävivät silmäni kovin huonoiksi et- 
ten niillä mitään voinut tehdä. Vaivoin voin minä nytkään tätä kirjoittaa. 
Mutta jos Seura niin tahtoo, kyllä minä vasta koska aikani ja silmäni sitä 
sallivat, koen näitä keräilemäni järjestyttää. 


Silmäsairaus ja keuhkotauti pahenivat kuitenkin niin, että Saxbäck 
kuoli muutama vuosi matkan jälkeen vuonna 1863. 


Fredrik Oskar Groundstroem 1861 


Kattilan kirkkoherran poika Fredrik Oskar Groundstroem lähti ru- 
nonkeruuseen Keski-Inkeriin keväällä 1861 SKS:n myöntämä 50 ho- 
pearuplan stipendi taskussaan. Hän asettui Papinkonnun kylään, 
jossa asui suomalaisia ja venäläisiä. Groundstroem kirjoittaa, että ve- 
näläisten vaikutus äyrämöisiin on ollut ”sangen turmiollinen”. Erään 
talonpojan mukaan se käy selväksi esimerkiksi siitä, että nuoriso lau- 
laa nyt enemmän venäläisiä kuin suomalaisia lauluja; entisinä aikoi- 
na on asianlaita ollut päinvastainen”. Sama talonpoika ilmoitti myös, 
ettei kylässä tätä nykyä ollut yhtään oivallista laulajaa ja ettei runon- 
keruun aikakaan ollut sopiva: ”Me olemme nyt töissämme eikä meillä 
ole aikaa laiskutella ja lauluja laulella% oli ukko ilmoittanut. Pelästy- 
neenä näistä sanoista Groundstroem muutti matkasuunnitelmaan- 
sa ja päätti eräiden pappien neuvon mukaan taivaltaa Serbettaan ja 
Hevaajoen rannoilla sijaitseviin kyliin. 

Groundstroemin kiertämissä kylissä kutsuttiin suomea puhuvia 
kreikanuskoisia inkeroisiksi, kun taas suomea puhuvia luterilaisia 
kutsuttiin suomalaisiksi. Hänen arvionsa mukaan luterilaiset suoma- 
laiset ovat ”joka suhteessa inkeroisia paljon korkeammalla kannal- 
la, kohteliaampia, avuliaampia ja ystävällisempiä; mutta inkeroiset 

olivat kuitenkin puheliaampia, parempia laulajia ja perinteentaitajia 
kuin suomalaiset. Venäläistyminen, joka näkyy selkeästi kylien elä- 
mässä ja lauluissa, johtuu hänen mukaansa siitä, että seudulla oli ylei- 
sesti tapana kasvattaa Pietarista suuresta löytölastenkodista haettuja 
löytölapsia. Kasvattajien piti olla yhteydessä venäläisiin viranomaisiin 
Pietarissa, mikä ilman venäjän kielen taitoa olisi ollut mahdotonta. 
Groundstroem toteaa, että ”melkoinen osa nuorista talonpoikaisvai- 
moista on täällä kasvatettuja löytölapsia, ne taitavat kaikki inkerois- 
murretta, mutta myöskin venäjää”. 

Groundstroem tapasi Desjatkajassa ja Stara Dvoriassa muutamia 
hyviä laulajia, loitsijoita ja poppamiehiä. Hän kirjoitti muistiin kale- 
valamittaisten runojen tutkijoita suuresti kiinnostaneet laulut Tuima 
Tuurikaisesta ja Luojon kuolennasta sekä laulun ”Pääskölintu, päivä- 
lintu’, jossa kerrotaan paikallinen tulkinta valon synnystä: 


Yleensä ovat laulut heistä jotakin pyhää ja niitä lauletaan kunnioituksella 
ja juhlallisella äänellä. Muistoonpannessani laulun ”Pääskölintu, päivä 
lintu” oli minulla tilaisuus kuulla täällä vallitseva luulo valon synnystä. 
Olena eukko nimittäin arveli, että aurinko ja kuu olivat syntyneet pääs- 
kyn munasta, kun sitävastoin Okoi luuli että ”Jumaloisen poiko aino” oli 
valon tuonut vuoresta, jota väitettänsä hän vahvisti laululla, jossa oli sa- 
manlainen sisällys. Okoi vakuutti että Tuima Turikkainen oli historial- 
linen henkilö, joka oli elänyt täällä, ja koska tapaus oli kauhea, teki sii- 
tä laulun, josta tulikin kauniimpia mitä täällä lauletaan”. Laulu ”Luojon 
kuolennasta”, jossa kerrotaan että Luoja kavaluudella kytkee Hiien Sepän 
kahleisiin, antoi hänelle aihetta selittämään että maailma niin kauan tulisi 
seisomaan kuin Hiien Seppä oli kiinni-kytkettynä; mutta jokainen synti, 
minkä ihmiset tekevät, kuluttaa kahleita, ja koska syntiä tehdään, täytyy 
hänen lopuksi päästä irti tehdäkseen maailmasta lopun. 


Groundstroemia luultiin keisarin lähettämäksi, ja siksi kyläläiset va- 
littelivat hänelle maaorjuudesta johtuvaa kovaa elämäänsä ja lauloivat 
hänelle pilkkalauluja herroista. Hänen mielestään Tönttölässä ”kansa 
on raakaa, epäsiistiä, taikauskoista, parantaa kaikkia sisällisiä taute- 
ja loitsurunoilla, sillä on koko joukko pakanallisia menoja ja tapoja. 
Riitaa, kauheita kirouksia, juorua ja panettelua kuulee täällä yhtämit- 
taa? Hän viipyi kylässä viikon, mutta kauempaa hän ei kestänyt ”hyt- 
tysten, syöpäläisten ja nälän päällekarkauksia”. Lähistöllä olevassa 
Hevaan kylässä asuva talonomistaja alkoi lisäksi levitellä huhua, jon- 

ka mukaan Groundstroem olisi hyppijäin lahkoon kuuluva vaaralli- 
nen henkilö. 

Tönttölästä Groundstroem lähti Väskälään, äyrämöisten ja inke- 
roisten asuttamaan kylään. Kylän väki oli Groundstroemin mukaan 
sivistyneempää kuin Tönttölässä, mutta he lauloivat silti enimmäk- 
seen vain ”kevytmielisiä lauluja; joiden esittämisestä vaativat mak- 
sun. ”Kansa on toimeliaampaa, reippaampaa, raittiimpaa ja rikkaam- 
paa kuin Tönttölässä” kirjoittaa Groundstroem. Hän vietti Väskälässä 
juhannuspäivän, jolloin hänellä oli tilaisuus kuulla talonpoikien aja- 
tuksia ajankohtaisista kysymyksistä, talonpoikien vapaudesta ja äs- 
kettäin saaduista vapauttamisasetuksista. Paikallisten talonpoikien 
mielestä he olivat saaneet liian pienet vapaudet. Etenkin heitä harmit- 
ti, että ”herrat saivat pitää maan, että vapauttamistyö kävi liian hitaas- 
ti ja etteivät he saaneet valita rauhantuomaria” Omaan rauhantuoma- 
riinsa he olivat kovin tyytymättömiä, sillä itsekin kartanonomistajana 
tämä oli mieluummin herrojen kuin talonpoikien puolella. Ground- 
stroem tekee selkoa uusista asetuksista, jotka ”olisivat sangen kau- 
niit ja hyvät, jos rauhantuomari olisi lakimies ja oikeutta harrastava 
mies, ja jos talonpoikien ja niiden valitsemain golovain (esimiehen) 
ja starschinain (kylänvanhimman) oikeudenkäsitys olisi edes kuta- 
kuinkin kehittynyt; mutta sen pahempi, ei aina niin ole laita”. 

Väskälästä Groundstroem kulki rannikkoa pitkin Kernovaan ja 
sieltä sisämaahan päin Kaprioon, sillä rannikolta hänen olisi kuu- 
lemma ollut turha etsiä runoja. Hän kertoilee Kaprion historiasta, 
vaiheista ja kirkosta sekä ihmisistä ja heidän elämästään. Useat 
Kaprioon kuuluvat suomalaiskylät olivat autioituneet, toiset venäläis- 
tyneet. Lauluja ja satuja väki ei osannut, ja Groundstroem jatkoi pian 
matkaansa Kattilaan ja Soikkinaan. Kattilassa hän tapasi vatjalaisia ja 
kirjoitti heiltä muistiin muutamia tilapäärunoja ja häälauluja. Lisäk- 
si hän kiinnitti huomiota siihen, että vatjalaiset pelkäsivät kuolleita: 


Kuuden viikon kuluessa jonkun kuolemasta ei uskalleta puhua mitään 
pahaa manalle menneestä, sillä hänen sielunsa oleskelee ainakin niin kau- 
van kuoleman jälkeen hänen asunnossaan, mieluummin pöydän alla, 
sentähden ei siellä ojennetakaan tuon määräajan kuluessa jalkojansa pöy- 
dän alle, sillä voisihan tapahtua, että poletaan kuolleen sielulle, ja silloin 
se, joka niin on tehnyt ei saa öisin ollenkaan lepoa; niin on monelle käy- 
nyt. Talossa jossa kuolema on vieraillut, pidetään aina vesivati 6 viikkoa 

jonkun kuoleman jälkeen akkunalla, jotta kuollut voi sammuttaa janonsa; 
myöskin on kuollut haudattava mukavalle ja hyvälle paikalle, sillä muuten 
hän häiritsee kaikkia sukulaisia, vieläpä ystäviäkin. Rahaa ja ruokaa vie- 
dään myös haudalle ja jätetään ne sinne. - Soikkinassakin uskotaan että 
sielu kuoleman jälkeen vielä oleskelee maan päällä, mikä näkyy siitä tääl- 
lä yleisestä tavasta, että ulkopuolelle kylää sytytetään olkilyhde ja lyhteen 
yli viedään ruumis, jotta kuolleen sielulla ei olisi halua palata ja häiritä 
kotona olevien unta. Vatjalaiset itkuvirret, joita lauletaan jonkun kuol- 
lessa, ovat aivan kuin eläville osotettuja; usein nuhdellaan kuollutta siitä, 
että hän on liian aikaisin poismennyt eli jättänyt jonkun työn tekemättä 
j. n. e., ja tahdotaan kaikin tavoin saada häntä palaamaan elämään. 


Koravaisten, Mataution, Viertävän ja Rasin kylissä Groundstroem ta- 
pasi savakoita, Korvitinassa ja Kasikossa vatjalaisia. ”Runosaalis oli 
täällä tavallinen” hän toteaa. Uudessakylässä ja Järvenperässä laulet- 
tiin etupäässä hengellisiä lauluja. Muutamia vuosia sitten seudulla 
oli ollut monta hyppijöiden lahkoon kuuluvaa tunnustajaa. He olivat 
levittäneet uskonnollisia lauluja ja koettaneet saada kansaa unohta- 
maan ”maalliset laulunsa ja satunsa saatanan konsteina”. Vaikka lah- 
kon opit johtivatkin väärinkäytöksiin ja ”hullutuksiin; niin Ground- 
stroemin mielestä ne saivat aikaan hyvääkin ”herättämällä kansassa 
hengellisempää elämää ja edistämällä ulkonaista säädyllisyyttä. Mo- 
net hyppijöiden lauluista oli painettu, ja heidän käsityksensä mukaan 
kristillinen mieli heräsi jokaisessa, joka vain kuuli niitä. Melkein kaik- 
ki hyppijät osasivat lukea ja kirjoittaa. Groundstroem tapasi Uudessa- 
kylässä kaksi tyttöä, jotka oman ja koko kylän lausuntojen mukaan osa- 
sivat paljon maallisiakin lauluja. He eivät kuitenkaan voineet laulaa 
niitä Groundstroemille, sillä he valmistautuivat juuri ehtoolliselle, kos- 
ka ”voisihan se kenties kuitenkin olla synti”. ”Niin hurskasten ihmis- 
ten luona ei runosaalis luonnollisesti voinut olla rikas, ja sentähden 
menin toisiin Soikkinan (Soikkolan) kyliin”; kirjoittaa Groundstroem. 

Runosaalis ei karttunut Säätinässäkään. Eräs eukko, joka oli laula- 
nut kolme vuotta sitten Länkelälle, oli nähnyt unta, että hän oli lau- 
lamalla myynyt sielunsa perkeleelle. Enkeli oli näyttänyt hänelle tai- 
vaan, mutta sanonut, ettei hän koskaan voisi päästä sinne. Uni oli 
säikäyttänyt muutkin kyläläiset perin pohjin ja saanut heidät pelkää- 
mään runonkerääjiä. Groundstroem onnistui vakuuttamaan heille, 
ettei ollut ”kadotuksen valtojen lähettiläs”, ja he sallivat hänen jäädä 

kylään, mutta lauluja he eivät hänelle esittäneet. Groundstroem jat- 
koi matkaansa toiseen kylään, jossa osattiin satuja. Niitä oli kuiten- 
kin varsin hankala kirjoittaa muistiin, koska vain ”harvat talonpojat 
osasivat sujuvasti ja selvästi niitä kertoa”. Sadut olivat osaksi jumalais- 
tarullisia, osaksi legendoja ja eläinsatuja sekä pilasatuja, joissa pilkat- 
tiin venäläisten pappien paheita ja tyhmyyttä ja joissa herkkäuskoiset 
aviomiehet tai rakastajat tehdään naurunalaisiksi. 

”Laulujen puolesta” kirjoittaa Groundstroem, ”on melkein yhden- 
tekevää, missä kylässä oleskelee, sillä aivan samoja lauluja lauletaan 
täällä kaikkialla”. Suomalaisten paremmuus inkeroisiin nähden on 
kuitenkin Groundstroemille selvää: 


On parempi oleskella ainoastaan yhdessä ja samassa kylässä vähän kau- 
vemmin, siten välttää monta ikävyyttä ja saa kuitenkin rikkaamman saa- 
liin; on myöskin parempi ensin kääntyä suomalaisten puoleen ja näiden 
välityksellä tehdä inkeroisten tuttavuutta; edelliset eivät ole niin taikaus- 
koisia eivätkä raakoja, ja ovat paljon ystävällisempiä kuin jälkimäiset. 


Groundstroemin mukaan inkeroisilla olivat kristilliset ja pakanalliset 
käsitteet ”niin sekaisin”, että oli vaikeata sanoa, kuuluivatko he kristil- 
lisiin vai pakanallisiin. Esimerkkinä hän kertoo toukokuun lopussa 
vietetystä kyläyhteisön järjestämästä vakkove-juhlasta. Juhlia varten 
valmistettiin pyhitettyä olutta, ja juhlassa juotiin ”vakan malja” tai 
”Ukon malja”. Vakkoveen liittyi veden pirskottamista ja loitsujen luke- 
mista, joiden tarkoituksena oli saada aikaan sadetta. 

Groundstroemiä hämmästyttivät myös kyläjuhlat, jotka olivat 
”Iiian äänekkäitä, jotta ne voisi vaitiololla sivuuttaa”. Juhlissa kului 
suunnaton määrä olutta, paloviinaa ja ruokaa, kaikki olivat juovuk- 
sissa ja naiset lauloivat ”kirkumalla”: 


Koko Inkerinmaassa ja samoin koko Venäjällä viettää jokainen kylä muu- 
tamia päiviä vuosittain siten, että kukaan kylässä ei tee työtä; vaan joka 
talossa nautitaan suunnaton määrä olutta, paloviinaa ja ruokaa, lauluja 
lauletaan, ja nuoriso tanssii. Naapurikylien väki tulee aina semmoiselle 
juhlalle vieraisiin, sillä jokainen on sydämellisesti tervetullut; jo päiväl- 
lisen aikaan ovat vanhat ja nuoret, miehet ja naiset juovuksissa, tytöt ja 
nuoret talonpoikaisvaimot kulkevat ryhmissä julmasti kirkuen, joka on 
olevinaan laulua, edestakaisin kylässä, nuoret miehet seuraavat heitä 
jonkun matkan päässä yhtä kauniisti kaikuvalla laululla, jota muutamat 

harmonikoilla tahi balalaikalla säestävät. Naineet miehet istuvat talojen 
edustalla keskustellen vuodentulosta, isännöitsijästä jostakin muusta hu- 
vittavasta aineesta, toisinaan kerrotaan satujakin. Vanhemmat naiset py- 
syvät tavallisesti sisällä tuvissa, tarjoovat siellä ruokaa ja juomaa vierail- 
le, juoruavat ja juttelevat. Laulava nuoriso pistäytyy joko käskettynä tai 
käskemättä usein taloihin, jossa sitä paloviinalla, oluella ja ruualla mitä 
parhaimmin kestitään; siellä tanssitaan ja lauletaan tavallisesti niin, että 
se kuuluu virstojen päähän; niin vietetään kolme neljä päivää perättäin, 
joiden kuluessa uskomaton määrä juomia ja ruokavaroja nautitaan; niin 
esim. käytettiin Tarinaisten kylässä, jossa on 43 taloa ja 152 miehistä asu- 
kasta, sellaiseen juhlaan 25 säkkiä maltaita vahvaan katkeraan olueeseen, 
ja 45 tuoppia paloviinaa tuotiin mainituiksi päiviksi kapakasta, ja kuiten- 
kaan ei 4:nä päivänä ollut mitään enää jäljellä. Ken kerran on sattunut ole- 
maan läsnä sellaisessa juhlallisuudessa, ei voi saada hyviä ajatuksia inke- 
riläisten kohtuudesta; mutta tulee muistaa, että yleensä ainoastaan näissä 
tiloissa juodaan ja niitä sattuu korkeintaan kolme kertaa vuodessa, muun 
ajan on kansa raitis ja tekee ahkerasti työtä. 


Groundstroem toivoi saavansa juhlista paljonkin lauluja talteen, mut- 
ta toive ei toteutunut, koska laulajat olivat usein liian humalassa tai 
sitten joku juopunut tuli häiritsemään. Kuitenkin hän arveli, että ru- 
nonkerääjän on hyvä olla läsnä kyseisissä juhlissa, koska niissä voi 
helpommin kuin muualla nähdä talonpoikien tapoja, kuulla taika- 
uskoisia kertomuksia ja tutustua laulajiin ja loitsijoihin. 

Kertomuksensa lopulla Groundstroem kertoo ihaillen, että suuri- 
ruhtinatar Helena Pavlovna (Jelena Pavlovna Romanova, 1784-1803) 
oli perustanut Tarinaisten kylään kansakoulun kreikanuskoisille ta- 
lonpojilleen. Koulu oli Groundstroemin arvion mukaan jo ”paljon 
ehtinyt sievistää soikkinalaisia” Vuonna 1860 rakennetussa uudessa 
koulurakennuksessa oli asunto yliopettajalle ja hänen apulaisilleen. 
Koulussa kävi 150 oppilasta, ja siellä opetettiin uskontoa, kirkkolau- 
lua, venäjän kieltä, laskuoppia sekä luonnontietoa. Opetuskieli oli ve- 
näjä, mutta koulussa oli Pietarin Hengellisessä Akatemiassa oppinsa 
saaneen yliopettajan lisäksi kaksi suomalaista aliopettajaa suomen- 
kielisiä lapsia ajatellen. Kaikkea tätä Groundstroem kuvaa kovin mie- 
lellään ja näkee koulun oivallisena esimerkkinä suomalaisuuteen 
kuuluvasta sivistyksestä. 

Matkan jälkeen Groundstroem oli pyytänyt Europaeusta puhtaaksi- 
kirjoittamaan matkallaan keräämänsä runot, ennen kuin ne luovutet- 

taisiin Suomalaisen Kirjallisuuden Seuralle, koska hänen oman ar- 
vionsa mukaan hänen suomen kielen taitonsa ei ollut siihen työhön 
tarpeeksi hyvä. Jostakin syystä Europaeus ei ollut kuitenkaan tehnyt 
lupaamaansa työtä, vaan hän oli jättänyt runot SKS:lle sellaisenaan. 
”En olisi koskaan uskaltanut jättää runoja siinä kunnossa; Europaeus 
vastatkoon itse teostansa” kirjoittaa Groundstroem harmistuneena. 
Keräelmä käsittää 333 sivua runoja, lauluja ja tarinoita? 


Volmari Porkka 1883 


Frans Valdemar eli Volmari Porkka teki maaorjuuden päätyttyä, vuo- 
sina 1882-1884, kolme matkaa Inkeriin keräten sieltä mittavan ko- 
koelman kansanrunoja ja itkuvirsiä. Vuonna 1885 hän teki matkan 
myös marien pariin.” Ensimmäisen matkansa Porkka teki Länsi- 
Inkeriin, Narvusiin ja Soikkolaan, runsaat 20 vuotta Groundstroemin 
jälkeen kesällä 1882. Hän keräsi matkallaan sadanviidenkymmenen 
itkuvirren kokoelman sekä häärunoja. Myös Porkan toimet herättivät 
paikallisissa ihmetystä. He luulivat Porkan keräävän runoja keisarin 
käskystä, ja maallisten laulujen esittämistä he pitivät syntinä. Matkan 
jälkeen Porkka kirjoitti perinteisen matkakertomuksen sijasta Valvo- 
jaan laajan artikkelin ”Inkerin itkuvirsistä? vuonna 1883. Siinä hän 
kuvaa itkuvirsiä perinteenlajina, kertoo laulutilanteista, laulajista ja 
esitystavoista. Hän kuvaa myös itkujen kieltä ja analysoi niiden sisäl- 
töä. Artikkeli on laaja ja yksityiskohtainen, ja sillä on ollut suuri mer- 
kitys myöhemmille itkuvirsitutkimuksille. 

Toiselle matkalleen Länsi-Inkeriin Porkka lähti toukokuun puo- 
livälissä 1883. Matka kesti nelisen kuukautta, syyskuun alkupäiviin 
asti. Eliel Aspelin ja Julius Krohn olivat laatineet Porkalle yksityis- 
kohtaisen ohjeistuksen matkareitistä. Ohjeistuksessa he toteavat, että 
kerääjät eivät ole vielä ollenkaan ”tyhjentäneet” Länsi-Inkeriä runois- 
ta ja että kansan epäluuloisuuden ja vastahakoisuuden vuoksi runoja 
oli todennäköisesti jäänyt paljon keräämättä. Oli siis tärkeätä, että 


206 SKS KRA. Groundstroem, Fredrik Oskar. Kerääjäsidokset (S) 1. 
207 Porkan elämänvaiheista ks. Anttila 2004. 


277 


https://doi.org/10.21435/tl.282 


Inkerissä 


Suursaarella kalastajaperheeseen syntynyt Volmari Porkka (1854-1889) 
oli suomen kielen lehtori sekä kansanrunouden ja suomalais-ugrilaisten 
kielten tutkija. Runonkeruumatkoillaan Inkerissä hän keräsi talteen huo- 
mattavan määrän itkuvirsiä ja muuta kansanrunoutta ja kirjoitti matkas- 
ta hienon kertomuksen. Kuva: Daniel Nyblin. Museovirasto, Historian 
kuvakokoelma. CC BY 4.0. 

alueelle palataan. Porkka kuvaa kertomuksessaan yksityiskohtaisesti 
pitkän matkansa vaiheita. Häärunoja, eeppisiä ja lyyrisiä runoja, 
loitsuja ja itkuja kertyi yhteensä 75000 säettä. Saalista on pidettävä 
suurena, etenkin kun sitä vertaa Porkan runsaisiin kuvauksiin ”rah- 
vaan runosuonen” kuivumisesta, lauluhaluttomuudesta, epäluuloi- 
suudesta, venäläisyyden turmiollisesta vaikutuksesta runoihin sekä 
mainintoihin parhaiden laulajien manalle menosta. Vertailun vuoksi 
todettakoon, että Lönnrotin vuonna 1849 julkaisemassa Kalevalassa 
on 22795 säettä. 

Suurta haittaa runonkeruulle aiheutti se, että *epäluulo tai epäusko 
lukitsivat laulajan suun”. Yksi laulaja oli jo ottanut kuolemanrippinsä 
eikä enää haudan partaalla tahtonut ”myödä sieluansa pahalle” toi- 
selta oli läheinen sukulainen kuollut ja hän halusi välttyä synniltä, 
kolmas pelkäsi kuolemansa jälkeen joutuvansa ripustetuksi kieles- 
tään, jos hän ryhtyisi niin syntiseen toimeen kuin laulamiseen. Lisäk- 
si eräs venäläinen kuljeskeleva räätäli uskotteli kansalle, että Porkka 
oli ”hihhulipappi” joka vaelteli pirun lähettiläänä maan päällä etsi- 
mässä uhrejaan. Kaiken tämän johdosta Porkka kääntyi viranomais- 
ten puoleen. 


Venäläisistä papista ei juuri tässä eikä muuallakaan paljoa apua ollut, kos- 
ka heillä ei liene oikeutta ottaa kirkossa puheeksi niin maallisia asioita 
kuin runonkeruu on. Sen sijasta kiiruhdin, Pietarin kuvernöörin antama 
suojeluskirja kourassa, ”starschinan” luoksi, joka viraltaan on alimmaisen 
oikeuston, ”pravlenian” esimies. Starschina lukikin (eli paremmin luetut- 
ti, koska hänen oma lukutaitonsa ei liene riittänyt) matkakirjani kansalle, 
jota juuri silloin jumalanpalvelusta varten oli paljo kokoutunut kirkolle. 
Tämä seikka tietysti suuresti rauhoitti mieliä ja oli varsin hyvänä apu- 
na toimeni menestykselle, vaikkapa se ei saanutkaan kaikkia luopumaan 
epäluulostansa. 


Keruutulokset paranivat jonkin verran, kun Porkka löysi Hevaalta 
Tönttölästä ja muista sen seudun kylistä useitakin hyviä laulajia. Eräs 
nainen olisi ollut halukas laulamaan Porkalle, mutta hänen anoppinsa 
uhkasi ajaa hänet talosta pois, jos hän sanoisi tälle sanankin. Porkka 
saikin kuulla matkansa aikana useaan kertaan siitä kovasta kohtalos- 
ta, joka odotti maallisia runoja laulavaa ”toisessa maailmassa”. Syn- 
tien seurauksista kuoleman jälkeen muistuttivat myös monen tuvan 


279 


https://doi.org/10.21435/tl.282 


Inkerissä 


seinällä olevat kuvat piruista, lohikäärmeistä ja muista pahan apulai- 
sista, jotka ”kourivat syntistä kuollutta”. Loitsuja he eivät voineet esit- 
tää Porkalle siksi, koska ajateltiin ”mahtilukujen” kadottavan voiman- 
sa, jos niitä muille lukisi. 

Uudessakylässä Porkka tapasi sattumalta venäläisen papin kar- 
jaa siunaamassa. Porkka pyysi tätäkin pappia selittämään lauluhalut- 
tomalle kansalle, ettei runojen esittäminen ole syntiä eikä laulajalta 
leikattaisi taivaassa sen vuoksi kieltä poikki. Hyväntahtoisesti pappi 
täytti Porkan pyynnön, ja ”se rohkaisi mieliä siinä määrässä, että sinä 
päivänä kirjoitin runoja niin paljon kuin vaan käsi kerkesi”. Useissa 
kylissä ”Inkerissä laajalta levinnyt hengellinen liike” — Porkka tarkoit- 
tanee hyppijöitä — oli melkein kokonaan hävittänyt kaiken maallisen 
runouden. 

Vaikka Porkka valittaakin Länsi-Inkerin runottomuutta, hän tapa- 
si loistavia laulajia. Eräs heistä oli Väärnojalta tavattu Kati, ”seitse- 
mättä kymmentä käyvä akka”. Tämä hyvämuistinen, teräväjärkinen 
nainen lauloi hänelle enemmän runoja kuin kukaan toinen laulaja 
Inkerissä. Runojen säeluku oli 3710. ”Jos otamme keskimäärän Kale- 
valan runojen säeluvusta, niin saisimme Katin antamista runoista 
kappaleen yhdeksättä runoa” kirjoittaa Porkka? Myös Vihtori Alava 
ihastui Katin laulutaitoon vuonna 1892. 

Flokuun alussa, kuudetta viikkoa Soikkolassa kuljettuaan, Porkka 
suuntasi Narvusiin. Vielä kerran hän kuitenkin kiipesi Soikkolan kuk- 
kuloille ihailemaan avaraa näköalaa. Sieltä ylhäältä ei hänen mukaan- 
sa huomaa seudun köyhyyttä, sitä ”kuinka ahtaat ne olot ovat, jotka 
ympärilläsi vallitsevat, kuinka pienet ne siellä täällä kellertävät pellot, 
jotka eivät suo ahkerimmallekaan viljelijällensä jokapäiväistä leipää”. 
Soikkola oli enemmän kuin muut Inkerin paikkakunnat saanut Por- 
kan mielestä "orvon osan, mitä tämän maailman tavaraan tulee”: 


Sen pienet saviset pellot eivät kasva viljaa likimaillekaan niin paljon, että 
riittäisi omiksi tarpeiksi, laitumet ovat huonot, nekin korkeasta hinnasta 
herroilta vuokratut, metsää ei ole; niin että paljo totuutta on erään van- 
huksen valituksessa, kun hän minulle sanoi: ”Nii, ystäväisein, kaik meil 
pittää ostaa: ossa viljat, ossa heinät, ossa puut, — vettä et tarvitse ostaa” 


208 Väärnäojan Katista ja muista inkeriläisistä laulajista ks. Haavio 1985 (1943), 
303-363. 

Tämä varattomuus pakottaa paljon Soikkolaisia muuanne, usein pitkille 
matkoille, työansiota hakemaan (erittäin paimenina heitä on paljo), hank- 
kiakseen siten jokapäiväisen leivän. Idässä heitä tapasin Hevaalla ja Ram- 
povan tienoilla, lännessä Narvusin seurakunnassa Narvan läheisyydessä. 


Narvusissa Porkka pani mielihyvällä merkille, että luterilaisista ”kris- 
tinuskon valo on karkoittanut paljon harhaisia käsitteitä”. Liikuttu- 
neena hän huomasi heissä myös ”hämärää kansallistunnetta”. Hänen 
mukaansa he kutsuivat itseään ”jonkunmoisella ylpeydellä” suoma- 
laisiksi, joka nimitys merkitsi sitä, että he olivat luterilaisia. Toinen- 
kin seikka ilahdutti häntä Narvusissa: 


Uuden, erittäin sievän kirkon viereen oli rakennettu kaunis kouluhuo- 
ne, joka oli saanut alkunsa etupäässä seurakunnan kirkkoherran Pastori 
A. Knieperin harrastuksesta. Nyt ei tarvitse luterinuskoisen narvusilai- 
sen enää panna lapsiansa samassa kylässä olevaan venäänkieliseen kansa- 
kouluun, kuten ennen usein tapahtui. Toivottava on, että se runsaassa 
määrässä tulee saattamaan siunausta siellä rajamailla asuville Suomalai- 
sille, laajentaen heidän tietojaan ja henkisesti kohottaen heitä tähänasti- 
sesta hämäryydestä. 


Neljä kuukautta kestäneen matkan rasitukset, ihmisten epäluuloisuus 
ja huono runosaalis heijastuvat Porkan kertomukseen: 


Lopulta kävi, sen tunnustan, tuo alituinen samojen toisintojen paperille 
paneminen varsin ikäväksi, rasittavaksi, erittäinkin kun runot huononi- 
vat, mitä enemmän itäänpäin jouduin, puhumatta siitä että usein sai tais- 
tella epäuskoa ja epäluuloa vastaan. 


Mutta vastoinkäymisistä huolimatta Porkasta oli kuitenkin ilahdutta- 
vaa kuulla, kuinka kirkkaasti runot kuvastavat suomalaisen sydämen 
värähdyksiä: 


Vaan toiselta puolen oli ilahuttava ja virkistyttävä puoli toimessani se, et- 
tä omin korvin sain kuulla, kuinka ihania säveliä vielä kaikuu kantelees- 
ta, jonka kielet toinen toisensa perään jo katkeilevat, omin silmin nähdä, 
kuinka kirkkaaksi oman itsensä kuvastimeksi tuo pimeäpirttinen suoma- 
lainen kansa oli luonut laulunsa, niin että sen hienoimmatkin sydämen 
värähdykset niissä kuvautuvat. Ja tämä on muisto, kauniimpia mitä on 
minulle säilynyt Inkerin laulurikkaasta, lahjakkaasta kansasta. 

Vihtori Alava 1892 


Vihtori Alava (ent. Forsberg) oli kotoisin Virolahdelta Etelä-Karjalas- 
ta. Ylioppilaaksi päästyään vuonna 1890 hän jatkoi koulupoika- 
na aloittamaansa kansanrunoudenkeruuta, joka muuttui pian tutki- 
jan työksi perinteen parissa. Vuonna 1891 hän teki matkan Inkeriin 
Narvusin, Soikkolan ja Hevaan seuduille Suomalaisen Kirjallisuuden 
Seuran stipendiaattina. Saatuaan seuraavana vuonna stipendin yli- 
opistolta hän lähti samoille seuduille uudestaan. Matkan päätarkoi- 
tuksena oli tällä kertaa perehtyä kansatieteellisin seikkoihin. Vuonna 
1895 hän kulki Kusti Karjalaisen kanssa Tverin Karjalassa (ks. lu- 
ku ”Valkopäät Tverissä”). Viimeisen runonkeruumatkansa hän teki 
vuonna 1901 Viron Kattilaan, Tyröön ja Hevaan?” 

Alavan perinnekokoelma on kokonaisuudessaan poikkeukselli- 
sen merkittävä tarkkojen muistiinpanojen, runoihin liittyvien run- 
saiden selitysten sekä etnografisten tietojen vuoksi. Hän tallensi myös 
muuta perinnettä, otti valokuvia ja nuotinsi joitakin sävelmiä. Alava 
pääsi hyvin puheisiin haastateltaviensa kanssa. Siitä todistavat hänen 
keräelmänsä laajuus ja monipuolisuus sekä hänen positiiviset koke- 
muksensa matkoilta, joita hän kuvaa kertomuksissaan.?'? 

Vuoden 1891 kertomus on vain lyhyehkö raportti kylistä, joissa 
Alava kävi. Matka alkoi juhannuksena ja päättyi elokuun puolivälissä. 
Hänen tarkoituksenaan oli kerätä etupäässä satuja, taikoja ja arvoi- 
tuksia, mutta saaliiksi kertyi koko joukko myös runoja ja loitsuja. 
Näin karttui kokoelma, jossa on myös satuja, tarinoita, legendoja, 
taikoja, tapoja, arvoituksia ja muitakin muistiinpanoja, yhteensä yli 
1 500. 

Vuoden 1892 matkan kertomus on jo yksityiskohtaisempi. Ensin 
hän tekee selkoa eri etnisten ryhmien asuttamista alueista Länsi- 
Inkerin rannikon tietämillä. Näillä seuduilla oli vielä mahdollista 
kuulla vanhoja kansanrunoja: ”Siellä ei Väinön kannel vielä ole vi- 
reestään höllennyt, siellä sitä vielä nytkin pidetään arvossa tunteiden 
tulkitsijana ja kansan juhlatiloissa ilon ja riemun innostajana* hän 


209 Kallio 2013, 54-55; Salminen 1934, 34. 
210 Kallio 2013, 54. 

tunnelmoi. Sitten hän tekee selkoa kaksi kuukautta kestäneen mat- 
kansa reitistä, tapaamistaan perinteentaitajista, viron ja inkerin kie- 
len eroista ja samankaltaisuuksista, praasniekoista ja häälauluista 
sekä saamastaan kohtelusta, joka oli monen muun runonkerääjän 
saamaan vastaanottoon verrattuna varsin ystävällistä. Esimerkiksi 
Struuppaan pienessä luterilaiskylässä hän ”joutui, paitsi vanhemman 
väen, myöskin nuorison yleiseen hyvään suosioon”: 


Edellisellä matkallani jo olin parilta kylän nuorelta tytöltä kirjoittanut 
muutaman sadun. Nyt kun uudestaan tulin, karisi kaikki turha kainoste- 
lu pois, ja niinpä nuo nuoret kassapäät oikein koettamalla koettivat muis- 
tella kaikkia, miltä alalta vaan kansanrunoutta puheeksi tuli. Muutenkin 
pidettiin minua kuin parasta vierasta, ja Inkerinmatkojeni hauskimpia 
muistoja oli oloni Struuppaan kylässä. Päivää kolme viivyin siinä, sitten 
palasin kirkolle, aikeissa lähteä pitemmälle kiertelymatkalle. 


Alava kiersi rannikolla viikon aikana seitsemässä tai kahdeksassa 
kylässä. Maisemat ja luonto olivat hänestä ihanat ja heinätöissä ol- 
lut väki vilkkaalla ja iloisella mielellä”. Kurkolan niemen kylät, jotka 
ovat ”venäläisestä kuhinasta kauempana” tekivät häneen suuren vai- 
kutuksen. Ilokseen hän havaitsi asukkaat lukuhaluisiksi, hartaiksi ja 
kansallistuntoisuudessaan suomalaisiksi: 


Nämä Kurkolan niemen kylät tuntuvat hyvin syrjäisiltä sen tähden ettei 
juuri vierasta väkeä siellä milloinkaan liiku. Itse ainoastaan he mataloilta 
rannoiltaan osaavat, karin vältellen, ohjata pienet jaalansa Pietariin taikka 
muille rantamille, ja Suomen puolelta muistaa vielä moni vanhempi mies 
ennen suolaa Haminasta hakeneensa taikka markkinoilla käyneensä Vii- 
purissa tai Lappeenrannassa. Muuten kansa siellä elää hiljaista elämää, on 
kaikesta venäläisestä kuhinasta loitompana, ja tämä seikka tehnee sen, et- 
tä Kurkolan niemellä vielä, tuossa muutenkin lukuhaluisessa ja kotihar- 
taudellaan miellyttävässä kulmakunnassa huomaat selvää kansallistun- 
netta. Suomalaisen kansanrunouden kerääjälle tällainen huomio ei voi 
olla mieleen painumatta. 

Kun vielä niemen pohjoisella palteella kesääamuna ihailee merestä 
nousevaa aurinkoa, joka hurmaavan ihaniksi kultaa Suomenlahden 
aamutuulahduksien synnyttämät väreilyt, ja kun illalla taas tuo päivän 
sankari rusohohteillaan heittää hyvästit ja kätkyy Suomen puoliseen utu- 
piiriin, kun tuota katsoo ja muistaa ympäristönsä, herää mielessä omitui- 
sia kaihoavia tunteita, jotka hyvin likenevät niitä ilon ja surun sekaisin ru- 


283 


https://doi.org/10.21435/tl.282 


Inkerissä 


nonsäkeitä, mitä vast'ikään olet keräelmiisi poiminut. Tuon kuvan ja nuo 
tunteet soisit saavasi useamman kerrankin tuntea, mutta rientävä aika ja 
tehtäväsi kiirehtivät rientämään eteenpäin. 


Soikkolassa Alava kuulee uutisia koleerasta eli ”halerista”. Paikalliset 
luulivat sielläkin herrojen” levittävän tautia tahallaan kansan keskuu- 
teen. Iljan praasniekoilta hän saa peräänsä pari juopunutta venäläis- 
tä työmiestä, jotka lauloivat hänelle venäjäksi jotakin ”halerilaulua”. 
”Mutta aivan äijät ällistyivät, kun kylän oma väki tulikin minua tuttua 
"laulattajaa' ystävällisesti tervehtimään” kirjoittaa Alava. Muissakin 
kylissä Alavaa sekä jo ennen häntä samoissa kylissä käyneitä runon- 
kerääjiä oli muistettu hyvällä ja kohdeltu vieraanvaraisesti. Vain yh- 
dessä kylässä häntä epäiltiin ”Antikristukseksi”. 

Myös Soikkolassa ”kansa on erinomaisen vilkasta ja iloista, vaik- 
ka köyhyys on monellakin hyvin tuntuva kohta” kuvaa Alava. Hänkin 
kierteli Soikkolan kylissä pari viikkoa ja tapasi Väärnäojan kylässä sa- 
man kuuluisan laulajan Katin, jonka Porkkakin oli tavannut: 


Kati vanhus kertoi laulaneensa Porkalle veljensä kehoituksesta koko jou- 
kon virsiä, ja kun minä sanoin, ettei kukaan muu ollutkaan hänelle niin 
paljon laulanut, niin Kati vaatimattomasti siihen muistutti: ”enhän miä 
kaikkii viel laulant, ne kaasevirret”"! viel jäivät laulamata” sekä lisäsi: ”niiť 
on paljo kaikkinee”. Fi ruvennut, ikävä kyllä, enää vanhana noita kaase- 
virsiään laulamaan, vaikka kyllä pyytelin. Sen verran oli myöntyväinen, 
että sain valokuvan hänestä ottaa muistoksi. 


Soikkolasta Alava kääntyi etelään Kattilaan ja Moloskovitsaan, missä 
hän ei ollut ennen käynytkään. Runoja ei kuitenkaan liiemmälti heru- 
nut, ja kun Alava sai tietää, että ”yhä useampia sanomia saapui kolee- 
ran levenemisestä Pietarissa”, jonka kautta hänenkin piti kotiin kul- 
kea, hän lähti paluumatkalle 18. päivänä elokuuta. 


211 Morsiamelle häissä osoitetut itkuvirret. 

Jussi Lukkarinen oli kansanperinteen kerääjä, tutkija ja valokuvaaja, 
joka teki tutkimusmatkan Inkeriin vuonna 1909 sekä 1910-luvulla 
useita keruumatkoja Pohjois-, Raja- ja Itä-Karjalaan. Inkerin-matkal- 
laan hänkin kävi Narvusin, Soikkolan ja Kattilan seuduilla keräten 
tietoja juhlatavoista ja uskomuksista. Tältä matkalta hän kirjoitti Suo- 
men Kuvalehdessä vuonna 1917 julkaistun kertomuksen, jossa hän 
muistutti lehden lukijoita Inkerin väestön etnisestä kirjavuudesta ja 
siitä, että maassa asui myös ”melkoinen määrä erilaatuista suomalais- 
peräistä kansaa sekä vatjalaisia ja venäläisiä kylä siellä toinen täällä”. 

Inkerin luonto eroaa melko lailla Suomen luonnosta, kirjoittaa 
Lukkarinen. Maa on enimmäkseen tasankoa, vain jokunen mäki 
siellä täällä tulee vastaan. Vesistöjä on vähän, pari suurempaa jokea, 
muutamia puroja sekä lammikoita — siinä kaikki. Ehkä tästä maise- 
man mäettömyydestä ja tasaisuudesta johtui, että inkeriläiset ihmet- 
telivät kalliota, jonka päälle Helsinki oli Lukkarisen kuvauksen mu- 
kaan rakennettu (ks. luku ”Inkerissä 'suomalaista mieltä etsimässä”). 
Maiseman tasaisuus herätti Lukkarisen mukaan heti suomalaismat- 
kailijan huomiota; kesämatkoilla kotimaassaan hän oli tottunut ”ve- 
sistöstä toiseen silmänsä luomaan”. Mutta ”muinaiselta rantatöyräältä, 
'kallaalta; joka muutamien kymmenien metrien korkuisena kiertelee 
yhdensuuntaisesti nykyisen rannan kanssa, avautuu laajoja ja kaunii- 
ta, monesti aivan valtavia näköaloja” hän kuvailee. 

Ihmiset ovat Lukkarisen mukaan miellyttäviä, ystävällisiä ja vie- 
raanvaraisia, mutta joukkoon mahtui myös ynseätä väkeä. Inke- 
riläisillä on ”omat käsityksensä asioista, kuten meilläkin, ja omat 
vakaumuksensa siveellisistä asioista, uskonnollisista kysymyksistä, 
ihmiselämän kulkuun vaikuttavista haltija-voimista jne., ja ne ovat 
horjumattomat” hän kirjoittaa. Yllättäen hän huomasi, että inkeri- 
läisten haltijaperinne ja epäluuloinen suhtautuminen vieraisiin liitty- 
vät toisiinsa: 

Erittäin tarkasti varoo inkeriläinen kotihaltijansa loukkaamista. Yleisen 

luulon mukaan asustaa nimittäin kartanon rakennuksessa tai maassa, kar- 


tanon maa-alalla, se haltijaolento, jonka vallassa on ihmisen koko elämä 
ja onni. Ja tämän loukkaaminen sopimattomalla käyttäytymisellä, melul- 

la, varomattomilla puheilla yms. voi aiheuttaa hyvin ikäviä vastoinkäymi- 
siä sekä rikkojalle itselleen että semminkin sille talolle, jossa rikkominen 
tapahtuu. Tämän tähden ovat inkeriläiset aina jonkun verran levottomia 
tuntemattomiin vieraisiinsa nähden, mutta kun he huomaavat, että vieras 
tahtoo ja taitaa pitää arvossa heidän vanhoja pitämyksiänsä, niin syntyy 
pian välillemme aivan avomielinen suhde. 


Haltijaperinne olikin Inkerissä 1800-luvun ja 1900-luvun vaihteessa 
vielä laajalle levinnyttä ja elävää.?"? 

Paimenten soitto aamuin illoin teki Lukkariseen suuren vaikutuk- 
sen: 


Yksi mieleenpainuvia vaikutelmia Inkerin matkalta on paimenten soitto. 
Inkerissä ei ole nimittäin aitoja muualla kuin talojen pihoissa, ja siksi täy- 
tyy siellä kaikki kotieläimet paimentaa. Paimenia on tavallisesti kaksi tai 
kolme kunkin kylän karjalla — kylät ovat ryhmiin rakennetut - ja näillä on 
ainakin yhdellä puinen, lävillä varustettu paimentorvi. Kun hän sillä ke- 
säaamuisin heti auringonnousun jälkeen kylän kujalla kajahuttelee laitu- 
mellelähtösoittonsa, niin ei ole kummaa, jos joskus luulemme herääväm- 
me Kullervon sotaanlähtö-soittoon: 

Tuttu, luttu, soi nyt torvi - 

Ja mielikseen matkaaja vartoo sitä iltahetkeä, jolloin paimen tuo karjan 
kotiin ja soittaa emännille tulomerkin, saadakseen jälleen kuulla vanhoja 
paimensävelmiä ”lutun” pehmeästi kaiuttelemina. Ja päivisin, jos tiemme 
sattuukin jollekulle mäen harjulle useamman kyläkunnan kuuluvilla, niin 
kotvasen varmaan kuulostamme niitä sointuja, joita meille paimensoitot, 
käenkukunnat ja lintujen laulu suovat. 


Matkustus Inkerissä on Lukkarisen mukaan ”mielenkiintoista” ja ”tu- 
loksellista”. Siellä voi nähdä oloja, jotka ovat, kuten inkeriläiset itse 
sanovat, 200 vuotta jäljessä ajasta. Sellaisen matkustajan, joka on tot- 
tunut ”ajamaan maiset matkat autoilla ja linjaalivaunuilla sekä her- 
kuttelemaan monilukuisten ruokalajien ääressä, on parasta pysyä 
sieltä poissa” neuvoo Lukkarinen. Yleisin kesäinen ajoneuvo oli vielä 


212 Inkeriläisten haltijauskoa on tarkastellut muun muassa Lauri Honko klas- 
sikoksi muodostuneessa tutkimuksessaan Geisterglaube in Ingermanland 
(1962). 

puuakselilla varustettu korikärri. Myös ruokatalous oli Inkerissä Luk- 
karisen mukaan vanhanaikainen. Tavallisimmat ruokalajit ovat leipä, 
kala, perunat ja kaali. Voita, maitoa ja lihaa oli vähän, sillä kussakin 
talossa oli vain 1-2 lehmää. Siisteyskäsityksissä ja -tavoissa oli niissä- 
kin eroja suomalaisiin verrattuna: 


Karjantuotteiden käsittely ei tahdo kaikin paikoin onnistua, vaan tulee 
niihin kaikenlaisia makuvivahduksia. Ruoka-astioita, semminkin lusi- 
koita, harvoin pestään. Monin paikoin on näet tapana, että jokaisella per- 
heenjäsenellä on oma nimikkolusikkansa, ja sen vuoksi niiden puhdistuk- 
seen tuskin muuta kuin kieltä käytetään. Jos vieras sattuu kesken ruoka- 
ajan taloon tulemaan ja tahtoo syödä samassa pöydässä, nuolaisee se, jolla 
on paras lusikka, lusikkansa puhtaaksi sekä ojentaa sen vieraalle, ja niin 
voi yhteisateria alkaa ilman sen pitempää ajanhukkaa. 


Lukkarinen korostaa kertomuksessaan Inkerin kansanrunouden rik- 
kautta ja ainutlaatuisuutta: ”Vielä tänä päivänä on Inkeri kansa- ja kie- 
litieteen sekä kansarunouden tutkijalle aivan ehtymätön aarreaitta” 


Jokainen varmaankin on kuullut puhuttavan Inkerin-maasta, ja moni 
epäilemättä suunnilleen tietää millä paikoin maapalloa sellainen ”maa” si- 
jaitseekin, mutta löytyykö meillä hyvinkään monella ihmisellä tästä maas- 
ta ja sen kansasta yksityiskohtaisempia tietoja — sitä saanee pitää kysy- 
myksenalaisena. Ja kuitenkin on Inkeri meille monessa suhteessa erittäin 
tärkeä alue. Meidän tarvitsee vain huomauttaa esim. seikoista sellaisis- 
ta, että Inkerin laulajat ovat Kalevalalle antaneet kokonaisen Kullervo- 
runoelman sekä lisäksi suuret määrät muuta runoutta ja kansantietoutta. 
Vielä tänä päivänä on Inkeri kansa- ja kielitieteen sekä kansarunouden 
tutkijalle aivan ehtymätön aarreaitta. Inkerin lahjakas kansa on alkupe- 
räisissä ja ominaissa oloissaan eläen tallentanut jälkimaailmalle ja tieteel- 
le niin paljon arvokasta ainehistoa, että se aivan ihmetystä herättää. Kun- 
pa meillä vain riittäisi toimintarmoa tuon tietouden pelastamiseksi, niin 
kauan kuin siihen vielä tilaisuutta on. 

Suomen suuriruhtinaskunnan ylioppilaat lähtivät runonkeruuseen 
kolmesta syystä, jotka kumpusivat romantiikan ideologiasta ja 
korkeakulttuurisesta kansallisuusaatteesta. Ensimmäisenä motiivina 
oli suullinen perinne sinänsä, sillä etenkin pitkien kalevalamittaisten 
eeppisten sankarirunojen ja satujen ajateltiin välittävän todisteita 
suomalaisten menneisyydestä. Toisena syynä oli runojen tallentami- 
nen, joka nähtiin arvokkaana isänmaallisena tekona. Kolmantena 
vaikuttimena oli halu tutustua kotimaahan, kansaan ja maisemiin, 
löytää aito ja oikea Suomi. Romantiikan aatteiden vaikutuksesta yli- 
oppilaat ajattelivat Suomelle loistavan menneisyyden ja kansallisuu- 
saatteen kajossa lupaavan tulevaisuuden. 

Tässä kirjassa on tarkasteltu runsaan sadan matkakertomuksen 
valossa, millaisen Suomen ja suomalaisuuden nuoret runonkerääjä- 
stipendiaatit kuvasivat niissä vuosina 1836-1917. Kertomukset on 
kirjoitettu stipendin myöntäneelle taholle, useimmiten Suomalaisen 
Kirjallisuuden Seuralle, ja luovutettu matkalla tallennetun perinne- 
aineiston kanssa arkistoon. Matkoja tehtiin maantieteellisesti koko 
suuriruhtinaskunnan alueella sekä Venäjän Karjalassa, Värmlannissa, 
Finnskogenissa, Norrbottenissa ja Inkerissä. 

Stipendiaattien matkakertomukset ovat omakohtaisen kirjoittami- 
sen lajityyppinä hybridilaji. Niissä on piirteitä muista omakohtaista 
kerrontaa käyttävistä tekstilajeista, kuten kirjeistä, päiväkirjoista, 
omaelämäkerroista sekä julkaistuista matkakertomuksista ja -kir- 
joista. Hybridisyydestä johtuen olen nojannut niiden tarkastelussa 
kerronnan ja muistitiedon tutkimuksen lähtökohtiin, käsitteisiin ja 
menetelmiin. Olen tarkastellut kertomusten tekstuaalista luonnetta, 
etenkin aiheita, teemoja ja merkityksiä, sekä lukenut niitä juonellisi- 

na tarinoina runonkerääjien kulkemissa maisemissa, olosuhteissa ja 
tilanteissa.?!* Kaksoisvalotuksen avulla matkakertomusten puhutte- 
levimmiksi teemoiksi nousevat yhteiskunnan ja suomalaisuuden tila 
ja tulevaisuus sekä rahvaan toiseuttaminen. Teemat myötäilevät kan- 
sallisuusaatteen ja fennomanian tavoitteita sekä runonkeruuseen läh- 
teneiden ylioppilaiden arvomaailmaa, mutta kuvastavat samalla yli- 
oppilaiden tulevaisuuden Suomeen projisoimia pelkoja ja toiveita. 
Teemat vahvistavat myös näkemystäni matkakertomuksista autono- 
misen kauden runonkerääjiä yhdistävinä ideologisina teksteinä Suo- 
mesta ja suomalaisista. 

Matti Virtasen mukaan fennomanian kolme isoa teemaa olivat 
Venäjä, valtio ja suomen kieli. 1800-luvun fennomania onnistui vie- 
mään näihin liittyvät keskeiset tavoitteensa niin hyvin läpi, että niistä 
on tullut suomalaisten arvomaailman lähtökohtia.” Stipendiaattien 
matkakertomusten esiin nostamat kysymykset yhteiskunnan, suoma- 
laisuuden ja kansan sivityksellisestä tilasta kuvaavat periaatteessa sa- 
moja tavoitteita. 

Matkakertomusten Suomi ei ollut todellinen 1800-luvun Suomi, 
vaan ylioppilaiden kulkemalla ja kirjoittamalla tuottama kertomus, 
jossa suomalaisuus jäsentyy kahden vastakohtaisen käsityksen poh- 
jalta. Kertomuksen toinen puoli rakentuu suomalaisuuteen liittyvis- 
tä positiivisista mielikuvista, käsityksistä, toiveista ja tunteista. Tä- 
mä Suomi piirtyy Toiveiden maaksi, jonka ihailtuja ja monin tavoin 
matkakertomuksissa varioituja ominaisuuksia ovat kauniit maisemat, 
luonnon ja ihmisen sopusointu, hyvät kulkutiet, hyvä ruoka, siiste- 
ys, sivistyneisyys, selkeä suomen kieli, lukutaito, kirjastot, sanoma- 
lehdet, luterilaisuus, puhtaus, vieraanvaraisuus, hyvät käytöstavat 
sekä monenlainen hyvyys ja viisaus. Toiveiden maassa vallitsee ”suo- 
malainen mieli” jonka runonkerääjä Jaakko Länkelä tavoitti vuonna 
1858 Länsi-Inkeristä. Hänen mukaansa siihen kuuluivat rehellisyys, 
ystävällisyys, avoimuus, pelottomuus, lempeys, sopuisuus, kärsivälli- 
syys, selkeys ja uskonnollisuus sekä muita kansallisuusaatteeseen so- 
pivia hyveitä (ks. luku ”Jaakko Länkelä 1858”). Myös Topelius näki 

1850-luvulta lähtien vastaavanlaiset ominaisuudet merkkeinä oikean- 
laisesta suomalaisuudesta. Topelius kuvasi näitä toiveominaisuuksia 
kirjoituksissaan, joissa hän loi kuvaa Suomesta ihanteellisten suoma- 
laisten yhteisenä isänmaana. 

Tuskin kukaan ylioppilasstipendiaatti uskoi Toiveiden maata to- 
deksi, mutta sen olemassaolo matkakertomuksissa mahdollisti sekä 
ideologisen että retorisen toiseuttamisen ja noiden toisten ihmisten 
huonolla tolalla olevien asioiden kritisoinnin. Kertomusten toiseksi 
identifioidaan ennen kaikkea maaseudun rahvas, jonka sivistäminen 
oli yksi 1800-luvun suurista yhteiskunnallisista tavoitteista. Kristii- 
na Kalleisen mukaan autonomisen hallinnon taustalla oli ideologia, 
”jonka mukaisesti säätyläistö oli johtava kansanosa” ja ”varsinainen” 
kansa, rahvas, maalaisväestö, oli se kohde, jota hallittiin ja jonka asiat 
ja tarpeet säätyläistö katsoi tuntevansa ja tietävänsä. Kun suuri osa 
”varsinaisesta” kansasta oli jäänyt sivistyksen ulkopuolelle, asunut pi- 
meissä savupirteissä yhdessä kotieläinten kanssa ja alttiina kulkutau- 
deille, etsittiin syitä laiskuudesta ja välinpitämättömyydestä ottamat- 
ta huomioon yhteiskunnan asettamia rajoituksia, jotka eivät elannon 
hankkimiselle paljon vaihtoehtoja jättäneet, toteaa Kalleinen.” Rah- 
vas etäännytettiin sivistyneistöstä kielteisten käsitysten, kokemusten 
ja tunteiden näkökulmasta toiseksi ihmisryhmäksi, jota määrittivät 
vieras etninen identiteetti, sivistymättömyys, epämiellyttävä ulko- 
näkö, epäluuloisuus, holtiton käytös, viinanjuonti, oudot rakennukset 
ja tavarat, epäesteettisyys, torjuva suhtautuminen virkavaltaa ja 
papistoa kohtaan, köyhyys ja kurjuus, moraalittomuus, huono talon- 
pito ja huono ruoka, siivottomuus, syöpäläiset sekä elinympäristönsä 
rumat maisemat ja vaikeakulkuinen maasto. Toiseuttavia piirteitä oli- 
vat myös jokin muu uskonto kuin luterilaisuus, jokin kerääjälle vieras 
kieli tai murre sekä runolaulutaidon puute. 

Syitä tällaiseen rankkaan rahvaan toiseuttamiseen ei ylioppilas- 
stipendiaattien matkakertomuksista löydy ainakaan suoraan siteerat- 
tavaksi. Todennäköisesti se johtui etniset, uskonnolliset ja kielelliset 
erot häivyttävästä ja kansallista identiteettiä korostavasta ilmapiiristä, 
johon heidät yliopiston opiskelijoina sitoutettiin. Toisaalta, kuten 

matkakertomuksista käy ilmi, stipendiaatit kantoivat huolta "oikeasta? 
suomalaisuudesta ja etenkin rahvaan henkisestä tilasta ja olematto- 
masta luku- ja kirjoitustaidosta. Fennomanian tavoitteiden velvoit- 
tamina he kertoivat kokemuksistaan kirjoituksissaan, puheissaan ja 
SKS:lle osoitetuissa matkakertomuksissaan ja vaativat maaseudulle 
muun muassa kouluja ja kirjastoja. Rahvaan toiseuttaminen oli mat- 
kakertomusten kontekstissa sivistyneistön hallitsema kollektiivinen 
strategia, jonka avulla he sekä korostivat omaa paremmuuttaan, ase- 
maansa ja valtaansa suhteessa rahvaaseen että kiinnittivät huomiota 
rahvaan huonoon sivistystasoon ja toisinaan varsin rankkoihin olo- 
suhteisiin. 

Mielikuvat Toiveiden maasta, kansallinen identiteetti, suomalai- 
suuden ihailu ja isänmaallisuus olivat näkyvillä Turun akateemisissa 
piireissä jo 1600-luvulla. Väitösharjoituksissa ja puheissa ylistettiin 
kotiseutua, maakuntaa ja maata, vaikka ylistyksiin ei olisi aina ollut 
aihetta. Patrioottinen kiintymys kohdistui joko koko Ruotsin hal- 
litsemaan alueeseen (Sveanmaa, Götanmaa ja Suomi), isänmaahan, 
omaan maakuntaan, hiippakuntaan ja kotiseutuun tai johonkin pie- 
nempään kotipaikkaan, olipa se sitten kaupunki tai pitäjä.** Suoma- 
laisuuden ensimmäisiä puolestapuhujia oli Daniel Juslenius, jonka 
1700-luvun alkupuolella ilmestyneet teokset Vanha ja uusi Turku, 
Suomalaisten puolustus ja Suomalaisen sana-lugun koetus ovat kan- 
sallisen identiteetin ja kansallishengen varhaisia ilmauksia. Suoma- 
laisten puolustus kertoo siitä, mitä suomalaiset ovat olleet ja mitä Jus- 
lenius olisi toivonut heidän olevan. 

Jusleniuksen jälkeen näkemyksiä suomalaisuudesta esittivät 1700- 
luvulla ja 1800-luvun alkupuolella myös H. G. Porthan, Anders Litze- 
lius ja Jaakko Juteini, joiden kirjoitukset 1800-luvun nuori akateemi- 
nen väki tunsi. Juteinin runo ”Laulu Suomessa” (1816) alkaa sanoilla 
”Arvon mekin ansaitsemme Suomen maassa suuressa”. Tässä tunne- 
tussa runossa ylistetään ensimmäisen kerran suomeksi yhteistä ko- 
timaata, isänmaata ja suomalaisia. Runossa tiivistyy kuva ”meistä” 
suomalaisista ahkerana ja kestävänä kansana, joka on ystävällisissä 
väleissä naapureidensa, erityisesti Venäjän, kanssa. Suomalainen on 

runossa itsenäinen ja sitkeä talonpoika, rauhaa rakastava korvenrai- 
vaaja, joka tyytyy vähään mutta rakentaa parempaa tulevaisuutta 
”walistuksen” avulla. Juteinin laulua on sanottu Suomen ensimmäi- 
seksi kansallislauluksi tai epäviralliseksi kansallislauluksi, jossa ko- 
rostetaan, että suomalaisuus on maanläheisyyttä mutta ei karkeaa 
rahvaanomaisuutta vaan opin ja sivistyksen kunnioittamista.?!? Nämä 
ajatukset toistuvat ylioppilaiden matkakertomuksissa. 

Myös kansallinen identiteetti oli kiinnostanut jo Turun Akate- 
miassa opiskelleita ylioppilaita. Suuriruhtinaskunnan nuori akatee- 
minen väki halusi nähdä Suomen kulttuurisena ja maantieteellisenä 
kokonaisuutena, jolla on oma historiansa, väestönsä, kielensä ja kult- 
tuurinsa. Nämä kansallisuusaatteesta nousseet ajatukset olivat ennen 
kaikkea toiveita ja tavoitteita tulevaisuuden Suomelle. Niiden sisällö]- 
liset merkitykset olivat koko autonomian ajan ja pitkälle 1900-luvun 
alkua epäselviä ja kiistanalaisia ja toteutuminen epävarmaa. 

Suomalaisuuteen on usein liitetty historiaan perustuvia myönteisiä 
merkityksiä. Useiden 2000-luvulla tehtyjen kyselyiden ja kartoitus- 
ten mukaan menneisyyteen viittaavista suomalaisuuden merkityk- 
sistä muodostuu seuraavanlainen ylpeyden aiheiden lista: olemme 
yhtenäinen kansa ja kansallisvaltio, selviytyjäkansa, tasa-arvoisia, 
rauhanvartijoita ja eurooppalaisia. Näitä piirteitä on korostettu histo- 
riankirjoituksessa ja -opetuksessa sekä juhla- ja arkipuheessa, mutta 
myös kritisoitu. Kollektiivisessa muistissa ylpeyden aiheiden ydin- 
sisällöt ovat olleet pysyviä ja samastuttavia sekä muodostaneet suo- 
malaisten historian omakuvan, vaikka tuo kuva ei aina kestäkään 
kriittistä tarkastelua.?!s 

1800-luvun puolivälistä alkaen suomalainen yhteiskunta alkoi 
muuttua kiihtyvällä vauhdilla. Modernisaatio toi mukanaan muutok- 
sia perinteiseen maatalousyhteiskuntaan, ja sääty- ja alamaisyhteis- 
kunta alkoi rakentua kansalaisyhteiskunnan arvoille. Samaan aikaan 
nuori sivistyneistö halusi irtautua vanhoista ajattelumalleista. Kysy- 
mys kansallisesta identiteetistä sai uusia ulottuvuuksia: kansallinen 
idealismi alkoi tuntua arvomaailman perustana epäuskottavalta, ja 

sen tilalle tuli Euroopasta uusia poliittisia ideologioita ja suuntauksia, 
jotka voimistivat Suomen modernisoitumiskehitystä ja vaikuttivat 
ylioppilaiden ajatuksiin Toiveiden maasta ja ”suomalaisesta mielestä”. 
Ylioppilaat näkivät matkakertomuksissa itsensä moderneina ja si- 
vistyneinä edistystä tavoittelevina kansalaisina ja rahvaan modernin 
vastakohtana, agraarisen yhteiskunnan yksinkertaisina, homogeeni- 
sina ja kollektiivisesti orientoituneina ihmisinä.?? 

Kansakuntien konstruoinneissa on yleensä tavoiteltu yhtenäistä 
kansaa ja yhtenäiskulttuuria, kuviteltujakin. 1800-luvulla suomalais- 
ten sosiaaliset, sivistykselliset, taloudelliset ja kielelliset olot vaihte- 
livat alueittain. Ylioppilasstipendiaattien matkakertomuksista ei löy- 
dy yhtenäistä kansaa, vaan ylioppilaiden käsitykset suomalaisista 
pohjautuivat vastakohtaisuuksille. Suomalaisuuden ja suomalaisen 
identiteetin määritteleminen oli suuriruhtinaskunnassa hankala po- 
liittinen, kulttuurinen ja sosiaalinen prosessi, josta ei löytynyt yksi- 
mielisyyttä. Suomalainen identiteetti oli vasta muotoutumassa ja 
kehittymässä. Käsitykset identiteetistä, eri kansalaisryhmistä, koti- 
seudusta ja Suomen erityispiirteistä alkoivat hahmottua ja selkeytyä 
1800- ja 1900-luvun vaihteessa, mutta yksimielisyyttä niistä ei löyty- 
nyt. 

Ylioppilaiden matkakertomukset ovat kuvauksia nuoren sivisty- 
neistön isänmaallisilla runonkeruumatkoilla kokemasta todellisuu- 
desta, heidän arvoistaan ja asenteistaan Suomen suuriruhtinaskun- 
nassa. Ne ovat kiinnostava dokumentti siitä, kuinka he määrittelivät 
kirjoittamalla kansallista omakuvaa, itseään ja muita. Kansallinen 
omakuva, identiteetti ja suomalaisuuden olemus nousevat puheen- 
aiheiksi ja kiinnostuksen kohteiksi säännöllisin väliajoin, etenkin 
kriisien keskellä ja Suomen itsenäisyyden juhlavuosina. Kyseisiä käsi- 
tyksiä on pohdittu jo yli kahdensadan vuoden ajan, ja nykyään on kai 
suhteellisen selvää, että ainakaan pitkäkestoista yksimielisyyttä suo- 
malaisesta identiteetistä on turha etsiä, sillä käsitykset siitä vaihtele- 
vat ja uusiutuvat aika ajoin. Pohtia sitä kyllä kannattaa. 

Liite 1. Matkakertomukset kerääjittäin 


Lämpimät kiitokset kertomusten arkistoviitteistä Outi Hupaniitulle, 
Juha Nirkolle ja muille SKS:n arkistossa selvitystyöhön osallistuneille. 


A.R. Niemen vuonna 1904 toimittamassa teoksessa Runonkerääjiemme mat- 
kakertomuksia 1830-luvulta 1880-luvulle (SKS, Helsinki) julkaistut 27 mat- 
kakertomusta on merkitty luetteloon viitteellä Niemi 1904 ja kyseisen ker- 
tomuksen sivunumeroin. 

Suurin osa kirjan matkakertomuksista on julkaistu Suomalaisen Kirjalli- 
suuden Seuran toimittamassa sarjassa Suomi. Kirjoituksia isänmaallisista 
aineista tai sarjaan sisältyvissä ns. keskustelemuksissa (SKS, Helsinki), ks. 
viitteet luettelossa. Lisäksi kertomuksia on julkaistu sanoma- ja aikakaus- 
lehdissä ja muissa julkaisuissa, ks. viitteet. Pieni osa kertomuksista on jäänyt 
julkaisematta; ne ovat tallessa SKS:n arkistoissa, ks. viitteet. 

Valtaosa matkakertomuksista on luettavissa myös Kansalliskirjaston digi- 
taalisista aineistoista: 
https://digi.kansalliskirjasto.fi/aikakausi/ 
https://digi.kansalliskirjasto.fi/sanomalehti/. 


1. F. F. Ahlman 

Matkakertomus Runojen ja Laulujen keruusta Savossa kesällä v. 1858, jonka 
Suomalaisen Kirjallisuusseuralle nöyrimmästi teki F. F. Ahlman. — Niemi 1904, 
249-258. 


2. August Ahlqvist 

A. Ahlqvistin kertomus runonkeruumatkastansa Viipurin läänissä v. 1854. 
- A. R. Niemi 1904, 199-230. Julkaistu myös nimellä Matka etelä-osissa Vii- 
purin lääniä v. 1854 teoksessa A. Ahlqvist 1859: Muistelmia matkoilta Venä- 
jällä vuosina 1845-58. SKS, Helsinki. Uusi painos 1986. 


3. Vihtori Alava, ks. Forsberg 

Kertomus matkastamme Tverin Karjalassa kesällä 1895. — Virittäjä 1919, 
121—122. Ks. myös Alava 1973, Matkamuistelmia Tverin Karjalasta kesällä 
1895. Julkaissut ja selityksin varustanut Pertti Virtaranta. — Hannes Sihvo ja 
Pertti Virtaranta (toim.), Karjala — idän ja lännen silta. Kalevalaseuran vuo- 
sikirja 53. WSOY, Helsinki. 


4. Torsten G. Aminoff 

Torsten G. Aminoffin matka Vermlannin suomalaisalueilla 1871. Ks. Torsten 
G. Aminoff 1876, Tietoja Wermlannin Suomalaisista. — Suomi. 2. jakso, osa 
11, 161—189. SKS, Helsinki. 

5. A. F Andberg 

A. F. Andbergin runonkeruumatkalta Ilomantsissa vuonna 1892. — Uusi Suo- 
metar 3.8.-21.9.1892. Ks. myös Knuuttila, Seppo ja Laaksonen, Pekka (toim.) 
1989: Saloilta ja vesiltä. — Runon ja rajan teillä. Kalevalaseuran vuosikirja 68, 
31-50. SKS, Helsinki. 


6. J. R. Aspelin 
J. R. Aspelin 1870, Tavoista ja kielimurteesta Ylivetelin pitäjässä 1870. — Suo- 
mi. 2. jakso, osa 8, 1-10. SKS, Helsinki. 


7. A. Berner 

A. Bernerin kirjoittama kuvaus edellisessä matkakertomuksessa esitetyltä 
runonkeruumatkalta Venäjän-Karjalassa 1872. — Niemi 1904, 492-497. Ks. 
myös Suomen Kuvalehti 15.7.1874 (No 38), 164-166. 


8. A. A. Borenius 
Runonkeruumatkalta Venäjän Karjalassa v. 1872. — Niemi 1904, 472-491. 
Ks. myös Suomi. 2. jakso, osa 11, 245-262. SKS, Helsinki. 


10. J. F. Cajan 
J. F. Cajanin matkakertomuksen alku runonkeruumatkasta Venäjän-Karja- 
lassa 1836. — Niemi 1904, 1-3. 


11. M.A. Castrén 
M.A. Castrenin kertomus runonkeruumatkastansa Venäjän-Karjalassa 
v. 1839. — Niemi 1904, 3-16. 


12. Eemil A. Ekman 

Eemil A. Ekmanin matkalta Kajaanin kihlakunnassa kesällä 1892. Ks. Ekman 
1892, Suomalaisen Kirjallisuuden Seuralle / on allekirjoittaneella, joka on 
saanut käyttääksensä Seuran, Kajaanin kihlakunnassa harjoitettavia lause- 
opillisia tutkimuksia varten, määräämän stipendin, mieluinen tehtävä antaa 
matkastaan seuraavat tiedot. — Suomalaisen Kirjallisuuden Seuran keskuste- 
lemukset 1892 (21/IX), 38-39. — Suomi. 3. jakso, osa 7. SKS, Helsinki. 


13. Eemil A. Ekman 

Eemil A. Ekman: Kertomus siitä matkasta, jonka allekirj. kesällä v. 1896 teki 
Suomalaisen Kirjallisuuden Seuran antamalla matkarahalla Kajaanin kihla- 
kuntaan lauseopillisten muistoonpanojensa täydentämistä varten. - Suoma- 
laisen Kirjallisuuden Seuran keskustelemukset 1896 (4/111), 107—111. — Suomi. 
3. jakso, osa 13. SKS, Helsinki 1897. 


14. Frans Emeleus 
Frans Emelöuksen kertomus matkalta Suomenlahden ulkosaarilla 1896. Ks. 
Emeleus 1897, Suomalaisen Kirjallisuuden Seuralle / Kertomus siitä matkas- 

ta, jonka allekirjoittanut viime kesänä Seuran matkarahoilla teki muuta- 
miin Suomenlahden ulkosaariin äänneopillisen ja sanastollisen tutkimuksen 
tekemistä varten. - Suomalaisen Kirjallisuuden Seuran keskustelemukset 
1896 (4/XI), 66-70. — Suomi. 3. jakso, osa 14. SKS, Helsinki. 


15. Vihtori Forsberg, ks. Alava 

Vihtori Forsbergin kertomus matkasta Etelä-Karjalassa kesällä 1890. Ks. 
Forsberg 1892, Suomalaisen Kirjallisuuden Seuralle / Lyhykäinen kertomus 
v. 1890 tekemästäni kesäisestä matkasta kansanrunouden keräämisessä. 
— Suomalaisen Kirjallisuuden Seuran keskustelemukset 1890-1891, 387-390. 
— Suomi. 3. jakso, osa 5. SKS, Helsinki. 


16. Vihtori Forsberg, ks. Alava 

Forsberg, Vihtori 1893, Kertomus kansanrunouden keräämis-matkasta, jon- 
ka kesällä v. 1891 Inkerinmaalle teki V. Forsberg. — Suomalaisen Kirjallisuu- 
den Seuran keskustelemukset 1891-1892, 26-28. — Suomi. 3. jakso, osa 6. 
SKS, Helsinki. 


17. Vihtori Forsberg, ks. Alava 

Forsberg, Vihtori 1893, Kesämatkani Länsi-Inkeriin v. 1892. — Suomalaisen 
Kirjallisuuden Seuran keskustelemukset 1892 (12/X), 51-57. — Suomi. 3 jakso, 
osa 7. SKS, Helsinki. 


18. Arvid Genetz 

Arvid Genetzin kertomus matkalta Suojärven pitäjässä kesällä 1867. Ks. 
Genetz 1870, Kertomus Suojärven pitäjästä ja matkustuksistani siellä 
v. 1867. — Suomi. 2. jakso, osa 8, 201-206. SKS, Helsinki. 


19. Arvid Genetz 

Arvid Genetzin kertomus matkasta Salmin kihlakunnassa 1860-luvun lopul- 
la. Ks. Genetz 1970, Kuvaelmia kansan elämästä Salmin kihlakunnassa. — 
Koitar. Savo-Karjalaisen Osakunnan albumi I, 84-103. 


20. Arvid Genetz 

Arvid Genetzin kieli- ja etnografiselta tutkimusmatkalta Turjan Lapissa 
1876. Ks. Genetz 1876, Kirjeestä maisteri A. Genetziltä. - Suomen Kuvalehti 
1.11. 1876 nro 93, 247-250. 


21. Ossian Grotenfelt 

Ossian Grotenfeltin kertomus matkasta Pohjois-Hämeessä kesällä 1873. Ks. 
Grotenfelt 1878, Kertomus kielentutkimusta varten tehdystä matkastani 
Pohjois-Hämeessä kesällä v. 1873. — Suomalaisen Kirjallisuuden Seuran kes- 
kustelemukset v. 1873-1874, 307-310. — Suomi. 2. jakso, osa 12. SKS, Hel- 
sinki. 

22. Fredrik Oskar Groundstroem 
Groundstroem, O. 1866, Kertomus kesällä 1861 muutamassa osassa Inkeriä 
tehdystä runonkeruumatkasta. — Suomi. 2. jakso, osa 6, 309-323. SKS, Hel- 
sinki. Myös Niemi 1904, 399—416. 


23. J. A. Hahnsson 

J. A. Hahnssonin matka Satakunnassa kesällä 1853. Ks. Pohjankanervo 1930: 
Lisiä Länsi-Suomen runonkeräyksen historiaan. — Kalevalaseuran vuosikirja 
10, 146—170. SKS, Helsinki. 


24. K. Hallio 

K. Hallion kertomus matkoilta Etelä- ja Keski-Pohjanmaalla, Lounais-Suo- 
messa ja Inkerissä 1894-1895. Ks. Hallio 1898, Kunnioitettavalle ja rakkaalle 
Suomalaisen Kirjallisuuden Seuralle Helsingissä. Kertomus matkoista, jotka 
Suomalaisen Kirjallisuuden Seuran myöntämillä varoilla vanhemman pietis- 
min aikaisen virsirunouden tutkimista varten teki K. Hallio. — Suomalaisen 
Kirjallisuuden Seuran keskustelemukset 1897 (2/VI), 43—47. — Suomi. 3. jakso, 
osa 15. SKS, Helsinki. 


25. Antti Hammaren 

Antti Hammarénin kertomus sanastonkeruumatkalta Satakunnassa kesällä 
1899. Ks. Hammaren 1901, Antti Hammarenin kertomus sanastonkeruumat- 
kalta Satakunnassa kesällä 1899. — Suomalaisen Kirjallisuuden Seuran kes- 
kustelemukset 1899 (1/XI), 66-68. — Suomi. 3. jakso, osa 19. SKS, Helsinki. 


26. Toivo Helo 

Toivo Helon kertomus sanastonkeruumatkalta Pyhänmaan pitäjässä kesällä 
1901. Ks. Helo 1902, Suomalaisen Kirjallisuuden Seuralle. Kertomus sanan- 
keräilytyöstä. — Suomalaisen Kirjallisuuden Seuran keskustelemukset 1902 
(6/11), 139-141. — Suomi. 3. jakso, osa 20. SKS, Helsinki. 


27. Viljo Hytönen 

Viljo Hytösen kertomus sanastonkeruumatkalta Juvalla vuodenvaihteessa 
1901—1902. Ks. Hytönen 1902, Suomalaisen Kirjallisuuden Seuralle. Suoma- 
laisen Kirjallisuuden Seuran keskustelemukset 1902 (5/111), 158-161. — Suomi. 
3. jakso, osa 20. SKS, Helsinki. 


28. A. Hällström 

A. Hällströmin keruumatka Liperissä ja Polvijärvellä 1876. Ks. Hällström 
1880, Laulu- ja soittotaidosta Liperin ja Polvijärven pitäjissä. (Matkakerto- 
mus annettu Savo-Karjalais-osakunnalle kevätlukukaudella v. 1877.) — Koi- 
tar. Savo-Karjalaisen osakunnan albumi nro 3, 49-85. 

29. livo Härkönen 

livo Härkösen kertomus matkasta Aunuksen länsiosissa vuoden 1901 tie- 
noilla. Ks. Härkönen 1901, Rajan takana. Matkamuistelma Aunuksen läänin 
länsiosasta. — Uusi Suometar 30.8.1901 nro 201, 4-5. 


30. F. W. Illberg 

F. W. Illbergin kertomus kansansävelten keruusta Savossa v. 1866. Ks. Ill- 
berg 1904, Matkakertomus Suomalaisen Kirjallisuuden Seuralle tehnyt kou- 
lunopettaja F. W. Illberg. — Niemi 1904, 439-446. 


31.1. K. Inha 

I. K. Inhan kertomus matkalta Vienan Karjalassa vuonna 1894. Ks. Inha 1894, 
Matkamuistelmia Venäjän Karjalasta. — Uusi Suometar 1894, jatkokerto- 
muksena (I-IV) 31.5.-22.6.1894. Ks. myös Inhan teos Kalevalan laulumailta 
(1911). 


32. K. Juuti 
K. Juutin runonkeruumatka Aunuksessa ilm. 1880-luvulla. Ks. Juuti 1887, 
Aunuksen kautta. Kirj. —t. Valvoja. Seitsemäs vuosikerta. 1.10.1887, 393-400. 


33. Antti Kaasalainen 

Antti Kaasalaisen kertomus lauseopilliselta matkalta Kaakkois-Karjalassa 
1898. Ks. Kaasalainen 1899, Suomalaisen Kirjallisuuden Seuralle. Matkaker- 
tomus. — Suomalaisen Kirjallisuuden Seuran keskustelemukset 1898 (7/XII), 
86-87. — Suomi. 3. jakso, osa 17. 


34. J. Artturi Kannisto 

J. Artturi Kanniston kertomus retkestä Hämeessä 1896. — Suomalaisen Kir- 
jallisuuden Seuran keskustelemukset 1896 (4/XI), 70-77. — Suomi. 3. jakso, 
osa 14. SKS, Helsinki. 


35. J. Heikki Karhu 

J. Heikki Karhun kertomus matkalta Keski-Pohjanmaalla kesällä 1894. Ks. 
Karhu 1895, Kertomus Suom. Kirj. Seuran varoilla tekemästäni murretutki- 
musmatkasta kesällä 1894. — Suomalaisen Kirjallisuuden Seuran keskustele- 
mukset 1895 (6/1II), 122-126. — Suomi. 3. jakso, osa 12. SKS, Helsinki. 


36. K. F. Karjalainen 

K. F. Karjalaisen matkalta Vienan Karjalassa 1894. Ks. Karjalainen 1895, Seu- 
ran viimekesäinen stipendiaati, ylioppilas K. Karjalainen julki luki näin kuu- 
luvan matkakertomuksen Venäjän Karjalasta. — Suomalaisen Kirjallisuuden 
Seuran keskustelemukset 1894 (7/XI), 53-70. — Suomi. 3. jakso, osa 12. SKS, 
Helsinki. 

37. Kalle Kontio 

Kalle Kontion kertomus kansansävelmien keruumatkasta Pohjois-Karjalassa 
ja Pohjois-Savossa kesällä 1901. Ks. Kontio 1902, Kertomus kansansävelmien 
keräilymatkasta Pohjois-Karjalassa ja Pohjois-Savossa kesällä 1901. - Suoma- 
laisen Kirjallisuuden Seuran keskustelemukset 1901 (4/XII), 123-125. — Suo- 
mi. 3. jakso, osa 20. SKS, Helsinki. 


38. Kaarle Krohn 

Kaarle Krohnin kertomus matkalta Pohjanmaalla n. 1884. Ks. Krohn 1885, 
Kunnioitettavalle Suomalaisen Kirjallisuuden Seuralle! - Suomalaisen Kir- 
jallisuuden Seuran keskustelemukset 1884 (7/V), 238-240. — Suomi. 2. jakso, 
osa 18. SKS, Helsinki. 


39. Kaarle Krohn 

Kaarle Krohnin kertomus matkalta Pohjois-Karjalassa, Pohjois-Savossa ja 
Keski-Suomessa n. 1885. Ks. Krohn 1886: Suomalaisen Kirjallisuuden Seu- 
ralle! Suomalaisen Kirjallisuuden Seuran keskustelemukset 1885 (8/V), 208. 
— Suomi. 2. jakso, osa 19. SKS, Helsinki. 


40. Tahvo Könönen 

Tahvo Könösen matka Ilomantsissa ja Pälkijärvellä kesällä 1884. Ks. Könö- 
nen 1886, Muistelmia matkalta Ilomantsin ja Pälkjärwen pitäjissä kesällä 
1884. SKS:n arkisto, perinteen ja nykykulttuurin kokoelma. SKS KRA. Kuopi- 
on lyseon toverikunta IV: 149-242. 


41. Eevert Laine 

Eevert Laineen sanastonkeruumatka Sääksmäellä v. 1899 ja 1900. Ks. Laine 
1901, Suomalaisen Kirjallisuuden Seuralle. + Suomalaisen Kirjallisuuden 
Seuran keskustelemukset 1900 (3/X), 55-57. — Suomi. 3. jakso, osa 19. SKS, 
Helsinki. 


43. A. Lampinen 

A. Lampisen kertomus matkalta Etelä-Savossa kesällä 1881. — Suomalaisen 
Kirjallisuuden Seuran keskustelemukset 1882 (13/IX), 481-482. — Suomi. 
2. jakso, osa 16. SKS, Helsinki. 1883. 


44. Salu Latvala 

Salu Latvalan kertomus matkalta Pohjois-Savossa 1895. — Suomalaisen Kirjal- 
lisuuden Seuran keskustelemukset 1896 (24/1), 85-87. — Suomi. 2. jakso, osa 
13. SKS, Helsinki. 


45. A. Launis 
A. Launiksen matka Inkeriin kesällä 1903. — Kansalliskirjasto, Coll. 123.23. 

46. A. Launis 
A. Launiksen käynti Raja-Karjalassa 1905. — Kansalliskirjasto, Coll. 123.23. 


47. W. Lavonius 
W. Lavoniuksen kertomus runonkeruumatkastansa Savossa 1858. — Niemi 
1904, 258-270. 


22. Lilli Lilius ja Signe Siren 

Lilli Liliuksen ja Signe Sirenin matkalta mm. Ruokolahdella, Hiitolassa, Kurki- 
joella kesällä 1891. Ks. Lilius ja Sirén 1893, Matkakertomus. — Suomalaisen 
Kirjallisuuden Seuran keskustelemukset v. 1891-1892, 42-43. — Suomi. 3. jak- 
so, osa 6. SKS, Helsinki. 


48. Jussi Lukkarinen 
J. Lukkarisen matka Vienan Karjalassa kesällä 1917. Ks. Lukkarinen 1918, 
Vieraana Karjalassa. Karisto Oy, Hämeenlinna. 


49. J. Lukkarinen 
J. Lukkarisen matka Länsi-Inkerissä 1909. Ks. Lukkarinen 1917, Matkamuis- 
telmia Länsi-Inkeristä. -Suomen Kuvalehti No 20/ 1917, 292-294. 


50. Jaakko Länkelä 
J. Länkelän kertomus runonkeruumatkastansa Inkerissä 1858. — Niemi 1904, 
270-301. 


51. livo Marttinen 

livo Marttisen kertomus runonkeruumatkalta Vienan Karjalassa kesällä 
1911. Ks. Marttinen, Runouden keruumatka kesällä 1911. Matkakertomus. 
SKS:n arkisto, perinteen ja nykykulttuurin kokoelma. SKS KRA. livo Martti- 
sen arkisto, kotelo 1. 


52. J. J. Mikkola 

J. J. Mikkolan kertomus matkalta Pohjois-Satakunnassa vuodenvaihteessa 
1886-1887. Ks. Mikkola 1887, Korkeasti kunnioitettavalle Suomalaisen Kir- 
jallisuuden Seuralle. Suomalaisen Kirjallisuuden Seuran keskustelemukset 
v. 1886-1887, 419-420. — Suomi. 2. jakso, osa 20. SKS, Helsinki. 


53. J. W. Murman 
J. W. Murmanin kertomus runon- ja sadunkeruumatkastansa Pohjan perällä 
v. 1854. — Niemi 1904, 230-244. 


54. Jooseppi Mustakallio 

Jooseppi Mustakallion kertomus matkalta Vienassa ja Kainuussa 1880. Ks. 
Murman 1833, K. K. Suom. Kirjall. Seura! — Suomalaisen Kirjallisuuden Seu- 
ran keskustelemukset 18.5.1881, 393-394. — Suomi. 2 jakso, osa 16. SKS, Hel- 
sinki. 

55. Martti Nyholm 

Martti Nyholmin kertomus äänneopillisen aineksen ja sanaston keruumat- 
kalta Norrbottenissa kesällä 1901. Ks. Nyholm 1902, Kertomus Norrbotte- 
niin tekemästäni tutkimusmatkasta kesällä 1901. — Suomalaisen Kirjallisuu- 
den Seuran keskustelemukset 4.12. 1902, 105-115. — Suomi. 3. jakso, osa 20. 
SKS, Helsinki. 


56. A. E. Nylander 
A. E. Nylanderin kertomus satujen keruusta Hämeessä talvella 1850-51. 
— Niemi 1904, 123-136. 


57. Heikki Ojansuu 

Heikki Ojansuu 1897, Heikki Ojansuun kertomus matkalta Satakunnassa ke- 
sällä 1895. — Suomalaisen Kirjallisuuden Seuran keskustelemukset 1895 (6/ 
XI), 66-68. — Suomi. 3. jakso, osa 13. SKS, Helsinki. 


58. Toivo Paavonen 

Toivo Paavosen kertomus murteentutkimusmatkalta Orimattilasta ja Haus- 
järveltä kesällä 1903. Ks. Paavonen 1904, Suomalaisen Kirjallisuuden Seu- 
ralle. - Suomalaisen Kirjallisuuden Seuran keskustelemukset 1904 (1/11), 
103-107. — Suomi. 4. jakso, osa 2. SKS, Helsinki. 


59. Paavo Pajula 

Paavo Pajulan kertomus kielitieteellisestä keruumatkasta Ruskealassa kesäl- 
lä 1899. Ks. Pajula 1901, Kertomus lauseopillisesta keräysmatkasta, jonka 
allekirj. Suomalaisen Kirjallisuuden Seuran stipendiaattina teki Ruskealan 
pitäjään kesällä v. 1899. Suomalaisen Kirjallisuuden Seuran keskustelemuk- 
set 1899 (1/XI), 73-76. — Suomi. 3. jakso, osa 19. SKS, Helsinki. 


60. B. A. Paldani 

B. A. Paldanin kertomus runonkeruumatkaltansa Satakunnassa talvella 
1851-1852. - Niemi 1904, 137—157. Julkaistu myös Länsisuomalaisen osakun- 
nan käsinkirjoitetussa sanomalehdessä Kaukomielessä 1852. 


61.B.A. Paldani 

B. A. Paldanin runonkeruumatkalta Satakunnassa keväällä 1852. — Niemi 
1904, 157—165. Julkaistu myös Länsisuomalaisen osakunnan käsinkirjoitetus- 
sa sanomalehdessä Kaukomielessä 1852. 


62. L. A. Palonen 
L. A. Palosen kertomus runonkeruumatkastansa Satakunnassa v. 1859. — Nie- 


mi 1904, 301-311. 


63. Samuli Paulaharju 
Samuli Paulaharjun kertomus matkalta Aunuksen pohjoisosassa 1900. Ks. 

Paulaharju 1908, | Muistelmia matkalta Aunuksessa v. 1900. — Matkakerto- 
muksia Karjalan kankahilta. Kertonut Samuli Paulaharju. (Eripainos aika- 
kauskirjasta Suomesta.) Helsinki 1908, 1-42. SKS, Helsinki. 


64. Samuli Paulaharju 

Samuli Paulaharjun kertomus matkalta Pohjois- ja Itä-Karjalassa 1907. Ks. 
Paulaharhu 1908, II kertomus rakennustutkimusretkestä Pohjois- ja Itä-Kar- 
jalassa v. 1907. — Matkakertomuksia Karjalan kankahilta. Kertonut Samuli 
Paulaharju. (Eripainos aikakauskirjasta Suomesta.) Helsinki 1908, 43-95. 
SKS, Helsinki. 


65. Samuli Paulaharju 
Muistelmia Miihkali Perttusesta. — Suomen Kuvalehti 1917 nro 8, 108-110. 


66. V. R. Petrelius 

V.R. Petreliuksen matka Valdain karjalaisten luo 1892. Ks. Virtaranta, Pertti 
1962: V. R. Petreliuksen matka Valdain karjalaisten luo 1892. — Kalevalaseu- 
ran vuosikirja 42, 178-212. SKS, Helsinki. 


67. O. E. Petterson 
O. E. Pettersonin kertomus runonkeruumatkastansa Pohjanmaalla 1852. 
— Niemi 1904, 183-198. 


68. F. (Rietrikki) Polén 

F. Polänin ja S. Sireliuksen matkalta Savossa ja Suomen-Karjalassa 1847. Jul- 
kaistu jatkokertomuksena Suomettaressa v. 1847: 18.5., 25.5., 15.6., 22.6., 
29.6., 13.7., 20.7., 27.7., 24.8., 31.8., 21.9. (numerot 20, 21, 24, 25, 26, 28, 29, 
30, 34, 35, 38). Myös Niemi 1904, 16-78. 


69. Volmari Porkka 

Volmari Porkan kertomus runonkeruu-matkasta Inkeriin 1883. Ks. Porkka 
1886, Kertomus runonkeruu-matkasta, jonka v. 1883 kesällä teki Inkeriin 
Volmari Porkka. — Suomi. 2. jakso, osa 19, 149—169. SKS, Helsinki. 


70. A. F. Puukko 

A. F. Puukon kertomus sanastonkeruumatkalta Hirvensalmelta kesällä 1899. 
Ks. Puukko 1901, Kertomus sanankeräilymatkastani Hirvensalmessa kesällä 
v. 1899. Suomalaisen Kirjallisuuden Seuran keskustelemukset 1899 (1/XI), 
71-73. — Suomi. 3 jakso, osa 19. SKS, Helsinki. 


71. Lauri Pääkkönen 

Lauri Pääkkösen kertomus matkalta Venäjän Karjalassa kesällä 1892. — Ks. 
Pääkkönen 1898, Kesämatkoja Venäjän Karjalassa sekä hajanaisia kuvauk- 
sia Karjalan kansan nykyisyydestä ja entisyydestä. Suomen muinaismuisto- 
yhdistys. Suomen muinaismuisto-yhdistys, Helsinki. 

72. Aleksanteri Rahkonen 

Aleksanteri Rahkosen kertomus matkalta Itä-Karjalassa noin 1875. Ks. 
Rahkonen 1875, Muistelmia matkalta Itä-Karjalassa. — Suomen Kuvalehti 
1.11.1875 (No 69), 1.12.1875 (No 71), 3.1.1876 (No 73), 15.1.1876 (No 74), 
15.3.1876 (No 78), 15.5.1876 (No 82), 1.6.1876 (No 83). 


73. K. W. Rauhala 

K. W. Rauhalan sanastonkeruumatka Saarijärvellä kesällä 1900. Ks. Rauhala 
1901, Kertomus sanastonkeruutyöstä, jonka allekirj. suoritti Saarijärven pi- 
täjässä kesällä v. 1900. — Suomalaisen Kirjallisuuden Seuran keskustelemuk- 
set 7.11.1900, 81-85. — Suomi, 3. jakso, osa 19. SKS, Helsinki. 


74. H.A. Reinholm 
H. A. Reinholmin tiedonanto runonkeruumatkoistansa vuosina 1847—1848. 
— Niemi 1904, 78-81. 


75. Theodor Reinius 
Theodor Reiniuksen kertomus runonkeruumatkastansa Pohjanmaalla 1852. 
— Niemi 1904, 166—183. 


76. Oskar Relander 

Oskar Relanderin runonkeruuretkeltä Salmin kihlakunnassa ja Ilamantsissa 
vuonna 1888. Ks. Relander 1889, Nykyisestä kansanrunoudesta Itä-Suomes- 
sa. — Valvoja 1.8.1889, nro 7-8, 3 ja Valvoja 1.9.1889, nro 9, 16. Ks. myös 
Relander 1989, Nykyisestä kansanrunoudesta Itä-Suomessa. Havaintoja ru- 
nonkeruuretkiltä Salmin kihlakunnassa ja Ilamantsissa 1888. Teoksessa 
Knuuttila, Seppo ja Laaksonen, Pekka 1989 (toim.), Runon ja rajan teillä. 
Kalevalaseuran vuosikirja 68, 7-30. SKS, Helsinki. 


77. Oskar Relander 
Oskar Relanderin itkuvirsien keräämismatka 1895 Raja-Karjalassa. Ks. Re- 
lander 1895, Itkuvirsien keräämismatkalta. — Valvoja 1.8.1895, nro 7-8, 41. 


78. Albin Rothman ja Erik Rudbeck 
Albin Rothmanin ja Erik Rudbeckin kertomus satujen keruusta Pohjois- 
Hämeessä 1850. — Niemi 1904, 81—114. 


79. Väinö Salminen 

Väinö Salmisen kertomus Aunuksen matkalta 1909. Ks. Salminen 1910, Pika- 
ja pilakuvia Aunuksen matkalta (Helsingin Sanomille.) — Helsingin Sanomat 
4.8.1910—25.9.1910 (numerot 176—-221/1910). 


80. Väinö Salminen 
Väinö Salmisen kertomus matkaltaan Aunuksen Karjalassa 1909. Ks. Salmi- 
nen 1918, Aunuksen Karjalasta. - Suomen Kuvalehti 6.7.1918, nro 27, s. 10. 

81. Väinö Salminen 

Väinö Salmisen kertomus matkalta rajaseuduilla kesällä 1913. Ks. Salminen 
1913, Runonkerääjän kirjeitä erämailta. — Helsingin Sanomat 31.7.-17.8.1913 
(numerot 175—190/1913). 


82. Paavo Salonius 

Paavo Saloniuksen kertomus kielimurteen tutkimusta varten kesällä 1869 
tehdyiltä matkoilta Kiskon, Karjalohjan, Lohjan, Wihdin ja Nurmijärven pi- 
täjissä. Ks. Salonius 1872, Kertomus kielimurteen tutkimusta varten kesällä 
1869 tehdyiltä matkoilta Kiskon, Karjalohjan, Lohjan, Wihdin ja Nurmijär- 
ven pitäjissä. — Suomi 2. jakso, osa 10, 71-85. SKS, Helsinki. 


83. Fredrik Saukko 

F. Saukon kertomus runonkeruumatkastansa Suomen-Karjalassa 1850. Ks. 
Saukko 1904, Kertomus matkoista, joita allekirjoittanut kesällä 1850 teki 
Kirjallisuuden Seuralle runoja ja satuja kerätäkseen. — Niemi 1904, 114-123. 


84. Fredrik Albert Saxbäck 

F. A. Saxbäckin tiedonanto runonkeruumatkastansa Inkerissä v. 1859. Ks. 
Saxbäck 1904, Kunnioitettava Kirjallisuuden Seura Helsingissä! — Niemi 1904 
311-314. 


85. Fredrik Albert Saxbäck 

F. A. Saxbäckin matkakertomus runonkeruumatkastansa Inkerissä v. 1859. 
Ks. Saxbäck 1904, Lehtilöitä matkaltani Inkerissä. Fredr. Alfr. Saxbäck. 1859. 
— Niemi 1904, 315-363. 


86. U. T. Sirelius 

U. T. Sireliuksen kertomus matkasta Vienan Karjalassa n. vuonna 1911. Ks. 
Sirelius 1911, Kautta Vienan Karjalan. Koudasta Paanajärvelle. — Nuori Suo- 
mi, 21. albumi 1911, 161—182. 


87. Zakarias Sirelius 

Zakarias Sireliuksen kertomus runonkeruumatkasta Laatokan Karjalaan 
1847. — SKS KRA. Sirelius, Zakarias. Zakarias Sireliuksen keruumatkan aineis- 
toa Etelä-, Raja- ja Pohjois-Karjalasta vuodelta 1847. 


88. Emil Sivori 

Emil Sivorin keruumatkalta mm. Nurmeksessa, Ilomantsissa, Korpiselässä 
kesällä 1890. Ks. Sivori 1893, Suom. Kirjallisuuden Seuralle Helsingissä. 
— Suomalaisen Kirjallisuuden Seuran keskustelemukset v. 1891-1892, 49-51. 
— Suomi. 3. jakso, osa 6. SKS, Helsinki. 


89. David Skogman 
David Skogmanin kertomus matkoistansa Satakunnassa ja Pohjanmaalla 

1861. Ks. Skogman 1904, Matkakertomus suvena 1861. — Niemi 1904, 417- 
439. Alkuperäinen: SKS:n arkisto, kirjallisuuden ja kulttuurihistorian kokoel- 
ma. David Skogmanin arkisto. Jälkeenjääneet paperit. 


90. David Skogman 

David Skogmanin matka Pohjois-Ruotsin suomalaisalueilla 1865. Ks. Skog- 
man 1932, Pohjois-Ruotsin suomalaisten parissa. Toimittanut Sulo Haltso- 
nen (matkakertomuksen alkuosa). — Virittäjä. No 3/1932, 303-315. Ks. myös 
Aarre Nyman 1977, David Skogmanin muistiin panoja Metsä-Suomesta 
(matkakertomuksen loppuosa). — Teoksessa Tieteen matkamiehiä. Kalevala- 
seuran vuosikirja 57, 99—133. SKS, Helsinki. 


91. G. W. Svensson 

G. W. Svenssonin kertomus kansansävelmäin keruusta Savossa v. 1858. Ks. 
Svensson 1904, Kertomus matkustuksesta Savossa v. 1858 Suomalaisen Kir- 
jallisuuden Seuralle jättänyt G. W. Svensson. — Niemi 1904, 244-249. 


92. Aksel Söderholm 

Aksel Söderholmin kertomus matkalta Oulun ja Muhoksen pitäjissä kesällä 
1893. Ks. Söderholm 1894, Kertomus viimekesäisestä matkastani, jonka Suo- 
malaisen Kirjallisuuden Seuran kustannuksella tein lauseopillisia tutkimuk- 
sia varten Oulun ja Muhoksen pitäjissä. — Suomalaisen Kirjallisuuden Seuran 
keskustelemukset 1893 (6/XII), 65-67. — Suomi. 3. jakso, osa 9. SKS, Helsinki. 


93. Anto Södermann 

Anto Södermannin kertomus sanastonkeruumatkalta Nurmijärvellä kesäl- 
lä 1901. Ks. Södermann 1902, Suomalaisen Kirjallisuuden Seura Helsingissä. 
— Suomalaisen Kirjallisuuden Seuran keskustelemukset 1902 (5/111), 161—162. 
— Suomi. 3. jakso, osa 20. SKS, Helsinki. 


94. Theodor Tallgvist ja Antti Törneroos 

Th. Tallgvistin ja A. Törneroosin kertomus runonkeruumatkastansa Inkerissä 
1859. Ks. Tallgvist ja A. Törneroos 1904, Kertomus Runon-keruumatkasta 
Inkerissä, kesällä 1859. — Niemi 1904, 363-399. 


95. Johan Robert Tengström 
Johan Robert Tengströmin muistiinpanoja matkalta Venäjän Karjalassa 
1839. — Kansalliskirjasto A. H. A. Coll. 99.8. 


96. Toivo Vallenius 

Toivo Valleniuksen kertomus sanastonkeruumatkalta Janakkalassa kesällä 
1900. Ks. Vallenius 1901, Kertomus murresanastollisesta keräilytyöstä, jonka 
allekirjoittanut kesällä 1900 toimitti Janakkalan pitäjässä Suomalaisen Kir- 
jallisuuden Seuran stipendiaattina. — Suomalaisen Kirjallisuuden Seuran kes- 
kustelemukset 1901 (6/1II), 130-132. — Suomi. 3. jakso, osa 19. SKS, Helsinki. 

97. Toivo Vallenius ja Leonard Björkbom 

Toivo Valleniuksen ja Leonard Björkbomin kertomus musiikinkeruumatkalta 
Hämeessä kesällä 1901. Ks. Vallenius ja Björkbom 1902, Kertomus kansan- 
sävelten keräilystä, jonka allekirjoittaneet kesällä 1901 toimittivat Suoma- 
laisen Kirjallisuuden Seuran stipendiaatteina. Suomalaisen Kirjallisuuden 
Seuran keskustelemukset 1901 (4/XII), 121-123. — Suomi. 3. jakso, osa 20. 
SKS, Helsinki. 


98. U. J. Wegelius 

U. J. Wegeliuksen kertomus sanastonkeruumatkalta Jämsässä kesällä 1900. 
Ks. Wegelius 1902, Suomalaisen Kirjallisuuden Seuralle. — Suomalaisen Kir- 
jallisuuden Seuran keskustelemukset 1902 (5/III), 155-157. — Suomi. 3. jakso, 
osa 20. SKS, Helsinki. 


99. Gustaf Adolf Wikman 

Gustaf Adolf Wikmanin kertomus sanastonkeruumatkalta Perniössä kesällä 
1899. Ks. Wikman 1901, Suomalaisen Kirjallisuuden Seuralle. — Suomalaisen 
Kirjallisuuden Seuran keskustelemukset 1899 (1/XI), 68-70. — Suomi. 3. jakso, 
osa 19. SKS, Helsinki. 


100. A. O. Väisänen 

A. O. Väisäsen matkakertomus Vienan Karjalasta kesällä 1915. Ks. Väisä- 
nen 1915, Vienan-Karjalan kylissä. Piirteitä keräysmatkalta. — Uusi Suometar 
6.11.1915 (No 303) ja 12.11.1915 (No 309). 


101. A. O. Väisänen 

A. O. Väisäsen matkalta Vienan Karjalassa 1915 (vrt. edellinen). Ks. Väisä- 
nen 1918, Vienan Karjalan kyliä myöten. Kuvia ja muistelmia. Kirjoittanut 
A. O. Väisänen. — Suomen Kuvalehti 22.6.1918 (No 25), 224-228. 


102. Kaarlo Ylönen 

Kaarlo Ylösen kertomus sanastonkeruumatkalta Ristiinassa kesällä 1899. Ks. 
Ylönen 1901, Kertomus sanankeräilytyöstä, jonka allekirjoittanut Suomalai- 
sen Kirjallisuuden Seuran stipendiaattina suoritti Ristiinan pitäjässä kesällä 
v. 1899. Suomalaisen Kirjallisuuden Seuran keskustelemukset 1900 (14/11), 
114—117. — Suomi. 3. jakso, osa 19. SKS, Helsinki. 

Liite 2. Matkakertomukset vuosikymmenittäin 


Kerääjien mukaan 


1830-luku 

J. F. Cajan: Viena 1836 

M.A. Castrén: Viena ja Pohjois-Karjala 1839 
J. R Tengström: Viena ja Pohjois-Karjala 1839 


1840-luku 

F. (Rietrikki) Polen ja Z. Sirelius: Savo, Pohjois-Karjala ja Laatokan Karjala 1847 
H. A. Reinholm: Etelä-Karjala ja Karjalankannas 1847—1848 

Z. Sirelius: Laatokan Karjala 1847 


1850-luku 

F. F. Ahlman: Savo 1858 

A. Ahlqvist: Inkeri 1854 

J. A. Hahnsson: Satakunta 1853 

W. Lavonius: Savo 1858 

J. Länkelä: Inkeri 1858 

J. W. Murman: Peräpohjola 1854 

O. E. Petterson: Pohjanmaa 1852 

A. E. Nylander: Häme 1850-1851 

B. A. Paldani: Satakunta 1851-1852 

B. A. Paldani: Satakunta 1852 

L. A. Palonen: Satakunta 1859 

Theodor Reinius: Pohjanmaa 1852 
Albin Rothman ja Erik Rudbeck: Pohjois-Häme 1850 
F. Saukko: Etelä-Karjala 1850 

F. A. Saxbäck: Inkeri 1859 

G. W. Svensson: Savo 1858 

Th. Tallgvist ja A. Törneroos: Inkeri 1859 


1860-luku 

Arvid Genetz: Suojärvi 1867 

Arvid Genetz: Salmi 1860-luvun lopulla 

F. O. Groundstroem: Inkeri 1861 

F. W. Illberg: Savo 1866 

Paavo Salonius: Uusimaa 1869 

David Skogman: Satakunta ja Pohjanmaa 1861 

David Skogman: Norrbotten 1865 

David Skogman: Pohjois-Ruotsin suomalaisalueet 1865 


1870-luku 
Torsten G. Aminoff: Värmlanti 1871 

J. R. Aspelin: Keski-Pohjanmaa 1870 

A. Berner: Viena 1872 

A. A. Borenius: Viena, Aunus ja Vepsä 1871 

A. A. Borenius: Viena 1872 

Arvid Genetz: Kuola 1876 

Ossian Grotenfelt: Pohjois-Häme 1873 

A. Hällström: Pohjois-Karjala 1876 
Aleksanteri Rahkonen: Laatokan Karjala 1875 


1880-luku 

K. Juuti: Aunus 1880-luku 

A. Lampinen: Etelä-Savo 1881 

Kaarle Krohn: Pohjanmaa 1884 

Kaarle Krohn: Pohjois-Karjala, Pohjois-Savo ja Keski-Suomi 1885 
Tahvo Könönen: Pohjois-Karjala 1884 

Paavo Pajula: Laatokan Karjala 1899 

J. J. Mikkola: Pohjois-Satakunta 1886-1887 

Jooseppi Mustakallio: Viena ja Kainuu 1880 

Volmari Porkka: Inkeri 1883 

Oskar Relander: Pohjois-Karjala ja Laatokan Karjala 1888 


1890-luku 

Vihtori Alava: Etelä-Karjala 1890 

Vihtori Alava: Tverin Karjala 1895 

A. F. Andberg: Pohjois-Karjala 1892 

Eemil A. Ekman: Kajaani 1892 

Eemil A. Ekman: Kajaani 1896 

Frans Emeleus: Etelä-Karjala 1896 

Vihtori Alava: Inkeri 1891 

Vihtori Alava: Inkeri 1892 

Vihtori Alava: Tverin Karjala 1895 

K. Hallio: Etelä- ja Keski-Pohjanmaa, Lounais-Suomi ja Inkeri 1894-1895 
Antti Hammaren: Satakunta 1899 

I. K. Inha: Viena 1894 

Antti Kaasalainen: Laatokan Karjala 1898 
J. Artturi Kannisto: Häme 1896 

J. Heikki Karhu: Pohjois-Pohjanmaa 1894 
K. F. Karjalainen: Viena 1894 

Lilli Lilius ja Signe Sirén: Etelä-Karjala 1891 
Eevert Laine: Häme 1899-1900 

Salu Latvala: Pohjois-Savo 1895 

Heikki Ojansuu: Satakunta 1895 

V. R. Petrelius: Tverin Karjala 1892 

A. F. Puukko: Etelä-Savo 1899 

Lauri Pääkkönen: Viena 1892 

O. Relander: Pohjois- ja Raja-Karjala 1895 


308 


https://doi.org/10.21435/tl.282 


Liitteet 


Emil Sivori: Pohjois- ja Raja-Karjala 1890 
Aksel Söderholm: Pohjois-Pohjanmaa 1893 
Gustaf Adolf Wikman: Varsinais-Suomi 1899 
Kaarlo Ylönen: Etelä-Savo 1899 


1900-luku 

Toivo Helo: Varsinais-Suomi 1901 

Viljo Hytönen: Etelä-Savo 1901-1902 

livo Härkönen: Aunus 1901 

Kalle Kontio: Pohjois-Karjala ja Pohjois-Savo 1901 

A. Launis: Inkeri 1903 

Martti Nyholm: Norrbotten 1901 

Toivo Paavonen: Häme 1903 

Samuli Paulaharju: Aunus 1900 

Samuli Paulaharju: Pohjois-Karjala, Viena ja Aunus 1907 
K. W. Rauhala: Häme 1900 

Väinö Salminen: Aunus 1909 

Väinö Salminen: Aunus 1909 (toimitettu erilainen kertomus samasta 
retkestä kuin edellä) 

Anto Södermann: Uusimaa 1901 

Toivo Vallenius: Häme 1900 

Toivo Vallenius ja Leonard Björkbom: Häme 1901 

U. J. Wegelius: Keski-Suomi 1900 

U. J. Wegelius: Keski-Suomi 1901 


1910-luku 

livo Marttinen: Viena 1911 

U. T. Sirelius: Viena 1911 

Väinö Salminen: Kainuu, Raja-Karjala ja Pohjois-Karjala 1913 
A. O. Väisänen: Viena 1915 

J. Lukkarinen: Viena 1917 

J. Lukkarinen: Inkeri 1917 


Lukuina 


1830-luku 3 matkakertomusta 
1840-luku 3 
1850-luku 17 
1860-luku 8 
1870-luku 9 
1880-luku 10 
1890-luku 29 
1900-luku 17 
1910-luku 6 
Yhteensä 102 

Liite 3. Matkakertomukset maakunnittain 


Yhden maakunnan matkat 


Ahvenanmaa (0) 
Varsinais-Suomi 2 
1899 G.A. Wikman 

1901 Toivo Helo 

Satakunta 8 
1851—1852 B.A. Paldani 

1852 B.A. Paldani 

1853 J. A. Hahnsson 

1859 L. A. Palonen 

1861 David Skogman 

1886-1887 J.J. Mikkola 

1895 Heikki Ojansuu 

1899 Antti Hammarén 

Uusimaa 2 
1869 Paavo Salonius 

1901 Anto Södermann 

Häme 9 
1850 A. Rothman ja E. Rudbeck 
1850-1851 A. E. Nylander 

1873 Ossian Grotenfelt 

1896 Artturi Kannisto 

1899-1900 Eevert Laine 

1900 K. W. Rauhala 

1900 T. Vallenius 

1901 T. Vallenius ja L. Björkbom 

1903 Toivo Paavonen 

Keski-Suomi 2 
1900 U. J. Wegelius 

1901 U. J. Wegelius 

Etelä-Savo 6 
1858 G. W. Svensson 

1866 F. W. Illberg 

1881 A. Lampinen 

1899 A. F. Puukko 

1899 K. Ylönen 

1901-1902 Viljo Hytönen 

Pohjois-Savo 


1858 
1895 


W. Lavonius 
Salu Latvala 


Etelä- ja Pohjois-Savo 


1858 


Kainuu 
1892 


F. F. Ahlman 


Pohjanmaa 2 


1852 
1884 


O. E. Petterson 
K. Krohn 


Etelä-Pohjanmaa 


1852 
1870 


T. Reinius 
J. R. Aspelin 


Pohjois-Pohjanmaa 


1893 
1894 


Peräpohjola 


1854 


A. Söderholm 
J. Heikki Karhu 


J. W. Murman 


Etelä-Karjala (Karjalankannas) 
1847-1848 H. A. Reinholm 


1850 
1854 
1890 
1891 
1896 


F. Saukko 

A. Ahlqvist 

V. Alava 

L. Lilius ja S. Sirén 
Frans Emeléus 


Laatokan Karjala (Raja-Karjala) 


1847 
1860-luku 
1867 
1875 
1895 
1898 
1899 
1905 


Zakarias Sirelius 

Arvid Genetz 

Arvid Genetz 
Aleksanteri Rahkonen 
O. Relander 

Antti Kaasalainen 
Paavo Pajula 

A. Launis 


Pohjois-Karjala 


1876 


A. Hällström 

1884 Tahvo Könönen 

1892 A. F. Andberg 

Viena 10 
1836 J. F. Cajan 

1872 A. Berner 

1872 A. A. Borenius 

1892 Lauri Pääkkönen 

1894 I. K. Inha 

1894 K. F. Karjalainen 

1911 livo Marttinen 

1911 U. T. Sirelius 

1915 A. O. Väisänen 

1917 J. Lukkarinen 

Aunus 4 
1880-luku K. Juuti 

1900 Samuli Paulaharju 

1901 livo Härkönen 

1909 Väinö Salminen 

Inkeri 10 
1854 A. Ahlqvist 

1858 J. Länkelä 

1859 Th. Tallqvist ja A. Törneroos 
1859 F. A. Saxbäck 

1861 F. O. Groundstroem 

1883 Volmari Porkka 

1891 V. Alava 

1892 V. Alava 

1903 A. Launis 

1909 J. Lukkarinen 

Tverin Karjala 2 
1892 V. R. Petrelius 

1895 V. Alava 

Kuola 1 
1876 Arvid Genetz 


Värmlanti, Finnskogen ja Norrbotten 4 


1865 David Skogman 
1865 David Skogman 
1871 T. G. Aminoff 
1901 M. Nyholm 

Usean maakunnan matkat 


Etelä- ja Pohjois-Savo ja Pohjois-Karjala 1 
1901 Kalle Kontio 
Etelä-Pohjanmaa, Satakunta ja Inkeri 1 


1894-1895 K. Hallio 


Etelä-Savo, Etelä- ja Pohjois-Karjala ja Laatokan Karjala 2 


1847 F. (Rietrikki) Polen ja Z. Sirelius 

1847 Z. Sirelius 

Kainuu, Pohjois-Karjala ja Viena 1 
1913 Väinö Salminen 

Kainuu ja Viena 1 
1880 Jooseppi Mustakallio 

Pohjois-Karjala ja Laatokan Karjala 2 
1888 Oskar Relander 

1890 Emil Sivori 

Pohjois-Karjala, Pohjois-Savo ja Keski-Suomi 1 
1884 Kaarle Krohn 

Pohjois-Karjala ja Viena 2 
1839 M. A. Castrén 

1839 J. R. Tengström 

Pohjois-Karjala, Viena ja Laatokan Karjala 1 
1907 Samuli Paulaharju 

Viena, Aunus ja Vepsä 1 
1871 A. A. Borenius 

Liite 4. Kirjassa siteerattujen runonkerääjien esittelyt 


Esittelyt pohjaavat henkilöiden matkakertomuksiin sekä seuraaviin verkko- 
julkaisuihin: 

Suomalaisen Kirjallisuuden Seura, Kansallisbiografia, ks. https://kansallis- 
biografia.fi. Artikkelikohtaiset viitteet ovat esittelyiden yhteydessä. 
Helsingin yliopisto, ylioppilasmatrikkeleita, ks. https://ylioppilasmatrikkeli. 
helsinki.fi ja https://ylioppilasmatrikkeli.helsinki.fi/1853-1899. 
Aalto-yliopisto ja Helsingin yliopiston Semanttisen laskennan tutkimusryh- 
mä (SeCo). Ylioppilasmatrikkeleista koottu Akatemiasampo. Suomalaiset 
akateemiset henkilöt 1640-1899, ks. https://akatemiasampo.fi. 


F. F. Ahlman (1836-1895) 

Hauholla syntynyt Frans Ferdinand Ahlman valmistui Helsingin yliopistosta 
filosofian kandidaatiksi 1860, toimi opettajana, vuodesta 1868 senaatin 
apulaiskielenkääntäjänä ja vuosina 1871-1893 kielenkääntäjänä. Hän laati 
suomen ja ruotsin kielen sanakirjoja, joista toimitettiin lukuisia uusia pai- 
noksia. Hänet tunnettiin myös suomen kielen oikeinkirjoituksen kehittäjä- 
nä, ja hänen Ruotsinkielen alkeiskurssi -teoksensa oli oppikoulujen käytössä 
kymmeniä vuosia. 

F. F. Ahlman teki runonkeruumatkan Savoon kesällä 1858. 


August Ahlqvist (1826-1889) 

Ahlqvist syntyi Kuopiossa ja kävi koulua kotikaupungissaan. Koulun rehtori 
J. V. Snellman vaikutti suuresti hänen kiinnostuksen kohteisiinsa ja toimin- 
taansa suomentajana, opettajana, tutkijana ja kirjoittajana. Siirryttyään 
Helsinkiin 1845 Ahlqvist ryhtyi opiskelemaan yliopistossa latinaa, kreikkaa 
ja historiaa. Filosofian kandidaatti hänestä tuli 1853, lisensiaatti 1854 ja 
tohtori 1859. Opiskeluaikoinaan hän osallistui aktiivisesti Savo-karjalaisen 
osakunnan toimintaan. 

Ahlqvist nimitettiin Elias Lönnrotin seuraajana 1863 suomen kielen ja 
kirjallisuuden professoriksi. Hän teki useita tutkimusmatkoja. Tieteellisten 
töidensä ohella hän julkaisi ensimmäisen suomalaisen matkakirjan nimellä 
Muistelmia matkoilta Wenäjällä 1854-1858. Ahlqvist toi matkoiltaan kansa- 
tieteellistä aineistoa, ja häntä voidaan pitää edelläkävijänä myös museoesi- 
neiden hankkijana. Nimimerkillä A. Oksanen hän kirjoitti myös runoja. 

Ahlqvist oli kiinnostunut isänmaan ja kotiseudun asioista, mutta myös 
suomensukuisista kansoista. Hän teki 1846-1847 runonkeruu- ja tutkimus- 
matkoja Karjalaan, Itä-Pohjanmaalle, Vienaan, Inkeriin ja Aunukseen. 
Riikonen, H. K.: Ahlgvist, August. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura, 1997-. http://urn. 
fi/urn:nbn:fi:sks-kbg-003105. Viitattu 20.3.2023. 

Vihtori Alava, vuoteen 1895 Forsberg (1870-1935) 
Virolahdelta kotoisin oleva Alava oli kielitieteilijä, joka tutki suomalais- 
ugrilaisia kieliä ja kansanrunoutta. Alava aloitti kansantietouden keruun 
Länsi-Inkerissä kesällä 1891. Tältä matkalta hän kokosi valtavan määrän ru- 
noja, loitsuja, taikoja ja satuja. Myöhemmin hän teki useita tutkimusmatko- 
ja Inkeriin ja vuonna 1895 Tverin Karjalaan yhdessä Kusti Karjalaisen kanssa. 
Matka on yksi merkittävimmistä ja tuloksekkaimmista tutkimusmatkoista 
karjalaisten pariin. Alava keräsi matkalla kansanrunoutta, satuja, sananpar- 
sia, arvoituksia, uskomuksia, taikoja, tapoja ja häätapoja. 

Alava työskenteli muun muassa opettajana, kanslistina, liikemiehenä 
sekä kirjanpitäjänä. Sanomalehtimiehenä Alava toimitti helsinkiläisiä lehtiä 
Talonpojan lehti ja Maalainen. 


Torsten G. Aminoff (1838—1881) 

Kielitietieteilijä Torsten G. Aminoff teki ensimmäisen murteentutkimusmat- 
kan Värmlannin suomalaisten keskuuteen vuonna 1871 ja toisen Venäjälle 
votjakkien keskuuteen vuonna 1878. Hän syntyi Nilsiässä, kirjoittautui Hel- 
singin yliopistoon 1857, oli Savo-karjalaisen osakunnan jäsen, valmistui filo- 
sofian maisteriksi 1869 ja lisensiaatiksi ja tohtoriksi 1873. Hän työskenteli 
Kadettikoulun poliittisten tieteiden lehtorina. 


August Fredrik Andberg, vuodesta 1905 Airanne (1871-1925) 

Andberg pääsi ylioppilaaksi Joensuun lyseosta 1893. Helsingin yliopistossa 
hän opiskeli historiaa, filosofiaa ja estetiikkaa ja suoritti alemman hallinto- 
tutkinnon 1910. Hän työskenteli päätoimittajana Mikkelin Sanomissa 1895- 
1901, Pohjois-Karjala-lehdessä 1901-1904 ja Satakunnan Kansa -lehdessä 
1905—1907. Nimismiehenä hän toimi Pohjois-Karjalan eri pitäjissä, muun 
muassa Kontiolahdella, Pielisensuulla, Nurmeksessa ja Kuhmossa. Hän suo- 
mensi Selma Lagerlöfin teoksen Kyösti Berlingin taru, joka ilmestyi 1902. 
Kesällä 1892 Andberg oli runonkeruussa Ilomantsissa. 


Axel Berner (1843-1892) 

Berner kävi koulua Porvoossa ja kirjautui 1864 Helsingin yliopistoon ja Savo- 
karjalaiseen osakuntaan. Hän työskenteli kansakoulujen tarkastajana, vii- 
meiseksi koulutoimen ylihallituksen kansakoulujen tarkastajana. Kesällä 
1872 hän kulki Vienassa runonkeruussa. 


A. A. Borenius, vuodesta 1905 Lähteenkorva (1846-1931) 

Porvoossa syntynyt Axel August Borenius toimi kirjastovirkailijana, oppikou- 
lun opettajana ja kansakoulujen tarkastajana. Merkittävimmät saavutukset 
hän teki kuitenkin kansanrunouden kerääjänä ja tutkijana. Hän oli kansan- 
perinteen, erityisesti kalevalamittaisten runojen ja sävelmien kerääjänä 
omaa luokkaansa muistiinpanotekniikkansa systemaattisuuden ja huolelli- 
suuden vuoksi. Hänen runsaat runo- ja sävelmätallenteensa ovat korvaama- 
ton osa SKS:n perinneaineistoja, ja hänen näkemyksensä kansanrunouden 

elämästä, leviämisestä ja kansainvälisyydestä loivat perustan kehittyvälle 
suomalaiselle kansanrunoudentutkimukselle. Häntä pidetään nykyaikaisen 
kansanrunoudentutkimuksen alkuunpanijana Suomessa. 

Borenius teki ensimmäisen keruumatkansa 1871 yhdessä Arvid Genetzin 
kanssa Vienan Karjalaan ja Aunukseen. Tällä matkalla Borenius tapasi en- 
simmäisenä runonkerääjänä maineikkaat runonlaulajat Miihkali Perttusen 
ja Jyrki Malisen. Kaikkiaan Borenius teki kahdeksan keruumatkaa vuosina 
1871-1889 Vienan Karjalaan, Aunukseen, Inkeriin, Karjalan kannakselle ja 
Laatokan Karjalaan, mutta myös Satakuntaan ja Hämeeseen. 

Boreniuksen runomuistiinpanoja on yhteensä noin 1600 ja sävelmiä yli 
900. Kaikkiaan hänen perinnetallenteidensa yksikkömäärä on SKS:n kansan- 
runousarkiston luetteloiden mukaan 3383. 

Rausmaa, Pirkko-Liisa: Lähteenkorva, Axel August. Kansallisbiografia- 
verkkojulkaisu. Studia Biographica 4. Helsinki: Suomalaisen Kirjallisuuden 
Seura, 1997-. http://urn.fi/urn:nbn:fi:sks-kbg-004466. Viitattu 20.3.2023. 


J. F. Cajan (1815-1887) 

Johan Fredrik Cajan oli historioitsija, pappi ja kirjailija. Hän pääsi ylioppi- 
laaksi 1832 Turun lukiosta, opiskeli luonnontieteitä ja teki tutkimusmatkan 
muun muassa Lappiin. Hän kiinnostui kansanperinteestä tutustuttuaan Elias 
Lönnrotiin ja oli mukana tämän seitsemännen runonkeräysmatkan alussa 
vuonna 1836 Pohjois-Karjalassa ja Vienassa. 


M.A. Castrén (1813-1852) 

Castrén syntyi Tervolassa, tuli opiskelemaan Helsinkiin 1830, liittyi Pohjalai- 
seen osakuntaan ja promovoitiin filosofian maisteriksi 1836. Hän opiskeli 
itämaisia ja klassisia kieliä sekä filosofiaa tavoitteenaan papin ura. Suomalai- 
suuden nousu ja kansallisromanttinen ajattelu vaikuttivat hänen kiinnostuk- 
sen kohteisiinsa, ja Kalevalan ilmestyminen herätti hänen kiinnostuksensa 
Pohjois-Euraasian kieli- ja kansatieteeseen sekä suomalaiseen kansanrunou- 
teen. 

Castrenin tutkimustyöhön vaikuttivat ratkaisevasti ne herätteet, joita 
hän sai kansainvälisestä tieteellisestä maailmasta. Vertaileva kielentutkimus 
kehittyi 1800-luvun alkuvuosikymmeninä ripeästi. Yksi sen uranuurtajista 
oli tanskalainen Rasmus Rask, joka oli indoeurooppalaisten kielten ohessa 
kiinnostunut suomesta ja sen sukukielistä. Häneltä Castren omaksui kielihis- 
torian tutkimuksen perusteet. Castrenin toinen auktoriteetti oli myös kieli- 
tieteen uusiin virtauksiin perehtynyt A. J. Sjögren. 

Ensimmäisen tutkimusmatkansa Castrén teki kesällä 1838 Suomen Lap- 
piin, missä hän tutki saamea sekä saamelaista kansanrunoutta ja myto- 
logiaa. Kesällä 1839 Castrén lähti Venäjän Karjalaan kerätäkseen kieli- ja 
kansanrunousaineistoa. Matkallaan hän perehtyi vienalaiseen runokieleen, 
mikä mahdollisti hänen ryhtymisensä Kalevalan käännöstyöhön. Hänen 
ruotsinnoksensa (1841) oli ensimmäinen täydellinen Kalevalan käännös. 
Kevätlukukaudella 1841 hän piti dosentin luentonsa Kalevalasta. Kerää- 

mänsä aineiston pohjalta hän julkaisi 1839 väitöskirjan suomen, viron ja 
saamen nominintaivutuksesta. 

Salminen, Tapani: Castrén, Matthias Alexander. Kansallisbiografia-verk- 
kojulkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-003164. Viitattu 20.3.2023. 


Eemil A. Ekman, vuodesta 1901 Tunkelo (1870-1953) 

Längelmäellä maanviljelijäperheeseen syntynyt Tunkelo kävi koulua Hä- 
meenlinnan normaalilyseossa, jossa hänen suomen kielen opettajanaan oli 
professori Arvid Genetz. Tunkelo pääsi ylioppilaaksi 1889, valmistui filoso- 
fian kandidaatiksi 1895 ja lisensiaatiksi 1908. Akateemisissa opinnoissaan 
hän omaksui E. N. Setälän nuorgrammaattisen tutkimussuunnan, jota hän 
sovelsi varsinkin vepsän kielen tutkimuksissaan. Tunkelo analysoi väitös- 
kirjassaan kirjasuomen eri vaiheita ja murteita. 

Kesinä 1892 ja 1895 hän teki Kainuuseen kaksi tutkimusmatkaa, joiden 
tuloksena kertyi yli tuhat pikakirjoituksella tallennettua yksikköä lauseopil- 
lisia muistiinpanoja. Myös matkallaan Pihkovan läänissä asuneiden virolais- 
ten setukaisten pariin vuonna 1900 hän teki mittavat muistiinpanot. 

1920-luvun ajan Tunkelo toimi suomen kielen ja kirjallisuuden vt. pro- 
fessorina. Lisäksi hän oli suomalaisen filologian apulainen vuodesta 1923 
vuoteen 1933, jolloin hänet nimitettiin suomen kielen henkilökohtaiseksi 
ylimääräiseksi professoriksi. Tieteellisen pääteoksensa, lähes tuhatsivuisen 
Vepsän kielen äännehistorian, Tunkelo julkaisi vasta eläkepäivillään 1946. 
Myös jatkosodan kesinä 1942 ja 1943 hän teki kaksi tutkimusmatkaa silloi- 
seen Äänislinnaan (Petroskoi). 

Tunkelo vaikutti monissa tieteellisissä järjestöissä, erityisesti SKS:ssa, 
Suomalais-ugrilaisessa Seurassa sekä Kotikielen Seurassa. 

Suhonen, Seppo: Tunkelo, Eemil Aukusti. Kansallisbiografia-verkkojul- 
kaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-007041. Viitattu 20.3.2023. 


Frans Emelöus, vuodesta 1897 Äimä (1875-1936) 
Äimä syntyi Kalajoella, tuli ylioppilaaksi Oulun suomalaisesta lyseosta 1893, 
filosofian kandidaatiksi 1899, lisensiaatiksi 1915 ja tohtoriksi 1918. Äimä 
aloitti akateemisen uransa suomen kielen tutkijana ja fennougristina. Mo- 
nien aikansa kielentutkijoiden tavoin hän kiinnostui kenttätyöstä, jonka 
hän aloitti tutkimalla kahtena kesänä 1896 ja 1897 Suomenlahden ulkosaa- 
ristossa Tytärsaaren murretta. Jo hyvin varhaisessa vaiheessa hänen mielen- 
kiintonsa alkoi kohdistua kielen äänteelliseen puoleen ja äännejärjestel- 
miin. Tytärsaaren murteen äänneopillisen tutkimuksen hän julkaisi 1901. 
Merkittävimmät kenttätutkimuksensa Äimä suoritti saamen kielen alalla. 
Äimä sai tehtäväkseen inarinsaamen kielen tutkimuksen ja kenttäkeruun. 
Äimä vietti 1900-1901 Lapissa kuusi kuukautta ja sai talteen noin 7000 pe- 
russanan sanakokoelman. Myöhemmillä matkoillaan Inariin vuosina 1926, 
1929 ja 1931 hän täydensi sanakokoelmansa noin 10000 sanan laajuiseksi. 

Tämä keräelmä muodostaa tärkeän osan inarinlapin sanakirjaa, jonka Erkki 
Itkonen julkaisi 1980-luvulla. 

Äimä toimi suomen kielen opettajana useissa oppilaitoksissa. Vuonna 
1924 hänestä tuli fonetiikan ylimääräinen professori. 

Kulonen, Ulla-Maija: Äimä, Frans. Kansallisbiografia-verkkojulkaisu. Stu- 
dia Biographica 4. Helsinki: Suomalaisen Kirjallisuuden Seura, 1997-. http:// 
urn.fi/urn:nbn:fi:sks-kbg-006549. Viitattu 20.3.2023. 


Arvid Genetz (1848-1915) 

Arvid Genetz, kirjailijanimeltään Arvi Jännes, oli opettaja ja kielentutkija, 
mutta myös runoilija, kirjailija ja fennomaaninen poliitikko. Hän oli senaa- 
tin talousosaston jäsen 1901-1905. 

Genetz kirjoitti ylioppilaaksi Helsingin lyseosta 1866. Yliopistossa hän 
luki filosofian kandidaatiksi 1871 pääaineenaan kielitiede ja väitteli tohto- 
riksi 1877 länsisuomalaisista murteista. Hän toimi ensin Hämeenlinnan nor- 
maalilyseon suomen kielen ja ruotsin kielen lehtorina 1878—1891. Yliopiston 
suomen kielen ja kirjallisuuden professori hän oli vuosina 1891-1893 ja suo- 
malais-ugrilaisen kielentutkimuksen professori vuosina 1893—1901. 

Tutkijana Genetz oli kiinnostunut sukukielistä, kuten lyydistä, hantista, 
mansista, mordvasta, marista ja permiläisistä kielistä. Hän teki tutkimus- ja 
opintomatkoja Venäjälle ja Unkariin. Runoja hän keräsi Laatokan Karjalassa 
1867, Vienassa 1872 ja Kuolan niemimaalla 1897. 

Runoilijana hän käytti nimestään suomalaistettua versiota Arvi Jännes. 
Etenkin runo Herää Suomi! vetosi aikalaisiin, ja siitä tuli laulettuna nousevan 
ylioppilasradikalismin tunnussävel 1880-luvulla sekä Ylioppilaskunnan Lau- 
lajien vakionumero. 

Vares, Vesa: Genetz, Arvid. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura, 1997-. http://urn. 
fi/urn:nbn:fi:sks-kbg-002883. Viitattu 20.3.2023. 


Fredrik Oskar Groundstroem (1835—1879) 
Groundstroem syntyi Kattilassa Inkerinmaalla, missä hänen isänsä toimi 
kirkkoherrana. Perheessä oli kymmenen lasta, jotka kaikki saivat varojen 
puutteessa alkuopetuksen kotona. Groundstroem seurasi veljiään Helsingin 
yliopistoon 1854. Muutaman vuoden kuluttua hän jatkoi opintojaan stipen- 
diaattina Moskovan yliopistossa. Kotiin palattuaan hän toimi opettajana 
ruotsalaisen Pyhän Katariinan seurakunnan kirkkokoulussa Pietarissa. Siel- 
tä hänet valittiin Kolppanan vastaperustetun seminaarin johtajaksi helmi- 
kuussa 1863: hän toimi tehtävässä kuolemaansa asti. Groundstroem kulki 
Inkerissä runonkeruussa vuonna 1861 ja kirjoitti matkasta yksityiskohtaisen 
kertomuksen. 

Flink, Toivo: Groundstroem, Fredrik Oskar. Kansallisbiografia-verkko- 
julkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-006025. Viitattu 20.3.2023. 

Ossian Grotenfelt (1848—1910) 

Karl Herman Ossian Grotenfelt valmistui filosofian kandidaatiksi ja maiste- 
riksi 1873 sekä lisensiaatiksi ja tohtoriksi 1879. Hän toimi Mikkelin lyseossa 
vt. lehtorina, Kuopion lyseon latinankielen lehtorina sekä Porvoon lyseon 
lehtorina. Lisäksi hän oli Porvoon kansakoulujen tarkastaja vuosina 1885- 
1890 ja toimi myös kaupunginvaltuutettuna Kuopiossa ja Porvoossa. Hän 
kävi runonkeruussa Pohjois-Hämeessä kesällä 1873. 


Johan Adrian Hahnsson (1834-1888) 

Raumalla syntynyt Hahnsson valmistui filosofian kandidaatiksi 1858 ja toi- 
mi sen jälkeen opettajana Vaasassa, Kokkolassa ja Hämeenlinnassa. Kesällä 
1853 hän teki kielentutkimusmatkan Satakunnassa ja julkaisi Suomi-kirjas- 
sa Eurajoen, Lapin, Rauman, Pyhämaan, Laitilan ja Uudenkirkon murteiden 
muoto-oppia koskevan tutkimuksen. Vuonna 1878 hän keskittyi sanakirja- 
työhön. Vuonna 1884 hän ryhtyi itse julkaisemaan Ruotsalais-suomalaista 
sanakirjaa, josta ehti valmiiksi vain kaksi vihkoa ennen hänen kuolemaansa. 


Kustaa Hallio (1868-1936) 

Raumalla syntynyt Hallio (Sjöroos) kävi Porin yksityislyseon, tuli ylioppilaaksi 
1887 ja oli Helsingin yliopiston opiskelijamatrikkelissa 1886-1892. Hän suo- 
ritti pastoraalitutkinnon 1894 ja toimi pappina ja kirkkoherrana useissa seu- 
rakunnissa sekä uskonnonopettajana. Perinteenkeruumatkoja hän teki Ete- 
lä- ja Keski-Pohjanmaalle, Lounais-Suomeen ja Inkeriin vuosina 1894-1895. 
Opintomatkoja hän teki vuonna 1911 Norjaan, Ruotsiin, Saksaan, Tanskaan, 
Viroon ja Liivinmaahan. 


Viljo Hytönen (1879-1937) 

Juvalla syntynyt Hytönen valmistui filosofian kandidaatiksi 1907 ja filosofian 
lisensiaatiksi 1913. Tohtoriksi hän väitteli 1913 Suomen valtion paloviina- 
politiikasta vuosina 1826-1866. Hän toimi myös Kylväjä-lehden toimittaja- 
na 1904-1907, Raittiuden ystävien sihteerinä 1911-1915 ja köyhäinhoidon 
ylitarkastajana 1920-1937. Hytönen oli Kotimaisen työn liiton johtokunnan 
puheenjohtaja 1918 ja Raittiuden ystävien keskushallituksen puheenjoh- 
taja 1918. Viljo Hytönen teki neljä sanastonkeruumatkaa Savoon 1800- ja 
1900-luvun taitteessa. 


Adolf Hällström (1854-1919) 

Karl Adolf Hällström oli suomalainen piirilääkäri ja yksi Duodecim-seuran 
12 perustajajäsenestä. Hän pääsi ylioppilaaksi 1871 Kuopion lukiosta, opis- 
keli Helsingin yliopistossa ja valmistui filosofian kandidaatiksi 1876, filo- 
sofian maisteriksi 1882, lääketieteen kandidaatiksi 1879 ja lääketieteen 
lisensiaatiksi 1884. Hällström toimi piirilääkärinä Kittilässä 1884-1890, Raa- 
hessa 1890-1893 ja Lappeenrannassa 1893-1917. Vuonna 1881 hän oli pe- 
rustamassa Duodecim-seuraa, ja hänestä tuli seuran ensimmäinen sihteeri. 
Hänen seuran kokouksista laatimiaan ja kokouksissa ääneen luettuja hu- 

moristisia pöytäkirjoja saavuttiin kuuntelemaan sankoin joukoin. Hällström 
oli Lappeenrannan kaupunginvaltuuston jäsen 1898-1919 ja valtuuston pu- 
heenjohtaja 1904-1912. 

Vuonna 1876 hän kävi tallentamassa kansan laulu- ja soittotaitoa koti- 
seudullaan Pohjois-Karjalassa Liperissä ja Polvijärvellä. 


Fredrik Wilhelm Illberg (1836-1904) 
Iliberg kävi koulun Porvoossa, ja hänet merkittiin yliopiston kirjoihin 1854. 
Hän oli Uudenkaarlepyyn seminaarissa laulunopettajana 1875-1897. 
Illberg teki kymmenviikkoisen kansansävelmien keruumatkan SKS:n 
stipendillä Etelä-Savoon vuonna 1866. Hän lähti 12. kesäkuuta Helsingistä 
ja palasi 19. elokuuta. Heinäkuun alkupäivinä hän tapasi Savitaipaleella 
D. E. D. Europaeuksen, jonka kanssa hän teki retken Kärnäkoskelle, Parta- 
koskelle ja Suomenniemelle. Matkalla hän tapasi useita taitavia soittajia. 


I. K. Inha (1865-1930) 

Into Konrad Inha oli suomalaisen valokuvauksen mestari. Erityisesti hänet 
tunnetaan vanhan elämänmuodon, kansanperinteen, perinteentaitajien ja 
maisemien tallentajana, mutta hän toimi myös sanomalehtimiehenä, toi- 
mittajana, kääntäjänä ja kirjailijana. Sivistyneeksi kulkuriksi luonnehdittu 
Inha vieraili kaikissa Suomen pitäjissä. Hän toteutti valokuvaajana ja kirjaili- 
jana suurta kansallista projektia matkakertomuksissaan. 

Inha syntyi henkikirjoittaja Nyströmin perheeseen yhdeksäntenä lapse- 
na Virroilla. Hän kävi Tampereen reaalikoulua, josta siirtyi Hämeenlinnan 
suomalaiseen normaalilyseoon 1877. Kirjallista uraa hän suunnitteli jo kou- 
luaikana ja saikin jo tuolloin julkaistua muutamia tekstejään. Vuonna 1885 
hän ryhtyi opiskelemaan Aleksanterin yliopistossa estetiikkaa, suomea ja 
historiaa, mutta vaihtoi jo seuraavana vuonna kemiaan ja geologiaan sekä 
maantieteeseen. Taustalla oli kesällä 1886 toteutunut haave polkupyörä- 
retkestä Keski-Eurooppaan. Tältä retkeltä Inha julkaisi myös ensimmäiset 
matkakertomuksensa Uudessa Suomettaressa. 

Vuonna 1894 hän lähti kielentutkija K. F. Karjalaisen kanssa kuvausmat- 
kalle Vienaan. Siellä hän kuvasi asukkaita, heidän elämäänsä, elinympäris- 
töään ja tapakulttuuriaan. Matkan tuloksena oli yli 200 kulttuurihistorialli- 
sesti merkittävää kuvaa. Vienan matkakuvaus Kalevalan laulumailta (1911) 
on yksi Inhan kaunokirjallisista pääteoksista. 

Vuorenmaa, Tuomo-Juhani: Inha, Into Konrad. Kansallisbiografia-verk- 
kojulkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-003402. Viitattu 20.3.2023. 


J. Heikki Karhu, vuodesta 1896 Vennola (1872—1938) 

Juho Heikki Karhu syntyi Oulussa ja kävi koulunsa Oulun lyseossa. Hän 
kirjoittautui Helsingin yliopistoon 1892, valmistui filosofian kandidaatiksi 
1896, maisteriksi 1897, filosofian lisensiaatiksi 1900 ja tohtoriksi 1903. Hel- 
singin yliopiston kansantaloustieteen professori hän oli 1908-1938. Karhu 

oli mukana myös politiikassa vuosina 1917—1931: hän oli kansanedustajana, 
pääministerinä ja neljästi muissa ministerin tehtävissä. 
Kesällä 1894 Karhu teki runonkeruuretken Keski-Pohjanmaalle. 


K. F. Karjalainen (1871-1919) 
Kajaanilaissyntyinen Kustaa Fredrik Karjalainen tuli ylioppilaaksi Kuopion 


suomalaisesta lyseosta 1892. Filosofian kandidaatiksi hän valmistui 1897, 
maisteriksi 1898 ja lisensiaatiksi 1905. Opiskeluaikanaan hän toimi suomen 
kielen ja kaunokirjoituksen opettajana Helsingin teollisuuskoulussa sekä yli- 
opiston historiallis-filologisen laitoksen amanuenssina. Hänestä tuli suoma- 
lais-ugrilaisen kielentutkimuksen dosentti sekä yliopiston vt. suomen kielen 
lehtori vuonna 1905. Suomen kielen ja kirjallisuuden vt. professorina hän 
toimi useaan otteeseen vuosina 1908—1917. 

Karjalainen oli yksi 1800- ja 1900-luvun vaihteen suurista suomalaisista 
tutkimusmatkailijoista. Hän keräsi laajoja aineistoja niin karjalan kielestä 
kuin hantien parista. Molemmat aineistot ovat edelleen ensisijaisen tärkeitä 
tutkimuksen lähteitä. 

Karjalainen aloitti karjalan kielen tutkijana. Hän teki yhteensä kolme 
matkaa (1894 yhdessä Inhan kanssa sekä 1895 ja 1897) eri puolille karjalan 
kielen puhuma-aluetta. Näiden matkojen sanastolliset saaliit on julkaistu 
karjalan kielen sanakirjassa. Karjalainen kirjoitti myös lukuisia yleistajuisia ja 
tieteellisiä artikkeleita karjalan kielestä. Varsinaisena elämäntyönä voidaan 
pitää hänen tutkimusmatkojaan hantien parissa 1898-1902. Näillä matkoil- 
laan hän tutki kaikkia hantin kielen päämurteita, keräsi runsaasti tekstejä 
ja kielioppia sekä sanaston, joka ilmestyi 1942 ja käsittää noin 1200 sivua. 
Karjalaisen sanakirja on edelleen keskeisimpiä hantin tutkimuksen lähteitä. 
Kulonen, Ulla-Maija: Karjalainen, Kustaa Fredrik. Kansallisbiografia-verkko- 
julkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-005407. Viitattu 20.3.2023. 


Kalle Kontio (1879—1954) 

Kontio pääsi ylioppilaaksi Mikkelin klassillisesta lyseosta 1901 ja kävi kan- 
sansävelmien keruussa Pohjois-Karjalassa ja Pohjois-Savossa heinä-elokuussa 
1901. Hän suoritti arkkitehtitutkinnon Polyteknillisessä opistossa 1905. Val- 
mistuttuaan hän pääsi Yleisten rakennusten ylihallituksen ylimääräiseksi 
arkkitehdiksi ja toimi eri arkkitehtitoimistoissa. Hän johti useita julkisten ra- 
kennusten rakennustöitä kunnes siirtyi vuonna 1920 Vaasan lääninrakennus- 
konttorin apulaisarkkitehdiksi ja vuonna 1924 Mikkelin lääninarkkitehdiksi. 
Viipurin lääninarkkitehtina hän toimi 1937—1940 ja Turun piiriarkkitehtina 
1940-1947. Hän jäi eläkkeelle 1947 toimittuaan arkkitehtina 42 vuotta. 


Kaarle Krohn (1863-1933) 

Krohn oli kansainvälisen ja kansallisen perinteentutkimuksen päähahmo ja 
kansanrunoudentutkimuksen professori Helsingin yliopistossa. Hän kehitti 
isänsä, suomen kielen ja kirjallisuuden professori Julius Krohnin luomia tut- 
kimusotteita ja nosti kansanrunoudentutkimuksen vakavasti otettavaksi 


321 


https://doi.org/10.21435/tl|.282 


Liitteet 


tieteeksi. Hänen johdollaan niin sanottu suomalainen koulukunta saavutti 
maailmanmaineen, joka on kestänyt 2000-luvulle asti. 

Krohn suuntautui suomalaisen suullisen perinteen tutkimukseen vasta 
maisteriksi valmistuttuaan. Hän tallensi kansansatuja ja kalevalamittaisia 
runoja Vienan Karjalassa (1881) ja Kainuussa (1882) sekä Laatokan Karjalas- 
sa, Pohjois-Pohjanmaalla, Pohjois-Savossa ja Pohjois-Karjalassa (1884, 1885) 
ja kierteli myös Värmlannin suomalaismetsissä ja Virossa. 

Krohn organisoi kansanperinteen keruun SKS:ssa ja käynnisti alkupe- 
räisten runotallenteiden julkaisemisen teoksessa Suomen Kansan Vanhat 
Runot (1908-1997). Hän oli myös perustamassa perinteentutkijoiden kan- 
sainvälistä Folklore Fellows -verkkoa sekä kansainvälistä julkaisusarjaa 
Folklore Fellows' Communications. Hänen tutkimuksistaan merkittävimpiä 
ovat teokset Tutkimuksia suomalaisten kansansatujen alalta I. Viekkaam- 
man suhde väkevämpäänsä ketunseikoissa kuvattuna (1887), Kantelettaren 
tutkimuksia I-II (1900-1901), Kalevalan runojen historia (1903-1910), Suo- 
mensuvun uskonnot I. Suomalaisten runojen uskonto (1914), Suomalaiset 
syntyloitsut (1917) sekä Kalevalan kysymyksiä I-II (1918). 

Apo, Satu: Krohn, Kaarle. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura, 1997-. http://urn. 
fi/urn:nbn:fi:sks-kbg-003513. Viitattu 20.3.2023. 


Tahvo Könönen (1864—1922) 

Könönen oli maakauppiaan poika Pälkjärveltä. Hän kirjoitti ylioppilaaksi 
Kuopion lyseosta ja kirjoittautui Helsingin yliopistoon vuonna 1885. Myö- 
hemmin hänestä tuli sanomalehtimies ja joensuulainen kunnallisvaikutta- 
ja. Kesällä 1884 hän kulki Pohjois-Karjalassa Ilomantsin ja Pälkjärven pitäjissä 
"Kuopion Isänmaallisen Seuran ja lyseeläisten Towerikunnan” kustannuksella. 


Salu Latvala (1870—1928) 

Salomon Latvala syntyi Ilmajoella, tuli ylioppilaaksi Vaasan yksityisestä ly- 
seosta, kirjautui yliopistoon 1891 ja valmistui filosofian kandidaatiksi 1895. 
Latvala toimi oppikoulunopettajana, viimeksi Kuopion lyseossa. Ylioppilas 
Latvala suuntasi kesällä 1895 Pohjois-Savoon "kuuntelemaan kansan keski- 
näistä puhekieltä” ja keräämään satuja. 


Wilhelm Lavonius (1832-1897) 

Viipurilaiseen sukuun syntynyt Lavonius pääsi ylioppilaaksi Viipurin lukiosta 
1850. Vuonna 1857 hän valmistui filosofian maisteriksi Helsingin yliopistosta 
ja vuonna 1874 hän sai molempain oikeuksien tohtorin oppiarvon. Lavonius 
oli ensimmäinen, joka hoiti yliopiston lainopillisessa tiedekunnassa suomen 
kielen professorin virkaa suomen kielen tultua oikeustoimikieleksi. Hän toi- 
mi yliopiston virkaatekevänä sihteerinä ja valtiopäivien talousvaliokunnan 
suomen kielen kääntäjänä ja toimitti 1862 Suomen perustuslakien suomen- 
noksen. Myöhemmin Lavonius oli monien valtion komiteoiden sihteeri ja 
jäsen, senaatin virkamies ja lopulta Viipurin hovioikeuden asessori ja hovi- 
oikeudenneuvos. 

Kesällä 1858 hän teki kuusiviikkoisen runonkeruumatkan Savoon. 

Väisänen, Maija: Lavonius, Wilhelm. Kansallisbiografia-verkkojulkaisu. 
Studia Biographica 4. Helsinki: Suomalaisen Kirjallisuuden Seura, 1997-. 
http://urn.fi/urn:nbn:fi:sks-kbg-003525. Viitattu 20.3.2023. 


Juhana ”Jussi” Lukkarinen (1884-1963) 
Kontiolahdella syntynyt Lukkarinen opiskeli Helsingin yliopistossa kansan- 
runoutta ja kansatiedettä. Hän oli kansanperinteen kerääjä ja tutkija sekä 
valokuvaaja ja työskenteli myös Kansallismuseon amanuenssina ja Seurasaa- 
ren ulkomuseon tehtävissä. Lukkarinen teki tutkimusmatkoja 1910-luvulla 
Pohjois-, Raja- ja Itä-Karjalaan, Inkeriin vuosina 1909 ja 1911 sekä Vienan 
Karjalaan vuonna 1917. Lukkarisen keräämiä runoja julkaistiin Suomen kan- 
san vanhat runot -kokoelmassa. Hän toimitti sarjan osat Etelä-Pohjanmaan 
runot, Satakunnan runot II ja Savon runot I-II. Hän julkaisi myös inkeriläis- 
ten kotijumalista ja praasniekoista, loitsuista ja suomalaisista naimatavoista. 
Lukkarinen liittyi valkoisiin joukkoihin sisällissodan aikana ja oli aktiivises- 
ti mukana hankkeissa Itä-Karjalan liittämiseksi Suomeen. Hän oli mukana 
myös yleisesikunnan tiedustelutoiminnassa. 


Jaakko Länkelä (1833-1916) 

Jaakko (Jaako) Länkelä syntyi Revonlahdella, kävi Oulun yläalkeiskoulua ja 
Kuopion lukion ja valmistui filosofian kandidaatiksi ja maisteriksi 1860. Hän 
työskenteli Jyväskylän seminaarissa suomen kielen opettajana ja lehtorina 
1834—1894. Hän oli oppikirjojen tekijä, sanomalehtimies ja Puuha-Jaakon 
nimellä tunnettu liikemies. Hän toimitti kasvatusopillista Koti ja Koulu -leh- 
teä 1864-1866 ja sanomalehti Suomalaista 1889—1907. Hän teki runonke- 
ruumatkan Inkeriin SKS:n stipendillä 1858. 

Länkelä omisti Väinölän tilan Jyväskylän lähellä 1892-1916. Hän harjoitti 
laivaliikennettä Päijänteellä vuodesta 1878 ja perusti Väinölään rullatela- 
kan 1894 sekä laivakorjauksia tehneen konepajan 1897. Lisäksi hän omisti 
kirjapainon Jyväskylässä 1877-1907 ja toimi kirjankustantajana. Länkelä kir- 
joitti myös itse oppikirjoja, muun muassa lukukirjan ja aapisen kansakouluja 
varten sekä suomen kielen kieliopin. Hän oli Jyväskylän kaupunginvaltuus- 
ton jäsenenä 1875-1894 ja toimi myös valtuuston puheenjohtajana ja vara- 
puheenjohtajana. 


livo Marttinen (1870-1934) 

Marttinen omisti elämänsä kotiseutunsa Vuokkiniemen kansanperinteen 
keruutyölle. Hän ei kuulunut ylioppilaisiin, mutta uurasti kaiken liikenevän 
vapaa-aikansa kotiseutunsa kansanperinteen säilyttämiseksi. Syntyperäise- 
nä vienankarjalaisena ja runonlaulajien jälkeläisenä hänellä oli hyvät edel- 
lytykset paneutua juuri kerääjien kannalta vaikeimpien perinnelajien, loit- 
sujen ja taikojen, tallentamiseen. Paikallisten olojen tuntemus, kielen täy- 
dellinen hallinta sekä henkilökohtainen tuttavuus monen merkittävän tie- 
täjän kanssa korvasivat puuttuvan muodollisen koulutuksen. 

J. J. Mikkola (1866-1946) 
Ylöjärveläisestä Jooseppi Julius Mikkolasta tuli kielitieteilijä ja Helsingin yli- 
opiston slaavilaisen filologian professori. Hän toimi myös diplomaattina ja 
oli Suomalais-ugrilaisen seuran varaesimies sekä Suomen Sukututkimusseu- 
ran ja Kansallisteatterin johtokuntien jäsen. Lisäksi hän toimi Suomalaisuu- 
den Liiton ja Suomalaisen tiedeakatemian puheenjohtajana ja oli jäsenenä 
useissa ulkomaisissa tiedeseuroissa. Mikkola oli naimisissa kirjailija Maila 
Talvion kanssa. 

Mikkola teki sadunkeräysmatkan vuodenvaihteessa 1886—1887 Pohjois- 
Satakuntaan. 

Kemiläinen, Aira: Mikkola, Jooseppi Julius. Kansallisbiografia-verkko- 
julkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-006260. Viitattu 20.3.2023. 


Martti Nyholm, vuodesta 1906 Airila (1878-1953) 

Nyholm syntyi Ilmajoella, kävi Vaasan suomalaisen reaalilyseon, pääsi yliop- 
pilaaksi 1896, filosofian kandidaatiksi 1900 ja tohtoriksi 1912. Vuonna 1901 
hän teki SKS:n stipendillä kielentutkimusmatkan Norrbotteniin. Hän edisti 
1900-luvun alkupuolella suomen kieltä ja suomalaista kulttuuria monipuoli- 
sesti tutkijana, opettajana, sanakirjojen ja kielenoppaiden toimittajana sekä 
opettajankoulutuksen kehittäjänä ja kouluhallintomiehenä. Hän työskente- 
li Kokkolan suomalaisen yhteiskoulun kielten opettajana sekä Jyväskylän 
seminaarin suomen kielen pitkäaikaisena lehtorina. Tohtoriksi Airila väitteli 
Tornion murretta koskevalla opinnäytteellä. Siirtyminen kansakouluntar- 
kastajaksi Helsinkiin 1924 nosti esiin ajatuksen kiinnittyä yliopistoon dosen- 
tiksi, mikä toteutuikin keväällä 1925. Kouluhallituksen kouluneuvokseksi 
hän nousi 1930, ja viimeiset työvuodet 1934-1945 kuluivat Helsingin yliopis- 
tossa suomalaisen filologian apulaisena. Suuri osa tästä ajasta kului myös 
professuurien hoitamiseen. 

Airila julkaisi useita kieliopillisia artikkeleita ja muita kirjoituksia aika- 
kauskirjoissa (Virittäjä, Kasvatus ja koulu, Suomi). Airilasta tuli myös ensim- 
mäinen päätoimittaja Nykysuomen sanakirja -suurprojektiin. Hän johti ai- 
nesten keruuta 1929-1938 ja laati toimitustyötä koskevan suunnitelman. 

Pitkäaikainen, aktiivinen toiminta seminaarinlehtorina teki Airilasta 
merkittävän keskisuomalaisen kulttuurivaikuttajan. Hän perusti Jyväskylän 
tieteellisen kirjaston, johti seminaariopettajien liiton keskustoimikuntaa 
useita vuosia ja toimi sekä kaupunginvaltuuston että K. J. Gummeruksen 
kirjapainon hallituksen jäsenenä. Vuonna 1918 hänestä tuli Jyväskylän yli- 
opistoyhdistyksen valtuuskunnan puheenjohtaja ja myöhemmin kunnia- 
jäsen. Suomalainen Tiedeakatemia tunnusti Airilan työn tieteellisen mer- 
kityksen kutsumalla hänet apujäsenekseen 1929. Professorin arvo hänelle 
myönnettiin 1942. 

Autio, Veli-Matti: Airila, Martti. Kansallisbiografia-verkkojulkaisu. Stu- 
dia Biographica 4. Helsinki: Suomalaisen Kirjallisuuden Seura, 1997-. http:// 
urn.fi/urn:nbn:fi:sks-kbg-006978. Viitattu 20.3.2023. 

A. E. Nylander (1831-1890) 

Oulussa syntynyt Anders Edvin Nylander kävi koulua kotikaupungissaan ja 
Kuopiossa, aloitti opiskelun Helsingin yliopistossa ja liittyi Pohjalaiseen osa- 
kuntaan. Talvella 1850-1851 hän keräsi satuja ja arvoituksia Hämeessä ja 
Keski-Suomessa. Lääketieteellisen tiedekunnan matrikkeliin hänet merkit- 
tiin 1855. Hän toimi Kuopiossa monissa viroissa lääkärinä ja lopulta piiri- 
lääkärinä. Nälkävuosina hänet määrättiin Pohjois-Suomeen opettamaan 
hirvenjäkälän käyttöä ruokataloudessa. Yhdessä A. E. Nordenskiöldin kans- 
sa hän julkaisi teoksen Finlands mollusker (1856), joka oli pitkään ainoa Suo- 
men nilviäisiä käsittelevä systemaattinen teos. 


Toivo Paavonen (1882—1932) 

Metsänhoitaja Toivo Paavonen oli kotoisin Hausjärveltä Oitin kylästä. Vuon- 
na 1903 hän teki murteentutkimusta Orimattilassa ja erityisesti kotikyläs- 
sään. Paavosen matkakertomus on vuodelta 1903. 


B. A. Paldani (1823-1860) 
Berndt August Paldani kävi Hämeenlinnan triviaalikoulua ja Vaasan lukiota 
ja pääsi ylioppilaaksi 1847. Hänestä tuli pappi ja kansanperinteentekijä. 

Paldani teki opiskeluaikanaan kaksi runonkeruumatkaa Pohjois-Sata- 
kuntaan. Ensimmäinen matka tapahtui talvella 1851-1852, jolloin hän kiersi 
Ylöjärven, Viljakkalan, Ikaalisten, Jämijärven, Hongonjoen (nykyinen Hon- 
kajoki), Karvian, Parkanon, Kihniön, Virtain ja Ruoveden pitäjissä. Toisen 
keruumatkansa hän teki keväällä 1852 kiertäen Ikaalisissa, Kankaanpäässä, 
Hongonjoella, Parkanossa, Kurussa ja Ylöjärvellä. Hän sai kerättyä molem- 
milla matkoillaan runsaasti materiaalia, muun muassa runoja, sananlaskuja, 
asutustarinoita, arvoituksia ja satuja. Paldanin matkakirjeet julkaistiin Länsi- 
suomalaisen osakunnan Kaukomieli-lehdessä. 

Paldani toimi saarnaajana ja pappina useissa seurakunnissa vuosina 
1853-1858. 


L. A. Palonen (1837-1908) 

Lars August Palonen syntyi Nakkilassa ja kävi koulua Turussa. Suoritettuaan 
Helsingin yliopistossa teologin tutkinnon vuonna 1861 hän toimi kappalai- 
sena muun muassa Kauvatsalla ja Lopella. Vuonna 1859 hän keräsi runoja 
Satakunnassa. 


Samuli Paulaharju (1875-1944) 
Paulaharju oli torpparin poika Kurikasta. Hän valmistui kansakoulunopet- 


tajaksi Jyväskylän seminaarista 1901 ja suoritti sekä kuuromykkäinkoulun 
opettajan että huonekalupuuseppämestarin tutkinnon 1906. 

Paulaharju toimi aluksi kansakoulunopettajana Karjalankannaksella 
Uudellakirkolla ja sen jälkeen Oulun kuuromykkäkoulun opettajana, kun- 
nes jäi eläkkeelle 1935. Oulun museon hoitajana hän toimi 1908-1924. Hä- 
nelle myönnettiin professorin arvo 1943. 

Paulaharju teki yli neljänkymmenen vuoden ajan joka kesä keräysmatko- 
ja, jotka ulottuivat Karjalankannakselle, Keski-Suomeen, Pohjanmaalle, Itä- 
ja Pohjois-Karjalaan, Vienaan, Aunukseen, Inkeriin, Suomen ja Kuolan Lap- 
piin, Ruijaan ja Ruotsin suomalaisalueille. 

Kerääjänä hän oli monipuolinen: hän kokosi suullista perinnettä, piirsi 
ja valokuvasi esineistöä ja rakennuksia sekä ihmisiä ja heidän ympäristöjään 
ja keräsi esineistöä. Hän oli taitava piirtäjä ja valokuvaaja. Keräysmatkoilla 
Samuli Paulaharjun mukana oli hänen vaimonsa Jenny Paulaharju, jolla oli 
merkittävä rooli siinä, että Paulaharju sai pysyvän sijan kansatieteen histo- 
riassa. 

Paitsi kansanperinteen kerääjä Paulaharju oli myös kirjailija, joka kertoi 
elävästi perinteestä ja perinteen taitajista ja heidän elämästään. Hän kehitti 
omaperäisen kirjallisen tyylin, jossa kansan oma ääni kuului tekijän äänen 
rinnalla ja jossa asiat esitettiin tarkasti, havainnollisesti ja taiteellisesti. Hä- 
nen teoksistaan on jatkuvasti otettu uusia painoksia, ja ne ovat voittaneet 
lukijoita uusien sukupolvien keskuudessa. 

Paulaharjun folkloristinen ja kansatieteellinen kokoelma SKS:n arkistos- 
sa sisältää yli 65000 muistiinpanoa ja 4 000 sivua kansatieteellisiä kertomuk- 
sia. Paulaharjun keräämää aineistoa on myös Museovirastossa ja Pohjois- 
Pohjanmaan museossa Oulussa. 

Syrjö, Veli-Matti: Paulaharju, Samuli. Kansallisbiografia-verkkojulkaisu. 
Studia Biographica 4. Helsinki: Suomalaisen Kirjallisuuden Seura, 1997-. 
http://urn.fi/urn:nbn:fi:sks-kbg-006322. Viitattu 20.3.2023. 


O. E. Petterson (1831—1886) 

Hailuodossa syntynyt Petterson kävi Oulun yläalkeiskoulua ja Turun lukiota. 
Pastoraalitutkinnon hän suoritti 1871 ja valmistui filosofian kandidaatiksi 
ja maisteriksi 1877. Papiksi hänet vihittiin 1854, ja hän toimi saarnaajana ja 
kappalaisena. Värdön kirkkoherraksi hänet nimitettiin 1872. Runonkeruu- 
matkan hän teki Pohjanmaalle 1852. 


Rietrikki (Fredrik) Polen (1823-1884) 

Fredrik Pol&n syntyi kappalaisen poikana Pieksämäellä. Etunimensä hän 
suomalaisti muotoon Rietrik, joka myöhemmin vakiintui muotoon Rietrikki. 
Jo nuorena opiskelijana hän kokosi SKS:n apurahan turvin kansanrunoutta 
ja -satuja Kuopion ja Viipurin lääneistä. Matkakertomus julkaistiin Suome- 
tar-lehdessä, jonka toimittajaksi Polén ryhtyi 1851. Polén on jäänyt Suomen 
kulttuurihistoriaan ensimmäisen suomenkielisen tohtorinväitöskirjan teki- 
jänä. 

Polén toimi Suomettaren toimittajana ja päätoimittajana, Suomalaisen 
Kirjallisuuden Seuran kirjapainon johtajana, kielenkääntäjänä Uudenmaan 
lääninhallituksessa ja senaatissa sekä opettajana useissa kouluissa. Hän oli 
filosofian tohtori, lehtori, toimittaja ja kirjailija eli aikansa kulttuurielämän 
monitoimivaikuttaja, jonka työ sai merkitystä etenkin suomenkielisen leh- 
distön ja koululaitoksen piirissä. 

Polén kulki runonkeruussa Savossa ja Etelä-Karjalassa vuonna 1847. 

Laitinen, Kai: Polen, Rietrikki. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura, 1997-. http:/l/urn. 
fi/urn:nbn:fi:sks-kbg-002933. Viitattu 20.3.2023. 


Volmari Porkka (1854-1889) 

Suursaarella kalastajaperheeseen syntynyt Frans Voldemar (Frans Volmari) 
Porkka kävi koulunsa Loviisassa ja Porvoossa, valmistui filosofian kandidaa- 
tiksi 1877 ja väitteli tohtoriksi 1885. Hän oli suomen kielen lehtori ja kansan- 
runouden ja suomalaisugrilaisten kielten tutkija. Runonkeruumatkoillaan 
Inkerissä hän keräsi talteen huomattavan määrän itkuvirsiä ja muuta kan- 
sanrunoutta ja kirjoitti matkasta hienon kertomuksen. Porkka oli lupaava 
kielimies ja tutkija, joka menehtyi vain 35 vuoden ikäisenä. 


Lauri Pääkkönen (1865-1939) 

Lauri Vilho Pääkkönen valmistui kansakoulunopettajaksi Sortavalan semi- 
naarista. Vuosina 1890-1899 hän asui Heinolassa ja vaikutti siihen, että sin- 
ne perustettiin opettajaseminaari. Vuosina 1889-1904 hän kierteli Inkerissä, 
Tverin Karjalassa, Aunuksessa ja Vepsässä keräten kansanrunoja ja muinais- 
tieteellistä aineistoa. Hänen matkapäiväkirjansa ovat pitkiä seikkaperäisiä 
dokumentteja eri puolilta Karjalaa. Pääkkönen keräsi myös noin 6 000 kivi- 
kauden esinettä Kansallismuseon kokoelmiin. Retkiensä vuoksi hän joutui 
kuitenkin viranomaisten epäluulojen kohteeksi ja vuonna 1900 hän ryhtyi 
kansakoulunopettajaksi. 


Theodor Reinius (1832-1856) 

Reinius syntyi Isossakyrössä, kävi Vaasassa triviaalikoulua vuosina 1841-1848 
ja Vaasan lukiota vuosina 1848-1851. Ylioppilaaksi hän kirjoitti Helsingissä 
vuonna 1851, ja samana vuonna hänet kirjattiin Helsingin yliopiston teolo- 
giseen tiedekuntaan sekä Pohjalaisen osakunnan jäseneksi. Papiksi hänet vi- 
hittiin Turun hiippakunnassa 1854, minkä jälkeen hän toimi hetken Siuntion 
kirkkoherran apulaisena. Kesällä 1852 hän oli runonkeruussa Etelä-Pohjan- 
maalla. Hän menehtyi nuorena, vain 24-vuotiaana. 


Albin Rothman (1821—1890) 

Rantasalmella syntynyt Rothman kävi Porvoon lukiota ja kirjautui Helsingin 
yliopistoon ja Savo-karjalaiseen osakuntaan 1846. Hän työskenteli Posti- 
johtokunnan kamarikirjurina, reviisorina ja Joroisten postimestarina. 
Rothman teki satujen keruumatkan E. Rudbeckin kanssa Pohjois-Hämee- 
seen kesällä 1850. 


Erik Rudbeck (1830-1867) 
Erik Rudbeck, myöhemmin Eero Salmelainen, syntyi lisalmella, kävi koulua 


Kuopiossa ja kirjautui Helsingin yliopistoon ja Savo-karjalaiseen osakuntaan 
1849. Rudbeck sai ensimmäiset kansalliset herätteensä Kuopion yläalkeis- 

koulussa J. V. Snellmanilta sekä Fabian Collanilta. Tultuaan opiskelemaan 
Helsinkiin Rudbeck liittyi heti Suomalaisen Kirjallisuuden Seuraan (SKS). Hä- 
nen opintonsa ja harrastuksensa suuntautuivat kansallisille aloille. 

Opiskeluaikanaan 1850-luvulla Rudbeck julkaisi joitakin suomennoksia, 
joiden erinomainen suomen kieli herätti huomiota. Erityisen merkittävää oli 
kuitenkin hänen toimintansa lastenkirjallisuuden hyväksi. 

Rudbeckin ja Albin Rothmanin satujen keruumatka Pohjois-Hämeeseen 
1850 onnistui niin hyvin, että SKS toivoi Rudbeckiltä kirjaa suomalaisista 
kansansaduista. Teos ilmestyi vuonna 1852 nimellä Suomen kansan satuja 
ja tarinoita, ja sen toimittajaksi merkittiin Eero Salmelainen, kirjailijanimi, 
jota Rudbeck käytti 1850-luvulta lähtien. Suomen kansan satuja ja tarinoita 
vaikutti suomen kirjakielen kehitykseen, ja teos on edelleen suosittu. 

Eero Salmelaisen tieteellinen tuotanto jäi suppeaksi. Satuja käsittelevää 
tutkimusta ei plagiaattisyytösten vuoksi hyväksytty. Salmelainen masentui 
tästä ja luopui suunnittelemastaan tieteellisestä urasta. Hän muutti Kuo- 
pioon ja toimi opettajana Kuopion lukiossa ja tyttöoppilaitoksessa. Hän 
jatkoi Kuopiossa toimitus- ja suomennostöitä, ja hänet tunnettiin suomen 
kielen ja suomalaisuuden edistäjänä. 

Rausmaa, Pirkko-Liisa: Salmelainen, Eero. Kansallisbiografia-verkkojul- 
kaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-003608. Viitattu 20.3.2023. 


Väinö Salminen (1880-1947) 

Myrskylässä syntynyt Salminen kävi Porvoon lyseota ja valmistui Helsingin 
yliopistosta filosofian kandidaatiksi 1908, lisensiaatiksi 1917 ja tohtoriksi 
1919. Hän halusi jo koulupoikana päästä Lönnrotin ja Castrenin tavoin kan- 
sanrunouden keruumatkoille ja keskittyikin opintojensa alusta pitäen tä- 
hän päämääräänsä. Inkeristä tuli hänen omin alueensa, jonne hän palasi 
useita kertoja ja johon hänen tutkimuksensa keskittyivät. Hän teki matkoja 
myös Värmlantiin, Pohjois-Suomeen ja Länsipohjaan ja matkusti ja tallensi 
perinnettä myös Etelä- ja Raja-Karjalassa, Aunuksessa ja Vienassa sekä Nov- 
gorodin Karjalassa ja Virossa. Paitsi perinnemuistiinpanoja (noin 4 000) hän 
julkaisi useita kuvauksia matkoiltaan sekä runonlaulajien ja perinteentaita- 
jien esittelyjä. 

Salmisen tutkimukset keskittyivät pääasiassa kansanrunoihin ja Inkeriin. 
Väitöskirja Länsi-Inkerin häärunot. Synty- ja kehityshistoriaa valmistui 1917. 
Siinä hän tarkastelee runoja hääseremonian ja koko häätapakokonaisuu- 
den osina pikemminkin kuin yksityisinä runoina. Muita hänen teoksiaan 
ovat muun muassa Kertovien runojen historiaa. Inkeri (1929) sekä Suoma- 
laisten muinaisrunojen historia I (1934). Salminen osallistui aktiivisesti myös 
Suomen Kansan Vanhojen Runojen toimitustyöhön. 

Salminen kritisoi kansanrunoudentutkimuksessa vallinnutta maantie- 
teellis-historiallista menetelmää ja etenkin perinteen vaeltamiseen liittyviä 
käsityksiä. Hän tutki erityisesti Inkerin runoperinnettä ja korosti perinteen 
esittäjien, runojen käyttötilanteiden ja miljöön tutkimisen tärkeyttä. Hän 
oli tuottelias kirjoittaja, jonka bibliografiassa on yli sata nimekettä tieteellis- 


328 


https://doi.org/10.21435/tl|.282 


Liitteet 


luontoisia julkaisuja. Niiden lisäksi hän kirjoitti suuren joukon kirja-arvoste- 
luja, henkilöesittelyjä, tietosanakirja-artikkeleita ja sanomalehtikirjoituksia, 
jotka puuttuvat julkaistusta bibliografiasta, sekä kaksi muistelmanidettä. 
Salminen oli Helsingin yliopiston suomalaisen kansanrunoudentutkimuksen 
dosentti vuodesta 1917 ja suomalaisen ja vertailevan kansanrunoudentutki- 
muksen professori vuodesta 1933. Hän kuului Kalevalaseuran perustajiin, ja 
hänen panoksensa oli merkittävä myös useiden muiden tiede- ja sivistysjär- 
jestöjen toiminnassa. 

Rausmaa, Pirkko-Liisa: Salminen, Väinö. Kansallisbiografia-verkkojulkai- 
su. Studia Biographica 4. Helsinki: Suomalaisen Kirjallisuuden Seura, 1997-. 
http://urn.fi/urn:nbn:fi:sks-kbg-007032. Viitattu 20.3.2023. 


Paavo Salonius (1835—1885) 

Paul (Paavo) Salonius oli kappalaisen poika Turusta. Hän valmistui Helsingin 
yliopistosta filosofian kandidaatiksi ja maisteriksi vuonna 1864 ja opettaja- 
kandidaatiksi vuonna 1866. Kesällä 1869 hän kulki tutkimassa murteita Uu- 
dellamaalla Karjalohjan, Lohjan, Vihdin ja Nurmijärven pitäjissä sekä Kiskon 
pitäjässä. Vuonna 1874 hänet otettiin uudelleen yliopistoon teologian opis- 
kelijaksi. 

Salonius työskenteli opettajana, kielentutkijana ja toimittajana. Hän 
julkaisi tutkimusretkeensä perustuvan kirjoituksen Kielimurteista Kiskon, 
Karjalohjan, Lohjan, Vihdin ja Nurmijärven pitäjissä vuonna 1872 sekä tutki- 
muksen kielimurteesta Tornion seudulla vuonna 1881. 


Fredrik Saukko (1826-1906) 
Saukko syntyi Sortavalassa kauppiasperheeseen. Hän kävi yläalkeiskoulun 
Savonlinnassa ja lukion Porvoossa. Hän kirjautui Helsingin yliopistoon ja tuli 
ylioppilaaksi 1846. Hän opiskeli Oikeustieteellisessä tiedekunnassa, mutta 
ei valmistunut sieltä vaan toimi kansakoulunopettajana. Opetusmetodit 
kiinnostivat Saukkoa: hän tutustui niihin Venäjällä, Sveitsissä ja Saksassa. 
Hän toimi Viipurin ala-alkeiskoulun vt. opettajana vuosina 1858-1859, Pie- 
tarin ruotsinkielisen Katarinan kirkkokoulun johtajana vuosina 1860—1862 
sekä Sortavalan kansakoulun johtajana vuodesta 1863 ja samalla Sortavalan 
reaalikoulun venäjänopettajana vuodesta 1876. Saukko kuoli Sortavalassa 
vuonna 1906. 

Saukko teki runon- ja sadunkeruumatkan Etelä- ja Raja-Karjalaan vuon- 
na 1850. 


Fredrik Alfred Saxbäck (1836-1863) 

Hattulassa pappisperheeseen syntynyt Saxbäck kävi Kuopion lukion ja kir- 
jautui Helsingin yliopistoon 1855. Suomalaisen Kirjallisuuden Seura lähetti 
hänet vuonna 1859 Inkeriin runonkeruuseen. Paheneva silmäsairaus ja rin- 
tatauti pakottivat hänet lopettamaan opintonsa 1861, minkä jälkeen hän 
oli jonkin aikaa opettajana Kajaanissa. Saxbäck kirjoitti Oulun Wiikko-Sano- 
miin, Suomettareen ja Joukahaiseen nimimerkillä -k-k. 

Zakarias Emanuel Sirelius (1822—1848) 

Puumalan kirkkoherran poika kävi Loviisan triviaalikoulua ja Porvoon lukio- 
ta vuosina 1839-1843, minkä jälkeen hän kirjautui Helsingin yliopistoon. Sa- 
malla hänestä tuli Savo-karjalaisen osakunnan jäsen. Ennen Porvoon lukiota 
hän opetti eräälle papille suomea Kuolassa, "Turjan mailla”. Talvella 1847 
hän teki runonkeruumatkan Savoon ja Laatokan Karjalaan osittain yhdessä 
Rietrikki Polönin kanssa. Samana vuonna hänet kutsuttiin SKS:n jäseneksi. 


U. T. Sirelius (1872-1929) 

Uuno Taavi Sirelius pääsi ylioppilaaksi Viipurin suomalaisesta klassillises- 
ta lyseosta 1891, valmistui filosofian kandidaatiksi 1895, maisteriksi 1897, 
lisensiaatiksi 1906 sekä tohtoriksi 1907. Sireliuksen väitöskirja Uber die 
Sperrfischerei bei den finnisch-ugrischen Völkern käsitteli suomalais-ugri- 
laisten kansojen patokalastuksen kehitystä ja kalastusmenetelmien eroavai- 
suuksia. Ensimmäisen tutkimusmatkansa hän teki Venäjälle obinugrilaisten 
kansojen asuma-alueille. Vuosina 1898-1900 hän teki tutkimusmatkan han- 
tien, mansien ja samojedien pariin ja vuonna 1907 komien ja udmurttien 
pariin. Vuonna 1911 hän teki toisen matkan Arkangeliin ja kulki perinteen- 
keruussa myös Vienan Karjalassa. 

Sirelius toimi muun muassa Kansallismuseon intendenttinä ja oli Hel- 
singin yliopiston ensimmäinen suomalais-ugrilaisen kansatieteen professori. 
Hän toimi aktiivisesti myös Suomalais-ugrilaisessa seurassa ja Suomen mui- 
naismuistoyhdistyksessä. 

Lehtonen, Juhani U. E.: Sirelius, Uuno Taavi. Kansallisbiografia-verkko- 
julkaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-003633. Viitattu 20.3.2023. 


David Skogman (1840-1867) 
David Skogman, alun perin Taave Mikkola, syntyi Mouhijärvellä Mikkolan 
torppaan kahdeksanneksi lapseksi. Hän pääsi ylioppilaaksi, luki papiksi ja 
palveli ylimääräisenä pappina useissa Satakunnan seurakunnissa sekä pi- 
täjänapulaisena Suodenniemellä. Skogman toimi aktiivisesti myös kansan- 
perinteen parissa. 22-vuotiaana hän lähti SKS:n stipendiaattina runonke- 
ruuseen Satakuntaan kesällä 1861. Toisen stipendin SKS myönsi hänelle 
vuonna 1865 Ruotsin ja Norjan pohjoisosiin. 

Mäkelä-Alitalo, Anneli: Skogman, David. Kansallisbiografia-verkkojul- 
kaisu. Studia Biographica 4. Helsinki: Suomalaisen Kirjallisuuden Seura, 
1997-. http://urn.fi/urn:nbn:fi:sks-kbg-006412. Viitattu 20.3.2023. 


Aksel Söderholm (1869—1951) 

Pohjanmaalla Pedersöressä syntynyt Söderholm kävi koulua Oulussa ja Po- 
rissa, valmistui filosofian kandidaatiksi ja maisteriksi 1897 ja suomen ja ruot- 
sin opettajaksi 1901. Hän toimi ruotsin lehtorina vuosina 1919-1931. Kesällä 
1893 hän teki lauseopillisen tutkimusmatkan Oulun ja Muhoksen pitäjiin. 

Anto Södermann (1880-1916) 

Anto Frans Alarik Södermann oli toimittaja ja nuorsuomalainen poliitikko. 
Hän pääsi ylioppilaaksi Helsingin suomalaisesta yhteiskoulusta vuonna 1898 
ja opiskeli Helsingin yliopistossa pääaineinaan filosofia ja suomen kieli. Hän 
kävi sanastonkeruumatkalla Nurmijärvellä kesällä 1901. 

Södermann valmistui filosofian kandidaatiksi 1903 ja työskenteli sen 
jälkeen suomen ja ruotsin kielen opettajana ruotsalaisessa klassillisessa ly- 
seossa sekä sanomalehti Karjalan päätoimittajana. Hänen aikanaan lehdes- 
tä tuli Nuorsuomalaisen puolueen oikeistosiiven äänenkannattaja. Söder- 
mann kuului nuorsuomalaisen puolueen piiritoimikuntaan ja toimi ajoittain 
sen puheenjohtajana. Hän oli Viipurin kaupunginvaltuuston jäsen vuodesta 
1913. Vuonna 1912 Södermann sai Karjalan vastaavana toimittajana kah- 
deksan kuukauden vankeusrangaistuksen majesteettirikoksesta. Vankeusai- 
kanaan hän ryhtyi opiskelemaan oikeustieteitä ja suoritti alan tutkinnon 
1914. Sen jälkeen hän toimi päätoimittajan tehtävänsä ohella avustajana 
Otto Tannerin asianajotoimistossa. Hän myös suomensi useita teoksia. 


Theodor Tallgvist (1839—1912) 
Tallgvist syntyi Eurassa, pääsi ylioppilaaksi 1858 ja opiskeli Helsingin yliopis- 
tossa sekä historiallis-filosofisessa että fysikaalissmatemaattisessa tiede- 
kunnassa. Tallgvist aloitti opiskelun Helsingin Teknillisessä reaalikoulussa 
1860-luvun alussa. Valmistuttuaan sekä filosofian maisteriksi että insinöö- 
riksi 1863 hän toimi erilaisissa rakennustehtävissä, kunnes sai alueinsinöörin 
viran Riihimäen-Pietarin ratatyömaalta 1868. Tallgvistista tuli Tie- ja vesi- 
rakennusten ylihallituksen yli-insinööri ja myöhemmin Helsingin rahatoimi- 
kamarin sihteeri. Hän edusti porvarissäätyä useilla säätyvaltiopäivillä 1885- 
1900 ja oli Helsingin kaupunginvaltuuston jäsen 1883-1905. 

Vuonna 1859 Tallgvist teki opiskelijatoverinsa Antti Törneroosin kanssa 
runonkeruumatkan Keski- ja Länsi-Inkerin kyliin. 

Hanski, Jari: Tallgvist, Theodor. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura, 1997-. http://urn. 
fi/urn:nbn:fi:sks-kbg-006462. Viitattu 20.3.2023. 


J. R. Tengström (1823—1847) 
Johan Robert Tengström syntyi Turussa, kävi koulua Helsingin yksityis- 
lyseossa ja pääsi ylioppilaaksi 1839. Hän opiskeli Berliinissä kesällä 1843 ja 
valmistui Helsingin yliopistosta filosofian kandidaatiksi ja maisteriksi 1844, 
lisensiaatiksi ja tohtoriksi 1846. Hän lähti opintomatkalle ulkomaille 1846 
ja kuoli Pariisissa 1847. 

Tengström oli runonkeruussa Vienan Karjalassa M. A. Castrenin kanssa 
1839. 

Klinge, Matti: Tengström, Robert. Kansallisbiografia-verkkojulkaisu. 
Studia Biographica 4. Helsinki: Suomalaisen Kirjallisuuden Seura, 1997-. 
http:/urn.fi/urn:nbn:fi:sks-kbg-002955. Viitattu 20.3.2023. 

Antti Törneroos (1835—1896) 
Antti Törneroos, runoilijanimeltään Tuokko, oli varakkaan talon poika litis- 
tä. Kirjallista lahjakkuutta Törneroos osoitti jo lapsena. Hän kävi ala- ja ylä- 
alkeiskoulun Heinolassa, kirjoittautui Porvoon lukioon 1853 ja yliopistoon 
1858 opiskelemaan suomen kieltä ja kirjallisuutta. Hän tutustui suomen- 
kielisestä kirjallisuudesta kiinnostuneisiin opiskelijoihin ja ystävystyi muun 
muassa Aleksis Kiven kanssa. Filosofian kandidaatiksi ja maisteriksi Törne- 
roos valmistui 1864. Hän elätti itsensä erilaisilla kirjallisilla töillä toimittaja- 
na, runoilijana ja suomentajana. Tunnetuin Tuokon runoista lienee Työväen 
marssi, jonka hän kirjoitti Helsingin Työväenyhdistyksen 10-vuotisjuhlaan 
1894. 

Koskela, Lasse: Törneroos, Antti. Kansallisbiografia-verkkojulkaisu. 
Studia Biographica 4. Helsinki: Suomalaisen Kirjallisuuden Seura, 1997-. 
http://urn.fi/urn:nbn:fi:sks-kbg-002960. Viitattu 20.3.2023. 


A. O. Väisänen (1890-1969) 

Savonrannalla syntynyt Armas Otto Abraham (Aapo) Väisänen oli etnomu- 
sikologi ja musiikkitieteen professori, joka tutki erityisesti suomalais-uari- 
laista kansanmusiikkia. Hänen musikaalisuutensa huomattiin jo lapsena ja 
hänet lähetettiin Savonlinnan lyseoon. Hän opetteli omin päin soittamaan 
viulua ja alkoi lähetellä pieniä sävelmäkeräelmiä SKS:aan. Ylioppilastutkin- 
non jälkeen Väisänen kirjoittautui Helsingin yliopistoon ja opiskeli viulun- 
soittoa Helsingin Filharmoonisen Seuran orkesterikoulussa ja soitti alttoviu- 
lua sen orkesterissa, nykyisessä Helsingin kaupunginorkesterissa. 

Väisänen kiinnostui nuorena myös kansanmusiikin tutkimisesta ja teki 
lukuisia keräysmatkoja suomalais-ugrilaisten kansojen keskuuteen vuosina 
1912-1946 (muun muassa Aunukseen, Viroon, Vepsään, Inkerinmaalle, Mor- 
dvaan, Petsamoon ja Ruotsin Lappiin). Yliopistossa hän opiskeli musiikkitie- 
dettä, julkaisi useita tutkimuksia ja sävelmäkokoelmia ja väitteli tohtoriksi 
vuonna 1939 aiheenaan obinugrilaiset kansansävelmät. 

Väisänen hoiti Helsingin yliopistossa musiikkitieteen dosentuuria vuo- 
sina 1940-1956 ja professuuria vuosina 1956-1959. Hän oli muun muassa 
Kalevalaseuran sihteeri ja puheenjohtaja. 

Kesällä 1915 hän teki ensimmäisen matkansa Vienan Karjalaan SKS:n 
stipendiaattina. 

Asplund, Anneli: Väisänen, Armas Otto. Kansallisbiografia-verkkojulkai- 
su. Studia Biographica 4. Helsinki: Suomalaisen Kirjallisuuden Seura, 1997-. 
http://urn.fi/urn:nbn:fi:sks-kbg-008195. Viitattu 20.3.2023. 

Kartta 1. Autonomisen Suomen rajat 1809-1917. © Spatio Oy. 

Kartta 2. Eri Karjalat. O Joensuun yliopisto / Kuvakeskus (nyk. Grano Oy). 

Kartta 3. Vienan Karjala runokylineen. © Joensuun yliopisto / Kuvakeskus 

Kartta 4. Itä-Suomen ja Karjalan murre- ja kielialueet sekä pitäjät, joissa 
Lönnrot kävi keruumatkoillaan vuosina 1828-1842. Kotimaisten kielten 
keskus ja www.vanhakartta.fi (Heikki Rantatupa -portaali, Jyväskylän yli- 
opisto), 2017, muunnettu lähteestä. Samppa Mäkelä 2019. CC-BY-SA-4.0. 

Kartta 5. Inkerinmaa. Etniset ryhmät merkitty von Köppenin 1800-luvun 


puolivälin tietojen mukaan. Kartta: OU Regio, O Regio 2020, KL-20-027 

Kartta 6. Värmlanti, Finnskogen ja Norrbotten. O Spatio Oy. 

Arkistolähteet 


SKS:n arkisto 
Perinteen ja nykykulttuurin kokoelmat 


Kerääjäkokoelma 
SKS KRA. Groundstroem, Fredrik Oskar. Kerääjäsidokset (S) 1 
SKS KRA. Hahnsson, Johan. Kerääjäsidokset (S) 1-2 
SKS KRA. Polen, Rietrikki. Kerääjäsidokset (S) 1-2 
SKS KRA. Reinius, Theodor. Kerääjäsidokset (S)1-3 
SKS KRA. Rudbeck, E. ja Rothman, A. Kerääjäsidokset (S) 1-3 
SKS KRA. Saukko, Fredrik. Kerääjäsidos (S) 1 
SKS KRA. Sirelius, Zakarias. Zakarias Sireliuksen keruumatkan aineistoa 
Etelä-, Raja- ja Pohjois-Karjalasta vuodelta 1847 

Abstract 


The Land of Hope. University students' travelogues during the age of 
autonomy 


Finland was an autonomous Grand Duchy in the Russian Empire 
during the years 1808-1917. At this time nationalism as well as other 
ideologies reached Finland from Europe, which strengthened the 
willingness to change both in society and on a governmental level. 
The Fennoman movement, which was a movement focusing both on 
language and on nationalism, became the core of the Finnish self- 
perception. The goal was to define Finland as a coherent and separate 
country in relation to its neighbouring countries. Collecting folk 
poems and learning to know ones home country became essential. 
People saw the Kalevala poems as a way to understand and define the 
Finnish identity and the history of the Finnish people. 

Especially young people with a background in academia were 
intrigued by these ideas. University students collected poems all 
over the Grand Duchy of Finland as well as in the Russian part of 
Carelia, in Sweden, Norway and in Ingria. Students who collected 
these folk poems also wrote travelogues about their travels and all 
this material was handed over to The Finnish Literature Society. 
These documents are unigue and there has not been much research 
done on them, especially with the focus on how the young academic 
generation during the age of autonomy defined their home country, 
their national self-perception, themselves and the commoners living 
in the rural parts of the country. 

This book reviews travelogues written by one hundred university 
students who travelled in the country collecting folk poems during 
1836-1917. The book offers insight into how the students described 
Finland and what it meant to be Finnish. Travelogues can be 
defined as a sort of hybrid of texts. They consist of a mixture of 
letters, journals, biographical texts and travel books. Conseguently, 
the image that the students depict of Finland is in this study based 
upon research perspectives and methods used in textual research, 
oral history and travel literature. The travelogues written by students 
previously evoked the interest of researchers who mainly studied 

certain traits of poem collectors, tradition bearers or poems. However, 
the travelogues contain plenty of information about the lives of the 
people who lived in the areas where the poems were collected. 

The descriptions of Finland in the travelogues do not represent 
the “real” 19* century Finland, but instead it is a story written and 
created by university students. The characteristics that are presented 
in The Land of Hope are based on how the intelligentsia perceived 
“real” Finnishness as opposed to the uneducated commoners living 
in the rural parts of the country. The most notable themes in the 
travelogues are the state and the future of the society and of being 
Finnish. Another theme is the otherization of those who were 
uneducated commoners. These themes describe the fears and hopes 
that university students had about Finland. They also show us that 
the travelogues were ideological texts about Finland and Finnishness 
that united the collectors of folk poetry. 

This book studies the collection of folk poetry in the context of 
the ideologies during the age of autonomy and it explains what the 
collection of poems meant and who were involved in it. Furthermore, 
the book gives an insight into the possibilities to pursue academic 
studies and it also presents the most essential sources of students' 
knowledge about Finland at that point of time. 

